
Livezile-mi vor fi altar înmiresmat, 

lar bolta-ţi, Doamne, un templu înălţat; 
Cădelniţă-mi va fi a munţilor suflare. 
lar gândurile mele, tăcută închinare. 


Moore 


Sublimul îmbinat cu imensitatea sunt familiare oricărui 
ochi. Când privirea poetului pătrunde în adâncimile abisale, 
în mintea lui se îngrămădesc ideile cele mai abstracte, mai 
cuprinzătoare şi poate, mai pure. Cel ce vede pentru prima 
data întinsul oceanului arareori îl priveşte cu nepăsare, iar 
mintea găseşte chiar şi în întunericul nopţii o paralelă cu 
grandoarea aparent inseparabilă a imaginilor pe care 
simţurile nu le pot cuprinde. Copleşiţi de simţăminte 
înrudite cu o astfel de admiraţie şi teamă respectuoasă - 
vlăstare ale sublimului - ne apar personajele cu care începe 
această povestire, privind peisajul ce li se aşterne dinainte. 

Patru oameni - două femei şi doi bărbaţi - izbutiseră să 
se caţere pe o grămadă de arbori smulşi de furtună, ca să 
arunce o privire asupra ținuturilor înconjurătoare. In ţara 
aceasta, unor astfel de îngrămădiri de trunchiuri li se 
spune, de obicei, „şiruri de arbori prăvăliţi de vânt”. Lăsând 
lumina zilei să pătrundă în golurile întunecoase şi umede 
ale codrului, ele alcătuiesc un fel de oaze în obscuritatea 
solemnă a pădurilor virgine din America. 

Şirul acesta de arbori prăvăliţi de vânt se găseau pe 
culmea unei ridicături uşoare de pământ, de unde, celor ce 
se aflau în vârful ei li se deschidea o privelişte întinsă, prilej 
rar pentru acela care străbate pădurile. Ca de obicei, locul 
era îngust, însă datorită aşezării sale pe mica înălţime şi 
deschiderii lui ce se prelungea în jos, oferea ochiului mai 


mult decât avantajele obişnuite. 

Filosofia nu a stabilit încă originea forţei care creează 
atât de des luminişuri dezolante de felul acesta; unii le 
asemuiesc cu vârtejurile ce dau naştere trombelor de apă 
de pe ocean, în timp ce alţii susţin că se produc datorită 
scurgerii neaşteptate şi violente a unui fluid electric; 
oricum, efectele lor asupra pădurilor sunt cunoscute de toţi. 

În vârful acestui luminiş despre care este vorba, o forţă 
necunoscută îngrămădise copacii unul peste altul în aşa fel, 
încât nu numai ca îngăduise celor doi bărbaţi din grup să se 
caţere cam până la treizeci de picioare deasupra 
pământului, ci aceştia, invitându-le şi dându-le curaj, le 
hotărâseră şi pe timidele lor însoţitoare să-i urmeze. 
Trunchiurile uriaşe, rupte şi târâte de forţa rafalei, zăceau 
învălmăşite ca nişte legături de paie; ramurile, care 
împrăştiau încă o mireasmă de frunze veştede, se 
împleteau atât de strâns, încât te puteai ţine cu mâinile de 
ele. Când cei patru îndrăzneţi ajunseră la înălţimea dorită, 
se opriră pe un fel de platformă alcătuită din rădăcina plină 
de pământ, zvârlită foarte sus, a unui arbore smuls din locul 
lui. 

Cititorul nu trebuie să se aştepte la descrierea unor 
oameni de foarte bună condiţie socială când îi voi prezenta 
- pe fiecare în parte - pe cei ce alcătuiesc grupul acesta. 
Erau toţi cutreierători ai ținuturilor sălbatice, dar chiar 
exceptând acest fapt, nici felul lor de a se purta, nici pătura 
socială căreia îi aparţineau nu ne-ar îngădui să-i 
considerăm de un rang mai înalt. 

Primii doi, un bărbat şi o femeie, făceau parte dintre 
stăpânii de baştină ai pământului, fiind indieni din 
binecunoscutul trib Tuscarora. Dintre ceilalţi doi, care-i 
însoțeau, bărbatul avea aspectul unuia care-şi petrecuse 
viaţa pe ocean într-o condiţie, ca să spunem aşa, 
superioară unui marinar obişnuit, în timp ce tovarăşa sa de 
drum era o fată dintr-o categorie socială ce nu o depăşea 
cu mult pe a lui, deşi tinereţea, gingăşia şi înfăţişarea 
modestă dar vioaie îi dădeau un aer de rafinament şi 
inteligenţă care accentuează atât de mult farmecul femeii. 


În clipa aceasta, ochii ei mari, albaştri, erau plini de 
admiraţia provocată de priveliştea ce; se deschidea în faţă 
şi pe chipul ei plăcut se aşternuse expresia gânditoare, 
caracteristică emoţiilor adânci, care, chiar dacă provoacă 
cea mai mare plăcere, aruncă totuşi o umbră asupra 
obrazului celui mai candid şi meditativ. 

Într-adevăr, priveliştea era de natură să-ţi impresioneze 
adânc imaginaţia. Către apus, unde se uitau cei patru 
oameni, de altfel singura direcţie în care privirea pătrundea 
până departe, se desfăşura un ocean de frunze, bogat şi 
mândru, de un verde variat şi viu, al unei vegetaţii 
generoase umbrită de nuanțele luxuriante proprii celui de- 
al patruzeci şi doilea grad de latitudine. 

Ulmul cu coama sa graţioasă şi plângătoare, diferitele 
specii de arțar, cea mai mare parte a soiurilor de stejar 
nobil din pădurile americane, teii cu frunze late, numiţi de 
localnici „tei americani”, îşi împleteau ramurile cele mai 
înalte, alcătuind un covor lat, parcă nesfârşit, de frunze, ce 
se întindea departe, către soarele într-apus, până la 
orizontul contopit cu norii, cum se contopesc valurile mării 
cu cerul la temelia bolţii sale. 

Ici şi colo, datorită cine ştie cărui fenomen provocat de 
furtuni sau de capriciile naturii, câte un mic luminiş părăsit 
printre vlăstarii uriaşi ai codrului îngăduia unui copac de 
esenţă inferioară să se avânte în înalt, către lumină, ca să- 
şi înalțe vârful său modest aproape tot atât de sus ca 
suprafaţa înconjurătoare a vegetației. Din această 
categorie făcea parte mesteacănul. Alt copac, destul de 
prețuit în regiunile mai puţin bogate, plopul tremurător, 
apoi diferite specii de nuci generoşi, precum şi mulţi alţi 
arbori ce se asemănau cu cei obişnuiţi şi dispreţuiţi, 
fuseseră aruncați de întâmplare în tovărăşia celor 
impunători şi uriaşi. Ici şi colo şi trunchiul înalt şi drept al 
unui pin străpungea câmpul imens de deasupra lor, 
înălțându-se mult mai sus, asemenea unui mare monument 
al naturii. 

Imensitatea acestui spaţiu verde, aproape neîntrerupt, 
era grandioasă. Nuanţele delicate, atenuate de gradarea 


luminii şi a umbrei apăreau pline de frumuseţe, iar liniştea 
gravă năştea în tine un simţământ înrudit cu teama şi 
respectul. 

— Unchiule - exclamă fata. Uimită, dar şi încântată, 
întorcându-se către însoţitorul ei, pe al cărui braţ nu se 
sprijinea, ci doar îl atingea, ca sa urce cu pasul sau uşor, 
dar sigur - priveliştea aceasta se aseamănă cu oceanul la 
care tu ţii atât de mult. 

— Ca să vezi câtă ignoranță şi fantezie e în căpşorul tău 
de fată, Magnet - răspunse marinarul, folosind porecla plină 
de afecţiune pe care i-o dădea adesea, ca o aluzie la 
atracţia nepoatei sale. Numai unui copil îi poare trece prin 
minte se asemuiască adunătura asta de frunze cu Oceanul 
Atlantic. Dacă ai prinde toate vârfurile acestea de copaci de 
cămaşa lui Neptun, n-ar arăta decât ca un buchet pe 
pieptul său. 

— Cred că ceea ce spui ţine mai mult de fantezie decât 
de adevăr, unchiule, ia uită-te mai bine; e o întindere 
nesfârşită şi nu vezi nimic altceva decât frunze! Ce poţi să 
descoperi mai mult la un ocean? 

— Mai mult! răspunse acesta, mişcându-şi cotul, pe care- 
| atingea fata, fiindcă-şi ţinea braţele încrucişate, cu mâinile 
băgate sub o vestă de stofă roşie, cum se purta pe atunci. 
Mai mult. Magnet? Spune mai degrabă „cu cât mai puţin?” 
Unde sunt valurile înspumate pe care le cunoşti, apele 
albastre, ruliurile, digurile, cheiurile, trombele de apă şi 
neîntrerupta mişcare în peticul ăsta de pădure, copila mea? 

— Dar pe ocean unde găseşti, unchiule, vârfurile 
copacilor, liniştea solemnă, frunzele pline de mireasmă şi 
verdele acesta minunat? 

— Ssst, Magnet, tu nu ştii. Dar află că apa de culoare 
verde este un blestem pentru marinar. Un ageamiu scapă 
arareori din vârtejurile ei. 

— Dar copacii verzi sunt cu totul altceva. Ascultă foşnetul 
frunzelor în bătaia vântului! 

— Ar fi ca briza de nord-vest, fetiţo, când vântul bate din 
spate. Acum spune-mi unde sunt furtunile, uraganele, 


alizeele, musoanele şi alte fenomene de acelaşi fel în 
bucăţica asta de pădure şi ce anume peşti înoată în 
întinderea asta monotonă dinaintea ta? 

— Semnele destul de vizibile din jurul nostru dovedesc 
existenţa furtunilor, iar în locul peştilor, pe sub frunzişul 
pădurii mişună animale sălbatice. 

— Asta n-o ştiu - răspunse unchiul, cu dogmatismul 
marinarului. La Alban am auzit multe poveşti despre 
animalele sălbatice din pădurile astea, dar n-am văzut până 
acum nimic care să poată înspăimânta un lup de mare. Mă 
îndoiesc că vreuna dintre fiarele tale de uscat s-ar putea 
compara cu un rechin de la o latitudine sudică. 

— Uite! exclamă nepoata, ocupată mai mult să 
urmărească sublimul şi frumuseţea codrului nemărginit 
decât argumentele unchiului său. Acolo, deasupra copacilor 
se văd spirale de fum, n-ar putea fi de la vreo casă? 

— Oho! Se pare că fumul acesta e o dovadă a prezenţei 
omului - răspunse bătrânul marinar - ceea ce valorează 
mai mult decât o mie de copaci. Trebuie să-l arăt lui Vârf- 
de-Săgeată, care pe lângă un port, ar trece fără să-şi dea 
seama; 
probabil că este şi o cambuză! în apropierea focului. 

Scoţându-şi o mână de la piept, îl bătu uşor pe umăr pe 
indianul care se afla în apropierea lui, şi-i arătă dâra subţire 
de fum ce se furişa încet din frunzişul pustiu, la o distanţă 
de vreo milă, risipindu-se în atmosfera unduitoare în 
filamente abia vizibile. 

Indianul Tuscarora era unul din războinicii cu chip nobil, 
pe care îi întâlneai printre băştinaşii acestui continent mai 
populat cu un secol în urma cu toate că trăise destul printre 
colonişti ca să se deprindă cu felul lor de a fi şi chiar cu 
limba lor, el pierduse foarte puţin - dacă pierduse ceva - din 
grandoarea sălbatică şi demnitatea gravă a unui şef. 
Relaţiile lui cu bătrânul marinar erau prietenoase, însă 
rezervate, fiindcă, datorită legăturilor sale îndelungate cu 
ofiţerii de la diferitele posturi militare pe care le 


: Magazie cu alimente la bordul unei nave. 


frecventase, îşi dădea seama că însoţitorul lui nu era decât 
un grad inferior. 

Într-adevăr, superioritatea calmă şi rezerva indianului îl 
impresionaseră într-atât pe Charles Cap, fiindcă aşa se 
numea marinarul, încât nici în clipele sale cele mai 
dogmatice sau pline de umor nu avusese curajul să fie 
familiar cu el, în săptămâna aceasta de când erau 
împreună. Spiralele de fum îl emoţionaseră însă pe marinar 
întocmai ca apariţia neaşteptată a unei corăbii pe mare, din 
care cauză îndrăznise pentru prima oară de când îl 
cunoştea să-l atingă pe războinic, aşa cum s-a arătat. 

Indianul îşi îndreptă numaidecât privirea ageră spre dâra 
de fum şi înălțându-se pe vârful picioarelor, rămase 
nemişcat aproape un minut, adulmecând aerul cu nările 
umflate, ca o căprioară şi cu privirea fixă a câinelui de 
vânătoare dresat, care aşteaptă ca stăpânul să ia prada la 
ochi. Apoi, lăsându-se din nou pe tălpi, scoase o exclamaţie 
uşoară, abia perceptibilă, cu o inflexiune înceată a vocii, 
care contrasta izbitor cu strigătele sălbatice ale 
războinicilor indieni. În afară de această exclamaţie, 
rămăsese netulburat. Era calm şi privirea lui ageră, 
întunecată, de vultur, dădu ocol frunzişului de dinaintea lui, 
parcă voind să cuprindă într-o ochire orice amănunt ar fi 
putut sa-i furnizeze o lămurire. 

Marinarul şi nepoata lui ştiau foarte bine că lunga 
călătorie în care porniseră prin aceste întinse locuri 
sălbatice era plină de primejdii; dar deocamdată nimic nu le 
putea spune dacă semnul prezenţei prin apropiere a unor 
semeni de-ai lor era prevestitor de bine sau de rău. 

— Acolo, aproape, trebuie să fie oameni din tribul Oneida 
sau Tuscarora, Vârf-de-Săgeată - zise Cap, adresându-se 
însoţitorului său cu porecla lui în limba engleză. Ce-ar fi să 
ne ducem la ei să ne bucurăm de un culcuş plăcut peste 
noapte în wigwam-ul? lor? 

— Nu wigwam acolo - răspunse Vârf-de-Săgeată, 
imperturbabil - sunt prea mulţi copaci. 


2 Colibă de piei-roşii. 


— Totuşi, trebuie să fie indieni, poate chiar câţiva vechi 
tovarăşi de-ai tăi, onorate Vârf-de-Săgeată. 

— Nu din tribul Tuscarora sau Oneida şi nici din 
Mohawk... este foc de feţe-palide?. 

— La dracu’ ! Ei bine, Magnet, asta e mai presus de 
înţelegerea unui marinar! Noi, bătrânii lupi de mare, putem 
să deosebim raniţa unui soldat de a unui marinar, sau 
culcuşul unui soldat de hamacul unui matelot, dar sunt 
convins că nici cel mai vechi amiral din flota maiestăţii sale 
nu ar putea să deosebească fumul unui vas de linie de 
acela al unei nave de transportat cărbuni! 

Gândul că în oceanul acela de sălbăticie se găseau în 
apropierea unor fiinţe omeneşti îmbujorase şi mai mult 
obrajii fragezi ai gingaşei creaturi de lângă el şi ochii; se 
umpluseră de strălucire, dar îi întoarse numaidecât, uimită, 
spre unchiul ei, spunând şovăitoare, fiindcă admiraseră 
adesea cunoştinţele indianului sau, am putea spune, chiar 
instinctul său: 

— Foc făcut de oameni albi! Nici vorbă, unchiule, că nu 
poate să ştie asta! 

— Cu vreo zece zile în urmă, copilă dragă, aş fi jurat că e 
un om priceput, dar acum nu ştiu ce să mai cred. Ingăduie- 
mi să te întreb, Vârf-de-Săgeată, de ce presupui că e vorba 
de fumul unui foc făcut de feţe-palide şi nu de piei-roşii? 

— Lemn umed - răspunse războinicul, tot atât de calm ca 
un pedagog care-i face o demonstraţie aritmetică elevului 
său încurcat. Prea mult umezeală, prea mult fum; prea mult 
apă... fum negru. 

— Cu iertăciune, onorate Vârf-de-Săgeată, dar fumul nu 
este negru şi nici prea compact. Mie mi se pare tot atât de 
uşor şi de subţire ca fumul care iese de obicei din 
samovarul căpitanului, când nu mai faci focul sub el decât 
cu câteva aşchii din cală. 

— Prea mult apă - răspunse Vârf-de-Săgeată, cu o uşoară 
înclinare a capului. Indian Tuscarora prea isteţ să facă foc 
cu lemne umede. Oameni albi citit mult cărţi şi pun orice pe 


3 Oameni albi. 


foc; mult cărţi înseamnă cunoştinţe puţine. 

— Mda, spui un lucru cu judecată, sunt de aceeaşi părere 
cu tine - zise Cap, care nu avea nici el o prea mare 
înclinare spre studiu. S-ar părea că face aluzie la lecturile 
tale, Magnet, fiindcă şeful are noţiuni temeinice despre 
lucruri în felul său propriu. Cât mai avem, Vârf-de-Săgeată, 
după socoteala ta, până la micul lac, numit de tine Marele 
Lac şi spre care ne croim drum de atâtea zile? 

Acesta răspunse, privindu-l cu o superioritate liniştită: 

— Ontario e ca cerbul. Încă un răsărit de soare şi călător 
încercat îl vede. 

— Desigur, nu pot spune că nu sunt un călător încercat, 
dar din toate călătoriile mele pe uscat, aceasta e cea mai 
lungă, cea mai puţin folositoare şi cea mai plicticoasă. Dacă 
această întindere de apă dulce este aşa de aproape, Vârf- 
de-Săgeată şi atât de mare, ar fi de aşteptat ca nişte ochi 
buni s-o zărească, deoarece, după cât se pare, de aici, de 
unde ne aflăm, se poate descoperi orice pe o rază de 
treizeci de mile. 

— Priviţi - zise Vârf-de-Săgeată, întinzând braţul înaintea 
sa cu o graţie liniştită - Ontario ! 

— Unchiule, dumneata eşti obişnuit să strigi uscat nu 
apă !, de aceea nu-l vezi - zise nepoata lui, râzând cum râd 
fetele de închipuirile lor fără rost. 

— Cum, Magnet, crezi că nu mi-aş recunoaşte eu 
elementul natural, dacă ar fi în câmpul meu vizual? 

— Dar Ontario nu e elementul dumitale natural, dragă 
unchiule, fiindcă al dumitale e apa sărată, pe când acesta e 
apă dulce. 

— Pentru un marinăraş de etatea ta, asta ar fi o 
diferenţă, dar pentru nimic în lume n-ar putea fi pentru un 
marinar încercat! Eu aş recunoaşte apa, dragă copilă, chiar 
şi în China. 

— Ontario - repetă Vârf-de-Săgeată, cu emfază, întinzând 
din nou mâna către nord-vest. 

Pentru prima oară de când se cunoşteau, Cap se uită la 
indian cu un oarecare dispreţ, scrutând totuşi zarea în 


direcţia privirii şi a braţului acestuia, care arătau după toate 
aparențele către un punct de pe cer, la o distanţă destul de 
mică pe întinderea de frunze. 

— Mda, când m-am îndepărtat de coastă, ca să pornesc 
în căutarea unui lac cu apă dulce, mă cam aşteptam eu la 
aşa ceva - începu iar Cap, dând din umeri ca un om care 
ştie el ce ştie şi e convins că nu mai e nimic de adăugat. 
Ontario o fi acolo. Bine, presupun că atunci când vom 
ajunge, vom găsi destul lac să ne lansăm barca. Dar, Vârf- 
de-Săgeată, dacă aş şti că în apropiere sunt feţe-palide, îţi 
mărturisesc că aş fi bucuros să mă aflu la o distanţă atât de 
mică de ele, ca să le pot striga. 

Indianul îşi înclină capul fără o vorbă şi grupul cobori 
tăcut de pe rădăcinile copacului răsturnat. Când ajunseră 
jos, Vârf-de-Săgeată le spuse în şoaptă că se va apropia de 
foc să vadă cine-l aprinsese şi-i sfătui, pe soţia lui şi pe 
ceilalţi, să se întoarcă la barca pe care o lăsaseră pe râul 
din apropiere şi să aştepte acolo înapoierea sa. 

— De ce, şefule? Astfel s-ar proceda la o ieşire în larg, 
când se cunoaşte canalul - râse bătrânul Cap - dar într-o 
regiune necunoscută ca aceasta, cred că nu e bine să-l laşi 
pe pilot să se îndepărteze prea mult de navă, aşa că 
îngăduie-mi să-ţi ţinem tovărăşie. 

— Ce doreşte fratele meu? întrebă indianul, fără să se 
simtă jignit de neîncrederea destul de vădită a acestuia. 

— Vreau să te însoțesc, onorate Vârf-de-Săgeată, asta-i 
tot. Mergem împreună să vorbim cu străinii aceia. 

Indianul consimţi fără şovăire şi o îndemnă din nou pe 
soţia lui - o femeie măruntă, răbdătoare şi supusă, care nu 
se uita aproape niciodată la el cu ochii ei negri şi mari, fără 
să-şi exprime respectul, teama şi iubirea - să se ducă la 
barcă. 

Dar Magnet se opuse; deşi vioaie şi dovedind o 
neobişnuită energie în încercările prin care treceau, 
rămăsese totuşi femeie şi gândul că cei doi protectori ai săi 
o părăsesc în mijlocul acestui ţinut sălbatic, care; se părea 
fără de sfârşit, îi era atât de neplăcut, încât ceru să-l 


însoţească pe unchiul ei. 

— Mişcarea mi-ar prinde bine, dragă unchiule, după ce 
am stat în luntre atât de multă vreme - continuă ea, în timp 
ce obrajii care-i păliseră din cauza silinţei de a rămâne 
calmă se îmbujorau de năvala sângelui ei bogat. Şi apoi, cu 
siguranţă că printre străinii aceia se află şi femei. 

— Atunci, copilă, hai cu noi, e un drum de numai câteva 
sute de metri şi cu o oră înainte de apusul soarelui vom fi 
înapoi. 

Primind încuviințarea, fata, al cărei nume adevărat era 
Mabel Dunham, se pregăti să se alăture celor doi bărbaţi, în 
timp ce Roua-de-lunie, cum se numea soţia lui Vârf-de- 
Săgeată, porni, supusă, pe drumul spre barcă, destul de 
obişnuită cu ascultarea, singurătatea şi întunericul pădurii, 
ca să-i mai fie teamă. 

Cei trei, rămaşi pe grămada de arbori prăvăliţi de vânt, 
îşi croiră drum prin încâlceala ca de labirint şi ajunseră la 
marginea pădurii în direcţia cea bună. Vârf-de-Săgeată se 
orientă doar cu câteva priviri cercetătoare, însă bătrânul 
Cap, înainte de a porni cu îndrăzneala prin întunericul 
codrului, se strădui să determine direcţia fumului cu o 
busolă de buzunar. 

— Stabilirea direcţiei prin adulmecare. Magnet, poate fi 
îndestulătoare pentru un indian, dar unchiul tău de rasă 
nobilă cunoaşte prea bine virtuțile acului de busolă - zise 
Cap, mişcându-se cu greu pe urmele indianului Tuscarora, 
care înainta cu mare uşurinţă. Ascultă-mă pe mine, America 
n-ar fi fost descoperită niciodată, dacă vestitul Columb s-ar 
fi orientat numai cu nările. Prietene Vârf-de-Săgeată, ai 
văzut vreodată o maşinărie ca asta? 

Acesta se întoarse, aruncă o privire busolei pe care Capo 
ţinea pe direcţia necesară şi răspunse cu gravitate: 

— E ochi de faţă-palidă. Indianul Tuscarora vede cu 
capul. Apă-Sărată (fiindcă aşa-i spunea el însoţitorului său), 
trebuie acum este numai ochi; nu scoate cuvânt. 

— Vrea să spună, unchiule, că nu trebuie să vorbim; 
poate că nu are încredere în cei pe care-i vom întâlni. 


— Eh, aşa se poartă toţi indienii când se apropie de 
vreun post. Ai băgat de seamă că şi-a încercat cocoşul 
puştii? Cred că n-aş face rău să mă uit şi eu la pistoalele 
mele. 

Fără să arate niciun fel de teamă faţă de aceste pregătiri 
cu care se obişnuise în timpul lungii lor călătorii prin 
pustietăţile sălbatice, Mabel îi urma cu un pas tot atât de 
uşor şi de elastic ca al indianului, ţinându-se foarte aproape 
de ei. Străbătură prima jumătate de milă fără vreo altă 
măsură de prevedere în afară de tăcerea încordată, dar 
când se apropiară de locul unde presupuneau că se găseşte 
focul, deveniră mult mai prevăzători. 

Ca de obicei, în pădure aveai vizibilitate pe sub coroana 
copacilor, printre trunchiurile înalte şi drepte. Întreaga 
vegetaţie se străduise din răsputeri să răzbată spre lumină 
şi sub baldachinul de frunze se mergea în realitate ca sub o 
boltă imensă naturală, susţinută de mii de coloane rustice. 
Dar după trunchiurile acestea de copaci se puteau adesea 
ascunde şi aventurierii, vânătorii sau duşmanii şi când Vârf- 
de-Săgeată se apropie de locul unde simţurile sale 
încercate, care nu dădeau greş, îl preveniseră că se găsesc 
străinii, paşii; se făcură tot mai uşori şi ochiul deveni mai 
ager, ascunzându-se cu şi mai multa grijă. 

— Vezi, Apă-Sărată? zise el, mulţumit, arătând cu mâna 
un loc printre copaci. Foc de feţe-palide. 

Dumnezeule, băiatul are dreptate ! murmură Cap. Uite-i, 
destul de siguri de ei, mâncându-şi proviziile tot atât de 
liniştii ca în cabina unei nave cu trei punți! 

— Vârf-de-Săgeată are numai pe jumătate dreptate - 
şopti Mabel - fiindcă sunt doi indieni şi numai un alb. 

— Feţe-palide - zise indianul, ridicând două degete. Om 
roşu - urmă el, ridicând numai un deget. 

— Bine - zise Cap. E greu de spus care din voi are 
dreptate. Unul este fără îndoială alb şi pare un flăcău 
arătos, respectabil şi plin de vioiciune; altul are pielea roşie, 
cum ar putea-o face vopseaua sau natura, însă al treilea 
are pânzele ridicate numai până la jumătate, nu e nici bric, 


nici goeletă. 

— Feţe-palide - repetă Vârf-de-Săgeată, ridicând din nou 
două degete - om roşu - arătând numai unul. 

— Cred că are dreptate, unchiule, fiindcă se pare că el nu 
greşeşte niciodată. Dar acum trebuie să aflăm cât mai iute 
dacă sunt prieteni sau duşmani. Trebuie să fie francezi. 

— Un strigăt ne va lămuri îndată - zise Cap. Dă-te după 
copacul de colo, Magnet, ca nu cumva cavalerilor ăstora să 
le trăsnească prin minte să deschidă, fără avertisment, 
focul pe flanc şi mă voi convinge numaidecât sub ce 
pavilion navighează. 

Cap îşi dusese mâinile la gură, făcându-şi palmele pâlnie 
şi tocmai era gata să scoată strigătul făgăduit, când Vârf- 
de-Săgeată îl făcu să se oprească, deranjându-i maşinăria 
cu o mişcare scurtă. 

— Mohican piele roşie - zise indianul - om bun; om alb, 
englez. 

— Veştile astea parcă sunt căzute din cer - murmură 
Mabel, care se gândise cu teamă la perspectiva unui 
conflict pe viaţă şi pe moarte în acele îndepărtate locuri 
sălbatice. Să ne apropiem imediat, dragă unchiule şi să le 
spunem că suntem prieteni. 

— Bine - zise indianul. Om piele roşie, liniştit şi 
prevăzător; om alb grabă, trage iute. Să se ducă femeia. 

— Ce ! exclamă Cap, uimit. S-o trimitem pe micuța 
Magnet înainte, ca pe-o vedetă şi noi să rămânem aici, ca 
doi trândavi, uitându-ne să vedem ce fel de acostare face 
ea! Dacă aş îngădui aşa ceva... atunci... 

— Este cel mai înţelept lucru, unchiule - îl întrerupse 
generoasa fată - şi nu mi-e frică de loc. Văzând apropiindu- 
se o femeie singură, niciun creştin n-ar deschide locul 
asupra ei şi apariţia mea va fi o chezăşie de pace. Lasă-mă 
să mă duc înainte, cum spune Vârf-de-Săgeată şi totul va fi 
bine. Străinii nu ne-au observat încă şi uimirea lor va fi mai 
puternică decât teama. 

— Bine - zise Vârf-de-Săgeată, arătându-şi deschis 
admiraţia pentru curajul lui Mabel. 


— Comportarea asta nu se potriveşte unui marinar - 
răspunse Cap - dar pădurea fiind pustie, n-o să afle nimeni. 
Dacă tu crezi, Mabel... 

— Unchiule, sunt convinsă că nu ai de ce să te temi 
pentru mine şi doar eşti aproape şi mă poţi apăra în orice 
clipă. 

— Bine, atunci ia un pistol... 

— Nu, e mai bine să mă bizui pe tinereţea şi slăbiciunea 
mea - zise fata zâmbind, roşeaţa obrajilor săi accentuându- 
se şi mai mult din cauza emoţiei. Printre creştini, cea mai 
bună apărare a unei femei este să le ceară apărarea. Eu nu 
mă pricep de loc sa umblu cu armele şi vreau să trăiesc 
fără să le cunosc. 

Unchiul nu mai stărui şi, după ce indianul Tuscarora o 
sfătui să fie prudentă, Mabel îşi lua inima în dinţi şi înaintă 
singură spre grupul de lângă foc. 

Deşi inima fetei bătea mai repede, mergea cu pas sigur, 
mişcându-se în aparenţă fără nicio şovăială. De jur împrejur 
domnea o linişte mormântală; oamenii de care se apropia 
erau prea ocupați să-şi potolească marea necesitate 
firească, foamea, ca să-şi mai abată cât de cât privirile de 
la activitatea importantă ce-i absorbea. Totuşi, când Mabel 
ajunse la vreo sută de paşi de foc, călcă pe o creangă 
uscată şi zgomotul slab al pasului ei uşor îl făcu pe mohican 
- după cum îl numise Vârf-de-Săgeată pe indianul din grup 
- şi pe tovarăşul său asupra căruia nu se lămuriseră încă, 
să sară în picioare într-o clipă. Amândoi îşi îndreptară 
privirile spre puştile lor sprijinite de un copac, însă când o 
zăriră pe Mabel, rămaseră pe loc, fără să întindă braţul 
după ele. Indianul îi spuse câteva cuvinte tovarăşului său şi 
se aşeză din nou, continuându-şi masa tot atât de liniştit de 
parcă nu-l întrerupsese nimeni. Dimpotrivă, omul alb se 
îndepărtă de foc, ieşind în întâmpinarea fetei. 

Aceasta, când străinul se apropie de ea, văzu că era un 
alb ca şi dânsa, cu toate că îmbrăcămintea lui, alcătuită 
dintr-o îmbinare foarte ciudată a portului celor două rase, 
te silea să examinezi omul mai de aproape, ca să fi sigur că 


e aşa. Era un bărbat între două vârste; pe chipul lui, care 
nu putea fi socotit frumos, se citea onestitatea şi o lipsă 
totală de viclenie, ceea ce o convinse pe Magnet că nu era 
în primejdie. Ea nu scoase o vorbă, respectând o lege a 
felului ei de a fi - dacă nu era chiar a naturii - care o oprea 
să înainteze prea repede în întâmpinarea unei persoane de 
sex opus, mai ales în situaţia aceea. 

— Să nu te temi, tânără femeie - zise vânătorul, fiindcă 
vânător părea să fie după înfăţişare - în locurile astea 
sălbatice ai dat de oameni care ştiu sa se poarte cu cei ce 
respectă pacea şi dreptatea. Eu sunt binecunoscut pe 
aceste meleaguri şi poate că una din poreclele mele o fi 
ajuns şi la urechile dumitale. Francezii şi pieile-roşii din 
cealaltă parte a Marilor Lacuri m-au poreclit La-longue- 
Carabine; la mohicani, un trib plin de simţul dreptăţii şi de 
judecată, atât cât au mai rămas din ei, mi se spune Ochi- 
de-Şoim; în timp ce trupele şi vânătorii călări care cutreieră 
țărmurile apelor mă numesc Călăuză, pentru că nu se ştie 
să fi greşit vreodată şi să nu fi găsit urma unui indian 
Mingo, sau a vreunui prieten care, căzut în mâinile 
duşmanului, avea nevoie de ajutorul meu. 

Vorbise fără nicio emfază, cinstit, ca omul convins că, 
sub orice nume l-ar cunoaşte cineva, nu avea niciun motiv 
să roşească pentru cuvintele sale. Vorbele lui avură asupra 
fetei un efect neaşteptat. Când auzi ultima poreclă, îşi 
strânse pumnii de emoție, repetând cuvântul „Călăuză”. 

— Aşa mi se spune, tânără femeie, dar mulţi boieri mari 
s-au bucurat de titlul acesta fără să-l fi meritat nici măcar 
pe jumătate; deşi, ca să mărturisesc adevărul, mă laud mai 
degrabă cu îndemânarea de a-mi croi drum prin locuri fără 
poteci, decât de a le găsi acolo unde există. Dar trupele 
regulate nu-şi dau seama de diferenţa asta, în cele mai 
multe cazuri neştiind să deosebească o potecă de o urmă, 
deşi una e în legătură mai mult cu ochii, pe când cealaltă 
înseamnă doar ceva mai mult decât o adulmecare. 

— Atunci dumneata eşti prietenul pe care tatăl meu mi-a 
făgăduit că-l va trimite în întâmpinarea mea! 


— Dacă dumneata eşti fiica sergentului Dunham, atunci 
marele profet al tribului Delawar nu a rostit niciodată un 
adevăr mai neîndoios. 

— Eu sunt Mabel şi acolo, după arborii aceia, se află 
unchiul meu Cap şi un indian din tribul Tuscarora, căruia; se 
spune Vârf-de-Săgeată. Nu speram să dăm de dumneata 
înainte de a ajunge la malul lacului. 

— Nădăjduiesc că v-a condus un indian cinstit - zise 
Călăuza fiindcă nu-i iubesc prea tare pe indienii Tuscarora, 
care s-au îndepărtat prea mult de mormintele strămoşilor 
lor ca să se mai poată bucura de mare înţelepciune; iar 
Vârf-de-Săgeată este un şef ambițios. Se află şi Roua-de- 
lunie cu el? 

— Soţia lui, care ne întovărăşeşte, este o femeie umilă şi 
blândă. 

Da şi mai are şi o fire deschisă, ceea ce n-ar putea spune 
despre Vârf-de-Săgeată cineva care-l cunoaşte. Ei bine, 
trebuie să ne mulţumim cu ceea ce ne dăruieşte providenţa 
pe timpul vieţii. Aţi fi putut avea o călăuză şi mai rea decât 
indianul Tuscarora, cu toate că are prea mult sânge de 
Mingo în vine pentru unul care merge alături de cei din 
tribul Delawar. 

— Atunci poate că e un noroc că ne-am întâlnit - zise 
Mabel. 

— În niciun caz nu poate fi vorba de nenoroc, fiindcă i-am 
făgăduit sergentului că-i voi preda copila, teafără, la 
garnizoană, chiar de-ar trebui să-mi pierd viaţa. Am socotit 
că vă vom întâlni înainte de a ajunge la cataracte, unde ne- 
am lăsat barca, gândindu-ne că nu strică să vă ieşim în 
întâmpinare, ca să ne uşurăm treaba la care am pornit. li 
bine că am luat această hotărâre, deoarece mă îndoiesc că 
Vârf-de-Săgeată ar fi în stare să înfrunte curentul. 

— lată că vin unchiul meu şi indianul, aşa că vom merge 
împreună. 

Când Mabel tăcu, Vârf-de-Săgeată şi Cap, dându-şi 
seama de conversaţia prietenoasă dintre cei doi, se 
apropiară şi câteva cuvinte îi lămuriră cine erau străinii. 


Apoi se îndreptară împreună spre ceilalţi doi oameni, care 
rămăseseră lângă foc. 


CAPITOLUL II 


Da, atâta timp cât omul, chiar cel mai ne- 
nsemnat. 

Naturii îi păstrează un templu ne-ntinat 
De jertfa cea măruntă, 

Odoarele pământului sunt toate ale lui. 

El e stăpânitor deplin şi tronul lui 

Cu fală se ridică-n tăria cerului 


Wilson 


Mohicanul îşi continuă masa liniştit, în timp ce al doilea 
alb se ridică şi-şi scoase curtenitor cascheta, salutând-o pe 
Mabel Dunham. Era tânăr, sănătos şi puternic, iar după 
îmbrăcăminte părea să fie marinar, deşi acest lucru nu era 
atât de vizibil ca la unchiul ei. Pe vremea aceea, marinarii 
alcătuiau o clasă cu totul aparte faţă de ceilalţi muritori; 
felul de a gândi, de a vorbi şi aspectul lor fiind elemente 
revelatoare ale profesiunii, tot aşa după cum felul de a 
gândi, a vorbi şi a se îmbrăca al unui turc îl desemnează ca 
musulman. 

Deşi Călăuză nu mai putea fi socotit tânăr, Mabel 
păstrase faţă de el o atitudine oarecum rigidă, poate din 
cauza încordării nervoase provocate de situaţia în care se 
găsea; când, însă, apropiindu-se de foc, întâlni privirea 
tânărului, îşi plecă ochii în faţa admiraţiei acestuia, pe care 
o observă sau; se păru că o observă pe când o saluta. De 
fapt, fiecare dintre ei stârnise curiozitatea celuilalt, probabil 
prin similitudinea vârstei, a condiţiei sociale, a farmecului 
lor şi a situaţiei deosebite în care se aflau, toate la un loc 
impresionând pe cei tineri şi plini de candoare. 

— lată prietenii pe care vi i-a trimis în întâmpinare 
respectabilul vostru tată - îi spuse Călăuza, cu un zâmbet 
deschis, fetei. Acesta este un semeţ indian din tribul 
Delawar, un om care s-a bucurat de cinstire, dar şi de 


necazuri în viaţa sa. Numele lui este demn de un şef, 
fiindcă însă este greu de pronunţat pentru cel ce nu are 
deprinderea necesară, îi vom spune Marele-Şarpe. Totuşi, 
să nu credeţi cumva că numele acesta desemnează un 
trădător, ci doar că este înţelept şi se bucură de viclenia ce 
se cade s-o aibă un războinic. Vârf-de-Săgeată de colo ştie 
ce vreau să zic. 

În timp ce Călăuză spunea acestea, cei doi indieni se 
priveau neclintiţi; apoi indianul Tuscarora înainta spre 
celălalt, vorbindu-i aparent prietenos. 

— Imi place - continuă Călăuză - să văd două piei-roşii 
salutându-se în inima pădurii, meştere Cap; sunt ca două 
nave care se salută, şuierând prieteneşte, pe ocean. Dar 
uite că vorbind despre apă, îmi amintesc de tânărul meu 
prieten aici de faţă, Jasper Western, care poate pretinde că 
ştie ceva despre ea, deoarece şi-a petrecut viaţa pe lacul 
Ontario. 

— Mă bucur că te cunosc, amice - spuse Cap, strângând 
prieteneşte mâna tânărului marinar de apă dulce - deşi mai 
ai încă de învăţat, dacă ne gândim la şcoala pe care ai 
făcut-o. lat-o pe nepoata mea, Mabel. Eu îi spun Magnet, 
fără ca ea să ştie de ce, dar probabil că dumneata bănuieşti 
de ce, ţinând seama de pretenţia pe care, după câte cred, o 
ai că ştii cine atrage acul busolei. 

— Motivul e uşor de înţeles - răspunse tânărul, fixând 
fără să vrea cu ochii săi negri chipul îmbujorat al fetei - şi 
sunt convins că marinarul călăuzit de Magnet a 
dumneavoastră va acosta totdeauna fără greş. 

— Aha, văd că ştii să foloseşti anumiţi termeni cu 
pricepere şi exactitate, deşi în general mă tem că ai văzut 
mai multă apă verde decât albastră. 

— Nu e de mirare că mai pomenim câteodată de pământ, 
fiindcă arareori se întâmplă să nu-l vedem timp de douăzeci 
şi patru de ore. 

— Cu atât mai rău, băiete, cu atât mai rău! Un marinar 
trebuie să fie cu atât mai mulţumit, cu cât vede mai puţin 
uscat. Acum, ca să vorbim deschis, domnule Western, 
presupun că în jurul lacului dumneavoastră există mai mult 


sau mai puţin uscat. 

Dar bine, unchiule, în jurul oceanului nu există mai mult 
sau mai puţin uscat? zise Magnet repede, temându-se ca 
nu cumva Cap să înceapă prea curând o expunere plină de 
dogmatism, ca să nu-i spunem de pedantism, după cum 
avea obiceiul. 

— Nu. Copila mea, s-ar putea zice că în jurul uscatului 
există mai mult sau mai puţin ocean, asta vreau eu să-i fac 
să înţeleagă pe oamenii de pe uscat, fetişcano. După cât se 
pare, ei trăiesc în mijlocul mării, fără să-şi dea seama şi 
asta cu sau fără vina lor. Fiindcă apa este mult mai 
însemnată şi mai vastă. Insă deşertăciunea lumii e fără 
margini, pentru că cel ce n-a văzut niciodată apa sărată îşi 
închipuie adesea că ştie mai multe decât cel care a ocolit 
Capul Horn. Nu, nu, pământul e mai mult o insulă şi tot 
ceea ce nu poate fi denumit la fel este apă. 

Tânărul Western avea un adânc respect pentru un 
marinar de cursă lungă; simţise de multe ori dorinţa să 
navigheze pe ocean, însă respecta în chip firesc şi Marele 
Lac pe care-şi petrecuse viaţa şi care nu era, după părerea 
lui, lipsit de frumuseti. 

— Ceea ce spui dumneata, domnule - răspunse el 
modest - poate fi adevărat în legătură cu Atlanticul, însă 
noi, aici, respectăm şi uscatul din jurul lacului Ontario. 

— Asta fiindcă orizontul vă e totdeauna micşorat de 
pământ - răspunse Cap, râzând din toată inima. Dar iată-l 
colo pe omul căruia; se spune Călăuza, cu ceva aburind pe 
nişte funduri de lemn, invitându-ne să împărţim porţia lui 
cu dânsul şi mărturisesc că pe mare nu poţi vâna. Domnule 
Western, politeţea faţă de fete este la vârsta dumitale un 
lucru tot atât de uşor pe cât e să întinzi pavilionul de la 
pupa şi daca vei fi atent la farfuria şi paharul ei de lemn, în 
vreme ce eu îi voi ajuta la împărţirea hranei pe Călăuza şi 
pe prietenii noştri indieni, nu mă îndoiesc că-şi va aminti de 
asta. 

Cap exprimase, fără sa ştie, adevărul. Jasper Western îi 
citea dorinţele lui Mabel din ochi şi ea nu a uitat multă 
vreme atenţiile binevoitoare şi curtenitoare ale tânărului 


marinar cu ocazia acestei prime întâlniri. El îi pregăti un 
butuc să se aşeze, îi alese o bucată gustoasă de vânat, îi 
aduse o cană de apă proaspătă de la izvor şi, stându-i 
mereu în apropiere, îi câştigă foarte repede stima prin 
amabilitatea şi politeţea sa - un omagiu pe care femeia îl 
primeşte totdeauna cu plăcere şi este cu atât mai măgulitor 
şi mai plăcut, cu cât vine de la un tânăr de aceeaşi vârstă. 
Ca cei mai mulţi dintre cei ce-şi duc viaţa lipsiţi de 
societatea sexului slab, tânărul Western avea atenţii pline 
de seriozitate, sinceritate şi amabilitate, deşi felului său de 
a se purta îi mai trebuia o doză de rafinament convenţional, 
lipsă probabil observată de Mabel, dar care era compensată 
de multele sale calităţi. Să-i lăsăm acum pe tinerii aceştia 
lipsiţi de experienţă şi sinceri să se cunoască mai curând 
prin intermediul sentimentelor lor decât prin exprimarea 
gândurilor şi să ne întoarcem la grupul în care unchiul, cu 
obiceiul lui de a se scoate în evidenţă, care nu-l părăsea 
niciodată, ajunsese repede să joace rolul principal. 

Se aşezaseră în jurul unui taler de lemn cu bucăţi de 
vânat din care se serveau toţi şi convorbirea se desfăşura 
desigur potrivit cu caracterul fiecăruia în parte. Indienii 
mâncau de zor, tăcuţi, pofta lor de băştinaşi pentru vânat 
părând de nepotolit. In schimb cei doi albi erau prietenoși şi 
vorbăreţi, fiecare din ei exprimând cu volubilitate idei 
specifice personalităţii sale. Cum dialogul îl va face pe 
cititor să cunoască anumite fapte care vor uşura 
înţelegerea povestirii noastre, mai bine să-l expunem. 

— Fără îndoială că viaţa pe care o duci, meştere Călăuză 
- continuă Cap, după ce călătorii îşi potoliră foamea într- 
atât încât acum dintre gustoasele bucăţi de vânat şi le 
alegeau pe cele mai îmbietoare - oferă unele bucurii şi 
posibilităţi de reuşită pe care noi, marinarii, le apreciem, cu 
singura deosebire că la noi totul se petrece pe apă, iar la 
voi totul se petrece pe uscat. i 

— Ba nu - răspunse tovarăşul său alb. In călătoriile şi 
marşurile noastre avem de-a face şi cu apa. Noi, oamenii de 
graniţă, mânuim vâslele şi ostia aproape în aceeaşi măsură 
ca puşca şi cuțitul de vânătoare. 


— Aha ! Dar mânuiţi oare braţul, verga, bulina, timona, 
sonda şi funia de catarg? Desigur, vâsla e folositoare într-o 
canoe, dar ce rost ar avea pe o navă? 

— Am obiceiul să respect oamenii şi profesiunile lor şi 
cred că ceea ce ai menţionat dumneata sunt lucruri 
folositoare. Cel care a trăit ca mine în tovărăşia atâtor 
triburi înţelege deosebirile din comportarea oamenilor. 
Tatuajul unui Mingo nu se aseamănă cu acela al unui indian 
Delawar şi cel ce aşteaptă să descopere un războinic într-o 
squaw“ indiană, ar fi dezamăgit. Nu sunt prea bătrân, dar 
am trăit prin păduri şi cunosc în oarecare măsură natura 
omenească. N-am crezut niciodată prea mult în învăţătura 
celor de la oraş, deoarece până acum nu am întâlnit printre 
ei niciun bun ochitor cu puşca sau un îndemânatic 
descoperitor de urme. 

— Tocmai aşa gândesc şi eu, meştere Călăuză. Plimbatul 
pe străzi, dusul la biserică, duminica, să asculte predici, nu 
au făcut niciodată un om adevărat dintr-o fiinţă omenească. 
Pe un băiat, dacă ţi-ai pus în gând să-i deschizi ochii, 
trimite-l pe întinsul oceanului şi dacă vrei să se înţeleagă pe 
sine însuşi, lasă-l să cunoască naţiuni străine sau ceea ce 
numesc eu adevăratul chip al naturii. lată-l, de pildă, pe 
cumnatul meu, sergentul. În felul său e un băiat bun ca 
orice alt om care a ronţăit vreodată un pesmet, dar ce e, la 
urma urmei? Nimic mai mult decât un simplu soldat. Nici 
vorbă, e sergent, dar după cum ştii, e tot un fel de soldat. 
Când a peţit-o pe sărmana Bridget, sora mea, i-am spus 
fetei ce meserie avea, fiindcă mă simţeam dator s-o fac să 
cugete la tot ceea ce se putea aştepta din partea unui 
astfel de soţ. Dar ştiţi cum sunt fetele când le pică cineva 
cu tronc. Nimic de zis, sergentul s-a ridicat în profesiunea 
lui şi se spune despre dânsul că e în fort o persoană de 
vază, însă biata lui soţie n-a avut parte să vadă asta, fiindcă 
a murit acum paisprezece ani. 

— Meseria de soldat este onorabilă numai dacă lupţi de 
partea dreptăţii - răspunse Călăuză - şi cum francezii se 
află totdeauna pe o poziţie greşită, iar maiestatea sa şi 


4 Femeie. 


aceste colonii sunt totdeauna pe o poziţie justă, cred că 
sergentul are o conştiinţă liniştită şi că e şi un om de 
caracter. Niciodată nu am dormit mai bine decât atunci 
când am luptat împotriva trădătorilor. Indianul supranumit 
Marele-Şarpe, aici de faţă, se poartă într-un fel şi eu într- 
altul; şi totuşi am luptat în ultimii ani umăr la umăr, fără ca 
vreunul din noi să critice comportarea celuilalt. Eu îi spun 
că nu există decât un singur cer şi un singur iad, fără 
deosebire de credinţă şi că spre ele duc căi multe. 

— Ceea ce spui e raţional şi el este dator să-ţi dea 
crezare, deşi socot că cele mai multe drumuri către iad sunt 
pe uscat. Marea este, după cum obişnuia să spună sărmana 
mea soră Bridget, „un loc de purificare” şi omul e în afară 
de orice ispită când nu mai vede uscatul. Mă îndoiesc că s- 
ar putea spune acelaşi lucru favorabil despre lacurile 
voastre de aici, de sus. 

— Cred, ca şi dumneata, că oraşele şi aşezările omeneşti 
te îndeamnă la păcat, dar în jurul lacurilor noastre se întind 
păduri şi într-un astfel de templu oricine este înclinat să-l 
slăvească zilnic pe Dumnezeu. Că oamenii nu se aseamănă 
între ei nici chiar pe meleaguri sălbatice sunt de acord, 
fiindcă diferenţa dintre un indian Mingo şi unul Delawar 
este tot atât de uşor de observat ca diferenţa dintre lună şi 
soare. Sunt fericit, prietene Cap, că ne-am întâlnit, chiar de- 
ar fi numai pentru faptul că poţi să-i spui Marelui-Şarpe, aici 
de faţă, că există şi lacuri în care apa e sărată. S-a dovedit 
din prima clipă că suntem de cele mai multe ori de aceeaşi 
părere şi că mohicanul, dacă ar avea numai jumătate din 
încrederea pe care o am eu în el, ar fi convins de ceea ce i- 
am spus în legătură cu felul de a fi al oamenilor albi şi legile 
naturii. Dar am avut totdeauna impresia că nicio piele roşie 
nu crede cu sinceritate, cum ar face-o orice om cinstit, în 
existenţa marilor lacuri sărate şi în povestirile care vorbesc 
de râuri ce curg împotriva curentului. 

— Asta se-ntâmplă din cauză că lucrurile nu sunt privite 
cum trebuie - răspunse celălalt, aprobând cu o mişcare a 
capului. Dumneata te gândeşti la lacuri şi vârtejuri, de 
parcă le-ai înfrunta cu vaporul şi la ocean şi maree, de 


parcă le-ai înfrunta cu barca. Nici Vârf-de-Săgeată, nici 
Marele-Şarpe nu trebuie să se îndoiască de vorbele 
dumitale în legătură cu aceste două lucruri, deşi eu 
mărturisesc că-mi vine cam greu să înghit povestea despre 
existenta mărilor pe uscat şi încă şi mai greu că ar fi pe 
undeva vreo mare de apă dulce. Am întreprins această 
lungă călătorie mai mult ca să-mi potolesc curiozitatea, atât 
a ochilor cât şi a gustului, cu privire la aceste lucruri şi să-l 
ajut pe sergent, fiindcă a fost soţul surorii mele; cât despre 
Magnet, o iubesc ca pe propriul meu copil. 

— Greşeşti, greşeşti, prietene Cap, greşeşti foarte tare 
când nu recunoşti puterea providenţei în tot ce există - 
răspunse Călăuză cu hotărâre. Cei ce trăiesc în oraşe ori în 
alte aşezări au ajuns la păreri greşite şi mărginite în 
privinţa puterii ei, dar noi care ne petrecem viaţa cu 
adevărat în prezenţa ei, ca să zic aşa, vedem lucrurile 
altfel, vreau să spun noi care suntem oameni albi. O piele 
roşie are părerile sale şi pe bună dreptate, iar dacă acestea 
nu sunt întru totul asemănătoare cu ale albilor creştini nu-i 
niciun rău. Există însă domenii care depind în chip absolut 
de voinţa providenţei şi aceste lacuri cu apă sărată şi dulce 
fac parte dintre ele. Nu am pretenţia să lămuresc toate 
astea, dar sunt convins că fiece om e dator să creadă în 
ele. In ceea ce mă priveşte, fac parte dintre cei ce sunt 
încredinţaţi că mâna care a creat apa dulce a creat-o şi pe 
cea sărată. 

— Până aici, meştere Călăuză! îl întrerupse Cap cu 
oarecare aprindere. Unei credinţe adevărate şi bărbăteşti 
nu-i întorc niciodată spatele când mă aflu pe mare; deşi 
sunt mai obişnuit să strâng şi să desfac velele cum se 
cuvine decât să mă rog când izbucneşte uraganul. Nu uit 
niciodată că suntem nişte muritori neajutoraţi şi sper să 
cinstesc pe cine trebuie; tot ceea ce vreau să spun este mai 
degrabă o sugestie decât o afirmaţie, care, după cum ştii, e 
înrâurită de faptul că fiind obişnuit a vedea întinderi mari 
de apă sărată, aş prefera s-o gust înainte de a accepta că e 
dulce. 

— Dumnezeu i-a dăruit cerbului terenurile nisipoase unde 


se cristalizează sarea şi acesta o linge şi i-a dat omului cu 
piele roşie sau albă izvorul desfătător la care să-şi 
potolească setea. Ar fi împotriva raţiunii să nu crezi că El ar 
fi putut crea lacuri cu apă cristalină în apus şi lacuri cu apă 
tulbure în răsărit. 

În ciuda dogmatismului său exagerat, Cap simţea o 
teamă respectuoasă faţă de simplitatea sobră a gândirii lui 
Călăuză, deşi nu se bucura la ideea ca trebuie să creadă în 
ceva despre care susţinuse timp de mulţi ani cu 
încăpăţinare că nu putea sa existe. 

Deoarece nu voia să întrerupă discuţia, dar nefiind nici în 
stare să aducă argumente convingătoare împotriva unui 
astfel de raţionament cu care nu era obişnuit şi care avea 
deopotrivă forţa adevărului şi a credinţei, era bucuros să 
scape de subiect, evitându-l fără să bată la ochi. 

— Bine. Bine, prietene Călăuză - zise el - hai să încheiem 
aici discuţia şi pentru că sergentul te-a trimis să ne pilotezi 
la lacul acesta, o să gustăm apa când vom ajunge acolo. 
Dar nu uita vorbele mele: nu susţin că la suprafaţă n-ar 
putea fi apă dulce. Aproape de gura marilor fluvii, Atlanticul 
are şi el uneori apa dulce, dar bagă de seamă că-ţi voi 
arăta un mijloc de a gusta apa de la o adâncime de câţiva 
stânjeni, despre care nici n-ai visat şi atunci vom afla mai 
multe despre lacul acesta. 

Şi Călăuza părea mulţumit să întrerupă discuţia astfel 
încât conversaţia lua alt curs. 

— Nu suntem îngâmfaţi de darurile noastre - zise 
Călăuză, după o scurtă tăcere - şi ştim foarte bine că cei ce 
trăiesc în oraşe şi în apropierea mărilor... 

— Pe mare - îl întrerupse Cap. 

— ... pe mare, dacă doreşti dumneata, prietene, au ocazii 
pe care noi, aici, în sălbăticie, nu le avem. Totuşi, ne 
cunoaştem darurile, care sunt, aşa-zicând, naturale, 
nepervertite de deşertăciune şi desfrânare. Darurile mele 
de acum sunt de bun ochitor cu puşca, de căutător de 
urme, de om care se pricepe la vânat şi hăituirea lui, dar, 
deşi folosesc şi ostia şi văsla, nu vreau să mă laud cu felul 
meu de a le mânui. Insă Jasper, tânărul de colo, care stă de 


vorbă cu fata sergentului, este o fiinţă deosebită, fiindcă s- 
ar putea spune despre el că respiră apa ca un peşte. 
Indienii şi francezii de pe ţărmul nordic l-au poreclit Eau- 
douce, din cauza priceperii lui pe tărâmul acesta. El este 
mai iscusit să mânuiască vâsla şi parâmele decât să 
descopere o urmă. 

— Da, o fi ceva şi cu calităţile astea de care vorbeşti - 
zise Cap. Uite, de pildă, focul acesta; îţi mărturisesc că a 
depăşit toată experienţa mea de marinar. Vârf-de-Săgeată 
a spus că fumul vine de la un foc făcut de feţe-palide, ceea 
ce, după mine, constituie o frântură de filosofie de valoare 
egală cu navigația pe o noapte întunecată în apropierea 
unui banc de nisip. 

— Nu e cine ştie ce taină şi nimic deosebit - răspunse 
Călăuză râzând înveselit. 

— Nimic nu este mai uşor pentru noi, cei ce ne petrecem 
timpul în aceasta mare şcoală a lui Dumnezeu, decât să 
învăţăm lecţiile Sale. Nu am fi de loc în stare să urmărim o 
pistă sau să transmitem veşti în sălbăticia aceasta, după 
cum nu sunt în stare butucii de lemn, dacă nu am putea 
recunoaşte într-o clipă aceste mici deosebiri. Eau-douce, 
după cum îi spunem noi, iubeşte atât de mult apa, încât a 
adunat câteva găteje umede pentru focul nostru, care se 
găsesc cu prisosinţă în jur, deşi sunt destule şi din acelea 
bine uscate. Vreascurile umede scot un fum negru şi cred 
că şi marinarii, camarazii dumitale, ştiu asta. Nu este mare 
lucru şi niciun fel de taină, deşi pentru cei ce nu cercetează 
fiinţa lui Dumnezeu şi adâncile Sale căi cu umilinţă şi 
recunoştinţa totul e o taină. 

— Trebuie să ai ochiul ager ca al lui Vârf-de-Săgeată, ca 
să observi o deosebire atât de mică. 

— Dacă n-ar fi observat-o, ar fi însemnat că e un biet 
indian nepriceput. Nu, nu. E timp de război şi orice piele 
roşie se foloseşte de simţurile lui, ca să preîntâmpine 
primejdia. Orice rasă de oameni are propria sa fire şi orice 
fire propriile sale legi. Eu am avut nevoie de mulţi ani ca să 
pot stăpâni toate ramurile mai de seamă ale ştiinţei pădurii, 
fiindcă nu e în firea omului alb să-şi însuşească tot atât de 


repede cunoştinţele unei piei-roşii, ca pe acelea care, după 
câte cred eu, sunt hărăzite cunoaşterii sale. Ce-i drept, nu 
mă pot lăuda cu multe cunoştinţe de felul acesta, deoarece 
mi-am petrecut cea mai mare parte a vieţii pe meleaguri 
sălbatice. 

— Dar ai fost un elev sârguincios, meştere Călăuză, după 
cum se observă din înţelegerea atât de adâncă a acestor 
lucruri. Eu presupun că n-ar fi o problemă prea grea pentru 
un om care şi-a petrecut viaţa pe mare să-şi însuşească 
nimicurile astea, dacă s-ar hotărî să se ocupe temeinic de 
ele. 

— Nu sunt de părerea dumitale. Omului alb îi este tot 
atât de greu să adopte obiceiurile unui indian ca şi 
indianului pe acelea ale omului alb. lar în ceea ce priveşte 
adevărata fire a acestora, cred că niciunul dintre ei nu e în 
stare s-o cunoască pe deplin. 

— Şi totuşi, noi, marinarii care cutreierăm lumea atât de 
mult, susţinem că nu există decât o singură fire, fie că-i 
vorba de chinezi, ori de olandezi. In ceea ce mă priveşte, 
sunt în mare măsură de aceeaşi părere, fiindcă am 
constatat, în general, că toate naţiunile iubesc aurul şi 
argintul şi cei mai mulţi bărbaţi savurează tutunul. 

— Asta înseamnă că voi, oamenii de pe mare, cunoaşteţi 
prea puţin pieile-roşii. Dumneata ai văzut vreodată un 
chinez care ar putea să cânte cântecele lui de 
îngropăciune, înfruntând moartea, în timp ce un cuţit îi 
sfârtecă şi-i taie carnea în bucăţi şi trupul gol îi e cuprins de 
flăcări? Până când nu vei găsi un chinez sau un creştin care 
să facă toate astea, nu vei fi descoperit omul cu firea 
pieilor-roşii, oricât de curajos s-ar dovedi şi chiar dacă ar fi 
citit toate cărţile ce s-au tipărit vreodată. 

— Numai sălbaticii îşi joacă unii altora astfel de renghiuri 
diavoleşti - zise Cap, uitându-se cu oarecare nelinişte la 
arcadele parcă nesfârşite ale pădurii. Un om alb nu e supus 
niciodată la asemenea încercări. 

— lar te înşeli - răspunse Călăuză, alegând liniştit o 
bucată mică de vânat „pour la bonne bouche” - fiindcă, 


5 Pentru a lăsa ce-i mai bun la urmă (în limba franceză în text). 


dacă pieile-roşii îndură chinurile acestea potrivit firii lor, ca 
nişte bravi, un om alb, datorită firii lui, poate intra în comă, 
ceea ce s-a întâmplat adesea. 

— Din fericire - zise Cap, străduindu-se să-şi dreagă 
vocea - niciunul dintre aliaţii maiestăţii sale nu va fi pus 
probabil în situația să îndure astfel de cruzimi 
condamnabile din partea oricăror supuşi loiali ai maiestăţii 
sale. E drept că eu nu am servit prea mult timp în marina 
regală, dar am servit totuşi şi cât priveşte serviciul pe 
bordul vaselor corsare pentru capturarea corăbiilor şi a 
încărcăturii duşmanului, am o experienţă desăvârşită. Însă 
nu cred că există francezi sălbatici prin împrejurimile lacului 
şi mi-aduc aminte de vorbele dumitale cum că Ontario ar fi 
o apă întinsă, nu-i aşa? 

— Nu, e întinsă doar pentru noi - răspunse Călăuza, fără 
să-şi ascundă un zâmbet care-i lumină chipul ars de soare, 
de un roşu aprins - deşi nu cred că cineva ar putea să-l 
socotească mic; cu toate acestea, dacă vrei să-l ţii pe 
duşman cât mai departe, este prea puţin întins. Ontario are 
două capete şi duşmanul care se teme să-l treacă e sigur 
că-l poate ocoli. 

— Aha, vezi, asta e partea slabă a blestematelor voastre 
bălți de apă dulce - murmură Cap, tuşind atât de tare, încât 
îşi regretă imediat lipsa de măsură în vorbă. Până acum 
niciun om nu a auzit de vreo navă obişnuită sau de pirați 
care să fi ocolit un capăt al Atlanticului! 

— Cum, oare oceanul să nu aibă capete? 

— Nici vorbă că n-are; după cum nu are nici margini şi 
nici fund. Națiunea „amarata” în toată liniştea pe una din 
coastele sale nu are de ce să se teamă de cea „amarată” în 
partea opusă, oricât de sălbatica ar fi, afară numai dacă se 
pricepe la construirea corăbiilor. Nu, nu, cei ce trăiesc pe 
coastele Atlanticului nu se tem decât foarte puţin c-or să-şi 
piardă viaţa sau scalpul. Pe acolo, oricine îşi pune liniştit 
capul pe pernă când se culcă seara, fiind convins că a doua 
zi dimineaţa o să-şi găsească părul pe cap, în afară de cazul 
că poartă perucă. 

— Aici e altcumva. Nu vreau s-o înspăimânt pe tânăra 


fată, aşa că nu intru în amănunte, deşi pare ocupată să 
asculte cu foarte mare plăcere vorbele lui Eau-douce, după 
cum îi spunem noi, dar chiar dacă nu m-aş bucura de 
experienţa pe care o am, aş socoti, - datorită situaţiei de la 
această frontieră, că restul călătoriei noastre, până la 
garnizoană e foarte primejdios. De partea aceasta a lacului 
Ontario, afli cam tot atât de mulţi indieni irochezi ca şi de 
partea cealaltă. Ceea ce l-a şi făcut pe sergent, prietene 
Cap, să ne trimită în întâmpinarea voastră, ca să vă 
călăuzim. 

— Cum! Au curajul să se apropie atât de mult de tunurile 
unui fort al maiestăţii sale? 

— Oare corbii nu dau târcoale stârvului unui cerb, deşi 
păsărarul se găseşte pe aproape? Se poartă, ca să zic aşa, 
în chip firesc. Printre forturi şi aşezări trec destul de mulţi 
albi şi indieni şi sunt convinşi ca-i vor descoperi. Marele- 
Şarpe a venit dintr-o parte a râului şi eu dintr-alta, pentru a 
da de urmele acestora, iar Jasper şi-a adus piroga cu 
îndrăzneala unui adevărat marinar. Sergentul i-a povestit 
cu lacrimi în ochi şi cu atâta înflăcărare despre copila sa, 
despre dorinţa lui adâncă de a o vedea, despre gingăşia şi 
cuminţenia ei, încât flăcăul cred că s-ar fi năpustit singur şi 
într-o tabără de 
Mingo, numai să poată veni cu noi. 

— Pentru promptitudinea lui de a ne ajuta îi mulţumesc 
şi-l apreciez, deşi presupun că, la urma urmei, băiatul n-a 
trecut printr-o primejdie prea mare. 

— Numai prin pericolul de a fi împuşcat de pe înălţime în 
clipa când se străduia să ia în piept curentul apei, sau când, 
aflându-se la un cot al râului, se uita ţintă la vârtejuri. Din 
toate călătoriile nesigure, cred că aceea de pe un râu plin 
de capcane este cea mai primejdioasă şi prin asta a trecut 
Jasper. 

— Şi ce diavol l-a împins pe sergent să-mi ceară să 
străbat o sută cincizeci de mile pe un drum atât de 
primejdios? Scoateţi-mă în larg, cu duşmanul în faţa ochilor 
şi mă lupt cu el cum vrea şi cât îi place, cu tragere lungă 
sau punte la punte, dar să mă las împuşcat ca o turturea 


adormită, asta nu-i în firea mea. De n-ar fi vorba de micuța 
Magnet de colo, aş vira chiar în clipa asta corabia şi m-aş 
strădui din răsputeri să mă întorc la York, lăsând în plata 
Domnului lacul Ontario, cu apa lui sărată sau dulce. 

— Asta n-ar îmbunătăţi prea mult situaţia, prietene 
marinar, fiindcă drumul de întoarcere este mai lung şi 
aproape tot atât de primejdios ca cel pe care trebuie să-l 
urmăm. Ai încredere în noi şi te vom duce teafăr la 
destinaţie sau ne vom pierde scalpurile. 

Încercatul marinar, al cărui păr era împletit într-o coadă 
înfăşurată în piele de ţipar şi avea creştetul capului acoperit 
aproape în întregime de o chelie. Işi trecu mecanic mâna şi 
peste una şi peste alta, de parcă voia să se asigure că se 
aflau la locul lor. Cu toate acestea, era în realitate un om 
curajos şi înfruntase adesea moartea cu sânge rece, deşi nu 
o văzuse niciodată în aspectele atât de îngrozitoare pe care 
le prezentase sumar, dar plastic, însoţitorul său. Dar acum 
era prea târziu să mai dea îndărăt, aşa că se hotări să 
înfrunte orice încercare cu îndrăzneală, deşi nu se putu 
stăpâni să nu murmure pentru sine câteva blesteme 
împotriva nepăsării şi a nedelicateţei cumnatului său, 
sergentul, care-l băgase în încurcătura asta. 

— Nu mă îndoiesc, meştere Călăuză - răspunse el, după 
câtva timp de gândire - că vom ajunge teferi la destinaţie. 
La ce distanţă de fort ne aflăm în clipa asta? 

— La ceva mai mult de cincisprezece mile şi e vorba de 
mile scurte, fiindcă râul curge repede, asta însă numai dacă 
nu ne atacă indienii. 

— Şi presupun că pădurea se întinde pe tot parcursul la 
babord şi la tribord ca şi aici. 

— Ce vreţi să spuneţi? 

— Mă gândesc că va trebui să ne croim drum printre 
copacii ăştia blestemaţi! 

— Nu, nu, dumneata vei merge cu piroga; trupele au 
curăţat fluviul Oswego de buştenii plutitori şi luntrea va fi 
dusă de curentul repede al râului. 

— Atunci cum dracu facem să nu ne împuşte trădătorii de 
care vorbeşti când trecem pe lângă un promontoriu sau 


suntem atenţi la ocolirea stâncilor? 

— Ne apăra Cel-de-Sus! El, care i-a ajutat atât de des pe 
alţii în situaţii şi mai grele. Ehe, de câte ori n-aş fi rămas eu 
fără scalp şi mi-aş fi lăsat pielea pe cine ştie unde, dacă 
providenţa nu m-ar fi apărat! Eu nu intru niciodată într-o 
luptă, prietene marinar, fără să mă gândesc la acest mare 
aliat, care preţuieşte într-o bătălie mai mult decât toate 
batalioanele regimentului 60, chiar de-ar fi puse într-o 
singură linie. 

— Bine, bine, asta e destul pentru un cercetaş, dar nouă, 
marinarilor, ne place, când ieşim în larg şi intrăm în 
acţiune, să nu ne gândim la nimic decât la ceea ce avem de 
făcut, lupta bord la bord, fără să întâlnim în cale pomi sau 
stânci. 

— Şi îndrăznesc să spun, ca să vorbim adevărul, ca n- 
aveţi nevoie nici de providenţă. Ascultă la mine, meştere 
Cap, dacă Cel-de-Sus e alături de cineva, acela nu pierde 
nicio bătălie. Uită-te la capul Marelui-Şarpe de colo; de-a 
lungul urechii sale stângi se vede o urmă de cuţit; numai un 
glonţ din puşca asta a mea i-a salvat scalpul în ziua aceea, 
deoarece cuțitul îşi şi începuse treaba şi peste o jumătate 
de minut ar fi fost jupuit! Când mohicanul îmi strânge 
mâna, spunându-mi că i-am făcut un mare serviciu, îi 
răspund că numai Domnul mi-a călăuzit paşii spre locul 
unde trebuia el să fie executat, sau m-a făcut să-mi dau 
seama, datorită fumului, în ce primejdie se află. Fără 
îndoială că de îndată ce am ajuns la locul execuţiei, am 
acţionat din proprie iniţiativă, fiindcă omul care-şi vede 
prietenul sub amenințarea  tăişului unui tomahawk 
gândeşte repede şi acţionează într-o clipă, cum s-a şi 
întâmplat cu mine, altfel spiritul Marelui-Şarpe ar fi acum la 
vânătoare, pe tărâmul fericit al strămoşilor săi. 

— Destul, Călăuză, destul cu palavrele astea, că sunt mai 
înspăimântătoare decât dacă te-ar jupui cineva de la catarg 
la pupa; nu mai avem decât câteva ore cu soare şi ar fi bine 
să ne lăsam în derivă, în voia curentului de care ai vorbit, 
cât o mai putem face. Magnet dragă, tu nu eşti gata de 
drum? 


Aceasta se ridică de jos, îmbujorându-se tare la faţă. Şi 
începu sa se pregătească de plecare. Nu auzise nimic din 
convorbirea celor doi, fiindcă Eau-douce, cum i se spunea 
mai totdeauna tânărului Jasper, îi împuiase urechile cu 
descrierea fortului destul de îndepărtat de la capătul 
călătoriei lor şi cu amănunte despre tatăl ei pe care ea nu-l 
mai văzuse din copilărie, precum şi despre felul de viaţă al 
celor ce trăiau în garnizoanele de frontieră. Era atât de 
curioasă şi preocupată de ceea ce auzea şi atenţia ei atât 
de absorbită de lucrurile interesante pe care le afla, încât 
celelalte subiecte mai puţin agreabile, discutate de ceilalţi 
atât de aproape de dânsa, nu mai ajungeau la urechile sale. 

Zarva plecării curmă orice convorbire şi bagajul 
călăuzelor, sau, dacă vreţi, al cercetaşilor, fiind neînsemnat, 
grupul fu gata de pornire în câteva minute. Când să 
părăsească locul, spre mirarea chiar şi a tovarăşilor lui 
indieni, Călăuză adună un braţ de crengi, printre care unele 
umede, ca să ardă cu un fum cât mai negru şi mai dens şi 
le aruncă în foc. 

— Când vrei să-ţi ascunzi urmele, Jasper - zise el - la 
plecarea din cantonament, fumul nu strică, ba chiar îţi 
prinde bine. Dacă pe o rază de zece mile se află vreo 
duzină de Mingo, parte din ei caută să descopere fumurile, 
căţăraţi prin copaci sau pe vreo coamă de deal; lasă-i să 
vadă fumul asta şi să fie sănătoşi. Sunt bineveniţi la 
resturile noastre. 

— Dar n-or să ne descopere urmele şi n-or să ne 
urmărească? întreba tânărul care, de când o întâlnise pe 
Magnet, era mai sensibil la primejdii. Vom lăsa la pârâu 
urme destul de vizibile. 

— Cu cât mai vizibile, cu atât mai bine, fiindcă nici 
viclenia unui Mingo nu va fi în stare să descopere dacă 
piroga a luat-o în susul sau în josul râului. Apa este singurul 
element natural care spală orice pistă, dar nici ea nu 
izbuteşte s-o facă, dacă mirosul acesteia e prea puternic. 
Inţelegi, Eau-douce? Daca vreun Mingo a descoperit urmele 
noastre sub cataracte, vor veni spre fumul acesta şi vor 
crede că cei ce au pornit în susul râului îşi vor continua 


drumul în aceeaşi direcţie. Dacă nu mai ştiu nimic de noi, 
vor afla acum că un grup e în afara fortului şi nici chiar un 
Mingo plin de înţelepciune nu va fi în stare să-şi închipuie 
că am urcat până aici numai ca să avem plăcerea să ne 
întoarcem, chiar în aceeaşi zi, riscându-ne capul. 

— Fără îndoială - zise Jasper, care vorbea deoparte cu 
Călăuză, în timp ce se apropiau de şirul de arbori răsturnaţi 
de vânt - că ei nu ştiu nimic despre fiica sergentului, fiindcă 
venirea sa a fost învăluită în cea mai mare taină. 

— Şi nici aici nu vor afla nimic - răspunse Călăuză, 
atrăgându-i atenţia că el păşeşte cu cea mai mare grijă pe 
urmele lăsate pe frunze de picioarele delicate ale fetei - 
afară numai dacă vârstnicul peşte de apa sărată nu şi-o fi 
adus nepoata pe linia copacilor răsturnaţi de vânt ca să 
zburde ca o iadă în jurul bătrânei sale căprioare. 

— Vrei să zici, „al ţapului”, Călăuză. 

— Nu-i ciudat? Uite că mă pot întovărăşi cu un marinar 
de felul tău, Eau-douce şi nu descopăr nicio deosebire prea 
mare între însuşirile noastre, deşi dumneata eşti omul 
lacurilor, iar eu, al pădurilor. la ascultă. Jasper - continuă 
Călăuză, râzând cum îi era obiceiul, fără zgomot - ce-ar fi 
să încercăm tăişul lamei meşterului Cap, lăsându-l să 
treacă prin cataracte? 

— Şi ce se va întâmpla între timp cu drăguţa lui nepoată? 

— Nu, n-o să pată nimic; ea va merge în orice caz pe 
uscat; dar noi doi am putea să-l punem la încercare pe 
marinarul ăsta de pe Oceanul Atlantic, ca să ne cunoaştem 
mai bine. Oare nu crezi că vom afla dacă amnarul flintei 
sale scapără şi dacă ştie unele din şiretlicurile de frontieră? 

Tânărul Jasper zâmbi, fiindcă-i plăcea gluma şi tonul 
profesoral al lui Cap îl cam sâcâise. Dar chipul frumos al 
fetei, trupul suplu şi zâmbetul său ispititor stăteau ca o 
pavăză între unchiul ei şi experienţa propusă. 

— Poate că fiica sergentului se va speria - zise el. 

— Nici vorbă de aşa ceva, dacă a moştenit cât de cât 
curajul tatălui ei. Nu pare să fie de loc fricoasă. Las’ pe 
mine, 

Eau-douce, că pun eu treaba la cale! 


— Nu tu singur, Călăuză, pentru că, fără doar şi poate, vă 
veţi îneca amândoi. Când treceţi prin cataracte, trebuie sa 
fiu şi eu în barcă. 

— Bine, fie cum spui tu; fumăm pipa păcii? 

Jasper încuviinţă râzând, cu un gest scurt din cap şi 
părăsiră subiectul, fiindcă ajunseseră la piroga atât de des 
pomenită şi, cu câteva vorbe, luară toţi hotărâri importante. 


CAPITOLUL III 


Pân-a nu fi scurmată cu plugul astă glie, 
Curgeau a noastre râuri năvalnic, înspumate 
Şi apa lor cânta o dulce melodie 

Care umplea de freamăt păduri îndepărtate. 
In murmur de pâraie şuvoaie năvăleau 

Pe când, ascunse-n umbră, izvoarele şopteau. 


Bryant. 


Se ştie, în general, că râurile care se îndreaptă spre 
partea de sud a lacului Ontario sunt mai toate înguste, 
lente şi adânci; cu unele excepţii, fiindcă multe dintre ele 
au în anumite locuri praguri - cum se spune în limbajul 
regiunii - adică repezişuri cu stânci şi altele - cataracte. 

Printre acestea din urmă se numără şi fluviul pe care 
navigau acum cutezătorii noştri călători. Oswego se 
formează prin unirea a două râuri: Oneida şi Onondaga, 
care izvorăsc din lacuri, străbat o regiune deluroasă pe o 
distanţă de câteva mile, ajung la marginea unui fel de podiş 
natural, coboară cam la zece sau cincisprezece picioare la 
alt nivel, alunecând, strecurându-se şi urmându-şi cursul cu 
apă adâncă, tăcut şi pe furiş, până când îşi varsă tributul în 
vastul rezervor al lacului Ontario. 

Piroga cu care Cap şi însoțitorii săi călătoriseră de la 
fortul Stanwix, ultimul post militar de pe Mohawk, se găsea 
la malul râului; în timp ce toţi ceilalţi se suiră în ea, Călăuză 
mai zăbovi pe uscat, ca să împingă mica ambarcaţiune pe 
apă. . 

— intoarce luntrea cu spatele în direcţia curentului, 
Jasper - îi spuse omul pădurilor tânărului marinar, care-i 
luase vâsla lui Vârf-de-Săgeată şi se aşezase la cârmă. Las- 
o-n voie s-o poarte curentul. Dacă vreunul dintre indienii 
duşmani va da de urma noastră şi ne va urmări până aici, 
n-o să uite să cerceteze semnele rămase în mâl şi, 


descoperind că am pornit de la țărm cu prora în susul 
râului, va crede, fără îndoială, că am luat-o în direcţia asta. 

Jasper îi dădu ascultare şi, după un brânci viguros, 
Călăuză, care se găsea în plinătatea forţei şi îndemânării 
sale, cu un salt uşor şi fără să-i strice echilibrul, sări în 
luntre, chiar la prora. Când barca ajunse în mijlocul râului, 
pe firul puternic al curentului, se întoarse şi porni fără 
zgomot în josul apei. 

Luntrea în care Cap şi nepoata lui se îmbarcaseră pentru 
lunga şi aventuroasa lor călătorie, era o canoe din scoarță 
de copac, cum obişnuiesc indienii să le construiască; 
datorită greutăţii lor excepţional de mici şi uşurinţei cu care 
pot fi împinse. Ele se potrivesc admirabil pentru o navigaţie 
pe râuri, unde întâlneşti mai la tot pasul bancuri de nisip, 
trunchiuri plutitoare şi alte felurite obstacole. Cei doi 
bărbaţi, după ce o goliseră de bagaje, o căraseră de câteva 
ori pe o distanţă de sute de iarzi. Şi ar fi putut s-o ridice 
chiar şi un singur om. Potrivit părerii celor neiniţiaţi, era 
lungă şi prea lată pentru o canoe. Dar principalul defect 
era, de fapt, greutatea sa prea mică. O practică de câteva 
ore îndreptă însă în mare măsură acest neajuns. Mabel şi 
unchiul ei acomodându-se destul de bine cu mişcările 
luntrii, aşa că putură să-şi păstreze locurile liniştiţi; nici 
greutatea suplimentară a celor trei călăuze nu-i punea 
rezistenţa la o încercare deosebită, lăţimea fundului ei 
curbat provocând dislocarea unei cantităţi necesare de apă, 
fără a face barca să se afunde prea mult în fluviu. Bine 
construită, cu material lemnos de dimensiuni mici, legat cu 
curele, luntrea, deşi atât de uşoară şi cu un aspect modest, 
era probabil capabilă să transporte încă pe atâtea persoane 
câte se aflau acum în ea. 

Cap şedea pe o bancă joasă din mijloc, iar Marele-Şarpe, 
îngenuncheat aproape de el. Vârf-de-Săgeată şi soţia lui 
ocupau locurile din faţa acestora, indianul Tuscarora 
părăsindu-şi postul obişnuit de la pupa. Mabel stătea într-o 
rână, pe bagajele ei, în spatele bătrânului marinar, în timp 
ce Călăuză şi Eau-douce se aflau în picioare, unul la prora şi 
celălalt la pupa, fiecare văslind lung, puternic; fără zgomot. 


Vorbeau pe şoptite, fiindcă toţi îşi dădeau seama că pe 
măsura ce se apropiau de fort şi nu mai aveau ocrotirea 
pădurii, trebuiau să fie prevăzători. 

Fluviul Oswego, pe parcursul acela, adânc, întunecat şi 
nu prea lat, curgea liniştit şi posomorât pe albia lui 
şerpuitoare, printre arborii ce-l străjuiau de sus, 
împiedicând pe alocurea aproape cu totul lumina soarelui. 
Ici şi colo, unii dintre uriaşii pădurii, doborâţi pe jumătate, 
se înclinaseră aproape orizontal pe suprafaţa lui, silindu-i 
pe călători să fie atenţi mai tot drumul, să nu se lovească 
de crengi, ramurile cele mai de jos şi mai scurte împreună 
cu frunzele lor fiind spălate de ape. Priveliştea de mai sus a 
fost admirabil zugrăvită de minunatul nostru poet, versurile 
epigraf de la începutul acestui capitol fiind scrise pe locurile 
acestea; pământul îngrăşat timp de secole de resturile 
vegetației şi cafeniu din cauza humei, fluviul umflat, parcă 
gata să se reverse şi pădurea proaspătă şi nemărginită se 
ofereau ochiului cu marea plasticitate realizată de pana lui 
Bryant, pentru desfătarea imaginaţiei. Pe scurt, întregul 
peisaj se  desprindea dintr-o natură bogată şi 
binecuvântată, neatinsă încă de mâna omului pentru a o 
supune folosinţei şi dorințelor lui, luxuriantă, primitivă, 
plină de promisiuni şi de pitoresc, chiar şi în starea aceasta 
de adâncă sălbăticie. Trebuie să mai spunem o dată că 
povestea noastră se petrecea pe la 1759, cu mult înainte ca 
exploatarea să fi împins către civilizaţie vreo parte a 
regiunii vestice a statului New York. În vremea aceea 
îndepărtată existau două mari căi de comunicaţie militară 
între regiunea nelocuită a coloniei New York şi frontierele 
dinspre Canada - una de-a lungul lacurilor Champlain şi 
George şi alta pe linia Mohawk, pădurea Creek, Oneida şi 
râurile descrise mai înainte. De-a lungul acestor două linii 
de comunicaţii fuseseră amplasate posturi militare, deşi 
între ultimul fort de la izvorul râului Mohawk şi între 
vărsarea lui Oswego exista un spaţiu alb de o sută de mile, 
pe care Cap şi Mabel îl parcurseseră în cea mai mare parte 
sub protecţia lui Vârf-de-Săgeată. 

— Mi-e dor uneori de pace - zise Călăuză - ca să pot 


străbate pădurea, nu în căutarea unui duşman, ci doar 
vânând animale sălbatice şi pescuind. Ah, Doamne! Câte 
zile fericite n-am petrecut noi, eu şi Marele-Şarpe de colo, 
de-a lungul fluviilor, trăind numai din vânat, somoni sau 
păstrăvi, fără să ne preocupe vreun Mingo sau vreun scalp ! 
Doresc uneori întoarcerea acelor zile binecuvântate, fiindcă 
nu sunt făcut să-mi ucid semenii. Sunt convins că fiica 
sergentului nu crede că aş fi un ticălos, căruia-i place să 
jignească natura omenească, nu-i aşa? 

Spunând aceste cuvinte, care păreau aproape o 
întrebare, Călăuza se uită îndărăt şi, deşi chiar şi 
prietenului său celui mai părtinitor i-ar fi fost greu să afirme 
despre trăsăturile lui aspre şi arse de soare ca ar fi 
frumoase, Mabel se gândi că sunt atrăgătoare, datorită 
zâmbetului deschis şi sincerităţii care-i lumina chipul. 

— Nu cred ca tatăl meu ar fi putut trimite unul din 
ticăloşii despre care ai vorbit să-i călăuzească fata prin 
sălbăticiune - răspunse tânăra, zâmbind tot atât de deschis 
ca şi el. 

— Nici vorbă, nici vorbă că n-ar fi făcut-o; sergentul este 
un om sensibil; am mărşăluit împreună de nenumărate ori 
şi am luptat adesea umăr la umăr. După cum spune el. Deşi 
eu îmi păstrez totdeauna distanţa necesară ca să am 
mâinile libere când mă găsesc în apropierea vreunui 
francez sau a unui Mingo. 

— Aşadar, eşti tânărul prieten despre care tatăl meu 
aminteşte atât de des în scrisorile sale? 

— "Tânărul” lui prieten? Sergentul are faţă de mine un 
avans de treizeci de ani; da, e cu treizeci de ani mai în 
vârstă şi tot pe atâta mai valoros. 

— Dar probabil că nu în ochii unei fete, prietene Călăuză 
- interveni Cap, care-şi recăpătase umorul când văzuse apa 
curgând din nou în jurul lui. De multe ori, cei treizeci de ani 
de care vorbeşti nu sunt priviţi de către o fată de 
nouăsprezece ani ca fiind un avantaj. 

Mabel se înroşi. Intorcându-şi faţa, pentru a se feri de 
privirea celor ce se găseau la prora şi o întâlni pe aceea, 
plină de admiraţie, a tânărului de la pupa. Ca o ultimă 


salvare, ochii ei vioi, de un albastru deschis, îşi căutară 
refugiul în apă. Chiar în clipa aceea, un zgomot înăbuşit şi 
dens, adus de un vânt uşor care abia încreţea apa. Se 
prelinse pe drumul străbătut de copaci. 

— Un sunet plăcut - zise Cap, atent, întocmai ca un câine 
care aude un lătrat îndepărtat. Cred că sunt valurile care 
izbesc în malurile lacului vostru, nu-i aşa? 

— Nu-i chiar aşa, nu - răspunse Călăuză. E doar zgomotul 
făcut de râul ce se prăvăleşte peste stânci, la o jumătate de 
milă mai jos. 

— E vreo cataractă pe fluviu? întrebă Mabel, cu faţa 
luminată de o îmbujorare şi mai accentuată. 

— La dracu', meştere Călăuză şi dumneata domnule, hm, 
Eau-douce! (Fiindcă începuse şi el să-i spună lui Jasper aşa, 
ca să se adapteze obiceiurilor de frontieră.) N-ar fi mai bine 
să cârmeşti piroga mai pe lângă țărm? Cataractele astea, 
înainte de cădere, provoacă de obicei vârtejuri şi mai bine 
ai nimeri într-un Maelstrom$ decât să porneşti spre aceste 
pompe aspirante. 

— Ai încredere în noi, ai încredere în noi, prietene Cap - 
răspunse Călăuză. E drept că nu suntem decât marinari de 
apă dulce şi în ceea ce mă priveşte, nici măcar dintre cei 
mai buni, nu, nici măcar din aceia, dar ne pricepem la 
repezişuri, praguri şi cataracte şi, trecând prin ele, ne vom 
strădui să nu ne dezminţim faima. 

— Trecând prin ele?! exclamă Cap. La dracu’, omule! 
Visezi cumva să treci printr-o cataractă în coaja asta de 
nucă? 

— Bineînţeles, ăsta-i drumul nostru şi e mult mai uşor să- 
| străbaţi decât să descarci piroga şi să cari toate bagajele 
pe uscat, pe o distanţă de o milă. 

Mabel îşi întoarse privirea speriată spre tânărul de la 
prora pirogii, fiindcă tocmai în clipa aceea un alt muget al 
cascadei îi ajunse la ureche adus de o nouă adiere de vânt 
şi într-adevăr, acum când se ştia cauza care-l producea, 
părea înspăimântător. 

— Ne-am gândit să lăsăm femeile şi pe cei doi indieni pe 


6 Vârtej foarte primejdios lângă coasta Norvegiei. 


țărm - zise calm Jasper - şi noi, cei trei oameni albi, care 
suntem toţi obişnuiţi cu apa, să conducem luntrea prin 
cataractă, fără primejdii, deoarece am străbătut-o de multe 
ori. 

— Şi ne-am bizuit pe dumneata, prietene marinar, să ne 
ajuţi - zise Călăuză, făcându-i cu ochiul peste umăr lui 
Jasper - fiindcă eşti obişnuit cu rostogolirea valurilor şi fără 
cineva care să ţină balansul pirogii, toate gătelile fiicei 
sergentului ar putea fi smulse de şuvoaie şi pierdute. 

Cap era încurcat. Ideea de a străbate o cataractă se 
părea, probabil, mai serioasă decât s-ar fi părut cuiva cu 
totul neştiutor în materie de ambarcaţiuni, deoarece 
cunoştea forţa apei şi slăbiciunea totală a omului faţă de 
furia ei. Totuşi, din mândrie, se revolta la gândul de a 
părăsi barca, în vreme ce tovarăşii lui se hotărâseră să 
rămână în ea, plini de curaj şi cu sânge rece. Independent 
de acest din urmă simţământ şi de firea sa, ca şi de 
dârzenia dobândită prin trecerea atâtor primejdii, probabil 
că ar fi părăsit barca, dacă imaginea unor indieni scalpând 
capul oamenilor nu l-ar fi înspăimântat într-atât, încât să-l 
determine să socoată piroga ca un fel de sanctuar. 

— Dar ce vom face cu Magnet; întrebă el, dragostea 
pentru nepoată pricinuindu-i un nou scrupul. N-o putem 
lăsa pe uscat, dacă indienii duşmani se găsesc prin 
apropiere, nu-i aşa? 

— N-avea grijă. Niciun Mingo nu se află de-a lungul 
malurilor, fiindcă acestea sunt locuri prea în văzul 
oamenilor pentru faptele lor drăceşti - răspunse Călăuză, 
sigur de ce spune. Firea e fire şi aceea a indianului îl 
îndeamnă să se afle acolo unde te aştepţi mai puţin. Să nu- 
ţi fie frică de el pe o cale bătută, fiindcă dorinţa lui e să te 
surprindă nepregătit şi tribul ăsta de indieni îşi face o glorie 
din a te înşela într-un chip sau altul. Cârmeşte spre mal, 
Eau-douce, s-o lăsăm pe uscat pe fiica sergentului, la 
capătul buşteanului acela de unde poate să ajungă la țărm 
fără să se ude. 

Se făcu întocmai şi toţi, în afară de Călăuză şi de cei doi 
marinari, părăsiră piroga în câteva mituite. Lăsând la o 


parte mândria să profesională, Cap ar fi rămas bucuros cu 
cei care coborâseră din barcă, dar nu-i venea să-şi arate 
slăbiciunea atât de deschis faţă de un marinar de apă 
dulce. 

— Mărturisesc sincer - zise el, când cei debarcaţi se 
îndepărtară - că fapta aceasta se poate asemăna cu aceea 
de a merge cu barca prin păduri. Ca să treci printr-o cădere 
de apă nu e o treabă de marinar; isprava asta o poate face 
şi cel mai novice, ca şi cel mai experimentat matroz. 

— Nu, nu, să nu dispreţuieşti de loc cataractele de pe 
Oswego - interveni Călăuză - fiindcă, deşi nu se asemuie cu 
Niagara sau Genesee, sau cu cele de la Cahoos şi de pe 
Glen, ori cu acelea din Canada, sunt destul de primejdioase 
pentru un începător. S-o lăsăm pe fiica sergentului să stea 
pe stânca de colo, să vadă cum noi, nişte ignoranţi oameni 
ai pădurii, vom trece peste un obstacol pe care nu-l putem 
străbate pe dedesubt. Acum, Eau-douce, fi cu ochii în patru 
şi cu mâna sigură, fiindcă totul depinde de tine, după cum 
se vede, neputându-ne bizui pe meşterul Cap decât ca pe 
un pasager. 

Când tăcu, piroga se afla departe de mal şi Mabel se 
îndreptase grăbită şi tremurând spre stânca ce se arătase, 
vorbindu-i însoţitoarei sale despre primejdia înfruntată fără 
niciun rost de unchiul ei, cu ochii aţintiţi pe silueta suplă şi 
viguroasă a lui Eau-douce, care, stând în picioare la pupa, 
conducea uşoara ambarcaţiune. Ajungând însă într-un loc 
de unde putea să vadă bine cascada, scoase, fără voia ei, 
un țipăt înăbuşit, acoperindu-şi ochii cu mâna. Apoi îi 
deschise din nou şi fata aceasta curajoasă rămase 
încremenită ca o statuie, uitându-se aproape fără să respire 
la ceea ce se petrecea. Cei doi indieni şedeau indiferenți pe 
un buştean, abia uitându-se spre fluviu, în timp ce soţia lui 
Vârf-de-Săgeată se apropie de Mabel, urmărind mişcările 
pirogii cu interesul pe care l-ar avea un copil privind 
salturile unui acrobat. 

Când barca intră pe firul curentului, Călăuză îngenunche, 
vâslind mereu, acum mai uşor, sincronizându-şi eforturile 
cu ale însoţitorului său. Jasper, tot în picioare, îşi aţintise 


privirile asupra unui punct situat dincolo de cataractă, cu 
intenţia vizibilă de a găsi un loc potrivit de trecere. 

— Mai spre apus, băiete, mai spre apus - murmură 
Călăuză - spre locul unde se vede apa spumegând. Pune pe 
aceeaşi linie vârful stejarului uscat cu tulpina copacului 
rupt. 

Eau-douce nu răspunse, fiindcă piroga se găsea în 
mijlocul fluviului, cu vârful spre cascadă şi-şi accelera 
înaintarea, purtată de viteza sporită a curentului. În clipa 
aceea, Cap ar fi renunţat bucuros la orice pretenţie de 
glorie datorită acestei isprăvi, numai să se vadă iar în 
siguranţă, pe mal. Auzi mugetul apei, asemănător unui 
tunet, din ce în ce mai clar şi mai puternic, dinainte-i apăru 
o linie tăind pădurea din josul cascadei şi apa verde şi 
mânioasă părea să se întindă de-a lungul ei şi să 
strălucească, de parcă particulele sale erau pe punctul de 
a-şi pierde coeziunea. 

— Lasă cârma liberă... lasă cârma liberă, omule! exclamă 
Cap. Nemaiputându-şi stăpâni neliniştea, pe măsura ce 
piroga se apropia de marginea cascadei. 

— Păi, e liberă şi destul de sigură - zise Călăuză, 
aruncând o privire în spate, cu râsul lui tăcut şi vesel. 
Mergem liber în jos, desigur! Lasă pupa să salte, băiatule şi 
mai sus cu pupa! 

Restul trecu întocmai ca o pală de vânt. Eau-douce cârmi 
cât trebuia cu lopata lui, piroga intră pe canal şi pentru 
câteva secunde Cap avu senzaţia că ajunsese într-o 
căldare.  Simţi prora  pirogii ridicându-se, văzu apa 
scurgându-se nebuneşte, furioasă şi spumegând, pe lângă 
el, se temu când simţi construcţia uşoară în care plutea 
săltând ca o coajă de ou, apoi, spre marea lui bucurie şi 
surpriză, îşi dădu seama că piroga aluneca pe un bazin de 
apă liniştită, sub cascadă, mulţumită lopătării pline de 
siguranţă a lui Jasper. 

Călăuză se ridica de jos, râzând mereu şi luând o lingură 
de corn şi o cutie de tablă, începu să măsoare cu atenţie 
apa care intrase în barcă în timpul trecerii. 

— Paisprezece linguri, Eau-douce, paisprezece linguri 


pline. M-aş fi aşteptat, crede-mă, să cobori luând apă numai 
cât zece linguri! 

— Meşterul Cap s-a înclinat prea mult când eram în 
amonte de cataractă - răspunse Jasper serios - din cauza 
asta mi-a fost greu să stăpânesc piroga. 

— S-ar putea să ai dreptate; fără îndoială că-i aşa, dacă 
spui tu, dar eu te credeam în stare să treci prin cataractă 
numai cu zece linguri de apă în barca. 

Cap tuşi zgomotos, îşi pipăi coada, să se încredinţeze că 
era la locul ei, apoi se uită în spate, să vadă primejdia prin 
care trecuse. Cum o ocoliseră, e uşor de spus... Cele mai 
multe râuri cad drept în jos de la o înălţime de zece- 
douăsprezece picioare. Dar spre centru, curentul puternic 
erodează atât de mult stânca, încât lasă apei posibilitatea 
să se scurgă printr-o trecere îngustă, într-un unghi cam de 
patruzeci-patruzeci şi cinci de grade. Piroga alunecase pe 
drumul acesta în panta abruptă, printre rămăşiţele de 
stânci mâncate de vârtejuri, spumă şi de izbiturile furioase 
ale apei, despre care un ochi neexperimentat putea crede 
că vor distruge neapărat un obiect atât de fragil ca barca 
lor. Insă tocmai greutatea redusă a luntrei îi înlesnise 
coborârea, deoarece, purtata pe crestele valurilor şi 
condusă de un om cu privire sigură şi braţ musculos, 
trecuse ca o pană de pe o grămadă de spumă pe alta, abia 
umezindu-şi laturile lucioase. Trebuia să te fereşti de 
câteva stânci, să păstrezi neschimbată o anumită direcţie, 
restul fiind făcut de năprasnicul curent de apă”. 

Dacă am spune că marinarul Cap era uimit, nu am 
dezvălui decât jumătate din adevăratele lui simţăminte. 
Trecuse printr-o teamă plină de respect, fiindcă admiraţia 
sa pentru îndrăzneala isprăvii fusese mărită de spaima de 
stânci pe care o au cei mai mulţi dintre marinari. Dar nu era 
încă dispus să-şi exprime deschis simţămintele, de teamă 
să nu aducă prea mari laude apei dulci ori navigaţiei din 


7 Pentru ca cititorul să nu creadă că e vorba de închipuiri, 
autorul adaugă că a aflat despre o piesă de artilerie, 
calibrul 32 care a fost trecută prin această cascadă în 
perfectă siguranţă. 


cuprinsul lacurilor de pe uscat şi, dregându-şi vocea cu 
tusea amintită mai sus, îşi dezlegă numaidecât limba şi 
vorbi cu tonul său obişnuit de superioritate. 

— Eu nu zic că nu cunoşti canalul, meştere Eau-douce şi, 
la urma urmei, cunoaşterea canalului în locul acesta e 
elementul principal. Am avut timonieri pe vasele mele, care 
ar fi putut să coboare şi ei prin cataractă, dacă ar fi 
cunoscut canalul. 

— Nu-i destul să cunoşti canalul, prietene marinar - zise 
Călăuză - mai e nevoie şi de nervi tari şi de iscusinţă pentru 
a păstra echilibrul pirogii şi a te feri de stânci. Nu găseşti în 
întreaga regiune un alt navigator care să poată cobori 
fluviul Oswego în toată siguranţa ca Eau-douce, deşi din 
când în când mai izbuteşte şi altul s-o facă. Eu nu izbândesc 
decât dacă mă ajută providenţa şi numai îndemânarea lui 
Jasper şi ochiul lui îmi dau siguranţa că n-o să mă duc la 
fund. La urma urmei, paisprezece linguri de apă nu e prea 
mult, cu toate că aş fi vrut să nu fi fost mai mult de zece, 
având în vedere că ne privea şi fiica sergentului. 

— Totuşi, dumneata ai condus piroga, dumneata i-ai spus 
încotro s-o îndrepte şi cum s-o cârmească! 

— Slăbiciune omenească, meştere marinar; asta, datorită 
în parte firii omului alb. Dacă Marele-Şarpe de colo ar fi fost 
în barcă, n-ar fi suflat o vorbă şi nu ar fi dezvăluit niciunul 
din gândurile sale. Un indian ştie să-şi ţină gura, însă noi, 
oamenii albi, ne închipuim întotdeauna că suntem mai 
înţelepţi decât semenii noştri. O să-mi vindec eu repede 
slăbiciunea aceasta, dar am totuşi nevoie de timp ca să 
scot din rădăcină copacul care creşte în mine de mai mult 
de treizeci de ani. 

— Nu mi se pare că e cine ştie ce ispravă, domnule, ba 
nici nu mi se pare a fi o ispravă, ca să vorbesc sincer. E 
doar ca o simplă stropitură când treci pe sub podul Londrei, 
cum fac zilnic sute de persoane, ba, adesea, chiar şi cele 
mai simandicoase doamne din ţară. Maiestatea sa regele a 
trecut pe sub pod cu propria sa persoană regala. 

— Ei bine, eu nu-mi doresc doamne simandicoase ori 
maiestăţi regale (Dumnezeu să le binecuvânteze!) în piroga 


mea, când trec prin cataracte; fiindcă este de ajuns să nu 
cumpăneşti la timpul potrivii lăţimea bărcii, ca să te 
scufunzi. Eau-douce, va trebui să-l trecem pe cumnatul 
sergentului şi prin cascada Niagarei, ca să-i arătăm ce 
suntem în stare, noi, grănicerii de aici! 

— La dracu, meştere Călăuză, cred că glumeşti! Pentru 
că ar fi cu neputinţă ca o pirogă din scoarță de copac să 
treacă prin cataracta aceea năprasnică! 

— Niciodată n-ai greşit mai tare ca acum, meştere Cap. 
Nimic nu este mai uşor; am văzut cu propriii mei ochi multe 
pirogi trecând prin ea şi dacă vom trăi, îţi voi dovedi că 
isprava se poate face. In ceea ce mă priveşte, cred că şi 
cea mai mare navă care a navigat vreodată pe ocean ar 
putea trece prin cataractă, dacă intră în curent. 

Cap nu-l văzu pe Călăuză făcându-i cu ochiul lui Eau- 
douce şi amuţi pentru câteva minute, fiindcă, sincer 
vorbind, nu bănuise că s-ar putea trece într-adevăr prin 
cascada Niagara, oricât de realizabilă s-ar părea isprava 
aceasta cuiva care ar merge în sensul curentului, dar îşi 
zise, după o mai îndelungă chibzuinţă, că imposibil e doar 
s-o treci în sens invers. 

Între timp, ajunseseră la locul unde Jasper îşi lăsase 
propria lui luntre ascunsă în tufişuri şi se reîmbarcară cu 
toţii: Cap, Jasper şi nepoata lui într-o barcă, iar Călăuză, 
Vârf-de-Săgeată şi soţia acestuia în cealaltă. Mohicanul 
coborâse şi el pe malul râului, pe uscat, căutând cu atenţie 
şi cu iscusinţa rasei sale să descopere vreo urmă a 
duşmanului. 

Obrajii fetei sergentului îşi căpătară din nou roşeaţa lor 
obişnuită numai după ce piroga intră iar în mijlocul 
curentului, unde înainta repede, ajutată din când în când de 
vâsla lui Jasper. Ea asistase la trecerea prin cataractă cu o 
spaimă care o amuţise, însă aceasta nu fusese în stare să-i 
înăbuşe admiraţia pentru dărzenia tânărului de la cârma 
bărcii. Intr-adevăr, un om mai puţin ager şi perspicace ar fi 
fost înşelat de sângele rece şi nepăsarea cu care Eau-douce 
făcuse isprava asta atât de iscusită. Stătuse neclintit în 
picioare, fără să se îngrijoreze de cât de adânc se afunda 


piroga în apă şi cei ce se aflau pe țărm îşi dădeau seama că 
numai datorită intervențiilor sale pline de pricepere şi forţă 
la timpul potrivit, barca nu se sfărâmase de stâncile cafenii 
deasupra cărora apa ţâşnea ca din fântâni arteziene, ba 
dezgolindu-le, ba acoperindu-le cu un strat subţire şi 
transparent, de parcă jocul apei era condus de un 
mecanism. Graiul nu poate exprima totdeauna tot ceea ce 
prinde privirea, dar Mabel văzuse destule, în ciuda acelor 
clipe de spaimă, pentru ca imaginea pirogii în coborâre să 
se împletească definitiv în mintea sa cu aceea a 
neclintitului ei cârmaci. 

În sinea sa acceptă simţământul acela insinuant, care o 
leagă pe femeie cu atâta putere de bărbat, de îndată ce 
pricepe că alături de el e mai ferită de primejdii şi de când 
părăsise fortul Stanwix se simţi pentru prima oară absolut 
în largul ei pe scoarţa fragilă de copac în care călătorea. 
Deoarece piroga cealaltă se menținea aproape de luntrea ei 
şi Călăuză se afla alături de dânsa, Mabel vorbea mai mult 
cu el decât cu Jasper; acesta din urmă scotea rar câte un 
cuvânt, deschizând gura numai când se adresa careva, 
foarte atent la conducerea propriei sale bărci, lucru care s- 
ar fi părut ciudat cuiva care-i cunoştea firea degajată şi 
prietenoasă, dacă ar fi fost de faţă şi ar fi luat aminte la tot 
ce se petrece. 

— Cunoaştem prea bine firea femeii, ca să ne fi gândit s- 
o trecem pe fiica sergentului prin cataractă - zise Călăuză, 
privind-o pe Mabel, în timp ce se adresa unchiului ei - deşi 
ştiu câteva femei în această regiune care n-ar şovăi o clipă 
să facă asta. 

— Mabel este sensibilă, ca şi maică-sa - răspunse Cap. ŞI 
e foarte bine, prietene, că ai ţinut seama de slăbiciunea ei. 
Gândeşte-te că nu a călătorit niciodată pe mare. 

— Nu, nu, mi-a fost destul de uşor să-mi dau seama de 
asta datorită curajului de care ai dat dumneata dovadă, 
fiindcă oricine putea observa cât de puţin ţi-a păsat de 
trecerea prin cascadă! Am străbătut odată o cataractă cu 
un novice, dar când a intrat în vâltoarea ei, a sărit pur şi 
simplu din barcă şi cred că-ţi închipui ce-a păţit! 


— Ce s-a întâmplat cu sărmanul om? întrebă Cap, fără să 
suspecteze comportarea atât de seacă, totuşi atât de 
naturală a celuilalt, despre care altcineva mai puţin redus 
decât bătrânul marinar şi-ar fi dat foarte uşor seama că e 
lipsită de sinceritate. Numai cine a trecut prin cataractă ştie 
ce să creadă despre el. 

— Era un sărman novice, după cum spui dumneata şi un 
biet om de graniţă, cu toate astea se grozăvea cu 
priceperea lui, socotindu-ne pe noi, ceilalţi, nişte ignoranti. 
Ce s-a întâmplat cu el? S-a prăvălit în vâltoare, dus de 
cascadă, cum s-ar prăvăli o tribună sau un fort luat de ape. 

— N-ar îi trebuit să sară din barca - îl întrerupse Jasper, 
zâmbind, deşi era evident mai înclinat decât prietenul lui să 
încheie discuţia cu trecerea prin cascadă. 

— Băiatul are dreptate - adăuga Călăuză, întorcându-se 
râzând spre Mabel, în timp ce pirogile aproape se atingeau. 
Nici vorbă că are dreptate. Dar dumneata nu ne-ai spus ce 
crezi despre saltul pe care l-am făcut! 

— A fost primejdios şi plin de curaj - răspunse aceasta. 
Privindu-l, aş fi vrut să nu fi fost încercat niciodată; dar 
acum, după ce pericolul a trecut, pot spune că admir 
îndrăzneala şi fermitatea cu care a fost înfăptuit. 

— Să nu crezi cumva că am făcut asta ca să ne grozăvim 
în faţa femeilor! Unui tânăr poate că-i place să câştige 
stima celui de vârsta sa prin astfel de isprăvi care apar ca 
lăudabile şi temerare, dar nici Eau-douce şi nici eu nu 
facem parte dintre aceştia. Firea mea, deşi poate că 
Marele-Şarpe ar putea fi un martor mai de preţ în privinţa 
asta decât vorbele mele, are câteva slăbiciuni, dar sunt un 
om dintr-o bucată şi nu aş fi în stare să mă las stăpânit de o 
astfel de deşertăciune când mă aflu la datorie. lar în ceea 
ce-l priveşte pe Jasper, ar fi mai bucuros să treacă prin 
cataractele fluviului Oswego fără niciun spectator, decât 
privit de sute de ochi. Îl cunosc bine pe flăcău datorită 
îndelungatelor noastre legături şi sunt convins că nu este 
nici lăudăros, nici fanfaron. 

Mabel îl răsplăti cu un zâmbet, care-l făcu pe Călăuză să- 
şi ţină piroga mai multă vreme lângă cealaltă, fiindcă 


tinereţea ca şi frumuseţea erau atât de rare pentru el, om 
al graniţelor îndepărtate, încât chiar şi cele mai ascunse şi 
refulate simţăminte ale acestui cutreierător de păduri erau 
sensibil atinse de neasemuita drăgălăşenie a fetei. 

— Ne-am străduit din răsputeri să izbândim - continuă 
Călăuză. Dacă am fi transportat piroga pe uscat, am fi 
pierdut timp şi nimic nu este mai preţios decât timpul când 
te temi de indienii Mingo. 

— Dar acum nu prea mai avem de ce să ne temem! 
Luntrele înaintează repede şi, după cum ne-ai spus, în două 
ore vom ajunge la fort. 

— l-ar trebui prea multă viclenie unui indian, ca să se 
poată atinge chiar şi numai de un singur fir de păr din 
căpşorul dumitale drăgălaş, fiindcă toţi ne-am luat 
angajamentul faţă de sergent şi cred că în foarte mare 
măsura şi faţă de dumneata, să te ducem la fort în 
siguranţă şi nevătămată. Hei! la uită-te, Eau-douce, oare ce 
se vede colo, în cotul ăla de jos, de sub tufişuri? Cine e pe 
stâncă? 

— Marele-Şarpe, dragă Călăuză şi ne face nişte semne pe 
care nu le înţeleg. 

— Nici vorbă, e Marele-Şarpe tot atât de sigur pe cât sunt 
eu un om alb şi ne face semn să ne apropiem de mal. Se 
întâmplă ceva. Fiindcă un om hotărât şi dârz ca el nu s-ar 
frământa aşa fără rost. Curaj! O să dăm piept bărbăteşte cu 
uneltirile drăceşti şi aşa cum se cuvine s-o facă nişte albi cu 
însuşirile noastre. Ehe! O laudă n-a adus niciodată vreun 
folos; abia am început să ridic în slavă siguranţa noastră şi 
uite că şi vine o primejdie să mă dezmintă! 


CAPITOLUL IV 


Ana, voind nespus de mult să-ntreacă 
Natura, îşi rânduieşte din toate fără greş 
O odăiţă plină de iederi buiacă, 
Imbrăţişând un proaspăt măcieş. 


Spencer 


Mai jos de cataracte, fluviul Oswego curge mai repede şi 
mai inegal decât înaintea lor. Pe ici, pe colo, râul îşi 
continuă drumul cu liniştea apei adânci, formând mai multe 
bancuri de nisip şi repezişuri şi în vremea aceea 
îndepărtată, când natura nu fusese încă atinsă de mâna 
omului, pe alocuri trecerea nu era lipsită cu totul de 
primejdii. In general, luntraşul nu trebuia să se străduiască 
prea tare, în afară de cazul când trecea prin porţiuni în care 
puterea curentului şi stâncile cereau o mare atenţie; când 
într-adevăr nu aveai nevoie numai de vigilenţă, ci şi de 
sânge rece, promptitudine şi forţa braţelor, ca să ocoleşti 
pericolele. Mohicanul cunoştea toate astea şi alesese cu 
bună ştiinţă un loc unde râul curgea liniştit, ca să întâmpine 
pirogile şi să le transmită comunicarea fără niciun pericol 
pentru cei cu care voia să vorbească. 

De îndată ce Călăuză îl recunoscu pe prietenul său 
indian, îşi îndreptă piroga, vâslind puternic, spre mal, 
făcându-i semn lui Jasper să-l urmeze. Intr-o clipă, cele 
două bărci se abătură din mijlocul râului, intrând sub 
tufişurile suspendate deasupra apei, într-o tăcere adâncă, 
unii, din cauza alarmei, ceilalţi, din prudenţa care ajunsese 
a doua lor natură. Când călătorii se apropiară de indian, 
acesta le făcu semn să oprească; apoi el şi Călăuză avură o 
convorbire scurtă dar serioasă în limba indienilor delawar. 

— Şeful nu este învăţat să descopere duşmani acolo 
unde nu sunt - îi spuse albul prietenului său cu pielea roşie. 
De ce ne-a oprit? 


— Indienii Mingo cutreieră pădurea. 

— Am cam bănuit eu asta în ultimele doua zile. De unde 
ştie şeful? 

Mohicanul arătă calm gâtul unei pipe de piatră. 

— Se afla pe o urmă proaspătă de paşi care duce spre 
garnizoană (aşa se numeau de obicei pe graniţa aceea 
forturile militare ocupate sau nu de armată). 

— Ar putea să fie şi a unui soldat. Mulţi dintre ei fumează 
cu pipe de piei-roşii. 

— la priveşte - zise Marele-Şarpe, întinzând spre acesta 
obiectul găsit, ca să-l vadă mai bine. 

Găvanul de piatră poroasă al pipei fusese sculptat cu 
migală şi mare pricepere. La mijloc se afla o cruce mică, 
latină, gravată cu o exactitate riguroasă şi o semnificaţie 
clară. 

— Asta ne prezice atacuri drăceşti şi mişelii - zise 
Călăuză, cuprins de groaza pe care o inspira simbolul acela 
sfânt, ce se răspândise în lungul şi-n latul ţării, groază ce se 
împletea atât de mult cu prejudecățile locului, încât datorită 
ei, oamenii erau confundați cu lucrurile, lăsând urme destul 
de adânci în conştiinţa comunităţii, ca să fie descoperite şi 
acum. 

— Niciun indian - continuă el - nu ar grava semnul ăsta 
pe pipa sa, dacă n-ar fi corupt de preoţii vicleni din Canada! 
Şi aş putea să jur că netrebnicul, ori de câte ori îşi pune în 
gând să abuzeze de buna credinţă a unui naiv sau să facă 
vreo ticăloşie, se roagă la semnul acesta. Pare să fi fost 
folosită de curând, nu-i aşa, Chingachgook? 

— Când am găsit-o, tutunul ardea încă. 

— Suntem strâns înconjurați, şefule. Unde era urma? 

Mohicanul arătă spre un loc la o depărtare de cel mult o 
sută de iarzi de ei. 

Situaţia părea foarte serioasă şi cele două călăuze 
vorbiră câteva minute deoparte, în timp ce urcau pe mal, 
îndreptându-se către locul suspect şi cercetând urmele cu 
cea mai mare atenţie. După un sfert de oră de cercetări, 
albul se întoarse îndărăt şi indianul dispăru în pădure. 

În mod obişnuit, pe obrazul lui Călăuză citeai o expresie 


plină de simplitate, integritate şt sinceritate, împletită cu 
încredere în propriile-i forţe, care inspira mai totdeauna 
mult curaj celor ce se aflau sub protecţia sa; dar acum, 
umbra de îngrijorare de pe chipul lui cinstit surprinse 
întregul grup. 

— Ce se petrece, meştere Călăuză? întrebă Cap, dând 
vocii sale, de obicei sonoră, adâncă şi sigură, inflexiuni 
pline de prudenţă, ce se potriveau mai bine cu primejdiile 
acestor locuri sălbatice - s-a furişat inamicul între noi şi 
port? 

— Ce vrei să spui? 

— Oare unii dintre bătrânii boiţi să fi ajuns la portul către 
care mergem, nădăjduind să ne taie intrarea? 

— S-ar putea să ai dreptate, prietene Cap, dar nu pricep 
prea bine vorbele dumitale şi în clipe grele, cu cât cineva 
vorbeşte o limbă mai simplă, cu atât mai lesne îl înţelegi. N- 
am idee de porturi şi ancore, dar s-a descoperit urma unor 
îndrăciţi indieni Mingo la vreo suta de iarzi de aici şi este tot 
atât de proaspătă ca vânatul încă nesărat. Dacă pe acolo a 
trecut unul din diavolii aceştia furioşi, se poate să fi trecut 
şi o duzină. Şi ceea ce este şi mai rău, au coborât spre 
garnizoană şi acum nimeni nu va putea străbate luminişul 
din jurul ei fără să fie descoperit de ochii lor ageri şi ciuruit 
de gloanţe. 

— Dar din fort nu se poate trage o salvă, să curețe totul 
în jurul lui cât vezi cu ochii? 

— Nu, torturile de aici nu se aseamănă cu cele din 
apropierea aşezărilor omeneşti şi nu au decât două sau trei 
tunuri uşoare la gura râului; iar salvele de tunuri împotriva 
unei duzini de indieni Mingo ascunşi în pădure după 
trunchiurile copacilor nu ar însemna decât pulbere irosită 
zadarnic. Nu avem decât un singur drum. Şi e foarte 
frumos. Ne-am oprit aici cu bună ştiinţă, cele două pirogi 
ale noastre fiind ascunse de malul înalt şi de tufişuri pentru 
oricine în afară de vreo iscoadă care s-ar afla chiar pe malul 
opus. Aşa că aici putem poposi fără prea mare teamă. Dar 
cum să-i hotărâm pe aceşti diavoli înverşunaţi să pornească 
iar în susul râului? Aha... am găsit şi dacă ceea ce vom 


întreprinde nu ne va fi de folos, nici rău nu poate face. 
Jasper, vezi castanul de colo, cu vârful rotund, de la ultimul 
cot, pe aceeaşi parte a fluviului pe care ne găsim şi noi? 

— Cel din apropierea pinului prăbuşit? 

— Intocmai. la-ţi cremenea şi iasca, târăşte-te de-a 
lungul malului şi aprinde acolo un foc; poate că fumul îi va 
atrage în susul râului. În vremea asta, noi vom cobori cu 
luntrele încet, dincolo de locul acela de sub el şi ne aciuăm 
în alt adăpost. Sunt destule tufişuri şi astfel de adăposturi 
se găsesc uşor în regiunea asta, după cum o dovedesc 
toate ambuscadele. 

— Bine - zise Jasper, sărind pe mal. În zece minute voi 
aprinde focul. 

— Şi, Eau-douce, ai grijă de fă-l cu mult lemn umed - 
şopti de data asta celălalt, râzând din toata inima în felul 
său tăcut. Când e nevoie de fum, apa te ajută să-l faci gros. 

Tânărul, care-şi dădea seama de importanţa însărcinării 
sale ca să mai întârzie fără rost, se îndepărtă imediat, 
croindu-şi repede drum spre punctul indicat. Slaba 
încercare a lui Mabel de a atrage atenţia asupra primejdiei 
la care se expunea Jasper nu fu luată seamă şi ceilalţi se 
pregătiră numaidecât să schimbe poziţia uşor de observat 
din locul unde marinarul trebuia să aprindă focul. 
Schimbarea nu trebuia făcută în grabă, aşa că scoborâră pe 
îndelete şi cu mare luare-aminte. Canoele se îndepărtară 
de tufişuri, apoi porniră în sensul curentului, până când 
ajunseră la un loc de unde castanul la poalele căruia Jasper 
trebuia să aprindă focul nu se mai vedea şi se opriră, 
uitându-se în direcţia celui ce înfrunta primejdia. 

— Uite fumul! exclamă Călăuză, când un curent de aer 
smulse un mic rotocol de aburi albi de pe uscat, care se 
ridică deasupra albiei râului. O cremene bună şi o bucată 
de oţel aprind repede o grămadă de frunze! Nădăjduiesc că 
Eau-douce nu va uita de lemnele umede, acum, când ne 
pot fi atât de folositoare. 

— Prea mult fum... prea mult viclenie - zise Vârf-de- 
Săgeată, laconic. 

— Ai avea foarte mare dreptate, Tuscarora, dacă indienii 


Mingo n-ar şti că se află soldaţi prin apropiere; or aceştia se 
gândesc de obicei mai degrabă la cina lor când fac un 
popas, decât la primejdie şi la înţelepciune. Nu, nu, lasă 
băiatul să adune buşteni care să scoată mult fum; se va 
crede că fumul e provocat de un foc făcut de un scoţian 
naiv sau de un irlandez nătărău, care se gândesc mai mult 
la cartofii şi fulgii lor de ovăz decât la capcanele sau flintele 
indienilor. 

— Totuşi, după câte am auzit în oraş, se pare ca soldaţii 
de la această frontieră s-au învăţat cu toate şiretlicurile 
duşmanilor - zise Mabel - şi au ajuns aproape tot atât de 
vicleni ca pieile-roşii. 

— Nu-i chiar aşa. Din experienţă ei nu învaţă decât foarte 
puţin şi fac exerciţii de întoarceri la dreapta şi la stingă, se 
desfăşoară în formaţii de pluton şi de batalion aici, în 
pădure, de parc-ar fi la paradă în ţara lor, de care vorbesc 
cu atâta plăcere. O piele roşie are mai multă viclenie în el 
decât un regiment întreg venit din cealaltă parte a 
oceanului... vreau să spun un fel de viclenie a pădurii. Aha, 
uite că fumul se ridică din belşug şi n-ar fi rău să ne căutăm 
un alt adăpost. Flăcăul a turnat pe focul lui toată apa râului 
şi nu m-ar mira dacă indienii Mingo ar crede ca din fort a 
ieşit un regiment întreg. 

În timp ce vorbea, Călăuză scoase piroga din desişul de 
crengi şi cotul râului ascunse în câteva minute de privirea 
lor şi copacul şi fumul. Din fericire, la numai câţiva iarzi mai 
departe dădură de o buclă a țărmului, în care cele două 
canoe intrară vâăslind. 

Un loc mai bun decât acesta nu ar fi putut găsi pentru 
ceea ce urmăreau. Crengile dese atârnau deasupra apei, 
alcătuind o adevărată boltă de frunze. În partea dinspre 
uscat a acestui golf micuţ se afla o plajă îngustă, cu pietriş, 
unde o mare parte a grupului cobori pe uscat, să aibă un 
loc mai comod de odihnă, care putea fi observat doar dintr- 
un singur punct al râului. Dar chiar şi de acolo pericolul de 
a fi descoperiţi părea a fi destul de mic, deoarece desişul 
era mai de nepătruns şi terenul din spatele lor atât de 
umed şi mlăştinos, încât treceai greu prin el. 


— Acum avem un adăpost sigur - zise Călăuză, după ce 
examină atent poziţia locului - dar poate că ar fi mai bine 
să-l facem şi mai sigur. Meştere Cap, nu-ţi cer decât să taci 
şi în timp ce eu şi indianul Tuscarora vom lua măsuri pentru 
a preîntâmpina orice primejdie, să nu foloseşti nimic din 
ceea ce poate ai învăţat pe mare. 

După aceea, Călăuză şi indianul intrară în tufişurile din 
apropiere şi începură să taie, cu mare grijă, să nu facă 
niciun zgomot, ramuri groase de copaci şi hăţiş. Capetele 
retezate ale acestor arbuşti - fiindcă asta erau în realitate - 
le înfipseră apoi în noroi, în jurul luntrelor, adâncimea apei 
fiind foarte mică şi după zece minute între ei şi punctul de 
unde puteau fi zăriţi se ridică un adevărat paravan. Cei doi 
dovediră o mare ingeniozitate şi iuţeală în întocmirea 
acestei lucrări simple, ajutaţi mult de forma naturală a 
malului, de sinuozitatea lui, de mica adâncime a apei, 
precum şi de felul în care tufişurile încâlcite înaintau până 
în râu. Călăuză avusese isteţimea să caute crengi cu tulpina 
curbă, pe care le găseai chiar într-un astfel de loc şi, tăindu- 
le la o anumită distanţă sub curbură, pe care o plasa aşa 
încât să atingă apa, acest arbust artificial nu făcea impresia 
să fi crescut din apă, ceea ce putea stârni fără îndoială 
bănuieli; cineva în trecere putea, văzându-le, să presupună 
că tufişurile crescuseră orizontal de pe malul râului şi 
numai după aceea se îndreptaseră în sus, spre lumină. Intr- 
un cuvânt, adăpostul era conceput cu atâta isteţime şi 
pregătit cu atâta îndemânare, încât numai un om foarte 
bănuitor ar fi descoperit că locul acesta era un ascunziş 
improvizat. 

— Asta e cel mai bun adăpost pe care l-am avut vreodată 
- zise Călăuză, cu râsul său tăcut, după ce-l privi de afară. 
Frunzele copacilor noştri se împletesc cu tufişurile de 
deasupra capetelor şi nici pictorul care-a fost de curând în 
garnizoană n-ar fi în stare să spună care se datoresc 
providenţei şi care nouă. Aha! Uite-l şi pe Eau-douce care, 
ca un băiat prevăzător ce e, merge prin apă, ca să-şi 
ascundă urma paşilor. Acum vom vedea curând dacă 
adăpostul nostru e bun sau nu de ceva. 


Într-adevăr, Jasper se întorsese de la locul misiunii sale, 
mergând pe mal şi când nu găsi bărcile, presupuse 
numaidecât că acestea coborâseră după cotul următor al 
râului, pentru ca să nu mai fie descoperite de la locul unde 
el aprinsese focul. Prudenţa îl făcu să-şi continue drumul 
prin apă, ca să dispară orice legătură între urmele lăsate pe 
mal de ceilalţi din grup şi locul din josul râului unde credea 
că se refugiaseră. Daca indienii canadieni, întorcându-se pe 
propria lor pistă, descopereau urmele lui Călăuză şi ale 
Marelui-Şarpe în sus şi în jos spre fluviu, în locul acela ele 
se pierdeau, fiindcă apa nu lasă niciun fel de urmă. 

Tânărul mersese, prin urmare, prin râu, cu apa până la 
genunchi, până în locul acela şi acum putea fi văzut 
croindu-şi drum încet, de-a lungul malului şi căutând curios 
ascunzişul canoelor. 

Cei din tufiş puteau să se uite afară prin multe locuri, 
printre frunze, dar cel ce se afla la o cât de mică distanţă 
nu putea vedea nimic. Chiar dacă cineva ar fi dibuit 
întâmplător vreo deschizătură, malul şi umbrele de dincolo 
de el nu i-ar fi îngăduit să deosebească atât de bine 
formele şi contururile, ca să-i poată descoperi. Cei care-l 
urmăreau din adăpostul lor, stând în bărci, îşi dădură 
seama că Jasper nu bănuia nici pe departe unde-i 
ascunsese Călăuză. După ce trecu mult de cotul râului şi nu 
mai putea fi văzut de la punctul unde aprinsese focul, 
tânărul se opri şi începu să examineze malul, hotărât şi 
foarte atent. Mai merse opt sau zece paşi, apoi se opri iar 
să cerceteze locurile. Pe porţiunea aceasta, apa fiind mult 
mai adâncă, păşea pe mal, ca să înainteze mai uşor şi la un 
moment dat ajunse atât de aproape de plantaţia artificială, 
încât ar fi putut-o atinge cu mâna. Cu toate astea, nu 
descoperi nimic şi trecu mai departe, dar Călăuză, dând de 
o parte şi de alta două crengi, îl strigă încet să intre în 
adăpost. 

— Merge destul de bine - zise Călăuză râzând - deşi o 
piele roşie are un ochi mai ager şi mai iscoditor decât un 
alb. Aş tace prinsoare cu fiica sergentului, aici de faţă, pe 
un corn de pulbere contra un cordon de wampum pentru 


talia ei, că tot regimentul tatălui său s-ar perinda pe lângă 
ambuscada asta fără s-o descopere! Dar dacă indienii 
Mingo ar intra în albia râului şi ar ajunge în locul pe unde a 
trecut Jasper, mă tem că şi-ar da seama ce e cu plantaţia 
noastră şi ne-ar găsi. Însă uitându-se încoace de pe celălalt 
mal, se vor lăsa înşelaţi şi asta ne va prinde bine. 

— Dar nu crezi, meştere Călăuză - spuse Cap - că cel mai 
înţelept lucru ar fi, la urma urmei, să pornim numaidecât la 
drum şi să navigam cu mare viteză în josul râului, când 
vom fi siguri că ticăloşii se află în urma noastră? Noi, 
marinarii, zicem că o urmărire la pupa e o urmărire lungă. 

— Atâta vreme cât o avem printre noi pe drăgălaşa fiică 
a sergentului, nu ne mişcăm din locul ăsta până ce nu ne 
spune Marele-Şarpe, chiar de ni s-ar da tot praful de puşcă 
din magazia fortului la care mergem. Asta ar duce fără cea 
mai mică îndoială doar la captivitate sau moarte. Dacă o 
tânără căprioară ca fecioara din grija noastră ar putea să 
străbată pădurea ca un cerb bătrân, am putea să părăsim 
într-adevăr pirogile şi, după un ocol, să ajungem la 
garnizoană înainte de revărsatul zorilor. 

— Atunci să facem aşa - zise Mabel, ridicându-se repede 
în picioare, însufleţită de o noua energie. Sunt tânără, 
vioaie şi obişnuită cu drumurile lungi; doar îl însoţeam fără 
să mă simt obosită pe dragul meu unchi în plimbările sale. 
Nu vreau să fiu privită de nimeni ca o piedică. Şi nu pot 
primi ca viaţa voastră să fie pusă în primejdie din cauza 
mea. 

— Nu, nu, drăguță fată, nu te privim ca pe o piedică; am 
fi gata să înfruntăm o primejdie chiar de două ori mai mare, 
ca să vă facem un serviciu, dumitale şi cinstitului sergent. 
Nu-i aşa, Eau-douce? 

— Ca să-i facem un serviciu! răspunse Jasper cu 
înflăcărare. Nicio putere din lume nu m-ar putea hotărî s-o 
părăsesc pe Mabel Dunham înainte de a o vedea în deplină 
siguranţă în braţele tatălui ei. 

— Bine-ai spus, flăcăule; cuvânt brav şi cinstit; mă alătur 
simţămintelor tale din adâncul inimii şi cu tăria braţului. Nu, 
nu, dumneata nu eşti prima femeie pe care am călăuzit-o 


pe meleagurile astea sălbatice şi în afară de un singur caz, 
nu s-a întâmplat niciodată nimic; fără îndoială că atunci a 
fost o zi fără noroc, dar probabil că asta nu se va mai 
repeta. 

Privindu-i pe cei doi protectori ai ei, ochii frumoşi ai fetei 
se umplură de lacrimi şi punându-şi cu spontaneitate câte o 
mână în mâinile lor, începu să vorbească emoţionată: 

— N-am niciun drept să pretind să vă primejduiţi viaţa 
din cauza mea. Eu şi tatăl meu vă vom mulţumi. Dumnezeu 
vă va răsplăti, dar nu are rost să vă supuneţi unor pericole 
inutile. Pot să merg distanţe mari; am străbătut adesea 
mile întregi, împinsă numai de propria-mi fantezie; aşa că 
de ce să nu-mi încerc forţele acum, când e vorba de viaţa 
mea şi cu atât mai mult de preţioasa voastră viaţă? 

— E o adevărată porumbiţă şi atât de atrăgătoare, 
Jasper! 
zise Călăuză, care nu dădu drumul mâinii fetei, până când 
ea nu socoti, cu simplitatea ei plină de modestie, că venise 
vremea s-o retragă. Noi, Mabel, ne transformăm aici, în 
pădure, în oameni aspri, ba uneori chiar duri, însă apariţia 
unei creaturi ca dumneata reînvie în noi simţămintele 
tinereţii, făcându-ne mai buni pentru restul zilelor noastre. 
Îndrăznesc să susţin că Jasper, aici de faţă, e de aceeaşi 
părere, fiindcă, întocmai ca mine în pădure, nici elnu a 
întâlnit pe lacul Ontario decât puţine femei ca dumneata, 
care să fie în stare să-i prindă inima şi să-i amintească de 
dragostea pentru semenii săi. Măi, Jasper, spune dacă nu-i 
adevărat! 

— Mă întreb dacă femei ca Mabel Dunham mai există 
undeva pe lume răspunse tânărul, galant, cu chipul luminat 
de o adâncă sinceritate, mai grăitoare decât cuvintele sale. 
Nu numai prin păduri şi lacuri nu ai găsi o fiinţă asemenea 
ei, dar nici chiar în oraşe şi în alte aşezări omeneşti. 

— Ar fi mai bine să părăsim canoele - zise Mabel, 
stânjenită - fiindcă aici simt că nu mai suntem în siguranţă. 

— Ţi-ar fi imposibil să rezişti. Ar trebui să mărşăluieşti 
mai bine de 20 de mile, noaptea, prin tufişuri, mlaştini şi 
printre copaci dezrădăcinaţi; încercările ar fi prea grele şi 


până la urmă tot am fi siliţi să ne batem înainte de a ajunge 
la fort; aşa că-l vom aştepta aici pe mohican. 

Asta părând a fi hotărârea celui de la care toţi aşteptau 
în clipa aceea îndrumări, nu mai spuse nimeni nimic. Se 
împărţiră în mai multe grupuri: Vârf-de-Săgeată şi soţia lui 
se aşezară deoparte, în tufiş, vorbind încet, bărbatul sever, 
iar nevasta răspunzându-i cu o blândeţe plină de supunere, 
dovadă a stării sale inferioare în familia sălbaticilor; 
Călăuză şi Cap flecăreau într-o canoe despre aventurile lor 
pe mare şi pe uscat, iar Mabel şi Jasper în cealaltă, 
prietenia lor adâncindu-se intr-o oră mai mult decât într-un 
an, în alte împrejurări. În ciuda situaţiei lor pline de 
primejdii, timpul parcă zbura şi tinerii fură tare miraţi când 
Cap le spuse de cât de multă vreme dura convorbirea lor. 

— Dacă am mai putea şi fuma, meştere Călăuză, culcuşul 
ăsta ar fi destul de confortabil - zise bătrânul marinar - 
fiindcă ai da diavolului ce-i al diavolului: trebuie să 
recunoaştem că ai ancorat pirogile lângă uscat, într-un loc 
ferit de orice vânt. Numai pipa ne lipseşte. 

— Mirosul tutunului ne-ar trăda şi ce rost ar mai avea 
toate măsurile noastre de prevedere Împotriva 
blestemaţilor de Mingo, dacă mirosul le-ar arăta locul unde 
ne pot găsi? Nu, nu, stăpâneşte-ţi poftele şi învaţă virtutea 
de la pieile-roşii, care sunt în stare să rabde o săptămână 
de foame numai să se aleagă cu un scalp. Tu ai auzit ceva, 
Jasper? 

— Da, vine Marele-Şarpe. 

— Acum o să vedem dacă ochii mohicanului sunt mai 
buni decât ai unui flăcău care-şi petrece viaţa pe lac. 

Mohicanul apăru din aceeaşi direcţie din care venise şi 
Jasper ca să se alăture prietenilor săi. Dar în loc să se 
apropie în linie dreaptă, de îndată ce trecu de cotul 
fluviului, unde nu-l mai putea zări nimeni din susul râului, 
se îndreptă spre mal şi căută foarte prevăzător un loc de 
unde să se uite înapoi, ascuns bine în tufiş, ca să nu poată 
fi descoperit. 

— Marele-Şarpe îi vede pe ticăloşi! şopti Călăuză. Pe cât 
e de adevărat că sunt creştin şi om alb, au muşcat din 


momeală şi au încercuit fumul, pândind. 

Râse cu un râs vesel dar stăpânit şi-l apucă pe unchiul lui 
Mabel de cot: acum îl urmăreau cu toţii pe Chingachgook, 
fără să scoată o vorbă. Mohicanul era tot atât de neclintit 
ca stânca pe care stătea de mai bine de zece minute, dar 
se pare că văzu ceva interesant, fiindcă se retrase în grabă, 
uitându-se îngrijorat şi foarte atent de-a lungul malului, în 
timp ce cobora iute prin apa mică, ca să se piardă urmele. 
Mergea, vădit grăbit şi îngrijorat, când uitându-se în spatele 
lui, când aruncând priviri spre locurile de pe mal unde 
bănuia că se putea ascunde o pirogă. 

— Cheamă-l - şopti Jasper, abia mai stăpânindu-şi 
nerăbdarea - strigă-l acum sau e prea târziu! Uite că trece 
intr-adevăr prin dreptul nostru, fără să ne observe. 

— Nu încă, nu încă, flăcăule, fi sigur că nu-i nicio 
primejdie, fiindcă altfel Marele-Şarpe ar porni să se târască 
pe burtă. Dă-ne, Doamne, minte şi ajutor! Cred că 
Chingachgook, deşi are un ochi tot atât de ascuţit pe câte 
mirosul unui ogar, a trecut fără să ne vadă şi nu ne va găsi 
adăpostul. 

Dar se bucurase prea curând, deoarece abia termină 
vorba, că indianul, care se găsea în realitate cu câteva 
picioare mai în josul râului decât adăpostul artificial, se opri 
pe neaşteptate, îşi fixă ochii pătrunzători pe arbuştii 
transplantaţi, făcu grăbit câţiva paşi înapoi şi, aplecându- 
se, după ce despărţi încet crengile, apăru printre ei. 

— Aşa-i că sunt blestemaţii de Mingo? zise Călăuză, când 
prietenul său fu destul de aproape, ca să-i poară vorbi în 
şoaptă. 

— lrochezi - răspunse laconic indianul. 

— N-are a face, irochezi, diavoli, Mingo, Mengwes sau 
Turii, toţi sunt cam acelaşi lucru. Eu le spun la toţi bandiți 
Mingo. Vino mai aproape, şefule şi hai să vorbim cu 
socoteală. 

Cei doi se îndepărtară câţiva paşi şi se sfătuiră, cu un aer 
serios, în dialectul indienilor Delawar. Când terminară, 
Călăuză se apropie de ceilalţi şi le povesti ce aflase. 

Mohicanul  urmărise urmele duşmanilor până la o 


oarecare distanţă de fort; dar aceştia zăriseră fumul stârnit 
de focul lui Jasper şi se întorseseră numaidecât îndărăt, pe 
acelaşi drum. Chingachgook se pomenise în situaţia foarte 
primejdioasă de a fi descoperit şi-şi căutase iute un adăpost 
să se ascundă până vor fi trecut duşmanii. Spre norocul lui, 
sălbaticii erau probabil atât de preocupaţi de proaspăta lor 
descoperire, încât nu cercetaseră cu atenţia lor obişnuită 
toate urmele din pădure. Oricum, trecuseră grăbiţi pe lângă 
el - vreo cincisprezece - unul după altul, aşa că mohicanul 
îi urmărise iar. Când ajunseseră la locul unde urmele paşilor 
lui Călăuză şi ai mohicanului se uneau cu pista cea mare, 
indienii irochezi porniseră pe ea până la râu, unde 
apăruseră în clipa când Jasper dispăruse de după cotul 
râului. Fumul se vedea acum bine şi sălbaticii intraseră în 
pădure, străduindu-se să se apropie nevăzuţi de loc. 
Chingachgook folosise prilejul acesta ca să coboare în josul 
râului şi să ajungă la rându-i la cotul fluviului, ceea ce era 
convins că făcuse fără să fie descoperit. Aici se oprise, aşa 
cum am arătat mai sus, până îi văzu pe duşmani adunaţi în 
jurul focului, unde rămăseseră totuşi foarte puţin. 

Mohicanul nu putea judeca intenţiile urmăritorilor decât 
după acţiunile lor. Şi-a închipuit că ei îşi dăduseră seama că 
focul era un vicleşug, fiind aprins numai pentru a-i păcăli, 
fiindcă, după ce examinaseră în fugă locul, se despărţiseră; 
unii intraseră din nou în pădure, iar şase sau opt dintre ei 
porniseră pe urmele lui Jasper de-a lungul malului şi 
coborâseră în josul fluviului până în locul unde pirogile se 
opriseră la mal. Ce vor mai face de la acel punct încolo nu 
puteai decât să presupui, fiindcă Marele-Şarpe îşi dăduse 
seama de primejdie şi se grăbise sa-i găsească fără 
întârziere pe prietenii lui. După comportarea lor, el 
ajunsese totuşi la părerea că duşmanii s-ar putea să-şi 
continue drumul în jos, pe malul apei, dar nu era sigur. 

In timp ce Călăuză povestea, ceilalţi doi albi se gândeau 
la un mijloc de scăpare, folosind experienţa căpătată de-a 
lungul anilor. 

— Să pornim imediat cu pirogile de aici - zise Jasper cu 
însufleţire. Curentul este puternic şi mânuind vâslele cu 


vigoare, vom ieşi curând din raza de acţiune a acestor 
ticăloşi. 

— Şi aceasta sărmană floare care s-a deschis în 
luminişuri, să se ofilească în pădure? zise prietenul său în 
stilul poetic dobândit aproape fără să-şi dea seama din 
îndelungata lui convieţuire cu indienii Delawar. 

— Mai repede vom muri cu toţii! strigă tânărul. Înroşindu- 
se tot la faţă. Mabel şi soţia lui Vârf-de-Săgeată se pot culca 
pe fundul pirogilor, în timp ce noi ne vom face datoria, 
mergând pe mal, ca adevăraţi bărbaţi ce suntem. 

— Da, da. Ştiu că mânuieşti cu pricepere şi văsla şi rama 
dublă, Eau-douce, însă un blestemat de Mingo este şi mai 
priceput în mişelii; pirogile sunt iuți, dar un glonţ este şi mai 
iute. 

— Noi, cei care ne-am luat angajamentul s-o ducem pe 
Mabel teafără la tatăl ei, vom înfrunta acest risc. 

— Dar nu suntem datori să fim prevăzători? 

— Prevăzători! Un om poate fi atât de prevăzător încât 
să-şi uite curajul? 

Se aflau toţi pe plaja îngustă; Călăuză se sprijinea de 
flinta sa, ţinând-o de ţeavă cu amândouă mâinile, la 
înălţimea umerilor, cu patul înfipt în pietriş. La ironia 
muşcătoare, nemeritată, a lui Jasper, pe obrazul roşu-aprins 
al tovarăşului său nu apăru nicio schimbare, însă tânărul 
observă că degetele acestuia strângeau ţeava carabinei ca 
într-o menghine. Era singurul semn de încordare care trăda 
ce se petrece în inima lui. 

— Eşti tânăr şi înflăcărat - răspunse Călăuză cu o 
demnitate care-l impresionă pe celălalt prin conştiinţa 
superiorității lui morale - dar eu am mai trecut prin astfel 
de primejdii şi nici experienţa, nici judecata mea rece nu se 
vor lăsa influențate de nerăbdarea unui băieţandru. In ceea 
ce priveşte curajul, Jasper, nu voi răspunde cu un cuvânt 
supărător sau nechibzuit unui alt cuvânt nechibzuit spus 
într-o clipă de enervare, fiindcă ştiu că eşti un om de 
credinţă în ceea ce faci, potrivit cu experienţa ta; însă e 
mai bine să ţii seama de sfatul unuia care i-a înfruntat pe 
indienii Mingo pe când tu erai abia un copil şi să ştii că 


planurile lor viclene le poţi mai uşor dejuca prin prudenţă 
decât printr-o nebunie. 

— Te rog să mă ierţi, Călăuză - spuse Jasper, căindu-se şi 
strângând mâna pe care celălalt nu i-o retrase. Te rog din 
suflet, cu umilinţă, să mă ierţi! A fost o nebunie şi nedemn 
din partea mea să arunc astfel de cuvinte unui om a cărui 
inimă, când e vorba de o cauză dreaptă, este tot atât de 
neclintită ca stâncile de pe malurile Marelui Lac. 

Abia acum obrajii lui Călăuză se înroşiră mai tare şi aerul 
de demnitate solemnă apărut pe chipul lui sub un impuls cu 
totul natural dispăru, fiind înlocuit de adânca sinceritate a 
simţămintelor sale. Şi strânse atât de afectuos mâna 
tânărului său prieten, de parcă între ei nu s-ar fi ivit nici cea 
mai mică neînțelegere, uşoara lui încruntare dispărând, 
înlocuită de o privire plină de bunătatea sa firească. 

— Prea bine, Jasper, prea bine - răspunse el, râzând. Nu- 
ţi port nicio pică şi nici altul să nu mi-o poarte mie. Am firea 
lipsită de răutate a unui om alb. Dacă ai susţine asta chiar 
şi numai pe jumătate despre Marele-Şarpe aici de faţă, deşi 
este un indian Delawar, ar fi riscant, fiindcă şi culoarea 
pielii are un cuvânt de spus... 

Tăcu, deoarece simţi o atingere pe umăr. Mabel stătea în 
picioare în luntre, cu trupul zvelt dar plinuţ aplecat înainte, 
într-o atitudine încordată, graţioasă, cu un deget la buze, 
atentă, uitându-se cu ochi vii printre frunze, într-o mână cu 
o undiţă cu al cărei capăt atinsese uşor umărul lui Călăuză. 
Acesta se aplecă spre o altă deschizătură dintre frunze, din 
apropiere, pe care o făcuse intenţionat, apoi îi şopti lui 
Jasper: 

— Blestemaţii de Mingo! Luaţi-vă armele, prieteni, dar 
staţi neclintiţi ca trunchiul unui copac uscat! 

Jasper se duse repede, fără zgomot, la canoe şi cu o 
mişcare hotărâtă, dar blândă, o sili pe Mabel să se aşeze în 
aşa fel, încât să se ascundă cu totul; dacă ar fi încercat s-o 
facă să-şi aplece şi capul, renunțând în a-i mai urmări cu 
privirea pe duşmani, aceasta s-ar fi supus, desigur, cu mult 
mai greu. Apoi se postă în apropierea ei, cu flinta încărcată, 
gata în orice clipă de acţiune. 


Vârf-de-Săgeată şi Chingachgook se târâră spre adăpost 
pe burtă, ca şerpii, cu flinta gata de tragere, în timp ce 
soţia primului îşi băgă capul între genunchi, şi-l acoperi cu 
fusta de stambă şi încremeni aşa. Cap îşi scoase cele două 
pistoale de la brâu, dar nu prea părea să ştie ce are de 
făcut. Călăuză rămase nemişcat. Se aşezase de la început 
aşa încât să poată urmări mişcările duşmanilor şi să tragă 
printre frunze fără greş, fiind prea dârz ca să-şi piardă 
cumpătul într-o clipă atât de critică. 

Primejdia era într-adevăr reală. Când Mabel atinsese 
umărul lui Călăuză, trei indieni irochezi apăruseră în apă. La 
cotul râului, la vreo sută de iarzi de adăpostul lor, unde se 
opriseră cercetând fluviul în aval. Erau goi până la brâu, 
înarmaţi de luptă şi boiţi pe faţă cu toate culorile de război. 
Părea că nu erau hotărâți încotro s-o apuce, ca să dea de 
fugari. Unul arăta în josul râului, celălalt, în susul lui şi al 
treilea, către malul opus. 


CAPITOLUL V 


Moartea-i ici, moartea-i colea, 
Moartea-i pretutindenea. 


Shelley 


Toţi se uitau încordaţi, cu respiraţia tăiată. Nu-şi puteau 
da seama de intenţiile celor ce-i urmăreau decât după 
gesturile şi semnele lor de furie şi dezamăgire. Nu exista 
nici cea mai mică îndoială că o parte dintre ei se 
întorseseră pe uscat, mergând pe propriile lor urme şi că 
avantajul aşteptat de la şiretlicul cu focul nu se produsese. 

Dar faptul acesta nu mai avea nicio importanţă, cei 
ascunşi fiind ameninţaţi să fie descoperiţi în orice clipă de 
cei care urmau cursul râului. Totul era foarte clar pentru 
Călăuză, datorită intuiţiei sale; el îşi dădu seama de 
necesitatea unei hotărâri grabnice şi ca toţi să fie gata de a 
acţiona. Se apropie aşadar fără zgomot de cei doi indieni şi 
de Jasper şi le spuse în şoaptă ce aveau de făcut. 

— Pregătiţi-vă, pregătiţi-vă! zise el. Nu e vorba decât de 
trei diavoli gata de scalpat şi noi suntem cinci bărbaţi, 
dintre care patru pot fi socotiți războinici pricepuţi în astfel 
de încăierări. Eau-douce, ai grijă de cel boit ca o tigvă de 
mort; Chingachgook, ţie ţi-l dăruiesc pe şef, iar tu, Vârf-de- 
Săgeată, nu-l slăbi din ochi pe cel tânăr. Nu ne e îngăduit 
să dăm greş, fiindcă două gloanţe în acelaşi corp ar fi o 
irosire de muniții când fiica sergentului e-n primejdie. Eu 
rămân în rezervă, pentru orice întâmplare, dacă s-ar ivi a 
patra reptilă înainte ca voi să fi terminat cu ceilalţi. Nu 
deschideţi însă focul decât la semnalul meu; ca să nu fim 
auziţi de ceilalţi mişei, care se află destul de aproape, nu 
vom trage cu armele decât dacă n-avem încotro. Tu, Jasper, 
băiete, fi gata şi la orice mişcare în spatele nostru, pe mal, 
dă drumul cu încredere pirogii cu Mabel în direcţia 
curentului şi veţi ajunge, cu ajutorul Domnului, nevătămaţi 


la garnizoană. 

Abia sfârşise Călăuză ce avea de spus, că apropierea 
duşmanilor îi sili pe toţi să păstreze o tăcere adâncă. 
lrochezii 
din râu coborau încet, fiind nevoiţi să meargă pe lângă 
tufişurile care atârnau deasupra apei, în timp ce un foşnet 
de frunze şi crengi dovedeau că un alt grup înainta de-a 
lungul malului cu aceiaşi paşi uşori, pe o linie cu ceilalţi. 
Prin urmare, la distanţa la care se găseau faţă de arbuştii 
plantați de fugarii noştri şi de malul propriu-zis, cele două 
grupuri de sălbatici se puteau vedea în clipa când se aflară 
în dreptul fugarilor. Cele două grupuri se opriră şi 
convorbirea lor se petrecu, să spunem aşa, peste capetele 
celor adăpostiţi în tufiş. Intr-adevăr, călătorii noştri nu mai 
erau ascunşi decât de crengile şi frunzele plantelor atât de 
flexibile încât se aplecau la orice curent de aer şi ar fi putut 
fi smulse de o briză mai puternică. Din fericire, privirile 
sălbaticilor, deşi unii stăteau în apă şi ceilalţi pe uscat, 
treceau pe deasupra tufişurilor; şi frunzele păreau atât de 
bine împletite, încât nu stârniră nicio bănuială. Poate că 
datorită construcţiei artificiale atât de îndrăzneţe nu-i 
descoperea. Urmă o convorbire însufleţită, dar cu un ton 
scăzut, de parcă n-ar fi vrut să fie auziţi de vreo ureche 
străină. Era un dialect cunoscut de războinicii indieni de 
dedesubt şi de Călăuză. Chiar şi Jasper înţelese o parte din 
ceea ce vorbeau. 

— Râul le-a spălat urmele - zise unul dintre cei ce se 
aflau în apă atât de aproape de adăpostul artificial, încât ar 
fi putut fi lovit de ostia cu care se prinde somonul, ce se 
găsea în fundul pirogii lui Jasper. Le-a spălat atât de bine, 
că nici un câine englezesc n-ar putea să le urmărească. 

— Feţele-palide au părăsit malul râului în canoele lor - 
răspunse unul de pe țărm. 

— Nu se poate; flintele războinicilor noştri care pândesc 
mai jos, nu-şi greşesc ţinta. 

Călăuză îi aruncă lui Jasper o privire semnificativă şi-şi 
încleştă fălcile să-şi înăbuşe zgomotul respirației. 

— AŞ vrea ca tinerii mei să aibă ochi de vultur - zise 


războinicul mai vârstnic din grup. De-o lună întreagă ne 
aflăm pe poteci de război şi nu ne-am ales decât cu un 
scalp. Printre ei se află o fată şi unii din războinicii noştri n- 
au neveste. 

Din fericire, Mabel nu înţelegea aceste cuvinte, însă 
Jasper se încruntă şi mai mult şi obrajii i se înroşiră ca focul. 

Sălbaticii tăcură şi cei ascunşi percepură mişcările încete 
şi prevăzătoare ale indienilor de pe mal îndepărtând 
tufişurile, ca să-şi croiască drum. Curând, îşi dădură seama 
că aceştia trecuseră de adăpost, dar mai rămăseseră cei 
din apă, scrutând malul cu ochi care străluceau ca tăciunii 
aprinşi pe chipul lor boit în culorile războiului. După câteva 
minute, începură şi aceştia trei să coboare în josul fluviului, 
încet, şovăielnic, parcă în căutarea unui obiect pierdut. 
Mergând aşa, trecură de perdeaua artificială de crengi şi 
Călăuză râse din toată inima, fără zgomot, aşa cum natura 
şi obişnuinţa îl învăţaseră să facă. Dar se bucurase prea 
curând, deoarece chiar în clipa aceea, ultimul din grup 
aruncă o privire în spatele său şi se opri deodată neclintit, 
cu privirea fixă, trădând faptul înspăimântător că vreun 
arbust înfipt mai neglijent îi trezise bănuielile. 

A fost, poate, un noroc că indianul, care dădea aceste 
semne îngrijorătoare de neîncredere, era tânăr, deci silit să- 
şi facă mai întâi o faimă. El ştia cât de importante sunt 
discreţia şi modestia pentru un războinic de vârsta sa şi mai 
mult decât de orice se temea de batjocura şi disprețul cu 
care s-ar fi ales de pe urma unei alarme false. Aşa că se 
întoarse pe urmele propriilor săi paşi, fără să-i anunţe pe 
ceilalţi şi în timp ce aceştia îşi urmau calea în josul râului, el 
se apropie foarte prevăzător de arbuştii pe care privirea lui 
se pironise ca vrăjită. Unele frunze îndreptate spre soare 
aveau peţiolul puţin mai aplecat şi această neînsemnată 
deosebire faţă de legile naturii atrăsese atenţia ochilor 
ageri ai indianului, fiindcă simţurile pieilor-roşii sunt mult 
mai sensibile şi ascuţite când se află pe poteci de război, 
nimicurile cele mai puţin semnificative în aparenţă 
dovedindu-se de foarte multe ori a fi o pistă ce-i călăuzeşte 
spre ţintă. 


Aceasta neînsemnată încălcare a legilor naturii care-i 
stârnise bănuiala constituia un motiv în plus să nu-i 
înştiinţeze pe ceilalţi despre descoperirea sa. Dacă va 
descoperi într-adevăr ceva, gloria lui va fi cu atât mai mare, 
cu cât o făcuse singur. Dacă însă nu va descoperi nimic, va 
scăpa de zeflemeaua de care tinerii indieni se tem atât. Pe 
de altă parte, primejdia unei curse ori a unei surprize, 
cunoscută atât de bine de orice războinic din pădure, îl făcu 
să întârzie, mai ales că se apropia încet şi foarte 
prevăzător. În acest timp, cele două grupuri se şi 
îndepărtaseră cu vreo cincizeci-şaizeci de iarzi, înainte ca 
tânărul sălbatic să se apropie atât de mult de tufişurile 
artificiale încât să le poată atinge cu mâna. In ciuda 
situaţiei grele în care se aflau, cei din adăpost îşi ţineau 
privirea aţintită pe chipul plin de nelinişte al tânărului 
sălbatic, tulburat de simţăminte contradictorii. In primul 
rând, era însufleţit de speranţa că va izbândi acolo unde cei 
mai pricepuţi din tribul său nici nu se gândiseră, alegându- 
se totodată şi cu gloria de care arareori are parte un 
războinic de vârsta sa ori cu prilejul primei sale expediţii. 
Dar mai erau şi îndoielile, deoarece frunzele puţin lăsate 
păreau că se ridică din nou, recăpătând viaţă în bătaia 
vântului, iar chipul său exprima vizibil emoția provocată de 
teama unei primejdii ascunse. Schimbarea arbuştilor înfipţi 
de Călăuză în apă, sub influenţa căldurii, era totuşi atât de 
neînsemnată, încât în clipa când indianul atinse frunzele cu 
mâna avea convingerea că se înşală. Dar, deoarece nimeni 
nu se poate convinge de un lucru decât după ce şi-a 
alungat îndoielile, folosind toate mijloacele ce-i stau la 
îndemână, tânărul războinic despărţi totuşi cu luare-aminte 
crengile, făcu un pas în ascunziş şi dădu cu ochii de cei 
pitiţi acolo, preschimbaţi parcă în stane de piatră. Tresări, 
ochii-i străluciră, vru să scoată un strigat, dar acesta se 
pierdu, curmat de securea indianului Chingachgook, care 
izbi ţeasta rasă a duşmanului său. lrochezul îşi ridică violent 
braţele, făcu un salt înapoi şi se prăbuşi în apă, fiind prins 
de curent pe când încă se zbătea în ghearele morții. 
Indianul Delawar se repezi să-l apuce de braţ, ca să-i ia 


scalpul, dar nu izbuti; apa însângerată se învolbură, ducând 
cu ea trupul ce se zbătea încă. 

Totul se petrecu în mai puţin de un minut şi atât de 
neaşteptat şi fulgerător, încât oameni mai puţin obişnuiţi 
decât Călăuză şi tovarăşii săi cu metodele războiului din 
pădure ar fi şovăit, neştiind ce hotărâre să ia. 

— Nu mai e nicio clipă de pierdut! exclamă Jasper, dând 
tufişurile la o parte, în timp ce vorbea cu însufleţire, dar în 
şoaptă. Fă ca mine, meştere Cap, dacă vrei să-ţi salvezi 
nepoata, iar tu, Mabel, culcă-te pe fundul bărcii. 

Abia rosti aceste cuvinte, că şi sări pe uscat, apucă de 
prora piroga uşoară şi o trase în apă, în vreme ce Capo 
împingea de la pupa, ţinând-o cât mai aproape de mal, să 
nu fie văzută de sălbaticii care se găseau în josul fluviului; 
el trebuia să ajungă cât mai curând la cotitura din susul 
râului, care-i putea apăra de privirile duşmanilor. Barca lui 
Călăuză era cea mai apropiată de mal şi, aşadar, ultima 
care se îndepărta. Indianul Delawar sări pe plaja îngustă şi 
se afundă în pădure, având misiunea să urmărească 
mişcările duşmanului în sectorul acela, în timp ce Vârf-de- 
Săgeată îi făcea semn lui Călăuză să-l urmeze cu barca pe 
Jasper. Toate acestea se petrecură într-o clipă; ajungând în 
mijlocul curentului puternic din apropierea cotiturii, Călăuză 
simţi că luntrea de care trăgea se uşurase deodată şi când 
se uită înapoi, descoperi că indianul Tuscarora şi soţia lui 
dispăruseră. Il străfulgera gândul unei trădări, dar nu mai 
avea vreme de chibzuit, fiindcă strigătele de furie ale 
irochezilor din josul apei îi vestiră că trupul dus de curent al 
tânărului indian îi ajunsese din urmă. Se auzi un foc de 
flintă şi Călăuză ridică privirea: Jasper şi Cap, primul stând 
în picioare la pupa pirogii, al doilea şezând la prora ei, după 
ce ocoliseră cotul râului, se străduiau să-l traverseze, 
înaintând în ambarcaţiunea uşoară cu lovituri viguroase de 
vâsle. O privire, un gând doar şi un mijloc ingenios de ao 
scoate la capăt răsări într-o clipă în mintea omului trecut 
prin toate încercările războaielor de frontieră cum era 
Călăuză. Sări la pupa pirogii sale, o împinse cu o lovitură 
viguroasă de vâslă către curent, după care porni să 


traverseze şi el fluviul, însă mult mai jos decât tovarăşii săi, 
ca să se ofere ca ţintă duşmanilor, ştiind foarte bine că 
apriga lor dorinţa de a pune mâna pe un scalp le va anihila 
orice alte sentimente. 

— Mergi mereu contra curentului, Jasper! strigă 
mărinimoasa Călăuză, spintecând apa cu loviturile largi, 
hotărâte şi viguroase ale ramei sale. Mergi numai contra 
curentului, către arbuştii negri din partea opusă. Mai mult 
decât de orice ai grijă de fata sergentului şi lasă-i pe 
bandiții de Mingo în seama mea şi a Marelui-Şarpe! 

Jasper îşi flutură vâsla în aer în semn că înţelesese, în 
timp ce răsunară câteva împuşcături repezi, trase asupra 
omului solitar din piroga mai apropiată de sălbătici. 

— Aşa, aşa, descărcaţi-va flintele ca nişte idioţi ce sunteţi 
- murmură Călăuză, obişnuit să vorbească de unul singur 
din cauză că-şi petrecuse o mare parte a vieţii în 
singurătatea pădurii. Descărcaţi-vă flintele, trăgând asupra 
unei ţinte mişcătoare şi daţi-mi timp să străbat stânjen cu 
stânjen albia râului ce ne desparte. Eu nu vă voi ocări ca un 
indian Delawar sau mohican, fiindcă sunt alb, nu indian şi 
un războinic creştin nu are obiceiul să se laude în timpul 
încăierării, dar aş putea spune acum, când sunt singur şi 
nu mă aude nimeni, că îndemânarea voastră nu-i mai mare 
decât a atâtor orăşeni care trag după vrăbii într-o livadă. 
Aha, uite că ăsta are mai multă valoare - adaugă el, dându- 
şi capul pe spate, fiindcă un glonţ fi ştersese o şuviţă de păr 
de la tâmplă - dar plumbul care greşeşte cu un deget e tot 
atât de puţin folositor ca cel ce nu iese niciodată din puşcă. 
Bună ispravă, Jasper, gingaşa copilă a sergentului trebuie 
să ajungă teafără la capătul călătoriei sale, chiar de ne-am 
pierde scalpul! 

In timpul acesta, Călăuză ajunse în mijlocul râului, 
aproape faţă în faţă cu duşmanii, în timp ce piroga cealaltă, 
condusă de braţele viguroase ale lui Cap şi Jasper, era pe 
punctul de a ajunge la malul opus, exact în locul indicat de 
conducătorul lor. Acum bătrânul marinar îşi luase rolul în 
serios, bărbăteşte, fiindcă era în elementul său. Işi iubea 
într-adevăr nepoata, ţinea toarte mult la propria-i persoană 


şi era obişnuit cu gloanţele duşmanilor, deşi îşi căpătase 
experienţa în altfel de încăierări. După câteva lovituri de 
vâslă, barca intră sub arbuşti şi Mabel tu debarcată în 
grabă de Jasper, deocamdată, cei trei fugari fiind în 
siguranţă. 

Dar nu în aceeaşi situaţie se afla Călăuză. Devotamentul 
şi curajul său îl împinseseră într-un pericol neprevăzut, 
sporit şi mai mult de faptul că tocmai când se găsea la 
distanţa cea mai mică de duşmani, cei de pe mal se 
năpustiseră spre râu şi se alăturaseră tovarăşilor lor din 
apă. In locul acesta, fluviul Oswego avea o lăţime de vreo 
două sute de metri şi barca, găsindu-se în mijlocul albiei, nu 
se afla decât la vreo sută de iarzi de flintele ce se 
descărcau fără întrerupere, ceea ce reprezenta distanţa 
obişnuită de tragere a acestei arme. 

In situaţia asta atât de primejdioasă, îndemânarea şi 
sângele rece ale lui Călăuză îi folosiră foarte mult. Îşi dădea 
seama că nu putea să scape decât mişcându-se necontenit, 
fiindcă un obiect staționar ar fi fost nimerit la distanţa 
aceea aproape de frecate glonţ. Dar numai mişcarea 
singură nu era îndestulătoare, deoarece duşmanii săi, 
obişnuiţi să vâneze cerbi, ştiau cum să ochească pentru a 
nu da greş, dacă se mişca numai în aceeaşi direcţie. Aşa că, 
pornind cu piroga, fu silit să-şi schimbe direcţia când în 
sensul curentului, pe care aluneca repede ca o săgeată, 
când frânând, ca să câştige distanţă. Din fericire, indienii nu 
puteau să-şi încarce din nou puştile în apă şi din cauza 
arbuştilor care se întindeau de-a lungul malului, de pe uscat 
nu-i puteau vedea pe fugari. Ajutat de aceste împrejurări şi 
luat ca ţintă de toţi duşmanii săi, Călăuză străbătea repede 
râul atât în sensul curentului cât şi de-a curmezişul lui, când 
apăru o nouă primejdie prin prezenţa grupului de irochezi 
lăsaţi la pândă mai jos, să supravegheze fluviul. 

E vorba de războinicii cunoscuţi din scurtul dialog relatat 
mai înainte. Erau nu mai puţin de zece şi, convinşi de 
poziţia lor favorabilă pentru îndeplinirea sângeroasei acţiuni 
plănuite, se postaseră într-un loc unde apa se năpustea în 
vârtejuri printre stânci şi peste bancuri de nisip, formând un 


fel de repeziş numit în limbajul regiunii „rift”. Călăuză îşi 
dădu seama că dacă intra în acest repeziş, era silit să se 
apropie de un punct unde se plasaseră indienii, deoarece 
curentul avea o forţă căreia nu i te puteai împotrivi şi 
stâncile nu lăsau altă trecere, aşa că o continuare a acestui 
drum nu ar fi dus decât la moarte sau captivitate. Ca 
urmare, se strădui din răsputeri să se îndrepte spre malul 
vestic, duşmanii aflându-se toţi în partea de răsărit a râului. 
Dar această încercare depăşea forţa omenească, pe lângă 
faptul că traversarea curentului ar fi încetinit alunecarea 
pirogii, făcând din cel ce o conducea o ţintă sigură. În 
această situaţie atât de primejdioasă, Călăuză, cu calmul lui 
obişnuit, luă repede o hotărâre, pe care se pregăti 
numaidecât s-o aducă la îndeplinire. Îşi schimbă direcţia 
spre canalul dintre stânci, cârmind spre partea râului unde 
apa era mai mică; ajuns acolo, îşi luă flinta, cobori iute în 
apă şi porni sărind din stâncă în stâncă, spre malul 
apusean. Barca părăsită se rostogoli în curentul furios, 
trecând peste stâncile alunecoase, când umplându-se de 
apă, când golindu-se, până când se opri la mal, la câţiva 
iarzi de locul unde se postaseră indienii. 

Intre timp, Călăuză era departe de a fi scăpat de 
primejdie, fiindcă, deşi în primele clipe îndrăzneala şi 
rapiditatea acţiunii sale stârniseră admiraţia indienilor care- 
| priveau uluiţi şi nemişcaţi, deoarece faptele de felul 
acesta dovedeau o înaltă virtute, dorinţa de a se răzbuna şi 
a câştiga un trofeu atât de râvnit - scalpul - covârşi acest 
simţământ trecător şi-i trezi la realitate. Împuşcăturile 
izbucniră una după alta şi gloanţele şuierau pe lângă capul 
fugarului, în tumultul apelor. Totuşi, se părea că e 
fermecat, deoarece în ciuda faptului că hainele lui simple 
de grănicer erau găurite ici şi colo de proiectile, nu-l 
atingea niciunul. 

Călăuză, silit să treacă adesea prin locuri unde apa îi 
ajungea până la subsuori, cu flinta şi muniţiile ridicate 
deasupra curentului furios, obosi, aşa că fu bucuros să se 
oprească pe o stâncă mai micşoară care-şi înălța creasta 
pleşuvă deasupra râului. Işi puse deasupra cornul cu praf 


de puşcă, apoi se ascunse după ea, apărându-şi în oarecare 
măsură trupul. Malul apusean se găsea la o depărtare de 
numai vreo cincizeci de picioare, însă apa întunecată, 
liniştită şi iute, care curgea pe porţiunea aceasta, îi arăta că 
trebuia s-o treacă înot. 

Indienii îşi încetaseră câteva clipe tragerea, adunându-se 
în jurul pirogii şi după ce găsiră vâslele, se pregătiră să 
traverseze fluviul. 

— Călăuză! strigă cineva din mijlocul arbuştilor de pe 
malul apusean, din punctul cel mai apropiat de el. 

— Ce este, Jasper? 

— Curaj, prietenii sunt aproape şi orice trăgător Mingo va 
îndrăzni să treacă râul îşi va plăti scump îndrăzneala. N-ar fi 
mai bine să-ţi laşi flinta pe stâncă şi să vii înot la noi, 
înainte ca ticăloşii să lanseze barca pe apă? 

— Un adevărat om al pădurii nu-şi părăseşte niciodată 
arma dacă mai are ceva praf de puşcă în corn sau un glonţ 
în tolbă. N-am tras astăzi niciun foc de puşcă, Eau-douce şi 
nu m-aş despărţi bucuros de reptilele astea, înainte de a le 
lasă o amintire. Puţină apă nu va strica picioarelor mele şi 
printre ticăloşi îl văd pe nemernicul de Vârf-de-Săgeată, pe 
care vreau să-l răsplătesc pentru credinţa lui. Sper că n-ai 
adus-o pe fiica sergentului aici, atât de aproape de 
gloanţele lor, Jasper, nu-i aşa? 

— Deocamdată e în siguranţă, dar numai atâta vreme cât 
râul rămâne hotar între noi şi duşmani. Ei ştiu acum câţi 
suntem şi dacă vor trece fluviul, nu încape îndoială că vreo 
câţiva dintre ei vor rămâne pe malul celălalt. 

— Navigaţia ţine mai mult de profesiunea ta decât de a 
mea. Tinere, deşi aş putea să mă iau la întrecere în vâslit 
cu cel mai iscusit Mingo care vânează somonul cu lancea. 
Dacă ei trec râul mai jos de repezişul de colo, pentru ce nu 
l-am trece şi noi în locul cu apă liniştită de mai sus, 
jucându-ne astfel dea-a v-aţi-ascunselea cu lupii ăştia? 

— N-o putem face, fiindcă, după cum am spus, câţiva 
dintre ei vor rămâne pe malul celălalt şi atunci, Călăuză, 
am expune-o pe Mabel gloanţelor irochezilor. 

— Fiica sergentului trebuie să scape teafără - zise acesta 


cu o hotărâre calmă. Ai dreptate, nu-i în firea ei să-şi ofere 
ca ţintă flintei unui Mingo chipul dulce şi trupul gingaş. Dar 
ce-i de făcut? Trebuie să încercăm să-i împiedicăm o oră 
două să treacă râul şi după aceea să scăpăm din 
încurcătură pe întuneric. 

— Sunt de acord. Călăuză, dac-o putem face. Dar vom fi 
în stare să ducem la capăt o astfel de treabă? 

— Dumnezeu e cu noi, flăcăule şi n-ar fi drept să credem 
că o fată ca ea va fi părăsită de providenţă într-o astfel de 
încercare. Intre cataractă şi garnizoană, în afară de bărcile 
noastre nu mai e niciuna şi cred ca duşmanii nu vor izbuti 
să treacă pe dinaintea celor două flinte cu care-i pândim. 
Nu vreau să mă laud, Jasper, dar toţi cei ce se află pe 
graniţa asta ştiu că Ucigătoarea-de-cerbi arareori îşi 
greşeşte ţinta. 

— Asta o ştiu toţi până hăt-departe, Călăuză, dar ca să 
încarci o flintă îţi trebuie timp, pe lângă faptul că 
deocamdată nu te afli nici măcar pe uscat, după un adăpost 
sigur, care să-ţi fie de folos. Dacă ai avea piroga mea, n-ai 
putea să treci încoace fără să-ţi uzi flinta? 

— Întrebi de parc-ai întreba vulturul: poţi să zbori? 
răspunse celălalt, râzând în felul său tăcut şi aruncând o 
privire în spatele lui, spre mal. Dar văd că nemernicii ăştia 
au început să se gândească iar la praful de puşcă şi la 
gloanţe, aşa că n-ar fi înţelept să te expui venind cu barca 
încoace. 

— Pot să-ţi trimit piroga fără niciun pericol pentru mine. 
Meşterul Cap o să arunce pe râu, din dreptul ei, o ramură 
de copac, ca să încerce curentul care se formează în 
dreptul stâncii pe care te găseşti. Uite că ramura a şi 
pornit; dacă ajunge la dumneata ridică braţul şi pe acelaşi 
traseu vom da drumul şi pirogii. In orice caz, dacă barca 
trece pe lângă dumneata, vârtejul o va azvârli pe malul 
acesta şi va fi uşor de recuperat. 

Pe când Jasper vorbea încă, Călăuză văzu ramura 
apropiindu-se din ce în ce mai repede o dată cu creşterea 
vitezei curentului şi când ajunse în dreptul lui, o înşfăca şi o 
înălţă în aer în semn de succes. Cap pricepu semnalul şi 


lansă luntrea pe firul curentului cu o prevedere şi o 
îndemânare proprii experienţei unui marinar. Ea pluti pe 
acelaşi traseu ca şi ramura şi într-un minut fu prinsă de 
Călăuză. 

— Toate au fost făcute cu isteţimea omului de frontieră, 
Jasper - zise el, râzând. Tu ai priceperea ta pe apă şi eu pe- 
a mea în pădure. Acum sa-i lăsăm pe aceşti Mingo să-şi 
încarce flintele şi să regleze tirul, fiindcă e probabil ultimul 
lor prilej să tragă într-un om neadăpostit. 

— Atenţie, împinge piroga către țărm, de-a curmezişul 
curentului, aruncă-te în ea şi culcă-te! spuse Jasper cu 
însufleţire. Nu are niciun rost să înfrunţi primejdia. 

— Imi place să-l înfrunt pe duşman ca un adevărat bărbat 
care merită să fie dat ca exemplu - răspunse acesta cu 
mândrie. Nu sunt o piele roşie şi omul alb, potrivit firii lui, 
luptă mai degrabă deschis decât pândind într-o ambuscadă. 

— Şi Mabel? 

— Ei da, ai dreptate, băiete, ai dreptate, fiica sergentului 
trebuie să scape teafără şi după cum spui, primejdia o 
înfrunţi, împotriva raţiunii, doar în tinereţe. Crezi că o să 
prinzi piroga de la locul unde te afli? 

— Fără-ndoială, dacă-i dai un brânci puternic. 

Călăuză o îmbrânci din toate puterile, barca uşoară, din 
scoarță de copac, străbătu cu _ iuţeală distanţa ce o 
despărţea de mal şi Jasper o prinse. Alegerea unui loc 
potrivit pentru canoe şi strecurarea lor în adăpost nu luară 
decât o clipă, după care cei doi îşi strânseră mâna cu 
afecţiune, de parcă nu se văzuseră de cine ştie când. 

— Acum, Jasper, o să vedem dacă va îndrăzni vreun 
Mingo să treacă dincoace, peste fluviul Oswego, când îl 
pândeşte Ucigătoarea-de-cerbi. Poate că tu mânuieşti mai 
bine vâsla şi velele decât flinta, dar eşti curajos şi ai o 
mână sigură, ceea ce e important într-o luptă. 

— Mabel mă va găsi între ea şi duşmanii ei - zise Jasper, 
calm. 

— Da, da, fiica sergentului trebuie apărată! Îmi placi, 
flăcăule, pentru firea ta, dar îmi placi şi mai mult când văd 
că te gândeşti la o fiinţă mai slabă într-o clipă când ai 


nevoie de toată bărbăţia pentru propria-ţi apărare. Aha, ia 
te uită, vreo trei ticăloşi se urcă în barcă! Pesemne c-or fi 
convinşi că am fugit, altfel fără îndoială că nu ar risca să 
iasă în calea Ucigătoarei-de-cerbi! 

lrochezii păreau aproape sigur hotărâți să se aventureze 
de-a curmezişul fluviului, deoarece Călăuză şi prietenii săi 
fiind bine ascunşi privirilor lor, începuseră să creadă că 
aceştia fugiseră. Probabil că şi cei mai mulţi albi ar fi făcut 
la fel; dar Mabel se afla în grija unor oameni prea iscusiţi în 
luptele prin pădure, ca să nu ţină seama de faptul că 
singura cale de a o apăra era interzicerea trecerii râului de 
către indieni. 

După cum spusese Călăuză, cei trei războinici se suiseră 
în pirogă; doi dintre ei stăteau într-un genunchi, cu flintele 
în mâna, gata să le ducă la ochi, celălalt mânuind vâsla, în 
picioare, la pupa. După ce traseră barca prevăzători în 
susul râului, intrară cu grijă în curent, într-un loc atât de 
aproape în amonte, încât să poată pătrunde în zona 
aproape liniştită a apei de dinaintea rift-ului. lţi dădeai 
seama dintr-o privire că indianul de la cârma bărcii avea o 
mare iscusinţă în treaba asta, fiindcă, vâslind puternic şi 
lung, împingea piroga uşoară pe suprafaţa ca de cristal a 
râului liniştit, de parcă era o pană ce pluteşte în aer. 

— Să trag? întrebă Jasper în şoaptă, tremurând de 
nerăbdare să înceapă lupta. 

— Nu încă, băiete, nu încă! Nu sunt decât trei sălbatici şi 
dacă meşterul Cap de colo ştie să se folosească de 
pistoalele de la centură, le putem chiar îngădui să acosteze, 
recuperându-ne în felul acesta barca. 

— Dar Mabel?... 

— Nu te teme pentru ea. Mi-ai spus că este în siguranţă 
în scorbura de copac ascunsă de mărăciniş. Dacă ai făcut 
într-adevăr să dispară urmele, după cum ai spus, gingaşa 
fată ar putea să stea acolo şi o lună, râzând de aceşti 
Mingo. 

— Niciodată nu poţi fi sigur. Mi-ar plăcea s-o văd undeva 
mai aproape de adăpostul nostru. 

— Pentru ce, Eau-douce? Ca să se afle cu căpşorul ei 


drăguţ şi cu inima palpitând în bătaia gloanţelor? Nu, nu! E 
mai bine acolo, fiindcă e mai în siguranţă. 

— Parcă poţi fi vreodată absolut sigur de ceva! Ne 
credeam bine ascunşi după arbuşti, cu toate astea am fost 
descoperiţi. 

— Diavolul acela de Mingo şi-a plătit scump curiozitatea, 
după cum o vor plăti acum ticăloşii ăştia... 

In clipa aceea se auzi şuierul pătrunzător al unui foc de 
puşcă şi indianul de la pupa pirogii sări în sus, apoi se 
prăbuşi în apă, cu vâsla încă în mână. Din tufişurile de pe 
malul răsăritean izbucni un mic rotocol de fum, care se 
destrămă imediat în aer. 

— Asta e şuieratul Marelui-Şarpe! exclamă Călăuză, 
entuziasmat. Niciodată nu a bătut o inimă cu atâta 
îndrăzneală şi credinţă în pieptul unui indian Delawar! Îmi 
pare rău că a tras, dar el nu putea şti locul în care ne 
găsim, nu avea de unde să ştie. 

Pierzându-şi cârmaciul, piroga fu luată de curent şi 
sorbită de vârtej. Cei doi indieni se uitau deznădăjduiţi şi 
rătăciţi în jurul lor, dar nu-i mai putea salva nimic de furia 
apei. Poate că pentru Chingachgook a fost un noroc că 
atenţia celor mai mulţi dintre pieile-roşii era atrasă de 
situaţia primejdioasă a celor din barcă, fiindcă, într-altfel i- 
ar fi fost foarte greu, dacă nu chiar cu neputinţă să scape, 
însă niciunul dintre duşmani nu făcu vreo mişcare, în afară 
de faptul că se ascunseră după vreun adăpost, cu ochii 
aţintiţi pe cei din barcă. Într-un timp mai scurt decât ne-a 
trebuit pentru descrierea acestor ultime evenimente, piroga 
fragilă începu să se rotească şi să danseze în centrul 
vârtejului, cu cei doi sălbatici lungiţi pe fundul ei, folosind 
astfel singurul mijloc pentru a-i păstra echilibrul. Iscusinţa 
lor se dovedi însă în scurta vreme zadarnică, fiindcă, 
lovindu-se de o stâncă, ambarcaţiunea uşoară se dădu 
peste cap şi războinicii se prăvăliră în apă. 

La un vârtej, cu excepţia unor anumite locuri unde se 
sapă canale, apa este arareori adâncă şi cei doi indieni nu 
se temeau că se vor îneca, dar îşi pierduseră armele şi erau 
constrânşi astfel să se străduiască din răsputeri a-şi croi 


drum spre malul unde se aflau tovarăşii lor, înotând sau 
mergând prin apă, după împrejurări. Până la urmă, piroga 
rămase înţepenită pe o stâncă din mijlocul fluviului, 
neputând fi deocamdată folosită de niciuna din părţi. 

— Acum e clipa cea mai potrivită. Călăuză! strigă Jasper, 
când cei doi irochezi, trecând prin locul cel mai puţin adânc 
al apei, constituiră o ţintă ideală. Eu trag în cel care este în 
amonte şi tu ai grijă de cel din aval. 

Peripeţiile prin care trecuse îl emoţionaseră într-atât, 
încât abia termină vorba, că glonţul şi porni din carabina 
lui, după cât se păru fără să-şi atingă ţinta, deoarece 
amândoi fugarii îşi ridicară batjocoritori braţele în aer. 
Călăuză, în schimb, nu trase niciun foc. 

— Nu, nu, Eau-douce - răspunse el - eu nu vărs sânge 
fără rost, glonţul meu stă bine în cartuşieră, şi-l scot cu 
grijă numai dacă e nevoie. Nu-i pot suferi pe Mingo, după 
cum se şi cuvine dacă ţinem seama că am trăit multă 
vreme printre indienii Delawar, care sunt duşmanii lor de 
moarte, însă nu voi trage asupra nici unuia din aceşti mişei, 
decât dacă n-am încotro. N-am ucis niciodată un cerb 
numai ca să-l ucid. Când un om îşi petrece o mare parte a 
timpului său printre locuri sălbatice, numai cu Dumnezeu, 
îşi dă seama de adevărul vorbelor mele. O viaţă ne ajunge 
pentru ceea ce vrem noi acum şi poate s-o ivi prilejul s-o 
folosim pe Ucigătoarea-de-cerbi; îl vom ajuta astfel pe 
Marele-Şarpe, care a avut temeritatea să-i lase pe aceşti 
diavoli târâtori să descopere că se găseşte în apropierea 
lor. Pe legea mea, uite, chiar în clipa asta, colo jos, pe mal, 
unul dă târcoale întocmai ca un băiat de trupă din 
garnizoană, care se piteşte după trunchiul unui copac 
prăbuşit ca să împuşte o veveriţă. 

Jasper se uită în direcţia în care arăta Călăuză cu degetul 
în timp ce vorbea şi ochiul lui ager descoperi despre ce era 
vorba. Unul dintre tinerii războinici ai duşmanilor, arzând de 
nerăbdare să se distingă, se îndepărtase pe furiş de ceilalţi, 
îndreptându-se spre adăpostul lui Chingachgook şi, 
deoarece acesta era pesemne dezamăgit de apatia 
aparentă a duşmanilor săi şi preocupat cu pregătirile unui 


alt proiect, irochezul ajunsese într-un loc de unde putea să-l 
vadă. Îşi dădeau seama de această situaţie din faptul că 
irochezul se pregătea să tragă, deşi ei nu-l vedeau pe 
Chingachgook. Repezişul se găsea la un cot al fluviului şi 
malul răsăritean forma o curbă atât de largă, încât 
Chingachgook se afla, în linie dreaptă, foarte aproape de 
duşmanii săi, deşi pe uscat depărtarea dintre dânşii era de 
câteva sute de paşi; datorită acestui lucru, cele două 
grupuri se găseau la o distanţă aproape egală de Călăuză şi 
Jasper. Lăţimea râului fiind ceva mai mică de 200 de 
stânjeni, cam aceeaşi distanţă era şi între cei doi 
observatori şi indianul la pândă. 

— Marele Şarpe trebuie să fie pe undeva, pe acolo - zise 
Călăuză, care nu-l pierdea nicio clipă din ochi pe tânărul 
războinic - şi pare să fie ciudat de neatent, ca să lase un 
diavol de Mingo să se apropie atât de mult de el, când dă 
semne atât de vădite că e însetat de sânge. 

— Uite - îl întrerupse Jasper - uite cadavrul indianului 
împuşcat de Delawar ! Curentul l-a aruncat pe o stâncă, 
scoţându-i capul şi faţa deasupra apei. 

— Tot ce se poate, flăcăule, tot ce se poate, fiindcă omul 
nu are o valoare mai mare ca a unui buştean când sufletul 
care i-a dat viaţă l-a părăsit. Indianul acela irochez nu va 
mai face rău nimănui, dar sălbaticul la pândă de colo nu 
mai poate de nerăbdare să-l scalpeze pe cel mai bun şi 
încercat prieten al meu. 

Călăuză se întrerupse deodată, îşi ridică arma, care avea 
o lungime neobişnuită şi o admirabilă precizie. Şi abia o 
duse la ochi, că şi slobozi focul. Când plecă mesajul fatal 
din Ucigătoarea-de-cerbi, irochezul de pe malul celălalt 
tocmai se pregătea să ochească Arma acestuia din urmă se 
descărca într-adevăr, glonţul zbură, dar el se rostogoli în 
tufiş, grav rănit dacă nu chiar ucis, 

— Reptila asta la pândă şi-a făcut-o singur - murmură 
Călăuză, punând grav pe pământ patul carabinei, pe care 
începu s-o încarce din nou cu grijă. Îl cunosc pe 
Chingachgook de când eram copii şi am luptat împreună pe 
Horican, Mohawk, Ontario şi în toate trecătorile sângeroase 


care despart ţara noastră de a francezilor şi ticălosul ăsta 
lipsit de minte credea că aş putea să mă uit liniştit cum cel 
mai bun prieten al meu cade într-o capcană şi e ucis! 

— l-am adus Marelui-Şarpe acelaşi serviciu pe care ni l-a 
adus şi el nouă. la uite, Călăuză, ticăloşii, speriaţi că-i 
putem împuşca de pe malul ăsta, se retrag din nou în 
adăposturile lor! 

— Nu-i cine ştie ce, Jasper, nu-i mare scofală. Oricine din 
regimentul 60, dacă l-ai întreba, ţi-ar spune ce e în stare să 
facă Ucigătoarea-de-cerbi, dar mai ales ce a făcut şi asta pe 
când gloanţele şuierau pe la urechile noastre ca grindina. 
Nu, nu, e o nimica toată şi netrebnicul ăsta nesocotit şi-a 
atras singur moartea. 

— Oare înoată spre malul nostru un câine sau un cerb? 

Călăuză tresări, fiindcă se vedea într-adevăr un obiect 
traversând fluviul, mai sus de repezişul către care totuşi 
forţa curentului îl împingea treptat. Uitându-se amândoi 
mai cu luare-aminte, se convinseră că trebuia să fie un 
bărbat, un indian, deşi era atât de bine ascuns, încât în 
prima clipă nu-ţi dădeai seama ce e. Temându-se de cine 
ştie ce vicleşug, urmăreau mişcările străinului cu cea mai 
mare atenţie. 

— Împinge ceva dinaintea lui, înotând şi cu capul său se 
aseamănă cu un arbust plutind în voia apei - zise Jasper. 

— E un şiretlic indian, flăcăule, dar onestitatea creştină îi 
va dejuca viclenia. 

Pe măsură ce necunoscutul se apropia încet, observatorii 
începură să se îndoiască de exactitatea primei lor impresii 
şi numai după ce obiectul străbătu două treimi din lăţimea 
fluviului, descoperiră adevărul. 

— Pe viaţa mea dacă nu e Marele-Şarpe! exclamă 
Călăuză. Privindu-l pe tovarăşul său şi râzând până i se 
umplură ochii de lacrimi din cauza bucuriei pe care i-o 
provocase reuşita şiretlicului. Şi-a legat un arbust pe cap, 
pentru ca să se camufleze şi deasupra şi-a pus cornul cu 
praf de puşcă. Şi-a fixat flinta de buşteanul pe care-l 
împinge dinaintea sa şi vine să-şi întâlnească prietenii. 
Ehei! De-ai şti câte renghiuri de-astea le-am jucat noi 


indienilor Mingo, care turbau, însetaţi de sângele nostru, pe 
toate drumurile din jurul Ty-ului! 

— Până la urmă, poate că n-o fi Marele-Şarpe, Călăuză, 
fiindcă nu-i recunosc trăsăturile. 

— Trăsături? Dar cine caută trăsături la o piele roşie? Nu, 
nu, flăcăule! Desenele vopsite spun adevărul şi numai un 
indian Delawar poartă un astfel de desen. Culorile 
desenului său, Jasper, sunt tot atât de grăitoare ca şi 
crucea Sfântului Gheorghe de pe ambarcaţiunea ta şi faptul 
că francezii îşi scutură în bătaia vântului feţele de masă 
pătate, zvârlind rămăşiţele de peşte şi de vânat. Uite-i şi 
ochii, flăcăule, e într-adevăr vorba de ochii unui şef. Dar, 
Eau-douce, ascultă-mă pe mine, pe cât de dârz este în 
luptă şi de nepăsător când îl vezi printre frunzele copacilor 
- aici, Călăuză atinse uşor dar semnificativ braţul 
tovarăşului său - l-am văzut plângând, cu obrazul scăldat în 
lacrimi. Să ştii că sub pielea asta roşie se ascunde o inimă 
şi un suflet, cu toate că şi una şi alta se deosebesc de ale 
noastre. 

— Cine-l cunoaşte nu se îndoieşte o clipă de asta. 

— Eu îl cunosc - răspunse celalalt cu mândrie - fiindcă 
am trecut împreună şi prin amărăciuni şi prin bucurii. Mi-am 
dat seama că în amărăciuni este un bărbat adevărat, chiar 
când e lovit crunt, iar la bucurii e un şef care ştie că femeile 
din tribul său sunt foarte plăcute în clipele lor de bună 
dispoziţie. Dar, sst! Uite că prea mă asemăn în apucături cu 
cei de la oraş, care vorbesc de unii la urechea altora şi 
Marele-Şarpe are un auz ascuţit. El ştie că-l iubesc și că-l 
vorbesc totdeauna de bine; dar un indian Delawar are o 
modestie înnăscută, deşi se laudă ca un fanfaron când este 
legat la stâlp. 

Pesemne că Marele-Şarpe stabilise bine poziţia lor înainte 
de a fi părăsit malul răsăritean, fiindcă ajunse la mal chiar 
lângă ei şi, ieşind din apă, se scutură ca un câine, scoțând 
exclamaţia lui obişnuită! „Hugh!” 


CAPITOLUL VI 


Anotimpurile ce se schimbă, părinte atotputernic, 
Nu sunt altceva decât divinitatea sub diferite 
forme. 


Thomson 


Şeful indian abia puse piciorul pe țărm, că prietenul său, 
Călăuză, îi spuse în limba din tribul lui, mustrându-l: 

— Crezi că ai făcut bine, Chingachgook, să pândeşti 
singur o duzină de Mingo? E adevărat, carabina mea, 
Ucigătoarea-de-cerbi, arareori îşi greşeşte ţinta, dar tot atât 
de adevărat e că fluviul Oswego are o lăţime destul de 
mare şi, nevăzându-se din tufiş decât capul şi umerii 
mişelului, ochiul nesigur şi mâna lipsită de îndemânare ar fi 
putut să greşească. Ar fi trebuit să te gândeşti la asta, 
şefule! Ar fi trebuit să te gândeşti! 

— Marele-Şarpe este un războinic mohican; el nu-i vede 
decât pe duşmani când a pornit pe poteci de război şi 
strămoşii săi i-au lovit pe aceşti Mingo de la spate de când 
s-au pornit apele să curgă. 

— Eu îţi cunosc însuşirile, şefule, da, le cunosc şi le 
respect. Şi nimeni nu mă va auzi plângându-mă de firea 
unei piei-roşii, dar un războinic trebuie să fie prevăzător, 
prevederea fiind de mare preţ; şi dacă demonii aceştia de 
irochezi nu s-ar fi uitat atât de atenţi la tovarăşii lor din 
apă, urmele lăsate de tine ţi-ar fi adus neplăceri mari. 

— Dar ce are de gând Marele-Şarpe? exclamă Jasper, 
care-l văzu pe şef despărţindu-se pe neaşteptate de 
Călăuză şi înaintând către marginea apei, cu intenţia 
vădită, de a se arunca din nou în ea. Cred că n-o fi atât de 
nesăbuit să se întoarcă pe malul celălalt pentru cine ştie ce 
lucru de nimic pe care l-a uitat acolo! 

— Nu, nu, pe cât e de brav, pe atât e de prevăzător, deşi 
şi-a cam pierdut prevederea la ultima ambuscadă. Ascultă, 


Jasper, - urmă el, trăgându-l deoparte în clipa când îl auziră 
pe indian aruncându-se în apă - ascultă: Chingachgook nu 
este un om alb ca noi, ci un şef mohican, cu firea şi 
tradiţiile sale, care-l învaţă ce să facă şi cel ce trăieşte în 
tovărăşia unor oameni cu altă fire e mai bine să-i lase să se 
poarte potrivit naturii şi obiceiurilor lor. Un soldat al regelui 
înjură şi bea şi e aproape cu neputinţă să-l dezveţi de 
năravurile astea; dacă unui bogat îi place să petreacă şi 
unei doamne să aibă pene la pălărie şi evantaie, n-are rost 
să lupti împotriva nici uneia din aceste înclinări; ei bine, 
firea şi vocaţia unui indian sunt mult mai puternice decât 
acestea şi fără îndoială că i-au fost dăruite de providenţă 
pentru scopuri înțelepte, deşi niciunul din noi nu le poate 
înţelege pe toate. 

— Dar asta ce-o mai fi? Uite-l pe Delawar înotând spre 
trupul agăţat de stâncă! Oare de ce s-o expune aşa? 

— Pentru onoare, glorie şi faimă, întocmai ca nobilii care- 
şi părăsesc căminurile liniştite de dincolo de mări, unde, 
după cum spun ei, inima nu are ce să mai dorească... adică 
inima nu se mai mulţumeşte cu un loc fără griji... ca să vină 
aici, să trăiască hrănindu-se cu vânat şi bătându-se cu 
francezii. 

— Inţeleg. Prietenul tău s-a dus să-l scalpeze pe mort. 

— Asta e firea lui şi trebuie lăsat în pace. Noi, ca oameni 
albi, nu putem mutila cadavrul unui duşman, dar pentru o 
piele roşie asta e o onoare. Poate că ţi se pare ciudat, Eau- 
douce, dar eu am cunoscut albi celebri, da, da, cu mare 
faimă, care au idei tare ciudate despre onoarea lor. Da, 
foarte ciudate. 

— Un sălbatic rămâne un sălbatic, în tovărăşia oricui s-ar 
găsi. 

— E toarte bine că vorbim de asta, flăcăule, dar ascultă 
ici la mine, onoarea omului alb nu este totdeauna conformă 
cu dreapta judecată sau cu voinţa lui Dumnezeu. Mi-am 
petrecut zile întregi la pădurile înecate în tăcere gândindu- 
mă la toate acestea şi am ajuns la convingerea, flăcăule, că 
după felul cum providenţa conduce totul, niciun fel de fire 
nu i-a fost dată cuiva fără înţelepciune şi un scop raţional. 


Dacă indienii n-ar fi fost buni de nimic, n-ar fi fost creaţi şi 
eu presupun că dacă cineva ar putea pătrunde până în 
miezul lucrurilor, ar descoperi că şi triburile Mingo au fost 
create într-un scop bine gândit şi necesar, deşi mărturisesc 
că nu sunt în stare să spun care ar fi acest scop. 

— Marele-Şarpe se expune în chip nebunesc gloanţelor 
duşmane, ca să pună mâna pe un scalp! Asta ar putea să 
ne facă mult rău. 

— Dar el nu se gândeşte la asta, Jasper. Potrivit 
concepţiei Marelui-Şarpe despre război, să scalpezi capul 
acela e o cinste mai mare decât să acoperi un câmp de 
luptă cu cadavre care-şi păstrează părul neatins. De 
curând, un chipeş şi tânăr căpitan din regimentul 60 şi-a 
jertfit viaţa, încercând să captureze de la francezi, în ultima 
încăierare cu ei, un tun de trei livre, fiind convins că face o 
faptă eroică; am cunoscut un tânăr stegar, care grav rănit, 
s-a înfăşurat cu drapelul şi s-a culcat în propriul său sânge, 
convins că zace pe ceva mai plăcut decât o piele de bivol! 

— Asta da, să nu părăseşti drapelul e fără îndoială un 
merit 

— Ei bine, scalpurile sunt drapelele unui om ca 
Chingachgook, el le păstrează să le arate copiilor copiilor 
săi. Călăuză se întrerupse dând din cap cu melancolie şi 
adăugă: Dar ce spun eu! Acest bătrân mohican nu mai are 
niciun urmaş! Nu are copii, pe care să-i incinte cu trofeele 
sale şi nici trib, care să-l cinstească pentru faptele lui; e 
singur pe lume, totuşi a rămas credincios naturii şi firii sale! 
Trebuie să recunoşti, Jasper, că în toate astea e ceva cinstit 
şi demn de respect, da, da, merită tot respectul! 

In clipa aceasta se auziră urletele indienilor irochezi, 
urmate de salvele repezi ale flintelor lor şi, cuprinşi de 
dorinţa nestăvilită de a-l îndepărta pe mohican de victima 
sa, o duzină dintre ei se aruncară în fluviu, câţiva înaintând 
chiar vreo sută de picioare prin curentul spumegând, ca şi 
cum voiau să-l atace într-adevăr pe mohican. Dar 
Chingachgook îşi făcea treaba nepăsător, neatins de 
gloanţe, cu îndemânarea dată de o îndelungată rutină. Apoi 
ridică în aer trofeul aburind şi scoase un înfricoşător strigăt 


de război; o clipă, bolta pădurii liniştite şi albia adâncă a 
fluviului fură cutremurate de urlete atât de groaznice, încât 
Mabel închise ochii înspăimântată şi unchiul ei fu gata-gata 
s-o ia la goană. 

— Asta-i mai mult decât tot ce am auzit despre aceşti 
mizerabili! exclamă Jasper, astupându-şi urechile de spaimă 
şi dezgust. 

— Asta-i muzica lor, Eau-douce. Ea ţine locul tobelor şi al 
fluierelor, al trompetelor şi al trâmbiţelor. Fără îndoială că 
sunetele acestea le plac, fiindcă îi fac mai cruzi şi mai 
ahtiaţi de sânge - răspunse Călăuză, cu totul indiferent. 
Când eram tânăr, mi se păreau şi mie îngrozitoare, dar 
acum mi se pare că seamănă cu cântecul unei păsări sau 
cu fluieratul unui sturz cenuşiu. Toate urletele acestor 
reptile dintre garnizoană şi cataracte nu-mi mai fac astăzi 
nicio impresie. Nu vorbesc aşa ca să mă laud, Jasper, 
fiindcă bărbatul care se înfricoşează de nişte ţipete cred că 
are o inimă slabă, ca să nu spun mai mult. Urletele şi 
zgomotele înspăimântă mai degrabă femeile şi copiii decât 
pe cei ce vânează prin păduri şi înfruntă duşmanii. Sunt 
convins că Marele-Şarpe e în sfârşit mulţumit, fiindcă iată-l 
venind cu scalpul la brâu. 

Când mohicanul ieşi din apă, Jasper întoarse capul, 
dezgustat de fapta abia săvârşită, însă Călăuză îşi privi 
prietenul cu calmul omului înţelept care luase hotărârea să 
rămână nepăsător faţă de lucrurile socotite de el ca făcând 
parte din felul de a fi al cuiva. Pătrunzând mai adânc în 
tufiş, ca să-şi stoarcă hainele de stambă ieftină şi să-şi 
pregătească flinta de tragere, mohicanul îi aruncă o privire 
triumfătoare tovarăşului său, după care, de pe chipul lui 
pieri-orice urmă de emoție provocată de isprava sa. 

— Jasper - zise Călăuză - du-te şi roagă-l pe meşterul 
Cap să vină lângă noi. Nu mai avem decât puţină vreme de 
sfat şi trebuie să ne întocmim foarte repede un plan de 
acţiune, fiindcă indienii Mingo or să ne atace curând din 
nou. 

Tânărul plecă şi după câteva minute se adunară toţi 
patru lângă mal, ascunşi de privirile duşmanilor, dar 


supraveghindu-le cu atenţie orice mişcare, ca să ia o 
hotărâre în legătură cu acţiunile lor viitoare. 

Era atât de târziu, încât în câteva minute urma să se lase 
noaptea, care părea că va fi şi mai întunecoasă decât de 
obicei. Soarele apusese şi amurgul latitudinii mici se 
pregătea să se transforme în noapte adâncă. Ei îşi puneau 
mari nădejdi în împrejurarea aceasta favorabilă, cu toate că 
nu era lipsită de primejdii, deoarece întunericul care le 
înlesnea fuga ascundea şi mişcările aprigilor lor duşmani. 

— A sosit clipa, prieteni - începu Călăuză - să ne 
întocmim planurile cu sânge rece, ca să acţionăm strâns 
uniţi, fiecare din noi cunoscând perfect ceea ce are de 
făcut, potrivit cu priceperea sa, pentru îndeplinirea misiunii 
noastre. Într-un ceas, peste pădure se va lăsa un întuneric 
tot atât de adânc ca acela de la miezul nopţii şi dacă vrem 
să ajungem vreodată la garnizoană, trebuie să folosim 
acest avantaj. Ce părere ai, meştere Cap, fiindcă, deşi 
dumneata nu eşti unul dintre cei mai căliţi în lupte şi 
retrageri în pădure, vârsta îţi dă dreptul să iei primul 
cuvântul în sfatul nostru. 

— Şi apropiata mea rudenie cu Mabel; contează şi asta... 

— Nu ştiu, nu ştiu ce să spun. Afecţiunea e afecţiune şi 
simpatia e simpatie, fie că e un dar al naturii, fie că rezultă 
din stima şi înclinațiile cuiva. Nu spun nimic de Marele- 
Şarpe, care nu mai e la vârsta când te gândeşti la femei, 
însă în ceea ce ne priveşte pe noi, pe mine şi pe Jasper, 
suntem gata s-o apărăm de indienii Mingo pe fiica 
sergentului aşa cum ar face-o curajosul ei tată. Nu-i aşa, 
Eau-douce? 

— O voi apăra pe Mabel până la ultima picătură de sânge 
- zise Jasper încet, cu căldură în glas. 

— Foarte bine, foarte bine - spuse unchiul - n-are rost să 
vorbim de asta, deoarece ştim că toţi vrem s-o ajutăm pe 
fată şi faptele sunt mai de preţ decât vorbele. Cred că cel 
mai bun lucru ar fi să ne îmbarcăm în canoe, pe întunericul 
cel mai adânc, ca să nu fim descoperiţi de duşmani şi să 
pornim spre fort cu viteza cea mai mare pe care ne-o vor 
îngădui vântul şi fluxul. 


— Asta-i uşor de spus, dar nu-i prea uşor de înfăptuit - 
răspunse Călăuză. Pe râu ne aşteaptă primejdii mai mari 
decât dacă am merge prin pădure şi, afară de asta, în aval 
de noi se găseşte vâltoarea fluviului Oswego şi nici chiar 
Jasper nu prea cred că ar putea conduce pe acolo o barcă în 
timp de noapte. Ce crezi, flăcăule, o să poţi, o să ai tu 
îndemânarea necesară? 

— Sunt de părerea meşterului Cap, să mergem cu piroga. 
Mabel este prea gingaşă ca să poată străbate mlaştinile şi 
terenurile pline de rădăcini de copaci pe o noapte atât de 
întunecoasă, după cum se pare că va fi aceasta, şi-apoi 
mărturisesc că mă simt mai sigur şi ochiul mi-e mai ager pe 
apă decât pe uscat. 

— Ai fost totdeauna dârz, flăcăule şi cred că ochii tăi au 
agerimea celui ce şi-a petrecut viaţa mai mult la lumina 
soarelui decât prin păduri. Ehei, dacă Ontario ar avea 
copaci, ar încânta şi inima unui vânător! Sunt unele 
argumente, prieteni, în favoarea părerii voastre, dar multe 
şi împotriva ei. 

In favoarea ei ar fi faptul că apa nu lasă urme. 

— Dar dâre de apă nu sunt? îl întrerupse Cap, cu tonul lui 
profesoral şi pretenţios. 

— Ce vrei să spui? 

— Continuă - zise Jasper. Meşterul Cap îşi închipuie că e 
pe ocean... apa nu lasă urme. 

— Cel puţin aici ea nu lasă niciun fel de urme, Eau-douce 
şi nu pretind că ştiu ce se petrece pe mare. Apoi, o pirogă, 
pe cât e de uşoară, pe atât e de rapidă, fiindcă e dusă de 
curent şi nu o va obosi cu clătinările ei pe gingaşa fiică a 
sergentului. Pe de altă parte, însă, deasupra râului nu se 
află decât norii de pe cer, vâltoarea reprezintă o încercare 
grea pentru cei ce trec prin ea chiar şi ziua şi până la 
garnizoană mai sunt încă şase mile bune pe râu. larăşi, nu 
este uşor să găseşti o urmă pe uscat în timpul nopţii. 
Mărturisesc că sunt tare încurcat, Jasper; nu mai ştiu cum 
să vă povăţuiesc... ce stat să vă dau... 

— Dacă Marele-Şarpe ar merge cu mine înot pe fluviu să 
punem mâna şi pe cealaltă pirogă - răspunse tânărul 


marinar - cu amândouă bărcile cred că drumul pe apă ar fi 
cel mai sigur. 

— Ei, da, într-adevăr! Asta s-ar putea face destul de uşor 
când s-o mai întuneca puţin. Dacă ţinem seamă de firea 
fiicei sergentului, cred că ar fi cea mai bună soluţie. ŞI 
totuşi, dacă am fi numai bărbaţi, pentru nişte oameni bravi 
şi vânjoşi ca noi, jocul de-a v-aţi-ascunselea cu mişeii de pe 
celălalt mal ar fi o adevărată petrecere - continuă Călăuză, 
care, după cum fi era firea, nu alerga după glorie deşartă 
sau efecte teatrale. |ţi iei asupra ta riscul să conduci piroga 
încoace? 

— Fac orice o poate apăra şi ajuta pe Mabel. 

— E un simţământ lăudabil şi de aşteptat de la tine. 
Marele-Şarpe, care e aproape gol, o să te ajute şi astfel 
vom înlătura şi mijlocul prin care diavolii ăştia ar putea să 
ne vatăme. 

O dată hotărârea luată, membrii grupului se pregătiră s-o 
aducă la îndeplinire. Intunericul nopţii se lăsa repede peste 
pădure şi când şi-au terminat pregătirile, obiectele de pe 
malul celălalt nu se mai puteau distinge. Acum trebuiau să 
acţioneze repede, fiindcă viclenii indieni puteau născoci 
multe mijloace să treacă râul atât de îngust şi Călăuză era 
ne răbdător, să pornească mai departe. In timp ce Jasper şi 
tovarăşul lui intrau în fluviu fără nicio altă armă decât 
cuţitele lor şi securea indianului Delawar, mişcându-se 
foarte prevăzători, ca să nu se trădeze, Călăuză se duse la 
ascunzişul lui Mabel şi-i invită, pe ea şi pe Cap, să meargă 
de-a lungul țărmului până în dreptul vâltoarei. Apoi el se 
urcă în pirogă, ca s-o ducă în acelaşi punct. Ceea ce se făcu 
foarte uşor. Barca fu trasă apoi la mal şi Mabel împreună cu 
unchiul ei se îmbarcară, luându-şi locurile lor obişnuite, în 
vreme ce Călăuză, în picioare, la pupa, se ţinea de craca 
unui copac, ca să nu lase ambarcaţiunea să fie târâtă de 
curent. Trecură astfel câteva minute de încordare şi emotie, 
aşteptând rezultatul îndrăzneţei încercări a tovarăşilor lor. 

E bine să se ştie că cei doi cutezători trebuiau să înoate 
de-a curmezişul unui canal cu apă adâncă şi repede, ca să 
ajungă într-un loc al vâltorii de unde puteau pune piciorul 


pe pământ. Distanţa aceasta o străbătură într-un timp 
foarte scurt; Jasper şi Marele-Şarpe, care înotau unul lângă 
altul, dădură cu tălpile de pământ aproape în acelaşi timp. 
După ce se proptiră bine pe picioare, se luară de mână şi 
porniră încet prin apă, foarte prevăzători, spre direcţia unde 
presupuneau că se află piroga, însă era atât de întuneric, 
încât îşi dădură seama că ochii nu-i vor putea ajuta de loc şi 
că trebuiau să-şi continue cercetarea bizuindu-se pe 
instinctul care-i da omului pădurii posibilitatea să găsească 
drumul după apusul soarelui, cu un cer fără stele, când 
totul apare ca un haos pentru cel neobişnuit cu labirintul 
codrilor. Jasper se lăsă condus de mohican, care era în 
cazul de faţă, datorită felului său de viaţă, o călăuză mai 
pricepută. Cu toate acestea, nu era uşor să mergi prin apa 
clocotitoare, la ora aceea din noapte, orientându-te numai 
după ceea ce-ţi aduceai aminte. Când se crezură în mijlocul 
râului, malurile nu se mai distingeau decât datorită masei 
lor mai obscure decât mediul înconjurător şi pe fondul 
norilor abia se întrezăreau vârfurile zdrenţuite ale copacilor. 
O dată sau de două ori, călătorii îşi schimbară direcţia, 
deoarece intraseră pe neaşteptate în apa adâncă şi ştiau că 
piroga se oprise pe o porţiune a repezişului unde apa era 
mai mică. Pe scurt, orientându-se numai după faptul 
acesta, cei doi rătăciră prin albia fluviului aproape un sfert 
de oră, care i se păru tânărului Jasper interminabil, ca să 
ajungă până la urmă la presupunerea că nu se aflau mai 
aproape de barca pe care o căutau decât la început. 
Tocmai când mohicanul era gata să se oprească să-i 
propună tovarăşului său să se întoarcă pe uscat pentru a 
stabili mai bine direcţia şi să pornească din nou, descoperi 
umbra unui om mişcându-se prin apă, cam la o distanţă de 
un braţ. Jasper, care se afla alături, înţelese numaidecât că 
indienii irochezi căutau şi ei piroga. 

— Mingo! şopti indianul la urechea celuilalt. Marele-Şarpe 
fi va da fratelui său o lecţie de şiretenie. 

Tânărul marinar întrezări figura duşmanului şi în aceeaşi 
clipă îşi dădu seama de situaţie. Inţelese că trebuia să se 
lase condus cu totul de mohican şi rămase în spatele lui, în 


timp ce acesta înainta prevăzător în direcţia în care 
dispăruse indianul irochez. După o clipă, îl văzu pe duşman 
înaintând din nou spre ei. Zgomotul apelor fiind în locul 
acela atât de mare, încât acoperea orice alt sunet, 
însoţitorul marinarului întoarse capul şi spuse iute: 

— Ai încredere în isteţimea Marelui-Şarpe. 

— Înî! exclamă deodată ciudatul sălbatic, adăugând în 
limba tribului său: Am găsit piroga, dar am nevoie de 
ajutor. Vino s-o ridicăm de pe stâncă. 

— Numaidecât! răspunse Chingachgook, care înţelegea 
dialectul, ia-o înainte, că venim şi noi după tine. 

Străinul, care nu putea să distingă sunetul exact al vocii 
şi pronunția din cauza vacarmului vâltorii, porni mai 
departe, cu ceilalţi doi după el, ajungând în foarte scurtă 
vreme toţi trei lângă barcă. lrochezul o apucă de un capăt, 
mohicanul de mijloc şi Jasper de capătul opus, pentru ca 
străinul să nu descopere prezenţa unui alb, datorită 
îmbrăcămintei sumare pe care o mai avea pe el, precum şi 
a chipului său. 

— Ridică! zise irochezul, cu felul laconic de a se exprima 
al rasei sale şi piroga fu ridicată de pe stâncă fără o 
sforţare prea mare, ţinută o clipă în aer, ca să se golească 
de apă, apoi aşezată cu grijă pe râu, în poziţia ei normală. 
Toţi trei o ţineau bine de teama să nu le scape, smulsă de 
curentul violent, în timp ce irochezul, care se afla la prora 
ambarcaţiunii, mergea înainte, îndreptându-se spre malul 
răsăritean, unde însoțitorii lui îi aşteptau reîntoarcerea. 

Mohicanul şi Jasper îşi dădură seama că apariţia lor nu-l 
mirase de loc pe irochez din cauză că în dreptul vâltorii se 
afla un grup din tribul său, aşa că se hotărâse să fie foarte 
prudenţi. Dacă nu ar fi fost atât de îndrăzneţi şi hotărâți, ar 
fi crezut că riscă prea mult aventurându-se în mijlocul 
duşmanilor; dar oamenii aceştia de graniţă, care nu 
cunoşteau frica obişnuiţi dintotdeauna cu primejdia, 
ajunseseră la concluzia că trebuiau să încerce imposibilul 
ca să-i împiedice măcar pe duşmanii lor să pună mâna pe 
barcă, primejdie pe care o înfruntau şi aceştia din urmă, cu 
riscuri şi mai mari, spre a-şi atinge scopul. Intr-adevăr, 


Jasper socotea că posesia sau distrugerea acestei pirogi era 
atât de importanţă pentru siguranţa lui Mabel, încât dacă el 
şi mohicanul ar fi siliţi s-o părăsească, se hotărâseră să 
scoată cuțitul şi să taie scoarţa din care era întocmită, 
pentru a o face de neîntrebuinţat cel puţin pentru un timp. 

În vremea asta, irochezul, care se afla în frunte, înainta 
încet prin apă spre ai lui, ţinând de pirogă şi trăgându-i 
după sine pe îndărătnicii săi însoțitori. La un moment dat, 
mohicanul ridică tomahawkul şi era gata să-l repeadă în 
țeasta vecinului său încrezător, care mergea fără grijă, dar 
se temu ca nu cumva strigătul de moarte al acestuia sau 
cadavrul purtat de apă să dea alarma şi prevăzătorul şef 
renunţă. In clipa următoare îşi regretă nehotărârea, fiindcă 
se pomeniră toţi trei deodată în mijlocul unui grup de nu 
mai puţin patru oameni, care porniseră şi ei în căutarea 
bărcii. 

După exclamaţiile obişnuite, laconice, caracteristice 
felului lor de a-şi arata mulţumirea, sălbaticii se grăbiră să 
pună mâna pe canoe, părând a fi convinşi de necesitatea 
posesiunii acestei importante ambarcaţiuni, atât pentru a-i 
ataca pe duşmani, cât şi pentru a-şi asigura retragerea. 
Numărul indienilor crescu atât de neaşteptat, dobândind o 
superioritate covârşitoare, încât chiar şi îndemânarea şi 
priceperea şefului mohican părură depăşite. Cei cinci 
irochezi, care ştiau foarte bine ce aveau de făcut, 
împingeau barca spre malul lor, fără să se oprească sau să 
schimbe vreo vorbă, cu intenţia de a lua vâslele pe care 
puseseră mâna mai înainte şi de a se îmbarca trei sau patru 
cu flintele şi cornurile lor cu praf de puşcă; de altfel, numai 
teama de a nu le uda îi oprise să treacă râul înot chiar la 
căderea nopţii. 

Aceasta mică trupă, alcătuită din prietenii noştri şi din 
duşmănii lor, ajunseră în apropierea malului răsăritean 
unde, ca şi lângă malul opus, râul era prea adânc ca să 
poată fi trecut cu piciorul. Aici se opriră pentru scurtă 
vreme, căci trebuiau să se sfătuiască între ei cum să ducă 
barca la mal. 

Printre cei patru indieni irochezi care veniseră la urmă se 


afla şi un şef de trib şi respectul obişnuit de care se bucura 
o căpetenie din partea indienilor americani, experienţa şi 
titlul de şef îi făcură pe toţi să tacă, aşteptând ca el să 
vorbească întâi. 

Oprirea aceasta mări şi mai mult primejdia ca cei doi să 
fie descoperiţi. Jasper avusese prevederea să-şi arunce 
cascheta în fundul bărcii şi fiind fără cămaşă şi jachetă, în 
obscuritatea din jur, părea mai puţin probabil să fie 
recunoscut după trăsăturile feţei. Faptul că se găsea la 
pupa pirogii îl apăra întrucâtva, fiindcă indienii se uitau, 
datorită poziţiei lor, în partea opusă, spre mal. Dar nu era 
acelaşi lucru cu Chingachgook. Războinicul acesta se afla 
pur şi simplu înconjurat de duşmanii săi cei mai înverşunaţi 
şi nu putea face nicio mişcare fără să atingă pe vreunul 
dintre ei. Totuşi, nu vădea nici cel mai mic semn de emotie, 
deşi toate simţurile îi erau în alarmă şi era gata să fugă sau 
să dea o lovitură în clipa prielnică. Având grijă să nu 
întoarcă capul spre cei din spate, îşi micşora riscul de a fi 
descoperit, aşteptând cu răbdarea nesfârşită a indianului 
momentul să treacă la acţiune. 

— În afară de doi dintre tinerii mei, care să tragă barca la 
mal, unul de un capăt, iar însoţitorul lui de altul, ceilalţi să 
se ducă înainte să-şi ia armele - zise şeful irochezilor. 

Aceştia ascultară tăcuţi, lăsându-l pe Jasper la pupa şi pe 
indianul irochez care găsise piroga la prora uşoarei 
ambarcaţiuni. Chingachgook se dădu la fund aproape de tot 
şi indienii trecură pe lângă el fără să-l observe. Clipocitul 
apei, zăngănitul armelor, precum şi strigătele ce şi le 
aruncau unul altuia dovedeau că cei patru indieni care 
apăruseră mai târziu începuseră să înoate. Când se 
convinse că se îndepărtau, mohicanul ieşi la suprafaţa apei, 
îşi luă vechiul loc şi se pregăti de acţiune. 

Probabil că un om mai puţin stăpân pe sine decât el ar fi 
dat chiar în clipa aceea lovitura la care se gândise la 
început, dar Chingachgook ştia că în spatele lui, în dreptul 
cataractei, se aflau o mulţime de indieni şi era un războinic 
prea încercat şi priceput ca să stârnească o primejdie 
inutilă. Îl lăsă pe indianul de la prora pirogii să intre în apa 


adâncă şi toţi trei începură să înoate spre malul răsăritean. 
Dar în loc să-şi dea silinţa să treacă barca prin curentul 
repede în linie dreaptă, când Marele-Şarpe şi Jasper 
ajunseră în locul unde curentul avea cea mai mare forţă, 
începură să acţioneze aşa încât ambarcaţiunea să nu mai 
înainteze de-a curmezişul râului, în direcţia cea bună; şi nu 
dintr-odată, neprevăzător, cum s-ar fi comportat un alb 
dacă ar fi folosit şiretlicul acesta, ci cu băgare de seamă şi 
atât de gradat, încât indianul de la prora avea impresia la 
început că luptă numai cu puterea curentului. Ca urmare, 
executând această manevră cu forţe contrarii, piroga 
mergea în derivă, în josul râului şi după vreun minut, plutea 
pe o apă şi mai adâncă de la marginea vâltorii. Până la 
urmă, irochezul bănui totuşi că ceva neobişnuit devia 
drumul pirogii şi, uitându-se în spate, îşi dădu seama că 
rezistenţa pe care o simţea era pricinuită de tovarăşii săi. 

A doua natură, care se naşte din obişnuinţă, îl făcu pe 
indian să înţeleagă că se afla singur cu duşmani; 
hotărându-se într-o clipă, tăie apa cu rapiditate şi sări 
asupra lui Chingachgook; părăsind piroga, cei doi indieni se 
încleştară în luptă ca nişte tigri. In întunericul nopţii 
mohorâte, luptând pe viaţa şi pe moarte, în apa atât de 
primejdioasă, păreau că uitaseră totul în afară de ura lor 
străveche şi de hotărârea fiecăruia de a birui. 

Jasper era acum singurul stăpân al pirogii care, datorită 
vârtejurilor provocate de lupta celor doi, se zbuciuma pe 
apă ca o pană bătută de vânt. Întâi se gândi să alerge în 
ajutorul indianului Delawar, dar în timp ce asculta respiraţia 
grea a războinicilor care încercau să se sugrume, faptul de 
a pune mâna pe canoe i se păru neasemuit mai important 
şi porni cât putu de repede spre malul apusean. Ajunse 
acolo curând şi, după o scurtă căutare, îşi descoperi 
prietenii şi se îmbrăcă. În câteva cuvinte, le relată situaţia 
în care îl lăsase pe prietenul lor şi cum ajunsese în 
stăpânirea pirogii. 

După ce Jasper termină de povestit, se aşternu o linişte 
adâncă, fiecare dintre ei trăgând cu urechea, cu speranţa 
zadarnică de a prinde vreun semn după care să-şi dea 


seama cum se desfăşurare lupta începută în mijlocul râului 
şi cine biruise. Dar în afară de mugetul furios al râului nu se 
mai auzea nimic, fiindcă duşmanii de pe malul celălalt 
aveau grijă să păstreze o tăcere mormântală. 

— la lopata asta, Jasper - zise Călăuză, calm, deşi ceilalţi 
aveau impresia că glasul lui era mai trist decât de obicei - 
ia-o şi porneşte mai departe cu barca. Ar fi primejdios să 
mai întârziem aici. 

— Dar Marele-Şarpe? 

— Marele-Şarpe este în mâinile Marelui Spirit al 
strămoşilor săi şi va trăi sau va pieri, după voia providenţei. 
Nu putem să-i dăm niciun ajutor şi dacă am rămâne aici cu 
braţele încrucişate, ca nişte femei care-şi jelesc necazurile, 
am risca prea mult. Negura nopţii e foarte prețioasă... 

Un urlet pătrunzător de pe malul celălalt îl întrerupse pe 
Călăuză. 

— Ce înseamnă urletul ăsta, meştere Călăuză? întrebă 
Cap. Aduce mai mult cu strigătele drăceşti ale unor demoni 
decât cu ceva care iese din gâtul unui creştin sau al unui 
om în general. 

— Ei nu sunt creştini, nu pretind că sunt şi nici nu vor să 
fie şi numindu-i demoni nu vă înşelaţi de loc. Este urletul de 
bucurie prin care arată că sunt învingători. Fără îndoială că 
Marele-Şarpe, mort sau viu, se află în puterea lor. 

— Dar noi? strigă Jasper, cuprins de o generoasă părere 
de rău la gândul că nenorocirea asta nu s-ar fi întâmplat 
dacă nu şi-ar fi părăsit tovarăşul. 

— Nu-l putem ajuta cu nimic pe şeful indian, flăcăule şi 
trebuie să plecăm de-aici cât mai repede. 

— Cum? Fără să încercăm să-l salvăm? Şi fără să ştim 
măcar dacă e mort sau viu? 

— Jasper are dreptate - zise Mabel, abia îngăimând 
cuvintele, cu o voce pierdută şi tremurătoare. Nu mă tem 
de loc, unchiule şi rămân bucuroasă aici până aflăm ce s-a 
întâmplat cu prietenul nostru. 

— Asta-i drept, Călăuză - spuse Cap. Un adevărat 
marinar nu-l poate părăsi pe camaradul său şi mă bucur să 
constat că un simţământ atât de lăudabil îl au şi marinarii 


de apă dulce. 

— Mda, mada! răspunse Călăuză, nerăbdător, împingând 
piroga pe apă. Nu ştiţi nimic şi nu vă temeţi de nimic. Dacă 
vreţi să vă salvaţi viaţa, gândiţi-vă mai bine să ajungeţi la 
fort şi lăsaţi-l pe mohican în seama providenţei. Da, da! 
Cerbul care se duce prea des să lingă roua de pe frunze dă 
până la urmă de vânător. 


CAPITOLUL VII 


Să fie acesta Yarrow-ul fugar, 

Spre-a cărui ape mă poartă-nchipuirea 
Şi mi-l trezeşte ca pe-un vis hoinar? 
Icoană care-ţi cată amintirea? 

O, de-aş avea cu mine-un trubadur 
Cântând din harfă cânt de veselie, 

Ca să alunge liniştea din jur, 

Ce-n inimă-a turnat melancolie. 


Wordsworth 


Scena nu era lipsită de sublim şi generoasa, înflăcărata 
Mabel, când barca părăsi locul unde se adăpostiseră până 
atunci şi ajunse pe firul apei, simţi sângele curgându-i mai 
repede prin vine şi obrajii îmbujorându-se. Norii se 
destrămaseră şi întunericul nopţii se mai risipise, dar 
pădurile suspendate peste maluri le întuneca într-atât, încât 
ambarcaţiunile alunecau pe râu ca printr-o centură de 
beznă, care-i ascundea de orice ochi străin. Cu toate 
acestea, erau stăpâniţi fără vrerea lor de o mare 
nesiguranţă şi toţi, chiar şi Jasper, care tremura pentru 
soarta tinerei fete, aruncau priviri neliniştite în jur la orice 
zgomot suspect ce se auzea din pădure, în timp ce tânărul 
conducea barca. Jasper mânuia lopata foarte uşor şi atent, 
fiindcă cel mai mic zgomot în tăcerea nopţii la ora aceea şi 
într-un astfel de loc ar fi putut trăda irochezilor la pândă 
poziţia lor. 

Toate acestea subliniau grandoarea situaţiei în care se 
găsea Mabel Dunham, făcând ca, clipele prin care trecea să 
fie cele mai emoţionante din câte petrecuse în scurta ei 
existenţă. Plină de însufleţire, obişnuită să nu-şi piardă 
încrederea în sine şi mândră că e fată de soldat, nu se 
putea spune că-i era frică; totuşi, inima îi bătea mai iute 
decât de obicei şi ochii îi erau plini de străfulgerări dârze, 


care se pierdeau în întuneric, simţăminte ce se succedau cu 
repeziciune, adăugându-se întâmplărilor nopţii şi sublimului 
acestei scene. 

— Mabel! spuse Jasper încet, în timp ce pirogile pluteau 
atât de aproape una de alta, încât mâna lui le ţinea 
alăturate. 

Să nu te temi şi să ai încredere în noi că te vom apăra... 
vrei? 

— Sunt fată de soldat, după cum ştii, Jasper Western şi 
mi-ar fi ruşine să mărturisesc că mă tem. 

— Bizuie-te pe mine... bizuie-te pe noi toţi. Unchiul 
dumitale, Călăuză, mohicanul, dacă bietul om ar mai fi aici 
şi eu însumi vom înfrunta orice primejdie ca să nu ţi se 
întâmple nimic. 

— Cred, Jasper - răspunse fata, jucându-se, fără să-şi dea 
seama, cu mâna în apă. Ştiu că unchiul mă iubeşte şi că 
înainte de a se gândi la el însuşi se gândeşte la mine şi nu 
mă îndoiesc că sunteţi toţi prietenii tatălui meu şi vreţi s-o 
ajutaţi pe fata lui. Şi-apoi, nici nu sunt atât de slabă şi 
neajutorată cum vă închipuiţi, fiindcă, deşi sunt numai o 
fată de la oraş şi cele mai multe dintre ele văd primejdia 
unde nu există, îţi făgăduiesc că nu voi fi atât de nesăbuită 
să te împiedic, cu spaima mea, să-ţi faci datoria. 

— Fiica sergentului are dreptate şi este demna odraslă a 
bravului Thomas Dunham - zise Călăuză. Ehe, de câte ori 
nu am iscodit cu tatăl dumitale flancurile şi spatele 
inamicului în nopţi mai întunecate decât asta, aşteptându- 
ne ca în fiecare clipă să cădem într-o ambuscadă 
sângeroasă! Când a fost rănit la umăr, eram alături de 
bărbatul acesta curajos şi când îl vei întâlni, îţi va povesti 
cum am reuşit să trecem un râu ca să ne salvăm scalpul. 

— Mi-a şi povestit-o - zise Mabel, cu voce mai tare decât 
era prevăzător în situaţia în care se aflau. Mi-a istorisit 
toate aceste întâmplări şi-ţi mulţumesc din suflet că l-ai 
ajutat. Dumnezeu te va răsplăti, Călăuză şi poţi să ceri de la 
fiica lui orice dovadă de recunoştinţă şi ţi-o va da 
bucuroasă. 

— Da, da, toate făpturile nevinovate şi gingaşe ca 


dumneata vorbesc astfel. Înainte de dumneata am 
cunoscut câteva, iar despre altele am auzit! Sergentul mi-a 
vorbit despre tinereţea lui, despre mama dumitale, cum i-a 
făcut curte, de nemulţumirile şi dezamăgirile suferite, 
precum şi de succesul pe care l-a avut până la urmă. 

— Mama mea nu a trăit destul ca să-l poată răsplăti 
pentru lupta dusă de el s-o ia de soţie - zise Mabel. Cu buze 
tremurânde. 

— Aşa mi-a spus şi dânsul. Sergentul acesta cinstit nu mi- 
a ascuns nimic, deoarece, cu mult mai mare decât mine, m- 
a socotit în numeroasele noastre aventuri oarecum ca pe 
un copil al său. 

— Şi poate că ar fi fost bucuros să-i şi fi într-adevăr - zise 
Jasper, cu o oarecare asprime în glas; care-i dezminţea 
încercarea de a glumi. 

— Şi dac-aş fi, Eau-douce, cu ce-aş păcătui? Mă cunoaşte 
şi ştie că mă pricep să urmăresc o pistă sau să fac o 
recunoaştere şi m-a văzut adesea dând piept cu francezii. 
M-am gândit uneori, flăcăule, că toţi ar trebui să ne căutăm 
soţii, fiindcă cel ce trăieşte numai prin păduri, cu duşmanii 
şi animalele sălbatice, îşi pierde treptat instinctele fireşti 
omului. 

— In urma exemplelor pe care am apucai să le văd - zise 
Mabel - am ajuns să cred că cei ce trăiesc mult timp prin 
păduri scapă de multe obiceiuri rele şi falsităţi ale oraşului. 

— E greu, Mabel, să fi mereu în prezenţa lui Dumnezeu şi 
să nu simţi puterea bunătăţii Sale. Eu am asistat la serviciul 
religios din garnizoane şi m-am străduit din răsputeri să fiu 
un adevărat soldat, să mă rog cu cei ce se rugau, fiindcă, 
deşi nu m-am înrolat în serviciul regelui, lupt pentru el şi 
servesc cauza şi fac tot ce-mi stă în putere să slăvesc 
divinitatea aşa cum se practică în garnizoană, dar în inima 
mea nu se nasc niciodată simţămintele sfinte şi adevărata 
iubire care mă cuprind când mă aflu singur cu Dumnezeu în 
mijlocul pădurii. În codru mi se pare că mă găsesc faţă în 
faţă cu acest stăpân al meu şi tot ce mă înconjoară îmi 
apare atât de proaspăt şi de frumos, de parcă le-ar fi creat 
mâinile sale şi nimic nu mă lasă nepăsător. Nu, nu, în 


realitate pădurea e un adevărat templu, fiindcă acolo 
gândurile se înalţă libere, până dincolo de noi. 

— Ai dreptate, meştere Călăuză - spuse Cap -e un 
adevăr cunoscut de toţi cei ce trăiesc în singurătate. Din ce 
cauză, de pildă, sunt în general marinarii atât de religioşi şi 
conştiincioşi în ceea ce fac, dacă nu din pricină că se află 
adeseori singuri în faţa providenţei şi că au legături atât de 
puţine cu nedreptăţile de pe uscat! De multe ori am făcut 
de cart la Ecuator şi pe oceanele sudice în nopţi luminate 
de stelele cerului şi vă pot spune, prieteni, că astfel de clipe 
îţi dau prilejul să-ţi cercetezi conştiinţa. De câte ori n-am 
scuturat-o pe a mea în asemenea momente, până ce 
ascunzişurile şi golurile din ea au scârţâit din încheieturi! 
Cred ca şi dumneata, meştere Călăuză, că dacă vrei să 
găseşti un om cu adevărat religios, trebuie să-l cauţi pe 
mare sau în păduri. 

— Unchiule, după câte ştiu, marinarii nu sunt priviţi în 
general ca oameni religioşi. 

— Asta e o calomnie murdară, fetiţo! Cere-i unui marinar 
să-ţi spună cinstit ce părere are despre cei de pe uscat... 
predicatori şi alţii şi vei afla reversul primei păreri. Nicio 
altă categorie de oameni nu e atât de calomniată în privinţa 
asta ca marinarii şi numai din pricină că nu stau acasă 
pentru a-i apăra şi a le da bani popilor. Poate că nu sunt 
atât de îndoctrinaţi ca cei de pe uscat, însă în ceea ce 
priveşte esenţa creştinismului, marinarul îl întrece cu mult 
pe omul de pe uscat. 

— Eu, meştere Cap - răspunse Călăuză - nu-mi pot 
exprima părerea în problema aceasta, dar spun deschis că 
vorbele dumitale sunt întrucâtva adevărate. În ceea ce mă 
priveşte, eu n-am nevoie de tunete ori de fulgere ca să-mi 
amintesc de Dumnezeu şi nu mă gândesc niciodată la 
bunătatea Lui când sunt mâhnit ori mă aflu la ananghie, ci 
în zile calme, solemne, liniştite, în pădure. Când vocea Lui o 
aud în trosnetul unei crengi uscate sau în cântecul unei 
păsări cel puţin tot atât de bine cum poate fi auzită în toiul 
furtunilor şi al uraganelor. Dar tu ce părere ai, Eau-douce? 
Ai înfruntat furtunile ca şi meşterul Cap şi cunoşti pesemne 


simţămintele pe care le stârnesc în om. 

— Mă tem că sunt prea tânăr şi prea lipsit de experienţă 
ca să fiu în stare să spun prea multe în legătură cu 
subiectul acesta - răspunse Jasper, modest. 

— Ai totuşi simţămintele dumitale - zise Mabel cu 
vioiciune. Nu poţi şi nimeni nu poate să treacă prin astfel de 
evenimente, fără să simtă câtă încredere trebuie să aibă în 
Dumnezeu. 

— Nu pot spune că nu sunt uneori stăpânit de astfel de 
gânduri, mă tem însă că asta nu se întâmplă prea des şi 
nici cu destulă credinţă. 

— Uite, ăştia sunt oamenii de apă dulce - zise Cap, 
compătimitor. Să nu te aştepţi la prea multe de la acest 
tânăr, Mabel şi cred, domnule Jasper, că porecla pe care o 
porţi îmi confirmă părerea. Nu fi se spune Eau-de-viet? 

— Eau-douce - răspunse calm Jasper, care, navigând pe 
lac, îşi însuşise câteva noţiuni din limba franceză şi din 
dialectele indiene. Porecla aceasta mi-au dat-o indienii 
irochezi, ca să mă deosebească de unii din camarazii mei, 
care navigaseră cândva pe mare şi nu mai conteneau să 
împuie urechile băştinaşilor cu povestiri despre marile lor 
lacuri cu apă sărată. 

— Şi de ce nu le-ar fi povestit? Că doar nu-i sălbăticesc 
mai mult prin asta! Chiar dacă nu i-ar civiliza, nu-i fac mai 
cruzi decât sunt. Da, da! Oh, Eau-douce înseamnă pesemne 
rachiu alb, care până la urmă nu-i mare lucru şi i se poate 
spune şi Douce?, fiindcă este o băutură drăcească. 

— Eau-douce înseamnă apă dulce, adică apă care poate 
fi băută. Aşa-i spun francezii apei de băut - răspunse 
Jasper, oarecum iritat de felul în care Cap îi răstălmăcea 
porecla, deşi era unchiul lui Mabel. 

— Şi cum dracu' ajung ei la Water! de la Eau-douce, 
când asta înseamnă rachiu - Eau de vie? Asta o fi franceza 


3 Rachiu (în limba franceză în text.) 

° În engleză se aseamănă, ca pronunție, cu „deuce”, care 
înseamnă naiba, diavol. 

10 Apă, în limba engleză; se observă că e un joc de cuvinte. 


care se vorbeşte aici, nu aceea de la Burdux!! sau alte 
porturi franceze; de altfel, eau în jargonul marinarilor 
înseamnă totdeauna rachiu şi eau de vie, un rachiu de 
calitate superioară. Nu-ţi reproşez ignoranţa, tinere, fiindcă, 
în situaţia dumitale este de înţeles şi n-ai ce-i face. Dacă 
vrei să vii cu mine. O călătorie-două pe Atlantic ţi-ar prinde 
bine pentru tot restul zilelor dumitale şi Mabel, o dată cu 
toate celelalte fete tinere de pe lângă coastă, va avea o 
mai bună părere despre dumneata chiar dacă ai atinge 
vârsta arborilor din această pădure. 

— Nu. Nu! îl întrerupse Călăuză cel sincer şi mărinimos. 
Te asigur că Jasper are destui prieteni în această regiune 
chiar dacă nu merge cu dumneata şi deşi priveşte lumea 
potrivit firii lui, o călătorie pe mare nu i-ar folosi mai mult 
decât altuia, iar dacă ar rămâne pe loc, nu am avea o 
părere mai rea despre dânsul. Eau-douce sau Eau de vie, 
oricum i-ar spune, rămâne un tânăr curajos şi cinstit şi când 
el stă de veghe, dorm tot atât de bine de parc-aş fi eu de 
gardă, ba poate chiar mai bine. Cred că fiica sergentului, 
aici de faţă, nu este de părere că flăcăul ar trebui să 
călătorească pe mare pentru a fi un om adevărat, demn de 
respect şi atenţie. 

Mabel nu răspunse, ba chiar îşi întoarse capul spre malul 
apusean, deşi, din cauza întunericului, nu ar fi avut nevoie 
să-l întoarcă pentru a-şi ascunde faţa. Jasper simţi însă 
nevoia să spună ceva; mândria tinereţii şi bărbăţiei lui se 
revolta la gândul de a apărea ca un om incapabil să impună 
respect semenilor săi, sau ca unul care provoacă zâmbetul 
fetelor de aceeaşi vârstă. Cu toate acestea, nu voia să-l 
jignească pe unchiul lui Mabel şi puterea lui de a se stăpâni 
îi făcea o şi mai mare cinste decât modestia şi curajul său. 

— Nu pretind că am ceea ce-mi lipseşte - zise el - nici că 
aş cunoaşte oceanul sau navigația. Noi străbatem lacul de 
la un capăt la altul, orientându-ne după stele şi busolă, fără 
să folosim cifre şi calcule. Avem, totuşi şi noi pretenţiile 
noastre, asemănătoare cu cele auzite adesea de la 
marinarii care şi-au petrecut ani de zile pe ocean. Mai întâi, 


1 Este vorba de Bordeaux. 


uscatul nu dispare niciodată din ochii noştri şi cea mai mare 
parte a timpului ne-o petrecem într-o colibă pe țărm, ceea 
ce, după câte am auzit că se spune de multe ori, te face un 
marinar încercat. Rafalele noastre de vânt sunt atât de 
neaşteptate şi de violente, încât ne obligă să ne refugiem 
mereu în porturi. 

— Mai aveţi şi plumburile de sondaj. 

— Nu prea ne sunt de folos şi arareori aruncăm sondele. 

— Pe mări... 

— Am auzit vorbindu-se de ele, dar mărturisesc că nu le- 
am văzut niciodată. 

— Oh, la dracu', ce pedeapsă! Auzi, un călător care să nu 
fi navigat niciodată pe mare! Băiete, nu poţi să pretinzi 
câtuşi de puţin că eşti marinar! Cine dracu' a auzit vreodată 
de un marinar care să nu cunoască marea? 

— Nu pretind că posed o pregătire deosebită, meştere 
Cap. 

— Afară de trecerea prin cataracte, Jasper, afară de 
trecerea prin cataracte şi repezişuri - zise Călăuză, sărindu- 
i în ajutor. In privinţa asta, chiar şi dumneata, meştere Cap, 
trebuie să recunoşti că e îndemânatic. Eu cred că orice om 
trebuie apreciat sau condamnat, potrivit cu calităţile sale şi 
dacă meşterul Cap nu are nicio valoare când e să străbată 
cataractele fluviului Oswego, mă gândesc că este foarte 
folositor când pământul nu se mai vede; şi dacă Jasper nu e 
folositor când pământul nu se mai vede, nu uit că are un 
ochi ager şi o mâna sigură pentru trecerea printr-o 
cataractă. 

— Dar Jasper nu este nefolositor şi nu va fi niciodată 
nefolositor când uscatul nu se mai vede - zise Mabel cu 
atâta vioiciune şi energie, încât vocea ei dulce şi limpede 
provocă uimire şi în jur se lăsă o tăcere adâncă. Nimeni nu 
poate fi nefolositor într-un loc când e atât de folositor într- 
altul, asta vreau să spun; deşi cred că nu este tot atât de 
priceput pe mare ca unchiul meu. 

— Da, văd că vă susţineţi reciproc ignoranţa - zise Cap, 
rânjind. Noi, marinarii, suntem atât de copleşiţi ca număr 
când ne aflăm pe uscat, încât numai arareori ni se 


recunoaşte ceea ce ni se cuvine; dar când aveţi nevoie de 
apărare sau să vi se transporte mărfurile, suntem chemaţi 
cu strigăte puternice. 

— Dar, unchiule, coastele noastre nu le atacă nimeni 
dinspre uscat, aşa că marinarii nu se luptă decât cu alţi 
marinari. 

— Ca să vezi ce înseamnă ignoranţa! la răspunde, 
nepoată, unde sunt toţi duşmanii care au debarcat în 
această ţară: francezi şi englezi? 

— E drept, unde sunt? strigă Călăuză. La întrebarea asta 
nu poate răspunde nimeni mai bine decât noi, cei ce locuim 
prin păduri, meştere Cap. Am urmărit de multe ori direcţia 
marşului lor după oasele înălbite de ploi şi le-am găsit 
urmele după morminte, mulţi ani după ce mândria lor 
dispăruse o dată cu ei. Generalii şi soldaţii presăraseră 
uscatul, dovedind ce înseamnă omul împins înainte numai 
de dorinţa faimei şi de năzuinţa de a fi mai mult decât 
semenii săi. 

— Mărturisesc, meştere Călăuză, că ai păreri destul de 
remarcabile pentru un om care nu trăieşte decât cu flinta în 
mână, arareori respiră un aer fără miros de praf de puşcă şi 
nu iese din vizuina sa decât să urmărească duşmanul. 

— Dacă dumneata crezi că-mi petrec viaţa ca să mă 
războiesc cu semenii mei, înseamnă că nu mă cunoşti nici 
pe mine şi nu cunoşti nici istoria vieţii mele. Omul care-şi 
petrece viaţa prin păduri şi la graniţă e silit să se adapteze 
mediului înconjurător, trăgând foloasele cuvenite. Din 
punctul acesta de vedere nu am nicio răspundere, fiindcă 
nu sunt decât un vânător modest şi fără putere, un 
cercetaş şi o călăuză. Adevărata mea chemare este 
vânătoarea, în orice situaţie m-aş afla: în cadrul unei 
armate, în timp de campanie sau în timp de pace, deşi sunt 
în slujba unui ofiţer care acum lipseşte, fiindcă e plecat în 
garnizoană, unde nu-l voi urma niciodată. Nu, nu vărsarea 
de sânge şi războiul sunt adevărata mea vocaţie, ci pacea 
şi mila. Totuşi, trebuie să-l înfrunt pe duşman la fel de bine 
ca oricare altul şi dacă e vorba de un Mingo, îl privesc ca pe 
un şarpe, ca pe ceva ce trebuie strivit cu călcâiul ori de 


câte ori ai prilejul. 

— Prea bine, prea bine, m-am înşelat asupra vocației 
dumitale, despre care am crezut că e tot atât de statornic 
războinică, după cum e aceea a tânărului şef de pe o navă. 
lată-l, de pildă, pe cumnatul meu. A fost soldat de la 
şaisprezece ani şi socoate că meseria lui e tot atât de 
respectabilă, din toate punctele de vedere, ca aceea de 
marinar, problemă care nu are rost s-o discuţi cu el. 

— Tatăl meu e convins că a fi soldat e o cinste - zise 
Mabel - fiindcă şi tatăl său a fost tot soldat. 

— Da, da - spuse Călăuză - sergentul are în general o fire 
de om războinic şi cea mai mare parte a lucrurilor de pe 
această lume el le judecă în legătură cu ţeava puştii sale. 
Acum, de pildă, preferă o carabină militară în locul unei 
puşti cu două ţevi lungi. Oamenii se aleg cu astfel de 
prejudecăţi datorită unei  obişnuinţe îndelungate şi 
prejudecata este pesemne defectul cel mai obişnuit al 
naturii omeneşti. 

— Numai pe uscat se petrece asta - zise Cap. Eu nu m- 
am întors niciodată dintr-o călătorie fără să fac aceeaşi 
remarcă. La ultima mea debarcare, în tot New York-ul 
aproape că nu găseam un om care să aibă despre probleme 
şi lucruri privite în general aceeaşi părere ca mine. Toţi 
oamenii păreau să-şi fi cules ideile la voia întâmplării şi 
când se abăteau cât de puţin de la propriile lor păreri, 
făceau de obicei un stânga-mprejur şi se cramponau de 
părerea contrarie. 

— Tu înţelegi asta, Jasper? şopti Mabel, zâmbind 
tânărului, care-şi ţinea piroga cât mai aproape, ca să se afle 
alături de fată. 

— Intre apa dulce şi cea sărată nu e o deosebire atât de 
mare, încât noi, cei ce ne petrecem viaţa aici, să nu ne 
putem înțelege cu ceilalţi. Ca să pricepi concepţia 
îndeletnicirii noastre nu-i cine ştie ce merit, Mabel. 

— Nici religia - continuă Cap - nu mai este amarată exact 
în acelaşi loc unde se găsea în tinereţea mea;; se schimbă 
direcţia şi i se imprimă viraje pe uscat aşa cum se întâmplă 
cu toate celelalte lucruri, aşa că nu-i de mirare că din când 


în când se trezesc blocaţi. Totul pare să se schimbe, în 
afara busolei, care şi ea are variațiile ci. 

— Păi - răspunse Călăuză - eu am crezut că religia şi 
busola rămân neschimbate. 

— Asta se întâmplă numai pe mare, în afară de excepţii. 
Pe mare, credinţa religioasă nu s-a schimbat din ziua când 
am pus prima oară mâna pe găleata cu gudron. Niciun om 
cu frica lui Dumnezeu nu va nega asta. Intre felul de acum 
de a privi religia pe bordul unei nave şi acela de pe vremea 
când am intrat în marină nu e nicio deosebire; pe când pe 
uscat situaţia este cu totul alta. Te rog să mă crezi, meştere 
Călăuză, că numai cu greu poţi găsi un om, vreau să spun 
un om de pe uscat, care să privească problema asta ca 
acum patruzeci de ani. 

— Totuşi, Dumnezeu nu s-a schimbat, creaţiile sale sunt 
aceleaşi, acelaşi şi cuvântul său, aşa că nici cei ce ar trebui 
să-i binecuvânteze şi să-i cinstească numele nu s-ar cuveni 
să se schimbe. 

— Dar nu pe uscat. Asta-i partea cea mai rea a 
pământului, că este în continuă mişcare; ascultă-mă pe 
mine, ăsta-i adevărul, deşi uscatul pare atât de solid. Dacă 
plantezi un arbore, când te întorci la el după o călătorie de 
trei ani nu-l mai găseşti cum l-ai lăsat. Oraşele se dezvoltă, 
răsar străzi noi; cheiurile se transformă şi întreaga faţă a 
pământului se schimbă. In vreme ce o navă se întoarce din 
India aşa cum a plecat, exceptând vopseaua, avariile şi 
accidentele petrecute pe mare. 

— Asta-i adevărat, meştere Cap şi e mare păcat. Ah, tot 
ceea ce numesc ei îmbunătăţiri n-au făcut decât să 
dăuneze şi să transforme uscatul! Toate creaţiile glorioase 
ale lui Dumnezeu sunt zilnic distruse şi înlăturate şi mâna 
omului pare să se ridice, dispreţuind puternica Lui voinţă. 
Se pare că pe meleagurile din apusul şi sudul Marilor 
Lacuri, pe unde eu nu am fost niciodată, se văd semne mai 
îngrozitoare decât în oricare alte părţi. 

— Ce vrei să spui, Călăuză? întrebă Jasper, modest. 

— Vorbesc de meleagurile însemnate de răzbunarea 
cerului, care poate s-a arătat ca o mustrare gravă făcută 


oamenilor de pe acolo, lipsiţi de conştiinţă şi plini de 
deşertăciune. Acestor meleaguri li se spune prerii şi i-am 
auzit pe destul de mulţi indieni Delawar cinstiţi, pe care i- 
am cunoscut, zicând că mânia lui Dumnezeu s-a abătut atât 
de năprasnic asupra acestor locuri, încât sunt lipsite cu 
totul de copaci. Asta e o mare nenorocire, care a lovit un 
pământ nevinovat, nefiind altceva decât urmarea 
îngrozitoare a nesăbuitei voințe de distrugere. 

— Am văzut totuşi colonişti care vor ca aceste locuri să 
nu fie acoperite de păduri, ca să nu trebuiască să le 
defrişeze. lţi place pâinea care te hrăneşte, Călăuză, totuşi 
grâul nu poate să se coacă la umbră. 

— Dar cinstea se poate naşte şi acolo, Jasper, ca şi 
dorinţe simple şi iubirea faţă de Dumnezeu. Până şi 
meşterul Cap poate să-ţi spună că o câmpie fără arbori se 
aseamănă cu o insulă pustie. 

— Asta aşa ar fi - zise Cap - dacă insulele pustii n-ar 
aduce şi ele un folos, servind la corectarea calculelor. Dacă 
mi s-ar cere părerea, eu, neavând niciodată treabă cu o 
câmpie, n-am de ce s-o doresc acoperită de copaci. 
Deoarece natura i-a dat omului ochi să se uite în jurul său şi 
un soare să-i lumineze calea, nu văd la ce ar folosi copacii, 
în afară de cazul că vrei să construieşti cu ei nave şi uneori 
să ridici vreo casă, mai ales când nu fac fructe sau nu se 
caţără vreo maimuţă pe ei. 

Călăuză nu răspunse, dar scoase un sunet gutural, 
impunând tăcere tovarăşilor săi. In timp ce conversaţia de 
mai sus se ducea în şoaptă, pirogile coborâseră încet, 
purtate de curent prin umbrele adânci ale malului apusean, 
folosindu-se  lopeţile numai pentru păstrarea direcţiei 
dorite. Viteza curentului varia foarte mult; în unele locuri 
apa mergea mai domol, dar într-altele, cu o viteză ce 
depăşea două, ba chiar trei mile pe oră, iar la repezişuri, 
năpustindu-se înainte cu o viteză înfricoşătoare pentru un 
ochi neexperimentat. Jasper era de părere că, lăsându-se în 
voia curentului, ar putea ajunge la gura râului în două ore, 
socotite din clipa când părăsiseră malul şi se înţelese cu 
Călăuză ca deocamdată să facă aşa încât pirogile să 


plutească în voie până când vor trece cel puţin primele 
pericole ale felului acesta nou de a naviga. Vorbiseră, ca şi 
mai înainte, foarte încet şi cu grijă, fiindcă, deşi pădurea 
vastă, neînchipuit de întinsă, era stăpânită de o tainică 
tăcere, natura vorbea cu mii de glasuri limbajul elocvent al 
nopţii meleagurilor sălbatice. Prin zeci de mii de arbori adia 
vântul, apa curgea în valuri mărunte, pe alocuri plescăind 
de-a lungul malurilor, din când în când se auzea trosnetul 
unei ramuri sau al unui trunchi de copac, ca şi când un 
lemn s-ar fi lovit de altul. Toate sunetele vieţii amuţiseră. 
Intr-un rând, lui Călăuză i se păru că desluşeşte, venind din 
depărtare urletul unui lup dintre puţinii care dădeau 
târcoale prin această pădure; dar era un urlet scurt, 
imprecis, care putea fi şi rodul închipuirii. Când le impuse 
tăcere tovarăşilor săi, aşa cum s-a arătat, urechea lui 
mereu trează prinsese trosnetul caracteristic al unei crengi 
uscate, care, dacă nu-l înşelau simţurile, venea de pe malul 
apusean. Cei obişnuiţi cu sunetul acesta caracteristic ştiu 
uşurinţa cu care prinde urechea trosnetul unei ramuri rupte 
de pasul unui om, deosebindu-l de toate celelalte zgomote 
ale pădurii. 

— Un om umblă pe mal - îi spuse Călăuză lui Jasper, nu 
în şoaptă, dar destul de încet ca vocea lui să nu fie auzită 
de departe. Să fi şi trecut râul blestemaţii de irochezi, 
împreună cu armele lor, fără barcă? 

— Poate că e mohicanul! Fără îndoială că, ştiind unde să 
ne caute, merge prin partea asta a râului. Ingăduie-mi să 
trag mai aproape de mal, să văd ce e! 

— Bine, băiete, dar oricum, vâsleşte cu mare băgare de 
seamă şi în niciun caz nu te aventura pe mal, fără a lua 
măsuri de prevedere. 

— Oare e prudent? întrebă Mabel cu atâta elan, că vocea 
ei dulce, împotriva oricărei precauţii, răsună destul de 
puternic. 

— E toarte imprudent să vorbeşti aşa de tare, frumoasă 
fată! După ce atât de multă vreme nu am auzit decât voci 
bărbăteşti, glasul dumitale melodios îmi face plăcere, dar 
nu trebuie să vorbeşti tare tocmai acum. Tatăl dumitale, 


cinstitul sergent, îţi va spune de îndată ce vei ajunge la el 
că tăcerea e o virtute de două ori mai prețioasă când 
urmăreşti o pistă. Du-te, Jasper şi dă dovadă de prudenţa 
firii tale. 

Abia după ce trecuseră zece minute de nelinişte, de când 
Jasper, desprinzându-şi piroga de aceea a lui Călăuză fără 
să facă un zgomot mai mare decât cel pe care l-ar fi 
pricinuit dacă ar fi fost înghițită de întuneric, Mabel îşi dădu 
seama că tânărul se aventura într-adevăr într-o acţiune, 
după părerea ei, foarte primejdioasă. In vremea aceasta, ei 
pluteau în cealaltă pirogă în josul curentului, fără un 
cuvânt, ba s-ar putea spune, aproape chiar şi fără să 
respire, atât erau de atenţi să prindă şi cel mai mic zgomot 
ce s-ar auzi dinspre mal. În jur domnea mereu aceeaşi 
linişte solemnă, aproape sublimă; apa sărind peste unele 
obstacole mici întâlnite în cale şi foşnetul copacilor erau 
singurele zgomote care întrerupeau somnul pădurii. După 
ce se scurseră cele zece minute, se auzi foarte slab 
trosnetul câtorva crengi uscate şi lui Călăuză i se păru că 
desluşeşte şoapta a două glasuri. 

— Poate că mă înşel - zise el - fiindcă mintea îşi închipuie 
adesea ceea ce inima doreşte, însă mi se pare că aud 
vocea şoptită a mohicanului. 

— Sălbaticii mai umblă oare după moarte pe pământ? 
întrebă Cap. 

— Desigur, ei umblă, ba chiar vânează, însă numai pe 
veşnicele plaiuri de vânătoare. După ce sufletul părăseşte 
corpul, un indian nu mai are nicio legătură cu pământul. E 
împotriva firii lui să mai dea târcoale wigwamului său, când 
i-a trecut vremea. 

— Uite ceva pe apă - şopti Mabel, care, de când 
dispăruse Jasper, sfredelise şi mai atent întunericul cu 
privirea. 

— Este piroga lui! exclamă Călăuză, plin de bucurie. 
Pesemne ca totul e în regulă, altfel nu l-am vedea atât de 
curând pe flăcăul nostru. 

După vreun minut, când cele două pirogi se apropiară 
atât de mult încât cei dinăuntru se puteau vedea şi 


alunecau iar una lângă alta, la pupa propriei sale bărci 
apăru silueta lui Jasper, iar la prora aceea a altei persoane; 
când tânărul marinar se aplecă mai tare, mânuind mai cu 
putere lopeţile, îl lasă descoperit pe însoţitorul sau. Pe care 
Călăuză şi Mabel îl recunoscură numaidecât - era indianul 
Delawar. 

— Chingachgook, frate! strigă Călăuză în dialectul 
celuilalt, cu un tremur al vocii, care-i trăda emoția adâncă. 
Şef al mohicanilor, inima mea e plină de bucurie. Am luptat 
adesea împreună, dar mă temeam că totul se sfârşise. 

— Hugh! Mingo... sunt squaw!?. Trei scalpuri de-ale lor 
atârnă la brâul meu. Nu se pricep să-l lovească pe Marele- 
Şarpe din tribul Delawar. Inimile lor nu au sânge şi 
gândurile lor sunt îndreptate spre cărarea întoarcerii acasă, 
peste Lacul cel Mare. 

— Ai fost printre ei, şefule? Ce s-a întâmplat cu 
războinicul cu care te-ai luptat în râu? 

— S-a făcut peşte şi este la fund, cu ţiparii! Fraţii săi îşi 
pot pune momeala-n cârlige ca să-l pescuiască. Ascultă, 
Călăuză, i-am numărat pe duşmani şi am atins flintele lor. 

— Oh! Mi-am închipuit eu că o să fi prea cutezător! 
exclamă Călăuză în limba engleză. Curajosul nostru tovarăş 
a îndrăznit să se ducă în mijlocul duşmanilor şi le-a auzit 
toate tainele, - zise el, întorcându-se spre ceilalţi. Vorbeşte, 
Chingachgook, ca să le comunic şi prietenilor noştri ceea ce 
ştim noi. 

Atunci, mohicanul începu să povestească încet şi grav 
ceea ce era mai însemnat din descoperirile sale de când se 
luptase ultima oară cu duşmanul lui în fluviu. Nu mai aminti 
de soarta acestuia, fiindcă un războinic nu are obiceiul să 
se laude în decursul unei relatări directe a faptelor. După ce 
rămăsese biruitor în lupta îngrozitoare pe care o dusese, 
pornise înot spre malul răsăritean, ieşise prevăzător pe 
uscat şi, la adăpostul întunericului, se amestecase printre 
irochezi, fără să fie descoperit şi, ceea ce e mai important, 
nici măcar bănuit. E drept că fusese întrebat într-un rând 
cine era şi răspunsese că e Vârf-de-Săgeată şi nu l-au mai 

întrebat nimic. Din vorbele lor s-a convins în scurtă vreme 
că irochezii porniseră prin pădure cu intenţia de a pune 
mâna pe Mabel şi pe unchiul ei, cu toate că în ceea ce 
priveşte gradul acestuia nu încăpea nicio îndoială că se 
înşelaseră. Auzise, pe de altă parte, destul ca să i se 
confirme bănuiala că Vârf-de-Săgeată îi trădase duşmanilor 
lor, din cauze greu de ghicit, fiindcă nu i se dăduse încă 
răsplata acestor servicii. 

Călăuză nu le comunică celorlalţi din toate aceste 
informaţii decât ceea ce putea să-i îmbărbăteze, subliniind 
faptul că venise clipa să se străduiască şi mai mult ca până 
acum şi să scape înainte ca irochezii să se dezmeticească 
din zăpăceala pricinuită de pierderile suferite. 

— Sunt sigur că ne aşteaptă la repeziş, aşa că, sau 
trecem pe lângă ei, sau cădem în mâinile lor. Depărtarea 
de garnizoană va fi după aceea atât de scurtă, încât 
aproape mă gândesc s-o debarc pe Mabel şi s-o conduc 
singur pe poteci cunoscute numai de mine; aş lăsa pirogile 
să coboare prin repezişuri şi cum le-o fi scris. 

— incercarea asta n-are sorţi de izbânda, Călăuză - îl 
întrerupse Jasper cu însufleţire. Mabel nu este destul de 
rezistentă să cutreiere pădurea pe o asemenea noapte. 
Imbarc-o în piroga mea şi te asigur că, sau îmi voi pierde 
viaţa, sau o voi trece prin repeziş în siguranţă, în ciuda 
întunericului nopţii. 

— Nu mă îndoiesc, flăcăule şi toţi sunt convinşi că vrei să 
faci orice ca să-i fi de folos fiicei sergentului, dar e nevoie şi 
de ochii providenţei, nu numai de-ai tăi, ca să treci teafăr 
prin repezişul fluviului Oswego într-o noapte atât de 
întunecoasă. 

— Şi cine o va conduce teafără la garnizoană, dacă 
merge prin pădure? Pe uscat, noaptea nu e tot atât de 
întunecoasa ca pe apă? Sau crezi cumva că eu îmi cunosc 
meseria mai puţin decât ţi-o cunoşti dumneata pe-a 
dumitale? 

— Drept e, băiete, dar dacă eu m-aş rătăci în întuneric şi 
cred că nimeni pe lume nu ar putea spune fără să mintă că 
asta mi s-a întâmplat vreodată, dar dacă m-aş rătăci, totuşi 


nu s-ar întâmpla nimic mai rău decât să petreacă o noapte 
în pădure, în vreme ce o greşeală de vâslă la repeziş sau o 
mare abatere a pirogii v-ar arunca pe amândoi în râu, de 
unde este mai mult decât probabil că fiica sergentului nu va 
mai ieşi vie. 

— Să hotărască Mabel, sunt convins că se va simţi mai în 
siguranţă în canoe. 

— Eu am o mare încredere în amândoi - răspunse fata - 
şi nu mă îndoiesc o clipă că şi unul şi altul e gata să-i 
dovedească tatălui meu marea preţuire pe care o aveţi 
pentru el; dar mărturisesc deschis că nu mi-ar plăcea să 
părăsesc piroga câtă vreme e sigur că în pădure se află 
duşmani ca aceia pe care i-am văzut. Insă unchiul meu este 
cel îndrituit să hotărască ce trebuie să fac. 

— Nu-mi plac pădurile - zise Cap - şi pe râu avem de 
parcurs un drum precis. Pe lângă faptul, meştere Călăuză, 
că ai uitat rechinii, ca să nu mai vorbim de sălbatici. 

— Rechini! Dar cine a auzit vreodată de rechini prin 
pustietăţile de pe pământ! 

— Ei, rechini, urşi ori lupi, nu are nicio importanţă cum le 
spui acestor animale, dacă au putinţa şi puterea să muşte! 

— Ei, Doamne, omule, te temi cumva de animalele din 
pădurile americane? Sunt de acord că un leopard este un 
animal de care te poţi teme, dar în faţa unui vânător cu 
experienţă e neputincios. Vorbeşte de indienii Mingo şi de 
mişeliile lor dacă vrei, dar nu stârni o alarmă falsă în 
legătură cu lupii şi urşii. 

— Ehei, meştere Călăuză, ceea ce spui poate fi acceptabil 
pentru dumneata, care cunoşti probabil toate vietăţile ce ți- 
ar ieşi în cale! Principalul e obişnuinţa, că îl face pe om 
îndrăzneţ, fără ea fiind supus simţământului fricii. Am 
cunoscut marinari la latitudini mici care înotau uneori ore 
întregi printre rechini de  cincisprezece-douăzeci de 
picioare, fără să se sinchisească de ei mai mult decât un 
ţăran care nu se gândeşte că pe lângă el ies pe uşa 
bisericii, după slujba de duminică şi alţii ca dânsul. 

— Extraordinar! exclamă Jasper, care nu se alesese din 
îndeletnicirea sa cu partea ei esenţială, aceea de a inventa 


poveşti. Totdeauna am auzit că a te aventura printre 
rechini înseamnă moarte sigură! 

— Am uitat să vă spun că băieţii ăştia luau cu ei şi o bară 
de înfăşurat cabestanul sau vergele ascuţite de tunari, sau 
rângi ca să le plesnească peste bot pe bestiile astea 
supărătoare. Nu, nu-mi plac urşii, nici lupii, deşi o balenă, 
după ce a fost uscată şi sărată, este, după părerea mea, 
aproape acelaşi lucru cu un hering roşu. Cred că e mai bine 
pentru mine şi Mabel să rămânem în pirogă. 

— Mabel ar face bine să schimbe piroga - adăugă Jasper. 
A mea este goală şi chiar Călăuză va admite că ochiul meu 
este, pe apă, mai sigur decât al lui. 

— Asta recunosc cu bucurie, băiete. Apa e elementul 
dumitale şi nimeni nu neagă faptul că te pricepi perfect să 
umbli cu el. Ai dreptate, fiica sergentului e mai sigură în 
piroga ta decât în a mea şi, deşi aş păstra-o bucuros lângă 
mine, ţin prea mult la siguranţa ei, ca să nu-i dau un sfat 
cinstit. Trage-ţi luntrea lângă a mea, Jasper, şi-ţi voi 
încredința o comoară prețioasă. 

— Aşa o şi socot - răspunse tânărul, îndeplinind fără o 
clipă de întârziere ceea ce i se ceruse. 

Mabel trecu în barca cealaltă, aşezându-se pe bagajele 
care fuseseră până atunci singura încărcătură a pirogii lui 
Jasper. 

De îndată ce fata se mută, pirogile se plasară la o 
oarecare distanţă una de altă şi vâslitul începu din nou, cu 
foarte mare atenţie, ca să nu se facă niciun zgomot. 
Treptat, amuţiră toţi şi cum se apropiau de temutul repeziş, 
îi cuprinse emoția clipei grele prin care trebuiau să treacă. 
Era aproape sigur că duşmanii se vor strădui să ajungă în 
punctul acela înaintea lor. A încerca să treci prin repeziş pe 
un întuneric atât de adânc apărea atât de puţin probabil, 
încât Călăuză nu se îndoia că indienii se postaseră pe cele 
două maluri ale râului, ca să-i atace când vor debarca. El n- 
ar fi făcut propunerea s-o conducă pe Mabel pe uscat, dacă 
n-ar fi fost sigur de iscusinţa sa de a transforma această 
anticipare de succes a duşmanului într-un mijloc de a 
dejuca planurile irochezilor. Totuşi, reuşita planului adoptat 


depindea cu totul de îndemânarea celor ce conduceau 
pirogile fiindcă, dacă se loveau de stânci, chiar dacă nu se 
sfărâmau, era aproape sigur că s-ar fi răsturnat şi ei ar fi 
fost în primejdie de a se îneca, iar Mabel ar fi căzut fără 
îndoială în mâna urmăritorilor săi. Era aşadar nevoie de o 
foarte mare atenţie şi fiecare dintre ei fiind prea absorbit de 
propriile sale gânduri, nu se simţea câtuşi de puţin înclinat 
să vorbească mai mult decât cereau împrejurările. 

În timp ce luntrile înaintau tăcute pe fluviu, începu să se 
audă mugetul repezişului şi Cap trebui să-şi adune tot 
curajul ca să nu sară de la locul său, în vreme ce zgomotul 
prevestitor de nenorocire creştea mereu în întunericul 
adânc prin care abia distingeai conturul malului împădurit şi 
bolta întunecată de deasupra capului. Păstra vie amintirea 
cataractei prin care trecuse şi imaginaţia lui se întrecea în a 
exagera primejdia străbaterii repezişului, asemănând-o cu 
saltul precipitat făcut chiar în aceeaşi zi, ba, cuprins de 
îndoială şi nesiguranţă, amplificând-o la maximum. Totuşi, 
bătrânul marinar greşea, fiindcă repeziturile de pe Oswego 
se deosebeau de cataractele lui foarte mult în ceea ce 
priveşte violenţa şi caracteristicile; repezişul nefiind mai 
mult decât un curent repede care trece peste stânci şi 
bancuri de nisip, în timp ce cataractele, după cum s-a 
arătat, erau demne de numele pe care-l purtau. 

Fără îndoială că Mabel era cuprinsă de teamă, dar, în 
ciuda situaţiei atât de neaşteptate, avea o încredere oarbă 
în conducătorul bărcii, aşa că nu-şi pierdu cumpătul, pe 
care şi l-ar fi pierdut totuşi dacă ar fi cunoscut mai bine 
realitatea şi neputinţa oamenilor în faţa puterii şi măreției 
naturii. 

— Acesta este locul de care ai vorbit? îl întrebă ea pe 
Jasper, când auzi bine mugetul repezişului. 

— Da şi te rog, Mabel, să ai încredere în mine. Nu ne 
cunoaştem demult, dar o zi contează în sălbăticimea asta 
cât multe zile trăite într-altă parte. Mi-e unul mi se pare că 
te cunosc de ani şi ani. 

— Nici eu nu te privesc ca pe un străin, Jasper. Mă bizui 
cu totul pe îndemânarea şi pe dorinţa ta dea mă ajuta. 


— Să vedem, să vedem! Ah, Călăuză atacă repezişul prea 
aproape de mijlocul râului! Albia apei este mai lângă malul 
răsăritean, dar acum nu e cu neputinţă să-l fac să mă audă. 
Ţin-te bine de barcă, Mabel şi fi fără teamă. 

După o clipă, curentul puternic îi târî cu el în repeziş şi 
timp de trei-patru minute, fata, mai mult uimită decât 
speriată, nu văzu în jurul său decât valuri alunecoase de 
spumă şi nu auzi altceva decât mugetul vâltorilor. De 
nenumărate ori piroga păru gata-gata să se sfărâme în 
vâltoarea înspumată, care strălucea în ciuda întunericului 
adânc, dar aluneca mereu mai departe, nevătămată, 
condusă de braţul viguros al lui Jasper. Numai o singură 
dată acesta păru că pierde comanda asupra bărcii sale din 
scoarță fragilă, care se învârti în jurul propriei sale axe, dar 
printr-o sforţare deznădăjduită o stăpâni iar şi o băgă din 
nou pe firul curentului, strădaniile sale fiind răsplătite 
numaidecât prin aceea că barca începu să plutească 
liniştită pe apa adâncă de dincolo de repeziş, scăpată acum 
din orice primejdie şi fără să fi intrat în ea mai mult de o 
înghiţitură de apă. 

— Totul a trecut, Mabel! strigă tânărul, vesel. Am scăpat 
de pericol şi poţi să speri că-ţi vei vedea tatăl chiar în 
noaptea aceasta. 

— Domnul fie lăudat! Jasper, fericirea asta ţi-o datorez 
ţie! 

— În mare măsură e şi meritul lui Călăuză; dar ce s-a 
întâmplat cu cealaltă pirogă? Parcă pluteşte ceva pe apă, 
aproape de noi. Nu cumva e barca prietenilor noştri? 

Din câteva lovituri de vâslă, Jasper ajunse lângă obiectul 
zărit. Într-adevăr, era barca cealaltă, goală şi răsturnată cu 
fundul în sus. De îndată ce tânărul îşi dădu seama de 
situaţie, începu să-i caute pe înotători şi, spre marea sa 
bucurie, îl descoperi pe Cap înotând în direcţia curentului; 
bătrânul marinar prefera să se înece decât să se suie pe 
mal şi să nimerească printre sălbatici. Fu tras în pirogă, nu 
fără greutate şi cercetarea luă sfârşit, fiindcă Jasper era 
convins că tovarăşul său Călăuză va merge mai degrabă pe 
jos spre mal, deoarece apa nu era adâncă, decât să-şi 


abandoneze scumpa lui carabină. 

Restul drumului s-a făcut repede, cu toate că era 
întuneric şi traseul nesigur. După câtva timp, auziră un 
zgomot surd, asemănător uneori cu un tunet îndepărtat, 
însoţit de  vuietul învolburării apei. Jasper le spuse 
tovarăşilor săi că e zgomotul provocat de valurile lacului. In 
faţa lor apărură fâşii de teren cu linii curbe şi piroga intră 
uşor în golful format de unele din acestea, apoi se opri peo 
plajă plină de pietre. Trecerea de la o situaţie la alta se făcu 
atât de repede, încât Mabel abia îşi dădu seama de ceea ce 
se petrece. In câteva minute, merse fără să se oprească 
prin faţa mai multor santinele, se deschise o poartă şi fata, 
emoţionată, se pomeni în braţele unui tată aproape străin 
pentru ea. 


CAPITOLUL VIII 


A! dragostei tărâm în luminoasă mare 
Fără de noapte, fără lună, fără soare: 
Tărâm pe care fluviu-i apă vie. 

lar raza de lumină, veşnicie: 

Tărâm al nălucirii care pare 

O molcomă şi veşnică visare. 


Queen's Wake 


Odihna după oboseală şi renaşterea simţământului de 
siguranţă sunt în general dulci şi adânci. Aşa că Mabel nu s- 
a dat jos din patul ei modest - un pat pe cât îl putea 
pretinde fiica unui sergent dintr-un post de frontieră 
îndepărtat - decât mult timp după ce garnizoana făcuse 
apelul obişnuit cu bătăi de tobă şi se adunase pentru 
raportul de dimineaţă. 

Sergentul Dunham, care avea sarcina de a conduce toată 
această activitate de fiecare zi, se achitase de 
îndeletnicirile sale de dimineaţă şi se gândea la pregătirea 
micului dejun, înainte ca fiica lui să fi ieşit din cameră şi să 
fi respirat aerul proaspăt, deopotrivă de uimită, încântată şi 
recunoscătoare pentru noutatea şi siguranţa noii sale 
situaţii. 

Pe timpul în care se petrec cele relatate, fortul Oswego 
era unul din posturile de graniţă cele mai îndepărtate ale 
posesiunilor britanice de pe acest continent. El fusese 
ocupat de curând de un batalion dintr-un regiment scoţian, 
în care, de la sosirea sa în această ţară, fuseseră primiţi 
mulţi americani, măsură care îi prilejuise tatălui lui Mabel 
numirea în postul modest dar plin de răspundere de 
sergent. În această unitate se mai găseau şi câţiva tineri 
ofiţeri născuţi şi ei în colonii. Fortul, ca cele mai multe 
întărituri de felul acesta, era construit să reziste mai bine 
unui atac al indienilor decât unui asediu regulat; însă marea 


greutate a transportului artileriei grele şi a ceea ce mai era 
necesar făcea ca această a doua situaţie să apară ca o 
probabilitate atât de îndepărtată, încât inginerii care 
proiectaseră mijloacele de apărare abia le luaseră în 
seamă. Fortul dispunea de câteva bastioane de pământ şi 
buşteni, de un şanţ fără apă, de o estacadă - un gard solid 
din bârne - de un teren destul de mare de exerciţiu şi de 
fortificaţii. In zona fortului se găseau câteva piese de 
artilerie uşoară gata să fie trimise în orice punct unde s-ar fi 
simţit nevoia şi vreo două tunuri grele erau plasate pe 
crestele promontoriilor, ca un avertisment pentru cei ce ar 
îndrăzni să nu le respecte puterea. 

După ce Mabel părăsi coliba confortabilă dar destul de 
retrasă unde i se permisese tatălui său s-o găzduiască şi 
ieşi în aerul proaspăt al dimineţii, se pomeni la picioarele 
unui bastion care oferea posibilitatea de a trece în revistă 
tot ceea ce-i rămăsese ascuns de întuneric în noaptea 
precedentă. Suind rampa acoperită cu gazon cu inima 
uşoară şi cu piciorul sprinten, ajunse numaidecât într-un 
punct de unde privirea putea să cuprindă toată priveliştea 
din jurul locului necunoscut în care se afla. 

La sud se întindea pădurea prin care călătorise atât de 
multă vreme, trecând prin nenumărate primejdii. Ea era 
despărțită de estacadă printr-o centură de câmp deschis, 
teren care fusese defrişat pentru a se ridica instalaţiile 
militare adiacente. Acest teren din jurul fortului, amenajat 
astfel în scopuri militare, se întindea pe o suprafaţă de vreo 
sută de acri, după care dispărea orice semn de civilizaţie. 
Dincolo de el se aşternea pădurea; acea pădure deasă şi 
nesfârşită, pe care acum Mabel o vedea în închipuirea ei 
datorită amintirilor, cu lacurile sale ascunse şi limpezi ca 
sticla, cu fluviile ei întunecate, ce se rostogoleau la vale şi 
cu întreaga sa lume primitivă. 

Întorcându-şi privirea, eroina noastră îşi simţi obrazul 
răcorit de o briză proaspătă şi plăcută, senzaţie pe care nu 
o mai avusese de când părăsise ţărmul îndepărtat al 
oceanului. 

Aici i se desfăşură dinainte o nouă privelişte, care, deşi 


aşteptată, o făcu să tresară şi să scoată o exclamaţie 
uşoară, dovedind plăcerea pe care fata o simţi când ochii ei 
ageri admirară frumuseţile din jur. Către nord, sud, răsărit 
şi apus, într-un cuvânt, către fiecare punct cardinal, la 
jumătatea acestei noi panorame se aşternea o apă 
unduitoare. Apa aceasta nu era nici de un verde strălucitor, 
caracteristic apelor americane în general, nici de un 
albastru-închis, ca al oceanului, ci avea o uşoară nuanţă de 
chihlimbar, care abia-i înrâurea limpezimea. Dincolo de ea 
nu zăreai uscatul. In afară de coasta învecinată, care se 
întindea spre dreapta şi spre stânga, acoperită de păduri 
neîntrerupte, cu golfuri largi şi cu vârfuri sau promontorii 
mai teşite, nu mai vedeai pământ; ţărmul era în mare parte 
alcătuit din stânci şi în peşterile sale, apa se înfunda uneori 
leneşă, cu un zgomot surd, asemănător cu bubuiturile de 
tun îndepărtate. Pânza nici unei corăbii nu înălbea 
suprafaţa ei şi niciun fel de balenă sau alţi peşti nu 
sălăşluiau în sânul acestei ape şi oricât de departe ţi-ai fi 
aruncat privirea iscoditoare pe această nesfârşită întindere, 
nu ai fi descoperit intervenţia mâinii omului. Pe de o parte 
se aşternea priveliştea unor păduri fără de sfârşit, iar pe de 
altă parte, o apă în aparenţă infinită. Natura părea că vrea 
să te farmece prin îmbinarea celor două principale 
elemente ale sale în contrast unul cu altul, neglijând 
detaliile; ochiul se abătea uimit şi încântat de la covorul 
vast de frunze către întinderea şi mai vastă a apei, de la 
unduirile uşoare, dar nesfârşite, ale lacului, către 
singurătatea poetică şi liniştită a pădurii. 

Mabel Dunham, cu toate că era simplă, ca cele mai multe 
femei de la ţară din epoca aceea, naivă şi sinceră pe cât 
putea fi o fată cu inima afectuoasă şi cinstită, simţi totuşi 
poezia acelui frumos pământ al nostru. Deşi cu greu se 
putea spune că avea o educaţie aleasă - fiindcă prea puţine 
femei se bucurau în vremurile acelea şi în această ţară de 
mai mult decât de primele elemente ale unei instruiri 
sumare - ea învățase mult mai mult decât alte tinere de 
condiţia şi categoria ei socială şi desigur că dintr-un anumit 
punct de vedere făcea cinste celor ce o instruiseră. Văduva 


unui ofiţer, care făcuse parte din acelaşi regiment cu 
sergentul Dunham, luase la ea copilul orfan de mamă şi 
Mabel dobândise, sub oblăduirea amintitei doamne, câteva 
gusturi şi idei de care altfel ar fi putut să rămână totdeauna 
străină. Avusese în familia aceasta o situaţie nu atâta unei 
femei de serviciu, cât a unei prietene modeste şi rezultatele 
erau cu totul evidente în ceea ce priveşte aspectul, 
limbajul, simţămintele şi chiar sentimentele ei, deşi poate 
că ele nu se ridicau la nivelul corespunzător al unei 
doamne. Fata pierduse obiceiurile şi manierele mai puţin 
rafinate ale condiţiei sale sociale originare, fără să fi atins 
un punct care s-o excludă din situaţia socială în care 
accidentul naşterii sau al averii ar fi constrâns-o probabil să 
rămână. In rest, tot ceea ce era distins şi plăcut în făptura 
ei se datora firii sale. 

Cu astfel de antecedente, cititorul nu ar avea de ce să se 
mire auzind că Mabel se uita la noua privelişte din faţa ei cu 
o plăcere mult mai mare decât aceea pricinuită de o uimire 
obişnuită. Ea preţuia frumuseţile obişnuite ale priveliştii ca 
şi alţii înaintea sa, dar era stăpânită şi de simţământul 
sublimului acestei singurătăţi molcome, al liniştii pline de 
grandoare, al calmului desăvârşit, care au dominat 
întotdeauna peisajele naturale, încă netulburate de munca 
şi strădaniile omului. 

— Oh, ce frumos! exclamă ea fără să vrea, stând pe 
parapetul singuratic, cu privirea îndreptată spre lac, de 
unde simţea venind o boare minunată şi proaspătă, ce-i 
pătrundea în trup şi în suflet. Ce minunată şi totuşi cât de 
ciudată! 

O uşoară atingere de umăr îi întrerupse cuvintele şi 
ideile; se întoarse, aşteptându-se să-l vadă pe tatăl ei, dar 
dădu cu ochii de Călăuză. Sprijinindu-se liniştit pe ţeava 
lungii sale carabine, acesta râdea în felul sau tăcut, 
arătându-i cu braţul întins întreaga privelişte de pământ şi 
apă. 

— lată, dinaintea dumitale cele două domenii ale noastre 
- zise el - al lui Jasper şi al meu. Lacul este al lui, pădurile 
sunt ale mele. Uneori, flăcăul se laudă cu întinderea 


domeniilor sale, iar eu îi răspund că arborii mei se întind pe 
o suprafaţă de pământ tot atât de mare ca şi apa lui. Ei 
bine, Mabel, eşti născută pentru ambele domenii, fiindcă mi 
se pare ca nici teama de indienii Mingo, nici marşurile de 
noapte nu au dăunat prospeţimii chipului dumitale. 

— Călăuză, făcând complimente unei tinere cam 
zăpăuce, vrea pesemne să-şi arate o altă faţetă a firii sale. 

— Dar nu eşti de loc zăpăucă, Mabel, câtuşi de puţin! 
Fiica sergentului nu ar fi la înălţimea valorosului ei tată, 
dacă ar face sau ar spune ceva ce ar putea fi privit ca o 
greşeală de judecată. 

— Aşadar, ea nu trebuie să se încreadă prea mult în 
cuvinte linguşitoare şi înşelătoare. Oh, mă bucur să te văd 
din nou printre noi, fiindcă, deşi Jasper nu părea îngrijorat, 
m-am temut că la repezişul acela îngrozitor vi s-a 
întâmplat, dumitale şi prietenului dumitale, vreun accident. 

— Flăcăul ne cunoaşte pe amândoi şi era sigur că nu ne 
înecăm, ceea ce nici nu ni s-ar fi potrivit. E drept că ar fi 
fost foarte greu să înoţi, ţinând în mână o carabină cu ţeava 
lungă şi, atât la vânătoare, cât şi în lupta împotriva 
indienilor sau a francezilor, Ucigătoarea-de-cerbi şi cu mine 
ne-am petrecut prea multă vreme împreună ca să ne 
despărţim aşa de uşor. Nu, nu, am mers prin apă până la 
mal, repezişul fiind în partea aceea destul de puţin adânc şi 
am ajuns pe uscat cu armele în mâini. Totuşi, recunosc că a 
trebuit să alegem un moment potrivit pentru treaba asta, 
din cauza irochezilor; dar ştiam că de îndată ce ticăloşii vor 
vedea din ascunzişul lor oamenii cu felinarele, pe care 
sergentul îi va trimite în întâmpinarea pirogii, se vor grăbi 
să se retragă, aşteptându-se la vizita câtorva soldaţi din 
garnizoană. Aşa că nu a fost nevoie decât să aşteptăm 
răbdători pe nişte stânci timp de o oră până ce a trecut 
primejdia. Pentru un om care trăieşte în păduri, răbdarea 
este cea mai mare virtute. 

— Mă bucur să aud toate acestea, fiindcă, deşi obosită, 
abia s-a prins somnul de mine gândindu-mă la ce se putea 
întâmpla. 

— Dumnezeu să-ţi binecuvânteze inimioara, Mabel. Dar 


asta e firea voastră, a fetelor gingaşe. Mărturisesc totuşi că 
m-am bucurat când am văzut apropiindu-se felinarele pe 
apă; ştiam ca e semnul cel mai neîndoios că de atunci 
înainte erai în siguranţă. Noi, vânătorii şi călăuzele, suntem 
oameni primitivi, dar avem şi noi simţămintele şi ideile 
noastre, ca orice general din fruntea unei armate. Şi Jasper 
şi eu am fi fost în stare să ne dăm viaţa ca să nu ţi se 
întâmple vreun rău. 

— Îţi mulţumesc pentru tot ceea ce ai făcut pentru mine, 
Călăuză. Îţi mulţumesc din adâncul inimii şi fi sigur că-i voi 
povesti tatălui meu cum s-au petrecut lucrurile. l-am şi 
povestit câte ceva, dar mă simt datoare să-i spun totul. 

— Bine. Mabel! Sergentul ştie ce înseamnă pădurile şi 
pieile-roşii. Nu e nevoie să-i vorbeşti prea mult despre asta. 
Acum, spune, ţi-ai văzut tatăl? Ai găsit în acest bătrân 
soldat cinstit omul pe care te aşteptai să-l vezi? 

— El este scumpul meu tată şi m-a primit cum trebuie să- 
şi primească fiica un soldat şi un tată. II cunoşti de multă 
vreme, Călăuză? 

— Asta depinde de felul cum măsori timpul. Nu aveam 
decât doisprezece ani când sergentul m-a luat la prima 
cercetare şi de atunci s-au scurs mai bine de douăzeci de 
ani. In vremea asta am trecut prin multe lupte şi cum toate 
s-au întâmplat înainte de a te fi născut, nu ai mai fi avut 
tată, dacă iscusinţa de-a mânui carabina nu ar fi fost o 
îndeletnicire proprie firii mele. 

— Te rog să mă lămureşti. 

— Faptul este foarte simplu şi nu are nevoie de prea 
multe lămuriri. Căzuserăm într-o ambuscadă, sergentul 
fusese rănit serios şi şi-ar fi pierdut scalpul dacă instinctul 
nu m-ar fi făcut să folosesc arma. L-am salvat şi în tot 
regimentul nu poţi descoperi un păr mai frumos pentru un 
om de vârsta lui decât al sergentului, pe care şi l-a păstrat 
până astăzi, din ziua aceea binecuvântată. 

— Aşadar, ai salvat viaţa tatălui meu, Călăuză! exclamă 
Mabel cu vioiciune, strângând fără să-şi dea seama, plină 
de căldură, una din mâinile aspre şi nervoase ale omului 
din faţa sa. Dumnezeu să te binecuvânteze pentru asta şi 


pentru toate celelalte fapte bune. 

— Nu, nu spun chiar aşa, deşi cred că i-am salvat scalpul. 
Un om ar putea să trăiască şi fără scalp; nu pot zice că i-am 
salvat viaţa. Jasper însă ar putea s-o spună în ceea ce te 
priveşte pe dumneata, fiindcă fără ochiul său ager şi braţul 
lui îndemânatic, piroga nu ar fi putut trece niciodată teafără 
prin repeziş pe o beznă ca cea din noaptea trecută. Talentul 
tânărului e fără îndoială pe apă, în timp ce al meu e pentru 
vânătoare şi urmărirea pistelor. Uite-l în golfuleţul de colo, 
privind după bărci şi urmărind cu dragoste mica 
ambarcaţiune. Cred că un tânăr mai plăcut decât Jasper 
Western nu afli în toata ţara noastră. 

Mabel îşi plecă ochii în jos, pentru întâia oară de când 
părăsise camera şi văzu ceea ce am putea numi primplanul 
tabloului minunat pe care ea îl studia cu atâta plăcere. 
Fluviul Oswego îşi vărsa apele întunecate în lac, printre 
maluri înalte - cel răsăritean fiind ceva mai înalt şi 
înaintând mai mult spre nord decât cel apusean. Fortul se 
afla pe acesta din urmă şi imediat dedesubt se găseau 
câteva colibe construite din trunchiuri de arbori, care, fără 
să împiedice apărarea locului acela, fuseseră înălțate de-a 
lungul malului, pentru a primi şi a depozita obiectele 
debarcate sau destinate a fi îmbarcate în vasele de 
legătură dintre diferitele porturi de pe malul lacului Ontario. 
Acolo se vedeau locuri mai joase, arcuite şi acoperite cu 
pietriş, care se formaseră cu o regularitate surprinzătoare 
sub acţiunea forţelor contrarii ale vânturilor din nord şi ale 
curentului rapid, alcătuind pe râu două golfuleţe folosite ca 
adăpost împotriva furtunilor de pe lac. Dintre ele, cel de pe 
malul apusean înainta mai mult spre uscat decât celălalt şi 
cum avea şi mai multă apă, forma un fel de mic port 
pitoresc. Construcţiile rudimentare pomenite mai sus se 
ridicau de-a lungul malului îngust, care se afla între 
înălțimile joase ale fortului şi apele acestui golfuleţ. 

Câteva vase, schituri şi bărci erau trase pe mal şi în 
golfuleţ rămăsese o mică ambarcaţiune, care-i dădea lui 
Jasper dreptul să fie privit ca marinar. Avea cordajul unui 
cuter, cu o capacitate de patruzeci de tone, construit şi 


vopsit cu atâta grijă, încât părea un vas de război; deşi în 
întregime fără carturi, cordajul montat cu grijă se potrivea 
foarte bine cu proporţiile şi frumuseţea sa, cât şi cu 
serviciile pe care trebuia să le aducă, mai dându-i şi un 
astfel de aspect încât lui Mabel îi făcu din prima clipă 
impresia unui vas elegant şi îngrijit. Avea o siluetă 
admirabilă, fiindcă un constructor foarte priceput trimisese 
planurile din Anglia, la cererea expresă a ofițerului care 
supraveghease construirea sa; după culoarea lui sobră, ca 
de război şi pavilionul său lung, îţi dădeai seama 
numaidecât că era proprietatea regelui. Numele său era 
Scud”. 

— Aşadar, acesta este vasul lui Jasper? zise Mabel, care 
asocie în mod firesc în mintea ei pe căpitanul micii 
ambarcaţiuni cu acela al cuterului însuşi. Mai sunt şi altele 
pe acest lac? 

— Francezii au trei, pretinzând că unul dintre ele ar fi un 
vas adevărat, ca cele ce se văd pe ocean, altul fiind un bric, 
iar al treilea, un cuter ca Scud, căruia îi spun Veverita şi 
pare să aibă o pizmă înnăscută împotriva frumosului nostru 
vas, fiindcă Jasper arareori se avântă pe lac, fără ca 
Veverita să nu fie pe urmele sale. 

— Şi Jasper este omul care să fugă din faţa unui francez, 
cu toate că apare sub forma unei veveriţe şi, unde mai pui 
şi pe apă! 

— La ce-ţi serveşte valoarea, dacă nu ai mijloacele s-o 
foloseşti? Jasper este cunoscut ca om curajos pe întreaga 
graniţă, dar în afară de un mic obuzier nu are niciun tun, pe 
lângă faptul că echipajul său, în afară de el şi un băiat, se 
compune numai din doi oameni. L-am însoţit întruna din 
călătoriile sale şi tânărul s-a dovedit destul de temerar, 
apropiindu-se atât de mult de duşman, încât acesta a 
început să tragă. Francezii au tunuri şi porturi proprii şi 
niciodată nu scot nasul din portul Frontenac, fără să aibă 
douăzeci de oameni pe cuterul lor Veverita. Nu, nu, Scud a 
fost construit ca să zboare pe apă şi maiorul spune că nu 
vrea să-i dea un aspect războinic, dotându-l cu oameni şi cu 

arme, de teamă să nu fie luat ca atare şi să i se taie aripile. 
Eu nu prea mă pricep la lucrurile astea fiindcă nu se 
potrivesc deloc cu aptitudinile mele, dar înţeleg motivul... 
da, înţeleg care este cauza, deşi Jasper nu o vede. 

— Ah, iată-l pe unchiul meu (căruia nu pare să-i meargă 
mai rău după şedinţa de înot) că vine să privească această 
mare interioară! 

Într-adevăr, Cap, care-şi anunţase apropierea prin câteva 
interjecţii vesele de tipul „hm, hm”, apăru pe bastion, unde, 
după ce se înclină în fata nepoatei sale şi a însoţitorului ei, 
îşi îndreptă atenţia asupra întinderii de apă din faţa lui. Ca 
să facă asta în toata liniştea, marinarul se urcă pe unul din 
vechile turnuri de oţel, îşi încrucişă braţele pe piept şi 
începu să-şi legene trupul, parcă simțind tangajul unei 
nave. Pentru a întregi tabloul, avea şi o pipă scurtă între 
dinţi. 

— Ei bine, domnule Cap - îl întrebă Călăuză, cu naivitate, 
fiindcă nu văzuse expresia de compătimire care se 
aşternuse treptat pe obrazul celuilalt. Nu e într-adevăr o 
minunată întindere de apă, demnă de a fi numită mare? 

— Prin urmare, ăsta-i ceea ce numiţi voi „Lacul Nostru”? 
întrebă Cap, arătând cu pipa înspre nord. Oare chiar ăsta să 
fie lacul vostru! 

— Desigur şi dacă ţinem seama de aprecierea unora care 
au trăit pe malurile multor altor lacuri, este într-adevăr un 
lac foarte frumos. 

— E tocmai ceea ce mă aşteptam să găsesc! O băltoacă 
în ceea ce priveşte mărimea şi un hârdău cu apă de băut ca 
gust. Da, da, ai călători zadarnic pe uscat cu speranţa că ai 
putea vedea ceva ajuns la maturitate sau folositor! Ştiam 
eu că totul se va rezuma la ceea ce se vede! 

— Dar ce cusur îi găseşti lacului Ontario, meştere Cap? 
Este un lac mare, plăcut la privire şi cu apă destul de bună 
de băut pentru cei care nu au apă de izvor. 

— Dumneata îi spui ăstuia lac mare? întrebă Cap, 
descriind din nou un cerc în aer cu pipa sa. Te întreb, în 
cazul acesta, unde-i e mărimea? Oare n-a mărturisit chiar 
Jasper că între un mal şi altul nu e decât o distanţă de 


douăzeci de leghe? 

— Dar, unchiule - interveni Mabel - în afară de coasta pe 
care ne aflăm, alt uscat nu se vede. Pentru mine, el se 
aseamănă întrutotul cu un ocean. 

— lazul ăsta în miniatură să se asemene cu un ocean? 
Păi bine, Magnet, din partea unei fete care are în familia ei 
marinari adevăraţi asta pare de-a dreptul o absurditate! Ce 
vezi la el, rogu-te, care să aibă cea mai mică asemănare cu 
marea? 

— Văd apă, apă, apă şi nimic altceva, pe o distanţă de 
mai multe mile şi cât cuprinde ochiul! 

— Dar oare nu găsim tot aşa apă, apă, apă şi nimic 
altceva pe o distanţă de mile întregi de-a lungul râurilor pe 
care le-am străbătut cu piroga? Şi, pe deasupra, tot atât de 
departe cât vezi cu ochii? 

— Da, unchiule, însă râurile au maluri apropiate, 
acoperite cu arbori şi cursul de apă este îngust. 

— Dar ce, locul pe care ne aflăm noi nu este un mal şi 
nu-i spun soldaţii „malul lacului” şi nu e acoperit cu mii de 
copaci? Şi la urma urmei, douăzeci de leghe nu e un fleac 
ca lăţime? Cine dracu' a auzit vorbindu-se vreodată de 
malurile unui ocean, afară de cazul că e vorba de cele 
ascunse sub apă? 

— Dar, unchiule, în largul acestui lac nu avem aceeaşi 
privelişte ca în largul unui râu. 

— Te înşeli, Magnet, oare nu avem fluviul Amazoanelor, 
Orinoco şi La Plata, unde de pe un mal nu-l vezi pe celălalt? 
la ascultă, Călăuză, mă îndoiesc în chip serios că fâşia de 
apă de aici e un lac. Mie mi se pare că ar fi numai un râu. 
Văd că voi, oamenii de pădure de prin locurile astea, nu 
sunteţi prea tari în geografie. 

— Ehe, aici te-nşeli, meştere Cap; la fiecare capăt al 
lacului se varsă un râu demn de toată stima, dar în faţa 
dumitale se află bătrânul Ontario şi, cu toate că nu-s făcut 
să trăiesc pe lac, cred că sunt puţine care să preţuiască mai 
mult decât acesta. 

— la spune, unchiule, dacă ne-am afla pe plaja de la 
Rockaway, ce-am vedea mai mult decât aici? Intr-o parte, 


un mal ca şi cel de aici şi copaci asemănători cu cei din faţa 
noastră. 

— Asta e încăpățânare, Magnet şi o tânăra fată e datoare 
să se ferească de tot ceea ce aduce a încăpățânare. In 
primul rând, oceanul are coaste şi nu maluri, în afară de 
marile bancuri de la Teranova pe care nu le vezi de pe 
uscat, ei, poţi tu să pretinzi că malul ăsta nu se vede de pe 
uscat, ori că este sub apă? 

Deoarece Mabel nu putea să susţină cu sorţi de izbândă 
această părere bizară, Cap continuă, cu expresia omului 
care triumfă într-o discuţie asupra adversarului său. 

— Şi-apoi, copacii de aici nu se compară nici pe departe 
cu copacii de la Rockaway. Pe coastele oceanului se află 
oraşe, ferme, case de ţară şi în unele părţi ale lumii castele, 
mănăstiri şi faruri. Eh, ce zici, faruri, mai ales faruri! Şi aici 
nu vezi nimic din toate astea. Nu, nu, meştere Călăuză, nu 
am auzit niciodată de vreun ocean, pe coastele căruia să nu 
fie mai multe sau mai puţine faruri, în timp ce aici nu găsim 
nici măcar o baliză luminoasă! 

— Dar aici există ceva şi mai frumos... cu adevărat mai 
frumos... o pădure şi copaci măreţi, un templu demn de 
Dumnezeu. 

— Da, pădurea dumitale se potriveşte cu un lac, dar ce 
folos ar mai aduce un ocean, dacă tot uscatul din jurul lui ar 
fi acoperit de păduri? Nu ai mai avea nevoie de nave, 
fiindcă s-ar naviga cu plute, ceea ce ar însemna sfârşitul 
comerţului şi ce s-ar face lumea fără comerţ! Eu sunt de 
părerea filozofului care spune că natura a fost creată 
pentru scopuri comerciale. Magnet, sunt uimit cum de poţi 
accepta ideea că apa asta se aseamănă cu marea! Apăi, 
dă-mi voie să-ţi mai spun că în lacul dumitale nu e nici 
urmă de balenă, meştere Călăuză. 

— Mărturisesc că n-am auzit niciodată vorbindu-se că 
asemenea vieţuitoare ar trăi pe aici, însă eu nu preţuiesc 
animalele ce-şi duc viaţa în apă, în afară de peştii din fluvii 
şi râuri. 

— Şi nici măcar de caşaloţi, nici de marsuini sau de vreun 
biet rechin? 


— Nu pot pretinde că ar trăi într-adevăr pe aici aşa ceva. 
Repet, meştere Cap: îndeletnicirile mele n-au nicio legătură 
cu apa. 

— Nu sunt nici heringi, nici albatroşi sau peşti zburători - 
continuă Cap, cu ochii pironiţi pe Călăuză, ca să vadă cât 
de departe poate merge. Nici măcar un peşte zburător! Nu-i 
aşa? 

— Un peşte zburător! Meştere Cap, meştere Cap! Nu 
trebuie să-ţi închipui că noi, fiind nişte oameni de graniţă, 
nu avem habar de natură şi despre tot ceea ce i-a plăcut ei 
să creeze. Noi, aici, avem veveriţe zburătoare, dar... 

— O veveriţă să zboare? Ei, drăcie, meştere Călăuză, nu 
cumva îţi închipui că ai dat peste un ţânc, care face acum 
prima lui călătorie? 

— Eu nu ştiu nimic despre călătoriile dumitale, deşi 
presupun că ai făcut multe, însă în ceea ce priveşte 
pădurile, ce-am văzut cu ochii mei susţin în faţa oricui. 

— Şi ţi-ai pus în gând să mă faci să cred că ai văzut o 
veverița zburând? 

— Dacă eşti convins de puterea lui Dumnezeu, meştere 
Cap, ai face bine să crezi asta şi multe alte lucruri 
asemănătoare, fiindcă nu există nicio îndoială că e vorba de 
ceva adevărat. 

— Totuşi, Călăuză - zise Mabel, privindu-l atât de galeş şi 
dulce, încât, deşi el îşi dădea seama că ea se distrează pe 
seama lui, o ierta din toată inima - dumneata, care vorbeşti 
cu atâta respect de puterea divină, pare să te îndoieşti că 
un peşte ar putea zbura. 

— N-am spus asta, n-am spus şi dacă meşterul Cap vrea 
să confirme faptul, oricât ar părea el de necrezut, sunt gata 
să mă străduiesc să-l cred. Socot că fiecare om e dator să 
creadă în puterea lui Dumnezeu, oricât de greu i-ar veni. 

— Şi de ce peştele meu n-ar avea aripi ca şi veverița 
dumitale? întrebă Cap, cu mai multă logică decât de obicei. 
Faptul că peştii zboară şi pot zbura este un lucru pe cât de 
adevărat, pe atât de raţional. 

— Asta e singurul lucru care te opreşte să crezi povestea 
asta! zise Călăuză. Mi se pare lipsit de rațiune să-i dai unui 


animal care trăieşte în apă aripi ce par să nu-i folosească în 
niciun fel în mediul său. 

— Şi dumneata socoţi că peştii sunt atât de nătărăi încât 
să zboare pe sub apă. Deşi au aripi? 

— Nu, habar n-am de toate astea. Dar faptul că peştele 
zboară prin aer pare mai potrivnic naturii decât dacă ar 
zbura în mediul său, în care s-a născut şi a crescut, cum s- 
ar spune. 

— lată ce înseamnă să ai idei lipsite de orizont, Magnet. 
Peştele zboară din apă ca să fugă de duşmanii săi şi astfel 
se constată nu numai faptul, dar şi cauza lui. 

— Atunci presupun că e adevărat - zise Călăuză, calm. Şi 
zborul lor este lung? 

— Poate că nu chiar aşa de lung ca al porumbeilor, dar 
destul de lung ca să se înalțe în aer. Şi în ceea ce priveşte 
veveriţele dumitale, să nu mai vorbim de ele, prietene 
Călăuză, deoarece presupun că nu le-ai amintit decât ca să 
aduci un argument împotriva peştilor zburători şi în 
favoarea pădurilor. Dar ce e ancorat colo, sub deal? 

— Ăsta-i cuterul lui Jasper, unchiule - zise Mabel cu 
însufleţire - şi pare un vas foarte drăguţ. | se spune Scud. 

— Da, poate fi destul de bun pentru un lac, totuşi, nu-i 
cine ştie ce mare lucru de el. Flăcăul a obţinut un bompres 
fix şi cine a văzut vreodată un cuter cu un bompres înainte? 

— Oare n-o fi vreun motiv plauzibil pentru asta pe un lac 
ca cel din faţa noastră, unchiule? 

— Desigur, trebuie să ţin seama că nu e vorba de un 
ocean, deşi se aseamănă atât de mult cu el. 

— Ah, unchiule, uite că până la urmă Ontario se 
aseamănă cu oceanul! 

— Zic, după părerea ta şi a lui Călăuză, dar câtuşi de 
puţin după a mea. Ai putea să mă duci în mijlocul acestui 
sărman iaz în toiul nopţii celei mai întunecate hărăzită de 
cer şi în cea mai mică barcă şi ţi-aş spune fără şovăire că e 
vorba numai de un lac. Lucrul ăsta până şi Dorothy (numele 
navei sale) l-ar afla tot atât de repede ca mine. Şi nu cred 
că Dorothy ar avea nevoie de mai mult de două traversări 
scurte, ca să-şi dea seama ce deosebire este între Ontario 


şi bătrânul 

Atlantic. O dată am intrat cu un astfel de bric într-unul din 
cele mai mari golfuri sud-americane şi s-a comportat tot 
atât de stângaci ca un idiot într-o biserică plină până la 
refuz de o congregaţie. Şi Jasper navighează pe 
ambarcaţiunea aceea? Trebuie să fac o croazieră cu el, 
Magnet, înainte de a vă părăsi şi, mărturisesc, numai de 
dragul numelui său. N-aş vrea să se spună că am văzut 
iazul ăsta şi am plecat fără să fac o excursie pe el. 

— Ei, păi n-ai nevoie să aştepţi prea mult ca să-ţi 
împlineşti dorinţa - răspunse Călăuză - fiindcă sergentul 
tocmai e pe cale să se îmbarce cu un detaşament, ca să 
schimbe un post din O-mie-de-insule şi cum l-am auzit că 
vrea s-o ia şi pe Mabel cu el, poţi să-i însoţeşti. 

— E , adevărat, Magnet? 

— Cred că da - răspunse fata, îmbujorându-se, dar atât 
de uşor, că roşeaţa din obrajii ei nu fu observată de ceilalţi, 
însă am avut atât de puţin timp să vorbesc cu scumpul meu 
tată, că nu sunt absolut sigură. Dar iată-l că vine, şi-l puteţi 
întreba pe el. 

In ciuda gradului sau modest, înfăţişarea şi felul de a fi al 
sergentului Dunham impuneau respect. De statură înaltă şi 
impunătoare, cu un aer grav şi sever, era în acţiunile şi 
ideile sale atât de convins şi meticulos, încât chiar Cap, 
obişnuit să fie neînduplecat şi pedant cu oamenii de pe 
uscat, nu-şi îngăduia aceleaşi libertăţi faţă de bătrânul 
soldat pe care le avea cu ceilalţi prieteni. Se remarcase 
adesea că Duncan de Lundie, laird-ul!* scoţian, care 
comanda fortul, îl respecta pe sergentul Dunham mai mult 
decât pe ceilalţi subalterni ai săi, fiindcă veteranul maior 
preţuia experienţa şi serviciile aduse la fel ca originea 
socială şi averea. Deşi sergentul nu sperase niciodată să 
ajungă la o treaptă mai înaltă, acţionase întotdeauna astfel 
încât atrăgea atenţia asupra sa, fiind silit să trăiască în 
strânsă legătură cu subalternii lui, ale căror pasiuni şi 
apucături socotise că trebuie să le înfrâneze printr-un aer 
distant şi demn. Felul acesta de a fi dăduse comportării 

sale o asemenea prestanţă, încât puţini dintre ei puteau să 
scape de influenţa sa. In timp ce căpitanii îl tratau cu 
amabilitate şi ca pe un vechi camarad, locotenenţii arareori 
îndrăzneau să contrazică părerile lui militare, iar aspiranţii, 
după cum se ştia, aveau faţă de el o atitudine care se 
asemuia foarte mult cu condescendenţa. Nu e deci de 
mirare că anunţul lui Mabel puse numaidecât capăt 
dialogului ciudat relatat mai înainte, deşi se observase 
adesea că la frontiera aceea, Călăuză era singurul om de 
condiţie modestă care-şi îngăduia să-l trateze pe sergent ca 
pe egalul lui, sau chiar cu familiaritatea afectuoasă a unui 
prieten. 

— Bună dimineaţa, frate Cap - zise sergentul, salutând 
milităreşte în timp ce înainta cu un aer grav şi impunător pe 
bastion. Obligaţiile de fiecare dimineaţă m-au făcut să uit 
de tine şi de Mabel. Dar acum avem timp o oră sau două şi 
putem să stăm mai mult de vorbă. Ce zici, frate, nu ţi se 
pare că fiica mea seamănă foarte mult cu aceea pe care 
am pierdut-o de atâta vreme? 

— Mabel este imaginea vie a mamei sale, sergent, ceea 
ce de fapt am spus-o totdeauna; e drept că are aerul 
dumitale serios, deşi familia Cap nu a avut niciodată nevoie 
să fie îndemnată la seriozitate şi hărnicie. 

Mabel aruncă o privire sfioasă chipului sever şi grav al 
tatălui ei, la care se gândise totdeauna cu căldura pe care o 
păstrează copiii în inima lor pentru părinţii absenţi şi, 
deoarece observă pe obrazul sergentului o oarecare 
încordare, în ciuda înfăţişării lui grave şi reci se simţi 
îndemnată să se arunce la pieptul lui şi să plângă de 
bucurie. Insă el era atât de rece, de formal şi rezervat, lucru 
la care, de fapt, nu se aşteptase, încât nu şi-ar fi îngăduit 
această libertate nici chiar dac-ar fi fost singur. 

— Ai întreprins pentru mine o călătorie lungă şi grea, 
frate şi mă voi strădui să fac totul ca să te simţi bine cât vei 
rămâne printre noi. 

— Aud că o să primiţi în curând ordin de a ridica ancora, 
sergent, ca să schimbaţi culcuşul într-o parte a lumii unde 
se spune că ar fi o mie de insule. 


— Oare asta să fie o scăpare a ta, Călăuză? 

— Nu, nu, sergent, nu-i vorba de asta, dar nu mi s-a 
părut că trebuie să tăinuiesc ceea ce se pregăteşte faţă de 
o rudă a dumitale atât de apropiată. 

— Toate mişcările militare trebuie făcute în cea mai mare 
taină - răspunse sergentul, bătându-l pe celălalt uşor şi 
prietenos pe umăr, dar plin de reproş. Ai petrecut prea mult 
timp din viaţă în faţa francezilor, ca să nu cunoşti valoarea 
tăcerii. Dar nu face nimic, despre intenţia noastră se va afla 
curând şi acum nu mai merită s-o ascundem. Da, vom 
îmbarca în scurta vreme un detaşament, pentru a schimba 
un post pe lac, deşi nu pot spune că este vorba de postul O- 
mie-de-insule şi poate că-l voi însoţi; în cazul acesta, o voi 
lua pe Mabel cu mine, ca să-mi pregătească supa şi sper, 
frate, că nu vei dispreţui raţia de mâncare a unui soldat 
timp de o lună sau mai mult. 

— Asta depinde de felul traseului. Nu-mi plac pădurile şi 
mlaştinile. 

Vom naviga pe bordul lui Scud şi e drept că întreaga 
călătorie nu e pentru noi ceva neobişnuit, iar pentru cineva 
acomodat cu apa va fi probabil destul de plăcută. 

— Da. Dar cu apa de mare, dacă nu te superi, nu cu apa 
de lac. Oricum, dacă nu are cine să comande cuterul ăsta al 
vostru, nu mă dau îndărăt să vă însoțesc în călătorie, deşi 
socot întreaga expediţie ca un timp pierdut, fiindcă mi se 
pare o ironie să foloseşti cuvântul navigare pe iazul ăsta, de 
parc-ai călători pe mare. 

— Jasper conduce cuterul cu destulă pricepere, frate Cap, 
prin urmare, nu pot spune că am avea nevoie de serviciile 
dumitale, deşi am fi încântați să ne însoţeşti. Să ştii însă că 
nu te poţi întoarce în oraş înainte de trimiterea unui 
detaşament acolo şi probabil că asta nu se va întâmpla 
decât după revenirea mea. Ei bine, Călăuză, văd că se 
urmăreşte pentru prima oara o pistă a indienilor Mingo fără 
ca tu să fi în fruntea urmăritorilor. 

— Pentru a fi sincer, sergent - răspunse acesta, oarecum 
stânjenit şi cu o expresie cu totul nouă pe chipul său calm, 
ars de soare - în dimineaţa asta nu prea mi-a venit să plec. 


În primul rând, am convingerea că soldaţii regimentului 55 
nu sunt în stare să-i ajungă din urmă pe irochezi în păduri şi 
mişeii aceia n-or să aştepte să fie împresuraţi, aflând că 
Jasper a ajuns la garnizoană. Apoi, un om îşi poate îngădui 
un pic de odihnă, după o vară întreaga de muncă grea, fără 
să fie acuzat de rea-voinţă. In sfârşit, Marele-Şarpe se află 
în preajma lor şi dacă e cu putinţă ca mişeii aceia să fie 
găsiţi, putem avea încredere în ura şi agerimea lui, prima 
fiind mai puternică, iar a doua aproape tot atât de mare, 
dacă nu chiar la fel de mare ca a mea. El nu iubeşte 
puşlamalele astea veşnic la pândă mai mult decât mine şi 
în ceea ce mă priveşte, pot să spun că simţămintele mele 
pentru indienii Mingo sunt acelea ale unui indian Delawar 
altoite pe o tulpină de creştin. Nu, nu, de data asta am vrut 
să las cinstea expediției tânărului aspirant care o comandă 
ca, după ce se va întoarce, dacă nu-şi pierde scalpul, să se 
poată lăuda cu campania sa în scrisorile trimise mamei 
sale. Am vrut să mai joc o dată în viaţa mea rolul unui 
leneş. 

— Şi nimeni nu ar avea dreptul la asta mai mult decât 
dumneata - răspunse prietenos sergentul - dacă serviciile 
îndelungate şi pline de credinţă înseamnă un titlu pentru 
căpătarea unui concediu. Mabel nu va gândi nimic rău 
despre dumneata dacă vei prefera compania ei în locul 
urmăririi indienilor şi îndrăznesc să spun că va fi fericită să- 
ţi ofere o parte din micul ei dejun, dacă vei vrea. Asta nu 
trebuie să te facă să crezi, fata mea, că omul acesta are 
obiceiul să lase jefuitorii care dau târcoale fortului să bată 
în retragere fără să se audă bubuitura armei sale. 

— Dacă mi-aş închipui că dânsa crede una ca asta, 
sergent, deşi nu sunt un amator de pradă sau de evoluţii 
spectaculoase, mi-aş lua Ucigătoarea-de-cerbi pe umăr şi 
aş părăsi garnizoana, înainte ca Mabel să se poată încrunta. 
Nu, nu, ea mă cunoaşte mai bine, deşi ne-am întâlnit de 
curând, fiindcă indienii Mingo au avut grijă să animeze 
scurta călătorie pe care am şi făcut-o împreună. 

— Mi-ar trebui dovezi puternice, Călăuză, ca să mă facă 
să cred ceva rău despre dumneata din orice punct de 


vedere, dar mai ales în privinţa asta - răspunse Mabel, cu o 
sinceritate deschisă, prin care căuta să alunge orice 
bănuială că vorbele ei s-ar datora numai amabilităţii. După 
câte ştiu şi tatăl şi fiica îţi datorează viaţa şi te rog să fi 
sigur că niciunul dintre ei nu va uita asta vreodată. 

— iți mulţumesc, Mabel, îţi mulţumesc din toata inima! 
Dar nu vreau să mă folosesc de naivitatea ta; eu nu cred că 
indienii Mingo s-ar fi atins măcar şi de un singur fir de păr 
din capul tău, daca ar fi izbutit, datorită mişeliilor şi 
vicleniei lor, să pună mâna pe tine. Scalpul meu, al lui 
Jasper, al meşterului Cap aici de faţă, precum şi al Marelui- 
Şarpe ar fi fost fără îndoială uscate la fum, dar fiicei 
sergentului nu i-ar fi atins niciun fir de păr din cap. 

— Şi de ce aş crede că nişte duşmani ştiuţi că nu cruţă 
nici femeile, nici copiii, mi-ar fi arătat mie mai multă 
mărinimie decât alteia? Imi dau seama, Călăuză, că-ţi 
datorez viaţa. 

— Sunt de alta părere, Mabel. Sunt convins că nu i-ar fi 
lăsat inima să-ţi facă vreun rău. Nu, niciunul din diavolii 
Mingo n-ar fi avut inima să se atingă de vreun fir de păr din 
capul tău. Oricât de mişei i-aş socoti pe vampirii ăştia, nu-i 
cred în stare de o asemenea mârşăvie. Ei ar fi fost în stare 
însă de altceva: să te silească să fi soţia unuia dintre şefii 
lor, ceea ce ar fi însemnat o tortură cumplită pentru o 
tânără femeie creştină; dar mai departe cred că nici indienii 
Mingo n-ar fi îndrăznit să meargă. 

— Bine, atunci am scăpat de această nenorocire datorită 
dumitale - zise Mabel, luându-i mâna cu sinceritate şi 
prietenie, în aşa fel încât să-i facă o mare bucurie cinstitului 
Călăuză. Să fi ajuns soţia unui indian sălbatic ar fi fost 
pentru mine un rău mai mare decât moartea. 

— Asta-i firea ei, sergent - exclama Călăuză, întorcându- 
se spre vechiul său camarad cu mulţumirea întipărită pe 
faţa sa de om cinstit - nu face decât să-şi respecte firea. l- 
am spus Şarpelui că trecerea la creştinism nu va face 
niciodată un om alb dintr-un indian Delawar şi nici urletele 
sau strigătele de război nu vor transforma un om alb într-o 
piele roşie. Acum e vorba de natura unei tinere fete 


născută din părinţi creştini şi ea trebuie păstrată. 

— Ai dreptate, Călăuză şi în ce o priveşte pe Mabel 
Dunham, şi-o va păstra. Dar e timpul să mâncăm câte ceva 
şi dacă vrei să mă urmezi, frate Cap, vei vedea cum trăim 
noi, sărmanii soldaţi, pe frontiera asta îndepărtată. 


CAPITOLUL IX 


Spuneţi-mi, dar, tovarăşi de surghiun, 
Străvechiul obicei n-a îndulcit viaţa 
Mai mult decât belşugul? Şi-apoi codrii 
Nu-s oare mai feriţi decât Palatul? 
Aicea, ca Adam, simţim păcatul. 


Shakespeare: „Cum vă place” 


Sergentul Dunham nu se lăudase degeaba când făcuse 
promisiunea exprimată în ultimele sale cuvinte din capitolul 
precedent. Deşi fortul se afla pe o graniţă îndepărtată, cei 
ce trăiau acolo se bucurau de o masă care ar fi putut fi 
râvnită din multe puncte de vedere chiar şi de regi şi prinți. 
In timpul când se petrecea povestirea noastră, ba chiar şi 
vreme de o jumătate de secol mai târziu, toată regiunea 
aceasta întinsă, numitul Vestul sau Ţările Noi, era o 
adevărată pustietate, însă plină cu toate vietăţile naturii 
aparţinând climatului respectiv, cu excepţia oamenilor şi a 
animalelor domestice. Numărul neînsemnat de indieni care 
cutreierau pădurile nu puteau împuţina în chip serios 
abundența vânatului şi garnizoanele presărate pe graniţă 
sau vânătorii ocazionali pe care-i întâlneai ici şi colo pe 
această vastă suprafaţa nu produceau un efect mai mare 
decât îl produce o albină pe un câmp de hrişcă, sau o 
pasăre-muscă pe o floare. 

Informaţiile păstrate până în vremurile noastre despre 
minunatele mulţimi de animale sălbatice, pasări şi peşti, 
întâlnite atunci mai ales pe malurile marilor lacuri, erau 
confirmate de mărturisirile oamenilor, fără de care aş şovăi 
să le relatez; dar deoarece eu însumi am fost martorul 
ocular al unor astfel de minuni, îmi voi face datoria cu 
încrederea pe care ne-o dă adevărul. Fluviul Oswego, foarte 
bine aprovizionat, putea satisface din belşug cămara unui 
epicurian. Apele sale erau pline de peşti de tot felul şi 


pescarul nu trebuia decât să arunce undiţa, ca să scoată un 
biban sau alt peşte din această specie, care popula pe 
atunci apele, după cum aerul de deasupra mlaştinilor 
acestei latitudini fertile era cunoscut ca fiind plin de 
insecte. Printre alţi peşti, somonul de lacuri era prea puţin 
deosebit de gustosul somon din nordul Europei. Printre 
diferitele păsări migratoare ce mişunau prin păduri şi pe 
ape exista aceeaşi afluenţă şi în marile golfuri care formau 
dantela malurilor lacului se puteau vedea adesea gâşte şi 
rațe mişunând la un moment dat pe sute de acri de apă. 
Cerbi, urşi, iepuri şi veveriţe, precum şi alte patrupede, 
printre care descopereai uneori şi elani sau reni întregeau 
aceste resurse naturale, datorită cărora se compensau mai 
puţin sau mai mult privaţiunile inevitabile ale forturilor, 
lipsuri datorate aşezării lor la o graniţă îndepărtata. 

Acolo unde hrana, privită într-altă parte ca un mare lux, 
era atât de îmbelşugată, se înfruptau toţi fără excepţie din 
ea. Chiar şi cel mai umil om de pe malul râului Oswego se 
desfăta în mod obişnuit cu un vânat care ar fi provocat 
laudele cele mai entuziaste la o masă din Paris; aceasta 
putea constitui subiectul unui bun comentariu despre 
capriciile gustului şi ciudăţenia dorințelor omeneşti în ceea 
ce priveşte meniul lor, socotit în alte ţări ca obiect de 
invidie şi nemulţumire, dar aici reprezentând doar un prilej 
de a face mofturi. 

Hrana obişnuită şi pe sponci a armatei, ce se cerea bine 
gospodărită din cauza greutăților transportului, era mai 
preţuită de soldatul obişnuit, care ar fi renunţat în orice 
clipă cu bucurie la vânat rațe, porumbei şi somoni, pentru a 
savura slănină, napi muraţi şi varză acră. 

Desigur că masa sergentului Dunham se distingea prin 
abundența şi luxul de la graniţa aceea, precum şi prin 
privaţiunile sale. Pe un taler de lemn fumega un delicios 
somon fript, bucăţi de vânat împrăştiau un miros ispititor şi 
câteva feluri de fripturi reci, toate de vânat, fuseseră puse 
dinaintea oaspeţilor nou veniţi, în cinstea lor şi pentru a 
dovedi ospitalitatea vechiului soldat. 

— Nu s-ar părea că aveţi o raţie redusă în această parte 


a lumii, sergent - zise Cap, după ce fu iniţiat în misterele 
diferitelor feluri. Somonul vostru l-ar mulţumi până şi pe un 
scoţian. 

— Şi cu toate astea n-ai dreptate, frate Cap, fiindcă 
dintre cele două sau trei sute de oameni din această 
garnizoana, în afară de vreo şase, toţi sunt gata să jure că 
peştele nu merită să fie mâncat. Chiar şi unii dintre băieţii 
care n-au gustat acasă niciodată vânatul decât ca 
braconieri, strâmbă din nas în faţa celor mai grase pulpe de 
căprioară de aici. 

— Asta e felul creştinilor - zise Călăuză - şi îndrăznesc să 
spun că nu le face cinste. O piele roşie nu arată niciodată 
niciun fel de dezgust şi este totdeauna mulţumit cu hrana 
pe care o primeşte, fie ea grasă ori slabă, de cerb sau de 
urs, piept de curcan sălbatic sau aripă de gâscă. Spre 
ruşinea noastră, a oamenilor albi, trebuie să recunoaştem 
că privim fără recunoştinţă binecuvântările naturii, socotind 
în schimb nimicurile ca lucruri importante. 

— Ei bine, asta se petrece cu regimentul 55, fără a putea 
vorbi prea multe despre credinţa lor creştină - răspunse 
sergentul. Chiar şi maiorul, bătrânul Duncan de Lundie, jura 
uneori că o prăjitură preparata din făină de orez e mai bună 
decât un biban din Oswego şi suspină după o înghiţitură de 
apă din munţii lui scoțieni, când are, ca să spunem aşa, 
întregul Ontario ca să-şi stingă setea. 

— Maiorul Duncan e căsătorit şi are copii? întrebă Mabel, 
care, în chip firesc, se gândea, în noua sa situaţie, la 
femeile din fort. 

— Nu, fiica mea, dar se spune că ar avea o logodnică în 
ţara lui. Se pare că doamna aceea e hotărât mai bine să 
aştepte decât să îndure asprimile serviciului în această 
regiune sălbatică, fapt care, frate Cap, nu se potriveşte cu 
părerea mea despre îndatoririle unei femei. Sora ta a avut 
alte idei şi dacă Dumnezeu ar fi cruţat-o, ar sta acum pe 
scaunul de campanie pe care şade fiica ei. 

— Sper, sergent, că nu te gândeşti ca Mabel să devină 
soţia unui soldat - zice Cap, grav. Familia noastră şi-a dat 
obolul în aceasta privinţă şi ar fi timpul să ne gândim din 


nou la mare. 

— Te asigur, frate, că nu mă gândesc să-i găsesc un soţ 
fetei mele în regimentul 55 sau într-alt regiment, deşi cred 
că e momentul ca această copilă să ia de bărbat un om 


respectabil. 

— Tată! 

— Nu se potriveşte cu firea lor, sergent, să se vorbească 
atât de deschis despre lucrul ăsta - zise Călăuză. 


Experienţa m-a învăţat că cel ce urmăreşte o fecioară nu 
trebuie să-şi strige prea tare gândurile în urma ei. Aşa că, 
dacă sunteţi de părere, zic să vorbim despre altceva. 

— Bine. Atunci, frate Cap, nădăjduiesc că bucata asta de 
friptură rece de purcel îţi place. Se pare că preţuieşti 
mâncarea. 

— Da, dar daţi-mi o carne civilizată, dacă vreţi să 
mănânc - răspunse marinarul cu trufie. Vânatul ăsta este 
destul de bun pentru marinarii voştri de uscat, dar nouă, 
celor de pe ocean, ne place carnea pe care o ştim noi. 

În clipa aceea Călăuză îşi lăsă pe masă cuțitul şi furculiţa 
şi se porni, în felul său tăcut, pe un râs sănătos; apoi, 
întrebă plin de curiozitate: 

— Nu-ţi pare rău de piele, meştere Cap? Nu simţi lipsa 
pielii? 

— Nici vorbă, Călăuză, că ar fi fost mai bun să fie cu 
jacheta lui, dar presupun că în pădurile voastre e la modă 
să serviţi bucăţile de purcel de lapte în felul acesta. 

— Bine, bine, un om poate să dea ocolul lumii şi să nu 
ştie totul ! Dacă ar fi trebuit să jupoi porcul ăsta, meştere 
Cap, ţi-ai fi scrijelit degetele. Creatura asta este un arici. 

— Pe legea mea, mi se părea mie că nu-i totuşi vorba de 
porc adevărat - răspunse Cap - dar mă gândeam că aici, în 
pădure, chiar şi un porc ar putea pierde unele din bunele 
sale calităţi. Mi se părea normal ca un porc de apă dulce să 
nu fie tot atât de bun ca porcul de apă sărată. Presupun, 
sergent, că şi pentru tine e valabil lucrul ăsta, nu-i aşa? 

— Numai să nu fiu pus să-l jupoi. Sper, Călăuză, că Mabel 
nu a fost nedisciplinată în timpul marşului. 

— Nu, nu, dacă Mabel este numai pe jumătate mulţumită 


de Jasper şi de Călăuză, pe cât sunt aceştia mulţumiţi de 
ea, vom fi prieteni pentru tot restul vieţii. 

Vorbind astfel, Călăuză îşi întoarse ochii spre faţa ei 
îmbujorată, parcă dorind, inconştient, să-i cunoască 
părerea; cu o delicateţe înnăscută, care dovedea faptul că 
era departe de curiozitatea aceea mitocănească de a 
pătrunde în sanctuarul simţămintelor feminine, se uită în 
farfurie, părând că-şi regretă îndrăzneala. 

— Bine, bine, nu trebuie să uităm că femeile nu sunt 
bărbaţi - luă din nou cuvântul sergentul - şi trebuie să 
ţinem seama de natura şi educaţia lor. Un recrut nu este un 
veteran. Oricine ştie că ai nevoie de mult timp ca să faci 
dintr-un om un bun soldat şi oricine e de acord că e nevoie 
de un timp şi mai îndelungat decât cel obişnuit ca s-o 
formezi pe fiica unui bun soldat. 

— Asta-i o doctrină nouă, sergent - sări Cap, cu o 
oarecare însufleţire. Noi, bătrânii marinari, suntem înclinați 
a crede că ar fi cu putinţă să se formeze şase soldaţi şi încă 
din cei mai buni, într-un timp în care nu se poate instrui 
temeinic decât un singur marinar. 

— Da, frate Cap, mi-am dat oarecum seama care este 
părerea marinarilor despre ei înşişi - răspunse cumnatul lui, 
zâmbind atât cât îi îngăduiau trăsăturile sale severe - 
fiindcă mi-am petrecut mulţi ani în garnizoana unui port. 
Noi am mai discutat pe vremuri subiectul acesta şi mă tem 
că nu vom fi niciodată de aceeaşi părere. Dar dacă vrei să 
ştii care este diferenţa dintre un soldat adevărat şi un om 
obişnuit în ceea ce aş numi eu felul lor de a fi, e destul să 
priveşti un batalion al regimentului 55 la parada de astăzi 
după-amiază şi când vei ajunge din nou la York, să te uiţi la 
unul din regimentele de miliţie, care execută aceleaşi 
manevre. 

— Ei bine, eu cred, sergent, că e o deosebire prea mică, 
nici măcar cât e între un bric şi un bastiment. Pentru mine, 
toţi soldaţii dumitale sunt la fel: uniformă purpurie, egretă, 
praf de puşcă şi argilă pentru pipe. 

— Aşa judecă un marinar, domnul meu - răspunse 
sergentul cu demnitate - dar, desigur, nu-ţi dai seama că e 


nevoie de un an ca să-l înveţi pe un soldat adevărat cum să 
mănânce. 

— Cu atât mai rău pentru el! Miliţienii ştiu cum să nu 
mănânce din prima zi şi am ajuns la concluzia asta fiindcă 
am auzit adesea că devorează în timpul marşurilor lor tot 
ce le iese în cale, chiar dacă nu mai fac altceva. 

— După câte presupun, au propria lor fire ca şi alţi 
oameni - sări Călăuză, hotărât să apere pacea, care era 
vădit primejduită de preferința încăpăţânată a fiecăruia 
dintre cei doi adversari pentru propria lor profesiune - şi 
când firea unui om îi este dată de providenţă, de obicei ai 
încerca zadarnic s-o schimbi. Regimentul 55, sergent, este 
un regiment remarcabil prin felul său de a lua masa, ştiu 
asta, fiindcă mi-am petrecut multă vreme printre soldaţii 
lui, deşi aş îndrăzni să spun că s-ar găsi şi corpuri de miliţie 
care l-ar întrece în astfel de festinuri. 

— Unchiule - zise Mabel - dacă ai terminat micul dejun, 
te-aş ruga să mergi din nou cu mine pe bastion. Nimeni 
dintre noi nu a văzut bine lacul şi unei tinere femei fi e greu 
să circule singură în jurul fortului din prima zi a sosirii sale. 

Cap înţelese motivul lui Mabel şi având un adânc 
simţământ de prietenie pentru cumnatul său, se învoi să 
amâne discuţia până la o nouă ocazie, deoarece, cu felul lui 
profesoral şi încăpățânat de a fi, nici nu-i trecea prin minte 
s-o abandoneze. Ca urmare, îşi însoţi nepoata, lăsându-l pe 
sergentul Dunham împreună cu prietenul său Călăuză. De 
îndată ce adversarul lui se îndepărtă, sergentul, care nu 
prea înţelesese manevra fiicei sale, se întoarse spre 
însoţitorul lui cu un zâmbet triumfător, zicând: 

— Armata, Călăuză, n-a ştiut niciodată să se facă 
respectată şi, cu toate că modestia este necesară omului, 
fie că este îmbrăcat în surtuc roşu sau negru, fie că are 
doar cămaşa pe el, nu-mi place să pierd prilejul de a spune 
o vorbă în favoarea ei. Ei bine, prietene - adăugă dânsul, 
luând mâna lui Călăuză şi strângând-o afectuos - cum îţi 
place fiica mea? 

— Poţi fi mândru de ea, sergent şi ai şi de ce să fi mândru 
ca tată al unei tinere fete atât de frumoase şi bine educate. 


Eu am văzut multe femei şi unele dintre ele frumoase şi 
impunătoare, dar niciodată până acum nu am întâlnit una 
căreia providenţa să-i fi dat daruri atât de diferite şi de 
potrivite. 

— Şi pot să-ţi spun, Călăuză, că şi ea are o părere tot atât 
de bună despre tine. Mi-a vorbit mult noaptea trecută de 
sângele tău rece, de vioiciunea şi amabilitatea, dar mai ales 
de bunătatea ta, fiindcă prin bunătate câştigi faţă de femei 
de la început, prietene, mai mult de jumătate din ceea ce 
nădăjduieşti; aşa că primul contact reciproc pare să fie 
mulţumitor pentru ambele părţi. Perie-ţi uniforma şi dacă 
dai mai multă atenţie exteriorului tău, Călăuză, mâna fetei 
e ata o dată cu inima ei. 

— Nici vorbă, sergent, nu uit nimic din ceea ce mi-ai spus 
şi mă voi strădui din răsputeri, în limitele cuminţeniei, să-i 
fiu lui Mabel tot atât de drag cum mi-e şi ea mie. Abia a 
răsărit soarele în dimineaţa asta, că mi-am curăţat şi mi-am 
făcut carabina să strălucească şi cred că ea n-a arătat 
niciodată mai frumoasă ca acum. 

— Asta se potriveşte cu ideile tale despre vânătoare, 
Călăuză, dar orice armă de foc trebuie să sclipească şi să 
lucească în bătaia soarelui şi o puşcă cu ţeava mată nu mi 
s-a părut niciodată frumoasă. 

— Lordul Howe gândea altfel, sergent; cu toate astea era 
socotit un bun soldat. 

— E foarte adevărat, brunase toate ţevile puştilor din 
regimentul senioriei sale, dar ce-a ieşit bun din asta? Poţi 
să-i citeşti epitaful în biserica engleză de la Albany! Nu, nu, 
bunul meu prieten, un soldat trebuie să fie un soldat şi nu 
trebuie să se ruşineze sau să se teamă o clipă de a purta 
simbolurile  onorabilei sale profesiuni. Ai stat mai pe 
îndelete de vorbă cu Mabel, Călăuză, când eraţi singuri în 
canoe? 

— Nu am prea avut multe ocazii, sergent, şi-apoi mă 
simţeam atât de inferior faţă de felul ei de a gândi, că m- 
am temut să vorbesc prea mult în legătură cu subiecte 
dintr-un domeniu care nu ţinea de priceperea mea. 

— De, ai şi n-ai dreptate, în egală măsură, prietene. 


Femeilor le place o conversaţie uşoară, fiindcă preferă să 
fie obiectul principal al acestei conversații. Acum, după câte 
ştii, nu sunt omul care se grăbeşte a-şi spune primul gând 
uşuratic care-i vine în minte, totuşi, observam uneori în 
trecut că mama lui Mabel nu avea de loc o părere mai rea 
despre mine când mă îndepărtam puţin de demnitatea mea 
bărbătească. E drept, aveam douăzeci şi doi de ani mai 
puţin decât astăzi şi în loc să fiu cel mai bătrân sergent din 
regiment, eram cel mai tânăr. Aerul de demnitate e 
folositor şi impune, fiind specific comportării bărbăteşti, dar 
dacă vrei să fi apreciat temeinic de o femeie, trebuie, când 
ai prilejul, să ai puţină amabilitate faţă de ea. 

— Ah, sergent, mă tem că nu voi izbuti niciodată să mă 
port astfel! 

— De ce să fi atât de descurajat într-o problemă în care 
credeam că suntem amândoi de aceeaşi părere? 

— Am fost amândoi de părere că dacă Mabel s-ar dovedi 
a fi ceea ce mi-ai spus şi ar putea privi cu ochi buni un 
vânător şi o călăuză, eu aş renunţa în parte la viaţa mea de 
peregrinări şi aş încerca să mă civilizez, luându-mi o soţie şi 
având şi copii. Dar de când am văzut-o pe această fată, am 
avut multe presimţiri supărătoare. 

— Ce vrei să zici? îl întrerupse sergentul cu un ton sever. 
Oare nu te-am înţeles bine când mi-ai spus că ţi-a plăcut? 
Şi Mabel să fie fata care să-ţi înşele aşteptările? 

— Ah, sergent, nu de Mabel mi-e teamă, ci de mine 
însumi! La urma urmei, nu sunt decât un sărman om de 
pădure, ignorant şi poate că în realitate nici nu sunt măcar 
atât de bun precum crezi şi cum gândesc eu. 

— Dacă te îndoieşti de judecata ta, Călăuză, te rog să nu 
te îndoieşti de a mea. Ce, nu sunt eu obişnuit să cunosc 
caracterele oamenilor? Nu este asta îndeosebi 
îndeletnicirea mea şi m-am înşelat eu de multe ori? 
întreabă-l pe maiorul Duncan, domnule, dacă ai nevoie de 
asigurări în această privinţă! 

— Dar noi, sergent, suntem prieteni de multă vreme, 
fiindcă am luptat adesea cot la cot şi ne-am făcut servicii 
unul altuia. Or, în astfel de cazuri, oamenii sunt înclinați să 


gândească prea bine unii despre alţii şi mă tem că fiica 
dumitale poate să nu privească un vânător modest şi 
ignorant cu tot atâta bunăvoință ca tatăl ei. 

— Bine, bine, Călăuză, singur nu te poţi aprecia, aşa că te 
rog să te încrezi cu totul în aprecierea mea. In primul rând, 
ai experienţă şi toate fetele au nevoie de asta şi nicio 
tânără prevăzătoare nu ar trece cu vederea o asemenea 
calitate. Apoi, nu eşti unul dintre fanfaronii care-şi dau aere 
când intră într-un regiment şi faci parte dintre cei ce ştiu 
să-şi facă datorii, purtând urmele îndeplinirii ei pe faţa şi 
trupul său. Dă-mi voie să-ţi spun că te-ai expus focului de 
treizeci sau patruzeci de ori, dacă ţinem socoteala de toate 
încăierările şi ambuscadele prin care ai trecut. 

— Toate astea sunt adevărate, sergent, da, sunt 
adevărate, dar îţi asigură ele câştigarea bunăvoinţei unei 
tinere femei cu inima delicată? 

— Cu timpul, o vei câştiga. Experienţa pe câmpul de 
bătaie este tot atât de bună în dragoste ca şi în război. De 
altfel, eşti un supus atât de cinstit şi loial al regelui, încât se 
poate lăuda cu tine, Domnul să-l binecuvânteze! 

— S-ar putea să fie aşa, da, s-ar putea, dar mă tem că 
prea sunt din topor, prea bătrân şi prea sălbatic, ca să mă 
potrivesc cu visul unei fete atât de tinere şi delicate ca 
Mabel, care nu e învățată cu obiceiurile noastre din această 
sălbăticime şi poate priveşte aşezările omeneşti ca mai 
potrivite pentru năzuinţele şi firea ei. 

— Astea sunt alte amăgiri, prietene şi mă uimeşte faptul 
că nu ai vorbit de ele niciodată până acum. 

— Fiindcă poate niciodată nu am ştiut cât de puţină 
valoare am, până când nu am întâlnit-o pe Mabel. Am 
călătorit cu unele femei tot atât de frumoase ca ea şi le-am 
călăuzit prin pădure, văzându-le în situaţii primejdioase şi în 
clipe de bucurie, dar îmi erau totdeauna cu mult 
superioare, ca să mă pot gândi la ele altfel decât ca la nişte 
fiinţe slabe, pe care aveam îndatorirea să le protejez şi să 
le ajut. Acum situaţia este alta. Mabel şi cu mine ne aflăm 
aproape pe aceeaşi treaptă şi eu mă simt atras în jos deo 
greutate, care, biruindu-mă, îmi dă simţământul că suntem 


foarte deosebiți unul de altul. Aş vrea să am zece ani mai 
puţin, sergent, să arăt mai chipeş; să am trăsături mai 
atrăgătoare, ca să plac unei fete tinere şi frumoase. 

— Linişteşte-te, curajosul meu prieten şi ai încredere în 
priceperea unui tată în ceea ce priveşte femeile. Mabel te şi 
iubeşte pe jumătate, iar cincisprezece zile de viaţă comună 
şi de amabilităţi reciproce printre insulele de acolo vor 
adăuga şi cealaltă jumătate. Fata aproape că mi-a şi spus-o 
în noaptea trecută. 

— Să fie adevărat, sergent? întrebă Călăuză, căruia, cu 
firea lui modestă şi blândă nu-i venea să se vadă într-o 
lumina atât de favorabilă. Să fie adevărat? Eu nu sunt decât 
un sărman vânător şi Mabel, după câte văd, e mai potrivită 
a fi soţia unui ofiţer. Crezi că o să se învoiască ca să 
renunţe la viaţa orăşenească, la mersul la biserică şi la 
vizite, ca să locuiască aici, în pădure, cu un om care nu e 
decât o călăuză şi un vânător? Nu va regreta ea până la 
urmă zilele din trecut şi faptul că nu şi-a ales un soţ mai 
hun? 

— Un soţ mai bun, Călăuză, ar fi greu de găsit - răspunse 
tatăl. În ceea ce priveşte obiceiurile orăşeneşti, se uită 
repede în libertatea pădurii şi Mabel e destul de curajoasă 
ca să locuiască la graniţă. Eu nu m-am gândit la această 
căsătorie prietene, fără să chibzuiesc adânc asupra ei, 
întocmai ca un general înainte de începerea unei campanii. 
În primul rând, socoteam să te înrolezi în regiment, ca să 
poţi să-mi iei locul când mă voi retrage, fapt care se va 
întâmpla mai curând sau mai târziu. Dar, după mai 
îndelungă cugetare, mi s-a părut că nu eşti tocmai potrivit 
pentru slujba asta. Însă chiar dacă nu eşti un soldat în toate 
puterea cuvântului, eşti un soldat în înţelesul cel mai bun al 
lui şi ştiu că te bucuri de stima tuturor ofiţerilor din 
detaşament. Cât voi trăi eu, Mabel poate să locuiască la 
mine şi tu vei avea întotdeauna un cămin când te vei 
întoarce din recunoaşteri şi marşuri. 

— Toate astea ar fi foarte plăcute, sergent, dacă şi fata 
le-ar dori, dar, vai, nu cred că un om ca mine ar putea să 
placă ochilor ei frumoşi! Dacă aş fi mai tânăr şi mai arătos, 


cum e, de pildă, Jasper Western, poate că aş avea sorţi de 
izbândă. Da, într-adevăr poate c-aş avea sorţi de izbândă. 

— În ce-l priveşte pe Jasper Eau-douce şi pe toţi tinerii 
din fort - exclamă sergentul - uite, asta sunt ei - urmă el, 
însoţindu-şi cuvintele cu un pocnet al degetelor. Chiar dacă 
nu eşti într-adevăr un tânăr, pari tânăr. Da, da, nu încape 
îndoială că arăţi mai bine decât căpitanul cuterului Scua. 

— Cum? strigă Călăuză, privindu-şi interlocutorul cu 
îndoială, de parcă nu ar fi înţeles ce voia să spună. 

— Spun că dacă nu eşti în realitate mai tânăr ca ani, arăţi 
mai călit şi mai viguros decât Jasper sau decât oricare 
dintre ei şi te vei păstra în următorii treizeci de ani mai bine 
decât toţi ceilalţi adunaţi laolaltă. O conştiinţă curată îţi va 
păstra tinereţea aproape toată viaţa. 

— După câte ştiu, Jasper are o conştiinţă tot atât de 
curată ca a oricărui tânăr, sergent şi din punctul acesta de 
vedere îşi va păstra tinereţea ca orice alt tânăr din colonie. 

Şi, la urma urmei, eşti prietenul meu - zise sergentul, 
strângând mâna lui Călăuză - prietenul meu încercat, cu 
jurământ şi pentru totdeauna. 

— Asta aşa e, sergent, suntem prieteni de aproape 
douăzeci de ani... înainte ca Mabel să se fi născut. 

— Fără îndoială că suntem prieteni încercaţi, dinainte de 
naşterea lui Mabel, dar răsfăţata mea copilă nu va îndrăzni 
să refuze a se căsători cu un bărbat care a fost prieten cu 
tatăl ei înainte ca ea să fi văzut lumina zilei! 

— Asta n-o putem şti, sergent. Nu, n-o putem şti. Orice 
om se simte atras de cel ce-i seamănă. Tinerii preferă 
tovărăşia tinerilor şi bătrânii pe a bătrânilor. 

— Dar nu când e vorba de femei, Călăuză, Nu-mi vine a 
crede că vreun bătrân ar putea vreodată să se 
împotrivească unei căsătorii cu o femeie tânără. Şi apoi, 
după cum am mai spus, eşti respectat şi prețuit de toţi 
ofiţerii din fort. Şi Mabel va fi măgulită să placă unui bărbat 
prețuit de toată lumea. 

— Sper să nu am alţi duşmani în afara indienilor Mingo - 
replică ghidul, gânditor, trecându-şi mâna prin păr. M-am 
străduit mereu să merg pe calea cea dreaptă şi să-mi fac 


prieteni, cu toate că asta nu-mi izbuteşte totdeauna. 

— Şi se poate spune că eşti un foarte bun tovarăş, fiindcă 
şi bătrânul Duncan de Lundie se simte bine în compania ta 
şi petreceţi uneori ore întregi împreună. Dintre toate 
călăuzele, în tine are cea mai mare încredere. 

— Da, da. Oameni mai mari în rang decât dânsul au 
călătorit zile întregi cu mine şi am stat de vorbă cu ei de 
parcă le-aş fi fost frate. Dar, sergent, eu nu m-am lăudat 
niciodată cu tovărăşia lor. Fiindcă ştiu că viaţa în pădure îi 
aduce pe toţi la acelaşi nivel, deşi sunt departe de a fi egali 
când e vorba de viaţa din adunări omeneşti. 

— Şi eşti cunoscut că cel mai bun trăgător care a purtat 
vreodată o armă în aceasta ţară. 

— Dacă Mabel ar putea să iubească un bărbat din cauza 
asta, ar fi într-adevăr cuminte să nu pierd nădejdea; totuşi, 
sergent, uneori cred că-i datorez carabinei mele tot atât cât 
şi iscusinţei pe care o am.; fără doar şi poate o carabină 
minunată şi un alt om, dacă ar fi a lui, ar putea înfăptui 
aceleaşi lucruri. 

— Asta dovedeşte doar părerea pe care o ai despre tine 
însuţi, Călăuză, dar am văzut adesea destui oameni greşind 
ţinta cu arma ta şi tu reuşeşti prea des şi cu carabinele 
altora, încât asupra acestui punct nu sunt de părerea ta. 
Peste o zi sau două vom face o partidă de tir şi-ţi vei arăta 
îndemânarea; cu prilejul ăsta, Mabel îşi va face o părere 
dreaptă despre adevăratele tale merite. 

— Dar ar fi ăsta un joc cinstit, sergent? Toţi ştiu că 
Ucigătoarea-de-cerbi arareori îşi greşeşte ţinta şi se cuvine 
să organizăm o astfel de întrecere când cunoaştem prea 
bine rezultatul? 

— Ei bine, omule, văd că până la urma o să fiu silit să fac 
eu curte fetei mele pentru tine. Pentru cineva care se 
găseşte mereu în toiul încăierări, eşti îndrăgostitul cel mai 
sfios din câţi am întâlnit vreodată. Nu uita că Mabel e 
rezultatul unui altoi îndrăzneţ şi că va admira la un bărbat 
ceea ce mama sa a admirat înaintea ei. 

Zicând acestea, sergentul se ridică şi plecă la treburile lui 
zilnice, fără să-şi ceară scuze: intimitatea dintre el şi 


Călăuză şi întreaga atmosferă de garnizoană făcea ca 
această formalitate să nu-şi mai aibă rostul. 

Din conversaţia de mai sus desigur că cititorul şi-a dat 
seama de unul din planurile făurite de sergentul Dunham, 
când o chemase pe fiica lui să vină la graniţa aceea. Deşi 
nu se putuse bucura de mângâierile şi dezmierdările 
copilei, care i-ar fi făcut-o atât de dragă în cursul primilor 
ani ai văduviei sale, îi păstrase o afecţiune ce nu şi-o 
manifestase îndestul faţă de ea. Obişnuit să comande şi să 
se supună fără să pună întrebări sau să ceară sfatul altora 
în legătura cu temeinicia sarcinilor trasate, era pesemne 
prea înclinat să creadă că fiica lui se va căsători cu bărbatul 
ales de el, fiind totuşi departe de gândul de a o sili să se 
mărite împotriva voinţei sale. Adevărul este că numai puţini 
oameni dintre cei ce-l cunoşteau foarte bine pe Călăuză nu 
erau impresionați de calităţile lui extraordinare. Mereu 
acelaşi, modest, credincios, deosebit de curajos; totuşi 
prevăzător, întotdeauna gata cel dintâi să ia parte la orice 
acţiune dreaptă sau socotită cel puţin ca atare potrivit 
părerilor din vremea aceea şi neangajându-se niciodată în 
vreo acţiune condamnabilă care l-ar fi făcut să roşească de 
ruşine, nu puteai să trăieşti prea multă vreme la un loc cu 
un astfel de om; era, în felul său, ciudat, ca un prototip a 
ceea ce trebuie să fi fost Adam înainte de a se fi prăbuşit, 
fără îndoială nu fără a fi păcătuit, ca să nu-l respecţi şi să 
nu-l admiri pentru calităţi ce-l înălţau mai presus de situaţia 
lui socială. Atrag atenţia asupra faptului că niciun ofiţer nu 
trecea pe lângă el fără să-l salute ca şi cum ar fi fost egalul 
său şi orice inferior vorbea cu dânsul cu încrederea şi 
libertatea unui camarad. Trăsătura cea mai uimitoare a 
acestui om era indiferența totală cu care privea toate 
distincţiile ce nu depindeau de meritul personal. Se purta 
respectuos cu superiorii din obişnuinţă, dar fusese văzut 
adesea corectându-le greşelile şi condamnându-le viciile cu 
o lipsă de teamă care dovedea câtă însemnătate dădea el 
lucrurilor esenţiale şi asta cu un discernământ înnăscut 
care părea să se dovedească superior celui dobândit prin 
educaţie. Pe scurt, cel ce n-ar fi crezut că omul e în stare să 


deosebească binele de rău fără ajutorul educaţiei ar fi fost 
zguduit în credinţa lui de caracterul acestui locuitor 
extraordinar de la graniţă. Simţămintele sale păreau să 
aibă prospeţimea şi structura pădurii în care-şi petrecuse o 
mare parte a vieţii şi niciun pedant nu ar fi putut să facă o 
deosebire mai limpede între drept şi nedrept. Totuşi, nu era 
lipsit de prejudecăţi, care, deşi erau puţine şi caracteristice 
firii şi obiceiurilor lui, aveau rădăcini atât de adânci, încât 
formau aproape o a doua natură. Dar trăsătura cea mai 
izbitoare a structurii morale a lui Călăuză era simţul 
minunat şi infailibil al dreptăţii. Această nobilă trăsătură (şi 
fără ea niciun om nu poate fi într-adevăr mare, iar cu ea 
orice om nu poate fi altfel decât respectabil) îi înrâurea 
probabil pe nesimţite pe toţi cei care întreţineau legături cu 
el; fiindcă se ştia că soldaţi dintre cei mai răi din garnizoană 
se întorseseră din expediţii petrecute în tovărăşia lui 
influenţaţi într-atât de înaltele sale calităţi, încât îşi 
îndulceau limbajul grosolan, dovedind astfel că exemplul lui 
le fusese de folos. Şi după cum era de aşteptat, fidelitatea 
sa era ca o stâncă neclintită. Trădarea intra, după părerea 
lui, în categoria lucrurilor de neconceput, el nu se retrăgea 
decât arareori din faţa duşmanului şi nu-i trecuse niciodată 
prin minte să-şi părăsească prietenii. Simpatiile unui om cu 
o astfel de fire se îndreptau desigur spre cei cu o structură 
sufleteasca asemănătoare. Prietenii şi tovarăşii săi, deşi 
erau mai mult sau mai puţin aleşi datorită întâmplării, se 
bucurau în general de calităţi morale superioare, mulţumită 
unui simţ discriminatoriu instinctiv, ce-l făcea probabil să se 
apropie fără voia lui mai mult de oameni, care, prin 
caracterul lor, puteau să corespundă cât mai bine 
simţămintelor sale de prietenie. Pe scurt, cineva obişnuit 
să-şi studieze semenii ar spune despre Călăuză că e 
prototipul omului drept şi cinstit, care nu se lasă ispitit de 
dorinţe nesăbuite şi ambiţioase, înclinând să se supună 
simţămintelor sale născute din măreţia solitară în mijlocul 
căreia trăia şi a naturii ce-l înnobila - fără să se lase abătut 
din drumul său de nicio influenţă ce duce la abuzuri în 
lumea civilizată şi fără să uite vreodată de existenţa Celui 


atotputernic, al cărui spirit îşi găseşte lăcaş atât prin 
pustietăţi, cât şi prin oraşe. 

Acesta era omul pe care sergentul Dunham îl alesese ca 
soţ pentru Mabel. Făcând această alegere, poate că nu se 
lăsase călăuzit numai de ideea clară şi judicioasă a 
meritelor individului, ci şi de afecțiunea pe care o avea 
pentru el; totuşi, oricine-l cunoştea pe Călăuză atât de bine 
ca sergentul, îi acorda cinstitului ghid o înaltă preţuire din 
cauza acestor virtuţi reale. La faptul că fiica sa ar putea 
avea motive binecuvântate să nu-l ia de bărbat, bătrânul 
soldat nu se gândise, întrezărind în schimb, pe de altă 
parte, multe foloase pentru sine într-un viitor îndepărtat, 
legat de zilele bătrâneţii şi apusului vieţii sale petrecute 
printre nepoti, pe care i-ar iubi tot atât ca şi pe părinţii lor. 
El îi făcuse propunerea mai întâi prietenului său, care-l 
ascultase bucuros şi, după cum descoperise cu plăcere, 
acesta îşi arătase dorinţa să vadă înfăptuite aceste planuri, 
dar o dorinţă înăbuşită oarecum de îndoielile şi temerile 
născute din modesta neîncredere faţa de sine însuşi. 


CAPITOLUL X 


Şi să nu credeţi că mi-i drag, măcar că-l pomenesc; 
Nu-i altceva decât un mofturos: însă cu grai frumos. 
Dar ce nevoie am de vorbe goale? 


Se scurse o săptămână de viaţă obişnuită a garnizoanei. 
Mabel se acomoda treptat cu o situaţie care i se păruse în 
primul moment nu numai nouă, dar şi plictisitoare; iar 
ofiţerii şi soldaţii - familiarizați încetul cu încetul cu 
prezenţa unei tinere şi frumoase fete cu aerul şi înfăţişarea 
pline de noblețea modestă căpătată în familia protectoarei 
sale - o oboseau prin admiraţia lor prost ascunsă, dar o 
încântau cu respectul pe care îl arătau tatălui ei sergentul. 
În realitate, însă, se bucura de atenţia lor mai mult 
mulţumită comportării sale modeste dar plină de vioiciune 
decât consideraţiei cuvenite valorosului sergent. 

Într-o pădure sau în împrejurări care-si provoacă o 
neobişnuită emoție, cunoştinţele se fac repede. Intr-o 
săptămână petrecută la fortul Oswego, Mabel a avut destul 
timp să-şi dea seama cu cine putea să aibă legături 
apropiate şi pe cine trebuia să evite. Poziţia oarecum 
neutră a tatălui ei, care nu era ofiţer, dar care avea un grad 
mai mare decât al unui soldat obişnuit, o îndepărta de două 
importante categorii de militari, micşorând numărul celor 
pe care era obligată să-i cunoască şi uşurându-i oarecum 
alegerea. Descoperi totuşi numaidecât că şi printre cei ce 
puteau aspira la un loc la masa comandantului erau unii 
gata să uite gradul inferior al sergentului pentru noutatea 
unei talii bine făcute şi a unei figuri drăguţe şi atrăgătoare - 
şi la sfârşitul primelor două-trei zile, avea admiratori chiar 
şi printre ofiţeri. Mai ales ofiţerul de intendenţă, un soldat 
de vârstă mijlocie, care gustase mai mult decât o dată din 
dulceaţa căsătoriei, dar acum era văduv, părea vădit dispus 
să adâncească mai mult intimitatea sa cu sergentul, mai 
ales că obligaţiile tot îi făceau să lucreze adesea împreună. 


Cei mai tineri dintre camarazii săi nu au putut să nu 
observe că acest ofiţer metodic - un scoţian cu numele de 
Muir - făcea acum la cvartirul subalternului său mai multe 
vizite decât înainte, însă un zâmbet sau o glumă pe seama 
fetei sergentului era tot ce-şi îngăduiau, deşi Mabel 
Dunham ajunsese curând o formulă de închinat paharul, pe 
care aspirantul sau chiar locotenentul nu şovăiau s-o 
propună. 

La sfârşitul săptămânii, după apelul de seară, Duncan de 
Lundie trimise după sergentul Dunham, ca să stea de vorbă 
cu el într-o chestiune despre care lăsase să se înţeleagă că 
ar fi de natură personală. Bătrânul maior veteran locuia 
într-o căsuţă mobilă care fiind construită pe roţi, putea fi 
deplasată după plac într-o parte sau alta a fortului; acum, 
ea se afla chiar în centrul fortului şi acolo îl găsi subalternul 
său, care se prezentă fără nicio întârziere şi fără să facă 
anticameră. Din cauză că între locuinţele repartizate 
ofiţerilor şi acelea ale soldaţilor era o deosebire prea mică, 
primii bucurându-se doar de un spaţiu ceva mai mare, 
Mabel şi tatăl ei locuiau în condiţii aproape asemănătoare, 
dacă nu chiar identice ca şi comandantul fortului. 

— Intră, sergent, intră, bunul meu prieten - zise bătrânul 
Lundie cu afecţiune, deoarece subalternul său se oprise 
într-o poziţie respectuoasă în uşa camerei gen bibliotecă şi 
dormitor, în care fusese introdus - intră şi ia loc pe scaunul 
acela. Am trimis după dumneata ca să discut în seara asta 
altceva decât despre apel şi matricola militară. Suntem 
camarazi de mulţi ani şi un timp atât de lung atârnă greu în 
balanţă chiar când e vorba de un maior şi subalternul său, 
de un scoţian şi un iancheu. Stai jos, omule şi simte-te în 
largul dumitale. Azi a fost o zi frumoasă, nu-i aşa, sergent? 

— A fost într-adevăr, domnule maior - răspunse celălalt, 
care, deşi se supuse ordinului de a se aşeza, avea prea 
multă experienţă ca să nu păstreze în atitudinea sa 
respectul cuvenit. E, fără doar şi poate, o zi minunată, 
domnule şi ne putem aştepta şi la altele asemănătoare în 
acest anotimp. 

— Asta doresc şi eu din toată inima. Recoltele se prezintă 


bine, ceea ce dovedeşte că ostaşii regimentului 55 sunt tot 
atât de buni fermieri ca şi soldaţi. Niciodată nu am văzut în 
Scoţia cartofi mai frumoşi decât cei pe care-i vom avea 
probabil din noua noastră recoltă. 

— Cartofii făgăduiesc o recoltă bună, domnule maior şi 
din punctul ăsta de vedere vom petrece o iarnă mai plăcută 
decât cea din anul trecut. 

— Viaţa e plină de progres, sergent, în privinţa 
confortului şi a nevoii pe care o simţim pentru el. Noi 
îmbătrânim şi începem să ne gândim că e timpul să ne 
retragem; să ne aşezăm undeva la odihnă pentru restul 
zilelor noastre. Eu simt că vremea activităţii mele se 
apropie de sfârşit. 

— Regele, Dumnezeu să-l binecuvânteze, mai are încă 
multe servicii de aşteptat de la dumneavoastră. 

— Tot ce se poate, sergent Dunham, în special dacă ar 
avea disponibil un loc de locotenent-colonel. 

— Regimentul 55 ar fi onorat dacă i s-ar da gradul acesta 
lui Duncan de Lundie, domnule. 

— Şi Duncan de Lundie ar fi onorat în ziua în care l-ar 
primi. Dar, sergent, dacă n-ai avut niciodată gradul de 
locotenent-colonel, ai avut o bună soţie şi după cinstea 
conferită de gradul acesta, este lucrul imediat următor 
care-l poate face pe un om fericit. 

— Am fost căsătorit, domnule maior Duncan, dar de 
multă vreme n-am rămas decât cu dragostea pentru 
maiestatea sa şi cu datoria mea. 

— Cum, omule, nu ţi-a rămas nici măcar iubirea pentru 
vioaia dumitale fiică, tânără, cu mădulare rotunde, cu 
obrăjorii îmbujoraţi, pe care am văzut-o în fort în ultimele 
zile? Se poate, sergent? Cât sunt de bătrân şi tot simt că aş 
fi în stare să mă îndrăgostesc de codana asta micuță şi să 
las dracului gradul de locotenent-colonel. 

— Noi ştim cu toţii unde se află inima maiorului Duncan; 
este în Scoţia, unde o doamnă frumoasă este gata să-l facă 
fericit, de îndată ce simţul datoriei îi va îngădui să se 
întoarcă acolo. 

— Ah, speranţa este totdeauna o posibilitate îndepărtată, 


sergent - replică superiorul lui cu o umbră de melancolie pe 
chipul său aspru - iar frumoasa Scoţie e o ţară care se află 
tare departe de noi! Ei bine, dacă aici ne lipsesc 
mâncărurile noastre de zarzavat şi terciul de ovăz, ne 
bucurăm în schimb din belşug de vânat şi de somoni tot 
atât de mulţi ca la Berwick-upon-Tweed. E adevărat, 
sergent, că oamenii se plâng de câtva timp că s-au săturat 
de vânat şi de porumbei? 

— În ultimele săptămâni, nu, domnule maior, fiindcă nici 
cerbii, nici păsările nu sunt atât de multe în acest anotimp. 
Au început a se plânge doar de somoni, dar nădăjduiesc să 
treacă vara fără neplăceri serioase în privinţa alimentelor. E 
adevărat că scoţienii din garnizoană vorbesc cam deschis 
despre dorinţa lor de a mânca terci de ovăz şi cârtesc 
uneori împotriva pâinii noastre de grâu. 

— Ah, aşa-i firea omenească, sergent; firea scoțiană pură 
şi nealterată ! O prăjitură, omule, ca să spun adevărul, 
înseamnă o delicatesă de preţ şi simt şi eu de multe ori 
nevoia să mănânc o bucăţică. 

— Dacă dorinţa asta se transformă în ceva supărător, 
domnule maior... mă gândesc la soldaţi, domnule, fiindcă 
nu mi-ar trece niciodată prin minte să mă exprim cu atât de 
puţin respect despre dumneavoastră... dacă, zic, aceşti 
oameni ar începe să regrete şi mai mult alimentele lor 
obişnuite, v-aş ruga cu umilinţă să se importe ceva făină de 
ovăz sau să pregătim ceva asemănător pentru ei chiar aici, 
ceea ce nădăjduiesc că le va închide gura. O cantitate mică 
ar fi îndestulătoare, domnule maior. 

— Eşti un şugubăţ, sergent, dar nu jur că n-ai avea 
dreptate. Insă, la urma urmei, sunt în lumea asta lucruri 
care fac mai mare plăcere decât făina de ovăz. Dumneata, 
de pildă, Dunham, ai o fiică foarte plăcută la vedere. 

— Fata seamănă leit cu maică-sa, domnule maior şi 
poate trece orice examen în această privinţă - zise 
sergentul, cu mândrie. Niciuna, nici alta nu au fost crescute 
cu ceva mai bun decât cu făină americană de calitate 
superioară. Da, da, fata poate trece orice examen, 
domnule. 


— De asta sunt şi eu sigur. Ei bine, acum voi ajunge unde 
trebuie, omule, şi-mi voi aduce corpul de rezervă pe linia de 
bătaie. Davy Muir, ofiţerul cu intendenţă, ar vrea s-o ia de 
nevastă pe fiica dumitale şi m-a rugat să discut eu cu 
dumneata această problemă, de teamă să nu-şi 
compromită demnitatea şi pot adăuga că jumătate din 
tinerii noştri ofiţeri închină paharele în sănătatea ei şi 
vorbesc de dânsa de dimineaţă până seara. 

— E prea mare onoare pentru ea, domnule - răspunse 
tatăl, rece - dar cred că domnii ofiţeri vor găsi curând un 
subiect mai potrivit de conversaţie. Eu sper ca peste câteva 
săptămâni fata mea să ia de bărbat un om cinstit, domnule. 

— Da, Davy este un om cinstit şi cred că e mai mult 
decât se poate spune despre toţi ofiţerii de intendenţă, 
sergent răspunse Lundie, cu un zâmbet uşor. Ei bine, să-i 
transmit atunci acestui tânăr rănit de săgeata lui Cupidon 
că problema este ca şi rezolvată? 

— Vă mulţumesc pentru cinstea ce mi-o faceţi, dar Mabel 
e făgăduită altuia. 

— Ei, drăcie! Cum e cu putinţă? Vestea asta îi va 
surprinde pe toţi, deşi, ca să fiu sincer, nu-mi pare rău c-o 
aud, sergent, fiindcă-ţi mărturisesc că nu sunt partizanul 
unor căsătorii nepotrivite. 

— Cred, domnule maior, că nu aţi vrea de loc ca fiica 
mea să ajungă soţia unui ofiţer. Dacă va ajunge pe aceeaşi 
treaptă ca şi mama ei, asta ar mulţumi pe orice tânără fată 
înţeleaptă. 

— Şi-mi dai voie să te întreb, sergent, cine este fericitul 
pe care vrei să-l alegi ca ginere? 

— Călăuză, domnule maior. 

— Călăuză? 

— Da, chiar el şi spunându-i numele, dezvălui şi întreaga 
lui faimă. Nimeni nu este mai binecunoscut, pe graniţa 
noastră ca prietenul acesta al meu, cinstit, curajos şi 
credincios. 

— Nimic mai adevărat. Dar, la urma urmei, să fie el omul 
care poate face fericită o fată de douăzeci de ani? 

— De ce nu, domnule maior? El este în culmea 


capacităţilor sale. Nu se află un alt cercetaş sau o altă 
călăuză ataşată armatei care să se bucure măcar pe 
jumătate de reputaţia lui şi niciunul nu ajută armata măcar 
pe jumătate ca el. 

— Foarte adevărat, sergent, dar faima unui cercetaş să 
fie ea singurul lucru care poate cuceri imaginaţia unei fete? 

— Dacă ar fi să vorbim despre fanteziile fetelor, domnule, 
după modesta mea părere, ar fi ca şi cum am vorbi despre 
judecata unui recrut. Şi dacă am lua de îndreptar mişcările 
unei grupe slabe, nu am izbuti niciodată să punem în linie 
un batalion, domnule maior Duncan. 

— Dar fiica dumitale nu are nicio slăbiciune şi cred că nici 
în vechea Anglie nu ai găsi o fată mai drăguță de categoria 
ei. Dar e ea, în privinţa asta, de aceeaşi părere cu 
dumneata? Deşi ar trebui să presupun că este, dacă spui că 
e promisă. 

— Nu, până acum nu am discutat cu ea despre asta, 
domnule maior, dar din câteva mici amănunte, pe care aş 
putea să vi le citez, socot că-şi va da consimţământul. 

— Şi care sunt aceste amănunte, sergent? întrebă 
maiorul, chestiunea aceasta începând să-l intereseze mai 
mult decât înainte. Mărturisesc că sunt destul de curios să 
aflu ceva despre felul de a gândi al unei femei, fiindcă, eu 
sunt celibatar. 

— Ei bine, domnule maior, când îi vorbesc fiicei mele 
despre Călăuză, mă priveşte drept în ochi şi e absolut de 
acord cu bunele mele păreri despre el şi asta atât de sincer 
şi deschis, de parcă s-ar şi socoti soţia lui. 

— Hm! Şi crezi, Dunham, că aceste semne sunt dovezi 
sigure ale simţămintelor fiicei dumitale? 

— Fără îndoială, domnule maior, fiindcă m-au 
impresionat prin spontaneitatea lor. Dacă dau de un om, 
domnule, care mă priveşte drept în faţă când îşi laudă 
ofiţerul, fiindcă, fie-mi cu iertare, soldaţii înclină uneori să-şi 
critice superiorii, dacă dau, zic, de un om care mă priveşte 
drept în ochi când îşi laudă căpitanul, îmi spun totdeauna 
că acel băiat este cinstit şi ştie ce spune. 

— Oare nu este o diferenţă prea mare de vârstă între 


presupusul ginere şi gingaşa lui mireasă, sergent? 

— E drept, domnule. Călăuză se apropie de patruzeci de 
ani şi Mabel se va bucura de fericirea unei tinere femei care 
are siguranţa de a-şi petrece viaţa lângă un om cu 
experienţă. Şi eu aveam tot patruzeci de ani când m-am 
căsătorit cu mama ei. 

— Dar este gata fiica dumitale să admire jacheta verde, 
de vânătoare, pe care o poartă merituosul nostru Călăuză, 
tot atât de mult ca boneta din piele de vulpe şi ca uniforma 
elegantă a unuia din regimentul 55? 

— Poate ca nu, domnule şi în cazul acesta va avea 
meritul abnegaţiei care o face întotdeauna pe o tânără 
femeie să fie mai înţeleaptă şi mai prevăzătoare. 

— Şi nu te temi că ar putea rămâne văduvă încă destul 
de tânără? Aflându-se mereu printre jivine şi indienii şi mai 
sălbatici decât ele, se poate spune că viaţa lui Călăuză e în 
orice clipă în primejdie. 

— Fiecare glonţ îşi are ţinta sa, Lundie (aşa-i plăcea 
maiorului să fie numit în momentele sale de 
condescendenţă şi când nu discuta probleme militare) şi 
niciun om din regimentul 55 nu se poate socoti la adăpost 
de primejdiile unei morţi neaşteptate. In privinţa asta. 
Mabel nu ar câştiga nimic printr-o schimbare. În afară de 
aceasta, domnule, dacă-mi îngăduiţi să vorbesc deschis, 
mă îndoiesc că prietenul meu Călăuză ar putea să moară în 
luptă sau din pricina unor întâmplări neaşteptate din 
pădure. 

— Şi de ce crezi asta, sergent? îl întrebă maiorul, 
uitându-se la subalternul său cu un fel de respect pe care 
un scoţian de pe vremea aceea era mai înclinat decât cei 
de astăzi să-l atribuie lucrurilor misterioase. Este soldat, 
deci expus primejdiei ca orice soldat, ba poate chiar şi mai 
mult; şi dacă nu e nimeni care să-l ajute, de ce să scape el 
mai uşor decât alţii? 

— Eu nu cred, domnule maior, că norocul devotatului 
Călăuză de a scăpa teafăr e mai mare decât al altora, însă 
el nu va muri niciodată de un glonţ de carabină. L-am văzut 
atât de des mânuind carabina, cu atâta sânge rece, ca pe 


un ciomag de păstor, în timp ce gloanţele îi şuierau pe la 
ureche şi în împrejurări atât de neobişnuite, încât nu cred 
că providenţa vrea ca el să sfârşească astfel. Totuşi, nimeni 
de pe domeniile maiestăţii sale nu este mai demn de o 
astfel de moarte glorioasă ca el. 

— Asta nu se poate şti niciodată, sergent, răspunse 
Lundie. Cu un aer grav şi gânditor - şi cu cât vorbim mai 
puţin despre lucrul acesta, e cu atât mai bine. Dar fiica 
dumitale, Mabel mi se pare că o cheamă, va fi ea dispusă 
oare să ia de soţ pe cineva care este la urma urmei mai 
mult o anexă a armatei decât un om din cadrele ei? 
Călăuză nu are nicio speranţă de a fi înaintat în grad. 

— El se şi găseşte în fruntea celor ce au aceeaşi 
îndeletnicire, domnule maior. De altfel, Mabel a şi luat o 
hotărâre în această privinţă şi deoarece domnia-voastră a 
avut bunătatea să vorbească despre domnul Muir, 
nădăjduiesc că veţi fi destul de binevoitor să-i spuneţi că 
fata trebuie privită ca fiind încredinţată, pe viaţă, altuia. 

— Bine, bine, asta e treaba dumitale. Şi acum, sergent 
Dunham! 

— Domnule maior - zise celălalt, ridicându-se şi salutând 
milităreşte. 

— i-am spus că am hotărât ca pentru luna următoare să 
te trimit la O-mie-de-insule. Toţi vechii subofiţeri trec pe 
rând să-şi facă datoria în acel sector, cel puţin cei în care 
am încredere şi a venit, în sfârşit, rândul dumitale. E 
adevărat, locotenentul Muir pretinde că e dreptul lui, în 
calitate de ofiţer de intendenţă, să fie comandantul acestui 
detaşament, dar mie nu-mi place să revin asupra unei 
hotărâri luate. Oamenii au fost aleşi? 

— Totul este gata, domnule maior, oamenii sunt aleşi şi 
am aflat că barca sosită noaptea trecută a adus un mesaj, 
arătând că detaşamentul de la punctul acela aşteaptă să fie 
schimbat. 

— Aşa este şi trebuie să ridicaţi pânzele mâine după 
amiază sau mâine noapte. Poate că cel mai bun lucru ar fi 
să navigaţi în timpul nopţii. 

— Aşa crede şi Jasper, domnule maior Duncan şi pe 


nimeni nu ne putem bizui mai bine într-o asemenea 
expediţie decât pe tânărul Jasper Western. 

— Tânărul Jasper Eau-douce! zise Lundie, cu un zâmbet 
uşor în colţul gurii de obicei severe. Va pleca şi băiatul 
acela cu voi, sergent? 

— Rog pe domnia-voastră să-şi amintească faptul că 
ambarcaţiunea Scud nu părăseşte niciodată portul fără el. 

— Da, ai dreptate, dar orice regulă are excepţiile ei: oare 
nu am văzut şi un marinar în fort în ultimele zile? 

— Intr-adevăr, domnule maior, este meşterul Cap, 
cumnatul meu, care a însoţit-o pe fiica mea până aici. 

— Şi de ce n-am lăsa de data asta cuterul Scud sub 
comanda lui şi nu ar rămâne Jasper aici? Cumnatul 
dumitale va fi poate încântat de varietatea unei croaziere 
pe apă dulce şi te vei mai bucura şi de tovărăşia lui. 

— Mă gândeam să vă cer aprobarea să-l iau cu mine, dar 
va merge ca voluntar. Jasper este un băiat prea curajos ca 
să 
i se ia comanda fără motiv, domnule maior şi mă tem că 
cumnatul meu Cap dispreţuieşte prea mult apa dulce, 
pentru a i se încredința o misiune în aceste condiţii. 

— Ai dreptate, sergent şi las totul la aprecierea dumitale. 
Gândindu-mă mai bine, îmi dau seama că Eau-douce 
trebuie să rămână la postul lui. Vrei să-l iei şi pe Călăuză cu 
voi? 

— Dacă domnia-voastră îmi dă încuviințarea. Va fi 
destulă treabă pentru amândouă călăuzele, atât pentru alb, 
cât şi pentru indianul piele roşie. 

— Cred că ai dreptate. Prea bine, sergent, îţi doresc 
noroc în acţiunea asta şi nu uita că la terminarea misiunii 
dumitale postul trebuie distrus şi părăsit. Până atunci, el 
sau ne va aduce foloasele scontate, sau se va dovedi că nu 
ne e de niciun ajutor, fiind o poziţie prea primejdioasă 
pentru a fi păstrată fără să avem nevoie de ea. Poţi pleca. 

Sergentul Dunham salută milităreşte, făcu stânga- 
mprejur, ca şi cum călcâiele lui ar fi fost pe pivoţi şi tocmai 
se pregătea să tragă uşa după el, când comandantul îl 
strigă: 


— Uitasem, sergent, tinerii ofiţeri m-au rugat să 
organizez o partida de tir şi am ales ziua de mâine pentru 
asta. Oricine poate lua parte la concurs şi premiile sunt 
următoarele: un corn pentru praf de puşcă, cu încrustaţii de 
argint, un bidon de piele - citi maiorul de pe o bucată de 
hârtie - şi, după câte văd din lista asta, o glugă de damă, 
de mătase. Ultimul premiu îi va îngădui învingătorului să-şi 
dovedească galanteria, oferindu-l aceleia pe care o iubeşte. 

— Este un lucru foarte plăcut, domnule maior, mai ales 
pentru învingător. Are voie şi Călăuză să ia parte la 
întrecere? 

— Nu văd de ce n-ar lua, dacă vrea. Dar am băgat de 
seamă că de la un timp nu ia parte la niciun astfel de 
concurs, probabil fiindcă ştie că are o îndemânare fără egal. 

— Aveţi dreptate, domnule maior. Acest om cinstit ştie că 
în partea asta de graniţă nu se poate măsura nimeni cu el 
şi nu vrea să strice plăcerea altora. In orice caz, cred că ne 
putem bizui pe delicateţea lui, domnule şi poate că ar fi mai 
bine să-l lăsăm să hotărască singur. 

— Aşa vom face în cazul ăsta, sergent. Să aşteptăm să 
vedem dacă va rămâne la înălţimea faimei sale şi de data 
asta. Bună seara, Dunham. 

Sergentul se retrase, lăsându-l pe Duncan de Lundie cu 
gândurile lui. Faptul ca acestea nu erau totdeauna 
neplăcute, dovedea zâmbetul ce apărea uneori pe chipul 
său, de obicei sever şi marţial, deşi de cele mai multe ori 
precumpăneau sobrietatea şi gravitatea lui obişnuite. Cam 
după vreo jumătate de oră se auzi o bătaie în uşă, urmată 
de răspunsul „intră” şi înăuntru pătrunse un ofiţer de vârstă 
mijlocie, îmbrăcat cu o uniformă nu atât de îngrijită cum s- 
ar fi cuvenit rangului său şi pe care maiorul îl salută, 
spunându-i „domnule Muir”. 

— Am venit, domnule, aşa cum mi-aţi îngăduit, să aflu 
care-mi este norocul - zise ofiţerul de intendenţă cu un 
puternic accent scoţian, după ce trase scaunul care-i fusese 
arătat şi se aşeză. Ca să vă spun adevărul, fata aceasta 
face tot atâtea ravagii în garnizoană ca cele făcute de 
francezi în faţa localităţii Ty; niciodată n-am văzut o derută 


atât de mare într-un timp atât de scurt. 

— Doar nu vrei să mă convingi, Davy, că într-o inimă 
tânără şi neatinsă ca a ta s-a aprins numai într-o 
săptămână o flacără atât de puternică! Pe legea mea, asta 
ar fi mai rău chiar şi decât ce ţi s-a întâmplat în Scoţia, 
când se spunea că te mistuia un foc atât de puternic, încât 
îţi găurise trupul şi, prin gaură, toate fetele puteau să vadă 
cât de valoros era combustibilul aprins. 

— Sunteţi un om foarte glumeţ, domnule maior, ca şi 
tatăl şi mama dumneavoastră, care nu şi-ar fi pierdut felul 
acesta de a fi nici dacă duşmanul ar fi pătruns în tabără. Nu 
cred că e cine ştie ce lucru deosebit când tinerii îşi urmează 
drumul dorințelor şi al înclinațiilor lor. 

— Dar şi dumneata ai urmat atât de des drumul 
dorințelor, Davy, încât credeam că acum nu te mai ispiteşte 
ceva nou. Dacă ţinem seama şi de povestea dumitale de 
dragoste din Scoţia, de pe când erai flăcău, înseamnă că 
până acum te-ai căsătorit de patru ori. 

— Numai de trei ori, domnule maior, de aceea 
nădăjduiesc că-mi voi lua a patra soţie. Nu mi-am împlinit 
încă numărul: nu, numai de trei ori... 

— Asta. Davy, pentru că nu ai socotit şi prima poveste de 
dragoste amintită de mine, care nu te-a dus în faţa 
altarului. 

— Şi de ce-aş socoti-o, domnule maior? S-a constatat de 
tribunal că n-a fost vorba de o căsătorie şi mai e nevoie de 
o altă dovadă pentru un bărbat? Femeia aceea a profitat de 
o anumită înclinare amoroasă, care poate constituie o 
slăbiciune a firii mele, pentru a mă prinde într-o legătură 
extraconjugală. 

— Dacă-mi amintesc bine, Muir, se spunea pe vremea 
aceea că situaţia putea fi privită din două puncte de 
vedere. 

— Orice fapt are două laturi diferite, scumpe domnule 
maior şi am cunoscut unele care aveau şi trei. Dar sărmana 
femeie a decedat şi, la urma urmei, legătura mea cu eaa 
rămas fără urmări. Apoi am avut un mare nenoroc cu a 
doua mea soţie, spun a doua, domnule maior, din respect 


pentru dumneavoastră şi pornind de la falsa premisă că ar 
fi existat o primă căsătorie, dar fie că a fost prima sau a 
doua, am avut un mare nenoroc cu Jannie Graham, care a 
murit în cursul primilor ani ai unirii noastre, fără să-mi fi 
făcut niciun copil. Cred că dacă Jannie ar fi supravieţuit, nu 
m-aş mai fi gândit niciodată să-mi iau altă nevastă. 

— Dar, deoarece a murit, te-ai căsătorit de două ori după 
moartea ei şi acum vrei să te însori a treia oara. 

— Adevărul nu poate fi tăgăduit niciodată, domnule 
maior şi sunt gata oricând să-l recunosc. Dar am impresia, 
Lundie, că sunteţi cam trist în această seară atât de 
frumoasă. 

— Nu, Muir, nu sunt la drept vorbind trist, ci puţin 
gânditor, o mărturisesc. Mă gândeam la zilele tinereţii 
mele, când eu, fiul unui nobil şi tu, fiul unui preot, 
cutreieram împreună dealurile noastre din Scoţia ca nişte 
băieţi fericiţi, lipsiţi de griji, fără să ne preocupe viitorul. Și- 
apoi, mi-au răsărit în minte unele gânduri, întrucâtva 
penibile în ceea ce priveşte viitorul, ţinând seama de cum 
s-a desfăşurat trecutul meu. 

— Cred, Lundie, că nu aveţi a vă plânge de soartă. 
Sunteţi maior şi dacă scrisorile sosite spun adevărul, veţi fi 
curând locotenent-colonel, pe când eu nu sunt decât cu un 
grad mai mare decât pe vremea când preacinstitul meu 
părinte mi-a înmânat brevetul de ofiţer; am rămas un biet 
ofiţer de intendenţă. 

— Dar cele patru soţii? 

— Trei, Lundie, numai trei recunoscute ca legale chiar şi 
de legile sacre şi liberale ale ţării noastre. 

— Ei bine, să zicem că n-au fost decât trei. Dar tu, Davy - 
urmă Duncan, adoptând pe nesimţite dialectul scoţian din 
tinereţea lor, cum se întâmplă cu scoţienii cu o înaltă 
educaţie când discută un subiect la care ţin din inimă - ştii 
cât de îndelung timp a trecut de când mi-am făcut alegerea 
şi cu câtă nerăbdare am aşteptat, plin de speranţă dar şi de 
nelinişte, ora fericită când voi putea-o numi soţie pe femeia 
iubită de atâta vreme, în timp ce tu, fără avere, fără un 
nume sonor, fără origine socială sau alt merit... vreau să 


spun, fără vreun merit deosebit... 

— Nu, nu vorbiţi aşa, Lundie, familia Muir are sânge nobil 
în vinele ei. 

— Bine, atunci nimic altceva decât o origine socială bună, 
te-ai căsătorit, totuşi, de patru ori. 

— Am mai spus doar... numai de trei ori, Lundie! Dacă 
repetaţi mereu „de patru ori”, nu faceţi decât să dăunaţi 
vechii noastre prietenii. 

— Numără-le cum îţi place, Davy, oricum vei ajunge la o 
cifră mai mare decât aceea la care aveai dreptul. Noi doi 
am dus vieţi foarte deosebite, cel puţin din punctul de 
vedere al căsătoriei; asta trebuie s-o recunoşti şi tu, vechiul 
meu prieten. 

— Şi care din noi doi e mai câştigat, dacă e să vorbim 
deschis, ca pe vremea când eram copii? 

— Nu, n-am nimic de ascuns. Zilele mele s-au scurs într-o 
aşteptare plină de nădejde, în timp ce viaţa ta s-a scurs... 

— ... fără ca să mi se împlinească nădejdea, pe cinstea 
mea, domnule maior - îl întrerupse intendentul. Fiecare 
nouă experienţă mi-a dat speranţa că voi izbuti mai bine, 
dar se pare ca omul se naşte pentru dezamăgiri! Ah, totul e 
plin de deşertăciune în lumea asta, Lundie şi nicăieri nu e o 
deşertăciune mai mare decât într-o căsătorie! 

— Cu toate astea, eşti gata să-ţi bagi din nou gâtul în lat 
pentru a cincea oară, nu-i aşa? 

— Ţin să precizez că ar fi numai a patra oară, maior 
Duncan - zise ofiţerul de intendenţă cu însufleţire, apoi 
adăugă deodată cu entuziasmul unui tânăr: Dar Mabel 
Dunham este o rara avis! Codanele noastre din Scoţia sunt 
frumoase şi plăcute, însă trebuie să recunoşti că fetele 
astea din colonii le întrec în frumuseţe. 

— Ai face bine să-ţi aduci aminte de brevetul tău de 
ofiţer şi de originea ta socială, Davy. Cred că toate cele 
patru soţii... 

— Aş dori, scumpul meu Lundie, să fiţi mai precis în 
calculele aritmetice... trei ori unu fac trei. 

— Ei bine, cred că toate trei erau de neam destul de bun. 

— Asta e adevărat, domnule maior. Trei fiind de familie 


bună, erau căsătorii potrivite. 

— Dar a patra, fiind fiica grădinarului tatălui meu, fără 
îndoială că e vorba de o legătură nepotrivită. Şi acum, nu te 
temi că, luând-o de soţie pe fiica unui subofițer din unitatea 
ta, ţi-ai pierde prestigiul tău din cadrul regimentului? 

— Tocmai asta a fost slăbiciunea vieţii mele, maior 
Duncan, că m-am căsătorit totdeauna fără să mă gândesc 
la consecinţe. Fiecare om are păcatul lui şi mă tem că 
tocmai căsătoria e păcatul meu. Dar acum, după ce am 
discutat despre ceea ce s-ar putea numi principiile de bază 
ale unei căsătorii, vă întreb dacă mi-aţi făcut serviciul să 
vorbiţi  sergentului despre această problemă nu prea 
importantă. 

— l-am vorbit, Davy, şi-mi pare rău pentru speranţele 
tale să-ţi spun că nu văd prea multe şanse de reuşită. 

— Să nu reuşesc? Un ofiţer şi unde mai pui, ofiţer de 
intendenţă, să nu reuşească a dobândi mâna fiicei unui 
sergent? 

— Este tocmai ceea ce vreau să spun, Davy. 

— Şi de ce, mă rog, Lundie? Vreţi să aveţi bunătatea să- 
mi răspundeţi la întrebarea asta? 

— Fata e promisă. Angajamentul a fost făcut, mâna a fost 
acordată şi credinţa a fost jurată. Nu! Să mă spânzuri dacă 
cred o iotă din toate astea, dar e promisă. 

— Ei bine, mărturisesc ca ăsta e un obstacol, Lundie, deşi 
nu prea însemnat, dacă inima fetei este liberă. 

— Şi eu cred că inima ei e liberă, fiindcă presupusul soţ 
pare să fie ales de tată mai curând decât de fată. 

— Şi cine poate fi acest soţ? întrebă intendentul. Care 
privea întreaga chestiune cu filosofia şi calmul dobândite 
prin experienţă. Nu-mi vine în minte niciun pretendent 
convenabil care ar putea să-mi bareze drumul. 

— Nu, tu eşti singurul pretendent convenabil pe această 
graniţă, Davy. Dar fericitul om este Călăuză. 

— Călăuză, maior Duncan?! 

— Nici mai mult, nici mai puţin, Davy Muir. Călăuză este 
omul acela. Dar pentru a-ţi alina puţin gelozia, trebuie să-ţi 
spun că cel puţin după părerea mea, e vorba de o căsătorie 


plănuită mai degrabă de tată decât din dorinţa fetei. 

— La asta mă gândeam şi eu - exclamă ofiţerul, 
respirând adânc, ca omul care se simte uşurat. Potrivit 
experienţei mele în legătură cu firea omenească, mi se 
pare cu neputinţă... 

— Este vorba de experienţa ta în legătură cu firea 
femeiască, Davy. 

— Vă place să glumiţi, Lundie, indiferent pe seama cui! 
Dar sunt convins că ar fi imposibil să mă înşel în privinţa 
preferințelor acestei tinere fete, despre care pot afirma cu 
tărie că ţintesc mult mai sus decât Călăuză. In privinţa 
acestui om... ei bine, să mai lăsăm timpul să treacă. 

— Acum spune sincer, Davy Muir - zise Lundie, care se 
opri deodată din plimbarea lui în sus şi în jos prin cameră, 
privindu-şi interlocutorul drept în faţă, cu o expresie comică 
de surpriză ce făcea ca înfăţişarea veteranului maior să fie 
ridicol de serioasă, - crezi într-adevăr că o fată ca fiica 
sergentului Dunham ar putea să fie atrasă în chip serios de 
un om de etatea ta, cu aspectul tău şi, aş putea adăuga, cu 
trecutul tău? 

— Ei bine, Lundie, se vede că nu cunoaşteţi femeile şi 
pesemne că din cauza asta nu v-aţi căsătorit încă până la 
patruzeci şi cinci de ani. Sunteţi de prea mult timp 
celibatar, maiorule! 

— Şi ce vârstă, mă rog, ai tu, locotenent Muir, dacă-mi 
îngădui să-ţi pun o întrebare atât de delicată? 

— Patruzeci şi şapte de ani şi nu-i ascund, Lundie, iar 
dacă obţin mâna lui Mabel, va fi o soţie pentru o perioadă 
de  paisprezece-cincisprezece ani. Cred că sergentul 
Dunham nu are o minte atât de slabă, ca să viseze să dea 
codana asta atrăgătoare pe mâna unui om de felul lui 
Călăuză. 

— Nu e niciun vis, Davy. Sergentul este tot atât de serios 
ca şi un soldat care se pregăteşte să fie biciuit. 

— Prea bine, prea bine, maiorule. Noi suntem vechi 
prieteni - amândoi vorbeau în dialect scoţian sau renunţau 
la el, după cum se apropiau sau se îndepărtau în decursul 
dialogului de zilele tinereţii lor - şi trebuie să ştim cum să 


primim sau să facem o glumă când nu e vorba de serviciu. 
Tot ce se poate ca cinstitul sergent să nu fi înţeles aluziile 
mele sau poate că nici n-a visat vreodată la o asemenea 
căsătorie. E o atât de mare diferenţă între soţia unui ofiţer 
şi aceea a unui ghid, ca între vechimea Scoției şi aceea a 
Americii. Şi-apoi, mă trag şi dintr-o familie foarte veche. 

— Crede-mă pe mine, Davy, vechimea familiei tale nu-ţi 
va fi de folos în chestiunea asta, iar în ceea ce priveşte 
sângele tău, nu e mai vechi decât oasele tale. Acum cunoşti 
răspunsul sergentului şi vezi că influenţa mea, pe care te-ai 
bizuit atât, nu-ţi poate fi de niciun ajutor. In sfârşit, hai să 
bem ceva, Davy, pentru vechea noastră prietenie şi după 
aceea ai face bine să te gândeşti la detaşamentul care 
pleacă mâine şi s-o uiţi pe Mabel Dunham cât poţi mai 
repede. 

— Ehei, maiorule, mi-am dat totdeauna seama că este 
mai uşor să uiţi o soţie decât o amantă! O pereche o dată 
ce e legată prin căsătorie, a încheiat, am putea spune, orice 
frământare până când o desparte moartea şi mi se pare 
ceva ireverenţios să tulburi liniştea celor morţi; în 
aşteptarea unei amante însă ai atâtea nelinişti, nădejdi şi 
clipe fericite, încât inima ţi-e mereu trează. 

— Asta e tocmai părerea pe care mi-am făcut-o eu 
despre situaţia ta, Davy, fiindcă niciodată n-am presupus că 
ai sperat să fi mai fericit cu una sau alta din soțiile tale. Am 
auzit vorbindu-se de oameni atât de proşti, încât să se 
gândească la fericirea cu soțiile lor chiar şi dincolo de 
mormânt. Beau pentru succesul noii tale iubiri, locotenent 
Muir, sau pentru grabnica vindecare a acestei răni şi te 
sfătuiesc ca în viitor să fi mai prevăzător, fiindcă s-ar putea 
totuşi ca un caz de acesta mai pătimaş să te distrugă. 

— Mii de mulţumiri, scumpul meu maior, iar eu beau 
pentru împlinirea unei vechi pasiuni, despre care ştiu şi eu 
câte ceva. Acest whisky este ca o rouă de munte, Lundie, 
şi-ţi încălzeşte inima ca splendoarea frumoasei noastre 
Scoţii. In ceea ce priveşte bărbaţii de care tocmai aţi vorbit, 
probabil că n-au avut decât o soţie, pentru că dacă ar fi 
avut mai multe, femeile acelea, prin purtarea lor, i-ar fi 


putut împinge pe fel de fel de drumuri. Cred deci că un soţ 
cu judecată ar trebui să se mulţumească să-şi petreacă 
viaţa pământească numai cu o soţie, atât cât îi este 
îngăduit, fără să se gândească la lucruri mai presus de 
posibilităţile sale. Vă rămân foarte îndatorat, maior Duncan, 
pentru ceea ce aţi făcut acum, precum şi pentru toate 
dovezile de prietenie pe care mi le-aţi dat şi dacă aţi mai 
adăuga una, aş fi convins că nu l-aţi uitat cu totul pe 
tovarăşul de joacă din copilărie. 

— Bine, Davy, spune ce vrei, dacă e vorba de o cerere cu 
judecată, pe care un ofiţer superior s-o poată satisface. 

— Dacă aţi putea să-mi încredinţaţi un mic serviciu la 
postul O-mie-de-insule timp de vreo două săptămâni, cred 
că această chestiune s-ar putea aranja spre mulţumirea 
tuturor. Nu uitaţi, Lundie, că Mabel este singura fată albă 
de vârsta măritişului pe această frontieră. 

— Oricând se găseşte câte un serviciu pentru un om cu 
misiunea ta la un post de frontieră, chiar dacă e mic; dar 
cel despre care e vorba poate fi îndeplinit de sergent ca şi 
de ofiţerul de intendenţă, de primul poate chiar mai bine 
decât de al doilea. 

— Totuşi, mai bine decât un ofiţer nu-l poate îndeplini 
nimeni. În general, subofiţerii sunt dezordonaţi. 

— Mă voi mai gândi, Muir - zise maiorul râzând - şi-ţi voi 
răspunde mâine dimineaţă. Mâine vei avea un prilej bun să 
te ridici în ochii fetei; eşti expert în tragerea cu puşca şi e 
vorba de premii. Arata-ţi iscusinţa şi, cine ştie ce se poate 
întâmpla înainte de plecarea ambarcaţiunii Scud! 

— Cred că toţi tinerii noştri vor lua parte la întreceri, 
maiorule, nu-i aşa? 

— Asta cred şi eu şi dacă iei şi tu parte, o vor face şi 
ofiţerii mai în vârstă. Şi, ca să nu fi singur, Davy, voi trage 
şi eu unul sau două focuri şi ştii că am o oarecare faimă în 
privinţa asta. 

— S-ar putea, într-adevăr, să fie un succes! Inima femeii, 
maior Duncan, poate fi cucerită în multe feluri şi adesea cu 
mijloace contestate de normele filosofice. Unele vor ca cel 
ce le face curte să le asedieze îndelung ca într-un adevărat 


asediu militar şi să capituleze numai când nu mai pot 
rezista; altele preferă să fie luate cu asalt; iar pe ultimele 
nu poţi să le prinzi decât atrăgându-le într-o cursă. Prima 
metodă este cea mai onorabilă, potrivindu-se poate cel mai 
bine cu situaţia de ofiţer; dar trebuie să spun că a treia este 
cea mai plăcută. 

— La părerea asta ai ajuns fără îndoială din experienţă. 
Dar ce zici despre metoda luării cu asalt? 

— Asta le poate reuşi tinerilor, Lundie - răspunse 
intendentul, ridicându-se în picioare şi făcând cu ochiul, o 
libertate pe care şi-o îngăduia faţă de comandantul său, ca 
urmare a unei intimităţi îndelungate. Fiecare vârstă are 
caracteristicile ei şi la patruzeci şi şapte de ani cred că este 
bine să te bizui niţel şi pe minte. Vă spun bună seara, 
domnule maior. Vă doresc să nu aveţi niciun acces de gută 
şi să vă bucuraţi de un somn lin şi reconfortant. 

— La fel îţi doresc şi eu, domnule Muir, şi-ţi mulţumesc. 
Nu uita concursul de tir de mâine. 

Ofiţerul de intendenţă se retrase, lăsându-l pe Lundie în 
biblioteca sa ca să se gândească la ceea ce se petrecuse. 
Cu timpul, maiorul Duncan învățase să-l cunoască pe 
locotenentul Muir, cu felul său de a fi şi cu toanele sale, aşa 
că purtarea acestuia nu-l prea mira pe comandantul 
fortului, cum probabil îl va fi mirat pe cititor. Într-adevăr, în 
timp ce toţi oamenii acţionează potrivit unei legi comune 
care se numeşte caracter, deosebirile dintre ei în privinţa 
judecății, a simţămintelor şi a formelor egoismului sunt 
nesfârşite. 


CAPITOLUL XI 


Pe şoimul nedeprins, în palmă fă-l să stea, 

Pe ne-nvăţatul câine un cerb să urmărească 
Şi celui întristat pretinde-i să glumească; 

Pe omul născut liber, încearcă a-l fereca. 

să vrei aceste lucruri e-o treabă nebunească, 
Asemeni, în iubire nu vei putea topi 
Nesimţitoare inimi, oricât te-ai strădui. 


Oglindă pentru magistrați. 


Rar se întâmplă ca speranţa să fie răsplătită cu o bucurie 
atât de mare cum au fost răsplătite dorinţele tinerilor din 
garnizoană, datorită vremii frumoase din ziua următoare. 
Poate că e vorba doar de o ciudăţenie des întâlnită, 
omenească, dar americanii sunt destul de obişnuiţi să se 
laude cu lucruri socotite de oamenii inteligenţi ca fiind în 
realitate de o calitate cu totul inferioară, uitând sau 
subevaluând situaţiile mai bune care-i plasează adesea pe 
aceeaşi treaptă ca cei mai mulţi dintre semenii lor, dacă nu 
chiar mai sus. Dintre aceste situaţii mai bune face parte şi 
clima care, deşi departe de a fi perfectă, este cu mult mai 
plăcută şi tot atât de sănătoasă ca aceea din majoritatea 
ţărilor ce se laudă mult cu a lor, plângându-se de a noastră. 

În perioada povestirii noastre căldurile verii se simțeau 
foarte puțin la Oswego, fiindcă umbra pădurilor, 
adăugându-se brizelor răcoritoare dinspre lac, slăbeau în 
mare măsură influenţa soarelui, aşa că nopţile erau 
întotdeauna răcoroase şi zilele, arareori înăbuşitoare. 

Venise luna septembrie, când valurile puternice de aer 
dinspre coastă păreau să-şi croiască drum pe uscat până la 
malurile lacului unde navigatorul simţea influenţa 
favorabilă caracteristică vânturilor care dau o nouă vigoare 
atmosferei, înviorează spiritul şi întăresc forţa morală. Intr- 
o zi ca aceasta, garnizoana din Oswego se adună să vadă 


ceea ce comandantul numise în glumă un turnir. Lundie era 
un om instruit - cel puţin în domeniul militar - şi număra 
printre datoriile sale de onoare, cu care se mândrea şi 
faptul de a călăuzi lecturile şi gândurile tinerilor de sub 
ordinele lui spre domeniile profesiunii lor legate mai mult 
de intelect. Pentru un om ca el, biblioteca sa era bogată şi 
aleasă şi îşi împrumuta cu bunăvoință cărţile tuturor celor 
care doreau să le citească. Printre alte fantezii, care se 
răspândiseră printre ostaşi din cauza lecturilor, era şi gustul 
pentru soiul de distracţie ce urma să înceapă acum, în jurul 
căruia câţiva cronicari ai timpurilor medievale creaseră o 
atmosferă de paradă şi romantism, armonizându-se cu 
obiceiurile şi firea soldaţilor unei garnizoane izolate de pe 
astfel de meleaguri sălbatice. In timp ce majoritatea se lăsa 
dominată de această plăcere, cei însărcinaţi cu organizarea 
ei nu uitau totuşi să ia măsuri pentru siguranţa postului. Un 
om care s-ar fi uitat de pe parapetul fortului la vastul 
cuprins al apei scânteietoare ce se întindea spre nord până 
acolo unde cerul se unea cu pământul şi spre pădurea ce 
părea că doarme, nesfârşită, completând cealaltă jumătate 
a panoramei, s-ar fi crezut într-o regiune unde pacea şi 
securitatea îşi găsiseră fericit sălaş. Dar Duncan de Lundie 
ştia foarte bine că din pădure puteau să apară în orice clipă 
sute de indieni Mingo porniţi să distrugă fortul şi să 
masacreze oamenii, ba chiar şi de pe apele râului înşelător, 
oferind un drum uşor de acces duşmanilor mai civilizaţi şi 
aproape tot atât de îndrăzneţi, francezii; aceştia ar fi putut 
să se apropie de fort prin surprindere, într-o clipă de 
neatenţie. Ca urmare, trimisese câteva detaşamente sub 
comanda ofiţerilor mai vârstnici şi vigilenţi, care nu se prea 
sinchiseau de sporturile la modă, ca să patruleze prin 
pădure şi o întreagă companie rămăsese în port, sub arme, 
cu ordinul de a fi atât de vigilenţi de parcă o forţă inamică 
superioară s-ar afla prin apropiere. Datorită acestor măsuri 
de prevedere, ceilalţi ofiţeri şi soldaţi nu se mai gândeau 
decât la plăcerile oferite de distracţiile din dimineaţa aceea, 
fără să se mai teamă de nimic. 

Se alesese pentru întrecere un fel de esplanadă dinspre 


partea de apus a fortului şi în imediata apropiere de malul 
lacului. Fusese defrişată de arbori şi de buşteni şi ar fi putut 
fi folosită şi ca teren de instrucţie, fiindcă se bucura de 
avantajul de a avea spatele protejat de apă şi unul din 
flancurile sale de întăriturile fortului. Oamenii care făceau 
instrucţie pe acest teren puteau fi deci atacați numai din 
două părţi şi deoarece spre sud şi apus se făcuse un 
luminiş destul de mare, eventualii duşmani ar fi fost siliţi să 
iasă din pădure înainte de a se putea apropia atât încât să 
fie primejdioşi. 

Deşi armele obişnuite ale regimentului erau muschetele, 
cu acest prilej apăruseră cam cincizeci de carabine. Fiecare 
ofiţer avea o carabină proprie pentru amuzamentul său; 
multe dintre ele aparţineau cercetaşilor şi indienilor 
prieteni, dintre care un număr mai mare sau mai mic se 
afla întotdeauna în fort; pe lângă acestea, mai era şi un 
stoc al fortului, pentru cei ce vânau în pădure, ca să 
procure provizii garnizoanei. Printre cei ce purtau armele în 
acel moment, cinci sau şase îşi câştigaseră faima de a le 
mânui cu atâta iscusinţă, încât se bucurau la frontiera 
aceea de o adevărată celebritate; o duzină dintre ei erau 
priviţi ca trăgători mai buni decât cei obişnuiţi şi mulţi alţii 
ar fi fost socotiți, în orice alt loc în afară de cel în care se 
aflau acum, ca foarte buni trăgători. 

Distanţa fusese fixată la o sută de iarzi şi arma trebuia 
folosită fără să fie rezemată; ţinta era o scândură cu 
obişnuitele cercuri albe, în centru cu un punct mare alb. 
Concursul începu cu o competiţie între cei mai slabi 
trăgători, ca aceştia să-şi arate îndemânarea şi siguranţa 
într-o întrecere mai uşoară. La ea nu luau parte decât 
soldaţii care nu prea stârneau interes şi printre ei nu apăru 
încă niciun ofiţer. 

Cei mai mulţi soldaţi erau scoțieni, deoarece regimentul 
fusese recrutat la Stirling şi în împrejurimile sale cu câţiva 
ani mai înainte; totuşi, ca şi sergentul Dunham, se 
înrolaseră şi mulţi americani în regiment de când unitatea 
îşi stabilise garnizoana în colonii. Desigur că aceştia din 
urmă erau în general trăgători mai iscusiţi şi după o 


întrecere de vreo jumătate de oră, cel mai bun dintre 
concurenţi se dovedi un tânăr născut în colonia New York, 
de origine olandeză, cu numele de Van Valknerg, poreclit 
Follock. Tocmai când se ajunse la acest rezultat, apăru de 
esplanadă cel mai vechi căpitan, însoţit de majoritatea 
ofiţerilor şi a doamnelor din fort. 

In urma lor veneau cam douăzeci de femei de condiţie 
socială mai modestă; printre ele se zărea trupul bine făcut 
şi faţa inteligentă, înfloritoare şi vioaie a fiicei sergentului, 
îmbrăcată cu un costum cochet care o făcea şi mai 
atrăgătoare. 

Printre femei, recunoscute oficial ca doamne, nu erau 
decât trei, toate soţii de ofiţeri; femei cu o înfăţişare severă 
de matroane şi cu purtarea simplă a micii burghezii, 
îmbinată în mod ciudat cu manierele născute din ideea ce 
şi-o făceau despre superioritatea profesiunii soţilor, a 
drepturilor şi datoriilor castei ofiţerilor şi a etichetei 
rangului lor. Celelalte femei erau soțiile subofiţerilor şi, 
după cum spusese intendentul, numai Mabel putea fi o 
candidată reală la căsătorie. E drept că se mai aflau acolo 
vreo zece-douăsprezece alte fete, dar datorită vârstei lor 
fragede, fiind socotite printre copii, nu puteau să pretindă 
admiraţia îndreptăţită a unor bărbaţi care să le ceară în 
căsătorie. 

Femeile au fost poftite să se aşeze pe băncile de 
scânduri, pregătite din vreme pentru ele lângă malul 
lacului. În partea aceasta se afla şi stâlpul de care erau 
agăţate premiile. Banca din rândul întâi fusese rezervată cu 
mare grijă pentru cele trei doamne şi copiii lor, în timp ce 
Mabel se aşeză pe banca a doua, împreună cu celelalte 
femei din categoria subofiţerilor. Soţiile şi fiicele celorlalţi 
se îngrămădiseră laolaltă în spate, unele stând jos, iar 
altele în picioare, după cum putuseră să ocupe locuri. 
Mabel, care fusese repede primită în societatea soțiilor de 
ofiţeri ca o  însoţitoare modestă, atrăsese simpatia 
doamnelor în primul rând prin gingăşia şi modestia sa, deşi 
erau foarte îngâmfate din pricina rangului pe care-l 
deţineau în garnizoană. 


De îndată ce această importantă majoritate a 
spectatorilor ajunseră la locurile hotărâte, maiorul Lundie 
dădu ordin ca întrecerea să înceapă conform rânduielii 
stabilite de mai înainte. Opt sau zece dintre cei mai buni 
trăgători ai garnizoanei înaintară spre locul anume ales şi 
începură să tragă unul după altul. Printre ei se aflau ofiţeri 
şi soldaţi, amestecați la întâmplare, precum şi vizitatori 
ocazionali ai fortului, care nu fuseseră excluşi de la 
întrecere. După cum şi era de aşteptat din partea unor 
oameni ale căror distracţii şi hrană aleasă depindeau în 
egală măsură de îndemânarea folosirii armelor, s-a văzut 
numaidecât că aveau iscusinţa să nimerească drept în 
punctul alb sau în Ochiul taurului din centrul țintei. Cei care 
urmară după aceştia se dovediră mai puţin iscusiţi, 
gloanţele lor lovind diferitele cercuri din jurul punctului 
central al țintei, fără să-l atingă. 

Potrivit cu regulile întrecerii, nimeni nu putea lua parte la 
a doua întrecere dacă nu reuşise la prima şi adjutantul 
fortului, îndeplinind funcțiunea unui fel de maestru de 
ceremonii sau de conducător al întrecerii, striga cu voce 
tare numele trăgătorilor norocoşi care trebuiau să se 
pregătească pentru încercarea următoare, în timp ce 
anunţa că cei ce nu se prezintă să tragă în punctul alb vor fi 
excluşi de la toate încercările mai grele. Chiar în clipa 
aceea apărură la locul de tragere maiorul Duncan, ofiţerul 
de intendenţă şi Jasper Eau-douce, în timp ce Călăuză, se 
plimba liniştit prin apropiere, fără iubita sa carabină - fapt 
atât de neobişnuit pentru el,; încât cei din jurul său credeau 
că nu vrea să participe la întrecerea din ziua aceea. Toţi 
spectatorii se dădură la o parte, ca să-l lase pe maiorul 
Duncan să treacă. Acesta, de îndată ce se apropie de locul 
de unde se trăgea în voie, îşi luă poziţia, ridică arma cu 
nepăsare şi trase. Glonţul său lovi ţinta la câţiva țoli de 
punctul alb. 

— Maiorul Duncan este exclus de la celelalte încercări - 
strigă adjutantul cu o voce atât de puternică şi sigură, 
încât; ofiţerii mai vârstnici şi sergenţii îşi dădură seama că 
această nereuşită fusese aranjată dinainte, în vreme ce 


ofiţerii mai tineri şi soldaţii se simţiră mai încurajați să 
continue, datorită imparţialităţii vădite a regulilor întrecerii, 
nimic nefiind mai atrăgător decât o dreptate necilintită şi 
fermă, după cum nimic nu e mai îmbucurător decât s-o vezi 
aplicată într-adevăr. 

— Acum, meştere Eau-douce, e rândul dumitale - zise 
Muir - şi dacă nu-l întreci pe maior, voi spune că eşti mai 
îndemânatic la vâslit decât la tragerea cu carabina. 

Obrazul plăcut al lui Jasper se îmbujoră, se apropie de 
locul de tragere, aruncă o privire fugară spre Mabel, care-şi 
aplecase trupul grațios înainte, ca să vadă mai bine 
rezultatul, cuprinse patul carabinei fără prea multă grijă cu 
palma stângă, îi ridică ţeava cu mâna fermă şi într-o clipă 
trase. Glonţul străpunse centrul ochiului alb, fiind cea mai 
bună lovitură a întrecerii, până atunci, fiindcă ceilalţi nu 
atinseseră punctul alb decât pe margini. 

— Frumoasa lovitură, meştere Jasper - zise Muir, când se 
anunţă rezultatul. E o lovitură care ar fi făcut cinste chiar şi 
unui om mai experimentat şi mai în vârstă. Cred, totuşi, că 
ai avut puţin noroc, fiindcă n-ai ţintit cu prea mare grijă. 
Poate că eşti iute în mişcări, Eau-douce, dar nu mânuieşti 
arma cu ajutorul ştiinţei şi al filosofiei. Te rog, sergent 
Dunham, să inviţi doamnele să fie mai atente decât până 
acum, fiindcă voi arăta ceea ce se numeşte o mânuire 
intelectuală a carabinei. Recunosc că Jasper şi-ar fi ucis 
adversarul, dar nu are decât jumătate din mulţumirea de 
care s-ar fi bucurat dacă lovitura sa ar fi fost trasă în mod 
ştiinţific. 

Vorbind, Muir se pregătea pentru tirul ştiinţific; dar nu 
trecu la fapte decât după ce observă ca Mabel şi toate 
celelalte femei îşi aţintiseră privirea asupra lui, plin de 
curiozitate. Fiindcă ceilalţi se dădură la o parte din respect 
pentru gradul lui, în apropierea sa nu mai râmase decât 
comandantul, căruia îi spuse cu familiaritate: 

— Aţi observat, Lundie, că poţi câştiga ceva prin aţâţarea 
curiozităţii femeii? Curiozitatea este un sentiment foarte 
activ şi dacă e cultivat în chip corespunzător, poate sfârşi 
prin a da naştere unor înclinări mai plăcute. 


— Foarte adevărat, Davy, dar ne faci să cam aşteptăm cu 
pregătirile tale şi iată-l pe Călăuză care se apropie să înveţe 
ceva din vasta-ţi experienţă. 

— Ce este, Călăuză, vii şi tu să capeţi o idee despre ceea 
ce înseamnă filosofia tragerii cu puşca? Eu nu vreau să-mi 
ascund lumina priceperii mele sub obroc şi fi binevenit 
pentru tot ceea ce vei învăţa. Dumneata, personal, nu vrei 
să iei parte la concurs, omule? 

— La ce mi-ar folosi, domnule intendent? Nu-mi trebuie 
niciunul din premiile oferite şi în ceea ce priveşte onoarea, 
am avut destulă până acum, dacă este o onoare ca cineva 
să tragă mai bine decât dumneavoastră. Eu nu sunt femeie, 
ca să port o glugă de mătase. 

— E foarte adevărat, dar poţi să găseşti o femeie pe care 
o preţuieşti şi ai vrea s-o poarte. 

— Hai, Davy - îl întrerupse maiorul - ori tragi, ori te 
retragi. Adjutantul începe să-şi piardă răbdarea. 

— Biroul intendenţei şi biroul adjutantului din regiment 
cad arareori de acord, Lundie, dar iată, sunt gata; dă-te 
puţin mai la o parte, Călăuză, ca doamnele să poată vedea. 

Locotenentul Muir îşi luă poziţia de tragere cu o eleganţă 
studiată, ridică încet carabina, o cobori, repetă manevra, 
apoi trase. 

— Glonţul nu a atins ţinta! strigă omul care avea 
misiunea să însemne locul străpuns de gloanţe şi părea că 
nu preţuieşti ştiinţa complicată a intendentului. Nu a atins 
ţinta! 

— Imposibil ! strigă Muir, cu chipul roşu de indignare şi 
de ruşine. Imposibil, adjutantule, de când sunt nu mi s-a 
întâmplat una ca asta! Fac apel la doamne pentru o 
apreciere mai justă. 

— Când aţi tras - exclamă unul dintre mucaliţii 
garnizoanei - doamnele au închis ochii. Le-au speriat 
pregătirile dumneavoastră. 

— Nu cred în ruptul capului într-o asemenea calomnie din 
partea doamnelor şi împotriva îndemânării mele - răspunse 
Muir, al cărui accent scoţian se întărea şi mai mult pe 
măsură ce se înfierbânta. E o conspirație, pentru a priva un 


om meritoriu de ceea ce i se cuvine. 

— Este o lovitură pierdută, Muir - zise, râzând, Lundie - 
aşa că stai jos liniştit şi resemnează-te. 

— Nu, nu, domnule maior - interveni Călăuză în cele din 
urmă - locotenentul este un bun trăgător, dacă are timp să 
ochească liniştit şi ţinta nu este prea îndepărtată, ceea ce 
nu-i de loc extraordinar pentru un trăgător obişnuit. Glonţul 
lui a trecut prin gaura făcută de glonţul lui Jasper, după 
cum va putea vedea oricine care-şi va da osteneala să 
examineze ţinta. 

Respectul pe care îl aveau toţi pentru îndemânarea lui 
Călăuză, pentru agerimea şi siguranţa ochiului său era atât 
de mare, încât el abia spuse aceste cuvinte, că spectatorii 
începură să se îndoiască de propriile lor păreri şi vreo 
doisprezece dintre ei alergară spre ţintă, ca să se convingă. 
Şi după un examen minuţios se descoperi că glonţul 
intendentului trecuse într-adevăr prin gaura făcută de 
proiectilul lui Jasper; dar faptul acesta se confirmă numai 
după ce se constată în chip de netăgăduit existenţa unui 
glonţ înfipt deasupra primului în buşteanul pe care era 
fixată ţinta. 

— Nu v-am spus eu, doamnelor, că veţi fi martorele 
influenţei ştiinţei asupra artei tragerii? zise intendentul, 
înaintând spre băncile ocupate de femei. Maiorul Duncan a 
luat în zeflemea ideea calculelor matematice în domeniul 
artei tragerii la ţintă. Dar eu i-am spus că filosofia nu face 
decât să coloreze, să amplifice şi să perfecţioneze, distilând 
şi explicând tot ceea ce aparine vieţii omeneşti, fie că e 
vorba de tragerea la ţintă sau de o predică. Intr-un cuvânt, 
filosofia este filosofie şi în felul acesta se exprimă tot ceea 
ce impune subiectul. 

— Presupun că  excludeţi iubirea din enumerarea 
dumneavoastră - remarcă soţia unui căpitan, care cunoştea 
povestea căsătoriilor lui Muir şi se folosea de causticitatea 
ei feminină împotriva celui ce monopolizase atâtea din 
suratele ei. Mi se pare că filosofia nu are nimic comun cu 
iubirea. 

— Nu aţi vorbi aşa, doamnă, dacă inima dumneavoastră 


ar fi făcut mai multe încercări. Bărbatul sau femeia care au 
avut câteva prilejuri să-şi perfecţioneze afecțiunile pot vorbi 
cu mult mai multă pricepere despre astfel de probleme; şi, 
credeţi-mă, din toate felurile de iubire, cea filosofică este 
cea mai durabilă şi raţională. 

— Recomandaţi deci perfecţionarea iubirii prin 
experienţă, nu-i aşa? 

— Spiritul dumneavoastră subtil mi-a prins ideea din 
zbor. Cele mai fericite căsnicii sunt cele în care tinereţea, 
frumuseţea şi încrederea se bizuie pe înţelepciune, 
moderaţiunea şi spiritul de prevedere al vârstei, al vârstei 
mijlocii vreau să spun, doamnă, fiindcă nu neg faptul că un 
anumit soţ poate fi prea bătrân pentru o anumită femeie. 
lat-o, de pildă, pe încântătoarea fiică a sergentului 
Dunham, aici de faţă, despre care sunt convins că va fi de 
acord cu astfel de sentimente, fiindcă firea sa plină de 
discreţie s-a şi făcut cunoscută în garnizoana noastră, cu 
toate că nu s-a stabilit aici decât de puţină vreme. 

— Fiica sergentului Dunham este o terță persoană, care 
nu se cuvine să participe la convorbirea dintre noi, domnule 
locotenent Muir - răspunse soţia căpitanului, plină de 
respect pentru propria ei demnitate - şi, pentru a schimba 
subiectul, urmă: lată-l colo pe Călăuză pregătindu-se să-şi 
încerce norocul. 

— Protestez, domnule maior, protestez ! strigă Muir, în 
timp ce alerga spre locul de tragere, ţinându-şi ambele 
braţe ridicate, ca să dea şi mai mare greutate cuvintelor 
sale. Protestez cu cea mai mare tărie, domnilor ofiţeri, 
împotriva hotărârii de a i se îngădui lui Călăuză să ia parte 
la această întrecere cu Ucigătoarea-de-cerbi; nu mai 
amintesc faptul că e vorba de o carabină cu care s-a 
obişnuit demult, dar nu are nici dimensiunile celorlalte 
arme de vânătoare ale guvernului admise la concurs. 

— Ucigătoarea-de-cerbi se odihneşte, domnule intendent 
- răspunse Călăuză - şi nimeni nu se gândeşte s-o tulbure. 
Nu m-aş fi gândit să pun astăzi degetul pe trăgaci, dacă 
sergentul Dunham nu mi-ar fi atras atenţia că nu mi-aş 
arăta respectul printr-un omagiu pentru frumoasa lui fată 


care a ajuns aici sub oblăduirea mea, dacă nu aş lua parte 
la întrecerea aceasta. Aşa că folosesc, domnule intendent, 
carabina lui Jasper, după cum puteţi vedea şi nu este mai 
bună ca arma dumneavoastră. 

Locotenentul Muir fu silit să accepte şi când Călăuză 
trecu la locul de tragere, toate privirile se îndreptară spre 
el. Aerul şi atitudinea faimosului ghid şi vânător căpătară 
ceva foarte distins când se ridică, înalt şi luă ţinta la ochi cu 
o perfectă stăpânire şi cu o desăvârşită cunoaştere a 
capacităţii corpului omenesc, precum şi a armei din mâna 
lui. La drept vorbind, Călăuză nu era ceea ce se cheamă de 
obicei un bărbat frumos, deşi stârnea o mare încredere şi 
impunea respect. Inalt, ba chiar musculos, corpul său ar fi 
putut fi socotit aproape perfect, dacă nu ar fi fost parcă 
lipsit cu totul de carne. Coarda biciului era cu greu mai 
rezistentă decât braţele şi picioarele sale, sau, la nevoie, 
mai flexibilă; şi toată fiinţa sa avea un aspect cam colţuros 
pentru ca să-l poţi socoti un bărbat cu un trup armonios. 
Totuşi, mişcările sale erau fireşti şi graţioase; şi fiindcă era 
calm şi cu o ţinută îngrijită, avea un aer de demnitate care 
corespundea foarte bine cu serviciile excepţionale şi 
meritele lui deosebite. Obrazul, cu trăsături luminoase, de 
om cinstit, ars de soare, de un roşu-aprins, era o mărturie a 
vieţii sale pline de primejdii şi greutăţi şi mâinile sale 
nervoase, puternice, nu le puteai asocia cu o muncă brută 
care le înăspreşte şi le deformează. Deşi nimeni nu 
descoperea la el niciuna din acele calităţi mai insinuante 
sau mai blânde în stare să câştige iubirea unei femei, când 
ridică arma, prețuirea mută a mişcărilor lui sigure şi a 
aspectului sau bărbătesc în general nu lipsea din privirea 
nici unei femei care-l urmărea. Duse arma la ochi aproape 
cu iuţeala gândului, în aceeaşi clipă un fum slab se înălța în 
văzduh, deasupra capului, el cobori patul puştii şi mâna se 
sprijini de ţeavă, în timp ce obrazul său de om cinstit se 
lumină de râsul lui obişnuit, tăcut şi sincer. 

— Dacă ar îndrăzni cineva să exprime o astfel de idee - 
strigă maiorul Duncan - ar spune ca prietenul nostru 
Călăuză a greşit şi el ţinta. 


— Nu, nu, domnule maior - răspunse ghidul plin de 
încredere - asta ar fi o afirmaţie îndoielnică. Deoarece n-am 
încărcat eu puşca, nu pot spune ce era în ea; dar dacă a 
fost plumb, îl veţi găsi deasupra gloanţelor intendentului şi 
ale lui Jasper; de n-o fi aşa, să nu-mi mai spuneţi Călăuză. 

Un strigăt venind dinspre ţintă îi confirmă vorbele. 

— Dar asta nu-i totul, încă nu-i totul, băieţi: strigă 
Călăuză, înaintând încet spre băncile doamnelor. Dacă aţi 
descoperi că glonţul nu a atins ţinta, aţi recunoaşte că am 
greşit. Intendentul a străpuns lemnul cu plumbul său, dar 
veţi vedea că plumbul tras de mine nu a smuls nicio aşchie 
de lemn. 

— Foarte adevărat, Călăuză, foarte adevărat - răspunse 
Muir, care se apropiase de Mabel, deşi îi era ruşine să-i 
vorbească faţă de soțiile ofiţerilor. Intendentul a găurit 
lemnul şi glonţul tău a trecut într-adevăr prin gaura aceea. 

— Ei bine, domnule intendent, iată că se pune un cui la 
ţintă şi se va vedea cine-l va înfige mai adânc, 
dumneavoastră sau eu. Fiindcă, deşi nu-mi puseserăm în 
gând să arăt astăzi ce se poate face cu o puşcă, nu voi 
şovăi s-o fac în faţa nici unui om trimis în misiune de regele 
George. Chingachgook e în misiune, altfel m-ar fi silit să 
demonstrez câteva din tainele artei noastre; în ceea ce vă 
priveşte, domnule, intendent, dacă treceţi şi prin încercarea 
de batere a cuiului, veţi lua parte la întrecerea cu cartoful. 

— Eşti puţin cam fanfaron în dimineaţa asta, Călăuză, dar 
îți vei da seama că nu ai de-a face cu un recrut abia sosit 
aici dintr-un oraş sau dintr-o altfel de aşezare omenească, fi 
sigur de asta. 

— O ştiu prea bine, domnule intendent; o ştiu prea bine 
şi nu vă tăgăduiesc experienţa. V-aţi petrecut mulţi ani la 
graniţă şi i-am auzit pe oamenii din colonii şi pe indieni 
vorbind despre dumneavoastră de mai bine de o viaţă de 
om. 

— Nu, nu - strigă Muir, în dialectul său neaoş scoţian - 
eşti nedrept, omule! Nu mi-am petrecut la graniţă atât de 
mult timp cum pretinzi. 

— Nu v-aş da dreptate, domnule locotenent, chiar dacă 


m-aţi învinge la încercarea cu cartoful. Repet, v-aţi petrecut 
viaţa ca soldat prin locuri unde puşca este folosită zilnic şi 
ştiu că sunteţi un trăgător iscusit, de mare clasă; totuşi, nu 
sunteţi un adevărat trăgător cu carabina. In ceea ce 
priveşte lăudăroşenia, nădăjduiesc să recunoaşteţi că nu 
caut să mă laud cu isprăvile mele; dar însuşirile unui om 
rămân însuşiri şi am jigni providenţa dacă le-am nega. Fiica 
sergentului, aici de faţă, va fi judecătoarea noastră, dacă 
vreţi să vă supuneţi unui judecător atât de gingaş. 

Călăuză o alesese pe Mabel ca arbitru tocmai fiindcă o 
admira şi pentru el rangul avea o mică importanţă, dacă nu 
chiar niciuna; dar locotenentul Muir şovăi să primească 
propunerea de faţă cu soțiile ofiţerilor. S-ar fi bucurat să fie 
prețuit de fată, obiectul dorințelor sale, dar, datorită 
vechilor sale prejudecăţi i se părea că i se cere prea mult şi 
poate că era mai bine să-i facă curte deschis, dând 
impresia că nu ştie dacă are sau nu anumite şanse. Se 
încredea cu totul în discreţia maiorului Duncan şi nu se 
temea că acesta va divulga ceva din ceea ce se petrecuse 
între ei, dându-şi foarte bine seama că dacă s-ar auzi că 
fusese refuzat de fiica unui subofițer, i-ar fi foarte greu să 
se poată apropia de orice altă femeie de condiţia sa socială. 
În ciuda acestor îndoieli şi şovăieli, Mabel îi apărea atât de 
demnă de atenţie, se îmbujorase atât de încântător, 
zâmbea atât de dulce, întruchipând totodată o imagine atât 
de atrăgătoare a tinereţii, spiritului, modestiei şi frumuseţii, 
încât se simţi tare ispitit s-o aducă pe primul plan al 
imaginaţiei sale şi să găsească mijlocul de a-i vorbi fără 
reţinere. 

— Facă-se voia ta, Călăuză - răspunse el, de îndată ce, 
datorită hotărârii luate i se risipiră îndoielile. Primesc ca 
fiica sergentului, încântătoarea lui fiică ar fi trebuit să zic, 
să fie arbitru între noi şi ei îi vom oferi premiul, oricare 
dintre noi îl va câştiga. După cum vedeţi, doamnelor, 
trebuie să fiu de acord cu Călăuză, altfel aş fi cerut fără 
doar şi poate arbitrajul unei doamne din încântătoarea 
dumneavoastră societate. 

Apelul concurenţilor puse capăt convorbirii dintre 


intendent şi adversarul său. Şi după câteva clipe începu a 
doua etapă a întrecerilor. Vârful unui cui obişnuit, cu floarea 
vopsită în alb, fu înfipt în ţintă şi trăgătorul care nu nimerea 
floarea cuiului pierdea dreptul de a participa la încercările 
următoare. Numai cei ce nimeriseră punctul alb al țintei 
erau îngăduiţi să ia parte la această întrecere. 

Mai rămăseseră şase candidaţi, dintre care vreo doi care 
abia atinseseră punctul alb al țintei renunţară, dându-şi 
seama că nu vor izbuti în încercarea asta nouă şi preferând 
să rămână la performanţa realizată. Primii trei trăgători, 
care-şi luaseră riscul de a încerca, atinseră ţinta în 
apropierea cuiului, dar nu chiar cuiul. După ei urmă 
intendentul, care, după ce făcu mişcările sale obişnuite ca 
să tragă, smulse cu glonţul o părticică din floarea cuiului, 
plumbul înfigându-se lângă vârful pironului. 

Nu fusese o lovitură extraordinară, dar ea îi dădea 
dreptul să participe mai departe la întrecere. 

— Ingăduiţi-mi să vă spun, cum se zice la oraş, că v-aţi 
asigurat mai departe pâinea, domnule intendent - strigă 
Călăuză, râzând. Insă v-ar trebui multă vreme ca să 
construiți o casă cu un ciocan care n-ar fi mai bun ca al 
dumneavoastră. Jasper vă va arăta cum trebuie înfipt un 
cui, dacă flăcăul nu şi-o fi pierdut cumva din siguranţa 
mâinii şi a ochiului. Şi dumneavoastră aţi fi tras mai bine, 
domnule locotenent, dacă n-aţi fi stăruit atâta în alegerea 
poziţiei. Tragerea cu arma ţine de talent şi trebuie 
executată firesc. 

— Vom vedea, Călăuză. Lovitura mea a fost destul de 
bună şi mă îndoiesc că în regimentul 55 se găseşte un alt 
ciocan, cum îi spui tu, care să-l bată tot atât de bine. 

— Jasper nu face parte din cadrele regimentului 55, dar 
iată că şi-a pus ciocanul în funcţiune. 

In timp ce Călăuză vorbea, glonţul lui Eau-douce atinse 
floarea cuiului şi-l înfipse cu un deget mai adânc în 
scândură. 

— Fiţi gata, băieţi, să-l scoateţi cu cleştele mai în afară! 
strigă Călăuză, luând numaidecât locul prietenului său, 
când acesta se dădu la o parte. Să nu puneţi un cui nou, îl 


văd şi pe asta, cu toate că s-a şters vopseaua de pe el, dar 
tot ceea ce pot zări nimeresc de la o distanţă de o sută de 
iarzi, chiar de-ar fi numai un ochi de ţânţar. Fiţi gata! 

Flinta bubui, proiectilul porni pe traiectoria lui şi floarea 
cuiului se înfipse în lemn, acoperită de plumbul glonţului 
turtit de lovitură. 

— Bine, Jasper băiete - zise Călăuză, lăsând pe pământ 
patul puştii şi continuându-şi discuţia de parcă n-ar fi dat 
nicio importanţă isprăvii sale. Progresezi, flăcăule, pe zi ce 
trece, încă vreo câteva incursiuni pe meleagurile astea în 
tovărăşia mea şi cel mai bun trăgător de pe graniţă va 
trebui să se uite de două ori înainte de a se pune cu tine. 
Intendentul trage foarte bine, dar nu se va depăşi 
niciodată, în timp ce tu, Jasper, ai talent şi vei putea într-o 
zi să înfrunţi pe oricine a apăsat vreodată pe trăgaciul unei 
arme. 

— Cum aşa! exclamă Muir. Pentru dumneata, a nimeri 
floarea unui cui înseamnă doar a trage foarte bine, când în 
realitate e vorba de o artă dusă la perfecţiune?! Orice om 
cât de puţin subtil şi rafinat ştie că fineţea cu care atingi 
ţinta este caracteristică unui maestru, în timp ce ciocanul 
dumitale greoi loveşte de parcă l-ar ţine nişte mâini aspre şi 
neşlefuite. Da, este adevărat că a nu atinge ţinta nu are 
importanţă dacă greşeala e numai de o linie sau de o milă, 
trebuie să recunoşti, Călăuză, că atingând-o, n-are nicio 
importanţă de răneşti ori ucizi. 

— Mijlocul cel mai sigur de a hotărî asupra acestei 
controverse este de a porni la o nouă întrecere - observă 
Lundie - aceea cu cartoful. Dumneata eşti scoţian, domnule 
Muir şi ai face un târg mai bun dacă ar fi vorba de o 
prăjitură din făină de ovăz sau de fructul unui scai, însă 
legile frontierei s-au pronunţat în favoarea legumelor 
americane şi deci rămâne cartoful. 

Deoarece maiorul Duncan i se păru cam nerăbdător, Muir 
avu destul tact să nu mai tărăgăneze întrecerea cu 
observaţiile sale discursive şi se pregăti cu luare-aminte 
pentru proba următoare. Ca să spunem adevărul, 
intendentul se cam îndoia, ba era aproape sigur de 


insuccesul său la proba aceasta şi nu s-ar fi grăbit atât să ia 
parte la întreceri, dacă ar fi bănuit că făcea şi ea parte din 
program. Dar maiorul Duncan, cu spiritul său oarecum 
poznaş de scoţian flegmatic, dăduse ordin în secret să fie 
inclusă şi această probă, ca să-l umilească; ca nobil scoţian, 
Lundie nu se împăca de loc cu gândul că cineva care se 
pretindea a fi un gentleman ar putea să discrediteze 
propria sa castă printr-o mezalianţă. Când totul fu gata, 
Muir fu chemat la locul de tragere şi se făcură pregătirile 
pentru aruncarea cartofului. Deoarece s-ar putea ca 
cititorul să nu mai fi auzit de proba aceasta, câteva lămuriri 
vor arăta despre ce este vorba. Se alegea un cartof mare, 
ce se încredința unei persoane, care se afla la o distanţa de 
douăzeci de iarzi de locul de tragere. La semnalul aruncă, 
dat de trăgător, cartoful era aruncat în aer şi concurentul 
trebuia să-l străpungă cu glonţul înainte de a ajunge pe 
pământ. 

Dintr-o sută de încercări de până atunci, intendentul nu 
atinsese cartoful la această probă grea decât o singură 
dată şi acum încerca să-şi repete succesul cu o speranţă 
oarbă, sortită să-i fie, însă, spulberată. Cartoful fu aruncat, 
potrivit regulii, glonţul porni, dar ţinta zburătoare nu fu 
atinsă. 

— Stânga-mprejur şi ieşi din rând, intendentule! Zise 
Lundie, zâmbind, bucuros de succesul urzelii sale. Cinstea 
de a câştiga gluga de mătase va rămâne lui Jasper Eau- 
douce sau lui Călăuză. 

— Şi cum se va termina proba, domnule maior? întrebă 
acesta din urmă. Se va trece la proba cu doi cartofi, sau 
hotărârea se va lua după cum glonţul va trece prin centrul 
cartofului sau mai aproape de coajă? 

— Centru şi coajă, dacă este o diferenţă suficientă, dacă 
nu, se va trece la proba cu doi cartofi. 

— E o clipă grea pentru mine, Călăuză - spuse Jasper, 
înaintând spre locul de tragere, cu chipul palid de emotie. 

Călăuză se uită la el cu privirea lui deschisă, apoi, 
rugându-l pe maiorul Duncan să mai aştepte o clipă, îl luă 
deoparte pe tânărul său prieten, ca să nu audă nimeni ce 


vorbeau. 

— Mi se pare că ţii foarte mult la încercarea asta, Jasper, 
nu-i aşa? zise vânătorul, aţintindu-l cu privirea. 

— Recunosc, Călăuză, că nu am dorit niciodată cu atâta 
ardoare ca acum să ies învingător. 

— Doreşti chiar atât de mult să mă întreci pe mine, un 
vechi şi încercat prieten? Şi tocmai în ceea ce s-ar putea 
numi domeniul meu? Tragerea cu arma e meseria mea, 
băiete, nicio mână obişnuită nu se poate măsura cu a mea! 

— Ştiu, ştiu, Călăuză... totuşi... 

— Ce e, Jasper băiete? Vorbeşte deschis; nu uita că stai 
de vorbă cu un prieten. 

Tânărul îşi strânse buzele, îşi trecu o mână peste ochi, 
înroşindu-se şi pălind ca o fată care-şi mărturiseşte 
dragostea. Apoi, strângând mâna celuilalt, zise calm, ca şi 
cum bărbatul din el învinsese orice alt simţământ. 

— Mi-aş da şi un braţ, Călăuză, dacă i-aş putea oferi lui 
Mabel Dunham această glugă. 

Vânătorul îşi lăsă privirea în pământ şi se îndreptă încet 
spre locul de tragere, părând că se gândeşte adânc la 
vorbele lui Jasper. 

— Nu-i aşa că n-ai putea să nimereşti doi cartofi aruncaţi 
în aer unul după altul, Jasper? întrebă deodată Călăuză. 

— O, fără îndoială că nu şi asta mă nelinişteşte! 

— Ce creatură ciudată este şi omul! Tânjeşte după lucruri 
străine de însuşirile sale şi dispreţuieşte darurile făcute lui 
de providenţă. Nu-i nimic, nu-i nimic! la-ţi locul, Jasper, 
fiindcă maiorul aşteaptă şi ascultă-mă, băiete: voi atinge 
numai coaja cartofului, ca să-mi respect reputaţia din 
garnizoană... asta e tot ce pot face. 

— Presupun că trebuie să mă împac cu soarta mea - 
răspunse Jasper, înroşindu-se şi pălind ca mai înainte - însă 
mă voi strădui să fac tot ce pot, chiar de-ar fi să-mi pierd 
viaţa. 

— Ce  deşartă creatură e omul! repetă Călăuză, 
îndepărtându-se de prietenul său, ca să-i lase destul loc de 
mânuire a armei. Îşi uită însuşirile şi tânjeşte după altele! 

Cartoful fu aruncat în aer, Jasper trase şi strigătele care 


urmară o luară înaintea anunţului că străpunsese într- 
adevăr centrul cartofului sau un punct din apropierea lui, 
meritând prețuirea anticipată. 

— lată un concurent demn de tine, Călăuză - strigă 
maiorul Duncan, încântat, când ghidul îşi luă locul său de 
tragere - şi presupun că vom asista la o tragere cu doi 
cartofi. 

— Ce deşartă creatură este omul ! repetă vânătorul, 
parcă fără să-şi dea seama de ceea ce se petrece în jurul 
lui, fiind prea preocupat de propriile-i gânduri. Aruncă! 

Cartoful fu aruncat, flinta bubui, văzându-se bine că 
glonţul pornise chiar în clipa când cartoful părea încremenit 
în aer, fiindcă trăgătorul ochise cu o anumită grijă, apoi pe 
faţa celor care cercetară ţinta căzută pe pământ apăru o 
expresie de uimire şi dezamăgire. 

— Cele două gloanţe au trecut prin aceeaşi gaură? strigă 
maiorul. 

— Coaja, coaja - fu răspunsul. A julit numai coaja! 

— Dar cum se poate, Călăuză? Jasper Eau-douce va 
culege onorurile zilei? 

— Gluga e a lui - răspunse celălalt, dând din cap şi 
îndepărtându-se liniştit de locul de tragere. Ce deşartă 
creatură este omul! Nu e niciodată mulţumit de însuşirile lui 
şi tânjeşte mereu după cele pe care providenţa i le-a 
refuzat! 

Deoarece Călăuză nu găurise cartoful, ci doar îi julise 
coaja, premiul i-a fost recunoscut numaidecât lui Jasper. 
Gluga se găsea în mâinile acestuia din urmă, când 
intendentul se apropie şi-l felicită cu afecţiune pe 
victoriosul său rival. 

— Acum, că ai câştigat gluga, flăcăule şi nu-ţi foloseşte la 
nimic, fiindcă nu poţi face din ea o pânză de corabie şi nici 
măcar un fanion, mă gândesc dacă nu ti-ar plăcea să-i vezi 
valoarea transformată în monede de argint, cu chipul 
regelui? 

— Nu e de vânzare, domnule locotenent - răspunse 
Jasper, cu ochii luminaţi de entuziasmul şi plăcerea 
succesului. Nu aş da această glugă nici în schimbul a 


cincizeci de pânze noi pentru Scud! 

— Oh, flăcăule! Pare-mi-se că-ţi pierzi minţile ca toţi 
ceilalţi. Aş fi în stare să-ţi ofer o jumătate de guinee pentru 
flecuşteţul ăsta, numai să nu zacă în cabina cuterului tău, 
sau să împodobească până la urmă capul unei femei 
indiene. 

Deşi Jasper nu bănuia că vicleanul intendent fi oferise 
numai jumătate din adevăratul preţ al obiectului, respinse 
propunerea cu o totală indiferenţă. Dând din cap în semn 
de refuz, înaintă spre băncile unde apropierea lui provocă o 
oarecare emoție, fiindcă soțiile ofiţerilor se înţeleseră să 
primească darul, dacă tânărul marinar ar fi avut politeţea 
să-l ofere. Dar neîncrederea în sine a lui Jasper era tot atât 
de mare pe cât îi putea fi admiraţia pentru altul şi nu-i 
îngăduia să năzuiască la cinstea de a oferi un dar oricăreia 
dintre doamne, pe care le privea ca fiind mult mai presus 
decât el. 

— Mabel - zise el - această glugă de mătase este a ta, 
afară numai dacă... 

— Ce anume, Jasper? întrebă fata,  pierzându-şi 
timiditatea obişnuită, datorită dorinţei sale mărinimoase şi 
fireşti de a-l face să-şi piardă şi el sfiiciunea; se îmbujorară 
amândoi, trădându-şi simţămintele care-i copleşeau. 

— Afară numai dacă nu te-ar interesa de loc, fiind oferită 
de un om care poate nu are dreptul să creadă că darul lui 
va fi primit. 

— Îl primesc, Jasper. Îmi va aduce mereu aminte de 
primejdiile prin care am trecut în tovărăşia ta şi va fi un 
semn al recunoştinţei mele pentru faptul că aţi avut atâta 
grijă de mine, tu şi Călăuză. 

— Nu te gândi la mine, nu te gândi la mine! strigă acesta 
din urmă. Gluga este norocul şi darul lui Jasper şi trebuie 
să-i acorzi un credit deplin pentru amândouă. Poate că 
altădată ne va veni şi nouă rândul: mie şi intendentului, 
care pare să râvnească la gluga de mătase câştigata de 
tânărul meu prieten, deşi nu înţeleg ce nevoie ar avea el, 
ca bărbat, de gluga asta, fiindcă nu e însurat. 

— Dar Jasper Eau-douce e însurat? Sau tu, Călăuză, eşti 


însurat? întrebă locotenentul Muir. Poate că-mi trebuie ca 
să-mi ajute să găsesc o soţie, sau să-mi aduc aminte că am 
avut una, ori ca o dovadă cât de mult admir femeile, sau 
fiindcă e vorba de o podoabă feminină, ori din orice alt 
motiv tot atât de temeinic. Nu fiinţa nesăbuită este aceea 
care e preţuită de cel cu judecată şi daţi-mi voie să vă spun 
că nu există niciun semn mai grăitor care să dovedească 
faptul că un soţ a fost bun cu prima lui nevastă, decât 
căutarea cât mai grabnică a alteia, care s-o înlocuiască pe 
cea pierdută. lubirea este unul din darurile măreţe ale 
providenţei şi cei ce au iubit o femeie cu credinţă dovedesc 
cât de adânc le-a fost acest simţământ, iubind o alta cât 
mai curând posibil. 

— Tot ce se poate, tot ce se poate, dar eu n-am niciun fel 
de practică pe tărâmul ăsta şi nu vă pot contrazice. Insă 
Mabel, fiica sergentului, aici de faţă, va fi cu totul de 
părerea dumneavoastră. Haide, Jasper, să vedem, deşi am 
ieşit din întrecere, ce fac ceilalţi cu carabinele lor. 

Călăuză şi tovarăşul său se retraseră, fiindcă întrecerea 
era pe punctul de a începe din nou. Totuşi, doamnele nu 
păreau a fi atât de preocupate de competiţie, ca să uite de 
existenţa glugii de mătase. Ea fu trecută din mână în mână, 
mătasea pipăită; apreciară croiala şi felul în care fusese 
lucrată, exprimându-se în şoaptă diferite păreri în legătură 
cu faptul că un lucru atât de frumos nu ar fi meritat să intre 
în posesia unei fiice de subofițer. 

— Poate că vei vrea să vinzi gluga asta de mătase, 
Mabel, după ce o vei admira câteva zile, deoarece socot că 
tu n-o s-o porţi niciodată - zise soţia căpitanului. 

— Tot ce se poate să n-o port, doamnă - răspunse eroina 
noastră cu modestie - dar nu mi-ar plăcea de loc să mă 
despart de ea. 

— Dă-mi voie să spun că sergentul Dunham nu te va 
pune niciodată în situaţia de aţi vinde veşmintele, copilo, 
totuşi, ca să păstrezi un articol de îmbrăcăminte pe care n- 
o să-l porţi niciodată înseamnă bani azvânliţi. 

— Nu-mi vine să mă despart de darul unui prieten. 

— Dar chiar şi tânărul acesta va avea cea mai bună 


părere despre spiritul dumitale prevăzător după ce va uita 
victoria de astăzi. Este o glugă plăcută şi frumuşică şi n-ar 
trebui să se piardă în felul acesta. 

— Dar nici nu-mi trece prin gând s-o pierd, doamnă, nu 
vă supăraţi, dar sunt bucuroasă s-o păstrez. 

— Cum doreşti, copilă; la etatea ta fetele dispreţuiesc 
avantajele materiale. Dacă te hotărăşti totuşi s-o vinzi, să 
nu uiţi că e reţinută, dar n-o voi lua dacă o pui măcaro 
singură dată. 

— Da, doamnă - răspunse Mabel, cu o voce cât putu de 
dulce, deşi ochii îi sclipeau ca două diamante şi obrajii ei 
căpătară nuanţa a doi trandafiri, punându-şi podoaba 
interzisă pe capul şi umerii săi rotunzi şi încercând-o vreme 
de un minut, ca apoi s-o scoată. _ 

Restul concursului nu a mai avut nimic interesant. In 
general, participanţii trăgeau destul de bine, dar erau toţi 
mai slabi decât cei descrişi mai înainte, aşa că au fost 
părăsiţi. Doamnele şi cei mai mulţi dintre ofiţeri s-au retras, 
iar celelalte femei le urmară numaidecât exemplul. Mabel 
tocmai se întorcea de-a lungul stâncilor joase şi teşite de pe 
malul lacului, învârtind atrăgătoarea glugă de mătase pe un 
deget, când îi ieşi în cale Călăuză. Acesta avea carabina pe 
care o folosise în ziua aceea, însă nu era atât de volubil şi 
deschis ca de obicei; privirea lui părea nesigură şi 
neliniştită. După câteva cuvinte lipsite de importanţă cu 
privire la frumoasa întindere de apă din faţa lor, el se 
întoarse spre însoţitoarea lui şi spuse cu mare interes: 

— Jasper a câştigat gluga asta de mătase pentru tine, 
Mabel, fără a folosi prea mult adevăratele sale însuşiri. 

— A câştigat-o cinstit, Călăuză. 

— Fără-ndoială, fără-ndoială, glonţul lui a trecut prin 
mijlocul cartofului şi nimeni n-ar fi fost în stare de mai mult, 
deşi ar fi putut şi alţii să facă asta. 

— Dar nimeni nu a tras atât de bine - exclamă Mabel, cu 
o însufleţire pe care o regretă numaidecât, fiindcă observă 
privirea îndurerată a lui Călăuză, atins deopotrivă de 
observaţie, cât şi de simţământul care-o inspirase. 

— E adevărat, e adevărat, Mabel, nimeni nu a tras la fel 


de bine atunci, dar nimic nu mă poate face să-mi neg 
talentele dăruite mie de providenţă. Da, da, nimeni nu a 
izbutit acolo să tragă la fel de bine, însă îţi voi arăta ce se 
poate face aici. Vezi pescăruşii ăia care zboară deasupra 
capetelor noastre? 

— Desigur, sunt prea mulţi ca să nu-i vezi. 

— Observi cum se încrucişează în zbor? adăugă el, 
trăgând cocoşul şi ridicând carabina. Uite, câte doi-doi 
deodată... priveşte! 

Când cele doua păsări se aflau pe aceeaşi linie a privirii, 
se auzi detunătura, plumbul porni cu iuţeala gândului şi 
străpunse amândouă victimele, deşi între ele era o distanţă 
de câţiva iarzi. Când pescăruşii căzură în lac, Călăuză îşi 
lăsă patul armei în pământ şi râse în felul său ciudat, de pe 
faţa lui cinstită dispărând orice urmă de nemulţumire şi 
mândrie rănită. 

— Asta e ceva, Mabel, e ceva, deşi eu nu pot să-ți 
dăruiesc nicio glugă! Dar întreabă-l pe Jasper; las totul în 
seama lui, să-ţi spună el, fiindcă nu afli în toată America o 
inimă mai cinstită şi o vorbă mai fără de ocolişuri. 

— Nu cred că Jasper să aibă vreo vină că a câştigat 
premiul! 

— Nu la asta mă gândesc. El s-a străduit să facă tot ce 
poate şi a izbutit. Fiindcă pentru un om născut să-şi 
petreacă timpul pe apă mai degrabă decât să aibă talente 
pentru viaţa de uscat, Jasper se bucură de o neobişnuită 
îndemânare şi nimeni n-ar putea să aibă un ajutor mai bun 
ca el, nici pe apă, nici pe uscat. Dar el a câştigat gluga din 
cauza greşelii mele, deşi asta nu înseamnă nimic, într- 
adevăr, nimic, fiindcă gluga a fost dată cui se cuvenea. 

— Cred că te înţeleg, Călăuză - zise Mabel, roşind fără 
voia ei - şi voi privi această glugă ca pe un dar primit atât 
de la Jasper cât şi de la dumneata. 

— Ar fi nedrept faţă de flăcău. Podoaba asta a câştigat-o 
el şi a avut toată libertatea s-o dăruiască. Atâta numai, 
Mabel, te rog să crezi că dacă aş fi câştigat-o eu, aş fi 
dăruit-o aceleiaşi persoane. 

— Nu voi uita asta, Călăuză şi voi avea grijă să afle şi alţii 


de îndemânarea dumitale, pe care ai dovedit-o cu sărmanii 
pescăruşi. 

— Domnul să te aibă-n pază, Mabel, dar nu mai e nevoie 
să lauzi iscusinţa mea de trăgător la frontiera asta, după 
cum nu e nevoie să vorbeşti de apa lacului sau de soarele 
de pe cer. Oricine ştie ce sunt în stare pe tărâmul acesta şi 
ţi-ai irosi doar timpul, de parcă i-ai vorbi unui francez 
despre un urs din America. 

— Atunci crezi că Jasper a ştiut de favoarea pe care i-o 
faci şi a profitat de ea cu atât de puţină delicateţe? Intrebă 
Mabel, cu o culoare în obraji care dărui ochilor ei o mare 
strălucire, devenind în acelaşi timp gravă şi gânditoare. 

— Nici nu-mi trece prin gând să spun aşa ceva, dar când 
ne copleşesc dorinţele, uităm toţi ceea ce am ştiut. Jasper 
este mulţumit să ştie că eu pot să străpung doi cartofi cu 
un singur glonţ, tot aşa cum am împuşcat acum doi 
pescăruşi; şi mai ştie că niciun alt om de pe această graniţă 
nu este în stare de o astfel de ispravă. Dar, cu gândul la 
gluga de mătase şi cu nădejdea de a ţi-o dărui, a fost ispitit 
să aibă o părere mai bună despre sine, ba, în clipa aceea 
poate chiar mai bună decât ar fi trebuit. Nu, nu, Jasper Eau- 
douce nu are-n el nimic josnic sau care să nu fie demn de 
încredere, fiindcă dorinţa de a părea cât mai merituos în 
ochii tinerelor femei frumoase e în firea oricărui tânăr. 

— Voi încerca să uit totul, în afară de mărinimia cu care 
v-aţi purtat amândoi faţă de o sărmană fată fără mamă - 
zise Mabel, străduindu-se să-şi stăpânească emoţiile pe 
care nu ştia cum să şi le tălmăcească. Te rog să mă crezi, 
Călăuză, că nu voi uita niciodată ce aţi făcut şi unul şi altul 
pentru mine, şi-mi voi aminti şi de această nouă dovadă de 
afecţiune din partea voastră. Uite, iată un ac de argint, ţi-l 
dăruiesc ca amintire, că mi-ai salvat viaţa şi libertatea. 

— Ce să fac eu cu aşa ceva, Mabel? întrebă vânătorul, 
uimit, uitându-se la mica bijuterie din mâna sa. Eu nu am 
nici catarame, nici nasturi, fiindcă nu mă folosesc decât de 
cureluşe de piele şi toate sunt întocmite din piele bună de 
cerb. E o bijuterie frumoasă, dar se potriveşte mai mult cu 
locul de unde vine, decât cu trupul meu. 


— Nu, prinde-l la cămaşa dumitale de vânător şi-ţi va sta 
bine. Să-ţi aminteşti totdeauna, Călăuză, că acul ăsta este o 
chezăşie a prieteniei noastre şi un semn că eu nu voi uita 
niciodată ajutorul pe care mi l-ai dat. 

Mabel îi zâmbi şi, luându-şi ziua-bună, se îndepărtă, 
grăbită, pierzându-se curând după rambleul fortului. 


CAPITOLUL XII 


Priviţi! Întunecate mulţimi se furişează 
Pe lângă asediate ziduri şi pe maluri 
Doldora de arme; când stele scânteiază 
Încearcă să străbată prin a cetăţii valuri. 


Byron 


Câteva ore mai târziu, Mabel Dunham stătea adâncită în 
gânduri pe bastionul care domina râul şi lacul. Era o seară 
liniştită şi molatică; deoarece nu se simţea nici cea mai 
uşoară adiere de vânt, nu se ştia dacă detaşamentul pentru 
postul O-mie-de-insule putea să plece în noaptea aceea. 
Proviziile, armele şi muniţiile fuseseră deja îmbarcate, ba 
chiar şi veşmintele fetei sergentului se găseau pe bord, însă 
micul detaşament care trebuia să plece se afla încă pe 
uscat, fiindcă nu se vedea niciun semn că s-ar putea întinde 
pânzele. Jasper scosese cuterul din golf şi-l trăsese în 
amonte pe râu, destul de mult ca să poată traversa gura 
fluviului oricând; acum, era însă ancorat. Cei ce trebuiau să 
se îmbarce se plimbau pe malul golfului, fără să ştie dacă 
vor pleca sau nu. 

După întrecerea din cursul dimineţii, în garnizoană se 
aşternuse o linişte adâncă, în armonie cu frumoasa 
privelişte din faţa ochilor ei, care-i înrâurea simţămintele, 
cu toate că probabil nu prea era obişnuită să-şi analizeze 
aceste puternice stări sufleteşti pentru a le găsi cauza. Tot 
ceea ce o înconjura părea liniştitor şi atrăgător, măreţia 
solemnă a pădurii tăcute şi întinderea liniştită a lacului 
dând peisajului un caracter sublim, care ar fi putut lipsi 
altor privelişti asemănătoare. Mabel simţea pentru prima 
dată că dominaţia oraşului şi a lumii civilizate asupra 
obiceiurilor ei îşi pierduse mult din putere şi fata asta 
zglobie începea să se gândească la faptul că o viaţă 
petrecută în mijlocul unei naturi ca aceea din jur ar putea fi 


o viaţă fericită. Întâmplările din ultimele zece zile 
contribuiau ca seara aceasta calmă şi plăcută să fie 
atrăgătoare şi ajuta în mare măsură la apariţia acestei 
convingeri neaşteptate în mintea fetei. Cu toate acestea, 
nu putem face afirmaţii sigure în stadiul de acum al 
povestirii noastre. 

— Un frumos apus de soare, Mabel - auzi ea vocea 
puternică a unchiului său atât de aproape de urechea ei, 
încât tresări - un apus de soare încântător, fetiţo, pentru o 
întindere de apă dulce, care ar fi mai puţin luată în seamă 
dacă am fi lângă mare. 

— Oare natura nu este aceeaşi pe malul unui lac sau pe 
ţărmul mării, lângă un lac ca acesta, sau lângă ocean? Oare 
să nu strălucească soarele peste tot la fel, dragul meu 
unchi şi să nu simţim noi aceeaşi puternică recunoştinţă 
pentru darurile providenţei la această graniţă îndepărtată 
ca şi în propria noastră insulă, Manhattan? 

— Probabil că tu, fată, ai dat peste una din cărţile maică- 
tii, deşi m-aş cam îndoi că sergentul a făcut un al doilea 
marş cu asemenea amăgeli în bagajul său. Natura, într- 
adevăr, nu este aceeaşi! Oare tu, Mabel, îţi închipui că un 
soldat are aceeaşi natură cu un marinar? Ai rude în ambele 
îndeletniciri şi ar trebui să poţi răspunde. 

— Dar, unchiule, eu înţeleg natura omenească... 

— Şi eu, nepoată, privesc la fel natura unui marinar şi 
natura unuia din aceşti camarazi din regimentul 55, fără a-l 
excepta chiar pe propriul tău tată. În dimineaţa asta au 
organizat un concurs de tir despre care ar trebui să spun 
mai degrabă că a fost un concurs de petarde. Ehei, ar fi fost 
cu totul altceva dacă era vorba de o ţintă pe mare! Ar fi 
trebuit să tragă cu tunul de pe navă asupra unui obiect la o 
distanţă de cel puţin o jumătate de milă şi cartofii, dacă s- 
ar fi găsit din întâmplare pe bordul corăbiei, ar fi rămas în 
cratiţele bucătarului. Meseria de soldat poate fi onorabilă, 
Mabel, dar un priceput descoperă multe lucruri nechibzuite 
şi slăbiciuni într-un astfel de fort. În ceea ce priveşte peticul 
ăsta de lac, îmi cunoşti părerea şi nu mai am de gând s-o 
repet. Un adevărat marinar nu-şi iroseşte niciodată vremea 


cu vorba; dar, pe legea mea, dacă privesc lacul ăsta, 
Ontario, cum îi spun ei, nu-l socot mai mare decât apa care 
ar încăpea în găleata unei nave. Uite, iată, dacă vrei să 
înţelegi deosebirea dintre ocean şi un lac, o poţi face dintr- 
o singură privire: ai putea socoti vremea asta liniştită, 
fiindcă nu suflă o adiere de vânt, deşi, la drept vorbind, nu 
cred că liniştea de pe malul unui lac poate fi tot atât de 
mare ca aceea de pe malul oceanului. 

— Unchiule, nu e nicio adiere de aer! Cred că nu s-ar 
putea ca frunzele să fie mai încremenite decât acum, în 
clipa aceasta, în toată pădurea. 

— Frunzele! Dar ce sunt frunzele, copila mea? Pe mare 
nu există frunze şi de vrei să ştii dacă este într-adevăr 
vorba de un calm total, trebuie să aprinzi o lumânare de 
seu, fiindcă flacăra lumânării de seu este foarte sensibilă; 
numai atunci vei fi sigură că există sau nu vreo adiere de 
vânt. Dacă te-ai găsi la o latitudine unde aerul poate fi atât 
de liniştit, încât cu greu l-ai agita cu respiraţia, numai 
atunci ai putea să-ţi dai seama ce înseamnă o atmosfera 
calmă. La latitudinile calme oamenii suferă adesea de lipsă 
de aer. Dar îţi spun din nou: uită-te la lacul ăsta! Este ca 
laptele dintr-o tigaie; nu se mişcă mai mult decât s-ar mişca 
apa dintr-o damigeană înainte de a-i scoate dopul. Pe 
ocean, oricât de liniştit ar fi văzduhul, apa nu este niciodată 
liniştită. 

— Niciodată, unchiule? Nici chiar pe vreme calmă? 

— Desigur că nu, copila mea. Oceanul respiră ca o fiinţă 
vie şi sânul îi palpită mereu, după cum spun poeţii, deşi nu 
are uneori mai mult aer decât ai găsi într-un sifon. Nimeni 
nu a văzut vreodată oceanul atât de liniştit ca lacul ăsta; el 
se înalţă şi se coboară, de parc-ar avea plămâni. 

— Dar nici lacul acesta nu este cu totul liniştit, fiindcă se 
zăreşte o undă uşoară în apropierea malului şi se aude 
uneori clipocitul apei lovindu-se de stânci. 

— Asta e poezie goală! Dacă vrei, se poate spune că 
frământarea apei este o maree şi când valurile spală 
puntea, acţiunea aceasta este provocată de talazuri; dacă 
lacul Ontario nu se aseamănă cu Atlanticul, după cum o 


pirogă de la Powles Hook nu este un vas de linie. Oricum, 
Jasper acela este un băiat bun şi nu are nevoie decât de 
învăţătură ca să devină un om adevărat. 

— İl crezi, aşadar, un incult, unchiule? întrebă Mabel, 
aranjându-şi părul, fapt care o sili sau făcu impresia că o 
obligă să-şi întoarcă faţa. Mie mi se pare că Jasper Eau- 
douce pare să ştie mai multe decât cei mai mulţi tineri din 
categoria sa. A citit puţin, fiindcă nu prea găseşti cărţi în 
această parte a lumii, dar a gândit foarte mult, după cât mi 
se pare, pentru un om atât de tânăr. 

—E un ignorant, e un ignorant ca toţi cei care 
navighează pe o apă ca asta dinăuntrul uscatului. E 
adevărat că se pricepe să facă un nod plat şi un nod de 
prins un buştean, dar nu are nici cea mai mică idee de cum 
se face un nod pentru un cablu sau o legătură de sarcină, 
cu care să ridici o ancoră! Nu, nu, Mabel; noi avem obligaţii 
faţă de Jasper şi Călăuză şi m-am gândit mult cum i-am 
putea răsplăti, fiindcă nerecunoştinţa este, după părerea 
mea, o josnicie. Unii oameni spun că ar fi un obicei regesc, 
dar eu susţin că este acţiunea unui porc, fiindcă dacă inviţi 
un porc să cineze cu tine, întâi şi-ntâi mănâncă desertul. 

— Este foarte adevărat, dragă unchiule şi ar trebui într- 
adevăr să facem totul ca să dovedim celor doi oameni 
curajoşi cât de mult preţuim ajutorul pe care ni l-au dat. 

— Vorbeşti de parc-ai fi fata mamei tale, ceea ce face 
cinste familiei Cap. Am găsit un mijloc care va fi pe placul 
tuturor şi când ne vom întoarce din mica expediţie pe lac la 
O-mie-de-insule, voi şi face propunerea. 

— Dragul meu unchi! Asta dovedeşte o mare bunătate 
din partea dumitale şi ar fi foarte drept! Imi dai voie să te 
întreb ce intenţii ai? 

— Nu am niciun motiv să ţi le tăinuiesc, Mabel, dar să nu 
vorbeşti de ele tatălui tău, fiindcă sergentul are 
prejudecățile lui şi ar putea să ne pună beţe-n roate. Nici 
Jasper şi nici prietenul sau Călăuză nu vor face niciodată 
mare lucru aici şi m-am gândit să-i iau pe amândoi cu mine 
la ocean şi să-i îmbarc pe o corabie. In două săptămâni, lui 
Jasper i-ar creşte picioare de marinar şi după o călătorie de 


un an va fi un om adevărat. Deşi Călăuză ar avea nevoie de 
mai mult timp, dacă nu cumva nu va ajunge niciodată să fie 
trecut în matricola unui echipaj, s-ar putea scoate ceva şi 
din el, mai ales ca marinar de pază, fiindcă are ochi foarte 
buni. _ 

— Şi crezi, unchiule, ca-ţi vor primi propunerea? Intrebă 
Mabel, zâmbind. 

— Îţi închipui ca sunt nişte neghiobi? Ce fiinţă raţională ar 
respinge o propunere de avansare? Dacă-l laşi pe Jasper să 
meargă pe drumul lui de acum, şi-ar putea sfârşi zilele aşa 
cum e şi azi, comandant al unui mic bric. 

— Şi ar fi mai fericit dacă ar avea un grad mai mare, 
dragă unchiule? Cu cât este mai valoros un comandant al 
unui vas cu pânze pătrate decât al unui bric? 

— Pfui, pfui, Magnat! N-ai fi bună să citeşti conferinţe 
despre nave decât în faţa unui auditoriu nepregătit. Nu ştii 
ce vorbeşti ! Lasă pe mine, că pun eu totul la cale, spre 
mulţumirea tuturor. Ah, iată-l pe Călăuză; cred că n-ar 
strica să-i dau a înţelege ce intenţii binevoitoare am cu el. 
Speranţa dă curaj şi întăreşte toate străduinţele noastre. 

Făcu un semn din cap şi tăcu, aşteptând să se apropie 
vânătorul, care nu făcea impresia lui obişnuită de 
sinceritate şi linişte, având mai degrabă înfăţişarea omului 
puţin încurcat, dacă nu chiar îndoit de felul cum va fi primit. 

— Unchiul şi nepoata ţin un sfat de familie, la care un 
străin nu ar fi binevenit? întrebă Călăuză, apropiindu-se. 

— Dar dumneata nu eşti pentru noi un străin, meştere 
Călăuză - răspunse Cap - şi nimeni n-ar fi mai binevenit 
decât dumneata. Tocmai vorbeam despre dumneata şi 
când prietenii vorbesc de un prieten absent, e uşor de 
ghicit ce au spus despre el. 

— Nu vreau să aflu nicio taină... nu vreau să aflu taine.. 
Tot omul îşi are duşmanii săi şi eu îi am pe-ai mei, dar nici 
dumneata, meştere Cap, nici gingaşa Mabel nu se numără 
printre ei. În ceea ce-i priveşte pe indienii Mingo, de ei nu 
spun nimic, deşi ar avea motive binecuvântate să mă 
urască. 

— Sunt sigur de asta, Călăuză, fiindcă ştiu că ai intenţii 


bune şi eşti un om dintr-o bucată. Dar, dacă ai vrea, ai 
putea să scapi chiar şi de duşmănia indienilor Mingo şi 
nimeni nu ti-ar arăta drumul cu mai multă bucurie decât 
mine, se-nţelege, fără nicio pretenţie. 

— Eu nu vreau să am duşmani, Apă-Sărată - fiindcă aşa 
începuse Călăuză să-i spună lui Cap, adoptând aproape fără 
să-şi dea seama porecla dată marinarului de indienii din 
fort. Nu vreau să am duşmani şi sunt gata să îngrop 
securea de luptă împotriva indienilor Mingo ca şi împotriva 
francezilor, deşi dumneata ştii că depinde de o fiinţă mai 
puternică decât noi să schimbe inimile oamenilor, sau să 
lase vreunul dintre ei fără duşmani. 

— Ridicând ancora şi însoţindu-mă pe coasta oceanului, 
prietene Călăuză, după ce ne vom întoarce din această 
scurtă croazieră în care pornim, te vei afla dincolo de zona 
unde se aud strigătele de război ale indienilor, gloanţele lor 
nu te vor mai putea atinge. 

— Şi la ce-aş ajunge eu, navigând pe apă sărată? Să 
vânez în oraşe? Să urmăresc pista oamenilor care se duc şi 
vin la piaţă şi să organizez ambuscade pentru câini şi 
orătănii? Nu-mi doreşti, într-adevăr, fericirea, meştere Cap, 
dacă vrei să mă scoţi din umbra pădurilor şi să mă duci sub 
soarele luminişurilor. 

— Dar eu nu-ţi propun să rămâi într-o aşezare 
omenească, ci să mergi pe mare, singurul loc, se poate 
spune, unde un bărbat respiră liber. Vei afla de la Mabel că 
asta mi-a fost intenţia înainte de aţi face propunerea. 

— Şi ce crede Mabel că va ieşi din schimbarea asta? Ea 
ştie că fiecare îşi are însuşirile lui şi că a încerca să-i impui 
altele ar fi zadarnic, după cum zadarnic ar fi să te 
împotriveşti celor hărăzite de providenţă. Eu sunt un 
vânător şi un cercetaş sau o călăuză, Apă-Sărată şi nu-mi 
stă în fire să mă împotrivesc voinţei cerului, dorind să fiu 
altceva. Am dreptate, Mabel, sau eşti prea femeie şi vrei 
să-mi schimb firea? 

— Eu nu vreau să te schimbi de loc, Călăuză - răspunse 
Mabel, cu o sinceritate plină de prietenie şi atât de deschis, 
încât vorbele ei îi merseră la inimă vânătorului. Şi oricât de 


mult ar admira unchiul meu marea şi orice foloase ar crede 
el că s-ar putea avea din această schimbare, n-aş voi să-l 
văd pe cel mai bun şi mai nobil vânător al pădurilor 
transformat într-un amiral. Rămâi ceea ce eşti, curajosul 
meu prieten şi să nu te temi de nimic în afară de mânia lui 
Dumnezeu. 

— Ai auzit, Apă-Sărată? Auzi ce spune fiica sergentului? 
Şi ea e prea sinceră, prea luminată şi prea frumoasă ca să 
nu ştie ce spune. Atâta vreme cât ea e mulţumită de mine 
aşa cum sunt, nu mă voi împotrivi firii mele şi providenţei, 
încercând să fiu altfel. Aici, în garnizoană, s-ar părea că-s 
de prisos, dar când vom fi acolo, la O-mie-de-insule, s-ar 
putea să se ivească un prilej care să arate că o carabină 
sigură este uneori un dar ceresc. 

— Va să zică mergi cu noi Călăuză? spuse Mabel, 
zâmbindu-i atât de deschis şi drăgălaş, încât acesta ar fi 
urmat-o până la capătul lumii. Eu şi soţia unui soldat vom fi 
singurele femei de acolo şi mă voi simţi mai sigură dacă vei 
fi şi dumneata printre apărătorii noştri. 

— Sergentul te va apăra, Mabel; te-ar apăra chiar şi dacă 
n-ai fi din sângele lui. Toată lumea te va ocroti. Eu cred că 
unchiul dumitale, aici de faţă, va fi încântat de expediţie, 
când vom naviga cu pânzele întinse şi se va pomeni în 
mijlocul acestei mări interioare, nu-i aşa? 

— Da, marea voastră interioară nu-i mare scofală, 
meştere Călăuză şi nu mă aştept la nimic de la ea. 
Mărturisesc totuşi că m-ar bucura să ştiu în ce scop se face 
croaziera asta, deoarece nu-i place nimănui să stea cu 
mâinile în sân, dar cumnatul meu, sergentul, este secretos 
ca un francmason. Oare tu ştii ceva, Mabel? 

— Absolut nimic, unchiule; eu nu îndrăznesc să-l întreb 
pe tatăl meu despre misiunile sale, fiindcă socoate că 
lucrurile astea nu sunt de nasul femeilor. Ştiu doar atât că 
trebuie să pornim în larg de îndată ce ne va îngădui vântul 
şi că vom lipsi o lună. 

— Nu cumva meşterul Călăuză poate să-mi dea vreo 
lămurire folositoare? Fiindcă o călătorie fără scop nu prea-i 
poate face plăcere unui bătrân marinar. 


— În ceea ce priveşte portul către care mergem şi 
obiectivul călătoriei, Apă-Sărată, nu e nicio taină, cu toate 
că în garnizoană nu e voie să vorbeşti despre asta. Dar eu 
nu sunt soldat şi pot să vorbesc liniştit, nădăjduind să nu se 
spună despre mine că sunt un flecar. Insă, pentru că vom 
porni curând şi faceţi amândoi parte din grup, aveţi dreptul 
să ştiţi unde mergeţi. Ştiţi, pesemne, că există un loc 
numit: O-mie-de-insule, nu-i aşa, meştere Cap? 

— Da, am auzit de un loc cu această denumire, dar sunt 
convins că nu e vorba de insule adevărate ca cele de pe 
ocean. lar numărul o mie înseamnă probabil două sau trei, 
ca şi morţii şi răniții după o aşa-zisă mare bătălie. 

— Am ochi ageri, meştere Cap, totuşi m-am străduit de 
câteva ori zadarnic să le număr. 

— Da, da, am cunoscut oameni care nu puteau număra 
decât până la o anumită cifră. Chiar şi păsările voastre de 
uscat nu-şi mai recunosc cuiburile când se apropie de mal. 
De câte ori n-am zărit eu ţărmul, case şi biserici, pe când 
pasagerii de lângă mine nu vedeau decât apă! Mie nu-mi 
intră-n cap că mergând pe apa dulce poţi într-adevăr să nu 
mai vezi uscatul. Lucrul ăsta mi se pare lipsit de rațiune şi 
imposibil. 

— Dacă ai cunoaşte lacurile noastre, meştere Cap, n-ai 
vorbi aşa. Inainte de a ajunge la O-mie-de-insule îţi vei 
schimba părerea despre înfăptuirile naturii din acest colţ 
sălbatic de lume. 

— Mă îndoiesc chiar şi de faptul că aţi avea o insulă 
adevărată în regiunea asta. După părerea mea, pe apă 
dulce nu poţi găsi o insulă adevărată; nu poate fi ceea ce se 
cheamă o insulă. 

— Poate că nu-ţi vom arăta o mie de insule, ci doar 
câteva sute, în orice caz atât de multe, încât ochiul să nu le 
poată număra şi nici limba să o spună. 

— Şi, mă rog, ce fel de insule sunt astea? 

— Uscat înconjurat cu totul de apă. 

— Dar ce fel de uscat şi ce fel de apă? Fac prinsoare că 
până la urmă se va dovedi că nu e vorba de nimic altceva 
decât de peninsule sau de promontorii sau continente, 


noţiuni care, dă-mi voie să spun, voi le înţelegeţi prea puţin 
sau chiar de loc. Dar fie că e sau nu vorba de insule, ce se 
urmăreşte în realitate cu această croazieră, meştere 
Călăuză? 

— Deoarece dumneata eşti fratele sergentului, iar 
drăguţa Mabel este fiica lui şi facem toţi parte din 
detaşament, cred că nu e rău să vă dau o idee despre 
misiunea noastră. Fiindcă ai făcut parte atâta vreme din 
cadrele marinei, meştere Cap, ai auzit fără îndoială de un 
port numit Frontenac, nu-i aşa? 

— Cine n-a auzit? Nu spun că am ancorat vreodată în 
portul ăsta, dar am trecut de multe ori prin dreptul lui. 

— Asta înseamnă că mergi într-un loc cunoscut, deşi nu 
înţeleg cum ai putut ajunge acolo venind dinspre ocean! 
Oricum ar fi, află că lacurile acestea mari se leagă ca un 
lanţ unul de altul, până când apa ajunge la lacul Erie, din 
partea de vest, care este tot atât de mare ca lacul Ontario 
din partea noastră. Ei bine, apa iese din Erie şi, coborând 
spre un munte, trece peste crestele sale... 

— Mi-ar plăcea să aflu cum dracu' se-ntâmplă asta? 

— Destul de simplu, meştere Cap - răspunse Călăuză, 
râzând, - dacă ţii seama de faptul că se scurge devale. 
Dacă aş fi spus că apa urcă muntele, ar fi fost ceva 
împotriva naturii, însă noi socotim că nu-i mare lucru ca ea 
să coboare de pe munte, bineînţeles e vorba de apă dulce. 

— Da, da, însă dumneata spui că apa lacului alunecă pe 
povârnişul muntelui; raţiunea, dacă ar avea colţi, în cazul 
acesta şi i-ar arăta. 

— Bine, bine, o discuţie n-ar avea rost, că ce-am văzut 
am văzut sigur. In ceea ce priveşte faptul că raţiunea are 
colţi, despre asta nu pot spune nimic, însă ştiu că la 
conştiinţă îi găsim şi sunt foarte ascuţiţi. După ce apa din 
toate lacurile se varsă în lacul Ontario, din el porneşte un 
fluviu spre mare; şi în partea îngustă a acestei întinderi de 
apă, care nu este nici râu, nici lac, se găsesc insulele de 
care este vorba. Frontenac este un post al francezilor mai 
sus de aceste insule şi, deoarece au o garnizoană mai jos 
de ele trebuie să transporte proviziile şi muniţiile pe râu în 


sus, până la Frontenac şi mai departe de-a lungul malurilor 
râurilor. Precum şi pe celelalte lacuri, pentru a le împărţi 
duşmanilor noştri indieni, ca să facă mişelii şi să-i scalpeze 
pe creştini. 

— Şi prezenţa noastră îi va împiedica de la săvârşirea 
acestor fapte îngrozitoare? întrebă Mabel, curioasă. 

— Asta depinde numai de providenţă. Comandantul 
fortului. Lundie, după cum i se spune, a trimis un 
detaşament la O-mie-de-insule, să intercepteze unele din 
ambarcaţiunile franceze şi noi mergem să înlocuim acest 
prim detaşament. Până acum, ai noştri nu au făcut mare 
lucru, cu toate că au capturat două ambarcaţiuni încărcate 
cu mărfuri pentru indieni; dar săptămâna trecută a venit în 
fort o iscoadă cu ştiri noi care l-au hotărât pe maior să facă 
o ultimă încercare, să-i surprindă pe netrebnici. Jasper 
cunoaşte drumul şi ne aflăm în mâini bune, fiindcă 
sergentul este un om prevăzător şi în privinţa ambasadelor 
nu-l întrece nimeni... da, un om pe cât de prudent, pe atât 
de ager. 

— Şi asta-i tot? zise Cap, compătimitor. După pregătiri şi 
echipament, crezuserăm că e vorba de o expediţie 
împotriva contrabandiştilor şi că, luând parte la ea, aş 
putea câştiga un ban cinstit. Dar presupun că pe apa dulce 
nu există plată pentru capturi, nu-i aşa? 

— Ce vrei să spui? 

— Presupun că regele ia tot ce se capturează în aceste 
lupte de detaşamente şi ambuscade, cum le spuneţi voi, 
nu-i aşa? 

— N-am nici cea mai mică idee despre asta, meştere 
Cap. Eu îmi iau partea mea de praf de puşcă şi de gloanţe, 
de capturăm aşa ceva şi nu-i spun nimic regelui. dacă 
altcineva procedează mai bine, asta nu-i treaba mea, cu 
toate că ar trebui să mă gândesc să-mi ridic o casă şi să-mi 
cumpăr mobilier. 

Deşi Călăuză nu îndrăzni s-o privească pe Mabel, făcând 
această aluzie nesocotită la o schimbare din viaţa sa, ar fi 
dat orice să ştie dacă ea o înţelesese şi să-i vadă expresia 
feţei. Fata înţelesese însă bine aluzia, deşi nu puteai citi 


nimic pe faţa ei, când îşi întoarse privirea spre râu, unde pe 
bordul cuterului Scud părea că se vede o oarecare mişcare. 

— Jasper scoate cuterul mai în larg - zise ghidul, a cărui 
privire fusese atrasă în partea aceea de căderea unui corp 
greu pe punte. Flăcăul a simţit vreo adiere de vânt şi vrea, 
nici vorbă, s-o folosească. 

— Da, da, avem prilejul să asistăm la o lecţie de 
navigaţie - spuse Cap, rânjind. Felul de a porni un vas cu 
pânze te face să-l recunoşti pe un bun marinar mai bine 
decât în orice altă împrejurare. E ca şi cum te-ai uita la un 
soldat care-şi încheie tunica, să vezi dacă începe de sus în 
jos sau invers. 

— Nu spun că Jasper ar fi tot atât de destoinic ca 
marinarii voştri de ocean - zise Călăuză, în al cărui suflet 
cinstit nu încăpea gelozia sau invidia. Dar este un băiat 
îndemânatic şi-şi conduce cuterul cu iscusinţa pe care ai 
cere-o chiar şi celui mai bun, cel puţin pe acest lac. La 
cataractele fluviului Oswego, unde apa dulce izbuteşte să 
coboare pe coasta muntelui fără prea mare greutate, nu ţi 
s-a părut stângaci, meştere Cap. 

Acesta răspunse doar printr-un mormăit de nemulţumire, 
după care se aşternu tăcerea, toţi cei de pe bastion 
urmărind manevrele cuterului cu un interes firesc, deoarece 
peste puţin timp urmau să se urce la bordul lui. Vremea era 
absolut liniştită, suprafaţa lacului lucind ca o oglindă în 
ultimele raze de soare. Cuterul înaintase, pentru a fi tras la 
edec, la o distanţă de o sută de iarzi dincolo de gura râului, 
unde avea destul spaţiu de manevră pe porţiunea care 
forma portul fortului Oswego. Dar lipsa totală de vânt 
împiedica orice manevră şi se văzu curând că 
ambarcaţiunea trebuie să traverseze râul cu ajutorul 
vâslelor. Nu se întinsese nicio pânză şi imediat după ce se 
ridică ancora, se auzi plescăitul vâslelor în apă; cuterul, cu 
prora spre amonte, începu să alunece spre firul apei, unde 
o dată ajuns, oamenii încetară vâslitul şi micul vas derivă 
spre ieşire. În locul acela îngust de trecere, cuterul înainta 
repede şi în mai puţin de cinci minute trecea de cele două 
bancuri de nisip care ieşeau din lac. Nu s-a aruncat ancora 


şi vasul se îndepărta tot mai mult de uscat, până când 
carcasa lui întunecată ajunse pe suprafaţa lucioasă a 
lacului, la un sfert de milă dincolo de micul promontoriu 
dinspre extremitatea răsăriteană, în portul exterior sau 
radă, unde se opri. Aici, curentul nemaiavând nicio 
influenţă, cuterul încremeni pe lac. 

— Mi se pare foarte frumos, unchiule - zise Mabel, care 
nu pierduse o clipă din ochi micul vas, în timp ce-şi schimba 
poziţia cum s-a arătat mai sus. Dă-mi voie să spun că 
dumneata poate vei găsi defecte în construcţia lui şi în felul 
cum a fost manevrat, dar pentru mine, care sunt ignorantă, 
mi se pare că amândouă sunt desăvârşite. 

— Mda, merge destul de bine în direcţia curentului, fetiţo, 
aşa cum s-ar petrece şi cu un butuc. Dar când e vorba de 
amănunte, unui vechi marinar ca mine nu-i trebuie ochelari 
ca să găsească defectele. 

— Ei bine, meştere Cap - interveni Călăuză, care, de cele 
mai multe ori când Jasper era criticat, se simţea dator să-i 
ia apărarea. Am auzit marinari bătrâni, de ocean, cu mare 
experienţă, recunoscând că Scud este una din cele mai 
frumoase ambarcaţiuni în genul ei. Eu nu mă pricep în 
chestiile astea, dar orice om poate avea părerile sale 
despre o navă, chiar dacă ar fi greşite şi ar trebui să vină 
mai mulţi oameni ca să mă poată convinge că Jasper nu-şi 
întreţine bine vasul. 

— Eu nu spun că Scud are o construcţie cu totul 
defectuoasă, meştere Călăuză, dar are defecte, şt încă 
destul de mari. 

— Care sunt defectele, unchiule? Dacă Jasper le-ar 
cunoaşte, ar fi fericit să le înlăture. 

— Care sunt? Păi aş putea spune că sunt cincizeci, sau 
chiar o sută... defecte materiale şi evidente. 

— Arată-le, unchiule şi Călăuză îi va vorbi de ele 
prietenului său. 

— Să le arăt? Nu e lucru uşor să numeri stelele, pentru 
simplul motiv că sunt prea multe. Să le arăt! Într-adevăr! Ei 
bine, drăguţa mea nepoata, miss Magnet, ce părere ai 
despre verga principală? Pentru ochii mei ignoranţi mi se 


pare că e cel puţin cu un picior prea înaltă, şi-apoi, 
pavilionul este blocat şi... şi da, la dracu’, funiile velelor, 
când sunt strânse, rămân prea largi şi nu m-aş mira de loc 
dacă s-ar forma un nod încâlcit la cablul de la nara ancorei, 
dacă ar trebui aruncată în clipa aceasta. Defecte! Pe legea 
mea, niciun marinar, privindu-l, n-ar putea să nu bage de 
seamă că are tot atâtea defecte ca un servitor concediat! 

— Tot ce se poate, unchiule, dar eu mă îndoiesc că Jasper 
le cunoaşte. Nu cred că le-ar îngădui dacă i-ar vorbi cineva 
de ele, nu-i aşa, Călăuză? 

— Lasă-l pe Jasper să aibă el grijă de cuterul lui, Mabel, 
aşa cum ştie. Asta ţine de priceperea lui şi nimeni nu-l 
poate învăţa mai mult decât ştie, ca acest cuter să nu cadă 
în mâinile francezilor de la Frontenac, sau a îndrăciţilor lor 
prieteni, indienii Mingo. Cui îi pasă de faptul că cablul 
ancorei nu e bine strâns, sau că vergile sunt ridicate prea 
sus, meştere Cap, atâta timp cât cuterul navighează bine şi 
nu cade în mâna francezilor? Eu iau pe garanţia mea 
iscusinţa lui Jasper pe lacul acesta împotriva tuturor 
marinarilor de pe ocean, fără să spun însă că s-ar pricepe 
să navigheze pe mare, fiindcă nu a încercat asta niciodată. 

Cap zâmbi cu un aer de superioritate, socotind că nu este 
necesar să-şi continue criticile, cel puţin în clipa aceea. 
Atitudinea sa devenea tot mai îngâmfată şi mai 
dispreţuitoare, cu toate că ar fi vrut să pară nepăsător faţă 
de o discuţie cu un adversar absolut ignorant. Intre timp, 
cuterul era mânat de curenţii lacului, prora schimbându-şi 
direcţia când într-o parte, când într-alta, deşi atât de uşor şi 
puţin, încât nu-ţi atrăgea atenţia. In clipa aceea pânza 
triunghiulară fu desfăcută şi înălţată şi se umflă spre uscat, 
cu toate că pe suprafaţa apei nu se simţea încă nicio urmă 
de vânt. Insă, în ciuda slabei adieri a vântului, carena 
uşoară a ambarcaţiunii cedă apăsării şi după un minut 
cuterul traversa curentul râului, cu o deplasare atât de lină 
şi înceată, încât abia o observai. Curând ieşi din curentul 
râului, intră într-un fel de vârtej, de unde fu împins pe 
neaşteptate şi repede spre uscat; pe malul înalt se găsea 
fortul şi Jasper aruncă ancora. 


— N-a fost rău de loc - murmură Cap, ca pentru sine - 
nu, n-a fost rău de loc, deşi s-ar fi cuvenit să cârmească 
spre tribord în loc de babord, fiindcă un vas trebuie să 
înainteze totdeauna cu prora spre larg, fie că se găseşte la 
o leghe de uscat, sau numai la o distanţă de un cablu; 
fiindcă asta e o măsură de prevedere şi prevederea 
înseamnă ceva pe lumea aceasta. 

— Jasper este un băiat iscusit - se auzi deodată vocea 
sergentului Dunham, care apăruse în spatele cumnatului 
său - şi ne bizuim foarte mult în expedițiile noastre pe 
îndemânarea lui. Dar veniţi, nu mai avem decât o jumătate 
de oră pentru îmbarcare şi de îndată ce suntem gata, ne 
putem sui în bărci. 

Grupul se destrămă şi fiecare se duse să-şi adune 
bagajele, care nu fuseseră încă îmbarcate. Câteva lovituri 
de tobă dădură semnalul pentru soldaţi şi după un minut 
începu forfota. 


CAPITOLUL XIII 


Acum, când spiriduşul pe proşti îi înspăimântă 
Şi hâde vrăjitoare cu farmece descântă, 

Când în coşmar se zbate nebunul visător. 

Şi zânele pe pajişti se prind în jocul lor. 


Cotton 


Îmbarcarea unui grup de oameni atât de mic nu putea 
provoca întârzieri sau complicaţii. Detaşamentul de sub 
comanda sergentului Dunham era alcătuit numai din zece 
soldaţi şi doi caporali, pe lângă locotenentul Muir, despre 
care se ştia sigur că-i va însoţi şi el. Dar nu-i însoțea în 
calitatea sa de ofiţer de intendenţă, ci ca un fel de voluntar, 
având totuşi câteva misiuni de intendenţă, care-i serveau 
de pretext pentru participarea sa la expediţie, fapt aranjat 
între el şi comandant. La cei de mai sus se mai adăugau 
Călăuză şi Cap, împreună cu Jasper şi mateloţii săi. Dintre 
care unul era un copil. Prin urmare, nu erau mai mult de 
douăzeci de bărbaţi şi un băiat de 14 ani. Mabel şi soţia 
unui soldat de rând erau singurele femei. 

Sergentul Dunham conduse oamenii la bordul cuterului 
cu o barcă mare, apoi se întoarse pe uscat, ca să primească 
ultimele instrucţiuni şi să-i însoţească pe cumnatul şi fiica 
sa în timpul îmbarcării. După ce-i arătă lui Cap barca în 
care el şi Mabel trebuiau să se urce, sui dealul fortului, 
pentru o ultimă convorbire cu comandantul. Acesta se afla 
pe bastionul despre care am vorbit de atâtea ori şi-l vom 
lăsa acolo câtva timp cu sergentul, pentru a ne întoarce din 
nou pe mal. 

Când Mabel urcă în barca ce trebuia s-o ducă la bordul 
cuterului, dădea-n amurg. Faţa lacului era atât de potolită, 
încât bărcile şi micile vaporaşe nu trebuiau să intre pe râu, 
ca să fie încărcate şi toate îmbarcările s-au făcut pe malul 
lacului, lipsit cu totul de valuri şi liniştit ca un iaz. Aşa cum 


spusese Cap, nu existau flux, reflux, nici mişcarea unor 
plămâni imenşi şi nici respiraţia oceanului, fiindcă pe lacul 
Ontario, spre deosebire de Atlantic, vânturile puternice nu 
pun în mişcare aceste elemente, lăsând ca în altă parte să 
domnească liniştea. Distanţa nu permite acest lucru şi 
marinarii spun că de obicei apa creşte şi descreşte mai 
repede pe marile lacuri din vest decât pe oricare din mările 
cunoscute. Când barca porni aşadar de la mal, Mabel nu-şi 
dădu seama că pluteşte pe o apă atât de vastă, fiindcă nu 
simţea nicio mişcare obişnuită în astfel de situaţii. Barca se 
alătură cuterului numai după o duzină de lovituri de vâslă. 

Jasper era gata să-şi primească pasagerii şi, deoarece 
puntea cuterului nu se ridica decât cu două-trei picioare 
deasupra apei, nu era greu să te sui pe bord. După 
îmbarcare, tânărul le conduse pe Mabel şi însoţitoarea ei la 
cabina pregătită pentru ele. Micul vas avea patru cabine, 
între punți, fiind construit în mod special pentru transportul 
ofiţerilor şi al soldaţilor împreună cu familiile lor. Prima în 
rând era aşa-numita cabină din spate, o mică încăpere cu 
patru cuşete, care se bucura de existenţa unor ferestre mici 
pentru aer şi lumină. Ea se repartiza întotdeauna femeilor, 
oricât s-ar fi aflat pe bord şi deoarece Mabel şi însoţitoarea 
ei erau singure, aveau confort şi spaţiu îndestulător. Cabina 
principală era mai mare şi-şi primea lumina printr-un 
luminator. Acum urma să fie ocupată de intendent, 
sergentul Dunham, de Cap şi Jasper, în timp ce Călăuză 
rămăsese să hoinărească pe oriunde voia, în afară, 
bineînţeles, de cabina femeilor. Caporalii şi soldaţii de rând 
ocupau spaţiul de sub intrarea principală în încăperile de 
sub punte, în timp ce echipajul era găzduit ca de obicei la 
prora ambarcaţiunii. Deşi capacitatea cuterului nu era mai 
mare de cincizeci de tone, greutatea îmbarcată pe el era 
atât de mică, încât nu numai că aveau toţi destul spaţiu, 
dar la nevoie s-ar mai fi putut îmbarca încă de trei ori mai 
mulţi oameni. 

Când Mabel intră în cabina ei într-adevăr confortabilă şi 
cochetă, se gândi cu plăcere la faptul că Jasper o aranjase 
special pentru ea, apoi se urcă din nou pe punte. Aici toţi 


erau ocupați; soldaţii alergau încoace şi încolo, căutându-şi 
raniţele şi celelalte efecte, însă datorită obişnuinţei şi 
disciplinei forfota se potoli curând şi pe bordul vasului se 
lăsă o linişte impresionantă, provocată şi de presimţirea 
evenimentelor viitoare, precum şi de mijloacele de a le 
întâmpina. 

Din cauza întunericului, obiectele de pe țărm nu se mai 
puteau distinge, uscatul formând o linie neagră, informă, 
alcătuită din conturul pădurii, care se profila pe cerul mai 
luminos. Treptat, stelele începură să răsară una după alta 
cu strălucirea lor blândă şi calmă, aducând cu ele senzaţia 
aceea de pace, care însoţeşte de obicei noaptea. Scena 
aceasta avea în ea ceva neliniştitor, dar şi un anume calm. 
Mabel, care se afla pe puntea de comandă, se simţea 
dominată de ambele senzaţii. Călăuză stătea lângă dânsa, 
rezemându-se ca totdeauna pe carabina lui lungă şi ea 
crezu că desluşeşte pe chipul său sever, în ciuda 
întunericului crescând al nopţii, nişte cute mai adânci decât 
de obicei, provocate de gânduri. 

— Pentru dumneata, Călăuză, expedițiile de felul acesta 
nu sunt o noutate - zise ea - deşi mă surprinde faptul că 
soldaţii sunt atât de liniştiţi şi gânditori. 

— Asta se învaţă, când te războieşti cu indienii. Miliţienii 
voştri vorbesc de obicei mult şi fac prea puţin. Dar soldatul 
care s-a întâlnit adesea cu indienii Mingo ştie să preţuiască 
valoarea unei tăceri prevăzătoare. O oaste tăcută într-o 
pădure este de două ori mai puternică şi una zgomotoasă 
de doua ori mai slabă. Dacă vorbele ar fi creatoare de 
soldaţi, femeile dintr-un cantonament ar avea în general 
întâietatea. 

— Dar noi nu suntem o armată şi nici în pădure. Pe 
bordul cuterului nu ne poate ameninţa nicio primejdie din 
partea indienilor Mingo. 

— Întreabă-l pe Jasper cum a ajuns comandantul lui Scud 
şi vei avea răspunsul la întrebare. Nimeni nu este sigur de 
indienii Mingo, dacă nu le cunoaşte bine adevărata lor 
natură şi chiar în cazul acesta trebuie să acţioneze potrivit 
experienţei sale şi cu cât mai mare luare-aminte. Da, da, 


întreabă-l pe Jasper cum a ajuns căpitanul acestui cuter. 

— Şi cum a ajuns? întrebă Mabel, cu o curiozitate şi un 
interes care-i plăcură însoţitorului ei simplu şi cinstit, 
totdeauna încântat să aibă prilejul de a-l lăuda pe 
prietenul său. Pentru el e o cinste că i s-a încredinţat acest 
post la o vârstă atât de tânără. 

— E foarte adevărat, dar l-a meritat şi poate ar fi meritat 
şi mai mult. O fregată n-ar fi fost prea mult, ca să 
răsplătească atâta curaj şi sânge rece, dacă o astfel de 
navă ar fi existat pe Ontario; dar nu există şi probabil nici 
nu va exista vreodată. 

— Dar nu mi-ai răspuns cum a ajuns Jasper să fie 
comandantul acestui cuter. 

— Asta e o poveste lungă, Mabel şi tatăl tău, sergentul, 
îţi poate spune despre ea mai multe decât mine, fiindcă el 
a fost de faţă, în vreme ce eu urmăream, departe, o pistă. E 
drept că Jasper nu ştie să povestească; i-am auzit pe unii 
întrebându-l cum s-au petrecut lucrurile şi nu s-a priceput 
niciodată să istorisească întâmplarea aceea, dar toţi ştim 
că a fost ceva ieşit din comun. Nu, Jasper nu are talent de 
povestitor şi asta o recunosc chiar şi cei mai buni prieteni ai 
săi. Francezii şi indienii Mingo aproape că puseseră mâna 
pe Scud, când Jasper l-a salvat într-un fel cum numai un 
bărbat ager şi curajos o poate face. Sergentul îţi va povesti 
totul mai bine decât mine şi aş vrea să-l întrebi într-o zi de 
odihnă. In ceea ce-l priveşte pe Jasper, l-ai sâcâi zadarnic, 
fiindcă ti-ar povesti totul de mântuială, nepricepându-se la 
treaba asta. 

Mabel se hotărî să-l întrebe pe tatăl ei despre isprava 
aceasta chiar în noaptea aceea, fiindcă socotea în mintea 
sa tânără că nu ar putea face nimic mai bun decât să 
asculte laudele aduse unui om care nu-şi poate povesti 
singur isprăvile. 

— Şi cuterul va rămâne cu noi când vom ajunge la insule, 
sau ne va părăsi? întrebă ca, după o uşoară şovăială, 
neştiind dacă are dreptul să pună o astfel de întrebare. 

— Depinde de situaţie. Jasper rămâne arareori inactiv cu 
Scud; când trebuie întreprins ceva, e de aşteptat să 


acţioneze. Dar eu mă potrivesc, din fire, atât de puţin cu 
apa şi, în general, cu navele, afară de cazul că ar fi vorba 
de repezişuri şi cataracte pe care să le străbaţi cu piroga, 
că nu am nicio pretenţie de a cunoaşte ceva pe tărâmul 
ăsta. Nu mă îndoiesc că totul va merge bine sub comanda 
lui Jasper, fiindcă el ştie să găsească o pistă pe lacul 
Ontario tot atât ca un indian Delawar pe uscat. 

— Şi Marele-Şarpe, indianul Delawar al nostru, de ce nu 
este cu noi în noaptea asta, Călăuză? 

— Mai firească ar fi fost întrebarea de ce mă aflu eu cu 
voi. Marele-Şarpe e la locul lui, în timp ce eu nu mă aflu 
acolo unde ar trebui să fiu. El a plecat cu încă alţi doi sau 
trei cercetaşi pentru o recunoaştere pe malurile lacului şi 
ne va întâmpina când vom ajunge la insule, ca să ne 
informeze despre ceea ce a aflat între timp. Sergentul este 
un soldat prea bun ca să nu ţină seama de spatele lui când 
înfruntă duşmanul ! E tare păcat, Mabel, că tatăl tău nu s-a 
născut general, ca unii dintre englezii care vin aici, fiindcă 
fără doar şi poate că într-o săptămână nu ar mai lăsa în 
Canada nici urmă de francez, dacă ar putea să facă ce ştie 
el. 

— Aşadar, va înfrunta duşmanii? întrebă Mabel cu un 
zâmbet pe buze, simțind pentru prima oară un uşor 
simţământ de îngrijorare în legătură cu primejdiile 
expediției. 

Poate că se vor da şi lupte? 

— Dacă va fi nevoie, se vor găsi destule braţe dornice şi 
gata să te apere. Dar ca fiică de soldat ştim că eşti tot atât 
de curajoasă ca el. Spaima provocată de gândul bătăliei nu 
trebuie să te facă să nu închizi ochişorii aceştia frumoşi în 
timpul nopţii. 

— Mă simt mai plină de curaj aici, în mijlocul pădurilor, 
Călăuză, decât m-am simţit vreodată în mijlocul 
slăbiciunilor de la oraş, deşi m-am străduit totdeauna să-mi 
amintesc tot ceea ce-i datorez scumpului meu tată. 

— Da, te asemeni cu mama dumitale! „Vei vedea că fiica 
mea, Mabel, e ca mama ei, o fată care nu strigă şi nu 
tremură, încurcând omul de lângă ea în împrejurări grele, 


ci, dimpotrivă, îl încurajează şi-l ajută să-şi păstreze firea 
când este înconjurat de primejdii” - îmi spunea sergentul 
înainte de a fi apucat să văd cu ochii mei cât de gingaşă 
eşti. 

— Şi de ce-a spus el vorbele astea, Călăuză? întrebă 
Mabel cu o oarecare îngrijorare. Poate că a vrut să ai o 
părere mai bună despre mine, să nu mă crezi o laşă 
nătângă, aşa cum, sunt privite de obicei cele mai multe 
femei? 

Înşelăciunea, în afară de cazul că o foloseşti împotriva 
duşmanilor pe câmpul de bătaie, ba chiar tăinuirea unui 
singur gând se potriveau atât de puţin cu adevărata fire a 
lui 
Călăuză, încât întrebarea aceasta atât de simplă îl puse 
într-o încurcătură destul de grea. Datorită unui instinct 
inexplicabil, îşi dădea seama că a spune deschis adevărul 
ar fi fost ceva cu totul greşit, iar pe de altă parte, a-l 
ascunde nu se - potrivea cu simţul lui de dreptate şi nici cu 
obiceiurilor sale; în dilema asta, alese calea de mijloc, fără 
să dezvăluie ceea ce nu trebuia, dar şi fără să ascundă 
totul. 

— Trebuie să ştii, Mabel, că eu şi cu sergentul suntem 
prieteni vechi şi am stat umăr la umăr, sau, chiar dacă în 
realitate nu ne aflam alături, datorită faptului că eu 
mergeam înainte, ca un cercetaş ce sunt şi tatăl dumitale 
se găsea în fruntea soldaţilor, aşa cum se cere unui soldat 
al regelui, după cum spun, am stat umăr la umăr în multe 
bătălii sângeroase şi dârze. Este felul nostru, al celor cărora 
le plac încăierările, ca atunci când flintele au tăcut, 
noaptea, în jurul focurilor, sau în timpul marşurilor, să 
uităm oarecum luptele şi să vorbim despre ceea ce ne 
place, întocmai ca voi, tinerele fete care vorbiţi despre 
gândurile voastre când vă adunaţi ca să vă distraţi. Aşa că 
e cu totul firesc ca sergentul, având o astfel de fată, să te 
iubească mai mult decât orice şi să vorbească de tine mai 
des decât de orice altceva, după cum firesc e ca eu, lipsit 
de mamă, soră, fiu sau fiică, deci de orice rudă pe care aş 
putea-o iubi în afară de indienii Delawar, să cred tot ceea 


ce mi s-a spus; şi am început, Mabel, să te iubesc înainte de 
a te fi văzut. Da, aşa s-a întâmplat, numai auzind vorbindu- 
se atât de mult de tine. 

— Şi acum, când m-ai văzut - continuă Mabel, zâmbind, 
cu un aer natural şi nestânjenit, care dovedea că nu se 
gândea la nimic altceva decât la o iubire părintească sau 
frăţească - acum începi să-ţi dai seama că nu e bine să 
simţi prietenie pentru oameni pe care nu-i cunoşti decât din 
auzite. 

— Dar nu e vorba de prietenie. Ceea ce simt pentru tine 
nu e prietenie, Mabel. Eu sunt prietenul indienilor Delawar 
de când eram copil, dar nu simt pentru ei sau pentru cei 
mai buni dintre ei ceea ce s-a înfiripat în sufletul meu de 
când l-am auzit pe sergent vorbind despre tine şi mai ales 
acum, când am început să te cunosc mai bine. Uneori mă 
gândesc că n-are niciun rost ca un om ducând o viaţă atât 
de aspră, datorită îndeletnicirii sale, să se facă prieten cu 
femeile, mai ales cu cele tinere, fiindcă mi se pare ca asta 
ar slăbi imboldul spre acţiune şi i-ar abate gândurile de la 
firea şi înclinațiile lui naturale. 

— Cred că nu vrei să spui, Călăuză, că o prietenie pentru 
o fată ca mine te-ar face să fi mai puţin curajos şi mai puţin 
dornic decât înainte de a te lupta cu francezii. 

— Câtuşi de puţin, câtuşi de puţin! Dacă te-ai afla în 
primejdie, de pildă, cred că aş avea un curaj nebun. Dar 
înainte de a te cunoaşte atât de bine, ca să zic aşa, mă 
gândeam cu plăcere la recunoaşterile mele prin pădure, la 
marşuri, la ambuscade, la lupte şi la alte aventuri; însă 
acum mă preocupa mai puţin. Mă gândesc mai mult la 
cantonamente, la seri petrecute în discuţii, la simţăminte 
născute nu din fapte sângeroase ori primejdioase, la fete 
tinere, la râsul, la vocile lor voioase şi dulci, la obrazul lor 
gingaş şi la aerul lor atrăgător! l-am spus de câteva ori 
sergentului că el şi fiica lui îl vor schimba în rău pe unul 
dintre cei mai buni cercetaşi şi una dintre cele mai bune 
călăuze de la această frontieră. 

— De loc, Călăuză; ei vor încerca să facă şi mai 
desăvârşit ceea ce este atât de bun şi aproape de 


perfecţiune. Nu ne cunoşti, dacă-ţi închipui că vreunul din 
noi ar vrea câtuşi de puţin să te schimbi. Rămâi aşa cum 
eşti, adică o Călăuză cinstită, dintr-o bucată, conştiincioasă, 
neînfricată, inteligentă, demnă de încredere şi nici eu, nici 
tatăl meu nu vom avea vreodată alte păreri despre 
dumneata decât cele de acum. 

Era prea întuneric ca Mabel să poată observa 
frământarea de pe chipul celui ce o asculta, dar vorbea, cu 
obrazul delicat întors spre el, cu o energie pe măsura firii 
sale neprefăcute şi aşa încât să arate că nu e câtuşi de 
puţin stânjenită să-şi exprime gândurile şi că vorbele ei 
erau pline de sinceritate. Este drept că se îmbujora puţin la 
faţă, dar din cauza sincerităţii şi a adevărului simţămintelor 
ei - fără să tresară, să tremure sau inima să-i bată mai 
repede. Într-un cuvânt, îţi făcea impresia unei fete sincere 
şi cinstite, care-i vorbea unui bărbat cu bunăvoință şi stimă, 
deoarece-şi dădea seama că serviciile şi calităţile acestuia 
le meritau pe amândouă; nu simţea însă emoția ce 
însoţeşte totdeauna un simţământ puternic care poate 
duce la mărturisiri de dragoste. 

Călăuză avea prea puţină experienţă ca să facă deosebiri 
de felul acesta şi, datorită firii sale modeste, sinceritatea şi 
tăria cuvintelor fetei îl încurajară. Poate că nu dorea sau nu 
putea să mai spună ceva, fiindcă se îndepărtă şi rămase 
nemişcat, sprijinit pe carabina sa, uitându-se la stele vreme 
de aproape zece minute, fără să scoată o vorbă. 

Între timp, pe bastionul fortului, Lundie stătea de vorbă 
cu sergentul, fapt despre care am amintit în treacăt. 

— Ai inspectat raniţele soldaţilor? întrebă maiorul după 
ce aruncă o privire pe raportul scris al sergentului, dar pe 
care nu-l putea citi din cauza întunericului. 

— Da, domnule maior şi totul este în ordine. 

— Muniţiile? Armele? 

— Totul este în ordine şi gata de folosit. 

— Ai luat oamenii trecuţi pe nota mea, Dunham? 

— Până la unul, domnule maior. Alţii mai buni nu s-ar 
putea găsi în tot regimentul. 

— Ai nevoie de oamenii cei mai buni, sergent. Am făcut 


până acum trei expediţii asemănătoare şi de fiecare dată 
sub ordinele unuia din aspiranţii noştri, care m-au măgulit 
anunţându-mi un succes deplin, fără să fi ajuns însă 
niciodată la vreun rezultat. După atâtea pregătiri şi 
cheltuieli nu aş vrea să renunţ cu totul la proiectul acesta, 
dar asta e ultima încercare şi rezultatul depinde mai ales de 
dumneata şi de Călăuză. 

— Vă puteţi bizui pe amândoi, domnule maior. Misiunea 
încredinţată nu depăşeşte capacitatea şi rutina noastră şi 
cred că o vom duce la bun sfârşit. Sunt convins că bravul 
nostru Călăuză nu se va dezminţi. 

— În ceea ce-l priveşte, ne putem bizui pe el. E un om 
extraordinar, Dunham. Un om la care m-am gândit 
îndelung, însă acum, când îl înţeleg, îmi inspira un respect 
tot atât de adânc ca oricare general din serviciul maiestăţii 
sale. 

— Nădăjduiesc, domnule maior, că o să veniţi la cununia 
lui cu Mabel, pe care o doresc şi aş vrea s-o văd înfăptuită. 

— În privinţa asta ne va lămuri timpul - răspunse Lundie, 
zâmbind. Pe o femeie o conduci adesea mai greu decât un 
regiment întreg. Apropo, ştii că Muir, care vrea să-ţi fie 
ginere, face parte şi el din detaşament? Mă bizui pe 
dumneata că-i vei lăsa cel puţin o şansă egală în întrecerea 
pentru câştigarea graţiilor fiicei dumitale. 

— Dacă respectul pentru gradul său, domnule maior, nu 
mi-ar impune asta, ar ajunge dorinţa dumneavoastră. 

— Îţi mulţumesc, sergent Dunham. Facem de multă 
vreme serviciu împreună şi am învăţat să se apreciem, 
fiecare de pe poziţia lui. Dar vreau să mă înţelegi bine. Nu- 
ţi cer pentru Davy Muir decât să-i laşi drumul liber, fără 
niciun fel de favoare. În dragoste ca şi în război un bărbat 
trebuie să ajungă singur la izbândă. Eşti sigur că rațiile au 
fost bine calculate? 

— Răspund de asta, domnule maior, dar chiar de n-ar fi 
aşa, nu vom suferi de foame, fiindcă avem cu noi doi 
vânători de talia lui Călăuză şi a Marelui-Şarpe. 

— Pe asta să nu te bizui niciodată, Dunham - îl întrerupse 
maiorul Lundie cu un ton mai ridicat - şi cred ca această 


concepţie este caracteristică originii dumitale americane şi 
educaţiei din aceasta ţară! Orice soldat adevărat se bizuie 
numai pe raţia sa alimentară şi nu vreau ca vreun sector al 
regimentului meu să fie primul care să dea un exemplu 
potrivnic. 

— Ordonaţi şi mă voi supune, domnule maior, totuşi, 
dacă mi-aţi îngădui să spun... 

— Vorbeşte deschis, sergent, doar stai de vorbă cu un 
prieten! 

— Nu vreau să zic decât că, după câte bag de seamă şi 
soldaţilor scoțieni le place acum vânatul, animale sau 
pasări, tot atât ca şi slănina de când aceasta s-a rărit. 

— Tot ce se poate, dar ceea ce le place sau nu le place 
nu are nicio legătura cu sistemul. O armată nu se poate 
bizui pe nimic altceva decât pe raţii. Neajunsurile de la 
trupele din provincii au pricinuit adeseori multe necazuri 
serviciului regelui, ca să se mai poată trece cu vederea 
aceste lucruri. 

— Domnule maior, generalul Braddock ar fi putut să ia 
lecţii de la colonelul Washington. 

— Nu-l mai amintiţi pe Washington al vostru! Voi, cei din 
provinciile astea, sunteţi toţi la fel şi vă susţineţi unii pe alţii 
de parcă aţi face parte dintr-o confederație. 

— Socot că maiestatea sa nu are alţi supuşi mai loiali 
decât americanii, domnule maior. 

— În privinţa asta, Dunham, cred că ai dreptate şi poate 
că m-am c-am grăbit cu părerea mea. Totuşi, eu nu te 
privesc ca pe un ostaş din provincie, sergent, fiindcă, deşi 
te-ai născut în America, nu există alt soldat mai bun, care 
să fi dus arma pe umăr. 

— Dar colonelul Washington, excelenţă? 

— Colonelul Washington poate fi privit ca un ostaş 
folositor. El reprezintă minunea americană şi cred că putem 
să-i acordăm toată încrederea pe care o revendici 
dumneata. Nu te îndoieşti de loc de îndemânarea lui Jasper 
Eau-douce? 

— Băiatul acesta a fost pus la încercare, domnule maior 
şi s-a dovedit în stare să execute tot ce i s-a ordonat. 


— Are un nume franțuzesc şi şi-a petrecut o mare parte 
din copilărie în coloniile franceze. Oare nu are şi sânge 
franțuzesc în vinele lui, sergent? 

— Niciun strop măcar, domnule maior. Tatăl lui Jasper a 
fost un vechi camarad de-al meu şi mama lui se trage dintr- 
o familie cinstită şi loială din aceasta provincie. 

— Atunci cum se face că a stat atât de multă vreme 
printre francezi şi are un nume franțuzesc? Am auzit ca 
vorbeşte limba din Canada. 

— Toate astea sunt foarte simplu de lămurit, domnule 
maior. Băiatul acesta a fost lăsat în timpul războiului trecut 
în îngrijirea unuia dintre marinarii noştri şi a îndrăgit apa ca 
o rață. Domnia voastră ştiţi că nu avem pe malul lacului 
Ontario nicio aşezare care s-ar putea numi port, aşa că şi-a 
trăit cea mai mare parte a vieţii sale în mod firesc pe 
celălalt mal al lacului, unde francezii au avut câteva nave în 
ultimii cincizeci de ani şi a învăţat să vorbească limba lor în 
mod natural, iar porecla o are de la indieni şi canadieni, 
cărora le place să le dea oamenilor nume care arată 
calităţile acestora, oricare ar fi ele. 

— Un profesor de franceză rămâne totuşi un instructor 
slab pentru un marinar englez. 

— Vă cer iertare, domnule maior, Jasper Eau-douce a 
învăţat meseria de la un marinar englez adevărat, de la 
unul care a navigat sub pavilionul regelui şi poate fi privit 
ca absolut instruit, adică un supus născut în colonii, care, 
după câte ştiu, nu e mai puţin capabil în meseria lui din 
cauza asta. 

— Poate că nu, sergent, poate că nu, dar nici nu se poate 
spune că e mai capabil, Jasper s-a descurcat destul de bine 
de când i-am dat comanda cuterului şi nimeni nu l-ar fi 
comandat cu mai mult curaj, domnule maior. Imi dau 
seama cu părere de rău, domnule, ca va cam îndoiţi de 
fidelitatea lui Jasper. 

— Soldatul căruia i s-a încredinţat grija conducerii unui 
fort îndepărtat şi important ca acesta, Dunham, este dator 
să nu-şi slăbească vigilenţa nicio clipă. Noi luptăm cu doi 
din duşmanii cei mai isteţi care s-au născut pe lumea asta, 


fiecare în felul său, cu alte cuvinte, cu indienii şi francezii şi 
nu trebuie să neglijăm nimic care ne-ar putea dăuna. 

— Nădăjduiesc că mă socotiți demn de încredere şi în 
măsură să cunosc orice motiv de îndoială în legătură cu 
Jasper, fiindcă aţi avut încredere să-mi daţi comanda 
acestei expediţii. 

— Faptul că şovăi să spun tot ceea ce ştiu nu înseamnă 
că nu am încredere în dumneata, Dunham, ci fiindcă mă 
dezgustă gândul de a lansa zvonuri acuzatoare cu privire la 
un om pe care până acum l-am apreciat. Probabil că ai o 
părere bună despre Călăuză, altfel nu te-ai gândi să-i dai 
fiica în căsătorie, nu-i aşa? 

— In privinţa cinstei lui Călăuză răspund cu viaţa, 
domnule maior - replică sergentul cu hotărâre şi nu fără un 
aer de demnitate care-l surprinse pe superiorul său. Un om 
ca el nici nu ştie cum să fie fals. 

— Cred că ai dreptate, Dunham, însă în ceea ce-l priveşte 
pe Jasper, ultimele informaţii mi-au răsturnat toate părerile 
de până acum. Am primit o comunicare anonimă, sergent, 
prin care sunt sfătuit să nu am încredere în Jasper Western, 
sau Jasper Eau-douce cum i se spune, care este vândut 
duşmanului şi mi s-a dat a înţelege că mi se vor trimite cât 
de curând amănunte mai precise în această privinţă. 

— În timp de război, scrisorile nesemnate nu merită nicio 
atenţie. 

— Nici în timp de pace, Dunham. Chiar şi în chestiuni 
particulare nu poate avea nimeni o părere mai proastă 
despre autorul unei scrisori anonime decât mine. Omul care 
trimite anonime e laş, meschin şi josnic; de obicei, cel ce 
trimite anonime e privit ca un calomniator plin şi de alte 
păcate. Dar în timp de război, nu-i acelaşi lucru. De altfel, 
mi s-au adus la cunoştinţă unele chestiuni care mi s-au 
părut suspecte... 

— Pot fi comunicate şi unui subofițer, domnule, maior? 

— Da, dacă e vorba de cineva care se bucură de aceeaşi 
mare încredere ca dumneata, Dunham. Se spune, de pildă, 
că irochezii i-au făcut scăpaţi pe fiica dumitale şi escorta ei, 
ca să am mai multă încredere în Jasper. Şi mi s-a mai 


comunicat că francezii de la Frontenac dau o importanţă 
mai mare capturării cuterului Scud împreună cu sergentul 
Dunham şi cu un grup de soldaţi, contracarând şi 
răsturnându-ni-se planul favorit, decât capturării unei fete 
şi scalpului unchiului ei. 

— Înţeleg aluzia, domnule maior, dar nu cred o iotă din 
toate astea. Jasper nu este un trădător şi nici Călăuză un 
viclean; în ceea ce-l priveşte pe acesta din urmă, m-aş îndoi 
mai curând chiar de domnia voastră decât de el. 

— Aşa s-ar părea, sergent, aşa s-ar părea într-adevăr. 
Dar, la urma urmei, Jasper nu este Călăuză şi-ţi 
mărturisesc, Dunham, ca aş avea mai multă încredere în 
flăcăul ăsta dacă n-ar vorbi franţuzeşte. 

— Cunoaşterea limbii franceze nu-mi inspiră nici mie 
încredere, vă asigur, domnule maior, însă băiatul a învăţat 
franceza, cum s-ar spune, silit şi n-ar trebui să fie 
condamnat cu prea mare uşurinţă din cauza asta, dacă-mi 
îngăduiţi să-mi spun părerea. Nu are nicio vină că vorbeşte 
franţuzeşte. 

— Limba asta este un jargon infernal şi nu i-a adus 
nimănui ceva bun, cel puţin vreunui supus britanic, fiindcă 
presupun că francezii trebuie să vorbească, la urma urmei, 
între ei într-o limbă oarecare. Aş avea mai multă încredere 
în Jasper, dacă nu ar cunoaşte niciun cuvinţel din limba lor. 
Într-un cuvânt, această scrisoare m-a neliniştit şi dacă aş fi 
avut pe altcineva căruia să-i încredinţez comanda cuterului, 
aş fi găsit un pretext ca să-l opresc pe Jasper în fort. Am 
mai vorbit despre cumnatul dumitale care te însoţeşte, 
sergent; e marinar, nu-i aşa? 

— Un adevărat marinar de ocean, domnule maior şi are 
oarecari prejudecăţi împotriva apei dulci. Mă îndoiesc că ar 
putea fi convins să-şi primejduiască, reputaţia pe un lac şi 
sunt sigur că n-ar fi niciodată în stare să ne ducă la postul 
O-mie-de-insule. 

— Asta pare să fie destul de adevărat, pe lângă faptul că 
nu cunoaşte prea bine lacul acesta înşelător, ca să poată 
comanda o corabie pe el. Va trebui să fi de două ori 
vigilent, Dunham. Ai puteri depline şi dacă descoperi că 


Jasper dă dovadă de cea mai mică trădare, poţi să-l sacrifici 
printr-o judecată sumară. 

— Fiind în serviciul coroanei, domnule maior, dacă e 
cazul, trebuie să fie judecat de Curtea marţială. 

— Ai dreptate. Bine, atunci pune-l în lanţuri şi trimite-l 
aici pe propriul său cuter. Cumnatul dumitale cred că e în 
stare să găsească drumul la întoarcere după ce l-a 
străbătut o dată la ducere. 

— Fără îndoială, domnule maior, că vom fi în stare să 
facem tot ce va trebui, dacă Jasper s-ar dovedi trădătorul 
presupus de dumneavoastră; dar aş putea garanta cu viaţa 
mea că nu e trădător. 

— Increderea dumitale îmi place; e o bună pledoarie în 
favoarea băiatului, dar ce să gândim de scrisoarea aceea 
infernală? Pare atât de convingătoare şi mai cuprinde şi 
atâtea alte chestiuni demne de crezare... 

— Domnia-voastră mi-a spus că nu e semnată; e o mare 
lipsă pentru un om cinstit. 

— Ai dreptate, Dunham şi numai un ticălos, ba chiar un 
ticălos laş e în stare să scrie o anonimă, când e vorba de 
viaţa particulară a cuiva. Dar în timp de război e altceva. 
Există şi depeşe false şi în general, abilitatea asta e privită 
ca o stratagemă. 

— Pe tărâm militar am văzut, domnule maior, multe 
abilităţi, cum le spuneţi dumneavoastră, ca: ambuscade, 
pânde, atacuri false şi chiar spionaj, dar n-am auzit 
niciodată vorbindu-se de un soldat adevărat care să vrea să 
atace reputaţia unui tânăr cinstit prin astfel de mijloace. 

— Eu am trecut în viaţa mea prin multe întâmplări 
ciudate şi am cunoscut multe persoane de felul ăsta. Dar îţi 
spun drum bun, sergent, fiindcă nu trebuie să te mai rețin. 
Te-am avertizat, aşa că fi cu ochii-n patru. Cred că 
locotenentul Muir se gândeşte să se retragă curând şi dacă 
vei avea o izbândă totală în această expediţie, îţi dau tot 
sprijinul meu în străduinţa de a te numi în locul lui, pentru 
care ai drepturi întemeiate. 

— Vă mulţumesc cu respect, domnule maior - răspunse 
rece sergentul, care fusese timp de douăzeci de ani 


încurajat adesea în felul acesta şi nădăjduiesc să nu 
dezonorez unitatea din care fac parte, oricare ar fi ea. Sunt 
ceea ce natura şi providenţa au făcut din mine şi sunt 
mulţumit. 

— N-ai uitat obuzierul, nu-i aşa? 

— Jasper l-a îmbarcat azi-dimineaţă, domnule maior. 

— Fi vigilent şi nu avea încredere în el, dacă nu e nevoie. 
Spune-i de îndată lui Călăuză tot ce ai aflat, pentru că el 
poate fi folosit în depistarea oricărui eventual complot. 
Simplitatea şi cinstea lui îi vor înlesni observaţiile, fiindcă 
îndepărtează orice bănuială. El ne e cu siguranţă fidel. 

— In ceea ce-l priveşte, răspund cu capul, domnule 
maior, sau chiar cu gradul meu. L-am văzut trecând prea 
des prin felurite încercări ca să mă îndoiesc de dânsul. 

— Din toate  simţămintele  păcătoase, Dunham, 
neîncrederea este cea mai apăsătoare când cade asupra 
unui om şi eşti silit să o împărtăşeşti şi altuia. Te-ai gândit 
să iei şi cremene de rezervă pentru flinte? 

— Puteţi fi convins că un sergent nu neglijează niciodată 
asemenea amănunte, domnule maior. 

— Ei bine, atunci dă-mi mâna, Dunham. Dumnezeu să te 
binecuvânteze şi să te ducă la izbândă. Muir vrea să se 
retragă din serviciu... apropo, lasă-i acestui om o şansă cel 
puţin egală la mâna fiicei dumitale, fiindcă această 
căsătorie care va determina retragerea lui mi-ar înlesni 
propunerile pentru promovarea dumitale. Cred că Muir s-ar 
retrage mai voios cu o astfel de tovarăşă ca Mabel, decât 
să rămână un văduv trist, fără nimeni pe care să-l iubească 
decât pe sine însuşi, iar acest „sine însuşi” este chiar 
Davy... 

— Nădăjduiesc, domnule maior, că fiica mea se va gândi 
bine înainte de a alege şi cred că înclină destul de mult în 
favoarea lui Călăuză. Totuşi, îi voi îngădui să aleagă, deşi 
socot că după răzvrătire, neascultarea e cea mai mare 
crimă. 

— Examinează cu atenţie muniţiile şi pune-le la uscat de 
îndată ce ajungi la destinaţie; umezeala de pe lac le-ar 
putea influenţa. Şi acum, încă o dată, drum bun, sergent. Fi 


atent, supraveghează-l pe Jasper şi sfătuieşte-te cu Muir în 
orice situaţie mai grea. Sper ca de astăzi într-o lună te vei 
întoarce victorios. 

— Dumnezeu să vă binecuvânteze, domnule maior. Dacă 
mi se va întâmpla ceva, mă încred în dumneavoastră să 
aveţi grijă de reputaţia unui vechi soldat. 

— Nu te teme, Dunham, te bizui pe un prieten. Fi vigilent; 
să nu uiţi că eşti în gura leului; ce spun eu, leu! Aştia sunt 
nişte tigri vicleni! Eşti în gura lor şi nu te poţi bizui decât pe 
dumneata. Ai grijă să numeri flintele în fiecare dimineaţă şi 
să inspectezi cremenele. Acum, drum bun, Dunham, du-te 
sănătos. 

Sergentul strânse cu respectul cuvenit mâna pe care i-o 
întinse comandantul şi se despărţiră. Lundie se grăbi să 
intre în locuinţa lui mobilă, iar Dunham părăsi fortul, 
străbătu plaja şi se urcă într-o barcă. 

Duncan Lundie nu exprimase decât adevărul când 
spusese despre neîncredere că e unul dintre sentimentele 
cele mai apăsătoare. Dintre toate simţămintele omeneşti, 
acesta se  insinuează, întinzându-ţi cele mai viclene 
capcane, acţionând cu cea mai mare  şiretenie, 
influenţându-i chiar şi pe oamenii cei mai generoşi. Atâta 
vreme cât bănuieşti, nu scapi de niciun fel de îndoieli, 
mintea neputându-se bizui pe fapte sigure care să le 
îngrădească şi o dată ce te-a cuprins neîncrederea, este cu 
neputinţă să-ţi dai seama de amploarea situaţiilor la care te 
poate duce sau cât de departe va merge bănuiala. Ceea ce 
mai înainte ţi se părea nevinovat îmbracă haina vinovăţiei 
de îndată ce spiritul este tulburat de astfel de gânduri şi 
nicio vorbă, nicio faptă nu scapă de urmările şi desfigurările 
provocate de bănuială, mai ales când vreo grea 
răspundere, legată de viaţă şi moarte, apasă mintea 
frământată a celui stăpânit de ea, ca, de pildă, a unui 
comandant militar sau a unui om care ţine în mâna lui firele 
unor mari interese politice. Aşa că nu era de aşteptat ca 
sergentul Dunham să uite ordinele precise ale 
comandantului său după ce se despărțise de el. In linii mari 
avea o foarte bună părere despre Jasper, dar ea îi 


subminase vechea încredere, făcându-l să fie cu atât mai 
grijuliu pentru misiunea sa şi deoarece-şi dădea seama că 
acum totul depindea de propria-i vigilenţă, când barca lui 
ajunse la cuter, era hotărât să fie cât se poate de prudent, 
să nu lase necercetat nimic suspect şi să judece cu grijă 
orice acţiune a tânărului marinar; fără îndoială că el privea 
această problemă în felul său şi atât măsurile de prevedere 
cât şi neîncrederea se întemeiau pe obiceiurile, părerile şi 
educaţia lui. 

Când barca ce-l aducea pe sergent - ultima persoană 
aşteptată - părăsi ţărmul, Scud ridică ancora şi prora 
bastimentului fu îndreptată spre răsărit cu ajutorul vâslelor. 
Câteva lovituri viguroase de lopată, la care contribuiră şi 
soldaţii, duseră micul vas în curentul provocat de vărsarea 
râului în lac, unde fu lăsat să înainteze în derivă până intră 
din nou în larg. Dar nu se simţea nicio adiere, fiindcă briza 
uşoară, aproape imperceptibilă mai înainte, ce bătea 
dinspre lac încetase aproape cu totul la apusul soarelui. 

In vremea asta, la bordul cuterului domnea o linişte 
neobişnuită. Cei îmbarcaţi păreau să presimtă că pornesc 
într-o expediţie primejdioasă prin întunericul nopţii şi simţul 
datoriei, precum şi felul în care porniseră la drum, îi făceau 
să se poarte cu o oarecare gravitate, această stare de spirit 
fiind ajutată şi de disciplină. Cei mai mulţi dintre ei nu 
scoteau o vorbă, iar cei ce spuneau totuşi câte ceva 
vorbeau destul de rar şi în şoaptă. Astfel, cuterul alunecă 
încet pe apele lacului cât îl duse curentul râului, după care 
se opri, aşteptând ivirea vântului dinspre uscat. Scud 
rămase nemişcat vreo jumătate de oră ca un buştean care 
pluteşte pe apă. In timp ce se petreceau aceste mici 
schimbări arătate mai sus în poziţia navei, în ciuda liniştii 
generale care se lăsase, nu încetase orice vorbă, fiindcă 
sergentul Dunham, după ce se asigurase că fata sa şi 
însoţitoarea ei se aflau pe puntea de cart, îl conduse pe 
Călăuză în cabina din spate, unde, după ce trase uşa după 
el cu cea mai mare grijă şi se asigură că nu-l putea auzi 
nimeni, spuse: 

— Impărţim, prietene, de mulţi ani greutăţile şi 


primejdiile din pădure 

— Drept e, sergent, aşa este. Uneori mă tem că sunt 
prea bătrân pentru Mabel, care nici nu era născută când noi 
luptam împreună cot la cot împotriva francezilor. 

— Să nu te temi de asta, Călăuză. Când mama fiicei mele 
a consimţit să mă ia de bărbat, aveam aproape vârsta ta şi 
Mabel este o fată cuminte şi hotărâtă, care preţuieşte 
caracterul unui om mai mult decât orice. Un flăcău ca 
Jasper Eau-douce, de pildă, nu ar avea sorţi de izbândă la 
ea, cu toate că e tânăr şi prezentabil. 

— Oare Jasper se gândeşte la căsătorie? întrebă ghidul, 
simplu dar hotărât. 

— Cred că nu, cel puţin până în clipa când se va convinge 
că poate întreţine o femeie. 

— Jasper este un băiat curajos, cu calităţi deosebite în 
felul său; are dreptul la o femeie ca oricare altul. 

— Ca să fiu sincer, Călăuză, te-am adus aici tocmai ca să- 
ţi vorbesc de tânărul ăsta. Maiorul Duncan a primit 
informaţii care-l fac să presupună că Eau-douce e în solda 
duşmanului şi ne trădează. Aş vrea să ştiu ce părere ai 
despre asta. 

— Cum?! Nu înţeleg! 

— Spun că maiorul îl bănuieşte pe Jasper de trădare, că 
ar fi spion francez sau şi mai rău, că ne-ar vinde pentru 
bani. Maiorul a primit o scrisoare în legătură cu chestiunea 
aceasta şi m-a însărcinat pe mine să-l supraveghez pe 
tânăr, fiindcă se teme că vom da ochi cu duşmanul când ne 
vom aştepta mai puţin şi asta din cauza lui Jasper. 

— Duncan de Lundie a spus-o, sergent Dunham? 

— Da, Călăuză, el şi, deşi mi-e silă să-l cred pe Jasper 
vinovat de o astfel de faptă, presimt că nu trebuie să am 
încredere în el. Tu crezi în presimţiri, prietene? 

— În ce? 

— Presimţirile sunt un fel de descoperiri anticipate, care 
se manifestă în mod tainic, ale evenimentelor viitoare. 
Scoţienii din regimentul nostru cred cu tărie în astfel de 
lucruri şi părerea mea despre Jasper s-a schimbat atât de 
repede, încât încep să mă tem că presupunerile lor sunt 


într-adevăr întrucâtva întemeiate. 

— Ai vorbit despre Jasper cu Duncan de Lundie şi chiar el 
te-a făcut să te îndoieşti de tânărul acesta? 

— Nu, nu, câtuşi de puţin, fiindcă, în timp ce vorbeam cu 
maiorul, gândeam cu totul altfel şi m-am străduit din 
răsputeri să-l conving că era nedrept cu băiatul. Dar văd că 
nu se poate rezista unei presimţiri şi mă tem că până la 
urmă o să avem şi motive întemeiate de bănuială. 

— Eu nu ştiu ce sunt presimţirile astea, sergent, însă-l 
cunosc pe Jasper Eau-douce de când era copil şi mă încred 
în cinstea lui ca într-a mea proprie sau ca în aceea a 
Marelui-Şarpe. 

— Marele-Şarpe, Călăuză, foloseşte şi el vicleniile şi 
ambuscadele sale în timp de război, ca oricare altul! 

— Ah ! Astea sunt darurile lui naturale şi fac parte din 
temelia firii neamului său. Nicio piele roşie şi niciun alb nu- 
şi pot dezice firea, însă Chingachgook nu este omul care să 
aibă vreo presimţire împotriva cuiva. 

— Asta o cred şi până azi-dimineaţă nici eu nu gândeam 
ceva rău despre Jasper. Dar acum, prietene Călăuză, de 
când mă urmăreşte presimţirea asta, mi se pare că băiatul 
nu-şi face datoria pe navă ca de obicei, este tăcut, gânditor 
şi posac ca un om cu conştiinţa încărcată. 

— Jasper n-a fost niciodată un om zgomotos şi mi-a spus 
mereu că navele sunt zgomotoase, în general, din cauza 
manevrării greşite. Şi meşterul Cap este de părerea asta. 
Nu, nu, fără dovezi nu-l cred pe Jasper vinovat! Cheamă-l 
pe cumnatul dumitale, sergent şi hai să ne sfătuim şi cu el 
în privinţa asta, fiindcă a te duce la culcare cu neîncrederea 
într-un prieten este ca şi cum ai încerca să dormi cu o 
bucată de plumb pe inimă. Eu nu cred în presimţirile 
dumitale. 

Sergentul, deşi nu-şi dădea seama ce urmărea prin 
chemarea lui Cap, încuviinţă propunerea să se sfătuiască şi 
cu el. Deoarece Călăuză era mai stăpânit decât 
interlocutorul lui, mai fiind şi absolut convins de buna- 
credinţă a celui învinuit, luă primul cuvântul. 

— Te-am rugat să vii aici, meştere Cap - începu el - 


pentru a te întreba dacă ai observat în seara asta ceva 
deosebit în purtarea lui Jasper. 

— Ţinând seama că ne aflăm pe apă dulce, purtarea lui e 
destul de obişnuită, meştere Călăuză, deşi s-ar putea spune 
că a făcut lângă coastă nişte manevre cam incorecte. 

— Da, da, ştim că nu vei fi niciodată de aceeaşi părere cu 
el când e vorba de felul în care ar trebui să se conducă un 
cuter, dar avem nevoie de părerea dumitale în altă 
chestiune. 

Călăuză îl lămuri apoi pe Cap în legătură cu bănuielile 
sergentului şi cu cauzele care le provocaseră în măsura în 
care i le adusese la cunoştinţă maiorul Duncan. 

— Tânărul vorbeşte franţuzeşte, nu-i aşa? 

— Se zice că vorbeşte mai bine decât un om obişnuit - 
răspunse sergentul, grav - şi Călăuză ştie asta. 

— Nu tăgăduiesc, nu tăgăduiesc - răspunse ghidul - dar 
o ştiu din vorbele altora. Asta însă nu ar fi o dovadă nici 
împotriva unui Mississiagua, cu atât mai puţin împotriva 
unui om ca Jasper. Şi eu vorbesc dialectul indienilor Mingo, 
fiindcă l-am învăţat pe vremea când eram prizonierul 
acestor reptile; dar cine ar putea spune că sunt prietenul 
lor! După cum n-aş putea spune că sunt duşmanul lor, cum 
cred indienii, deşi recunosc că-i duşmănesc, dacă judecăm 
după învăţătura creştină. 

— Se poate, Călăuză, dar Jasper nu a învăţat limba 
franceză ca prizonier, ci în copilărie, când mintea primeşte 
cu uşurinţă noţiuni durabile şi când natura are semnele ei 
care-ţi dau prilejul să presupui drumul ce-l va străbate 
fiecare om după firea lui. 

— E foarte adevărat - adăugă Cap - fiindcă la vârsta asta 
învăţăm catehismul de la un capăt la altul, precum şi toate 
regulile morale. Vorbele sergentului dovedesc că e un 
cunoscător al firii omeneşti şi sunt cu totul de părerea lui; 
pentru un tânăr de aici, de pe acest petic de apă dulce, e 
condamnabil să vorbească franţuzeşte. Dac-ar fi vorba de 
largul Oceanului Atlantic, unde un marinar are uneori 
prilejul să stea de vorbă în limba asta cu un pilot sau cu un 
poliglot, nu i-aş da o prea mare atenţie, cu toate că un 


marinar care o cunoaşte prea bine e privit totdeauna, chiar 
şi acolo, cu oarecare bănuială; aici, însă, pe lacul Ontario, a 
vorbi franţuzeşte e un lucru foarte suspect. 

— Insă Jasper e silit să vorbească limba franceză cu 
oamenii care locuiesc pe celălalt mal - zise Călăuză. dacă 
n-ar putea-o face, ar însemna să nu scoată o vorbă, fiindcă 
acolo nu sunt decât francezi. 

— Cred că nu vrei să spui, Călăuză, că Franţa se află pe 
malul de dincolo? strigă Cap, arătând cu degetul, peste 
umăr, spre Canada. Că într-o parte a acestui iaz cu apă 
dulce este colonia York şi de cealaltă parte, regatul Franţei! 

— Vreau să spun că aici este colonia York şi dincolo 
Canada superioară, iar că limba engleză, indiană şi 
olandeză sunt vorbite mai ales aici, de partea cealaltă 
vorbindu-se limbile franceză şi indiana. Chiar şi indienii 
Mingo au adoptat multe cuvinte franţuzeşti în dialectul lor, 
ceea ce nu înseamnă o îmbunătăţire a acestuia. 

— Foarte adevărat. Şi ce fel de oameni sunt indienii 
Mingo, prietene Călăuză? întrebă sergentul, atingându-l pe 
celalalt pe umăr, cu gestul obişnuit de întărire a unei 
observaţii, al cărei adevăr îi apare tot mai evident. Nimeni 
nu o ştie mai bine decât dumneata şi te rog să-mi spui ce e 
cu tribul acesta de indieni Mingo? 

— Jasper nu este un Mingo, sergent. 

— Vorbeşte limba franceză şi ar putea fi foarte bine 
asemuit cu ei din punctul ăsta de vedere. Frate Cap, nu poţi 
să-ţi aminteşti nicio acţiune a acestui nefericit tânăr care ar 
putea aduce a trădare? 

— Nu pot spune nimic precis, sergent, deşi, de la o 
vreme, jumătate din acţiunile lui sunt anapoda. E drept că 
în timp ce unul din oamenii săi încolăcea un odgon în sens 
invers, el mi-a spus că-l onaul/ează, dar nu sunt sigur că 
asta înseamnă ceva, fiindcă, dă-mi voie să declar că 
francezii strâng în chip greşit jumătate din cordajele lor, 
ceea ce-i face să spună că e vorba de „ondulare”. Apoi 
Jasper a amarat chiar el funga focului în cordaj, în loc s-o 
fixeze la un braţ al catargului, aşa cum au obiceiul să facă 
marinarii noştri. 


— Tot ce se poate ca Jasper să fi dobândit în Canada 
unele noţiuni de manevrare a ambarcaţiunii sale, fiindcă şi- 
a petrecut mult timp de cealaltă parte a lacului - interveni 
Călăuză - dar faptul că înveţi astfel de lucruri sau un cuvânt 
nu înseamnă trădare şi nici rea-credinţă. Eu învăţ unele 
lucruri chiar şi de la indienii Mingo; dar inima mea a fost 
întotdeauna alături de indienii Delawar. Nu, nu, Jasper este 
credincios şi regele ar putea sa-i încredinţeze coroana ca şi 
cum ar înmâna-o fiului său cel mare, căruia, urmând s-o 
poarte într-o zi, nu i-ar trece niciodată prin minte s-o fure. 

— Vorbe, vorbe frumoase - zise Cap, ridicându-se să 
scuipe afară, pe fereastra cabinei, cum fac de obicei 
oamenii care mestecă tutun şi sunt stăpâniţi de o stare 
afectivă puternică. Vorbe foarte frumoase, meştere 
Călăuză, dar o logică a dracului de mărginită. In primul 
rând, Maiestatea sa regele nu i-ar putea încredința coroana 
fiindcă ar încălca legile regatului care-i impun s-o poarte, 
pentru că persoana lui sacră să poată fi cunoscută în orice 
clipă, tot aşa ca vâsla de argint de care are nevoie un ofiţer 
de poliţie când se găseşte la bordul unui vas. In al doilea 
rând, legea hotărăşte că ar fi un act de înaltă trădare din 
partea fiului cel mare al maiestăţii sale, dac-ar râvni 
vreodată la coroană sau ar avea un copil din flori, deoarece 
atât în primul caz cât şi în al doilea, succesiunea ar fi 
tulburată. Aşa că, după cum vezi, prietene Călăuză, ca să 
judeci cum trebuie, să cer pânze bune la corabie. Lege 
înseamnă rațiune, raţiunea e filozofie, iar filosofia, un 
ancoraj bun, de unde se trage concluzia că toate coroanele 
regeşti sunt guvernate de lege, rațiune şi filosofie. 

— Eu înţeleg prea puţin din toate astea, meştere Cap, dar 
numai probele pe care le văd şi le pipăi mă pot face să cred 
că Jasper este un trădător. 

— Şi aici greşeşti, Călăuză, fiindcă poţi să dovedeşti un 
lucru cu mijloace mult mai convingătoare decât văzul şi 
pipăitul sau amândouă împreună şi un astfel de mijloc este, 
de pildă, circumstanţa. 

— Asta poate că se petrece la oraş, dar nu aici, la 
frontieră. 


— Ba e în firea lucrurilor care domneşte peste tot. Acum, 
potrivit simţurilor noastre, tânărul Eau-douce se află pe 
punte şi dacă se duce sus, oricare dintre noi poate să-l 
vadă şi să-l atingă: însă dacă după aceea am afla că un 
anumit fapt a ajuns la urechile francezilor chiar în clipa 
aceasta, fapt care nu putea fi comunicat decât de Jasper, ar 
trebui să credem că e vorba de ceva adevărat şi că ochii şi 
degetele noastre ne-au înşelat. Orice om al legii îţi va 
spune acelaşi lucru. 

— Nu-i drept - zise Călăuză - fiindcă nu-i cu putinţă şi e 
împotriva faptelor. 

— Ba e absolut cu putinţă, stimatul meu Călăuză. Este 
vorba de lege, legea pozitivă şi absolută a regelui şi a 
regatului, care trebuie să fie respectată şi aplicată ca atare. 
În temeiul unei astfel de dovezi, l-aş spânzura şi pe propriul 
meu frate... bineînţeles că nu vreau să spun nimic rău 
despre familie, sergent. 

— Numai Dumnezeu ştie în ce măsură i se potrivesc 
toate astea lui Jasper, deşi cred că meşterul Cap are 
dreptate cu privire la lege, fiindcă circumstanţele sunt mai 
puternice în astfel de cazuri decât simţurile. Trebuie să fim 
toţi vigilenţi, să-l supraveghem şi să nu lăsăm să ne scape 
nimic din ceea ce ar putea da de bănuit. 

— Acum îmi amintesc - reluă Cap, scuipând din nou pe 
fereastră - că în seara asta, de îndată ce ne-am îmbarcat, 
s-a întâmplat ceva foarte suspect. Amara personal 
pavilionul regal; în timp ce părea că se uită la Mabel şi la 
soţia soldatului şt dădea dispoziţii să fie conduse aici, a 
lăsat steagul britanic să-i cadă din mână. 

— S-ar putea să fie un accident - zise sergentul - fiindcă 
asta mi s-a întâmplat şi mie; de altfel, funga trece printr-un 
scripete şi poate că pavilionul fiind defectuos, când l-a 
ridicat tânărul, a căzut. 

— Un scripete! exclamă Cap, cu o indignare vădită. Aş 
dori, sergent Dunham, să te pot hotărî să foloseşti termenii 
potriviţi. Un bloc pentru înălţarea pavilionului nu este un 
scripete, după cum halebarda voastră nu este o cange de 
abordaj. Este adevărat că ridicând o parte, cealaltă parte ar 


putea să meargă prea sus, dar în clipa când mi-aţi dezvăluit 
bănuielile voastre, mi-am amintit de chestiunea asta cu 
pavilionul ca de o circumstanţă la care o să mă mai 
gândesc. Sper că cina nu va fi uitată, chiar dacă întreaga 
cală a navei ar fi plină de trădători. 

— Fără-ndoială, că nu va fi uitată, frate Cap, dar mă bizui 
pe tine să conduci acest cuter, dacă voi fi constrâns de 
împrejurări să-l arestez pe Jasper. 

— Dacă e nevoie, îţi stau la dispoziţie, sergent, cu care 
prilej, dacă se va ivi, veţi vedea probabil de ce e în stare în 
realitate cuterul asta, fiindcă până acum toate se fac la 
nimereală. 

— In ceea ce mă priveşte - zise Călăuză, cu un oftat 
adânc - am nădejdea neclintită că se va dovedi nevinovăția 
lui Jasper şi cred că ar fi bine să mergem de-a dreptul, să-l 
întrebăm chiar pe el dacă este trădător sau nu. Eu îl voi 
susţine pe Jasper Western împotriva tuturor presimţirilor şi 
a tuturor circumstanțelor din această colonie. 

— Oh! Dar niciodată nu se trece la acţiune în felul acesta 
- interveni sergentul. De chestiunea asta eu sunt 
răspunzător şi vreau, ba chiar pretind, să nu fie dezvăluită 
nimănui fără ştirea mea. Vom fi toţi trei cu ochii în patru şi 
nu vom scăpa nicio circumstanţă. 

— Da, da, circumstanţele sunt la urma urmei chiar 
faptele - răspunse Cap! O circumstanţa valorează cât 
cincizeci de fapte şi ştiu că asta este legea regatului. Ehe! 
Câţi oameni n-au fost spânzurați pe temeiul 
circumstanțelor! 

Convorbirea celor trei se sfârşi aici şi, după câtva timp, 
se  întoarseră toţi pe punte, fiecare hotărât să-l 
supravegheze pe 
Jasper potrivit cu firea şi deprinderile sale. 


CAPITOLUL XIV 


Un slăbănog mâhnit şi copleşit de grijă, 
Nătâng şi tremurând cu ochi înspăimântați, 
Pe Priam îl sculă din pat în toiul nopţii 

Cu vestea rea că Troia ardea pe jumătate. 


Shakespeare 


În vremea asta, nu se petrecea nimic deosebit. Jasper, 
lacul şi nava păreau să aştepte briza dinspre uscat, în timp 
ce soldaţii, obişnuiţi să se scoale devreme, coborâseră la 
paturile lor din cala principală. In afară de echipajul 
cuterului, de domnul Muir şi de cele două femei, pe punte 
nu se mai afla nimeni. Ofiţerul de intendenţă se străduia să 
se facă plăcut lui Mabel, în timp ce eroina noastră, foarte 
puţin impresionată de stăruinţele lui, pe care le atribuia pe 
de o parte amabilităţii obişnuite a unui militar, iar pe de 
altă parte gingăşiei sale, se bucura de situaţia aceasta plină 
pentru ea de farmecul noutăţii. 

Pânzele fuseseră întinse, însă nu se simţea nicio adiere 
de vânt şi lacul era atât de calm, încât cuterul părea 
încremenit. Nu fusese dus de curentul râului până la ceva 
mai mult de un sfert de milă de uscat, unde rămăsese, 
frumos în simetria formelor sale, dar atât de liniştit de 
parcă era ancorat. Tânărul Jasper se găsea întâmplător pe 
puntea de cart, destul de aproape de locotenentul Muir şi 
Mabel ca să audă din când în când convorbirea dintre ei, 
însă era prea modest, timid şi atent la sarcinile sale ca să 
încerce să intre şi el în vorbă. Mabel se uita la el şi la tot ce 
făcea, cu ochii ei albaştri, minunaţi, plini de curiozitate şi 
era atât de atentă la ceea ce se petrecea pe navă şi, ca să 
spunem aşa, atât de indiferentă la elocvenţa însoţitorului 
ei, încât ofiţerul de intendenţă se văzu silit să-şi repete 
complimentele ca să se facă înţeles. Până la urmă amuţi 
chiar şi domnul Muir şi pe apă se aşternu o linişte adâncă. 


Chiar în clipa aceea o vâslă căzu într-o barcă, în faţa 
fortului şi zgomotul ajunse la cuter atât de clar, de parcă se 
produsese pe punte. Apoi se desluşi murmurul uşor, ca un 
suspin, al nopţii, o fâlfâire la velatură, un trosnet la vergă şi 
o fluturare la focul triunghiular. O dată cu aceste sunete 
prea binecunoscute se simţi o uşoară înclinare a cuterului şi 
în cele din urmă toate pânzele se umflară. 

— E briza, Anderson - strigă Jasper spre cel mai vârstnic 
dintre mateloţii săi. Treci la timonă! 

Ordinul laconic fu executat; cârma fu manevrată, prora 
cuterului se afundă şi după câteva minute, se auzi apa 
murmurând sub carena vasului care porni pe lac cu o viteză 
de cinci mile pe oră. Totul se petrecu într-o linişte adâncă; 
apoi Jasper ordonă: 

— Slăbiţi puţin pânzele, ţineţi coasta! 

În clipa aceasta, sergentul, cumnatul său şi Călăuză 
ieşiră din cabina din spate şi apărură pe puntea de cart. 

— Cred că n-ai de gând, Jasper, flăcăule, să te apropii 
prea mult de vecinii noştri francezi! remarcă Muir, care 
prinse prilejul să reînceapă convorbirea. Bine, bine, nu mă 
îndoiesc o clipă de prudenţa dumitale, fiindcă nici eu nu 
iubesc Canada, după cât se pare, mai mult decât 
dumneata. 

— Păstrez coasta, domnule Muir, din cauza vântului. 
Briza este întotdeauna mai vie aproape de mal, numai să 
nu te apropii prea mult, fiindcă o slăbesc arborii. Trebuie să 
străbatem golful Mexico şi ruta noastră ne duce destul de 
mult spre larg. 

— Mă bucur că nu este vorba de adevăratul golf al 
Mexicului - zise Cap. Asta e o parte a lumii pe care nu aş fi 
încântat s-o vizitez pe una din ambarcaţiunile voastre de pe 
lac. Cuterul se supune comenzilor cârmei, meştere Eau- 
douce? 

— Da, meştere Cap, se supune uşor, dar îi place să se 
avânte purtat de briză, ca oricare alt vas cu viteză mare. 

— Presupun că dispui de terţarole, de pildă, cu toate că 
s-ar putea să ai rar prilejul să le foloseşti! 

Mabel desluşi zâmbetul care lumină o clipă chipul 


bărbătesc al lui Jasper, dar numai ea observă expresia asta 
trecătoare de surpriză şi dispreţ. 

— Avem terţarole şi suntem nevoiţi să le folosim des - 
răspunse liniştit tânărul. Inainte de a ajunge la capătul 
călătoriei noastre, meştere Cap, voi avea pesemne prilejul 
să vă pot arăta cum le folosim, fiindcă se ridică un vânt 
dinspre răsărit şi vântul nu se iscă nici chiar pe ocean cu 
atâta rapiditate ca pe lacul Ontario. 

— Mă bucur; o să ne cunoaştem mai bine. Am văzut pe 
Atlantic vânturi care se roteau ca roata unei trăsuri şi 
făceau pânzele să tremure vreme de o oră, nava rămânând 
încremenită, de nu mai ştiai încotro s-o iei. 

— Fără-ndoială că aici nu se petrec schimbări atât de 
uimitoare - răspunse Jasper cu blândeţe - deşi suntem 
oricând expuşi la schimbări violente ale vântului. 
Nădăjduiesc, totuşi, să folosesc această briză a uscatului 
până la primele insule, după care primejdia de a fi 
descoperiţi şi urmăriţi de ambarcaţiunile de pază ale 
portului Frontenac va fi mai mică. 

— Crezi că francezii au vase-spion pe lac, Jasper? întrebă 
Călăuză. 

— Ştim că au. Unul dintre ele se află în largul portului 
Oswego în noaptea de duminică spre luni. O pirogă s-a 
apropiat mult de promontoriul răsăritean şi a debarcat 
acolo un indian şi un ofiţer. Dacă ai fi ieşit în noaptea 
aceea, ca de obicei, din fort, am fi pus mâna pe cel puţin 
unul dintre ei, dacă nu chiar pe amândoi. 

intunericul era prea adânc ca să se poată observa 
roşeaţa ce se aşternu pe obrazul ars de soare al ghidului, 
provocată de gândul că zăbovise în fort în noaptea aceea 
ca să asculte inflexiunile dulci ale vocii lui Mabel, pe când îi 
cânta balade tatălui său şi să se bucure de prezenţa fetei 
care-l fermecase atât demult. Cinstea în gânduri şi fapte 
fiind cea mai mare calitate a acestui om deosebit, simţea 
un fel de dezgust pentru trândăvia sa în vreme ce se 
petrecuse faptul de mai sus şi nici nu-i trecea prin gând să 
minimalizeze, să tăgăduiască sau să-şi scuze neglijenţa. 

— Recunosc, Jasper, recunosc că ai dreptate - zise el, 


umil. Dacă m-aş fi aflat în afara fortului în noaptea aceea şi 
acum Îmi dau seama că nu aveam temeiuri serioase să 
rămân înăuntrul lui, s-ar fi putut întâmpla ceea ce ai spus. 

— Dar e vorba de seara pe care ai petrecut-o cu noi, 
Călăuză - zise Mabel, cu nevinovăție. Este firesc ca cineva 
care-şi duce zilele prin păduri, înfruntând duşmanul, să 
poată fi scuzat că a dăruit câteva ore din timpul său liber 
unui vechi prieten şi fiicei sale. 

— Nu, nu, de când am ajuns în garnizoană n-am făcut 
decât să trândăvesc - răspunse celalalt, oftând - şi e bine 
că flăcăul mi-a amintit de asta; trândavul merită o 
mustrare, da, da, o merită din plin. 

— O mustrare, Călăuză? Nici n-am visat să-ţi spun ceva 
neplăcut şi cu atât mai puţin n-aş fi putut să te dojenesc din 
cauză că ne-au scăpat un spion singuratic şi un indian-doi! 
Acum, când ştiu unde ai fost, socot absenţa ta ca lucrul cel 
mai firesc din lume. 

— Nu-ţi port niciun fel de pică, Jasper. Şi nu-ţi iau în 
nume de rău faptul că mi-ai spus-o, deoarece o meritam. 
Toţi suntem oameni şi toţi greşim. 

— N-ar fi un gest prietenesc, Călăuză. 

— Dă-mi mâna, flăcăule, dă-mi-o! Nu de la tine am primit 
o lecţie, ci de la conştiinţa mea. 

— Bine, bine - îi întrerupse Cap - acum, când această 
chestiune s-a rezolvat spre mulţumirea ambelor părţi, 
poate că ne vei spune cum se face că aţi aflat atât de târziu 
de spionii care ne dădeau târcoale? Asta seamănă leit cu o 
circumstanţă. 

Punând întrebarea, marinarul îl călcă uşor pe picior pe 
cumnatul său, dându-i cu cotul lui Călăuză, în timp ce-i 
făcea cu ochiul, dar întunericul nu îngăduia să se vadă 
acest ultim semn. 

— Pista lor a fost descoperită a doua zi de Marele-Şarpe; 
erau urme de cizmă militară şi de mocasini. După aceea, 
unul dintre vânătorii noştri a văzut piroga în dimineaţa 
următoare, îndreptându-se spre Frontenac. 

— Urmele duceau spre fort, Jasper? întrebă Călăuză, cu 
tonul blând şi supus al unui elev dojenit. Spune, flăcăule, 


urmele duceau spre garnizoană? 

— Nu am avut impresia, fiindcă urmele nu continuau şi 
dincolo de râu. Le-am urmărit până la punctul răsăritean de 
la gura râului, de unde poţi vedea ce se petrece în port; 
dar, după câte am descoperit, nu continuau şi pe malul 
celălalt. 

— Şi de ce n-ai întins pânzele, meştere Jasper - întrebă 
Cap - ca să-i urmăriţi? Marţi dimineaţa sufla o briză bună, 
cuterul ar fi putut să înainteze cu nouă noduri pe oră. 

— Asta se poate face numai pe ocean, meştere Cap - 
interveni Călăuză - dar nu aici. Apa nu lasă urme, iar un 
Mingo ori un francez îl întrec şi pe diavol într-o urmărire. 

— Ce nevoie avem de urme, când putem urmări 
ambarcaţiunea de pe punte, că doar, după cum tocmai a 
spus Jasper, era vorba de o canoe? Chiar şi douăzeci de 
indieni Mingo sau francezi de ăştia, de-ai voştri, ar fi putut fi 
urmăriţi în apele lor de un bastiment de construcţie 
britanică. Te asigur, Eau-douce, că dacă m-ai fi chemat în 
dimineaţa aceea de marţi, i-am fi ajuns din urmă pe mişei. 

— Daţi-mi voie să spun, meştere Cap, că sfatul unui 
matelot încercat ca dumneavoastră ar fi fost de mare folos 
unui tânăr marinar ca mine, însă urmărirea e lungă şi fără 
nădejde când e vorba de o canoe din scoarță de copac. 

— Nu trebuia decât să te ţii de ea cât mai strâns, ca s-o 
arunci pe coastă. 

— Pe coastă, meştere Cap? Asta dovedeşte că nu aveţi 
nici cea mai mică idee despre felul cum se navighează pe 
lacul acesta, dacă presupuneţi că e aşa de uşor să arunci o 
pirogă pe coastă. De cum se simt urmăriţi, ei se lasă cu 
bărcile astea cu totul în voia vântului şi mai înainte de a-ţi 
da seama ce se petrece, au şi câştigat faţă de tine o milă 
sau două. 

— Sper că nu vrei să mă faci să cred, meştere Jasper, că 
ar fi cineva atât de nătărău să se îmbarce pe una din cojile 
alea de ou şi să pornească pe lac, când e puţin vânt, ca să 
se înece? 

— Eu am străbătut adesea lacul Ontario într-o pirogă 
chiar când bătea un vânt puternic ca pe mare. Dacă sunt 


bine conduse, în ele intră mai puţină apă decât în oricare 
altă ambarcaţiune cunoscută de noi. 

Cap îi trase în clipa aceea deoparte pe cumnatul său şi 
pe Călăuză şi le spuse că ceea ce recunoscuse Jasper 
despre spionii aceia era o circumstanţă şi încă una 
puternică, aşa că ar merita o cercetare foarte atentă; 
fiindcă povestea cu pirogile părea atât de neverosimilă 
încât făcea impresia că-şi bate joc de ascultători. Mai 
adaugă că Jasper îi descrisese atât de amănunţit pe cei doi 
indivizi care debarcaseră, încât faptul acesta era după 
părerea lui, o mărturie limpede a faptului că ştia mai multe 
despre ei decât se putea afla prin descoperirea urmelor. În 
ceea ce priveşte mocasinii, susţinea că în partea aceea a 
lumii îi purtau şi albii şi indienii; şi el cumpărase o dată o 
pereche de mocasini, iar în privinţa cizmelor, se ştie doar 
că nu le poartă numai soldaţii. Deşi sergentul înlăturase în 
mare parte acest raţionament, îi impresionase totuşi în 
oarecare măsură. Faptul că spionii fuseseră descoperiţi atât 
de aproape de fort, fără ca el să ştie ceva, se părea destul 
de ciudat şi nu credea că informaţiile de felul acesta făceau 
parte în mod special din îndatoririle lui Jasper. Într-adevăr, 
Scud fusese trimis o dată sau de două ori pe lac să debarce 
spioni sau să-i aducă de pe unde erau trimişi, însă după 
câte ştia el, rolul lui Jasper fusese cu totul secundar, 
comandantul cuterului fiind tot atât de puţin informat ca 
oricare altul în privinţa misiunii celor pe care-i dusese sau 
adusese; şi nu înţelegea nici de ce numai el singur din cei 
prezenţi ştia ceva despre această proaspătă vizită a 
spionilor. Călăuză privea chestiunea aceasta cu totul altfel. 
Cu modestia sa obişnuită, se mustra că-şi neglijase 
îndatoririle şi socotea că tânărul Jasper era demn de laudă 
că aflase ştiri despre fapte pe care ar fi trebuit să le 
cunoască el, simțindu-se din cauza asta vinovat. 

Nu i se părea ciudat că Jasper cunoştea atât de bine cele 
relatate; dar simţea că pentru dânsul faptul de a nu le fi 
cunoscut el primul era ceva nou. Ca să nu spunem ruşinos. 

— In privinţa mocasinilor, meştere Cap - zise el, când o 
scurtă pauză fi dădu prilejul să vorbească - este adevărat 


că le poartă şi feţele-palide şi pieile-roşii, dar urmele lăsate 
de primii nu se aseamănă niciodată cu ale celorlalţi. Orice 
om cu experienţa pădurii poate să deosebească urma 
paşilor unui indian de aceea a unui om alb, fie ei încălţaţi 
cu cizme sau mocasini şi numai dovezi sigure mă vor putea 
face să cred că Jasper este un trădător. 

— Trebuie să recunoşti, Călăuză, că trădători există - 
interveni Cap, cu o logică excelentă. 

— N-am cunoscut niciodată un indian Mingo în care să 
poţi avea încredere, dacă are interesul să te trădeze. 
Inşelăciunea pare să fie un element al firii lor şi uneori mă 
gândesc că asta ar trebui mai degrabă să ne provoace mila 
decât să ne facă să-i persecutam. 

— Atunci de ce să nu crezi că Jasper ar putea avea şi el 
slăbiciunea asta? Omul rămâne om şi firea omenească este 
slabă, după cum prea bine ştii din experienţă, după cum o 
ştiu foarte bine şi eu, cel puţin în ceea ce priveşte propria 
mea fire. 

Astfel începu o altă discuţie îndelungată şi fără şir, în 
care se argumenta pro şi contra, pentru vinovăția sau 
nevinovăția lui Jasper. Până când sergentul şi cumnatul său 
se convinseră aproape cu totul că este vinovat, în timp ce 
interlocutorul lor îl apăra pe acuzat mai dârz decât oricând, 
rămânând neclintit la părerea sa că tânărul era învinuit de 
trădare pe nedrept. In ceea ce se petrecea nu era nimic 
anormal, fiindcă niciodată nu-ţi însuşeşti mai sigur o anume 
idee decât atunci când încerci s-o aperi şi cele mai 
încăpăţânate dintre părerile noastre se pot clasifica printre 
cele ce se nasc din discuţii în care dăm impresia că suntem 
în căutarea adevărului, în timp ce în realitate nu facem 
decât să întărim o idee preconcepută. În momentul acela, 
sergentul era stăpânit de o stare sufletească ce-l îndemna 
să privească orice acţiune a tânărului marinar cu 
neîncredere şi ajunse curând să fie de aceeaşi părere cu 
ruda sa, că informaţiile amănunțite ale lui Jasper în legătură 
cu spionii nu se încadrau în mod normal în atribuţiile lui şi 
că era, deci, vorba de o „circumstanţă”. 

In timp ce discutau această problemă lângă coama 


pupei, Mabel stătea liniştită în capul scării. Domnul Muir 
coborâse sub punte să se îngrijească de cazarea sa 
personală, iar Jasper, la o oarecare distanţă, cu braţele 
încrucişate, privea când velele, când norii, apoi conturul 
întunecat al coastei, după aceea lacul şi din nou velele. 
Eroina noastră începu şi ea să mediteze. Agitaţia ultimei 
călătorii, întâmplările prin care trecuse de la sosirea ei la 
fort, întâlnirea cu tatăl său, care era în realitate un străin 
pentru ea, noutatea situaţiei sale în fort şi călătoria ei de 
acum ofereau spiritului o retrospectivă care părea că se 
întinde de-a lungul mai multor luni. Abia-i venea să creadă 
ca părăsise atât de curând oraşul cu toate deprinderile 
vieţii civilizate şi se mira mai ales de faptul că întâmplările 
prin care trecuse pe când cobora pe fluviul Oswego o 
impresionaseră atât de puţin. Având o prea mică 
experienţă ca să ştie că atunci când evenimentele se 
îmbulzesc într-un timp prea scurt se confundă cu timpul, 
sau că succesiunea rapidă a noutăţilor ce se perinda pe 
dinaintea noastră într-o călătorie face să îi crească sensul 
evenimentelor trăite, dându-le o oarecare măreție, ea se 
străduia să-şi amintească ultimele zile şi date, ca să se 
asigure din nou că nu-i cunoscuse pe Jasper, pe Călăuză şi 
pe propriul său tată decât abia de cincisprezece zile. Era o 
fată cu mai multă sensibilitate decât imaginaţie, cu toate că 
nici aceasta din urmă nu-i lipsea şi, nefiind destul de 
obişnuită să-şi analizeze senzațiile ca să-şi dea seama de 
natura înrâuririlor pe care tocmai le suferise, îşi explica 
greu sentimentele adânci pentru cei ce doar cu puţin timp 
mai înainte îi fuseseră străini. Dar în privinţa asta trebuie să 
spunem ca sufletul ei curat nu cunoscuse încă 
neîncrederea; şi nu-l bănuia în niciun fel pe vreunul dintre 
cei ce o înconjurau, netrecându-i nici pe departe prin minte 
că bănuiala ar putea să-i tulbure încrederea, să presupună 
că unul dintre însoțitorii săi ar putea să-şi trădeze ţara şi 
regele. 

In epoca despre care vorbim, America se caracteriza prin 
ataşamentul faţă de familia germană care ocupa atunci 
tronul britanic; fiindcă, aşa cum se întâmplă în realitate în 


toate provinciile, virtuțile, calităţile şi politica ridicate în 
slavă şi tămâiate în centrul puterii de stat inspira oamenilor 
creduli şi ignoranţi de pe meleagurile îndepărtate o 
încredere oarbă. Acest adevăr este astfel la fel de valabil şi 
în legătură cu înfăptuirile realizate de republică, aşa cum se 
petrecea atunci cu stăpânii îndepărtați ale căror calităţi era 
întotdeauna bine, să le aplauzi şi ale căror defecte nu le 
puteai dezvălui fără a fi socotit un trădător. Ca urmare a 
acestei dependențe mintale, opinia publică este atât de 
mult la cheremul intriganţilor şi oamenii, cu toate că se 
laudă în gura mare cu cunoştinţele şi progresul lor, nu-şi 
dau seama de adevăr în legătură cu interesele celor 
puternici şi nu judecă totul decât numai şi numai prin 
prisma anumitor păreri ale celor ce trag sforile. Impresuraţi 
de francezii care încercuiau atunci coloniile britanice cu o 
centură de forturi şi de aşezări ce le asiguraseră alianţa 
sălbaticilor, ar fi fost greu de spus dacă americanii îi iubeau 
pe englezi mai mult decât fi urau pe francezi şi cei ce trăiau 
atunci nu ar fi crezut niciodată că ar fi fost posibilă o alianţă 
ca aceea încheiată cu douăzeci de ani mai târziu între 
supuşii de peste Atlantic ai Angliei şi vechii rivali ai coroanei 
britanice, într-un cuvânt, părerile sunt în provincii tot atât 
de exagerate ca moda, iar loialitatea, care la Londra nu 
însemna decât o parte a unui sistem politic, la New York 
căpăta valoarea credinţei aproape în stare să mişte munţii 
din loc. Nemulțumirea era deci o faptă rară şi mai ales 
trădarea în favoarea Franţei sau a francezilor ar fi fost 
privită de locuitorii provinciilor ca odioasă. Aşa ca Mabel nu 
ar fi fost în stare cu niciun chip să-l bănuiască pe Jasper de 
crima de trădare de care era învinuit într-ascuns şi dacă pe 
ceilalţi din apropierea ei îi frământau chinurile bănuielii, ea 
cel puţin avea inima plină de încrederea mărinimoasă 
caracteristică femeii. Până atunci, la urechile ei nu ajunsese 
nicio şoaptă ca să tulbure încrederea căpătată din prima 
clipă, ce o făcea să se bizuie pe tânărul marinar, iar mintea 
ei ar fi fost cea din urmă în care să încolţească un astfel de 
gând. Imaginile trecutului şi ale prezentului, ce se perindau 
aşadar atât de repede prin creierul său foarte activ, nu erau 


întunecate de nicio umbră care ar fi putut să cadă asupra 
vreunui om agreat de dânsa. Şi abia trecu un sfert de oră 
de meditaţie, cum am arătat mai sus, că se şi putu bucura 
pe deplin de peisajul din jurul ei. 

Anotimpul şi noaptea, aşa cum se prezentau, erau de 
natură să dea un nou impuls simţămintelor pe care 
tinereţea, sănătatea şi fericirea sunt înclinate să le asocieze 
cu noutatea. Era o vreme călduroasă, cum nu aflai 
totdeauna în această regiune nici chiar în timpul verii, dar 
briza dinspre uscat aducea cu ea răcoarea şi miresmele 
pădurii. Bătea un vânt domol, însă destul de tare ca să 
împingă cuterul cu iuţeală şi să ţină atenţia mereu trează 
din cauza  nesiguranţei provocate întotdeauna de 
întunecime. Jasper părea totuşi mulţumit de situaţie, după 
cum află Mabel dintr-o scurtă convorbire cu el. 

— Dacă mergem cu viteza asta, Eau-douce (Mabel se şi 
obişnuise să-i spună tânărului marinar astfel) - zise eroina 
noastră - cred că vom ajunge curând la capătul călătoriei. 

— Ţi-a spus tatăl tău unde mergem, Mabel? 

— Nu mi-a spus nimic; tatăl meu este un soldat prea 
convins şi prea puţin obişnuit să aibă o familie în jurul său, 
ca să vorbească despre astfel de chestiuni. Nu e voie să se 
spună unde mergem? 

— Nu-i prea departe, fiindcă după vreo şaizeci-şaptezeci 
de mile în direcţia asta, vom pătrunde pe fluviul Sf. 
Laurenţiu, pe care francezii ar putea să-l facă să fie tare 
fierbinte pentru noi; de altfel, pe lacul acesta nicio călătorie 
nu e prea lungă. 

— Aşa spune şi unchiul meu Cap, dar pentru mine, 
Jasper, Ontario şi oceanul sunt aproape la fel. 

— Tu ai fost pe ocean, în timp ce eu, care mă socot 
marinar, n-am văzut niciodată apa sărată! Cred că-l 
compătimeşti tare mult pe un marinar ca mine, Mabel 
Dunham! 

— Nu mă gândesc nici pe departe la aşa ceva, Jasper 
Eau-douce. Ce drept aş avea eu, o fată fără experienţă şi 
cunoştinţe, să dispreţuiesc ceva, dar mai ales pe unul ca 
tine, care te bucuri de încrederea comandantului şi comanzi 


o navă ca aceasta! Eu n-am fost niciodată pe ocean, cu 
toate că l-am văzut şi, repet, între acest lac şi Oceanul 
Atlantic nu mi se pare a fi nicio diferenţă. 

— Şi nici între cei ce navighează pe unul sau pe celălalt? 
După ce unchiul tău i-a criticat atât de tare pe marinarii de 
apă dulce, m-am temut, Mabel, să nu ne priveşti ca pe nişte 
oameni care pretind a fi mai mult decât ceea ce sunt. 

— Să n-ai nicio grijă în privinţa asta, Jasper, doar îl 
cunosc pe unchiul meu. Când se află la New York fi critică 
tot atât de tare pe cei ce trăiesc pe uscat, iar aici, pe cei 
care navighează pe apă dulce. Nu. Nu, atât eu cât şi tatăl 
meu nu dăm nici cea mai mică importanţa părerilor lui! 
Unchiul meu, Cap, dac-ar vorbi sincer, ai vedea că are 
despre un soldat o părere mai proastă decât despre un 
marinar care nu a văzut niciodată marea. 

— Dar tatăl tău, Mabel, are o părere mai bună despre 
soldaţi decât despre orice altfel de oameni, fiindcă vrea să 
te mărite cu un soldat. 

— Jasper Eau-douce, eu, soţia unui soldat! Vrea tatăl 
meu? De ce să vrea el asta şi care ar fi soldatul din 
garnizoană cu care m-aş putea căsători, care ar dori să mă 
ia? 

— Cineva poate iubi o profesiune atât demult, încât să 
creadă că ea acoperă o mie de imperfecţiuni. 

— Dar nu este posibil să-ţi iubeşti atât de mult 
profesiunea, încât să nu ţii seama şi de alte considerente. 
Spui că tatăl meu vrea să mă mărite cu un soldat, dar aici, 
la Oswego, nu e niciun soldat care ar putea deveni soţul 
meu. Mă aflu într-o situaţie destul de ciudată, fiindcă nu fac 
parte din pătura socială care să-mi dea dreptul a fi soţia 
unui ofiţer, totuşi, chiar şi tu, Jasper, vei admite că sunt 
oarecum deasupra celor ce pot deveni soţii ale unor soldaţi 
obişnuiţi. 

Vorbind cu atâta sinceritate, Mabel se îmbujora, fără să 
ştie de ce, însă din cauza întunericului, interlocutorul său 
nu observă schimbarea de pe obrazul ei şi ea râse uşor, ca 
cineva care-şi dă seama că subiectul convorbirii, oricât de 
stânjenitor ar fi, merită să fie discutat până la capăt. Pe cât 


se părea, Jasper nu era de aceeaşi părere. 

— Într-adevăr, Mabel, nu eşti ceea ce se socoate a fi o 
doamnă în înţelesul obişnuit al cuvântului. 

— În niciun fel de înţeles, Jasper - îl întrerupse generoasa 
fată cu însufleţire. Nădăjduiesc că din punctul acesta de 
vedere nu am niciun fel de ambiţii deşarte. Providența a 
vrut să fiu fiica unui sergent şi sunt mulţumită să rămân în 
situaţia în care m-am născut. 

— Dar nu toţi rămân în situaţia în care s-au născut, 
fiindcă unii se înalţă deasupra ei şi alţii coboară sub ea. 
Mulţi sergenţi au ajuns ofiţeri, ba chiar şi generali şi atunci 
de ce n-ar putea fiica unui sergent să ia de bărbat un 
ofiţer? 

— În cazul fiicei sergentului Dunham - răspunse fata, 
râzând - cred că cel mai bun motiv este acela că niciun 
ofiţer nu prea pare s-o ceară în căsătorie. 

— Asta o poţi crede tu, însă în regimentul 55 sunt oameni 
care ştiu mai multe. Există, fără îndoială, în unitatea 
noastră un ofiţer, Mabel, care vrea să te ia de nevastă. 

Mabel Dunham îi trecu în revistă cu iuţeala fulgerului pe 
cei cinci sau şase ofiţeri subalterni, care, potrivit vârstei şi 
firii lor, păreau a fi în stare să-şi exprime o astfel de dorinţă 
şi am fi lipsiţi de sinceritate în descrierea simţămintelor 
fetei, dacă nu am spune că o impresionă plăcut gândul de a 
se înălța deasupra unei situaţii pe care, în ciuda protestelor 
ei de modestie, datorită bunei sale educaţii, nu o accepta 
cu o mulţumire totală. Senzaţia aceasta fu pe cât de 
neaşteptată, pe atât de trecătoare, fiindcă Mabel Dunham 
era o fată cu simţăminte prea curate pentru a privi 
căsătoria numai din punctul de vedere al avantajelor unei 
situaţii mai înalte. Aceasta senzaţie trecătoare fusese 
provocată de obiceiurile sociale, în vreme ce ideile mai 
înțelepte, care se afirmară, până la urmă erau rodul firii şi 
principiilor sale. 

— Eu nu cunosc niciun ofiţer din regimentul 55 şi din 
niciun alt regiment, care ar putea săvârşi o astfel de 
nebunie şi cred că nici eu nu aş fi atât de nebună să mă 
căsătoresc cu un ofiţer. 


— Nebună, Mabel? 

— Da, Jasper, nebună. Dumneata ştii tot atât de bine ca 
mine ce ar crede lumea despre o astfel de căsătorie şi aş fi 
foarte amărâtă, chiar îngrozitor de amărâtă, să aflu într-o zi 
că soţul meu regretă că s-a supus într-atât unei fantezii, 
încât s-o ia de nevastă pe fiica unui om atât de inferior 
rangului său, cum este un sergent. 

— Soţul tău, Mabel, probabil că nu se va gândi atât de 
mult la tată, pe cât se va gândi la fiică. 

Mabel vorbea cu însufleţire, deşi inima ei contribuise în 
oarecare măsură la aceasta izbucnire, dar tăcu aproape un 
minut după ce Jasper făcu aceasta observaţie, înainte de a 
mai spune vreun cuvânt. După aceea continuă vorba, însă 
cu mai puţină înflăcărare şi cineva mai atent ar fi putut 
chiar să desluşească un uşor accent de melancolie: 

— Tatăl şi fiica ar trebui să trăiască astfel, încât să nu 
existe două lumi sau două feluri de a simţi şi gândi. Cred că 
un interes comun faţă de toate lucrurile este necesar atât 
fericirii dintre soţ şi soţie, cât şi a celorlalţi membri ai 
aceleiaşi familii. Inainte de orice, nici soţul, nici soţia nu 
trebuie să aibă vreun motiv deosebit de nefericire, fiindcă 
viaţa, în general, dă destul de multe motive de felul acesta. 

— Atunci, dacă înţeleg bine, Mabel, nu te-ai căsători cu 
un ofiţer numai pentru că e ofiţer? 

— Ai dreptul să-mi pui o asemenea întrebare, Jasper? zise 
Mabel, zâmbind. 

— Niciun alt drept decât acela născut din adânca mea 
dorinţă de a te vedea fericită şi care, la urma urmei, poate 
fi destul de neîntemeiat. lar de când am aflat întâmplător 
că tatăl tău şi-a pus în gând să te convingă să-l iei de 
bărbat pe locotenentul Muir, sunt şi mai îngrijorat. 

— Scumpul meu tată nu e în stare să aibă o idee atât de 
caraghioasă şi de crudă! 

— Dorinţa lui de a te vedea soţia unui ofiţer de 
intendenţă ar fi o cruzime? 

— Ti-am spus ce părere am despre asta şi nu pot găsi 
cuvinte mai tari. După ce ţi-am răspuns atât de sincer, 
Jasper, îmi dai voie să te întreb şi eu de unde ştii că tatăl 


meu s-a gândit la aşa ceva? 

— Faptul că ţi-a ales un soţ îl ştiu din cuvintele lui, fiindcă 
mi l-a destăinuit în vreme ce stăteam de vorba când 
supravegheam îmbarcarea proviziilor pe cuter. lar domnul 
Muir mi-a spus chiar el că te-a cerut în căsătorie. Ţinând 
seama de aceste două mărturii, am ajuns la concluzia pe 
care ţi-am împărtăşit-o. 

— Jasper, oare nu cumva scumpul meu tată - zise fata 
îmbujorându-se deodată ca focul, deşi vorbea rar şi cu un 
fel de impuls involuntar - nu cumva scumpul meu tată a 
avut în vedere pe altcineva? Din ceea ce mi-ai spus nu 
reiese că s-a gândit la domnul Muir. 

— Dar asta nu reiese, Mabel, din tot ceea ce s-a 
petrecut? Ce caută ofiţerul de intendenţă aici? Până acum 
nu s-a socotit niciodată necesar să însoţească astfel de 
expediţii. El vrea să te ia de soţie şi tatăl dumitale a 
consimţit. Vei vedea că domnul Muir nu se va ocupa aici 
decât de tine. 

Mabel nu răspunse. Instinctul ei de femeie o făcuse să-şi 
dea seama că ofiţerul de intendenţă o admira într-adevăr, 
deşi nu se aşteptase că acesta ar putea să meargă atât de 
departe după cum susţinea Jasper. Din câteva convorbiri cu 
tatăl ei, bănuise şi ea că dânsul se gândea serios s-o 
mărite, dar niciun raţionament nu o ducea la concluzia că 
domnul Muir era omul ales să-i fie soţ. Avea convingerea că 
vorbele întâmplătoare ale tatălui ei în legătură cu această 
chestiune, care o impresionaseră, se născuseră pur şi 
simplu din dorinţa de a o vedea la casa ei, mai degrabă 
decât de a o vedea însoţită cu o anumită persoană. Totuşi, 
nu-şi dezvălui aceste gânduri, deoarece respectul de sine şi 
rezerva naturală a femeii o făceau să-şi dea seama că nu 
se cuvenea să vorbească despre ele cu interlocutorul ei 
actual. Aşa că, pentru a schimba vorba, după o pauză 
destul de lungă ca să fie stânjenitoare pentru amândoi, ea 
zise! 

— De un lucru poţi să fi sigur, Jasper şi asta e tot ce pot 
să-ţi spun: locotenentul Muir, chiar de-ar fi colonel, nu va 
ajunge niciodată soţul lui Mabel Dunham. Şi acum, 


vorbeşte-mi despre călătoria noastră... Când se va sfârşi? 

— Nu ştiu sigur. O dată pe apă, suntem la cheremul 
vânturilor şi al valurilor. Călăuză îţi va spune că cel ce 
porneşte la vânătoarea de cerbi dis-de-dimineaţă nu poate 
spune unde va dormi noaptea. 

— Dar noi nu vânăm cerbi şi nu e nici dimineaţă, aşa că 
morala lui Călăuză nu se potriveşte cu cazul nostru. 

— Deşi nu vânăm cerbi, urmărim un scop tot atât de greu 
de atins. Nu-ţi pot spune mai mult decât ţi-am spus până 
acum, fiindcă suntem datori să păstrăm secretul, totul 
depinzând de asta. Totuşi, mă tem că nu vei rămâne atât 
de mult pe bordul cuterului ca să vezi de ceea ce e în stare 
vasul ăsta la nevoie. 

— Cred că o femeie care se căsătoreşte cu un marinar nu 
e prea înţeleaptă - spuse deodată Mabel, aproape fără voia 
ei. 

— Ciudată părere! Cum ai ajuns la gândul ăsta? 

— Fiindcă soţia unui marinar este sigură că are o rivală în 
nava soţului ei. Unchiul meu Cap spune şi el că un marinar 
nu trebuie să se căsătorească niciodată. 

— El se gândeşte la marinarii de apă sărată - răspunse 
Jasper, râzând! Dacă e de părere că soțiile nu sunt destul 
de bune pentru cei ce navighează pe ocean, va spune că 
sunt potrivite pentru cei ce navighează pe lacuri. 
Nădăjduiesc, Mabel, că nu-ţi vei face o părere despre noi, 
marinarii de apă dulce, după vorbele meşterului Cap. 

— Navă la orizont! strigă chiar persoana de care tocmai 
vorbeau. Sau, mai bine zis, „barcă la orizont”! 

Jasper alergă la prora şi zări într-adevăr un punct abia 
vizibil, cam la o sută de iarzi înaintea cuterului şi aproape 
de partea nebătută de vânt a prorei. Recunoscu din prima 
clipă o canoe din scoarță de copac, fiindcă, în ciuda 
întunericului care nu-ţi îngăduia să deosebeşti culorile, 
ochiul obişnuit cu negura nopţii putea să deosebească 
formele de la mică distanţă şi Jasper, care era familiarizat 
de multă vreme cu tot ceea ce plutea pe apă, nu se îndoi că 
era într-adevăr vorba de o astfel de ambarcaţiune. 

— Ar putea fi un duşman - zise tânărul - şi ne-ar prinde 


tare bine să-l ajungem din urmă! 

— Duşmanul tău vâsleşte din răsputeri, flăcăule - spuse 
Călăuză - parc-ar vrea să taie linia pe care o urmează 
cuterul nostru şi să pornească în direcţia vântului şi dacă 
izbuteşte, ar fi tot atât de zadarnic ca şi cum, încălţat cu 
galoşi, ai urmări un cerb. 


— Cârmeşte în direcţia vântului - îi strigă Jasper 
timonierului - cârmeşte în direcţia vântului, cu hotărâre şi 
tine aşa! 


Cârmaciul execută ordinul şi deoarece cuterul despica 
apa destul de repede, în vreo două minute lăsă piroga atât 
de departe în urmă, în bătaia vântului, încât îi tăie orice 
posibilitate să fugă. Atunci, Jasper sări chiar el la cârmă şi 
printr-o manevră bine gândită şi îndemânatică se apropie 
atât de mult de pirogă, încât putea s-o prindă cu ajutorul 
unui odgon cu cârlig. Ascultând de ordinul dat, cele două 
persoane din pirogă o părăsiră şi când ajunseră pe bordul 
cuterului, se dovediră a fi Vârf-de-Săgeată şi soţia lui. 


CAPITOLUL XV 


Ce perlă e aceea pe care bogatul n-o poate 
cumpăra, 

Pe care înţeleptu-i prea mândru ca s-o ceară; 

Pe care doar sărmanul disprețuit de toţi 

O cară şi-o găseşte, pe negândite-adesea? 

De-mi spuneţi, vă voi spune şi eu ce-i adevărul. 


Cowper 


Cei mai mulţi nu se mirară deloc de întâlnirea cu indianul 
şi soţia lui; însă Mabel şi toţi cei care ştiau cum se 
despărţise căpetenia indiană de Cap şi de însoțitorii săi îl 
priveau cu bănuială, fără să se întemeieze însă pe nimic 
sigur. Deoarece numai Călăuză cunoştea bine limba 
prizonierilor, fiindcă aşa erau socotiți acum, îl luă pe Vârf- 
de-Săgeată deoparte şi-l descusu îndelung în legătură cu 
motivele ce-l determinaseră să-i părăsească pe cei pe care 
avea datoria să-i călăuzească şi cu tot ceea ce făcuse din 
clipa când se despărţise de ei. 

Acesta primi să fie interogat şi-i răspunse cu stoicismul 
caracteristic neamului său. Motivele despărțirii le explică 
foarte simplu şi păreau destul de plauzibile. Când văzuse că 
ascunzătoarea  însoţitorilor lui fusese descoperită de 
irochezi, se gândise în mod normal la propria sa siguranţă 
şi se afundase în pădure, fiindcă nu se îndoia că şi ceilalţi 
vor face la fel, altminteri fiind în primejdie să fie 
numaidecât masacrați. Într-un cuvânt, fugise ca să-şi 
salveze viaţa. 

— Asta-i bine - zise Călăuză, prefăcându-se că-l crede. 
Fratele meu s-a purtat cu înţelepciune, dar pentru ce l-a 
însoţit şi nevasta lui? 

— Oare femeile feţelor-palide nu-şi urmează soţii? Oare 
Călăuză nu s-ar fi uitat înapoi să afle dacă femeia pe care o 
iubeşte vine după el? 


Întrebarea îl surprindea pe ghid într-o stare sufletească 
datorită căreia era înclinat s-o accepte ca absolut 
adevărată, fiindcă Mabel, cu gingăşia şi farmecul ei, nu-i 
mai ieşea din minte. Indianul Tuscarora, deşi nu înţelegea 
cauza, îşi dădu seama că explicaţia lui fusese luată ca bună 
şi rămase în picioare, cu o demnitate calmă, aşteptând 
întrebarea următoare. 

— E ceva firesc, potrivit cu dreapta judecată - zise 
Călăuză în englezeşte, trecând de la o limbă la alta aproape 
fără să-şi dea seama, târât de simţămintele sale. E firesc şi 
poate fi adevărat. Ar fi cu totul normal ca o femeie să-şi 
urmeze soţul căruia i-a jurat credinţă, fiindcă el şi nevasta 
lui nu sunt decât un singur trup. Dacă Mabel s-ar fi aflat cu 
sergentul, iar el s-ar fi retras într-o situaţie asemănătoare, 
fără îndoială că l-ar fi urmat, ceea ce această fată 
generoasă ar fi făcut şi dacă ar fi fost soţul ei! Eşti cinstit, 
Tuscarora - urmă Călăuză, acum în dialectul celuilalt. Ai 
vorbit cinstit, plăcut şi drept, dar de ce a rămas fratele meu 
atât de multă vreme departe de fort? Prietenii lui s-au 
gândit adesea la el, dar nu au apucat să-l mai vadă! 

— Căprioara se duce după cerb; oare acesta nu trebuie 
să se ducă şi el după căprioară? zise Tuscarora, zâmbind şi 
apăsându-şi degetul pe umărul anchetatorului său, cu un 
gest semnificativ. Soţia lui Vârf-de-Săgeată l-a urmat pe 
Vârf-de-Săgeată; era cu totul drept ca şi Vârf-de-Săgeată 
să-şi urmeze soţia. Ea s-a rătăcit şi a fost silită să-şi 
pregătească cina într-un wigwam străin. 

— Te înţeleg, Tuscarora. Femeia a căzut în mâinile 
indienilor Mingo şi tu ai luat-o pe urmele lor. 

— Călăuză descoperă cauza tot atât de uşor cum zăreşte 
muşchii de pe arbori; aşa este. 

— Şi cum de ţi-ai găsit din nou soţia şi de când? 

— De atunci soarele a răsărit de două ori. Roua-de-lunie 
a venit fără întârziere când bărbatul ei i-a şoptit care-i 
drumul. 

— Bine, bine, toate astea par fireşti şi potrivite cu 
purtarea unor soţi. Dar, Tuscarora, cum ai pus mâna pe 
pirogă şi de ce vâsleai către fluviul Sf. Laurenţiu, în loc să te 


îndrepţi spre garnizoană? 

— Vârf-de-Săgeată ştie să facă o deosebire între bunul 
său şi al altuia. Piroga este a mea; am găsit-o pe țărm, în 
apropierea fortului. 

„Şi asta pare adevărat, fiindcă piroga e într-adevăr a lui - 
îşi spuse Călăuză - şi niciun indian n-ar şovăi să şi-o ia. 
Totuşi, mi se pare foarte ciudat că nu i-am văzut nici pe el 
nici pe soţia lui în preajma fortului, ţinând seama de faptul 
că piroga trebuie să fi părăsit fluviul înaintea noastră.” 

Această idee, care-i trecu fulgerător prin minte, îl făcu pe 
Călăuză să-i ceară lămuriri indianului. 

— Călăuză ştie prea bine - răspunse acesta - că un 
războinic are simţul ruşinii. Sergentul m-ar fi întrebat de 
fiica lui. Şi eu n-aş fi putut-o duce la el. Am trimis-o pe 
Roua-de-lunie după pirogă şi nimeni nu i-a spus vreun 
cuvânt. Unei femei Tuscarora nu-i place să stea de vorbă cu 
străinii. 

Cuvintele acestea păreau de asemenea adevărate şi 
potrivite cu obiceiurile şi firea indienilor. După cum se 
obişnuia, înainte de a părăsi Mohawk, Vârf-de-Săgeată 
primise jumătate din recompensa făgăduită şi faptul că nu 
cerea şi restul era o dovadă a respectului său faţă de 
drepturile reciproce a două părţi care încheie un târg, ceea 
ce face ca morala unui sălbatic să se deosebească de 
aceea a unui creştin. Pentru un om dintr-o bucată cum era 
ghidul, Vârf-de-Săgeată se purtase firesc şi cu o discreţie 
potrivită, deşi Călăuză, datorită firii lui cinstite, s-ar fi dus 
mai degrabă să dea ochi cu tatăl lui Mabel şi să-i 
mărturisească deschis adevărul. Totuşi, cunoscând felul de 
a se purta al indienilor, nu i se păru că Vârf-de-Săgeată se 
abătuse, pe calea pe care pornise, de la o comportare 
normală. 

— Tot ceea ce spui curge ca o apă ce alunecă pe 
povârnişul unui deal, Vârf-de-Săgeată - zise el, după o clipă 
de gândire. Sunt silit să te cred. Firea ta de piele roşie te-a 
îndemnat să te porţi astfel, fiindcă sunt sigur că o față- 
palidă nu s-ar fi purtat ca tine. Nu-i aşa că n-ai vrut să 
înfrunţi supărarea tatălui care nu-şi vedea fiica? 


Acesta dădu din cap tăcut, în semn de încuviinţare. 

— Fratele meu trebuie să-mi mai spună un lucru - urmă 
Călăuză - şi între wigwam-ul său şi casa puternică a 
iancheilor nu va mai fi niciun nor. Dacă e în stare să 
risipească şi această urmă de ceaţă, când va sta cu 
prietenii lui la foc, aceştia vor putea să i se uite în ochi, 
fiindcă vor lăsa armele deoparte şi nu-şi vor mai aminti că 
sunt războinici. Spune, aşadar, de ce prora pirogii lui Vârf- 
de-Săgeată era îndreptată către fluviul Sf. Laurenţiu, unde 
nu putea găsi decât duşmani? 

— Oare Călăuză şi prietenii lui nu au aceeaşi ţintă? 
întrebă Tuscarora calm. Şi un indian Tuscarora poate să se 
uite, spre aceeaşi ţintă, ca şi un iancheu. 

— Adevărul este, Vârf-de-Săgeată, că noi urmărim un fel 
de pistă, că navigăm cu alte cuvinte în serviciul regelui şi 
avem tot dreptul să fim aici, deşi nu ne e îngăduit să 
spunem ce anume urmărim. 

— Vârf-de-Săgeată a descoperit barca cea mare şi-i place 
să privească obrazul lui Eau-douce. El se îndrepta către 
apus în seara asta, să ajungă la wigwam-ul său, dar văzând 
că tânărul marinar mergea într-altă direcţie, s-a gândit că 
ar putea să-l însoţească. Eau-douce şi Vârf-de-Săgeată au 
fost împreuna pe ultima lor pistă. 

— Toate par adevărate, aşa că fi binevenit. Vei mânca 
din vânatul nostru şi ne vom despărţi. Soarele a apus 
înapoia noastră; şi noi şi tu, înaintăm repede. Fratele meu 
s-ar îndepărta prea mult de wigwam-ul său, afară numai 
dacă n-ar vrea să treacă de partea cealaltă. 

Călăuză se întoarse la însoțitorii săi şi le împărtăşi 
răspunsurile indianului la întrebările sale. Părea înclinat să 
creadă că povestirea lui Vârf-de-Săgeată era adevărată, dar 
socoti că ar fi bine să se ia anumite măsuri de prevedere 
faţă de un indian Tuscarora, pe care el nu-l iubea; însă 
ceilalţi, în afară de Jasper, nu prea păreau dispuşi să se 
încreadă în explicaţiile indianului. 

— Omul ăsta trebuie pus în lanţuri imediat, frate Dunham 
- zise Cap, de îndată ce Călăuză îşi termină relatarea - şi 
trebuie pus sub paza comandantului gărzii, dacă exista un 


astfel de ofiţer în marina de apă dulce, iar când vom ajunge 
în port, să convocăm fără întârziere Curtea marţială. 

— Cel mai bun lucru este să-l ţinem aici - vorbi sergentul 
- dar nu-i nevoie să-l punem în lanţuri câta vreme se 
găseşte la bordul cuterului. Mâine dimineaţă îl vom ancheta 
din nou, ca să aflăm mai multe amănunte. 

Vârf-de-Săgeată fu adus dinaintea sergentului şi i se 
comunică hotărârea luată. Indianul ascultă cu un aer grav, 
fără să facă vreo obiecţie. Dimpotrivă, o primi cu liniştea şi 
demnitatea sobră cunoscute cu care băştinaşii americani 
ştiu să se resemneze în faţa destinului lor; rămase 
deoparte, uitându-se atent şi liniştit la tot ceea ce se 
petrecea pe punte. Jasper orientă velele din nou şi cuterul 
îşi continuă drumul. 

Acum se apropia clipa începerii cartului, când, de obicei, 
se retrăgeau toţi în cabine pentru odihna de noapte. Cei 
mai mulţi din detaşament coborâră sub punte, pe care nu 
mai rămaseră decât Cap, sergentul, Jasper şi doi oameni 
din echipaj. Vârf-de-Săgeată şi soţia lui se aflau şi ei pe 
punte, primul stând deoparte, mândru şi rezervat, Roua-de- 
lunie arătând prin atitudinea ei pasivă, modestia plină de 
blândeţe, caracteristică femeii indiene. 

— Vârf-de-Săgeată, vezi că jos, în cabina fiicei mele, e un 
loc pentru soţia ta; Mabel va avea grijă să nu-i lipsească 
nimic - zise sergentul, părăsind puntea. Şi colo e o velă pe 
care poţi să dormi. 

— iți mulţumesc, tată. Indienii Tuscarora nu sunt săraci. 
Femeia mea o să-mi aducă păturile din pirogă. 

— Cum vrei, prietene. Am socotit că trebuie să te 
arestăm, dar nu să te închidem sau să te chinuim. Trimite 
femeia să-ţi caute păturile în pirogă şi, dacă vrei, poţi să te 
duci cu ea, dar dă-ne mai întâi vâslele. Deoarece pe bordul 
cuterului cei mai mulţi dorm - adăugă sergentul mai încet, 
întorcându-se spre Jasper - ar fi bine să punem vâslele la 
loc sigur. 

Jasper încuviinţă, iar Vârf-de-Săgeată şi soţia lui, care 
păreau să se supună fără murmur, executară tăcuţi ordinul. 
In timp ce aceştia din urmă se aflau în pirogă, se auzi cum 


indianul o mustra cu severitate pe soţia lui, mustrare pe 
care aceasta o primi cu supunere liniştită şi repară 
numaidecât greşeala de a fi luat o pătură în locul alteia, 
începând s-o caute pe aceea care-i plăcea cel mai mult 
tiranului său soţ. 

— Hai, grăbeşte-te, Vârf-de-Săgeată! strigă sergentul, 
care stătea în picioare la marginea punţii, urmărind 
trebăluiala celor doi, prea înceată pentru nerăbdarea unui 
om somnoros. 

E târziu şi noi, soldaţii, avem ca ceas deşteptător zicala: 
„Cine se culcă devreme se trezeşte devreme”. 

— Vârf-de-Săgeată vine - răspunse indianul, îndreptându- 
se spre prora pirogii sale. 

Cu o mişcare fulgerătoare, el tăie cu un cuţit frânghia cu 
care barca fusese legată de cuter; şi în timp ce cuterul îşi 
vedea de drum, piroga uşoară din scoarţa de copac se 
desprinse de el şi, ieşind imediat din bătaia vântului, 
rămase aproape nemişcată. Această manevră fu executată 
atât de repede şi cu atâta îndemânare, încât până când 
sergentul să-şi dea seama de şiretlicul indianului şi să-şi 
anunţe tovarăşii de ceea ce se întâmplă, piroga se şi afla în 
partea adăpostită de vânt a cuterului şi cu totul în dâra 
vasului. 

— Cârma sub vânt! strigă Jasper, trăgând chiar el pânza 
focului şi Scud se întoarse rapid împotriva vântului, cu toate 
pânzele bălăbănindu-se pieziş şi navigând, după cum spun 
marinarii, în „patul vântului”, până când uşoara 
ambarcaţiune se găsi la o distanţă de o sută de picioare în 
direcţia vântului faţă de poziţia să de mai înainte. 

Oricât de imediată, îndemânatică şi rapidă fu această 
manevra, indianul Tuscarora o întrecu prin iuţime şi 
dibăcie. 

Cu o pricepere dovedind o anume obişnuinţă în manevrarea 
ambarcaţiunilor, indianul puse mâna pe vâslă şi în aceeaşi 
clipă tăia apa ajutat din răsputeri de soţia sa. Pornise spre 
sud vest, sau pe o linie care-l punea în situaţia de a-l bate 
vântul din spate, spre coastă, îndepărtându-l în acelaşi timp 
de cuter, ca să nu fie în primejdie de a se întâlni cu el, dac- 


ar intra în linia lui de înaintare. În ciuda rapidităţii cu care 
Scud intrase în bătaia vântului şi a distanţei câştigate ca 
avans, Jasper ştia că trebuia să mascheze pânzele din faţă 
înainte ca ambarcaţiunea să-şi părăsească traseul şi în mai 
puţin de două minute din clipa când cârma fusese pusă sub 
vânt, uşorul cuter făcu la iuţeală un ocol şi se înclină puţin, 
ca să îngăduie pânzelor sale să se umfle pentru traseul 
opus. 

— Ne scapă! exclama Jasper, când îşi dădu seama dintr-o 
privire de poziţia cuterului şi a pirogii. Netrebnicul ăsta 
viclean vâsleşte din răsputeri în direcţia vântului şi Scud 
nu-l va mai putea ajunge! 

— Dar ai o barcă - strigă sergentul, înflăcărat ca un tânăr 
de urmărirea asta - s-o lansăm la apă şi să ne luăm după 
el! 

— Ar fi zadarnic. Dacă prietenul nostru Călăuză s-ar fi 
aflat pe punte, am fi avut o şansă, dar acum nu mai avem 
niciuna. Lansarea bărcii ar dura trei sau patru minute şi în 
timpul ăsta Vârf-de-Săgeată va fi departe. 

Cap şi sergentul recunoscură că avea dreptate, fapt de 
care şi-ar fi dat seama uşor chiar şi un necunoscător în ale 
navigaţiei. Coasta se găsea la mai puţin de o jumătate de 
milă, iar piroga şi intrase în umbra malului, convingându-i 
că se va ajunge la uscat înainte ca urmăritorii să străbată 
măcar jumătate din drum. Ar fi putut captura piroga, însă 
ea nu le-ar fi adus niciun folos, fiindcă Vârf-de-Săgeată 
avea posibilitatea să ajungă mai uşor prin pădure pe 
celălalt mal, fără să fie descoperit, decât să se aventureze 
din nou pe lac cu luntrea, cu preţul unor eforturi fizice mult 
mai mari. Cârma cuterului fu lăsată iar în voia ei, deşi 
împotriva dorinţei lor, vasul se învârti pe loc şi, cu vântul în 
spate, porni pe vechiul drum, parcă împinsă de instinct. 
Jasper execută toate manevrele acestea într-o tăcere 
adâncă, ajutoarele sale  cunoscându-şi misiunea şi 
secondându-l parcă printr-o imitație mecanică. In timp ce 
se executau aceste manevre, Cap îl trase de un nasture de 
la tunică pe sergent spre uşa cabinei, unde nu puteau fi 
auziţi de nimeni şi începu să-şi destăinuiască gândurile cu 


meticulozitate: 

— Ascultă, frate Dunham - zise el, pe faţă cu o expresie 
care prevestea lucruri mari - e vorba de o problemă care 
are nevoie de o matură chibzuinţă şi de mult spirit de 
prevedere. 

— Viaţa unui soldat, frate Cap, cere neîntreruptă 
chibzuinţă şi prevedere. Dacă la graniţa asta ne-ar lipsi 
chiar şi numai una din ele, ne-am pierde scalpul la primul 
somn. 

— Socot că prinderea lui  Vârf-de-Săgeată e o 
circumstanţă şi aş putea adăuga că evadarea lui este alta. 
Jasper Eau-douce ar trebui să se gândească bine. 

— E într-adevăr vorba de circumstanţe, frate, dar fiecare 
din ele are alt înţeles. Dacă evadarea indianului e o 
circumstanţă împotriva flăcăului, apoi faptul că mai înainte 
a fost prins, e circumstanţă în favoarea sa. 

— Da, da, însă două circumstanţe de astea nu se 
contrazic ca două negaţii!s. Dacă vrei să asculţi sfatul unui 
bătrân marinar, sergent, nu pierde nicio clipă ca să iei 
masurile necesare pentru securitatea navei şi a tot ce se 
află la bordul său. Cuterul înaintează acum cu o viteză de 
şase noduri şi, deoarece distanţele sunt foarte scurte pe 
bucăţica asta de iaz, înainte de revărsatul zorilor am putea 
să ne trezim într-un port francez, iar în preajma căderii 
nopţii, într-o închisoare franceză. 

— Da, asta s-ar putea întâmpla; şi ce mă sfătuieşti să fac, 
cumnate? 

— Cred că ar trebui să-l pui imediat sub stare de arest pe 
meşterul Eau-douce, să-l trimiţi în cală, sub punte, sub paza 
unei santinele şi să-mi încredinţezi mie comanda cuterului. 
Ai tot dreptul s-o faci. Deoarece ambarcaţiunea e a armatei 
şi dumneata eşti comandantul trupelor prezente la bord. 

Sergentul Dunham se gândi mai mult de o oră la 
oportunitatea acestei propuneri, fiindcă, deşi era cât se 
poate de prompt în acţiune, când lua o hotărâre gravă, 
chibzuia bine, cântărind-o cu mare prevedere. Datorită 


'5 În limba engleză nu se folosesc două negaţii în aceeaşi 
propoziţie. 


însărcinării sale cu poliţia generală a garnizoanei, avusese 
prilejul să-l cunoască temeinic pe Jasper şi-l preţuia de 
multă vreme. Totuşi, acea otravă insinuantă care e 
bănuiala se strecurase în sufletul său şi se temea atât de 
mult de vicleniile şi stratagemele francezilor încât, mai fiind 
prevenit şi de maiorul comandant, nu este de mirare că 
amintirea multor ani de bună purtare se ştergea sub 
influenţa unei neîncrederi atât de mari, care mai apărea şi 
atât de îndreptăţită. În această dilemă, sergentul ceru 
statul ofițerului de intendenţă, a cărui părere, deoarece îi 
era superior, trebuia s-o respecte, deşi se bucura de o 
independenţă totală în situaţia în care se găsea. Dar este o 
împrejurare nefericită pentru cineva care se află în 
încurcătură să ceară sfatul cuiva doritor să i se facă plăcut, 
fiindcă cel întrebat va încerca, aproape sigur, să gândească 
aşa încât să-i fie cât mai agreabil. Cazul era cu atât mai 
nefericit pentru o apreciere nepărtinitoare, cu cât meşterul 
Cap şi nu sergentul îl expuse, iar bătrânul marinar, 
înfierbântat nu şovăi o clipă să-i arate ofițerului de 
intendenţă de care parte ar fi dorit el să se alăture acesta. 
Locotenentul Muir era prea şmecher ca să-i jignească pe 
unchiul şi pe tatăl femeii pe care el nădăjduia şi se aştepta 
s-o câştige, chiar şi atunci când cazul i s-ar fi părut într- 
adevăr îndoielnic; dar aşa cum îi fuseseră expuse faptele, el 
socoti că ar fi fără îndoială mai bine să i se încredinţeze în 
mod temporar lui Cap comanda cuterului, ca o măsură de 
prevedere faţă de orice act de trădare. Părerea lui îl făcu pe 
sergent să ia hotărârea care fu executată numaidecât. 

Fără să-i dea alte explicaţii, sergentul Dunham se 
mulţumi să-l informeze pe Jasper că era de datoria lui să-i 
ia pentru câtva timp comanda cuterului şi s-o încredinţeze 
cumnatului său. Tânărul tresări surprins, ceea ce-l făcu pe 
sergent să-i amintească faptul că serviciul militar, prin 
specificul său, impune adesea păstrarea secretului, şi-i 
spuse că era dator, în momentul de faţă, să ţină seama de 
acest specific şi să ia hotărârea asta absolut necesară. Deşi 
explicaţia nu micşoră câtuşi de puţin mirarea lui Jasper, 
sergentul ferindu-se cu grijă de a-i face vreo aluzie în 


legătură cu bănuielile sale, tânărul, obişnuit să nu discute 
ordinele militare, se supuse liniştit, anunțând chiar el micul 
său echipaj că de acum înainte, până la noi dispoziţii, 
urmau să primească ordine de la Cap, care va comanda 
cuterul. 

Când însă i se spuse că situaţia cerea ca nu numai el, dar 
şi principalul său ajutor - care, ca vechi cunoscător al 
lacului, avea de obicei funcţia de pilot - trebuia să rămână 
sub punte, pe obrazul său se aşternură brusc semnele unei 
mari frământări lăuntrice, dar se stăpâni atât de bine, încât 
nici chiar neîncrezătorul Cap nu putu să tălmăcească 
expresia de pe chipul lui. Totuşi, cum se întâmpla de obicei 
sub influenţa neîncrederii, nu trecu mult până ce bătrânul 
marinar îi dădu o interpretare dintre cele mai nefavorabile. 

De îndată ce Jasper şi pilotul coborâră sub punte, 
santinela de la bocaport primi ordinul confidenţial de a-i 
urmări pe cei doi cu mare atenţie şi de a nu le îngădui să se 
suie pe punte fără autorizaţia prealabilă a comandantului 
vasului, făcându-i să se întoarcă pe punte fără întârziere. 
Măsurile acestea de prevedere erau totuşi de prisos, 
deoarece Jasper şi ajutorul său se aruncară fără să scoată o 
vorbă pe paturile lor, unde rămaseră toată noaptea. 

— Şi acum, sergent - zise Cap, în clipa în care se găsi 
stăpân pe punte - fi bun şi-mi spune care este ruta şi 
distanţa de parcurs, ca să ţin ambarcaţiunea cu prora în 
direcţia cea bună. 

— N-am nicio idee, frate Cap - răspunse Dunham, câtuşi 
de puţin stânjenit de întrebare. Trebuie să ajungem pe 
drumul cel mai bun la portul aflat la locul numit O-mie-de- 
insule, unde vom acosta şi vom înlocui detaşamentul de 
acolo, după care vom primi instrucţiuni pentru acţiunile 
noastre viitoare. Asta-i tot ceea ce scrie, aproape cuvânt cu 
cuvânt, în ordinul pe care l-am primit. 

— Dar nu poţi să-mi dai o hartă sau altceva, care să-mi 
indice distanţele şi coordonatele drumului? 

— Nu cred că Jasper să se fi servit vreodată de aşa ceva. 

— Cum, sergent Dunham, naviga fără hartă? 

— Nici măcar un petic de hartă! Marinarii noştri 


navighează pe lac fără să simtă nevoia hărților. 

— Dar cum dracu' fac? Trebuie să fie nişte adevăraţi 
năzdrăvani. Nu cumva crezi, sergent Dunham că aş putea 
găsi o insulă dintr-o mie, fără să ştiu numele şi poziţia unde 
este situată şi la ce distanţă? 

— În ceea ce priveşte numele, frate Cap, să nu te 
îngrijorezi, fiindcă niciuna din cele o mie de insule nu are un 
nume, aşa că nu poţi să greşeşti în privinţa asta. lar de 
poziţia ei nu pot spune nimic, deoarece n-am fost niciodată 
acolo şi nici nu cred că poziţia ar avea cine ştie ce 
importanţă, cu condiţia ca s-o găsim. Poate c-ar fi în stare 
să ne arate drumul vreunul din oamenii echipajului de pe 
punte. 

— O clipă, sergent, stai o clipă, te rog ! Dacă e vorba să 
comand ambarcaţiunea asta, trebuie s-o fac, rogu-te, fără 
să ţin un consiliu de război cu bucătarul şi cu cel ce face 
curăţenie prin cabine. Comandantul unui vas e comandant 
de vas şi trebuie să aibă o părere a lui, chiar dacă e greşită. 
Presupun că eşti un cunoscător destul de bun al serviciului 
militar, ca să-ţi dai seama că un comandant e mai bine să 
meargă pe un drum greşit decât să nu meargă pe niciunul. 
În orice caz, marele lord al Amiralității n-ar fi în stare să 
comande nici măcar o iolă cu demnitate, dacă s-ar consulta 
cu bucătarul ori de câte ori vrea să acosteze. Nu, domnule, 
dacă e să mă scufund, mă scufund, însă, la dracu', o fac ca 
un adevărat marinar şi cu demnitate! 

— Dar, frate Cap, eu n-aş vrea în ruptul capului să te 
scufunzi pe undeva, afară de cazul că ne-am duce la fund la 
O-mie-de-insule, care e capătul călătoriei noastre. 

— Prea bine, prea bine, sergent, dar decât să cer un sfat, 
adică un sfat direct şi deschis, de la un marinar sau de la 
orice alt om în afară de ofiţerul de cart, mai degrabă aş 
prefera să fac înconjurul celor O-mie-de-insule şi să le 
recunosc una câte una, până când vom găsi portul căutat 
de noi. Insă există un fel de a afla ceva, fără să arăţi că eşti 
neştiutor şi voi proceda aşa, încât să scot de la oamenii 
ăştia tot ce ştiu, lăsându-le şi o părere cât se poate de bună 
despre experienţa mea. Noi suntem uneori siliţi să privim 


marea cu ocheanul când nu e nimic la orizont şi să aruncăm 
sonda, fără să găsim fundul. Presupun că ştii, cumnate 
sergent, că în armată trebuie în primul rând să ai 
cunoştinţele necesare şi în al doilea rând să arăţi că le ai. In 
tinereţe am făcut două călătorii cu un ofiţer care comanda 
nava aproape după această ultimă metodă de informare, 
uneori îndestulătoare. 

— Ştiu că deocamdată ne aflăm pe drumul cel bun - zise 
sergentul - dar peste câteva ore ne vom apropia de un cap 
şi va trebui să înaintăm cu mai multă prevedere. 

— Dă-mi voie să-l sondez pe cârmaci, frate şi o să vezi 
câte scot eu de la el numai în câteva minute. 

Cap şi sergentul porniră spre pupa şi ajunseră în dreptul 
timonierului. Noul comandant avea un aer grav şi liniştit, ca 
omul absolut conştient de propria-i capacitate. 

— Plăcut aer în noaptea asta, flăcăule - zise Cap, ca din 
întâmplare şi cu tonul cu care un superior de pe bordul unei 
nave catadicseşte uneori să se adreseze unui subaltern 
favorit. Fără îndoială că pe aici bate dinspre uscat în fiecare 
noapte o briză ca asta, nu-i aşa? 

— În anotimpul ăsta, da, domnule - răspunse cârmaciul, 
ducând mâna la chipiu în semn de respect pentru noul 
comandant şi pentru o rudă a sergentului Dunham. 

— Cred că la O-mie-de-insule voi găsi aceeaşi situaţie, 
nu-i aşa? Va bate acelaşi vânt, deşi vom fi înconjurați de 
uscat. 

— Când vom pătrunde mai mult spre răsărit, domnule, 
pesemne că se va schimba şi vântul, fiindcă acolo nu mai 
avem o briză dinspre uscat. _ 

— Da, da, aşa e apa voastră dulce! lţi joaca din când în 
când câte un renghi împotriva naturii. Chiar şi în mijlocul 
insulelor din Indiile de vest eşti mereu sigur că ai o briză de 
uscat şi una de mare. În privinţa asta, nu e nicio diferenţă, 
cu toate că e absolut firesc ca aici, pe iazul ăsta cu apă 
dulce, să fie altfel. Fără îndoială, flăcăule, că tu cunoşti 
foarte bine aşa-zisele O-mie-de-insule. 

— Dumnezeu să vă binecuvânteze, meştere Cap, dar 
nimeni nu le cunoaşte şi nici nu se ştie nimic de ele. Ele 


sunt o adevărată taină chiar şi pentru marinarii cei mai 
bătrâni şi nu pretindem nici măcar că le-am cunoaşte cel 
puţin numele. De altfel, cele mai multe nici nu au nume, 
întocmai ca un copil care moare înainte de a fi botezat. 

— Eşti romano-catolic? întrebă sergentul, repezit. 

— Nu, domnule şi nu am nicio religie. Eu sunt un 
„generalizor” în privinţa asta şi nu-i tulbur niciodată pe cei 
care nu mă tulbură pe mine. 

— Hm! Fără îndoiala că „generalizator” este una din 
sectele care sunt o adevărată plagă pentru ţară - mormăi 
sergentul Dunham, al cărui bunic fusese quacker în New 
Jersey, tatăl său, presbiterian, iar el, când se înrolase în 
armată, adoptase religia anglicană. 

— Inţeleg, John - reluă Cap. Numele tău este Jack, după 
câte cred, nu? 

— Nu, domnule, mă cheamă Robert. 

— Da, Robert; e aproape acelaşi lucru, Jack sau Bob, le 
folosim pe amândouă în marină, fără deosebire. Ei bine, 
Bob, fără-ndoială că există un loc bun de ancorare în faţa 
postului către care mergem, nu-i aşa? 

— Pe legea mea, domnule, doar nu ştiu nimic mai mult 
decât un mohawk sau un soldat din regimentul 55. 

— Ai aruncat vreodată ancora acolo? 

— Niciodată, domnule. Totdeauna căpitanul Eau-douce 
amarează vasul la țărm. 

— Dar de oraş, fără-ndoială că te-ai apropiat cu sonda 
lăsată-n apă, pe care, nici vorbă că ai uns-o cu seu, ca de 
obicei, nu? 

— Seu? Şi oraş pe deasupra? Domnul să vă 
binecuvânteze, meştere Cap, da acolo nu afli mai mult oraş 
decât este pe bărbia dumneavoastră şi seu, nici măcar pe 
jumătate. 

Sergentul îşi strâmbă faţa într-un zâmbet, dar cumnatul 
său nu observă semnul ăsta de veselie. 

— Cum adică, acolo să nu fie nicio turlă de biserică, 
niciun far şi niciun fort! Dar, totuşi, o garnizoană, cum îi 
spuneţi voi, o fi, nu? 

— Intrebaţi-l pe sergentul Dunham, domnule, dacă vreţi 


să ştiţi asta. Toată garnizoana e pe bordul cuterului. 

— Dar când pătrunzi printre insule, Bob, care dintre 
canale crezi că este cel mai bun, cel pe care ai navigat 
ultima dată sau... sau... sau... hm... sau... celălalt? 

— N-aş putea spune, domnule, fiindcă nu cunosc 
niciunul. 

— Sper că cel puţin nu dormi la cârmă, băiete, nu-i aşa? 

— Nu, domnule, dorm jos, sub punte, către prora, în patul 
meu. Meşterul Eau-douce ne trimite pe toţi jos, soldaţi şi 
toţi ceilalţi, în afara de pilot, aşa că noi nu cunoaştem 
drumul, de parcă n-am fi mers pe el niciodată. Aşa a făcut 
totdeauna comandantul nostru, atât la sosire, cât şi la 
plecare; iar în ce priveşte canalul, pe viaţa mea, n-aş putea 
spune nimic de el sau pe unde s-o apucăm când ajungem în 
preajma insulelor. Nimeni nu ştie nimic despre ele, în afară 
de Jasper şi de pilot. 

— Aha, asta-i încă o circumstanţă pentru dumneata, 
sergent! zise Cap, trăgându-l pe cumnatul său mai departe. 
Pe bord nu-i chip să descos pe nimeni, fiindcă de îndată ce 
arunc sonda, nu culeg decât ignoranță. Cum dracu’ să 
găsesc drumul care duce la postul ăla? 

— Nici vorbă, frate Cap, că întrebarea ta este mai uşor de 
pus decât să-i dai un răspuns. Oare arta navigaţiei nu-ți 
pune nimic la îndemână să te descurci? Eu credeam că voi, 
marinarii de apă sărată, sunteţi în stare să rezolvati un 
fleac ca ăsta! Am citit multe povestiri despre felul cum 
descoperă marinarii unele insule. 

— Fără-ndoială, frate, fără-ndoială că ai citit şi 
descoperirea asta ar fi cea mai mare dintre toate, fiindcă ar 
însemna nu numai descoperirea unei insule, ci a uneia 
dintr-o mie. Eu m-aş putea încumeta să găsesc un ac pe 
puntea noastră, aşa bătrân cum sunt, dar mă îndoiesc că l- 
aş putea găsi într-o căpiţă de fân. 

— Şi, totuşi, marinarii de pe lac trebuie să aibă metoda 
lor ca să găsească locul la care vor să meargă. 

— Dacă te-am înţeles bine, sergent, fortul ăsta din lemn 
e ascuns dinadins? 

— Aşa-i şi am făcut tot ce s-a putut ca duşmanul să nu-i 


afle poziţia. 

— Şi dumneata te aştepţi de la mine, un străin, să găsesc 
locul pe lacul ăsta al vostru, fără hartă, fără rută, distanţă, 
latitudine, longitudine sau sondaje şi, la dracu', chiar şi fără 
seu! Îngăduie-mi să te întreb, nu cumva crezi că un marinar 
adulmecă drumul după miros, cum fac copoii lui Călăuză? 

— Ei bine, frate, poate că afli totuşi ceva dacă-l mai 
descoşi pe tânărul timonier; îmi vine greu a crede ca e atât 
de neştiutor pe cât pretinde. 

— Hm! Asta seamănă cu altă circumstanţă. De altfel, 
cazul începe a fi atât de plin de circumstanţe, încât nici nu 
mai ştii cum să ajungi la o probă. Dar vedem noi 
numaidecât ce mai ştie flăcăul ăsta. 

Cap şi sergentul se întoarseră la locul lor de mai înainte, 
din apropierea cârmei şi primul începu din nou să întrebe: 

— Nu mi-ai putea spune, cumva, din întâmplare, flăcăule, 
care sunt latitudinea şi longitudinea acestei aşa-zise insule? 

— Ce anume, domnule? 

— Latitudinea sau longitudinea, una sau amândouă. Mi-e 
totuna care din ele, fiindcă te întreb mai mult ca să aflu 
gradul de instruire al tinerilor pe iazul ăsta cu apa dulce. 

— Şi mie mi-e totuna, domnule, fiindcă nu ştiu nimic, nici 
de una, nici de alta şi nu înţeleg întrebarea. 

— Ce? Nu înţelegi nici măcar ce vreau să spun? N-ai auzit 
niciodată de latitudine? 

— Nu, domnule - răspunse tânărul şovăind - cu toate că 
aş crede că aşa li se spune pe franţuzeşte lacurilor 
superioare. 

— Pfiiiu! fluieră Cap, trăgându-şi răsuflarea şi şuierul 
asemănător unui tub spart, de orgă. Latitudine se spune pe 
franţuzeşte la lacurile superioare! la zi, tinere, dar 
longitudine ştii ce e? 

— Cred, domnule, că asta ştiu. E vorba de cinci picioare 
şi şase țoli, talia pe care trebuie s-o aibă soldaţii din 
serviciul regelui. 

— lată o longitudine calculată prompt pentru dumneata, 
sergent, cu caracter de calapod! Dar nădăjduiesc că ştii ce 
sunt acelea grade, minute şi secunde, nu-i aşa? 


— Da, domnule, grade înseamnă superiorii mei, iar 
minutele şi secundele sunt pentru saulele de loh scurte sau 
lungi. Astea toate le ştim, ca şi marinarii de apă sărată. 

— Să mă ia dracu’, Dunham, dar cred că lacul ăsta nu 
poate fi străbătut nici dacă ai cea mai fierbinte credinţă, 
deşi se spune despre ea că mişcă şi munţii din loc. Şi sunt 
convins că nici chiar cu alfabetul nu stau mai bine. Atunci, 
ia să vedem, flăcările, ştii ce e aia azimut, să masori 
distanţele şi să mânuieşti busola? 

— In privinţa primului n-am nici cea mai mică idee, 
domnule. Distanţele le cunoaştem pe toate, fiindcă le 
măsurăm de la un punct la altul, iar cât priveşte mânuirea 
busolei, nu mă dau pe niciun amiral din flota maiestăţii 
sale; nord, nord cart la est, nord-nord-nord-est, nord-est- 
cart la nord, nord-est nord-est şi cart la est, est-nord-est, 
est şi cart la nord, est... 

— Ho! Destul, o să schimbi vântul, daca-i zici aşa mereu! 
M-am lămurit, sergent - şopti el, trăgându-l din nou 
deoparte pe cumnatul său - că de la caraghiosul ăsta n-o să 
aflăm nimic. Rămân încă două ore pe această direcţie, apoi 
voi zvârli şi voi scoate sonda, după care voi judeca situaţia 
după împrejurări. 

La acestea, sergentul nu se opuse. Şi cum vântul slăbise, 
ceea ce se petrece de obicei pe măsură ce se înstăpâneşte 
noaptea şi fiindcă, deocamdată navigația nu era 
împiedicată de nimic, îşi făcu un pat de vele pe punte şi 
căzu imediat într-un somn adânc, de soldat. Cap, în schimb, 
urma să circule pe punte, fiindcă făcea parte dintre cei al 
căror corp oţelit sfidează oboseala şi nu era prima noapte 
când nu închidea ochii. 

Sergentul Dunham se deşteptă în plină zi, iar exclamaţia 
de uimire care-i scapă când se ridică în picioare şi se uită în 
jurul său fu mai puternică decât obişnuieşte s-o scoată un 
militar atât de bine instruit, care se teme să nu fie auzit. 
Descoperi că vremea se schimbase cu totul; vizibilitatea 
era limitată de o ceaţă rătăcitoare, ce restrângea orizontul 
la un cerc cam de o milă în diametru; pe lacul acoperit cu 
spumă bântuia furtuna şi cuterul stătea pe loc. Cap îi lămuri 


pe scurt tainele acestor schimbări neaşteptate. 

Potrivit vorbelor meşterului Cap, vântul se potolise şi 
către miezul-nopţii, când tocmai se gândise să arunce 
sonda, fiindcă insulele începuseră să se contureze la 
orizont, vremea era liniştită. Dar la unu noaptea, vântul 
începuse din nou să sufle de la nord-est însoţit de o burniţă 
deasă, ceea ce-l determinase pe Cap să îndrepte cuterul 
către nord-vest, coasta New York-ului fiind după cum ştia, 
în direcţie opusă. La unu şi jumătate strânse velastraiul, 
desfăcu terţarola velei principale şi scoase capacul de ochi 
de puț de la focul cel mare. La ora două fusese silit să 
desfacă a doua terţarolă diagonală la pupa, iar la două 
jumătate pusese o terţarolă diagonală la velă şi imobilizase 
vasul. 

— Recunosc că micul vostru cuter se comportă bine, 
sergent - adăugă bătrânul marinar - dar vântul suflă cu 
forţa unui tun de calibru patruzeci şi doi! Nu-mi închipuiam 
că pe lacul ăsta de apă dulce ar putea fi astfel de curente 
de aer, deşi nu mă îngrijorează nici cât negru sub unghie, 
fiindcă lacul vostru capătă astfel un aer mai natural - şi 
după ce scuipă cu dezgust apa care-i stropise obrazul şi-i 
intrase în gură, urmă: Dacă apa asta drăcească ar fi măcar 
sărată, ne-am simţi chiar bine. 

— Şi cât timp ai mers în această direcţie, frate Cap? 
întrebă sergentul, prevăzător. Şi cu ce viteză putem înainta 
acum? 

— Păi, cam vreo trei ore şi în cursul primelor două, 
cuterul a galopat ca un cal de curse. Oh, dar acum suntem 
în larg; ca să-ţi spun adevărul, nu prea mă-ncântă 
vecinătatea aşa-ziselor insule, deşi sunt în direcţia vântului 
şi am luat chiar eu cârma şi m-am îndepărtat de ele cuo 
leghe sau două. Acum îţi garantez că suntem la adăpost de 
vântul lor, fiindcă, deşi cineva ar putea dori să fie sub 
înrâurirea vântului unei insule sau chiar a unei jumătăţi de 
duzină, când e vorba de o mie de insule e mai bine să 
renunţi de îndată şi să scapi cât mai curând posibil de 
vântul lor. Nu, nu, insulele sunt colo, în ceaţă şi pot să 
rămână acolo; lui Charles Cap puţin fi pasă. 


— Deoarece ţărmul se află la numai cinci sau şase leghe 
de noi, frate şi fiindcă în partea asta, după câte ştiu, e un 
golf larg, n-ar fi bine să-l întrebăm pe vreun membru din 
echipaj despre poziţia noastră, dacă, bineînţeles, nu-l vom 
chema pe Jasper ca să ne ducă din nou la fortul Oswego? 
Cu vântul ăsta absolut contrariu, nu vom ajunge niciodată 
la destinaţie. 

— Impotriva propunerilor tale sunt, sergent, câteva 
motive serioase, de ordin profesional. În primul rând, 
recunoaşterea ignoranței din partea unui comandant ar 
distruge disciplina; te văd că dai din cap, dar nu-mi pasă, 
frate; să ştii că nimic nu distruge mai mult disciplina decât 
o recunoaştere a neştiinţei. Am cunoscut o dată un 
comandant de navă care a preferat să meargă timp deo 
săptămână pe o altă rută decât cea indicată, numai ca să 
nu recunoască faptul că greşise; şi nici nu-ţi dai seama cât 
de mult s-a ridicat el în ochii echipajului, tocmai din cauză 
că nu-l înţelegea. 

— Asta poate fi cu putinţă pe apă sărată, frate Cap, dar 
pe apă dulce e greu de înfăptuit aşa ceva. Decât să-i văd 
pe oamenii comandaţi de mine zvârliţi pe coastele Canadei, 
mai bine ridic arestul lui Jasper. 

— Ca să ne ducă în portul Frontenac! Nu, sergent, Scud e 
pe mâini bune şi a venit vremea să înveţe ceva din arta 
navigaţiei. Acum ne aflăm în larg şi numai un nebun s-ar 
gândi să se apropie de coastă când bântuie un uragan ca 
ăsta. Voi vira de bord la fiecare cart, apoi voi fi la adăpost 
de orice primejdie, cu excepţia derivei, care la o 
ambarcaţiune uşoară şi joasă ca asta, unde mai pui şi fără 
încărcătură în partea de sus, nu înseamnă aproape nicio 
primejdie. Lasă totul pe seama mea, sergent, şi-ţi garantez 
cu reputaţia lui Charles Cap că totul va merge bine. 

Sergentul Dunham fu silit să cedeze. Avea o mare 
încredere în pregătirea profesională a rudei sale şi 
nădăjduia că va şti să conducă atât de bine cuterul, încât să 
îndreptăţească pe deplin buna părere pe care o avea 
despre el. Pe de altă parte, deoarece neîncrederea ca şi 
iubirea cresc cu ceea ce se hrănesc de la început, se temea 


mereu de o trădare care-l făcea să fie gata a încredința 
oricui soarta întregului detaşament de sub comanda sa, în 
afară de Jasper. Mai mult, adevărul ne sileşte să 
recunoaştem şi o altă cauză. Misiunea specială pe care o 
avea ar fi trebuit, în realitate, să se încredinţeze unui ofiţer 
şi maiorul Duncan stârni-se o mare nemulţumire printre 
ofiţerii garnizoanei când încredinţase o asemenea misiune 
unui subofițer cu gradul modest de sergent. Să se întoarcă, 
fără să fi ajuns măcar la locul de destinaţie, ar fi însemnat 
pentru sergent o nereuşită pe care n-ar face-o uitată prea 
curând şi, ca urmare, funcţia sa ar fi încredinţată fără 
întârziere unui grad superior. 


CAPITOLUL XVI 


Tu, oglindă glorioasă-nfăţişând pe cel Divin, 
Apărând în orice vreme de furtuni înconjurat, 
Liniştit sălaş al brizei; aprig, viscolul hain 

Mânios îngheaţă polul şi stârneşte necurmat 
Vijelii şi uragane, pârjolind pământ uscat. 

Chip dând Furiei Eterne. Tron în slavă conceput 

Al fiinţei nevăzute zămislind neîncetat 

Mongştrii din genuni, făcându-l din suflare şi din lut; 
Toate ţie ţi se-nchină unicul far-de-nceput. 


Byron 


Pe măsură ce se lumina de ziuă, toţi cei ce aveau 
îngăduinţa să se urce pe punte se urcară. Fiindcă valurile 
nu erau prea mari, se ajunsese la concluzia că 
ambarcaţiunea se afla încă la adăpostul insulelor, dar toţi 
cei care cunoşteau lacul ştiau că urmau să înfrunte una din 
acele vijelii puternice de toamnă atât de obişnuite în 
regiunea aceea. Pământul nu se vedea nicăieri şi, jur 
împrejur, orizontul părea un vid mohorât, care atribuie 
tuturor priveliştilor de pe întinderile de apă sublimul 
misterului. Hula, sau, după cum îi spun oamenii de pe 
uscat, valurile, scurte şi spumegânde, se spărgeau fără 
îndoială mai iute decât valurile mari ale oceanului şi apa 
era verde şi înfuriată, în loc să aibă nuanţa aceea frumoasă, 
acea tentă de albastru-închis a cerului meridional, iar razele 
soarelui îi dădeau strălucirea. 

Soldaţii se plictisiră curând de această privelişte şi 
dispărură unul câte unul, până când pe punte nu mai 
rămaseră decât echipajul, sergentul, Cap, Călăuză, ofiţerul 
de intendenţă şi Mabel. Fata era încruntată, fiindcă aflase 
de bănuiala care căzuse asupra lui Jasper şi încercase 
zadarnic să-l hotărască pe tatăl ei să-i încredinţeze din nou 
comanda. O noapte împărţită între odihnă şi meditaţie 


părea să-l fi convins şi mai mult pe Călăuză de nevinovăția 
tânărului Jasper şi intervenise şi el, plin de însufleţire, în 
favoarea prietenului său, dar tot fără niciun folos. 

Astfel trecură câteva ore; vântul se întărea mereu, 
valurile se făceau tot mai mari şi, până la urmă, tangajul îi 
sili pe Mabel şi pe ofiţerul de intendenţă să se retragă şi ei. 
Cap înjură de câteva ori; acum era limpede că Scud naviga 
în derivă către regiunile mai întinse şi mai adânci ale 
lacului, valurile izbind ambarcaţiunea cu o forţă căreia nu i- 
ar fi putut rezista multă vreme decât o nava cu o formă şi o 
construcţie superioară. Totuşi, Cap nu se îngrijoră: dar, ca 
un copoi care ciuleşte urechile la sunetul cornului de 
vânătoare, sau ca un cal de luptă care tropăie şi sforăie plin 
de bucurie când aude bătaia tobelor, situaţia trezi toată 
bărbăţia ascunsă în fiinţa lui; şi în locul tonului său critic, 
pretenţios, trufaş şi dogmatic, care provoca certuri din 
nimicuri şi exagera lucrurile fără importanţă, porni să-şi 
arate însuşirile bune de marinar îndrăzneţ şi încercat, aşa 
cum de altfel era în realitate. Stârni curând respectul 
echipajului pentru iscusinţa să şi cu toate că marinarii erau 
miraţi de dispariţia pilotului şi a vechiului lor comandant, 
deoarece cauzele acestuia nu se discutaseră în public, ei se 
supuseră de bună voie şi firesc ordinelor noului comandant. 

— Am ajuns până la urmă la convingerea, frate Dunham, 
că iazul ăsta cu apă dulce are o oarecare vigoare - zise 
Cap, către amiază frecându-şi mâinile cu adâncă mulţumire 
că trebuia să se lupte încă o dată cu stihiile. Vântul pare să 
fie un cinstit uragan de modă veche şi valurile se aseamănă 
surprinzător cu acelea din Gulf Stream. Asta-mi place, 
sergent, îmi place şi dacă lacul vostru e în stare să rămână 
în forma aceasta cel puţin douăzeci şi patru de ore, o să- 
ncep să-l respect. 

— Pământ! strigă matelotul de la prora. 

Cap se duse în fuga mare la el şi, într-adevăr, prin 
burniţă, cam la vreo jumătate de milă, descoperi pământul 
şi cuterul naviga drept spre el. Primul gând al bătrânului 
marinar fu să vireze de bord şi să se îndepărteze de coastă, 
dar sergentul, care nu-şi pierduse sângele rece, îl opri. 


— Dacă ne-am mai apropia puţin - zise sergentul - unii 
dintre noi ar putea recunoaşte locul. Cei mai mulţi 
cunoaştem coastele americane din partea asta a lacului şi 
ne-ar fi de folos dacă am descoperi unde ne aflăm. 

— Ai dreptate, ai dreptate şi dacă există vreo şansă, vom 
păstra direcţia. Dar, ce se întrezăreşte colo, în direcţia 
prorei, înaintea noastră? S-ar părea că e un promontoriu nu 
prea înalt. 

— Pe Jupiter, dar asta-i garnizoana noastră! exclamă 
sergentul, care, cu ochii săi încercați,  recunoscu 
numaidecât conturul fortului mai bine decât ruda sa, care 
avea mai puţină experienţă în acest domeniu. 

Sergentul nu se înşelase. Era, într-adevăr, fortul Oswego, 
deşi nu se vedea decât prin ceaţă şi fără să se poată 
deosebi prin ploaia fină, era ca şi cum ar fi fost văzut în 
amurg sau prin negura dimineţii. Rambleurile de teren, 
joase, acoperite cu gazon, palisadele întunecate, care din 
cauza ploii păreau şi mai posomorâte decât apa, acoperişul 
câtorva case, stâlpul înalt şi singuratic, cu drapelul, ale 
cărui falduri bătute de vânt descriau o linie curbă, parcă 
nemişcată în aer - le recunoscu pe toate din prima clipă, 
deşi nu se vedea niciun semn de viaţă. Până şi santinela se 
adăpostise în ghereta sa. Intâi se crezu că prezenţa navei 
nu va fi descoperită de nimeni. Dar vigilenţa unei 
garnizoane de frontieră nu aţipeşte niciodată. Probabil că 
unul dintre cei însărcinaţi cu scrutarea orizontului făcuse 
această descoperire interesantă, fiindcă pe locurile mai 
ridicate se zăriră câţiva oameni şi în scurt timp toate 
rambleurile din apropierea lacului se umplură de soldaţi. 

Era o scenă sublimă, accentuată de pitorescul ei unic. 
Furtuna, care părea în dezlănţuirea ei că nu se va mai sfârşi 
niciodată, îţi făcea impresia că e o caracteristică statornică 
a locului. Vântul mugea fără oprire, apa, descătuşată, 
răspundea încordărilor lui surde şi puternice cu împroşcări 
şuierătoare, cu valuri pline de ameninţare şi cu o hulă 
groaznică. Burniţa alcătuia un fundal, asemănător întru 
totul cu o ceaţă subţire, care transfigura priveliştea, 
umplând-o de mister, în timp ce admiraţia provocată de 


măreţia unui uragan pe apă făcea şi mai pregnante 
momentele de oarecare acalmie. Pădurea întunecată şi 
nesfârşită se reliefa în obscuritate, imensă, mohorâtă şi 
impresionantă; în timp ce licăririle de viaţă singuratice, 
stranii şi pitoreşti din interiorul şi din apropierea fortului 
ofereau ochiului un refugiu când îl copleşeau forţele mai 
emoţionante ale naturii. 

— Aha, uite că ne-au descoperit! zise sergentul. Sunt 
convinşi că ne-am întors din cauza uraganului şi ne aflăm în 
bătaia vântului dinspre port. lată-l şi pe maiorul Duncan pe 
bastionul din nord-est; îl recunosc după statura şi după 
ofiţerii din jurul său. 

— Sergent, ar trebui să ne hotărâm să îndurăm câteva 
batjocuri. Să pătrundem pe râu şi să aruncăm ancora! Cu 
prilejul ăsta am putea să-l debarcăm şi pe meşterul, eh, 
Eau-douce, purificându-ne nava. 

— Nici vorbă, nici vorbă, însă oricât de nepriceput sunt 
eu într-ale navigaţiei, îmi dau foarte bine seama că asta nu- 
i cu putinţă. Pe lacul acesta nu există niciun vas care să 
poată naviga contra vântului când bântuie un asemenea 
uragan; şi un alt loc de ancorare, pe o astfel de vreme, nu 
se află în racla noastră. 

— Ştiu, ştiu, sergent şi oricât de plăcută ar fi vederea 
uscatului pentru voi, care nu sunteţi marinari, trebuie să 
renunţăm. Fiindcă, în ceea ce mă priveşte, nu sunt 
niciodată atât de fericit pe vreme de furtună, decât când 
am siguranţa că pământul e departe de mine. 

Scud se apropiase atât de mult de uscat, încât trebuia 
neapărat să se întoarcă şi să pornească din nou în larg, 
ceea ce Cap şi făcu, dând ordinele necesare. 

Trinchetinul de vreme rea fu îndreptat înainte, picul lăsat 
în jos, cârma înţepenită şi mica ambarcaţiune, care părea 
că se joacă pe apă ca o răţuşcă, se înclină puţin şi se 
năpusti înainte, în direcţia dată de cârmă, zburând pe 
crestele valurilor care se iscaseră în timpul uraganului. În 
vreme ce-şi urma drumul cu mare viteză, cu toate că 
pământul se mai vedea la babord, fortul şi grupurile de 
oameni curioşi de pe bastioanele lui fuseseră înghiţite de 


ceaţă. Apoi se simţi nevoia unei manevre prin care prora 
cuterului trebuia adusă pe direcţia vântului şi cuterul porni 
din nou în cursa lui obositoare către malul nordic. 

Timp de mai multe ore nu se petrecu nicio schimbare; 
intensitatea vântului crescuse atât demult, încât chiar şi 
pedantul Cap recunoscu faptul că era vorba de un uragan 
adevărat şi violent. 

Către apusul soarelui, Scud fu nevoit să vireze iar, ca să 
se îndepărteze de malul nordic în cursul nopţii; şi spre 
miezul-nopţii, comandantul său vremelnic, care pusese 
echipajului întrebări pe ocolite în legătură cu întinderea şi 
forma lacului, credea că se afla cam la jumătate de drum 
între cele două maluri, mărimea şi înălţimea valurilor 
întărindu-i şi mai mult această impresie. Trebuie să mai 
adăugăm că marinarul Cap învățase între timp să respecte 
apa dulce, respect pe care, cu douăzeci şi patru de ore mai 
înainte l-ar fi socotit de neconceput. O dată cu căderea 
nopţii, furia vântului crescu într-atât, încât Cap îşi dădu 
seama că nu era în stare să se împotrivească, apa năvălind 
pe puntea micii ambarcaţiuni în cantităţi atât de mari, că o 
zguduia violent şi cu toate că era vorba de o navă foarte 
bine construită, ameninţa s-o strivească sub greutatea ei. 
Membrii echipajului spuneau că nu trecuseră niciodată 
printr-o astfel de furtună, ceea ce era adevărat, deoarece, 
cunoscând până în cele mai mici amănunte fluviile, capurile 
şi porturile din regiune, Jasper şi-ar fi dus cuterul spre mal 
cu mult timp înainte de izbucnirea furtunii şi l-ar fi pus în 
siguranţă, ancorându-l într-un loc lipsit de primejdie, însă 
Cap nu voia să ceară sfatul tânărului marinar, care se afla 
mereu sub punte şi se hotări să se comporte ca şi cum ar 
naviga în largul oceanului. 

La ora unu dimineaţa, trinchetinul de vreme rea fu din 
nou fixat pe bordul cuterului, capul velei principale coborât 
şi cuterul ajunse iar cu vântul în spate. Deşi velatura încă în 
funcţiune se redusese la nişte pânze înguste, mica 
ambarcaţiune se dovedi demnă de numele pe care-l purta. 
Fiindcă, timp de opt ore alergă cu iuţeala unui pescăruş 
care descrie cercuri largi în jurul navei în timp de furtună, 


dând impresia că se teme să nu se prăbuşească în clocotul 
înverşunat al lacului. Zorii zilei aduseră puţine schimbări; în 
afară de cercul îngust al cerului înceţoşat de burniţă şi apă, 
descris mai înainte, înăuntrul căruia elementele răzvrătite 
creaseră un haos, nu se mai zărea nimic. In vremea asta, 
echipajul şi pasagerii, de nevoie, stăteau cu mâinile în sân. 
Jasper şi pilotul nu se mişcau din cabina lor, dar abia se 
potoli tangajul navei, că toţi ceilalţi se urcară pe punte. 
Luară dejunul în tăcere, uitându-se unul la altul, parcă 
întrebându-se din ochi, fără o vorbă, cum se va sfârşi lupta 
împotriva stihiilor. Totuşi, Cap nu-şi pierdu firea nici măcar 
o clipă şi pe măsură ce furtuna se înteţea, cerându-i să dea 
dovadă de o cât mai mare pricepere profesională şi de 
curaj, chipul lui se lumina, mersul îi era mai sigur şi toată 
atitudinea sa mai dârză. Stătea în picioare, la proră, cu 
braţele încrucişate pe piept, legănându-se după obiceiul 
marinarilor, în timp ce urmărea cum se spărgeau crestele 
valurilor, alunecând în spatele cuterului cu o viteză atât de 
mare, de parc-ar fi făcut parte din burniţa purtată fără 
odihnă de suflarea vântului. In clipa aceasta sublimă, unul 
din oamenii echipajului scoase pe neaşteptate strigătul: „O 
corabie!”. Lacul Ontario părea atât de pustiu şi sălbatic, 
încât nimeni nu se aştepta să întâlnească o navă. Scud 
după părerea celor de pe bordul lui, se asemăna cu un 
călător care străbate singur o pădure şi întâlnirea cu o altă 
navă se asemăna cu întâlnirea dintre doi vânători solitari, 
sub bolta imensă de frunze, ce acoperea pe vremea aceea 
nenumărate milioane de acri de pe continentul american. 
Furtuna sporea şi ea romantismul acestei întâlniri aproape 
supranaturale. Numai Cap urmări această scenă cu ochii lui 
pricepuţi şi simţi la un moment dat cum nervii săi de oţel 
tresar zdruncinaţi de ciudăţenia acestei scene. 

Nava străină se găsea la o lungime de două cabluri 
înaintea cuterului, primind vântul de-a curmezişul prorei şi 
urmând o rută care făcea probabilă trecerea cuterului la o 
distanţă de numai câţiva iarzi. Era o corabie şi, după câte 
se putea deosebi prin văzduhul învăluit în ceaţă şi în plină 
furtună, nici chiar ochiul cel mai priceput n-ar fi putut 


descoperi vreo imperfecţiune în construcția sau 
echipamentul ei. Singurele vele pe care le ridicase erau 
marele gabier şi două mici trinchetine de vreme rea, unul la 
prora şi altul la pupa. Totuşi, vântul bătea atât de tare, 
încât ori de câte ori carcasa ei nu era ridicată de puterea 
vreunui val din partea nebătută de vânt, aproape că o culca 
pe un flanc. Vergele erau toate la locul lor şi după modul 
cum brăzda apa cu o viteză de vreo patru noduri pe oră, 
corabia părea că pluteşte, ştiind să folosească vântul şi 
pânzele. 

— Băiatul de la cârma vasului ăsta îşi cunoaşte desigur 
foarte bine poziţia - zise Cap, în vreme ce cuterul înainta 
spre nava străină cu o viteză aproape egală cu a uraganului 
- fiindcă se îndreaptă cu _ iuţeală spre sud, unde 
nădăjduieşte să ancoreze sau să dea de vreun port. Niciun 
om întreg n-ar alerga în felul acesta, afară numai dacă n-ar 
fi mânat de stihii, ca noi, care nu prea ştim încotro mergem. 

— Grozavă cursă am făcut, căpitane! răspunse omul cu 
care vorbise Cap. Asta-i nava regelui Franţei, Lee-my-calm!* 
şi se îndreaptă spre Niagara, unde se află o garnizoană şi 
un port francez. Oho! Ce cursă straşnică am mai tras! 

— De n-ar avea parte de noroc! Se poartă ca un francez: 
de îndată ce vede un pavilion englez, se ascunde într-un 
port. 

— Ar fi fost tare bine de noi să-l fi putut urma - continuă 
omul, dând din cap - fiindcă vom intra curând într-un golf 
de la capătul lacului şi numai Dumnezeu ştie dacă vom mai 
putea ieşi de acolo. 

— Ptiu, omule, ptiu! Suntem destul de siguri în larg, 
având sub picioarele noastre carcasa bună a unei nave de 
construcţie engleză. Noi nu suntem „Johnny-crapauds”!/, ca 
să ne ascundem după vreun promontoriu sau într-un fort 
din cauza unei rafale de vânt. Atenţie la cârmă, timonier! 

Se apropia clipa în care cele două nave se vor încrucişa. 
Scud înainta drept spre prora bastimentului francez şi cele 


16 Le Montcalm în franceză, pronunţarea fiind asemănătoare. 
17 Brotăcei - poreclă dată de marinarii englezi, marinarilor 
francezi. 


două nave se aflau la vreo sută de iarzi distanţă una de 
alta; în clipa aceea spaţiul de trecere nu părea îndestulător. 

— Bara la babord - strigă Cap - bara la babord şi treci pe 
la pupa bastimentului! i 

Echipajul francez se adunase pe punte. In partea de unde 
bătea vântul şi câteva muschete se îndreptară spre englezi, 
parcă ordonând cuterului să se ferească din calea lor. Unii 
gesticulau. Insă furtuna era prea năprasnică şi 
amenințătoare ca să deschidă o luptă. 

Apa se scurgea de pe gurile a două sau trei tunuri uşoare 
de pe bordul navei franceze, dar nimeni nu se gândea să 
tragă cu ele pe o astfel de furtună. Coastele negre şi 
strălucitoare ale navei răsărind din valuri apăreau 
posomorâte, iar vântul hăuia prin cordajul său, şuierând în 
miile de note pe care le poate emite un vas; strigătele şi 
cuvintele de salut scoase de francezi în mod spontan nu au 
fost înţelese. 

— Lasă-i să strige pân-or răguşi - bombăni Cap. Asta nu-i 
vreme de şoptit secrete la ureche. Bara la babord, timonier, 
la babord! 

Timonierul execută ordinul şi valul următor îl împinse pe 
Scud atât de aproape de nava franceză, încât chiar şi 
bătrânul marinar făcu un pas înapoi, aşteptându-se ca la 
următorul salt înainte să intre cu prora cuterului în bordajul 
bastimentului străin. Dar nu se întâmplă aşa. Ridicându-se 
din poziţia sa mai joasă pe care o luase ca o panteră gata 
de săritură, cuterul se năpusti înainte şi în clipa următoare 
trecu pe lângă pupa navei duşmane, cu cele două vergi ale 
ambarcaţiunilor gata-gata să se atingă. 

Tânărul francez care comanda nava Montcalm alergă la 
pupa şi, cu politeţea caracteristică ce te face să ierţi cele 
mai necugetate acte ale compatrioţilor săi, îşi scoase 
chipiul şi salută zâmbind, în timp ce Scud trecea ca o 
nălucă pe la pupa navei sale. Acest act de politeţe vădea 
bunul gust şi bonomia franceză, când împrejurările nu 
permiteau relaţii de altă natură; dar felul acesta de a 
exterioriza îi scăpa lui Cap, care, potrivit instinctului rasei 
sale, ridică pumnul, ameninţător, murmurând: 


— Ehe! Aveţi un noroc drăcesc că n-am niciun fel de 
armament la bord, că v-aş fi făcut să vă retrageţi într-un 
port, ca să vă reparaţii ferestrele cabinelor. Sergent, vor să- 
şi bată joc de noi! 

— A fost un act de politeţe, frate Cap - zise sergentul, 
lăsând mâna de la chipiu în jos, după ce, împins de mândria 
sa de soldat, răspunsese la salutul francezilor. A fost un act 
de politeţe, lucru la care te poţi aştepta oricând de la un 
francez. Dar ce-a vrut să însemne asta nu ştie nimeni. 

— Oricum, nu încape nicio îndoială că s-a aventurat în 
larg pe o vreme ca asta numai cu un anumit scop ! Ei bine! 
Să se refugieze în orice port vrea, că noi vom rămâne pe 
lac, ca adevăraţi şi curajoşi marinari englezi ce suntem! 

Vorbele lui sunau a fanfaronadă, fiindcă se uita şi el cu 
invidie la masa întunecată a corăbiei Montcalm. Cu 
pavilionul fluturând şi cu vergele abia deosebindu-se prin 
ceaţă, estompându-se treptat şi până la urmă dispărând în 
burniţă ca umbra unei apariţii ireale. Dac-ar fi îndrăznit, 
Cap ar fi urmărit bucuros dâra lăsată de bastimentul 
francez: fiindcă, pentru a spune adevărul, perspectiva unei 
alte nopţi în mijlocul furtunii cu apele ei învolburate, care 
bântuiau în jurul lui, nu-l încânta de loc. Totuşi, era stăpânit 
de o prea mare mândrie profesională, ca să-şi trădeze 
îngrijorarea şi cei de sub ordinele sale se bizuiau pe 
cunoştinţele şi priceperea lui cu acea încredere oarbă şi 
instinctivă, proprie celor ignoranţi. 

După câteva ore, întunericul se lăsa din nou. Ca să 
primejduiască şi mai mult cuterul, uraganul mai potolindu- 
se, Cap hotări totuşi să intre iar în bătaia vântului şi cuterul 
rămase în tot timpul nopţii ca şi mai înainte, desigur în 
poziţia cea mai favorabilă ca să reziste furtunii şi virând din 
timp în timp ca să nu se apropie de uscat. Nu este necesar 
să povestim toate întâmplările din noaptea aceea, 
asemănătoare cu orice noapte din timpul oricărui alt 
uragan. Este vorba de tangajul navei, de şuieratul apei, de 
năvala valurilor, de izbiturile care amenințau să strivească 
mica ambarcaţiune când se înfunda în valuri, de urletul 
neîncetat al vântului şi de o derivă înspăimântătoare. 


Aceasta din urmă era primejdia cea mai serioasă, fiindcă, 
deşi pânzele cuterului suportau bine furtuna, fără să 
provoace niciun fel de îngrijorare, Scud era atât de uşor, 
încât talazurile înspumate păreau uneori că-l prăvălesc în 
contra vântului cu o viteză tot atât de mare ca a valurilor. 

În cursul nopţii, Cap dormi bine vreo câteva ore în şir. Se 
crăpa de ziuă, când se simţi apucat de umăr şi, trezindu-se, 
îl văzu pe prietenul Călăuză lângă el. In timpul uraganului, 
ghidul nu apăruse decât foarte puţin pe punte, fiindcă 
modestia lui înnăscută îi spunea că numai marinarii trebuie 
să se ocupe cu manevrarea navei şi voia să-şi arate 
încrederea în cei ce conduceau vasul, după cum şi el, la 
rândul său, cerea aceeaşi încredere faţa de iscusinţa sa de 
călăuză prin pădure. Dar acum se simţea îndreptăţit să 
intervină şi o făcu în felul său propriu, natural şi plin de 
tact. 

— Somnu-i dulce, meştere Cap - zise el, de îndată ce 
acesta deschise ochii şi se dezmetici de-a binelea. Somnu-i 
dulce, ştiu asta din propria mea experienţă, dar viaţa e şi 
mai dulce. Uită-te în jurul dumitale şi spune dacă tocmai 
acesta este momentul ca un comandant să nu stea de 
veghe. 

— Dar ce e, ce e, meştere Călăuză? bombăni Cap, 
trezindu-se. Şi dumneata ai trecut de partea 
nemulţumiţilor? Când ne aflam pe uscat, am admirat 
priceperea cu care treceai fără busolă prin hăţişurile cele 
mai întunecate ale pădurii, iar acum, când suntem pe apă, 
blândeţea şi supunerea de care ai dat dovadă mi-au fost tot 
atât de plăcute ca încrederea pe care o aveai pe atunci în 
iscusinţa dumitale; nici nu-mi trecea prin gând că ai putea 
sa-mi faci o astfel de mustrare. 

— Eu, meştere Cap, ştiu care mi-e firea şi cred că nu se 
va potrivi niciodată cu a altuia; dar situaţia se schimbă 
când e vorba de Mabel Dunham. E drept că şi ea are firea 
ei, însă nu este atât de aspră ca a noastră, ci delicată şi 
femeiască, aşa cum se cuvine. Pentru ea vorbesc acum, nu 
pentru mine. 

— Da, da, încep să înţeleg. Fata este bună, valorosul meu 


prieten, dar ca fiică a unui soldat şi nepoată a unui marinar, 
nu ar trebui să se lase impresionată sau să se emoţioneze 
prea tare din pricina unui uragan. l-a fost teamă? 

— Teamă? Câtuşi de puţin! Mabel, deşi femeie, este 
tăcută şi plină de judecată. Nu a scos o vorbă în legătură cu 
ceea ce se întâmplă aici; cu toate că sunt convins, meştere 
Cap, că ar prefera ca Jasper Eau-douce să-şi recapete 
postul şi toate să fie ca mai înainte. Asta-i firea omenească. 

— Fără îndoială! Asta înseamnă să gândeşti ca o fată sau 
ca cineva din familia Dunham. Oricine este mai bun decât 
un unchi bătrân şi fiecare ştie mai mult decât un bătrân 
marinar! Asta-i firea omenească, meştere Călăuză, dar să 
mă ia dracu' dacă eu sunt omul care să se abată măcar cu 
un braţ la babord sau la tribord pentru firea unei ştrengăriţe 
de douăzeci de ani sau, fie vorba între noi, pentru tot ceea 
ce ar putea scoate la paradă regimentul 55 de infanterie al 
maiestăţii sale. N-am cutreierat degeaba marea vreme de 
patruzeci de ani, ca să vin acum pe un iaz de apă dulce să 
înţeleg firea omenească. Dar grozav de încăpățânat mai e 
şi uraganul ăsta! Suflă atât de tare, de parcă Boreas ar fi 
pus mâna pe foaie... Oho, ia stai, ce văd acolo, în partea 
opusă vântului? adăugă el, frecându-se la ochi. E uscat, tot 
atât de adevărat cum mă cheamă Cap; şi e o coastă înaltă! 

Călăuză nu răspunse numaidecât, dar, clătinând din cap, 
urmări, adânc îngrijorat, expresia de nelinişte care se 
aşternu pe faţa celuilalt. 

— Este pământ! Tot atât de sigur pe cât bastimentului 
ăstuia i se spune Scud - continuă Cap. O coastă la adăpost 
de vânt şi la o distanţă de numai o leghe, cu un şir de 
faleze naturale, cum nu le întâlneşti decât pe ţărmul de la 
Long Island! 

— Şi asta e bine sau rău? întrebă Călăuză. 

— Ha! Bine, rău? Niciuna, nici alta. Nu este de loc bine, 
iar în privinţa răului, nimic nu trebuie să-l descurajeze pe 
un marinar. Ai fost vreodată descurajat sau înspăimântat în 
pădure, prietene? 

— N-aş putea spune, nu, n-aş putea; când mă aflu în faţa 
unei mari primejdii, trebuie s-o privesc cu chibzuinţă, s-o 


cunosc şi să încerc să scap de ea; dacă ar fi fost altfel, 
scalpul meu s-ar fi uscat de mult în wigwam-ul vreunui 
indian Mingo. Dar pe lacul ăsta eu nu pot descoperi niciun 
fel de urmă şi mă simt dator să mă supun, deşi ar trebui să 
nu uităm că pe bord se află o femeie ca Mabel Dunham. 
Dar iată-l pe tatăl ei venind şi fără îndoială că simţămintele 
lui îl vor face să vorbească în favoarea fiicei sale. 

— Frate Cap - zise sergentul, când ajunse lângă ei - după 
câte am aflat de la oamenii echipajului de la turela de 
comandă, situaţia este foarte serioasă. Ei spun că Scud nu- 
şi mai poate folosi pânzele şi că deriva este atât de mare, 
că într-o oră-două vom eşua. Nădăjduiesc că se înşală, de 
teamă, nu-i aşa? 

Cap nu răspunse; privi doar spre uscat, cu un aer 
sinistru, apoi studie vântul, plin de furie, de parcă abia se 
stăpânea să nu se ia la harţă cu el. 

— Poate ar fi bine, frate - urmă sergentul - să trimiţi 
după Jasper şi să-i ceri sfatul în legătură cu ceea ce ar 
trebui făcut. Aici nu sunt francezi, ca să ne temem de ei. ŞI 
oricum, dacă este cu putinţă, tânărul ne va salva de la înec. 

— Da, da, toate circumstanţele astea blestemate sunt de 
vină! Ei bine, chemaţi-l pe băiatul ăla să vină! Vă asigur că 
voi scoate adevărul de la el cu întrebări meşteşugite. 

De îndată ce pedantul Cap îşi dădu consimţământul, se 
trimise după Jasper. Tânărul se înfăţişă fără întârziere, cu 
aerul şi trăsăturile omului adânc umilit, pe care, văzându-le, 
cei prezenţi îşi închipuiră că se datorează dezamăgirii 
provocate de mustrare. De cum puse piciorul pe punte, 
Jasper aruncă de îndată în jurul lui o privire îngrijorată, 
nerăbdător să afle poziţia cuterului şi descoperi numaidecât 
primejdiile care-l păşteau. Mai întâi se uită în direcţia 
vântului, cum obişnuieşte să facă orice marinar; apoi îşi roti 
privirea pe orizont, până când zări creasta înaltă, la 
adăpostul vântului, şi-şi dădu seama de întreaga situaţie. 

— Am trimis după dumneata, meştere Jasper - zise Cap, 
încrucişându-şi brațele şi  legănându-şi corpul cu 
demnitatea marinarului care stă la puntea de comandă - ca 
să ne spui ce e cu portul care se află la adăpost de vânt. 


Presupun că nu ne porţi o pică atât de mare, încât să vrei 
să se înece toţi, mai ales femeile: şi presupun că eşti omul 
care ne poate ajuta să ducem cuterul într-un loc sigur, până 
când se sfârşeşte păcătosul ăsta de uragan, nu-i aşa? 

— Mi-aş da mai degrabă viaţa, decât să i se întâmple cea 
mai mică neplăcere lui Mabel Dunham - răspunse tânărul 
cu însufleţire. 

— Ştiam eu! Ştiam eu! strigă Călăuză, dându-i lui Jasper 
o palmă uşoară pe umăr. Flăcăul ăsta este tot atât de 
credincios ca cea mai bună busolă care a arătat vreodată o 
linie de hotar sau care l-a scăpat pe vreun om de un drum 
greşit! Ar fi păcat de moarte să se creadă altceva! 

— Hm! exclamă Cap. Am zis „mai ales femeile”, de parcă 
ele s-ar afla într-o primejdie mai mare. N-are importanţă, 
tinere, ne vom înţelege unul cu altul ca doi marinari 
adevăraţi. Ştii vreun port la adăpost de vânt? 

— Niciunul. Există un golf mare la capătul lacului, dar nu- 
| cunoaşte nimeni şi nu este uşor să intri în el. 

— Şi coasta asta la adăpost de vânt din faţa noastră, 
presupun că n-are cu ce să ne atragă, nu-i aşa? 

— De aici la gura Niagarei într-o parte şi la portul 
Frontenac de partea cealaltă, se întinde o regiune sălbatică. 
Mi s-a spus că la nord şi la apus, pe o distanţă de o mie de 
mile, nu se găsesc decât păduri şi prerii. 

— Slavă Domnului! Atunci cred că nu dai pe-aici de picior 
de francez. Dar sălbatici umbla mulţi prin partea locului? 

— Indieni găseşti peste tot, cu toate că nu sunt nicăieri 
prea mulţi. Întâmplător, am putea întâlni un grup pe orice 
punct de pe țărm, sau s-ar putea să petrecem luni întregi 
pe aceste meleaguri fără să zărim niciunul. 

— Atunci va trebui să ne încercăm norocul în ceea ce-i 
priveşte pe mizerabilii ăştia, dar ca să vorbesc deschis, 
meştere Western, dacă această mică chestiune neplăcută 
cu francezii nu s-ar fi întâmplat, încotro ai fi îndreptat acum 
cuterul? 

— Sunt un marinar mult mai tânăr decât dumneavoastră, 
meştere Cap - zise Jasper cu modestie - ca să-mi îngădui să 
dau un sfat. 


— Da, da, ştim toate astea. Într-o împrejurare obişnuită, 
obiecţia dumitale ar fi valabilă, dar în situaţia de faţă, pe 
iazul asta cu apă dulce, este cu totul deosebită, nouă şi 
plină de ciudăţenii; ţinând aşadar seama de toate astea, ar 
fi potrivit să-i dai un sfat chiar şi propriului dumitale tată. 
Oricum, vorbeşte şi eu voi aprecia părerile dumitale prin 
prisma experienţei mele. 

— Cred, domnule, că în cel mult două ore, cuterul va 
trebui să arunce ancora. 

— Să ancoreze?! Unde, în larg?! 

— Nu. Domnule, ci colo, aproape de uscat. 

— Doar nu vrei să spui, meştere Eau-douce, că ai arunca 
ancora lângă uscat, la adăpost de vânt, când bântuie un 
uragan?! 

— Dac-aş vrea sa-mi salvez nava, tocmai asta aş face, 
meştere Cap. 

— Pfiu! Asta este o concepţie de apă dulce, care se naşte 
din răzbunare. Ascultă, tinere, eu am fost o vieţuitoare de 
mare; ca băiat şi apoi ca bărbat, am cutreierat mările timp 
de patruzeci de ani, dar nu am auzit niciodată vorbindu-se 
de aşa ceva. Decât să comit o astfel de neghiobie, aş 
arunca toate instrumentele de ancorare peste bord. 

— Aşa facem noi pe lacul acesta - răspunse modest 
Jasper - când suntem siliţi. Ingăduiţi-mi să spun că dacă am 
fi primit o instrucţie specială pentru astfel de situaţii, poate 
că am acţiona mai bine. 

— Nici vorbă, ai putea acţiona mai bine. Nu, nu, nimeni 
nu mă poate hotărî să-mi calc, acţionând astfel, toate 
principiile mele. Şi n-aş mai îndrăzni să apar niciodată la 
Sandy Hook dacă m-aş face vinovat de o asemenea 
ignoranță. Pe legea mea, Călăuză, aici de faţă, are mai 
multe cunoştinţe de navigație decât dovedeşte 
recomandarea asta! Poţi să te întorci iar sub punte, 
meştere Eau-douce. 

Jasper se înclină tăcut şi se retrase; totuşi, când cobori 
scara, cei care-l urmăreau din ochi observară că aruncă din 
nou o privire lungă şi îngrijorată spre orizont, de unde bătea 
vântul, după care dispăru, cu îngrijorarea întipărită pe 


fiecare trăsătură a chipului său. 


CAPITOLUL XVII 


Trecuta judecată o mai repetă apoi, 
Răspunde la obiecţii găsind cusururi noi. 

Se apără afundându-se-n nisipuri mişcătoare. 
Disputa încetează numai atunci când moare. 


Cowper 


Deoarece soţia soldatului era bolnavă şi stătea în pat, 
când 
Jasper se întoarse sub punte - fiindcă, datorită unui act de 
favoare al sergentului, i se îngăduise să-şi reia locul 
obişnuit. In partea aceea a navei - o găsi pe Mabel Dunham 
singură în cabina exterioară. Am socoti-o pe eroina noastră 
prea simplă dacă am spune că nu-l bănuise de loc pe Jasper 
după arestarea lui; dar am fi şi nedrepţi faţă de 
simţămintele ei generoase şi de sensibilitatea sa dacă n-am 
adăuga că era vorba de o bănuială foarte mică şi 
trecătoare. Când îl văzu pe 
Jasper aşezându-se lângă dânsa, cu faţa întunecată, plină 
de îngrijorare pentru situaţia navei, din mintea ei se 
spulberă orice bănuială şi nu-l mai privi pe omul dinaintea 
sa decât ca pe o victimă a nedreptăţii. 

— Prea te laşi copleşit de cele petrecute, Jasper - zise ea 
cu vioiciune, împinsă de uitarea de sine cu care o tânără îşi 
trădează totdeauna simţămintele, când e cuprinsă de o 
pornire puternică şi generoasă. Oricine te cunoaşte nu te-ar 
crede niciodată vinovat. Călăuză spune că garantează cu 
viaţa lui pentru tine. 

— Şi tu, Mabel - zise tânărul, cu sclipiri de loc în ochi - 
oare mă socoţi şi tu un trădător ca tatăl tău? 

— Scumpul meu tată este soldat şi e silit să se poarte 
astfel. Fiica lui nu are obligaţii de felul acesta şi te priveşte 
ca pe omul care i-a adus foarte mari servicii. 

— Mabel, eu nu sunt obişnuit să vorbesc cu o fată ca tine 


şi nici să-i destăinuiesc cuiva gândurile şi simţămintele 
mele. N-am avut niciodată o soră şi mama mea a murit pe 
când eram copil, aşa că nu mă pricep de loc să spun ceea 
ce ar vrea femeile să audă... 

Mabel ar fi dat orice să afle ce se ascundea în dosul 
acestor ultime cuvinte, pe care Jasper şovăia să le spună, 
dar stăpânirea pe sine, timiditatea atât de fireşti femeii, o 
făcură să-şi înăbuşe curiozitatea atât de caracteristică 
sexului ei. Aşa că aştepta, fără să scoată o vorbă, ca el să-şi 
lămurească gândurile. 

— Vreau să spun, Mabel - urmă tânărul, după o pauză 
destul de stânjenitoare pentru el - că nu sunt obişnuit cu 
felul de a fi şi cu părerile unei tinere fete ca tine şi că 
trebuie să-ţi închipui tot ceea ce aş vrea să adaug. 

Mabel avea destulă fantezie ca să-şi închipuie orice, dar 
sunt idei şi simţăminte pe care o femeie preferă să le audă 
exprimate limpede, înainte de a se lăsa ea însăşi pradă 
propriilor ei înclinări; eroina noastră avea de altfel o prea 
vagă cunoştinţă despre ideile de care Jasper le socotea ca 
făcând parte din categoria aceea nedeclarată; aşa că, 
folosind prezenţa de spirit caracteristică femeii, ea prefera 
să schimbe mai bine subiectul convorbirii decât s-o lase să 
continue în felul acesta stângaci şi puţin mulţumitor. 

— Spune-mi numai un singur lucru, Jasper, am terminat - 
zise ea, vorbind acum cu tăria plină de încredere nu numai 
în ea însăşi, ci şi în interlocutorul ei. Nu-i aşa că nu meriţi 
bănuielile atât de neomenoase care te apasă? 

— Nu, Mabel - răspunse Jasper, uitându-se drept în ochii 
ei albaştri, mari, cu acea sinceritate şi simplitate care 
spulberă chiar şi cea mai mare neîncredere. Aşa cum cred 
în îndurarea cerească, nu merit aceste bănuieli. 

— O ştiam, aş fi putut să jur! strigă tânăra fată cu 
înflăcărare. Totuşi, tatăl meu nu vrea să fie nedrept. Asta să 
nu te îngrijoreze, Jasper. 

— Avem acum atât de multe motive de îngrijorare, încât 
nu prea îmi pasă de asta. 

— Jasper! 

— Nu vreau să te sperii, Mabel, dar ar fi bine dacă 


unchiul tău ar putea fi convins să-şi schimbe ideile după 
care manevrează cuterul, deşi, fiind mult mai bătrân şi cu 
mai multă experienţă decât mine, ar putea fi îndreptăţit să 
aibă mai multă încredere în propria-i judecată decât într-a 
mea. 

— Crezi că suntem în primejdie? întrebă Mabel chiar în 
clipa în care gândul îi răsări în minte. 

— Mă tem că da; cel puţin toţi cei ce cunosc lacul ar 
socoti că se află în mare primejdie; dar s-ar putea ca un 
bătrân marinar de ocean să ştie vreun mijloc să scape de 
pericol. 

— Jasper, toţi sunt de părere că, datorită priceperii tale, 
eşti cel mai potrivit să conduci corabia! Cunoşti şi lacul şi 
cuterul, aşa că trebuie să fi şi cel mai bun judecător al 
situaţiei noastre reale. 

— Grija pe care ţi-o port, Mabel, mă face să fiu mai 
temător decât de obicei; dar, ca să vorbesc deschis, cuterul 
nu poate fi salvat de la un naufragiu în următoarele două 
sau trei ore decât pe o singură cale, pe care unchiul tău nu 
vrea s-o accepte. S-ar putea ca până la urmă să nu fie 
vorba decât de o teamă născută din neştiinţa mea, fiindcă, 
după câte spune dânsul, Ontario nu este decât un iaz cu 
apă dulce. 

— Dar sunt convinsă că tu nu crezi că există vreo 
deosebire între Ontario şi mare. Gândeşte-te la scumpul 
meu tată, Jasper! Gândeşte-te la tine şi la toate vieţile care 
depind de un cuvânt spus la vreme de tine, ca să-i salvezi! 

— Mă gândesc la tine, Mabel, ceea ce e mai mult decât 
m-aş gândi la toţi ceilalţi adunaţi la un loc - răspunse 
tânărul, cu o expresie a feţei şi o energie în privire care 
exprimau mult mai mult decât cuvintele. 

Inima fetei bătea cu putere şi pe obrazul ei îmbujorat se 
aşternu strălucirea unei mulţumiri pline de recunoştinţă, 
însă primejdia era prea serioasă şi presantă ca să-i dea 
timp de gânduri mai fericite. Il privi pe Jasper deschis, cu 
recunoştinţă în ochi, însă teama o cuprinse imediat din nou, 
dominând în mod firesc orice alte simţăminte. 

— Nu trebuie să îngăduim ca încăpăţânarea unchiului 


meu să provoace un dezastru atât de mare. Du-te încă o 
dată pe punte, Jasper şi roagă-l pe tatăl meu să vină aici, în 
cabină. 

In timp ce tânărul îi satisfăcea rugămintea, fata asculta, 
cu o spaimă necunoscută până atunci, urletul furtunii şi 
zgomotul valurilor ce se năpusteau asupra cuterului. Având 
prin firea ei o excelentă constituţie de marinar - după cum 
spun pasagerii - nu crezuse până în clipa aceea că se afla 
în primejdie şi-şi petrecuse timpul, de la începutul 
uraganului, cu preocupări femeieşti, croşetând, atât cât îi 
permitea situaţia, dar acum era foarte îngrijorată şi nu-şi 
amintea să fi fost surprinsă vreodată pe apă de o furtună 
atât de înverşunată. Sergentul veni numai după câteva 
minute, care ei i se părură o oră şi coborând scara cu 
Jasper, o găsi respirând greu, cuprinsă de teamă. Cu 
repeziciunea cu care cuvintele pot exprima gândul, ea îl 
informă pe tatăl ei despre părerea lui Jasper în legătură cu 
situaţia vasului şi-l imploră, dacă o iubea sau îl interesa 
câtuşi de puţin viaţa sa şi a oamenilor de sub comanda lui, 
să stăruie pe lângă unchiul ei să încredinţeze din nou 
comanda cuterului lui Jasper, care era comandantul lui 
firesc. 

— Jasper nu este un trădător, tată - adăugă ea plină de 
energie - dar presupunând că ar fi, ce motiv ar avea el să 
ne facă să naufragiem în partea asta îndepărtată a lacului, 
punându-ne în primejdie viaţa o dată cu a lui? Chezăşuiesc 
cu viaţa mea pentru credinţa lui. 

— Mda, felul tău de a gândi e firesc pentru o tânără fată 
înspăimântată - răspunse tatăl ei foarte calm - dar dacă un 
comandant de expediţie ar judeca la fel, ar fi o nechibzuinţă 
şi nu ar avea nicio scuză. Jasper s-ar putea gândi că riscul 
de a se îneca într-un naufragiu ar fi absolut compensat de 
riscul de a scăpa dacă ar putea ajunge la țărm. 

— Sergent Dunham! 

— Tată! 

Cele două exclamaţii, rostite în acelaşi timp, exprimau 
simţăminte diferite: a lui Jasper, uimirea; a lui Mabel, 
mustrarea. Dar bătrânul soldat era prea obişnuit cu un 


anume fel de a se purta cu subalternii săi, ca să ţină seama 
de vreuna din ele. Şi, după câteva clipe de gândire, urmă, 
ca şi cum niciunul dintre ei nu ar fi scos o vorbă: 

— Şi nici cumnatul meu, Cap, nu este omul care să 
primească îndrumări cum să comande o navă când se află 
la bordul ei. 

— Dar, tată, nici chiar atunci când viaţa noastră, a 
tuturor, este în cea mai mare primejdie? 

— Cu atât mai mult. Să comanzi o navă pe vreme bună 
nu-i mare lucru; ofiţerul adevărat îşi arată calităţile sale 
reale numai pe furtună. Probabil că Charles Cap nu se va 
învoi să părăsească timona numai fiindcă nava e în 
primejdie. Pe lângă asta, Jasper Eau-douce, el spune că 
propunerea dumitale dă de bănuit şi aduce mai mult cu un 
plan de trădare decât cu un sfat înţelept. 

— Poate să gândească ce-i place, dar să trimită după 
pilot şi să-i asculte părerea. Se ştie prea bine că nu l-am 
văzut pe omul ăsta de ieri seară. 

— Mda, ceea ce spui pare cu judecată; bine, s-o facem şi 
pe asta. Vino cu mine pe punte, pentru ca totul să se 
petreacă cinstit şi în faţa tuturor. 

Jasper se supuse şi Mabel era atât de curioasă la rândul 
ei să vadă ce se va întâmpla, încât se aventură până în 
capul scării, unde era destul de apărată de violenţa vântului 
şi nu putea fi udată. Aici, modestia ei o făcu să se oprească, 
preocupată cu totul de ceea ce se petrecea. 

Pilotul apăru numaidecât şi după expresia plină de 
îngrijorare care i se aşternu pe faţă de îndată ce puse 
piciorul pe punte şi aruncă o privire în jurul său, nu mai 
rămânea nicio îndoială în legătură cu situaţia primejdioasă 
a navei. E drept că zvonuri privitoare la pericolul prin care 
trecea cuterul ajunseseră şi sub punte, dar acestea nu 
arătau nici pe departe mărimea primejdiei. | se îngăduiră 
câteva minute ca să-şi arunce privirea în jur, apoi fu 
întrebat ce măsură de prevedere crede el că trebuie luată. 

— Cuterul nu poate fi salvat decât dacă aruncăm ancora 
- răspunse el simplu şi fără şovăire. 

— Cum? ! Aici, pe lac?! întrebă Cap, cum îl întrebase mai 


înainte şi pe Jasper. 

— Nu, nu în locul acesta, ci mai aproape de coastă, chiar 
la prima linie a stâncilor. 

Răspunsul îl făcu pe Cap să nu se mai îndoiască o clipă 
că era vorba de o înţelegere secretă între Jasper şi pilot, 
pentru a face cuterul să naufragieze, probabil cu speranţa 
că ei vor scăpa. Ca urmare, primi părerea pilotului cu 
aceeaşi indiferenţă cu care o primise şi pe a lui Jasper. 

— Îţi spun, frate Dunham - răspunse el mustrărilor 
sergentului că nu vrea să ţină seamă de coincidenţa 
părerilor - că niciun marinar cinstit nu ar putea să facă o 
astfel de propunere. Să arunci ancora aproape de o coastă 
pe un uragan ca ăsta ar fi un act de nebunie pe care nu aş 
putea să-l justific niciodată în faţa celor care ne-au asigurat 
nava, în orice situaţie m-aş afla, câtă vreme voi mai avea 
un petic de velă sfâşiată; dar să arunci ancora în apropierea 
stâncilor, asta ar fi culmea nebuniei. 

— Maiestatea sa este cel care l-a asigurat pe Scud, frate 
şi eu sunt răspunzător de vieţile de sub comanda mea. 
Oamenii aceştia cunosc mai bine decât noi lacul Ontario şi 
deoarece sunt amândoi de aceeaşi părere, trebuie să ne 
încredem cât de cât în ei. 

— Unchiule - izbucni Mabel cu însufleţire, dar, cu un gest, 
Jasper o făcu pe tânăra fată să se stăpânească. 

— Mergem în derivă atât de repede spre stânci - zise 
tânărul - încât nu mai avem vreme să vorbim prea mult. 
Într-un fel sau altul, într-o jumătate de oră trebuie să se ia o 
hotărâre; dar eu îi atrag atenţia meşterului Cap că nici omul 
cu piciorul cel mai sigur dintre noi nu va mai fi în stare să 
stea o clipă pe puntea acestei ambarcaţiuni uşoare, dacă 
ajunge printre stânci. Ba mai mult, chiar mă îndoiesc că nu 
se va scufunda înainte de a trece a doua linie a stâncilor. 

— Şi cum ne-ar putea ajuta aruncarea ancorei? urlă Cap, 
furios de parcă voia să-l facă pe Jasper răspunzător şi de 
uragan şi de părerea pe care şi-o susţinea. 

— În orice caz, nu ne va face mai rău - răspunse acesta, 
domol. Indreptând prora spre larg, vom micşora deriva şi 
dacă vom fi târâţi printre stânci, o vom face cu cel mai mic 


risc posibil. Nădăjduiesc, meştere Cap, că-mi veţi îngădui, 
mie şi pilotului, să pregătim totul pentru ancorare, fiindcă 
măsura asta de prevedere ne poate folosi şi nu ne face 
niciun rău. 

— Bine, dacă vreţi, trageţi ateroanele şi pregătiţi 
ancorele, sunt absolut de acord. Ne găsim într-o situaţie 
care nu poate fi influenţată prea mult de asemenea 
pregătiri. Sergent, vino, te rog să-ţi spun un cuvânt. 

Cap îl trase pe cumnatul său la o distanţă de unde nu 
puteau fi auziţi, apoi cu o voce adânc emoţionată îşi 
deschise inima, dezvăluind situaţia reală în care se aflau. 

— Sunt clipe regretabile pentru sărmana Mabel - zise el, 
cu vocea uşor tremurătoare, suflându-şi nasul. Noi doi, 
sergent, suntem bătrâni şi obişnuiţi să privim moartea-n 
faţă, dacă nu chiar să murim într-adevăr. Ocupaţia noastră 
ne-a întărit pentru astfel de situaţii; dar pe sărmana Mabel, 
pe fata asta inimoasă şi simţitoare, nădăjduiserăm ca 
înainte de a-mi suna ceasul s-o văd cu copii, la casa ei. Da, 
da, în orice călătorie trebuie să te-mpaci şi cu binele şi cu 
răul şi singurul argument serios pe care un bătrân marinar 
îl poate aduce împotriva unui astfel de naufragiu ar fi că el i 
se întâmplă pe iazul ăsta infernal cu apă dulce. 

Sergentul Dunham era un om curajos şi-şi dovedise 
temeritatea în situaţii mult mai înspăimântătoare decât cea 
prezentă. Dar în toate situaţiile avusese mijloace de 
apărare împotriva duşmanilor, pe când acum era încolţit de 
un adversar împotriva căruia nu avea cum să se apere. 
Soarta lui îl îngrijora cu mult mai puţin decât aceea a fiicei 
sale, fiindcă, în ceea ce-l privea pe el, îl stăpânea 
încrederea în sine, care-l părăseşte arareori pe un om 
viguros, obişnuit să facă fapte demne de luat în seamă în 
momente de primejdie. Dar în ceea ce o privea pe Mabel, 
nu vedea niciun mijloc de scăpare şi iubirea părintească îl 
determina să ia hotărârea că dacă vreunul din ei era sortit 
să piară, el va pieri o dată cu fiica lui. 

— Crezi că primejdia e de neînlăturat? îl întrebă el pe 
Cap, cu un ton ferm, dar plin de o adâncă emotie. 

— După douăzeci de minute vom fi printre stânci şi, uită- 


te singur, sergent, ce posibilitate de salvare ar putea avea 
chiar şi cel mai zdravăn dintre noi, dacă intră în cazanul 
ăsta în clocot, la adăpostul vântului! _ 

Intr-adevăr, perspectiva era prea puţin încurajatoare. În 
vremea asta, Scud se găsea la o milă de ţărmul spre care 
uraganul bătea cu o violenţă ce înlătura orice gând de a 
întinde vreo pânză şi a te îndepărta de coastă. Partea mică 
a brigantinei, care era în realitate desfăşurată şi servea mai 
degrabă să susţină prora cuterului mai în bătaia vântului 
spre a împiedica valurile să se spargă pe puntea lui, 
zbârnâia sub rafale, de parcă frânghiile solide care ţineau 
pânzele complicate laolaltă erau în fiecare clipă pe punctul 
de a se rupe. Nu mai burniţa, însă văzduhul, până la o sută 
de picioare deasupra lacului, era plin cu aburi strălucitori, 
asemănători cu o ceaţă sclipitoare, în timp ce sus, soarele 
strălucea cu putere pe un cer fără nori. Deşi semnul acesta 
prevestitor fusese observat de Jasper şi anunţase mai 
dinainte sfârşitul grabnic al uraganului, abia într-o oră sau 
cel mult două soarta cuterului urma să fie pecetluită. Intre 
cuter şi țărm, priveliştea era şi mai sălbatică şi mai 
înspăimântătoare. Stâncile se întindeau pe o distanţă de 
aproape o jumătate de milă; printre ele, apa era albă şi 
spumegândă, iar aerul de deasupra lor, plin de aburi şi de o 
boare atât de groasă, că întuneca uscatul pe care abia-l 
desluşeai. Se putea totuşi observa că ţărmul era înalt, lucru 
nu prea obişnuit pentru malurile lacului Ontario şi că-l 
acoperea mantia verzuie a unei păduri nesfârşite. 

In timp ce sergentul şi Cap priveau la această scenă, fără 
să scoată o vorbă, Jasper şi echipajul său erau foarte activi 
la prora vasului. De când i se încredinţaseră din nou vechile 
funcțiuni, tânărul ceruse ajutorul câtorva soldaţi şi, cu cinci 
şase ajutoare, trecu la săvârşirea a tot ceea ce fusese prea 
mult amânat. Pe aceste ape înguste, ancorele nu se 
stivuiesc niciodată pe bord, iar cablurile de manipulare a 
ancorei stau desfăcute, aşa că Jasper economisi mult din 
munca necesară pentru ancorare la o navă pe mare. Cele 
două ancore de la prora fură imediat gata de lansare, 
lungimea cablurilor fu controlată, apoi toţi porniră să se uite 


în jurul lor. Vremea nu arăta nicio schimbare în bine, iar 
cuterul naviga încet-încet, în derivă; şi în fiecare clipă îţi 
dădeai tot mai bine seama că n-ar fi putut să meargă niciun 
pic în direcţia vântului. 

După o cercetare îndelungată şi cu mare atenţie a 
întregului lac, Jasper dădu noi ordine, cu un ton care 
dovedea cât era de convins că nu mai avea timp de 
pierdut. Cele două ancore se găseau pe punte, cu saulele 
încolăcite în jurul lor; capelele interioare ale saulelor 
înfăşurau coroanele ancorelor şi puteau fi aruncate oricând 
peste bord în momentul potrivit. Indată ce termină aceste 
pregătiri, Jasper îşi schimbă atitudinea. Agitaţia sa plină de 
îngrijorare fu înlocuită cu o activitate calmă şi organizată. 
Părăsi partea din faţă a prorei, unde valurile se năpusteau 
pe punte ori de câte ori ambarcaţiunea plonja în apă şi 
unde fusese obligat să rămână pentru efectuarea 
operaţiilor despre care tocmai am vorbit, împreună cu 
oamenii lui, cu trupul mai tot timpul pe jumătate în apă şi 
se îndreptă spre partea mai uscată a navei, către pupa. 
Acolo îl întâlni pe Călăuză, care stătea lângă Mabel şi 
locotenentul Muir. Cea mai mare parte a celor ce se găseau 
pe bord, în afară de cei despre care am vorbit în mod 
special, erau sub punte, unii încercând să se odihnească în 
culcuşurile lor după eforturile fizice, iar alţii căindu-se, puţin 
cam târziu, de păcatele lor. Pe bordul cuterului se auziră 
rugăciuni, poate pentru prima oară de când chila lui fusese 
înmuiată în apele cristaline ale lacului Ontario. 

— Jasper - începu Călăuză - în dimineaţa asta n-am fost 
de niciun folos, fiindcă, după cum ştii, nu am niciun fel de 
pricepere în treburile de pe o navă; dar dacă Domnul va 
vrea ca fiica sergentului să ajungă teafără pe țărm, cunosc 
destul de bine pădurea, ca s-o duc nevătămată în 
garnizoană. 

— Dar fortul este foarte departe, Călăuză - spuse Mabel, 
fiindcă stăteau atât de aproape unii de alţii, că se auzeau 
cuvintele fiecăruia. Mă tem că niciunul dintre noi nu va 
ajunge viu la fort. 

— Drumul prin pădure nu va fi lipsit de primejdii, Mabel şi 


nu vom putea merge în linie dreaptă - răspunse Călăuză - 
dar ştiu câteva femei care au străbătut regiunea aceasta 
sălbatică pe căi şi mai rele. Jasper, unul din noi, sau 
amândoi, trebuie să luăm piroga din scoarță de copac de pe 
punte; e singurul mijloc care s-o ajute pe Mabel să treacă 
printre nişte stânci ca astea. 

— Voi face tot ce e omeneşte cu putinţă ca s-o salvez pe 
Mabel - răspunse Jasper, cu un zâmbet melancolic. Dar 
nicio fiinţă omenească, dragul meu Călăuză, nu va putea 
conduce piroga printre stâncile de colo pe un astfel de 
uragan. Şi, la urma urmei, mai am oarecari nădejdi dacă 
aruncăm ancora; fiindcă, pe vremuri, am mai salvat o dată 
cuterul într-o situaţie aproape tot atât de desperată ca 
aceasta. 

— Dacă trebuie să aruncăm ancora, Jasper - interveni 
sergentul - de ce să n-o facem imediat? Fiecare picior de 
distanţă pe care-l pierdem navigând în derivă ne-ar servi 
foarte mult atunci când, probabil, va trebui să urmărim 
ancorele noastre. 

Jasper se apropie de sergent, îi luă mâna şi o strânse cu 
tărie, copleşit vădit de un simţământ puternic, aproape de 
nestăpânit. 

— Sergent Dunham - zise el, solemn - eşti un om bun, 
deşi m-ai tratat cu asprime. Îţi iubeşti fiica? 

— Mai presus de orice, Eau-douce - răspunse sergentul, 
cu glas stins. 

— Atunci vrei să-i dai ei, să ne dai nouă, tuturor, singura 
şansă de supravieţuire care ne mai rămâne? 

— Dar ce vrei să fac, tinere? Ce am de făcut? Până acum 
nu am ascultat decât de judecata mea. Ce-mi ceri? 

— Să fi de partea mea timp de cinci minute împotriva 
meşterului Cap şi vom face tot ceea ce e omeneşte cu 
putinţă să salvăm cuterul. 

Sergentul şovăi, fiindcă ţinea prea mult la părerile sale 
despre disciplină, pentru a contramanda atât de repede 
hotărârile luate. Pe de altă parte, nu-i plăcea de loc nici să 
dea impresia că şovăie; şi, pe lângă toate acestea, mai 
avea şi un adânc respect pentru priceperea marinărească a 


cumnatului său. În timp ce mai stătea în cumpănă, Cap 
plecă de la postul său de lângă timonier, pe care-l mai 
păstrase o vreme şi se apropie de grup. 

— Meştere Eau-douce - zise el, când fu destul de aproape 
ca să fie auzit - am venit să te întreb dacă ştii vreun loc 
prin apropiere, unde am putea să lăsăm cuterul să eşueze. 
A sosit clipa ca, siliţi, să alegem această alternativă tragică. 

Momentul acela de nehotărâre din partea lui Cap asigură 
triumful lui Jasper. Privindu-l pe sergent, tânărul văzu din 
înclinarea capului acestuia că e de acord cu tot ceea ce-i 
ceruse şi clipele erau atât de preţioase, încât porni 
numaidecât la acţiune. 

— Să iau eu cârma? îl întrebă el pe Cap. Ca să încerc să 
ajungă la golfuleţul de colo, adăpostit de vânt? 

— Bine, du-te şi ia cârma - zise celălalt, tuşind, ca să-şi 
dreagă glasul, fiindcă se simţea copleşit de o răspundere 
care apăsa cu atât mai greu pe umerii săi, cu cât nu se 
pricepea la navigația pe lac. Du-te, Eau-douce, deoarece, 
ca să fiu sincer, nu văd ce am putea face altceva mai bun. 
Trebuie să eşuăm sau să ne scufundăm! 

Jasper nu mai avu nevoie de nimic altceva; alergă 
imediat la pupa şi puse mâna pe cârmă. Pilotul căpătase 
dinainte ordine pentru ceea ce avea de făcut şi, la un semn 
al tânărului său comandant, singura pânză care fusese 
menţinută atât de multă vreme fu strânsă şi ea. In aceeaşi 
clipă, Jasper, chibzuind bine, lăsă cârma în voia vântului, 
capătul velastraiului fu slăbit în partea dinainte şi cuterul 
uşor plonjă de îndată şi căzu pe coasta unor valuri, de 
parcă-şi dădea seama că acum îl comandau mâini 
cunoscute. Trecură cu bine acest moment primejdios şi în 
clipa următoare, micul vas porni spre stânci cu o iuţeală 
care părea că-i va aduce distrugerea imediată. Acum 
distanţa era atât de mică, încât cinci sau şase minute îi 
ajunseră lui Jasper pentru tot ceea ce avea nevoie; puse din 
nou mâna pe cârmă, o propti şi prora se înălţă în direcţia 
vântului, în ciuda violenţei valurilor, tot atât de grațios, cum 
îşi schimbă o lebădă direcţia pe un lac cristalin. Un semn 
din partea lui Jasper provocă o activitate vie la prora şi 


ancorele fură aruncate în dreapta şi în stingă cuterului. De 
forţa înspăimântătoare a curentului îşi dădu acum seama 
chiar şi Mabel, fiindcă cele două saule se sloboziră tot atât 
de repede ca nişte odgoane de remorcat. De îndată ce se 
îndreptară sub o uşoară întindere, cele două ancore fură 
lăsate în apă şi cablul lor se desfăşură, până la capăt. Nu 
era o treabă prea grea să fixezi o ambarcaţiune atât de 
uşor cu ancore bune. De o calitate superioară celor 
obişnuite; şi în mai puţin de zece minute de când Jasper 
trecuse la cârmă, cuterul se înălţă cu prora spre larg, cu 
cele două cabluri de ancoră întinse şi atât de ţepene, ca 
două bare de fier. 

— E rău! E rău, meştere Jasper! striga Cap, înfuriat, când 
înţelese renghiul care-i fusese jucat. E rău, domnule! ţi 
ordon să tai cablurile şi să laşi cuterul să eşueze fără o clipă 
de întârziere! 

Dar nimeni nu părea dispus să-i dea ascultare câtă 
vreme Eau-douce se dovedea în stare să comande şi 
echipajul lui i se supunea. Văzând că nimeni din echipaj nu-l 
ia în seamă, Cap, care credea că se aflau în cea mai mare 
primejdie, se întoarse furios spre Jasper şi-l trase din nou la 
răspundere. 

— N-ai vrut să mergi spre golfuleţul pe care pretindeai 
că-l cunoşti! strigă bătrânul marinar, însoţindu-şi vorbele cu 
injurii pe care socotim că nu este necesar să le repetăm. 
Dar ai îndreptat vasul spre capul acesta, unde, dacă ne 
izbim de el, vor pieri toţi până la unul! 

— Şi dumneata vrei să tăiem acum cablurile şi să eşuam 
cu toţii chiar în locul acesta? întrebă Jasper, cu oarecare 
ironie. 

— Aruncaţi o sondă cu plumb peste bord şi verificaţi 
deriva! urlă din nou Cap către mateloţii din echipaj, care se 
aflau la prora şi la un semn din partea lui Jasper, care întări 
ordinul, el fu îndeplinit imediat. 

Toţi cei de pe punte se adunară aproape de locul de unde 
se aruncase sonda, urmărind cu răsuflarea tăiată rezultatul 
sondajului. Plumbul nu atinse fundul, sfoara lui se întinse şi 
cam în două minute se putu observa că ambarcaţiunea 


derivase cu toată lungimea sa către capul acela. Jasper se 
întunecă la faţă, fiindcă ştia foarte bine că nimic nu ar 
putea salva ambarcaţiunea, dacă ar intra în vârtejul format 
de stâncile care se vedeau apărând şi dispărând din apă, la 
o lungime de un cablu, în direcţia pupei cuterului. 

— Trădătorule! urlă Cap, ameninţându-l cu degetul pe 
tânărul comandant, restul vorbelor sale fiind înăbuşite de 
furie. Vei răspunde cu viaţa pentru fapta ta! adăugă el, 
după o scurtă pauză. Dac-aş fi comandantul acestei 
expediţii, sergent, l-aş spânzura de îndată de verga asta, ca 
să nu scape înecându-se! 

— Stăpâneşte-te, frate, nu-ţi pierde firea! răspunse 
sergentul. Te rog foarte mult să m-asculţi. Jasper se pare că 
a făcut tot ce a fost posibil şi poate că nu ne paşte un rău 
atât de mare pe cât crezi. 

— De ce nu ne-a îndreptat spre golful despre care ne-a 
vorbit? De ce ne-a adus aici, în bătaia vântului dinspre 
capul ăsta blestemat şi într-un loc unde lărgimea dintre 
stânci nu e decât pe jumătatea celei din alte părţi, de parcă 
se grăbeşte să ne înece pe toţi? 

— Am îndreptat nava încoace, tocmai pentru că aici 
lărgimea dintre stânci este mai mică - răspunse Jasper cu 
blândeţe, deşi nu putuse rămâne calm faţă de limbajul 
celuilalt. 

— Vrei să-i spui unui bătrân lup de mare ca mine că Scud 
va putea rezista în mijlocul acestor stânci? 

— Nu, domnule, cred că se va umple cu apă şi se va duce 
la fund, dacă va fi îndreptat spre prima lui linie şi sunt 
convins că dacă intră mai adânc spre țărm, nu vor ajunge 
acolo decât resturi din el. Dar eu nădăjduiesc să scap de 
stâncile astea. 

— Având o derivă mare cât lungimea vasului numai într- 
un minut? 

— Ancorele nu şi-au produs încă efectul lor total, dar pe 
de altă parte, nici nu crea că vor izbuti să ţină nava cu totul 
la suprafaţă. 

— Atunci pe ce te bizui? Crezi că vei putea să amarezi un 
cuter, la prora şi la pupa numai prin credinţă, speranţă şi 


mărinimie? 

— Nu, domnule, dar mă bizui pe curentul submarin. Am 
dus nava spre capul acesta, fiindcă ştiam despre curentul 
submarin că e mai puternic decât oricând în timp de 
furtună şi fiindcă putem să ajungem pe aici mult mai 
aproape de uscat, fără să intrăm printre stânci. 

Jasper vorbise cu violenţă, dar fără nicio pică. Vorbele 
sale produseră asupra lui Cap, vădit o adâncă uluire. 

— Un curent submarin! repetă el. Cine dracu a auzit 
vreodată că un vas nu a naufragiat din cauza unui curent 
de adâncime! 

— Poate că asta nu se întâmplă pe ocean, domnule - 
răspunse Jasper, cu modestie - dar aici noi am văzut că se 
poate întâmpla. 

— Jasper are dreptate, frate - interveni sergentul. Deşi nu 
înţeleg prea bine cum se petrec lucrurile, i-am auzit adesea 
pe marinarii de pe lac vorbind despre aşa ceva. Cred că am 
face bine să ne bizuim pe Jasper, ca să ne salveze din 
încercarea asta. 

Cap bombăni şi înjură, dar în lipsa altei soluţii, fu silit să 
consimtă. Apoi Jasper fu întrebat ce înţelege el printr-un 
curent de adâncime şi acesta fi dădu toate lămuririle. Apa, 
împinsă către țărm de uragan, era în mod obligatoriu silită - 
ca să-şi recapete vechiul nivel - să se întoarcă spre lac prin 
anumite canale tainice. Fiindcă n-o putea face la suprafaţă, 
unde vântul şi valurile o împingeau mereu spre țărm, ea 
forma dedesubt, în mod necesar, un fel de vârtej, 
scurgându-se astfel din nou către vechiul ei pat. Curentul 
acesta de adâncime fusese numit subcurent şi, deoarece 
avea un efect neîndoios asupra fundului unei nave care 
disloca un volum de apă asemănător cu al cuterului, Jasper 
se bizuia pe ajutorul lui ca să nu lase cablurile ancorelor să 
se rupă. Pe scurt, curenţii de la suprafaţă şi de la adâncime 
se neutralizau reciproc. 

Oricât de simplă şi ingenioasă părea teoria aceasta, nu 
prea existau dovezi că ar avea vreun rezultat practic. 
Deriva continua, deşi era mai mică, datorită faptului că 
ancorele şi saulele care le ţineau o ajutau împotriva 


curentului. În sfârşit, omul de la sondă strigă vestea 
îmbucurătoare că ancorele nu mai trăgeau şi că nava se 
îndreptase. In clipa aceea, stâncile cele mai apropiate se 
găseau cam la o sută de picioare de pupa cuterului şi când 
valurile, retrăgându-se, luau cu ele spuma care le 
acoperea, păreau şi mai apropiate. Jasper sări la prora 
navei, aruncă o privire peste părţile laterale şi zâmbi 
triumfător, arătând plin de însufleţire cablurile de ancoră. În 
loc să aibă ca mai înainte rigiditatea unor bare de fier, se 
slăbiseră, făcând o curbă, ceea ce pentru orice marinar 
însemna fără pic de îndoială, că pe măsură ce valurile 
veneau, cuterul se înălța şi se cobora acum o dată cu ele, 
cu uşurinţa unei nave ce se găseşte într-un curent de flux, 
puterea vântului fiind atenuată de presiunea opusă a apei. 

— lată curentul de adâncime! exclamă Jasper, încântat, 
străbătând în fugă, ca să manevreze cârma aşa ca 
ambarcaţiunea să poată exploata şi mai mult poziţia 
ancorelor sale. Providența ne-a dus chiar deasupra unui 
subcurent şi primejdia a trecut. 

— Da, da, providenţa este un bun marinar - mormăi Cap 
- şi-i ajută adesea pe ignoranţi să iasă din încurcătură. 
Curent de suprafaţă sau subcurent. Uraganul s-a potolit şi, 
din fericire pentru noi, ancorele au găsit un fund bun. 
Totuşi, îndrăcita asta de apă dulce se manifestă în chip tare 
ciudat! 

Când au noroc, oamenilor arareori le vine să se certe; 
numai în situaţii grele sunt gata de gâlceavă şi răutăcioşi. 
Cea mai mare parte dintre cei ce se aflau pe bord erau 
convinşi că numai priceperea şi cunoştinţele lui Jasper îi 
salvaseră de la naufragiu şi nu mai luau în seamă părerile şi 
observaţiile lui Cap. 

E drept că se mai scurse o jumătate de oră plină de 
îndoială şi teamă, în care timp plumbul sondei fu urmărit cu 
îngrijorare, dar după aceea un simţământ de siguranţă 
puse stăpânire pe toţi şi oamenii, vlăguiţi de oboseală 
adormiră, fără să mai viseze moartea pe care o văzuseră 
atât de aproape. 


CAPITOLUL XVIII 


Făcută-i toată această fiinţă din lacrimi şi suspine; 
Făcută-i ea şi din credinţă şi din îndatoriri. 

Precum făcută e din fantezie. 

Şi tot făcută e din pasiune şi din mari dorinţe, 

Din adoraţie, din datorie şi din obiceiuri. 

Din multă umilinţă şi răbdare, ca şi din nerăbdare. 
Din puritate, suferinţi şi datine străbune. 


Shakespeare 


Spre amiază uraganul se potoli, apoi pieri tot atât de 
brusc precum se stârnise. În mai puţin de două ore încetă şi 
vântul şi suprafaţa lacului, cu toate că se frământa încă, nu 
mai era acoperită de spumă lucitoare; iar după alte două 
ore, lacul, cât se vedea cu ochii, parcă tulburat, dar nu mai 
era  răscolit de violenţa furtunii. Totuşi, valurile se 
rostogoleau neîncetat spre țărm şi linia stâncilor se vedea 
mereu; deşi coama valurilor ce se izbeau de ele nu se mai 
spărgea înspumată, zbaterea apelor se datora acum doar 
impulsului primit de la vânt, înainte ca acesta să se fi 
domolit. 

Deoarece nu se putea îndrepta capul navei spre larg, 
fiindcă valurile erau încă mari, din cauza unei brize uşoare 
dinspre răsărit, au renunţat de a întinde pânzele în după- 
amiaza aceea. 

Jasper luase din nou comanda cuterului, acum netulburat 
de nimeni şi era ocupat cu ridicarea ancorelor pe care le 
scoase din apă una după alta. Cablurile de edec, care 
susţinuseră ancorele, fură şi ele ridicate şi totul era gata 
pentru o pornire neîntârziată, de îndată ce vremea ar 
îngădui-o. Între timp, cei ce nu aveau niciun fel de legătură 
cu aceste treburi îşi căutară diferite distracţii în măsura 
îngăduită de împrejurări. 

După cum se întâmplă de obicei cu cei ce nu sunt 


obişnuiţi să stea închişi pe o navă, Mabel arunca priviri 
pline de dorinţă spre mal şi după puţină vreme întrebă dacă 
nu ar fi posibil să debarce. Călăuză se afla în clipa aceea 
prin preajmă şi o asigură că nimic nu ar fi mai uşor, 
deoarece aveau o pirogă de punte, care era mijlocul cel mai 
bun de a naviga pe valurile din apropierea țărmului. După 
şovăielile şi îndoielile de rigoare, sergentul, căruia i se ceru 
părerea, îşi dădu consimţământul şi se făcură pregătirile 
pentru imediata punere în practică a acestei intenţii. 

Grupul care trebuia să debarce era alcătuit din sergentul 
Dunham, fiica lui şi Călăuză. Obişnuită acum cu piroga, 
Mabel se aşeză la locul ei, la mijloc, fără nicio teamă. Tatăl 
său se duse la prora, iar Călăuză rămase la cârmă, în spate. 
Nu era prea mare nevoie să vâăsleşti, fiindcă valurile 
împingeau luntrea înainte cu atâta putere, încât orice 
străduinţă de a-i da o anumită direcţie era zadarnică. Pe 
când se îndreptau spre mal, Mabel se căi de temeritatea ei, 
dar Călăuză o încurajă, dovedind atâta calm, stăpânire de 
sine şi tărie sufletească, încât orice femeie ar fi ezitat să-şi 
mărturisească teama. Eroina noastră nu era laşă şi, dându- 
şi seama de ineditul situaţiei, pe când aluneca pe valuri, fu 
cuprinsă de o neaşteptată încântare. Uneori, când barca 
plutea ca o coajă de nucă pe coama valurilor înspumate, 
despicând apa ca o rândunică, simţea că-şi pierde 
răsuflarea, iar apoi se îmbujora şi izbucnea în râs când 
luntrea era lăsată în urmă de apa strălucitoare care se 
retrăgea, parcă ruşinată că fusese învinsă în această 
întrecere îndrăzneață. Ea trecu numai câteva minute prin 
această emoție, fiindcă, deşi distanţa dintre cuter şi uscat 
era mai mare de un sfert de milă, aceasta fu parcursă 
foarte repede. 

De îndată ce puse piciorul pe uscat, sergentul îşi sărută 
fata, plin de dragoste, fiindcă era un soldat prea convins ca 
să nu se simtă mai bine cu pământul sub picioare decât 
plutind pe apă şi, luându-şi puşca, îi anunţă că-şi pusese în 
gând să petreacă o oră în pădure, vânând. 

— Călăuză va rămâne lângă tine, fetiţa mea şi fără 
îndoială că-ţi va povesti câteva din tradiţiile din această 


parte a lumii şi unele din aventurile sale cu indienii Mingo. 

Vânătorul făgădui, râzând, că va avea grijă de Mabel şi 
tatăl acesteia se caţără după câteva minute pe o înălţime, 
dispărând în pădure. Cei doi porniră într-altă direcţie şi 
urcând la rândul lor un povârniş sterp, ajunseră într-un loc 
pleşuv de pe promontoriu, de unde li se desfăşura dinaintea 
ochilor o panoramă întinsă, cu totul deosebită. Mabel se 
aşeză pe un rest de stâncă prăvălită, pentru ca să se mai 
odihnească şi să mai răsufle puţin, în timp ce însoţitorul 
său, asupra căruia evenimentele anterioare păreau să nu fi 
făcut nicio impresie, rămase lângă dânsa, în picioare, 
sprijinindu-se, după cum îi era obiceiul şi nu fără o oarecare 
graţie, de flinta sa lungă. Trecură câteva minute fără ca 
vreunul dintre ei să scoată vreo vorbă, Mabel fiind cu totul 
absorbită de priveliştea pe care o admira. 

Locul unde se găseau cei doi era destul de ridicat ca să-ţi 
poţi arunca privirea pe o mare parte a lacului ce se întindea 
spre nord-est, parcă fără de sfârşit, sclipind sub razele 
soarelui de după-amiază, totuşi păstrând încă urmele 
frământării prin care trecuse în timpul ultimei furtuni. 
Uscatul contura lacul ca un corn uriaş ce se pierdea în 
depărtări, spre nord şi sud-est. Cât străbătea ochiul, nu se 
vedea altceva decât pădure şi nici cel mai mic semn de 
civilizaţie nu întrerupea uniformitatea şi măreţia fără de 
seamăn a naturii. Uraganul împinsese cuterul dincolo de 
linia forturilor cu care francezii urmăreau să încercuiască 
posesiunile engleze din America de Nord; fiindcă, în funcţie 
de canalele de navigaţie dintre marile lacuri, garnizoanele 
lor se găseau pe malurile Niagarei, în timp ce eroii noştri 
ajunseseră la un punct aflat cu multe leghe la apus de 
această celebră strâmtoare. Cuterul era amarat cu o 
singură ancoră dincolo de pânza de valuri, asemuindu-se cu 
o jucărie bine concepută şi executată cu migală, ce părea 
destinată să fie mai degrabă pusă sub o cupolă de sticlă, 
decât să se lupte cu stihiile furioase pe care abia le 
înfruntase, în timp ce piroga, trasă pe plaja îngustă, destul 
de departe ca să nu fie ajunsă de valurile ce se spărgeau 
pe uscat, semăna cu o pată de nisip. 


— Aici ne aflăm foarte departe de orice aşezare 
omenească! exclamă Mabel, când, după ce admirase 
îndelung şi cu luare-aminte priveliştea din jurul ei, 
particularităţile acesteia impresionară via ei imaginaţie. 
Asta este într-adevăr o aşa-numită graniţă! 

— În apropierea mării şi în jurul marilor oraşe afli 
privelişti mai frumoase decât asta? întreba Călăuză, cu 
interesul pe care-l avea totdeauna faţă de un asemenea 
subiect. 

— N-aş putea spune. Acolo ai ocazii mai multe să-ţi aduci 
aminte de semenii tăi decât aici; dar, poate, mai puţine 
care să-ţi amintească de Dumnezeu. 

— Negreşit, Mabel, asta este şi părerea mea. Ştiu că nu 
sunt decât un sărman vânător, neinstruit şi ignorant, dar în 
pădure îl simt pe Dumnezeu nespus de aproape de mine. 

— Dar cine s-ar putea îndoi de asta? răspunse Mabel şi, 
mirată de energia cu care vorbise vânătorul, îşi întoarse 
privirea de la peisaj spre chipul cu trăsături aspre dar 
cinstite ale acestuia. Cred că nicăieri nu te poţi simţi mai 
aproape de Dumnezeu ca într-un astfel de loc, fiindcă prin 
oraş atenţia omului este atrasă de tot felul de lucruri. 

— Spui tot ceea ce aş vrea eu să exprim, Mabel, însă mai 
clar, făcându-mă să mă ruşinez, de dorinţa mea de a-i face 
pe alţii să afle ce simt eu în privinţa asta. Am cutreierat 
acest loc înainte de război, în căutare de blănuri; şi aici am 
mai fost; nu chiar în locul acesta, fiindcă am acostat mai 
departe, colo, unde se vede stejarul acela uscat, care se 
înalţă mai sus de pâlcul de brazi... 

— Oare cum de eşti în stare, Călăuză, să-ţi aminteşti de 
toate aceste amănunte cu atâta siguranţă? 

— Acestea sunt străzile, casele, palatele şi bisericile 
noastre. Cum să nu-mi amintesc de ele! N-aş putea să le 
uit! O dată m-am înţeles cu Marele-Şarpe să ne întâlnim la 
amiază, după şase luni, la piciorul unui anumit pin, pe când 
ne găseam la trei sute de mile depărtare de locul întâlnirii. 
Copacul acela se afla şi se mai află şi astăzi, dacă nu 
cumva providenţa l-a trăsnit, în mijlocul unei păduri, la o 
distanţă de cincizeci de mile de orice aşezare omenească, 


însă într-un loc unde se adună foarte mulţi castori. 

— Şi v-aţi întâlnit la locul şi ora stabilite? 

— Păi, soarele nu răsare şi nu apune? Când am ajuns la 
copac, Marele-Şarpe se sprijinea de trunchiul lui, cu 
jambierele rupte şi mocasinii plini de noroi. Indianul 
Delawar trecuse printr-o mlaştină şi avusese mult de furcă 
să iasă din ea, însă, după cum soarele răsare dimineaţa 
deasupra dealurilor din răsărit şi apune seara, lăsându-se 
după dealurile din apus, tot aşa şi el a ajuns la locul şi 
timpul potrivite. Să nu te temi niciodată de Chingachgook, 
nu l-a înşelat nicicând pe vreun prieten, după cum nu a 
cruțat vreun duşman. E tot atât de punctual şi cu unul şi cu 
altul. 

— Şi acum unde e Marele-Şarpe, de ce nu-i cu noi? 

— Urmăreşte pistele indienilor Mingo. Ceea ce ar fi 
trebuit 
să fac şi eu, dacă nu aş fi avut o mare slăbiciune 
omenească. 

— Călăuză, mie mi se pare că nu ai niciun fel de 
slăbiciune şi eşti mai presus de ele. Niciodată nu am întâlnit 
vreun om care să mi se pară atât de puţin supus 
slăbiciunilor firii omeneşti. 

— Dacă e vorba de sănătate şi tărie, Mabel, da, aşa este, 
fiindcă providenţa a fost bună cu mine, deşi cred că viaţa în 
aer liber, urmăririle, vânătorile îndelungate, hrana pe care o 
găseşti în pădure, somnul şi o conştiinţă curată pot fi cauza 
care ţine doctorii la distanţă. Dar, la urma urmei, sunt şi eu 
om; da, îmi dau seama că sunt om ca toţi ceilalţi în privinţa 
unor anume simţăminte. 

Mabel îl privi uimită şi nu am face decât să conturăm mai 
bine caracterul femeii dacă am adăuga că şi pe chipul ei 
gingaş se aşternuse de asemenea o curiozitate deschisă, cu 
toate că limba părea să fie mai rezervată. 

— Viaţa asta sălbatică pe care o duci, Călăuză, e 
atrăgătoare exclamă ca, cu obrajii îmbujoraţi de entuziasm. 
Descopăr că mă transform repede într-o fată de la graniţă 
şi încep să iubesc măreaţa tăcere a pădurilor. Acum, 
oraşele mi se par plictisitoare şi deoarece tatăl meu îşi va 


petrece restul zilelor aici, unde a trăit atât de multă vreme, 
încep să cred că aş fi fericită să rămân cu el şi să nu mă 
mai întorc la coasta oceanului. 

— Pădurile nu sunt nicicând tăcute, Mabel, pentru cei ce 
le înţeleg graiul. Zile întregi le-am cutreierat singur, fără să 
simt nevoia vreunui tovarăş; iar în ceea ce priveşte 
convorbirile, cei care le înţeleg vorba nu au nevoie de 
cuvântări mai pline de judecată şi mai instructive. 

— Cred, Călăuză, că te simţi mai fericit când eşti singur 
decât când te afli împreună cu alţi oameni. 

— Nu asta vreau să spun, nu tocmai asta! Într-o vreme, 
am crezut că e destul să-l am pe Dumnezeu în pădure şi 
nu-mi doream decât atât, să mă bucur de bunătatea şi de 
ocrotirea Lui. Dar în mine s-au născut simţăminte noi şi 
cred că natura vrea să fie propria ei stăpână. Toate fiinţele 
de pe pământ îşi găsesc perechea, Mabel şi soarta omului e 
să facă şi el la fel. 

— Şi nu te-ai gândit niciodată să-ţi cauţi o soţie, Călăuză, 
cu care să-ţi împărţi soarta? întrebă fata cu simplitatea şi 
nevinovăția pe care o inimă curată şi spontaneitatea le 
exprimă cu atâta generozitate şi cu simţământul de 
afecţiune atât de firesc femeii. Mie mi se pare că nu-ţi 
lipseşte decât un cămin, la care să te întorci din 
peregrinările dumitale, pentru ca să fi cu totul fericit. Dacă 
aş fi bărbat, aş fi încântat să cutreier aceste păduri după 
bunul plac, sau să navighez pe lacul acesta frumos. 

— Te înţeleg, Mabel şi Dumnezeu să te binecuvânteze că 
te gândeşti la fericirea unor oameni atât de umili ca noi. 
Da, este adevărat, avem şi noi plăcerile şi aptitudinile 
noastre, dar am putea fi şi mai fericiţi; da, cred că am 
putea fi mai fericiţi. _ 

— Mai fericiţi? Şi în ce fel, Călăuză? In aerul acesta curat, 
cu aceste păduri umbroase şi răcoroase, prin care te poţi 
plimba, cu lacul acesta splendid, pe care-l poţi privi şi pe 
care poţi naviga, oamenii ar trebui să fie cu totul fericiţi, în 
măsura îngăduită de slăbiciunile lor. 

— Orice creatură are firea ei, Mabel; bărbaţii o au şi ei pe 
a lor - răspunse Călăuză, uitându-se la fermecătoarea lui 


însoţitoare, ai cărei obraji se îmbujoraseră şi ochii ghidului 
străluceau de ardoarea simţămintelor răscolite de situaţia 
neobişnuită în care se afla - toţi bărbaţii trebuie să se 
supună firii lor. Vezi porumbelul de colo, care s-a lăsat pe 
mal, pe aceeaşi linie cu castanul prăbuşit? 

— Desigur, este singura creatură care se mişcă acum, în 
afară de noi, pe locurile acestea adâncite în nesfârşită 
singurătate. 

— Nu-i tocmai aşa, Mabel, nu-i tocmai aşa; providenţa nu 
a dat viaţă creaturilor ca să trăiască singure. Uite-o şi pe 
tovarăşa lui care tocmai îşi ia zborul. Ea îşi caută hrana în 
apropierea plajei, dar nu va rămâne multă vreme departe 
de perechea ei. 

— Te înţeleg, Călăuză - zise Mabel, zâmbind cu duioşie, 
dar tot atât de liniştită de parcă ar fi vorbit cu tatăl ei. Însă 
un vânător poate să-şi găsească o tovarăşă chiar şi în 
această regiune sălbatică. După câte ştiu, fetele indienilor 
sunt afectuoase şi credincioase, fiindcă aşa se poartă şi 
soţia lui Vârf-de-Săgeată cu el, care umblă mai mult 
încruntat decât zâmbitor. 

— Nu, Mabel, dintr-o astfel de unire nu ar ieşi niciodată 
ceva bun. Tot ce se aseamănă trebuie să se unească 
neapărat; chiar şi ţările trebuie să se unească, pentru ca să 
se ajungă la fericire. Dac-aş găsi într-adevăr o fiinţă ca 
dumneata, care ar vrea să fie soţia unui vânător şi n-ar 
dispreţui ignoranţa şi lipsa mea de educaţie, atunci, într- 
adevăr, toate suferinţele mele din trecut mi s-ar părea ca 
saltul unei tinere căprioare, iar viitorul ca aurit de razele 
soarelui! 

— O fiinţă ca mine! O fată de vârsta mea şi atât de 
indiscretă cum sunt eu, ar fi cu greu o tovarăşă potrivită 
pentru cel mai îndrăzneţ cercetaş şi cel mai îndemânatic 
vânător de la această graniţă. 

— Ah, Mabel, eu cred că nu am făcut decât să 
îmbunătăţesc firea unui indian piele roşie, altoind-o cu 
aceea a unui om alb! Reputația pe care mi-o recunoşti mi- 
ar îngădui să găsesc o soţie în orice sat indian. 

— Oh, nu, nici vorbă că nu trebuie să te gândeşti să iei 


de soţie o fată atât de ignorantă, de frivolă şi vanitoasă 
cum sunt eu! Mabel ar fi adăugat: „şi atât de tânără”, dar 
delicateţea ei înnăscută îi stinse cuvintele pe buze. 

— Şi de ce nu, Mabel? Dumneata nu cunoşti obiceiurile 
de aici, de la graniţă, dar cunoşti mai mult decât oricare 
dintre noi istorioarele hazlii şi obiceiurile de la oraş; în ceea 
ce priveşte frivolitatea, eu nu ştiu ce înseamnă, dar dacă 
înseamnă frumuseţe, ah, Doamne! cred că nu este un cusur 
pentru mine. Nu eşti de loc vanitoasă, după cum îmi dau 
seama după îngăduinţa cu care asculţi povestirile mele 
neghioabe despre vânătoare şi urmărirea pistelor; iar în 
privinţa experienţei, asta vine o dată cu anii. De altfel, sunt 
convins că oamenii se gândesc prea puţin la toate astea, 
când pornesc să-şi aleagă femeie. 

— Călăuză, desigur că vorbele, privirile dumitale nu 
înseamnă nimic... glumeşti, nu-i aşa? 

— Nimic nu mă bucură mai mult decât să mă aflu în 
preajma ta, Mabel şi aş dori în noaptea asta mult mai bine 
decât în ultima săptămână, dacă aş şti că-ţi face plăcere 
convorbirea noastră ca şi mie. 

Nu spun că Mabel Dunham nu crezuse că ar putea să-i 
placă lui Călăuză. Cu instinctul şi perspicacitatea ei de 
femeie descoperise asta de mai multă vreme şi poate că se 
gândise uneori că în stima şi atenţia pe care i le arăta se 
amesteca puţin şi din afecțiunea pe care bărbaţi nu pot, 
fără ca să fie grosolani, să n-o arate femeii în anumite 
ocazii, dar acestei fete vioaie şi sincere nu-i trecuse 
niciodată prin minte că el s-ar gândi în mod serios s-o ia de 
soţie. Acum însă în mintea ei răsări o licărire de adevăr, 
provocată poate mai puţin de vorbele însoţitorului său 
decât de felul lui de a se purta. Privind cu seriozitate în 
ochii cinstiţi ai omului din faţa sa, cu trăsăturile feţei 
înăsprite şi grave, îi vorbi din nou, însă cu o gingăşie care-l 
atrase pe acest bărbat mai puternic decât cuvintele ei 
pregătite să respingă. 

— Trebuie să ne înţelegem bine - zise ea, plină de 
sinceritate - atât de bine, încât să nu existe niciun fel de 
nor între noi. Dumneata eşti prea cinstit şi prea sincer ca să 


nu ai dreptul să ţi se răspundă la fel. Fără îndoială că toate 
astea nu înseamnă nimic şi nu au o altă legătură cu 
simţămintele dumitale, în afară de prietenia pe care un om 
cu firea şi înţelepciunea dumitale ar simţi-o pentru o fată ca 
mine. 

— Cred că toate astea sunt cât se poate de fireşti, Mabel 
şi sunt convins de ceea ce spun; sergentul mi-a mărturisit 
că a avut simţăminte asemănătoare faţă de mama ta şi 
cred că am observat şi eu aceleaşi porniri la tinerii pe care 
i-am călăuzit uneori prin pădure. Da, da, dă-mi voie să-ţi 
spun că este foarte firesc, din care cauză, lucrurile au venit 
ca de la sine şi sunt foarte mulţumit. 

— Călăuză, cuvintele dumitale mă pun în încurcătură! 
Vorbeşte mai limpede, sau părăseşte acest subiect pentru 
totdeauna. Cred că nu... nu poţi să spui... nu vrei să mă faci 
să înţeleg că... - chiar şi vioaia Mabel se încurcă în vorbă şi 
tăcu, stânjenită, din cauza pudicităţii ei feciorelnice, înainte 
de a adăuga ceea ce ar fi vrut atât de mult să spună. Dar, 
luându-şi inima în dinţi şi hotărâtă să afle totul cât mai 
curând şi mai limpede, continuă după o clipă de şovăială: 
Cred, Călăuzit, că nu vrei să mă faci să înţeleg că te-ai 
gândit serios să mă iei de nevastă! 

— Da, mă gândesc, Mabel. Asta este, tocmai asta este şi 
ai lămurit totul mult mai bine decât mine, care n-aş fi fost 
în stare s-o fac niciodată, cu purtarea mea de om al pădurii 
şi cu firea mea de om de graniţă. M-am înţeles cu sergentul 
în privinţa asta, dacă planul îţi surâde, după cum 
presupune el, deşi eu mă îndoiesc că aş putea fi pe placul 
unei fete care ar merita pe soţul cel mai bun din America. 

Mabel trecu într-o clipă de la stânjenire la uimire, apoi şi 
mai repede, de la uimire la mâhnire. 

— Tatăl meu? exclamă ca. Scumpul meu tată s-a gândit 
să fiu soţia dumitale, Călăuză? 

— Da, Mabel, într-adevăr. Chiar el s-a gândit că asta ar 
putea să te bucure şi aproape că m-a împins să-mi închipui 
că lucrul acesta ar putea fi adevărat. 

— Dar dumitale, fără îndoială că dumitale puţin îţi pasă 
dacă această ciudată presupunere s-ar înfăptui sau nu! 


— Ce vrei să spui? 

— Vreau să spun că ai vorbit despre căsătoria noastră 
mai mult ca să-i faci plăcere tatălui meu decât din alt 
motiv; că nu vei suferi de loc, oricare ar fi răspunsul meu, 
nu-i aşa? 

Vânătorul se uită drept în ochii minunaţi ai fetei, ai cărei 
obraji se îmbujoraseră din cauza înflăcărării şi a noilor sale 
simţăminte şi nu era cu putinţă să te înşeli asupra 
admiraţiei care se aşternu pe faţa lui de om cinstit. 

— M-am crezut adesea fericit, Mabel, pe când 
străbăteam pădurea după o vânătoare izbutită, respirând 
aerul proaspăt al dealurilor, plin de vigoare şi de sănătate, 
dar acum îmi dau seama că totul a fost doar nerozie şi 
deşertăciune faţă de încântarea care m-ar cuprinde la 
gândul că ai o părere mai bună despre mine decât despre 
cei mai mulţi bărbaţi. 

— Fără îndoială, Călăuză! Am o părere într-adevăr mai 
bună despre dumneata decât despre cei mai mulţi bărbaţi; 
nu sunt sigură că nu este mai bună decât despre oricare 
altul, fiindcă fidelitatea, cinstea, naturaleţea, spiritul de 
dreptate; curajul dumitale nu le-ar mai putea avea nimeni 
pe acest pământ. 

— Ah, Mabel, cuvintele tale sunt prea dulci şi 
încurajatoare, auzindu-le din gura ta şi s-ar părea că 
sergentul nu s-a înşelat până la urmă chiar atât de mult pe 
cât mă temeam. 

— Nu, Călăuză, în numele a tot ceea ce este sfânt şi 
drept, nu trebuie să fie o neînțelegere între noi într-o 
problemă atât de importantă. Te stimez şi te preţuiesc 
aproape tot atât de mult ca pe propriul meu tată, dar n-aş 
putea fi niciodată soţia dumitale, fiindcă... 

Schimbarea pe care cuvintele ei o provocară pe chipul 
însoţitorului său fu atât de neaşteptată şi de mare, încât, 
atunci când văzu efectul lor, deşi simţea dorinţa irezistibilă 
de a fi cât mai lămurită, amuţi: teama de a-i pricinui unui 
om o suferinţă era îndestulătoare ca s-o determine să tacă. 
O vreme, nu scoaseră o vorbă şi umbra de dezamăgire de 
pe obrazul aspru al vânătorului crescu, exprimând o durere 


atât de crâncenă, că o înspăimântă pe Mabel. Călăuză avu 
o senzaţie de sufocare atât de puternică, încât îşi duse 
mâna la gât, ca cineva care încearcă să-şi aline o suferinţă 
fizică. Degetele lui crispate o uluiră pe tânăra fată, cuprinsă 
de spaimă. 

— Călăuză - adăugă Mabel cu vioiciune, după ce se simţi 
în stare să-şi stăpânească vocea. Poate că am exagerat, 
fiindcă asemenea lucruri sunt oricând posibile şi se spune 
că femeile niciodată nu ştiu prea bine ce vor. Aş vrea să 
înţelegi că niciodată noi doi nu trebuie să ne gândim unul la 
altul ca soţ şi soţie. 

— Nu mă gândesc şi nu mă voi mai gândi niciodată în 
felul acesta, Mabel - răspunse el, cu răsuflarea grea, 
părând să vorbească întocmai ca un om care e pe cale să 
scape de o apăsare sufocantă. Nu, nu, nu mă voi mai gândi 
niciodată, nici la tine şi nici la altă femeie în felul acesta. 

— Călăuză, dragul meu Călăuză, trebuie să mă înţelegi, 
bine; să nu atribui cuvintelor mele un înţeles mai adânc 
decât le-am dat eu, o astfel de căsătorie ar fi lipsită de 
înţelepciune şi, poate, nefirească. 

— Da, nefirească, împotriva naturii, aşa i-am spus şi eu 
sergentului, însă el n-a voit să m-asculte. 

— Oh! Dar este mai rău decât mi-aş fi putut închipui! Dă- 
mi mâna, scumpul meu Călăuză şi arată-mi că nu mă 
urăşti! Pentru numele lui Dumnezeu, zâmbeşte-mi, te rog! 

— Să te urăsc, Mabel. Să-ţi zâmbesc? Vai de mine! 

— Hai, dă-mi mâna, mâna ta îndrăzneață, credincioasă şi 
bărbătească... amândouă mâinile, fiindcă nu mă voi linişti 
până ce nu mă voi convinge că suntem din nou prieteni şi 
că n-a fost vorba decât de o neînțelegere. 

— Mabel! zise Călăuză - uitându-se drept în ochii 
generoasei şi îndrăzneţei fete, pe când ea îi ţinea mâinile 
aspre şi arse de soare cu degetele ei delicate; şi râzând în 
felul său tăcut şi aparte, cu obrazul chinuit, care nu părea a 
fi în stare să se prefacă nici chiar când era tulburat de 
simţăminte atât de contradictorii. Mabel, sergentul s-a 
înşelat! 

Neputându-şi stăpâni simţămintele, lacrimile porniră să-i 


curgă şiroaie pe obrajii arşi de soare. Se apucă din nou de 
gât, cu degetele crispate şi pieptul i se ridică într-un efort 
suprem, de parcă voia să scape cu orice preţ de o povară. 

— Călăuză! Călăuză! strigă Mabel. Orice, dar asta n-o pot 
suporta, nu - n-o pot suporta! Vorbeşte, zâmbeşte-mi din 
nou, spune-mi un cuvânt, orice, ca să-mi arăţi că m-ai 
iertat! 

— Sergentul s-a înşelat! exclamă acesta, îngrozind-o pe 
Mabel cu râsul ce-i izbucni de pe buze în zbuciumul durerii 
sale, care era un amestec nenatural de uşurare şi chin. O 
ştiam... o ştiam şi i-am spus-o; da, sergentul s-a înşelat! 

— Dar putem fi prieteni, chiar dacă nu suntem soţ şi soţie 
- continuă Mabel. Fără să prea ştie ce spune, fiind aproape 
tot atât de tulburată ca şi el - putem fi totdeauna prieteni; 
vom fi totdeauna. 

— Ştiam eu că sergentul se înşală - repetă el, după ce 
izbuti, în sfârşit, cu mari sforţări, să se stăpânească - 
fiindcă nu am crezut niciodată că, aşa cum sunt, aş putea fi 
pe placul unei tinere fete crescute la oraş. Ar fi fost mai 
bine dacă nu încerca să îmi vâre astfel de idei în cap şi mult 
mai bine dacă nici tu nu te-ai fi purtat cu atâta atenţie şi 
prietenie cu mine; da, ar fi fost mult mai bine. 

— Dacă aş crede că vreo greşeală a mea a stârnit 
asemenea speranţe false în inima ta, cu toate că nu am 
avut niciodată intenţia asta, nu mi-aş ierta-o niciodată; 
fiindcă, te rog să mă crezi, aş prefera să sufăr eu decât să-ţi 
pricinuiesc cea mai mică suferinţă. 

— Asta e, Mabel, tocmai asta e! Vorbele şi părerile pe 
care le exprimi cu o voce atât de dulce şi într-un fel 
neobişnuit pentru mine, aici, în pădure, au săvârşit tot răul, 
dar acum văd totul clar şi încep să înţeleg mai bine 
deosebirea dintre noi; mă voi strădui să pun capăt 
gândurilor şi să mă întorc din nou în pădure, ca să 
urmăresc vânatul şi duşmanii, după cum am fost obişnuit. 
Ah, Mabel, de când te-am văzut, am urmărit o pistă greşită! 

— Dar acum vei merge pe cea adevărată. Vei uita curând 
totul şi mă vei privi ca pe o prietenă care-ţi datorează viaţa. 

— Poate că asta să fie o purtare potrivită pentru oraşe, 


însă mă îndoiesc că e tot atât de firească în pădure. Noi, 
oamenii din pădure, când descoperim o privelişte frumoasă, 
nu mai suntem în stare să ne desprindem ochii de ea, sau 
când sufletul e cuprins de un simţământ cinstit şi potrivit, 
acestuia îi e foarte greu să se despartă de el. 

— Dar eu nu am nimic comun cu o privelişte frumoasă şi 
iubirea ta nu e un simţământ potrivit pentru tine. Când te 
vei gândi mai pe îndelete vei uita totul şi-ţi vei da seama că 
nu sunt de fel potrivită să-ţi fiu soţie. 

— Aşa i-am spus şi eu sergentului, dar el m-a contrazis. 
Ştiam că eşti prea tânără şi prea frumoasă pentru un om de 
vârstă mijlocie ca mine, care nu a fost prea atrăgător nici în 
tinereţe; şi apoi firea ta nu se potriveşte cu a mea şi nici 
cabana unui vânător nu e un loc potrivit pentru o fată care 
a fost crescută oarecum printre şefi, ca tine. Dacă aş fi mai 
tânăr şi mai atrăgător, ca, de pildă, Jasper Eau-douce... 

— Lasă-l deoparte pe Jasper Eau-douce - îl întrerupse 
Mabel pe neaşteptate. Să vorbim mai bine de altceva. 

— Jasper este un flăcău de preţ, Mabel. Şi mai este şi 
chipeş - răspunse Călăuză, cu nevinovăție, uitându-se fix la 
fată, de parcă se îndoia de judecata ei, când o auzea 
vorbind cu atâta uşurinţă de prietenul său. Dac-aş fi numai 
pe jumătate atât de chipeş ca el, teama mea de acum nu ar 
fi fost atât de mare şi poate că nici atât de întemeiată. 

— Să nu vorbim de Jasper Western - repetă Mabel, 
îmbujorându-se - el poate fi destul de bun când e vorba de 
un uragan sau de navigația pe lac, dar acum nu merită să 
vorbim despre el. 

— În orice caz, e mai bun decât bărbatul care-ţi va fi 
pesemne, soţ, deşi sergentul spune că asta nu se va 
întâmpla niciodată. Dar fiindcă a greşit o dată, poate foarte 
bine să greşească şi a doua oară. 

— Şi cine îmi va fi pesemne soţ? Asta mi se pare tot atât 
de ciudat ca ceea ce s-a petrecut între noi. 

— Ştiu că este firesc să-i preferi pe cei cu care te 
asemeni şi când ţi-ai petrecut multă vreme în preajma 
soțiilor de ofiţeri, să doreşti să fi la fel ca ele. Dar, Mabel, 
cred că pot să-ţi vorbesc deschis; ştiu şi nădăjduiesc că 


vorbele mele nu te vor îndurera, fiindcă acum înţeleg ce 
înseamnă să fi dezamăgit în simţăminte de felul acesta şi 
nu aş vrea să-i pricinuiesc în viitor un asemenea chin nici 
chiar unui indian Mingo. Dar fericirea nu o găseşti neapărat 
mai degrabă în aripa frumoasă a unei clădiri decât într-un 
cort şi, cu toate că locuinţele ofiţerilor par mai atrăgătoare 
decât celelalte barăci ale regimentului, în ele afli adesea 
multă nefericire. 

— Nu mă îndoiesc câtuşi de puţin, Călăuză şi dacă ar 
trebui să iau o hotărâre în chestiunea aceasta, mai degrabă 
te-aş urma să-ţi împărtăşesc soarta într-o colibă din pădure, 
fără să-mi pese că e bună sau rea, decât să intru în locuinţa 
oricărui ofiţer, cu gândul de a rămâne acolo ca soţie a lui. 

— Mabel, dar Lundie crede şi nădăjduieşte altceva! 

— Şi ce-mi pasă mie de Lundie? El este maiorul 
comandant al regimentului 53 şi poate să-şi comande 
oamenii la dreapta şi la stingă, sau să pornească în marş, 
după cum îi place, dar nu mă poate sili pe mine să mă 
căsătoresc cu cel dintâi sau cu cel din urma dintre ofiţerii 
săi; însă de unde ştii ce vrea Lundie în privinţa asta? 

— Din propriile sale cuvinte. Sergentul î-a spus că vrea să 
mă aibă pe mine de ginere şi maiorul, ca un vechi şi 
credincios prieten ce-mi este, vorbind cu mine despre asta, 
mi-a cerut deschis să fiu generos şi să las un ofiţer să te ia 
de nevastă şi să nu mă străduiesc a te hotărî să-ţi împărţi 
soarta cu un vânător. Mi-am dat seama ca are dreptate şi 
m-am gândit bine că s-ar putea să fie aşa, dar când mi-a 
spus că-l are în vedere pe ofiţerul de intendenţă, nu i-am 
mai ascultat rugămintea. Nu, nu, eu îl cunosc pe 
locotenentul Devy Muir foarte bine şi, cu toate că poate să 
facă din tine o doamnă, nu te va face niciodată fericită, iar 
el nu va ajunge să fie niciodată un gentleman. Vorbesc în 
interesul tău, fiindcă văd că sergentul a greşit o dată. 

— Tatăl meu a greşit foarte mult dacă a spus sau a făcut 
ceva care să te îndurereze, Călăuză; am pentru dumneata 
un respect atât de mare şi simt o prietenie atât de sinceră, 
încât, dacă n-ar fi vorba... vreau să spun că nimeni nu ar 
trebui să se teamă că locotenentul Muir ar putea avea cea 


mai mică şansă. Aş rămâne mai degrabă aşa cum sunt 
până-n cea din urmă zi a vieţii mele, decât să ajung o 
doamnă, căsătorindu-mă cu el. 

— Cred ca eşti sinceră, Mabel - răspunse Călăuză cu 
însufleţire. 

— Fără-ndoială, într-o clipă ca asta, despre un astfel de 
subiect şi mai ales când vorbesc cu dumneata. Nu, 
locotenentul Muir poate să-şi găsească soţie unde vrea, dar 
numele meu nu se va afla pe lista sa. 

— Îţi mulţumesc, îţi mulţumesc, fiindcă, deşi nu mai am 
nicio nădejde pentru mine, n-aş putea fi niciodată fericit 
dacă ai fi soţia ofițerului de intendenţă. Mă temeam că 
gradul lui ar putea avea o oarecare valoare pentru tine, da, 
m-am temut de asta, fiindcă eu îl cunosc. Nu gelozia mă 
face să vorbesc astfel, ci adevărul, fiindcă ţi-am spus că-l 
cunosc pe omul acesta. Dacă, dintr-o toană, te-ai gândi la 
un tânăr ca Jasper 
Western, care ar merita, de pildă... 

— De ce să vorbim mereu de Jasper, Călăuză? El nu are 
nicio legătură cu prietenia noastră; hai să vorbim de 
dumneata şi de felul cum vrei să-ţi petreci iarna. 

— Ah, să vorbesc de mine! Nu prea sunt bun de lucruri 
mari; eu doar la atâta mă pricep: să urmăresc o pistă sau 
să trag cu carabina, iar în momentul de faţă, de când am 
descoperit greşeala sergentului, am o valoare şi mai mică. 
Aşa că, n-are niciun rost să vorbim de mine. Am fost fericit 
să mă aflu în preajma ta atât de multă vreme şi să-mi mai 
şi închipui că sergentul avea dreptate, dar acum totul s-a 
sfârşit. Voi porni pe lac, cu Jasper şi vom avea destulă 
treabă ca să scap de toate gândurile deşarte. 

— Şi vei uita tot ceea ce s-a petrecut aici? Mă vei uita... 
nu, mă vei uita, Călăuză, şi-ţi vei continua vechile ocupaţii, 
gândindu-te că nu trebuie ca o fată să-ţi tulbure liniştea 
sufletească, nu-i aşa? 

— Ceea ce n-am ştiut niciodată, Mabel, ştiu acum, că 
fetele înrâuresc viaţa unui bărbat mai mult decât am crezut 
vreodată. Inainte de a te fi cunoscut pe tine, niciun copil 
nou-născut nu dormea mai liniştit ca mine; când puneam 


capul pe o rădăcină ori pe o piatră, sau uneori, pe vreo 
blană oarecare de animal, cădeam numaidecât în somn şi 
noaptea, visurile mele, dacă le aveam, erau în legătură cu 
ceea ce făcuserăm în ziua aceea sau cu ceea ce trebuia să 
fac a doua zi şi dormeam până când trebuia să mă trezesc, 
iar rândunelele nu puteau fi mai sigure că-şi vor lua zborul 
la răsăritul soarelui, decât eram eu că mă voi trezi la ora 
dorită. Toate astea păreau să facă parte din firea mea şi mă 
puteam bizui pe ea chiar şi în mijlocul unei tabere de 
indieni Mingo, fiindcă am făcut pe vremuri incursiuni până 
şi în satele acestor nemernici. 

— Şi toate acestea le vei regăsi, Călăuză, fiindcă un om 
atât de drept şi de sincer nu-şi va irosi fericirea pentru o 
închipuire. Vei visa iar despre vânătorile dumitale, despre 
cerbii pe care i-ai ucis şi despre castorii pe care i-ai prins. 

— Vai, Mabel, nu-mi mai pasă de niciun vis legat de viaţa 
mea! Înainte de a te fi întâlnit, simţeam un fel de plăcere 
să-mi închipui că urmăresc câinii de vânătoare şi descopăr 
o pistă a irochezilor, sau că plănuiam o ambuscadă şi mă 
găseam într-o încăierare; toate astea îmi dădeau un 
simţământ de mulţumire, potrivit cu înclinările mele. Dar 
acum, de când te-am cunoscut pe tine, ele şi-au pierdut 
farmecul. Acum nu mai visez, nimic atât de neomenos; în 
ultima noapte pe care am petrecut-o în garnizoană, am 
visat că aveam o cabană într-un crâng de arţari şi la 
picioarele fiecărui arțar se găsea o Mabel Dunham; iar 
păsările din copaci cântau balade în locul cântului hărăzit 
lor de natură şi atât de frumos, că şi cerbii se opreau să le 
asculte. Am încercat să împuşc un fazan, dar Ucigătoarea- 
de-cerbi n-a luat foc şi fazanul mi-a râs în nas, tot atât de 
plăcut ca o tânără fată, care râde, plină de veselie; apoi a 
fugit, sărind şi, întorcându-se din când în când, se uita 
dacă-l urmăresc. 

— Să nu mai vorbim de toate astea. Călăuză, să nu mai 
vorbim de ele! zise Mabel, ştergându-şi lacrimile, fiindcă 
omul acesta oţelit, de pădure, îşi dezvăluia atât de sincer 
adâncimea simţămintelor lui, încât era prea mult pentru 
inima ei generoasă. Acum hai să-l căutăm pe tatăl meu; nu 


poate fi departe. Doar i-am auzit flinta prin apropiere. 

— Sergentul s-a înşelat. Da. S-a înşelat; zadarnic ai 
încerca să împerechezi turtureaua cu lupul. 

— lată-l pe tatăl meu venind - îl întrerupse Mabel - hai să 
facem impresia unor oameni fericiţi şi veseli, dragă 
Călăuză. După cum ar trebui să pară nişte prieteni buni şi 
să ne păstrăm tainele pentru noi. 

Tăcură o vreme; se auziră paşii sergentului călcând pe 
crengi uscate, apoi apăru şi el din pădure, pe o înălţime din 
apropiere. Când ajunse într-un loc mai deschis, bătrânul 
soldat îi cercetă cu privirea pe fiica lui şi pe însoţitorul ei şi 
zise, plin de voioşie: 

— Mabel, copila mea, eşti tânără şi iute de picior; du-te şi 
caută pasărea pe care am doborât-o în puieţii de colo, de 
pe mal şi fiindcă Jasper ne face semne anunţându-ne că va 
întinde pânzele, nu te mai întoarce aici, o să ne întâlnim 
după câteva minute pe plajă. 

Mabel ascultă şi cobori povârnişul cu pasul uşor al 
tinereţii şi frumuseţii. Dar, în ciuda sprintenelii sale, îi era 
inima grea şi când pădurea o ascunse de privirile celor doi, 
se aşeză la rădăcina unui copac şi plânse cu hohote. 

Sergentul o urmări cu mândrie părintească în ochi, până 
ce dispăru, apoi se întoarse către însoţitorul lui, zâmbindu-i 
cu toată bunăvoința şi familiaritatea pe care i le îngăduia 
felul său de a se manifesta cu oamenii, 

— Are sprinteneala şi supleţea mamei sale, prietene, 
altoită oarecum cu forţa tatălui său - zise el. Mama ei nu 
era chiar aşa de frumoasă, după câte îmi dau seama; dar 
bărbaţii şi femeile din familia Dunham au avut întotdeauna 
un chip arătos. Ei bine, Călăuză, sunt convins că n-ai lăsat 
să-ţi scape prilejul şi i-ai vorbit fetei deschis, nu-i aşa? 
Femeilor le place sinceritatea în chestiunile astea. 

— Până la urma, cred că mă voi înţelege cu Mabel, 
sergent - răspunse celălalt, uitându-se într-altă parte, ca să 
se ferească de privirea prietenului său. 

— Cu atât mai bine. Unii oameni cred că puţină şovăială 
şi nesiguranţă fac ca dragostea să fie mai atrăgătoare, însă 
eu fac parte dintre aceia care cred că cu cât vorbeşti mai 


răspicat, eşti cu atât mai bine înţeles. Mabel s-a arătat 
uimită? 

— Mă tem că da, sergent; cred că a fost luată prin 
surprindere, da... 

— Bine, bine, surprizele în iubire sunt ca ambuscadele în 
război şi tot pe atât de legitime, cu toate că nu este la fel 
de uşor să spui când este surprinsă o femeie, cum o poţi 
spune când acelaşi lucru i se întâmpla unui duşman. Mabel 
n-a încercat să se eschiveze, credinciosul meu prieten, nu-i 
aşa? 

— Nu, sergent. N-a încercat să se eschiveze, asta ţi-o pot 
spune pe conştiinţa mea. 

— Dar nădăjduiesc că nu s-a arătat, totuşi, nici prea 
nerăbdătoare! Mama ei a fost rezervată şi a făcut fasoane o 
lună întreagă, însă până la urmă, sinceritatea e o 
recomandare atât pentru un bărbat, cât şi pentru o femeie. 

— Asta este, aşa este şi înţelepciunea e la fel. 

— Nu trebuie să te aştepţi la prea multă judecată din 
partea unei fete de douăzeci de ani, dar o va dobândi o 
dată cu experienţa. Dacă eu sau tu am greşi, de pildă, 
greşeala nu ar putea fi trecută uşor cu vederea, însă la o 
fată de vârsta ei nu trebuie să te străduieşti să înghiţi un 
ţânţar, de teamă să nu înghiţi o cămilă. 

In timp ce sergentul vorbea astfel, dezvăluindu-şi 
gândurile, expresia feţei lui Călăuză era agitată, cu toate că 
îşi redobândise în parte stoicismul său obişnuit, care 
alcătuia temelia firii sale, datorită, probabil, convieţuirii 
îndelungate cu indienii. El îşi ridica şi-şi cobora privirea şi la 
un moment dat trăsăturile sale aspre te-ar fi putut face să 
crezi, din cauza unei străluciri trecătoare, că va izbucni în 
râsul său atât de specific; însă chiar dacă un simţământ de 
veselie ar fi existat în realitate, el pieri de îndată, înlocuit 
de o privire înrudită cu spaima. Această neobişnuită 
împletire a unei dureri adânci cu voioşia simplă şi firească o 
uimise foarte mult pe Mabel; în timpul convorbirii de mai 
sus, fusese de nenumărate ori pe punctul de a crede că ea 
nu-l impresionase decât foarte puţin pe Călăuză, când îl 
vedea lăsându-se târât cu o simplitate aproape 


copilărească de simţăminte de voioşie şi fericire, impresie 
pe care o înlăturase, totuşi, curând descoperind emoţiile 
atât de chinuitoare şi de adânci care păreau că-i sfâşie 
sufletul cinstit. Intr-adevăr Călăuză era în această privinţă 
aproape un copil; lipsit de orice experienţă în felul de a se 
comporta cu oamenii, el nu ştia să-şi ascundă un gând, 
oricare ar fi fost el şi primea şi reflecta orice emoție cu 
simplitatea şi promptitudinea caracteristice primei perioade 
a vieţii, deoarece un copil nu poate să-şi ofere imaginaţia 
uşor adaptabilă unei impresii trecătoare cu mai multă 
uşurinţă decât o făcea acest bărbat atât de simplu în toate 
simţămintele sale, oricât de dârz, de stoic, de plin de 
bărbăţie şi de sever era el în îndeletnicirile sale obişnuite. 

— Ai dreptate, sergent - răspunse Călăuză. O greşeală 
din partea unui om ca dumneata e o problemă mai 
serioasă. 

— Până la urmă, vei descoperi că Mabel este sinceră; 
cinstită, dar trebuie să-i dai puţin răgaz. 

— Oh, sergent! 

— Un om cu meritele tale ar impresiona şi o stâncă; aşa 
că, dă-i puţin răgaz, Călăuză. 

— Sergent Dunham, noi suntem vechi camarazi de 
campanie, adică ai campaniilor petrecute aici, în pădurea 
sălbatică şi ne-am adus unul altuia atâtea servicii, că ne 
putem îngădui să vorbim deschis. Ce te-a făcut să crezi că 
unei fete ca Mabel ar putea să-i placă un om primitiv ca 
mine? 

— Ce m-a făcut să cred? Dar am o mulţime de motive şi 
încă bine întemeiate, prietene. Actele tale de mărinimie, 
poate şi campaniile pe care le-ai amintit; mai mult, eşti 
camaradul meu, cu jurământ şi un om încercat. 

— Toate astea sună foarte frumos când e vorba să fie 
auzite de mine şi de dumneata, dar nu au acelaşi efect 
asupra gingaşei dumitale fete. Ea ar putea să creadă că 
aceste campanii de care vorbeşti au distrus şi chipul cât de 
cât atrăgător pe care poate că l-am avut în tinereţea mea şi 
nu sunt de loc sigur că faptul de a fi bun prieten al tatălui ei 
ar putea fi o calitate atât de mare încât s-o hotărască pe o 


tânără să aibă o afecţiune deosebită pentru un pretendent. 
Mai spun o dată, sergent, cei ce se aseamănă se adună şi 
înclinațiile mele nu sunt pe măsura lui Mabel. 

— Astea sunt câteva din cunoscutele tale scrupule pline 
de modestie, Călăuză, dar cu ele nu vei câştiga prea mult în 
ochii fetei. Femeile nu contează pe oamenii lipsiţi de 
încredere şi-i preferă pe cei care se bizuie pe forţele lor. 
Modestia joacă un mare rol la un recrut, asta ţi-o garantez 
eu, sau la un tânăr aspirant abia înrolat, fiindcă-l împiedică 
de a-i zeflemisi pe subofiţeri înainte de a şti care sunt 
lucrurile pe care le poate lua în derâdere; nu sunt sigur că 
modestia nu ar fi recomandabilă pentru un ofiţer de 
administraţie sau pentru un pastor, dar e foarte rea când 
pune stăpânire pe un soldat adevărat sau pe un îndrăgostit. 
Trebuie să ai de-a face cât mai puţin cu ea, dacă vrei să 
câştigi inima unei femei. In ceea ce priveşte părerea că cei 
ce se aseamănă se adună, ea nu are niciun fel de legătură 
cu astfel de probleme, fiindcă dacă ar fi adevărată, femeile 
s-ar iubi între ele şi bărbaţii la fel. Nu, nu, cei ce se 
aseamănă nu se adună (sergentul părea în domeniul acesta 
un învățăcel) şi nu trebuie să te temi câtuşi de puţin de 
Mabel în privinţa asta. Uite-l, de pildă, pe locotenentul Muir. 
A avut până acum cinci neveste, după câte se spune şi nu 
descoperi la el mai multă modestie decât a unei pisici cu 
nouă cozi!. 

— Locotenentul Muir nu va fi niciodată soţul lui Mabel 
Dunham, oricât de mult ar vrea să se împăuneze. 

— Spui o vorbă cu temei, Călăuză, fiindcă hotărârea mea 
e ca tu să fi ginerele meu. Dacă aş fi fost şi eu ofiţer, poate 
că domnul Muir ar fi avut o oarecare şansă, dar timpul a 
închis uşa între copila mea şi el şi nu înţeleg s-o deschid 
chiar de-ar fi vorba de uşa unui pavilion ofițeresc. 

— Sergent, Mabel trebuie lăsată să-şi urmeze înclinările 
sale; e tânără şi are inima liberă şi să mă ferească 
Dumnezeu să-i împovărez chiar şi numai cu o pană sufletul 
plin de voioşie şi să răpesc măcar o singură notă de fericire 


18 Nume dat unui bici cu nouă cozi având fiecare câte trei noduri, 
bici folosit pe vremuri în închisorile engleze. 


din râsul ei. 

— Ai vorbit deschis cu fata? îl întrebă sergentul, grăbit şi 
cu o oarecare asprime. 

Călăuză era prea cinstit ca să nu răspundă afirmativ la 
întrebarea sergentului, dar şi prea corect ca s-o trădeze pe 
Mabel şi s-o expună mustrărilor unui părinte pe care-l ştia 
aspru când se înfuria. 

— Ne-am deschis inimile şi, deşi în inima ei poate privi 
oricine vrea, am găsit prea puţin acolo, sergent, care să mă 
facă să am o mai bună părere despre mine. 

— Dar cred ca n-a îndrăznit să te refuze, să refuze pe cel 
mai bun prieten al tatălui ei, nu-i aşa? 

Călăuză îşi întoarse capul într-o parte, ca să-şi ascundă 
expresia de durere pe care ştia că o are întipărită pe faţă şi 
continuă, cu tonul lui obişnuit, calm şi stăpânit: 

— Mabel este prea politicoasă ca să refuze ceva sau să-i 
spună un cuvânt aspru chiar şi unui câine. De altfel, nu i-am 
pus întrebarea aşa încât să poată să mă refuze direct, 
sergent. 

— Şi te aştepţi ca fiica mea să-ţi sară de gât înainte de a 
şti ce gânduri ai? Dac-ar fi făcut asta, n-ar mai fi fost fiica 
maică-si şi m-aş îndoi şi eu că ar fi fata mea. Cei din familia 
Dunham preferă vorbele deschise, dar nu sunt gata să sară 
de gâtul altora. Lasă-mă să conduc eu acţiunea în numele 
tău, Călăuză şi nu vom mai pierde vremea fără rost. Voi 
vorbi cu fiica mea chiar în seara asta şi o voi face în numele 
tău, ca fiind primul interesat. 

— Nu, nu, sergent! Lasă chestiunea asta în seama lui 
Mabel şi a mea şi cred că până la urmă ne vom înţelege. 
Tinerele fete sunt ca nişte pasări speriate, nu le place nici 
să fie prea mult mânate din urmă, nici să li se vorbească 
prea aspru. Lasă totul pe seama mea şi a lui Mabel. 

— Sunt de acord, cu o singură condiţie, prietene, să-mi 
făgăduieşti pe cuvântul tău de cercetaş că la primul prilej 
potrivit vei vorbi cu Mabel deschis şi fără ocolişuri. 

— Bine, sergent, aşa voi face, dar numai dacă mă asiguri 
că nu te vei amesteca în treaba asta. Da, îţi făgăduiesc s-o 
întreb pe Mabel dacă vrea să mă ia de bărbat, chiar de-ar fi 


să-mi râdă în nas. 

Dunham promise din toată inima, fiind absolut convins că 
un om atât de valoros şi respectat de el trebuie să fie 
neapărat acceptat de fata lui. El se căsătorise cu o femeie 
mult mai tânără decât dânsul şi deosebirea de vârstă dintre 
fiica lui şi Călăuză nu i se părea a fi un motiv de împotrivire. 
Mabel primise o educaţie mult superioară lui şi el nu-şi 
dădea seama de diferenţa care exista în realitate între 
părinte şi fiică în această privinţă; fiindcă una din 
caracteristicile cele mai neplăcute ale relaţiilor dintre 
cunoştinţe şi ignoranță, dintre gust şi simplitate, dintre 
rafinament şi vulgaritate este faptul că cele mai înalte 
calităţi sunt adesea supuse, datorită împrejurărilor, 
aprecierii celor ce nu sunt în măsură s-o facă. Aşa că 
sergentul Dunham nu era câtuşi de puţin calificat să 
aprecieze gusturile soţiei sale sau să-şi formeze o părere 
probabilă despre înclinările fetei sale, determinate, în 
general, de cele mai multe ori de impulsuri şi pasiune decât 
de rațiune. Totuşi, sergentul, ca un soldat demn ce era, nu 
se înşela prea mult când aprecia şansele lui Călăuză, cum 
s-ar putea crede în primul moment. 

Cunoscând foarte bine toate calităţile demne de stimă 
ale lui Călăuză: devotamentul său, cinstea, curajul, dăruirea 
de sine, disprețul faţă de orice interes, nu era cu totul 
irațional de a presupune că astfel de calităţi ar face o 
impresie adâncă asupra oricărei femei, când are prilejul de 
a le cunoaşte; şi greşeala cea mai mare a sergentului era 
că-şi închipuia despre fiica lui că ar putea să afle, cum s-ar 
spune, intuitiv, tot ceea ce el aflase de-a lungul unor ani 
îndelungaţi de viaţă laolaltă şi de aventură cu prietenul său. 

Călăuză şi prietenul său îşi continuară convorbirea, 
coborând dealul spre malul lacului. Sergentul se străduia 
să-l convingă pe ghidul nostru că numai din cauza 
neîncrederii în sine nu izbândea pe deplin în acţiunea lui pe 
lângă Mabel şi că trebuie să persevereze, ca să-şi atingă 
țelul. Insă Călăuză era prea modest din fire şi fusese prea 
descurajat de fată în timpul întrevederii lor, deşi foarte 
delicat, ca să mai creadă în ceea ce auzea; în ciuda celor 


spuse, ascultând argumentele aparent plauzibile ale 
sergentului, îi plăcea să-şi închipuie că fata ar putea să fie 
totuşi a lui şi cititorul nu trebuie să fie prea surprins aflând 
ca omul acesta fără niciun ascunziş nu mai privea purtarea 
de mai înainte a lui Mabel chiar în lumina în care fusese 
înclinat s-o privească până atunci. E drept că nu credea tot 
ceea ce-i spunea sergentul, dar începuse a se gândi că 
poate numai timiditatea şi necunoaşterea propriilor sale 
sentimente o făcuseră pe fată să-l respingă cu atâta 
hotărâre. 

— Ofiţerul de intendenţă nu e pe placul lui Mabel - zise 
Călăuză, răspunzând la una din observaţiile interlocutorului 
său. Ea nu-l va privi niciodată decât ca pe un bărbat care a 
mai avut patru sau cinci soţii. 

— Ceea ce e mai mult decât i se cuvenea. Cred că un om 
se poate căsători de două ori, fără să jignească prea mult 
decenţa şi morala, dar chiar de patru ori, e un lucru de 
neiertat. 

— Eu aş crede că şi a te căsători o singură dată e ceea ce 
meşterul Cap numeşte o circumstanţă! zise Călăuză, râzând 
în felul său liniştit, fiindcă spiritul lui îşi recâştigase o parte 
din stăpânirea de sine. 

— Fără îndoială, prietene, fără îndoială, ba este chiar o 
circumstanţă solemnă. Dacă n-ar fi vorba ca Mabel să fie 
soţia ta, te-aş sfătui să rămâi burlac. Dar iat-o! Sst! 
Discreţia este cuvântul de ordine! 

— Vai, sergent, mă tem că te înşeli! 


CAPITOLUL XIX 


Aşa se-nfăţişa prea-minunatul loc: 
O fericită aşezare de ţară cu felurite privelişti. 


Milton 


Mabel îi aştepta pe plajă şi piroga fu lăsată numaidecât 
pe apă. Călăuză îi conduse printre valurile din apropierea 
țărmului cu aceeaşi iscusinţă ca şi la venire şi, cu toate că 
obrajii lui Mabel se îmbujoraseră de emoție şi i se făcuse 
inima cât un purice, ajunseră la cuter fără să-i fi împroşcat 
măcar o picătură de apă. 

Lacul Ontario este ca un om violent, care se înfurie 
repede, însă tot atât de repede se şi potoleşte. Acum se 
liniştise şi, deşi ţărmul era plin de stânci cât vedeai cu ochii, 
ele nu se zăreau decât ca nişte linii strălucitoare ce 
apăreau şi dispăreau ca valurile iscate de o piatră aruncată 
într-un iaz. Cablul ancorei de la cuter abia se vedea la 
suprafaţa apei şi Jasper întinsese pânzele, gata să 
pornească în clipa când briza le-ar fi umflat. 

Când brigantina cuterului se umfla şi prora începu să 
despice apa, soarele tocmai apunea. Vântul sufla uşor 
dinspre sud şi prora navei era întoarsă spre malul sudic, ca 
s-o ia către răsărit cât mai repede cu putinţă. Noaptea 
următoare fu liniştită şi toţi cei ce se culcară se bucurară de 
o odihnă adâncă şi netulburată. 

Se produseră din nou oarecari greutăţi în legătură cu 
comanda navei, însă până la urmă chestiunea fu rezolvată 
printr-un compromis. Deoarece neîncrederea faţă de Jasper 
nu se risipise cu totul, Cap păstră un rol de supraveghere, 
îngăduindu-i-se tânărului să comande cuterul, dar sub 
controlul şi încuviințarea bătrânului marinar. Acesta preferă 
să primească propunerea, decât s-o mai expună pe Mabel 
primejdiilor care-i mai aşteptau; fiindcă acum, când furtuna 
se potolise, el ştia foarte bine că vasul francezilor, 


Montcalm, va porni în căutarea lor. Totuşi, nu-şi dezvălui 
îngrijorarea, deoarece, întâmplător, măsurile pe care le 
credea cele mai potrivite pentru a scăpa de urmărirea 
duşmanului ar fi stârnit cele mai mari bănuieli în mintea 
celor ce aveau puterea de contracarare a intenţiilor sale. 
Cu alte cuvinte, Jasper era convins că tânărul şi curajosul 
ofiţer francez care comanda nava duşmană va ridica ancora 
din faţa portului de pe malul Niagarei şi va străbate lacul 
spre nord, de îndată ce-i va îngădui vântul, ca să descopere 
ce se întâmplase cu Scud, rămânând în mijlocul lacului, 
între cele două maluri, pentru a avea o vedere cât mai 
cuprinzătoare în ambele părţi; şi socotea că lucrul cel mai 
prevăzător ce-l avea de făcut era să navigheze pe lângă un 
mal sau altul nu numai pentru a se feri de o întâlnire cu 
vasul duşman, dar şi încercând să scape, fără a fi 
descoperit, datorită confundării velelor şi a cordajului 
cuterului său cu fondul uscatului. El alese astfel malul sudic 
şi fiindcă dintr-acolo bătea vântul, dar şi chibzuind că 
duşmanului nu-i va trece prin minte că Scud va urma acest 
traseu, din cauză că ducea spre aşezările franceze şi trecea 
prin faţa unuia din posturile cele mai întărite deţinute de 
Franţa în partea aceea a lumii. 

Din fericire, Cap nu ştia nimic de toate astea, iar mintea 
sergentului era prea preocupată cu amănuntele misiunii 
sale militare, ca să examineze toate aceste detalii ce ţineau 
în mod absolut de altă profesiune. Aşadar, nimeni nu se 
împotrivi planurilor lui Jasper şi până în zori, acesta îşi 
recâştigă nestânjenit întreaga lui autoritate de mai înainte, 
dând ordine fără să întrebe pe nimeni, echipajul 
supunându-se fără nicio şovăială sau cârtire. 

În zori, toţi cei de pe bord se adunară din nou pe punte, 
cum obişnuiesc cei care se aventurează pe apă, cercetând 
cu ochii orizontul, spre răsărit, plini de curiozitate, când 
obiectele se dezghioacă din întuneric şi priveliştea începe 
să strălucească sub lumina mereu mai puternică. La est, 
vest şi nord, în afară de apa ce sclipea sub razele soarelui 
ce se urca pe boltă, nu se mai zărea nimic; dar spre sud se 
întindea o linie nesfârşită de păduri, care înconjurau atunci 


lacul Ontario cu un cerc de verdeață. Deodată, înaintea lor 
apăru un fel de deschidere şi după aceea se desluşiră parcă 
pereţii unui fort, asemănător cu un castel cu întărituri 
exterioare, bastioane, cazemate şi palisade ce se zăreau pe 
un promontoriu de la gura unui fluviu lat. Când fortul apăru 
dinaintea lor, deasupra lui se ridică un fel de nor mic şi se 
putu observa numaidecât pavilionul alb francez fluturând în 
vânt. 

Când Cap zări această imagine neplăcută, scoase o 
exclamaţie, aruncând repede o privire plină de bănuială 
spre cumnatul său. 

— Faţa asta de masă murdară atârnă colo, în aer, tot atât 
de adevărat pe cât mă cheamă Charles Cap - murmură el - 
şi noi păstrăm această blestemată de coastă, de parcă pe 
ea s-ar găsi soţia şi copiii noştri, ca să ne primească la 
întoarcere, după un voiaj în India! Ascultă, Jasper, eşti în 
căutarea vreunei încărcături de broaşte, de rămâi atât de 
aproape de malul acestei noi Franţe? 

— Păstrez coasta, domnule, cu nădejdea de a trece pe 
lângă nava duşmanului fără să fiu descoperit, fiindcă 
bănuiesc că trebuie să se găsească undeva, pe-aici, cu 
pânzele întinse. 

— Da, da, asta sună frumos şi sper că rezultatul va fi cel 
pe care-l declari. Dar nădâăjduiesc că aici nu există niciun 
subcurent, nu-i aşa? 

— Ne aflăm aproape de o coastă, de unde bate vântul - 
zise Jasper, zâmbind - şi cred că veţi fi de acord, meştere 
Cap, că un curent submarin puternic uşurează amarajul. De 
altfel, noi datorăm viaţa acestui subcurent. 

— Baliverne franţuzeşti - mormăi Cap, cu jumătate de 
gură, deşi nu se sinchisea că-l aude Jasper. Dacă avem 
nevoie de un curent, dă-mi un curent cinstit, loial, anglo- 
american, care nu se ascunde, în locul unui subcurent laş şi 
netrebnic, care se ascunde sub apă şi pe care nu-l vezi şi 
nici nu-l simţi. Dă-mi voie să spun că dacă adevărul ar ieşi 
la iveală, s-ar descoperi că treaba asta cu subcurentul care 
ne-a salvat a fost o chestie ticluită. 

— Acum avem cel puţin un bun prilej - interveni 


sergentul - să recunoaştem fortul duşman de pe malul 
Niagarei, cumnate, fiindcă presupun că de asta-i vorba aici. 
Să-l privim foarte atenţi când vom trece pe dinaintea lui şi 
să ne amintim că ne aflăm aproape în faţa duşmanului. 

Observaţia de mai sus a sergentului nu avea nevoie să 
fie prea mult subliniată, fiindcă interesul şi noutatea 
faptului de a trece pe lângă un loc ocupat de fiinţe 
omeneşti erau, prin ele însele, îndestulătoare să stârnească 
o atenţie deosebită în mijlocul acestui peisaj vast şi 
sălbatic. Vântul bătea acum destul de tare, ca să poarte 
ambarcaţiunea pe apă cu o iuţeală considerabilă şi Jasper, 
când ajunse la gura fluviului, slăbi puţin cârma şi îndreptă 
cuterul în direcţia vântului, spre interiorul acelei frumoase 
strâmtori. In aceeaşi clipă se auzi un zgomot surd, înfundat 
şi îndepărtat, venind dinspre această deschidere a malurilor 
şi, purtat de vânt, ca notele grave ale unei orgi imense, 
părea că poate să provoace chiar şi un cutremur de 
pământ. 

— Parc-ar fi zgomotul valurilor izbindu-se de țărm pe o 
coastă lungă şi plată! exclamă Cap, când un tunet surd şi 
mai puternic decât celelalte ajunse la urechile sale. 

— Da, astea sunt valurile de țărm, cum sunt pe la noi, 
prin colţul ăsta de lume - răspunse Călăuză. In partea 
aceea nu afli niciun subcurent, meştere Cap; toată masa de 
apă care loveşte stâncile de colo se opreşte, sau, în orice 
caz, nu se gândeşte să se întoarcă îndărăt. Acum auzi 
mugetul bătrânei cascade Niagara, sau al minunatului 
fluviu care se prăvăleşte din vârful acestor munţi. 

— Cred că nimeni nu va avea neobrăzarea să pretindă că 
acest frumos şi lat fluviu se prăvăleşte de pe înălțimile de 
colo! 

— Ba tocmai asta se întâmplă, meştere Cap, da, tocmai 
asta se întâmplă şi asta din lipsa unei scări pe care să 
coboare, pentru că nu găseşte drum să meargă mai 
departe. Asta-i natura de pe la noi, deşi, dă-mi voie să 
spun, aveţi locuri mai frumoase pe ocean. Ah, Mabel, ce 
bine ar fi să putem naviga pe lângă mal încă zece sau 
cincisprezece mile, în susul acestui fluviu şi să contemplăm 


tot ceea ce Domnul a clădit acolo! 

— Aşadar, ai văzut această faimoasă cascadă, Călăuză? 
întrebă fata cu însufleţire. 

— Dac-am văzut-o! Nici vorbă c-am văzut-o şi 
mărturisesc că priveliştea e măreaţă. Eu şi Marele-Şarpe 
aveam misiunea să iscodim ce se întâmplă în garnizoana 
de colo; cu prilejul ăsta, el mi-a spus că s-a transmis până 
la ei, din vechi credinţe, că o năvalnică prăbuşire de ape s- 
ar afla prin împrejurimi şi ne-am hotărât să ne abatem 
puţin de la linia noastră de marş ca să privim fenomenul 
acela extraordinar, Eu îi mai auziserăm vorbind de minunea 
asta a locului pe soldaţii din regimentul 60, de fapt unitatea 
mea de origine, nu din regimentul 55, cu care am avut 
atâtea legături după aceea: dar în toate regimentele afli 
mincinoşi atât de mari, că n-am avut încredere în vorbele 
lor. Ei bine, ne-am aşternut la drum şi, deşi ne aşteptam să 
fim conduşi de urechile noastre şi să auzim măcar o parte 
din mugetul înspăimântător pe care l-am auzit acum, am 
fost dezamăgiţi, fiindcă în clipele acelea natura nu vorbea 
prin tunete, aşa cum face în dimineaţa asta. Aşa se 
întâmplă în mijlocul pădurii, meştere Cap; uneori se pare că 
Domnul se arată peste tot cu puterea Lui, iar alteori se 
aşterne o linişte atât de adâncă, de parcă spiritul său 
coboară tăcerea pe cuprinsul întregului pământ. Ei bine, am 
ajuns pe neaşteptate la fluviu, aproape deasupra cascadei 
şi un însoțitor de-al nostru, un tânăr indian Delawar, găsind 
o pirogă din scoarță de copac, a vrut s-o împingă în mijlocul 
curentului, ca să ajungă la o insulă ce se afla chiar în inima 
vârtejului şi a învolburărilor de ape. l-am spus că face o 
nebunie, străduindu-ne să-l convingem că-i o nesocotinţă 
să încerce providenţa, căutând primejdia fără niciun rost. 
Dar tinerii din tribul Delawar se aseamănă foarte mult cu 
tinerii soldaţi care caută pericolul cu lumânarea. In ciuda 
stăruinţei noastre, nu ne-a ascultat şi a făcut cea-a vrut. Mi 
se pare, Mabel, că ori de câte ori un lucru este într-adevăr 
măreț, are o măreție paşnică, deosebită cu totul de 
frământarea şi vanitatea lucrurilor mai mărunte; ei bine, 
aşa se întâmplă şi cu aceste căderi de apă. Piroga abia fu 


lăsată pe apă, că porni cu viteza zborului păsărilor prin aer 
şi, cu toată îndemânarea tânărului Delawar, el nu fu în 
stare să reziste curentului năprasnic. Totuşi, se strădui din 
răsputeri să-şi salveze viaţa folosind vâsla până în ultimul 
moment, întocmai ca cerbul care se aruncă în apă, ca să 
scape de câini. Întâi porni de-a curmezişul curentului cu 
atâta iuţeală, încât credeam că va reuşi în încercarea lui, 
dar calculase greşit distanţa şi când îşi dădu seama, încercă 
să urce în susul fluviului, căznindu-se cu atâta 
încrâncenare, că te apuca groaza privindu-l. Mi-ar fi fost 
milă de el, chiar de-ar fi fost un Mingo! Timp de câteva 
clipe, datorită neînchipuitei lui îndârjiri, izbuti să înfrângă 
forţa cataractei, dar natura are marginile sale şi o clipă de 
şovăială în mânuitul vâslei îl împinse înapoi; pierdu, treptat, 
pas cu pas şi centimetru cu centimetru, tot ceea ce 
câştigase, până ce ajunse aproape de locul unde apa e 
netedă şi verde, ca şi cum s-ar alcătui din milioane de fire 
de apă încovoiate peste o stâncă uriaşă; acolo fu repezit 
înainte cu iuţeala unei săgeți şi pieri din ochii noştri, prora 
pirogii sale afundându-se doar atât cât să ne putem da 
seama ce se petrece cu el. După câţiva ani, am întâlnit un 
Mohawk; el urmărise ceea ce se întâmplă de pe cealaltă 
parte a cataractei şi mi-a spus că indianul Delawar vâăslise 
în aer până în clipa când dispăruse, înghiţit de spuma 
cascadei! 

— Şi ce s-a întâmplat cu nefericitul acela? întrebă Mabel, 
foarte interesată de elocvenţa naturală a vorbitorului. 

— Fără îndoială că s-a dus pe fericitele plaiuri de 
vânătoare, unde spiritele din neamul său se veselesc 
vânând, fiindcă, deşi a fost un temerar şi un îngâmfat, era 
curajos şi dintr-o bucată. Da, a murit prosteşte, dar Manitu 
al pieilor-roşii are milă de creaturile sale, ca şi Dumnezeul 
creştinilor. 

In clipa aceea, din fort se trase o lovitură de tun şi 
ghiuleaua, destul de mică, trecu şuierând pe lângă catargul 
cuterului, ca un avertisment să nu se apropie mai mult. 
Jasper se afla la cârmă şi se îndepărtă în clipa aceea, 
zâmbind de parcă salutul acela grosolan nu-l supărase 


câtuşi de puţin. Scud se găsea acum din nou în mijlocul. 
curentului şi fu curând destul de departe ca să se afle în 
afara primejdiei unei noi salve de tun şi să-şi continue în 
linişte drumul de-a lungul țărmului. Când ambarcaţiunea 
ajunse în faţa fluviului, Jasper se convinse că nava 
Montcalm nu era ancorată acolo, iar un marinar urcat pe 
catarg îi raportă că la orizont nu se vedea nicio pânză. Aşa 
că părea cu totul întemeiată presupunerea că stratagema 
lui Jasper avusese succes şi comandantul francez nu-i 
găsise, fiindcă aşteptase în mijlocul lacului, în timp ce 
cuterul navigase pe lângă coastă. 

În tot cursul zilei vântul bătu mereu spre sud şi cuterul îşi 
urmă drumul cam la o leghe în apropierea uscatului, cu o 
viteză de şase până la opt noduri pe oră, pe lacul neted ca 
o oglindă. Cu toate că priveliştea era oarecum monotonă - 
se vedea mereu doar conturul pădurii nesfârşite - nu era 
lipsită de interes şi-ţi făcea plăcere să te uiţi la ea. Apăreau 
numeroase promontorii şi cuterul, trecând de la unul la 
altul, străbătea porţiuni mici, atât de adânci, încât meritau 
denumirea de golfuri, dar nu întâlneai nicăieri vreo urmă de 
civilizaţie. Din când în când, câte un râu îşi vărsa tribului în 
marele rezervor al lacului, dar pe maluri, pe distanţe de 
mile întregi, ochiul nu întâlnea decât aceiaşi arbori; chiar 
unele intrânduri mari, învăluite de pădure, comunicau cu 
lacul Ontario numai prin nişte canale strâmte, care apăreau 
şi dispăreau fără să descoperi nici urmă de aşezare 
omenească. 

Dintre cei ce se găseau pe punte, Călăuză era cel care 
urmărea  priveliştea cu nespusă încântare. Nesfârşita 
întindere a pădurii îl desfăta şi, de mai multe ori în ziua 
aceea - deşi dorea din suflet să fie în apropierea lui Mabel, 
ca să-i audă vocea atât de plăcută şi râsul ei voios, să-i 
mângâie inima - simţea nevoia să rămână singur, ca să-şi 
plimbe privirea pe sub arcadele înalte de arţari, stejari şi 
tei, unde îndeletnicirile sale îl făcuseră să-şi închipuie că 
numai acolo găseşti bucurii adevărate şi trainice. Părerea 
lui Cap era cu totul diferită. Işi exprimase adesea disprețul 
că nu întâlnea faruri, turle de biserici, balize sau rade pline 


cu corăbii în timp ce navigau. Îşi arătă nemulţumirea 
spunând că nicăieri în lume nu se mai afla un țărm 
asemănător şi, luându-l pe sergent deoparte, îl asigură, cu 
voce gravă, că această regiune nu va putea prospera 
niciodată, deoarece porturile erau neglijate, râurile 
părăsite, părând neutilizabile, ba chiar şi briza avea o 
mireasmă de pădure, care făcea să te îndoieşti de calităţile 
sale. 

Dar simţămintele atât de diferite ale persoanelor de pe 
bordul cuterului nu-l împiedicau pe acesta să înainteze cu 
viteză. Când soarele apuse, ambarcaţiunea se afla cam la o 
sută de mile de Oswego, fluviu spre care sergentul Dunham 
crezuse că era dator să se îndrepte, ca să primească 
instrucţiuni noi de la maiorul Duncan. Potrivii acestei 
hotărâri, Jasper naviga de-a lungul țărmului în tot cursul 
nopţii; şi cu toate că vântul slăbea mereu, bătea încă destul 
ca spre dimineaţă să ducă vasul până la un punct aflat la o 
distanţă de numai o leghe sau două de fort. Acolo, briza 
începu să bată cam spre nord şi cuterul se îndepărtă puţin 
de uscat, ca să poată ajunge în larg dacă vântul s-ar fi 
intensificat sau dacă ar fi început să bată iar spre răsărit. 

În zori, Scud se găsea la vreo două mile de gura fluviului 
Oswego, către care se îndrepta cu pânzele întinse, tocmai 
când din fort se trăgea salva de tun de dimineaţă. Jasper 
dădu ordin să se slăbească velele, pentru a intra în port. 

În clipa aceea, la un strigăt de la turela din faţă, toate 
privirile se îndreptară spre partea de răsărit a gurii fluviului, 
unde, în afara bătăii tunurilor uşoare ale fortului, cu velele 
reduse ca să poată staţiona, se afla nava franceză 
Montcalm, aşteptând, fără îndoială, întoarcerea cuterului. 
Ideea de a trece pe lângă nava franceză nu se punea, 
fiindcă dacă aceasta îşi întindea pânzele, putea să taie 
drumul cuterului şi să-l intercepteze numai în câteva 
minute. Situaţia cerea o hotărâre imediată. După o 
consultaţie scurtă, sergentul îşi schimbă planul, hotărând 
să facă tot posibilul să ajungă la postul care fusese de la 
început țelul expediției, bizuindu-se pe iuţeala cuterului, ca 
să-l lase pe duşman în urmă, la o distanţă destul de mare, 


pentru ca acesta să nu-şi dea seama încotro se-ndreaptă. 

Ca urmare, cuterul îşi întinse toate pânzele şi intră cât de 
repede putu în bătaia vântului, pregătind totul ca să poată 
înainta cu viteza maximă. Tunurile fortului traseră o salvă, 
aspiranţii apărură şi ei şi toate parapetele se umplură de 
soldaţi. Dar această manifestaţie de simpatie era tot 
ajutorul pe care maiorul Lundie putea să-l dea subalternilor 
săi de pe cuter; nava Montcalm trase patru sau cinci salve 
de tun ca bravadă şi arborând câteva pavilioane franceze, 
porni în urmărirea cuterului cu toate pânzele întinse. 

Timp de câteva ore, cele două ambarcaţiuni despicară 
apa cu iuţeală maximă, făcând mici ocoluri în direcţia 
vântului, aparent cu intenţia de a nu se îndepărta de port - 
una ca să intre în el, cealaltă ca să-i taie drumul primei. 

La prânz, nu se mai vedeau decât vârfurile catargelor 
navei franceze în urma cuterului, prima nefiind un alergător 
atât de bun ca al doilea, din cauza diferenţei de mărime a 
velelor şi în apropiere apărură câteva insule, după care 
Jasper propuse să se ascundă, pentru a tăinui duşmanului 
viitoarele lui mişcări. Deşi Cap şi sergentul, dar mai cu 
seamă locotenentul Muir, după cum dovedeau cuvintele 
sale, aveau încă prea puţină încredere în tânărul 
comandant al cuterului, iar portul Frontenac nu era 
departe, au acceptat propunerea, deoarece timpul îi grăbea 
şi ofiţerul de intendenţă observă pe bună dreptate, că 
Jasper nu putea să-i trădeze fără să intre în portul 
duşmanului - o încercare pe care ei ar fi putut s-o împiedice 
oricând, dar fiindcă singurul crucişător al francezilor din 
clipa aceea se afla în urma lor şi, deci, deocamdată nu le 
putea face niciun rău. 

Lăsat să-şi înfăptuiască planul în voie, Jasper Western 
dovedi fără întârziere ceea ce era în stare să facă. Trecu 
prin spatele insulelor şi, lăsându-le la apus, se îndreptă spre 
răsărit, îndepărtându-se de ele fără nicio ameninţare nici în 
siajul său, nici în partea opusă vântului. La apusul soarelui, 
cuterul ajunse din nou la prima din insulele de la ieşirea în 
lac şi Scud trecu, înainte de a se întuneca, prin canale 
strâmte, cu direcţia spre postul atât de mult căutat. Totuşi, 


la ora nouă, Cap stărui să se ancoreze, fiindcă labirintul 
insulelor era atât de complicat şi atât de puţin vizibil, încât 
ori de câte ori intrau într-un spaţiu de apă liberă, se temea 
că se vor găsi sub bătaia tunurilor vreunui fort francez. 
Jasper  consimţi bucuros, deoarece avea instrucţiuni 
speciale să nu se apropie niciodată de postul lor decât în 
aşa fel, încât oamenii din echipaj să nu-şi dea seama cu 
niciun chip de poziţia lui, ca nu cumva vreun dezertor să 
trădeze duşmanului poziţia micii garnizoane. 

Scud aruncă ancora într-un mic golf retras, unde ziua ar fi 
fost foarte greu să-l descoperi, iar noaptea era perfect 
ascuns, pe punte rămânând doar o santinelă. Cap fusese 
atât de hărțuit în ultimele două zile, încât adormi adânc şi 
nu se trezi din somn decât în zori. Dar abia deschise ochii 
bine, că instinctul său de navigator îl făcu să-şi dea seama 
că ambarcaţiunea ridicase ancora. Sări în picioare, ajunse 
pe punte şi constată, într-adevăr, că Scud se strecura din 
nou printre insule, pe punte aflându-se numai Jasper şi 
pilotul, în afară de santinelă, care nu se amestecase de loc 
în aceste manevre, pe care le credea pe cât de normale pe 
atât de necesare. 

— Ce înseamnă asta, meştere Jasper? întrebă Cap, destul 
de înfuriat de situaţia în care se afla. Ţi-ai pus în gând să ne 
duci totuşi, până la urmă, în portul Frontenac, în timp ce 
dormim toţi, cum face orice marinar când ştie că eo 
santinelă de pază? 

— Execut doar ordinele, meştere Cap, fiindcă maiorul 
Duncan mi-a poruncit să nu mă apropii de postul nostru 
decât când toţi de pe bord se găsesc sub punte, fiindcă 
dânsul nu vrea să existe pe aceste ape mai mulţi piloţi 
decât are nevoie maiestatea sa regele. 

— Pfiu! M-aş fi izbit tot atât de bine de tufişurile şi 
stâncile astea şi fără nimeni pe punte! Pe legea mea! 
Niciun pilot din strâmtoarea York nu s-ar descurca printr-un 
astfel de canal! 

— Am fost întotdeauna de părere, domnule - zise Jasper, 
zâmbind - că cel mai bun lucru pe care-l puteaţi face era să 
lăsaţi cuterul pe seama mea, până ajungem nevătămaţi la 


destinație.. 

— Am fi făcut-o, Jasper, am fi făcut-o, dacă n-ar fi fost o 
circumstanţă; circumstanţele astea sunt chestii serioase şi 
niciun om prevăzător nu trebuie să le piardă din vedere. 

— Ei bine, domnule, nădăjduiesc că acum am ajuns la 
capătul călătoriei noastre. Dacă vântul se menţine, în mai 
puţin de o oră vom fi acolo şi atunci veţi fi sigur că nu vă 
mai creez nicio circumstanţă. 

— Hm! 

Cap fu silit să recunoască asta, totul părând a arăta că 
Jasper era de bună-credinţă, aşa că nu i se păru prea greu 
să se hotărască să-l lase în voia lui. În realitate, n-ar fi fost 
prea uşor chiar şi pentru persoana cea mai supusă 
influenţei circumstanțelor invocate, să-şi închipuie că Scud 
se găsea undeva, prin vecinătatea unui port vechi şi destul 
de bine cunoscut la graniţa aceea ca portul Frontenac. 
Poate că nu erau o mie de insule, dar erau atât de multe şi 
de mici, ca să zădărnicească orice calcul, cu toate că uneori 
mai întâlneai şi câte una mai mare decât celelalte. Jasper 
părăsise ceea ce s-ar fi putut numi canalul principal şi, 
ajutat de o briză bună şi de un curent favorabil, îşi croia 
drum prin nişte strâmtori câteodată atât de înguste, încât 
părea că Scud nu va avea destul spaţiu de trecere şi se va 
lovi cu cordajul de copaci, în timp ce alteori trecea prin 
golfuri micuţe, unde părea din nou pur şi simplu îngropat 
printre stânci, păduri şi tufişuri. Apa era atât de 
transparentă, că nu era nevoie să se arunce sonda şi 
deoarece adâncimea era egală, nu te pândea, în realitate, 
nicio primejdie, deşi Cap, cu obiceiurile lui marinăreşti, se 
temea mereu ca ambarcaţiunea să nu se lovească de fund 
sau de stânci. 

— Mă dau bătut! Mă dau bătut, Călăuză! exclamă 
bătrânul marinar în cele din urmă, când mica ambarcaţiune 
ieşi teafără din al douăzecilea canal prin care Jasper o 
condusese cu foarte mare îndrăzneală. Asta înseamnă să 
sfidezi adevărata ştiinţă a navigaţiei şi să dai dracului toate 
legile şi regulile ei! 

— Nu, nu, Apă-Sărată, asta este perfecțiunea artei. Nu 


bagi de seama că Jasper nu şovăie niciodată, ci, ca un copoi 
care adulmecă aerul, înaintează cu capul sus, de parcă ştie 
că nu-l poate înşela mirosul? Răspund cu capul meu că 
flăcăul ăsta ne va scoate din încurcătură, după cum ar fi 
făcut-o de la început, dacă l-am fi lăsat în voia lui. 

— Fără pilot, fără sondă, fără balize, fără geamanduri sau 
faruri, fără... 

— ... pistă! îl întrerupse Călăuză. Pentru mine, asta e 
partea cea mai tainică a acestei acţiuni. Apa nu păstrează 
urme, după cum o ştie fiecare, totuşi, uite-l pe Jasper cum 
înaintează cu atâta curaj, ca şi cum ar urmări cu ochii 
urmele de mocasini de pe covorul de frunze, tot atât de 
desluşite pentru el cum vedem noi soarele pe cer. 

— La dracu’ dacă cred că are măcar o busolă! 

— Daţi jos focul! strigă Jasper, care zâmbea, ascultând 
observaţiile lui Cap. Daţi jos... cârma la tribord... numai la 
tribord... aşa, ţine cârma uşor... manevrează-o încet... 
acum sari pe țărm cu odgonul, flăcăule, ba nu, aruncă.-l... 
avem prieteni gata să-l primească. 

Toate acestea se petrecură atât de repede, încât cei de 
pe punte abia avură vreme să urmărească diferitele evoluţii 
ale cuterului, care fusese lansat în plină viteză, până când 
vela cea mare începu să tremure, apoi fu stăpânit treptat 
numai cu ajutorul cârmei şi se alătură unui chei natural de 
stânci unde fu amarat imediat cu odgoane solide aruncate 
pe țărm. Intr-un cuvânt, ajunseseră la postul respectiv de la 
capătul călătoriei lor şi soldaţii din regimentul 55 fură 
salutaţi de camarazii lor, care-i aşteptau cu mulţumirea 
firească, dată mai totdeauna de gândul că vei fi înlocuit de 
altul într-un serviciu greu. 

Mabel sări pe țărm cu o plăcere vădită şi tatăl ei îşi duse 
detaşamentul pe urmele fetei, cu o grabă care dovedea cât 
de sătul era de navigația pe bordul cuterului. Postul, după 
cum îl denumeau soldaţii, putea, într-adevăr, să provoace 
bucuria celor ce fuseseră închişi atât de multă vreme pe o 
navă atât de mică. Niciuna din aceste insule nu era prea 
înaltă, deşi toate se ridicau deasupra apei, ca să fie bune 
de locuit şi salubre. Pe toate le acopereau păduri mai mari 


sau mai mici şi în vremea aceea îndepărtată, pe cele mai 
multe se întindeau păduri virgine. Insula ocupată de soldaţii 
postului era mică, doar de vreo douăzeci de acri de pământ 
şi din cauza cine ştie cărui fenomen, petrecut probabil pe 
aceste locuri sălbatice cu câteva secole mai înainte, o parte 
din copaci se pierduseră, în locul lor întinzându-se un 
luminiş, acoperit de iarbă, pe aproape jumătate din 
suprafaţa insulei. Ofiţerul care alesese acest loc pentru 
postul militar fusese de părere că un izvor limpede din 
apropiere îi atrăsese pe timpuri pe indieni, care cercetaseră 
vreme îndelungată aceste meleaguri cu prilejul vânătorilor 
sau pescuitului de somoni - ceea ce împiedicase creşterea 
din nou a copacilor, dând putinţă buruienilor să prindă 
rădăcini viguroase şi să se întindă pe tot solul. Indiferent 
însă de cauză, insula, datorită pajiştii, le întrecea cu mult în 
frumuseţe pe cele mai multe din jurul ei, având un aer de 
civilizaţie de care ducea atât de mare lipsă această vastă 
regiune a ţării. 

Malurile Insulei Postului erau acoperite cu totul de 
tufişuri, întreţinute cu mare grijă, deoarece alcătuiau un fel 
de paravan circular, care ascundea oamenii şi lucrurile 
dinăuntrul său. La adăpostul acesta prielnic, precum şi al 
câtorva pâlcuri de arbori şi al mai multor mici crânguri, se 
construiseră vreo şapte-opt colibe joase pentru ofiţeri şi 
soldaţi, pentru depozitarea proviziilor şi alte scopuri, ca 
bucătărie, infirmerie etc. Acestea erau construcţii simple, 
din trunchiuri de copaci, acoperite cu scoarță de copac 
adusă de la o oarecare distanţă, de teamă ca nu cumva 
munca depusă de om să atragă atenţia şi acum fiind locuite 
de câteva luni, ofereau maximum de comoditate pe care o 
pot oferi locuinţele de acest fel. 

Totuşi, la hotarul răsăritean al insulei se întindea o mică 
peninsulă, acoperită cu totul de păduri, sub coroana cărora 
creşteau tufişuri atât de dese, încât aproape că îţi luau 
orice posibilitate de a vedea printre copacii înfrunziţi. În 
apropierea istmului îngust, care lega peninsula cu o 
suprafaţă de un acru de restul insulei, fusese ridicat un mic 
fort de lemn, cu un scop bine determinat şi înzestrat cu 


mijloace de rezistenţă. Buştenii pătraţi ai întăriturii erau 
destul de groşi, ca glonţul să nu treacă prin ei. Şi îmbinaţi în 
aşa fel încât să nu rămână niciun punct slab. Avea ferestre 
ca un fel de găuri, o uşă mică, dar masivă şi acoperişul, 
precum şi restul construcţiei, erau alcătuite din bucăţi mari 
de lemn, acoperite cu scoarță de copac, ca să nu lase 
ploaia să pătrundă înăuntru. La parter se aflau, ca de 
obicei, depozite şi provizii; aici se găseau în realitate 
proviziile întregului detaşament. Primul etaj servea şi ca 
locuinţă şi ca turn de observaţie, iar podul jos fusese 
împărţit în două-trei camere, în care încăpeau paturile cu 
saltele de paie a zece sau cincisprezece persoane. Tot 
aranjamentul acesta era foarte simplu, făcut cu cheltuieli 
mici, însă putând să apere soldaţii de orice surpriză. 
Deoarece întreaga construcţie avea o înălţime cu mult sub 
patruzeci de picioare, linia ei superioară era ascunsă de 
coroana arborilor şi nu putea fi văzută decât de cei ce 
ajungeau pe insulă. In partea aceea, de la ferestrele 
rotunde de sus, printre tufişuri, se vedea luminişul, cu toate 
că tufişurile ascundeau în oarecare măsură temelia 
construcţiei. 

Acest fort fiind pur defensiv, întăritura de lemn fusese 
amplasată cât mai aproape de izvorul care ţâşnea din 
stânca de natură calcaroasă, ce alcătuia întreaga bază a 
insulei, pentru a se scoate apa cu o găleată de lemn legată 
de o frânghie, o necesitate de prim ordin în timpul unui 
asediu. Pentru a înlesni operaţia de mai sus şi a acoperi 
baza clădirii, etajele ieşeau cu câteva picioare în afară - fel 
de construcţie obişnuit pentru asemenea cazemate - 
deschiderile practicate în aceste etaje destinate pentru 
ieşiri şi găuri de introdus ţeava armelor fiind astupate cu 
bucăţi de lemn. Comunicaţiile dintre etaje se făceau pe 
scări. Dacă vom mai adăuga că aceste forturi serveau de 
cetăţui în care garnizoanele sau cei din cantonamente se 
retrăgeau când erau atacați de duşman, cititorul va avea o 
idee destul de clară despre construcţia pe care i-o 
prezentăm. 

Dar însăşi aşezarea insulei era de aşa natură încât avea 


merite deosebite ca poziţie militară. Amplasată în mijlocul 
altor douăzeci de insule, nu o puteai găsi cu uşurinţă, 
fiindcă bărcile puteau să treacă prin apropiere fără s-o 
descopere şi atât cât pătrundea privirea li se părea că face 
parte dintr-alta mai mare, canalele dintre ele fiind atât de 
înguste, încât era aproape imposibil să-ţi dai seama dacă 
unele erau insule sau peninsule, chiar când te găseai în 
mijlocul lor. Tufişurile ascundeau într-atât micul golf ales de 
Jasper ca port, pierzându-se pur şi simplu între insule, încât 
după ce velele cuterului au fost strânse, chiar şi echipajul 
său putea fi pus în situaţia să-l caute ore întregi înainte de 
a-l găsi, după ce se întorcea de la pescuit pe canalele 
învecinate. Pe scurt, locul era admirabil adaptat scopurilor 
urmărite şi avantajele lui naturale fuseseră îmbunătăţite în 
chip ingenios, pe măsura mijloacelor limitate şi a 
economiilor caracteristice unui port de frontieră. 

Vreme de o oră de la sosirea cuterului domni o forfotă 
însufleţită. Detaşamentul de pe insulă nu făcuse nimic 
demn de amintit; istoviţi de acest exil, abia aşteptau să se 
întoarcă la fortul Oswego. De îndată ce sergentul lua în 
primire de la ofiţerul pe care venise să-l schimbe, în cadrul 
ceremoniilor sumare de transferare a comenzii, ofiţerul se 
grăbi să se urce cu oamenii săi pe bordul cuterului şi Jasper, 
care şi-ar fi petrecut bucuros ziua pe insulă, primi ordinul să 
întindă pânzele, fiindcă vântul făgăduia să înlesnească 
traversarea grabnică a canalului şi a lacului. Dar înainte de 
a se despărţi, locotenentul Muir, Cap şi sergentul Dunham 
ţinură o consfătuire cu ofiţerul care fusese schimbat, 
informându-l de toate bănuielile împotriva tânărului 
marinar. După ce le făgădui că va fi prevăzător, ofiţerul se 
îmbarcă şi în mai puţin de trei ore de la sosire, cuterul porni 
din nou la drum. 

Mabel intrase în coliba hotărâtă pentru sergent şi cu 
hărnicie şi iscusinţa proprie femeilor, dereticase şi aranjase 
încăperea pe cât se putea pentru a fi confortabilă atât 
pentru ea cât şi pentru tatăl ei. Ca să se economisească 
munca, într-o colibă învecinată se organiză o cantină, unde 
soţia soldatului urma să pregătească masa pentru 


personalul gradat al detaşamentului. 

Coliba sergentului, cea mai bună de pe insulă, era astfel 
scutită de tot balastul destinat gospodăriei şi tânăra fată o 
putu astfel rândui în toată voia, potrivit simțului estetic 
femeiesc, aşa că pentru prima oară de la sosirea sa la 
această graniţă, Mabel se simţi mândră de căminul ei. După 
ce termină cu îndatoririle acestea importante, porni să 
cutreiere insula, apucând pe o cărăruie, care, traversând 
frumosul luminiş, ducea spre singurul loc al insulei 
neacoperit de tufişuri. Aici se opri, uitându-se la apa 
cristalină de la picioarele sale, pe care nu vedeai nicio 
undă, gândindu-se la noua ei situaţie, cuprinsă, în aceste 
clipe de răgaz, de o plăcută şi puternică emoție, când îşi 
aminti de întâmplările prin care trecuse de câteva zile şi 
dându-şi osteneală să le prevadă pe cele ascunse încă de 
mantia viitorului. 

— Eşti o podoabă splendidă într-un loc încântător, 
domnişoară Mabel - zise Muir, care apăru deodată lângă 
dânsa - şi nu eu voi fi cel care va spune că nu eşti cea mai 
minunată dintre cele două! 

— Nu aş putea zice, domnule Muir, că asemenea 
complimente nu-mi sunt plăcute, fiindcă s-ar putea să mă 
credeţi lipsită de sinceritate - răspunse Mabel prompt - dar 
vă spun că dacă mi-aţi adresa câteva observaţii de altă 
natură, aş putea crede că mă socotiți destul de inteligentă 
să le înţeleg. 

— Pfiu! Dar ai o judecată, frumoasă Mabel, tot atât de 
poleită ca ţeava muschetei unui soldat şi conversaţia 
dumitale este prea discretă şi înţeleaptă pentru un sărman 
blestemat, care a trăit pe aceste locuri, printre mesteceni, 
timp de patru ani, în loc de a se familiariza cu disciplina, 
care are puterea de a-ţi îmbogăţi cunoştinţele. Dar 
bănuiesc că nu eşti nemulțumită că ţi-ai pus din nou 
piciorul gingaş pe pământ, tânără domnişoară? 

— Gândeam astfel acum două ore, domnule Muir, dar 
Scud mi se pare atât de frumos, când îl văd navigând 
printre aceste pâlcuri de copaci, încât aproape regret ca nu 
mă mai aflu printre pasagerii lui. 


Sfârşind aceste cuvinte, îşi flutură batista, ca răspuns la 
un salut al lui Jasper, care urmărea cu privirea silueta ei, în 
timp ce pânzele albe ale cuterului trecuseră în jurul unui 
mic cap şi erau pe punctul de a dispărea în spatele perdelei 
verzi de frunze. 

— lată-i plecaţi şi nu pot spune că mă bucur, dar poate 
vor avea noroc să se întoarcă teferi, pentru că dacă li s-ar 
întâmplă vreo nenorocire, am fi în pericol să ne petrecem 
iarna pe această insulă, afară de cazul că ne-am pomeni 
într-o închisoare, la Quebec. Eau-douce al dumitale este un 
flăcău ciudat şi am auzit despre el în garnizoană lucruri 
care mă afectează. Respectabilul dumitale tată şi tot atât 
de respectabilul dumitale unchi nu au o părere prea bună 
despre dânsul. 

— Îmi pare rău că aud astfel de lucruri, domnule Muir, 
dar sunt sigură că timpul le va spulbera neîncrederea. 

— Dacă timpul ar putea spulbera măcar neîncrederea 
mea, încântătoare Mabel - răspunse ofiţerul de intendenţă 
cu un ton linguşitor - nu l-aş mai invidia nici măcar pe 
comandantul nostru şef. Cred că dac-aş fi în situaţia de a 
mă retrage, sergentul ar putea foarte bine să-mi ia locul. 

— Dacă scumpul meu tată este capabil să vă ia locul, 
domnule Muir - răspunse fata, cu o plăcere răutăcioasă - eu 
sunt sigură că această apreciere este reciprocă şi 
dumneavoastră aţi fi la fel în măsură să-i luaţi locul. 

— Dar cum dracu', domnişoară Mabel? Cred că nu vrei să 
mă scobori la gradul de subofițer?! 

— Nu, nicidecum, domnule, nu mă gândeam de loc la 
militărie când vorbeaţi de retragere. Sunt mai egoistă; 
chibzuiam cât de mult semănaţi cu scumpul meu tată prin 
experienţă, înţelepciune şi capacitatea de a fi ca el, şef de 
familie. 

— Ca ginere, încântătoare Mabel, nu ca un părinte sau ca 
şef natural al unei familii. Acum îmi dau seama despre ce 
este vorba şi-mi plac replicile dumitale, scânteietoare de 
spirit. Da, îmi place spiritul la o tânără femeie, dacă nu este 
vorba de insulte. Călăuză este un om extraordinar, ca să 
spunem adevărul. 


— Trebuie să spunem adevărul despre el sau să tăcem. 
Călăuză este prietenul meu, prietenul meu adevărat, 
domnule Muir şi nu se va putea spune, faţă de mine, nimic 
rău despre dânsul, fără să-l contrazic pe cel care ar face-o. 

— Te asigur, domnişoară Mabel, că nu voi spune nimic 
rău despre el, dar în acelaşi timp mă îndoiesc că s-ar putea 
spune prea multe lucruri bune în favoarea sa. 

— In orice caz, este un excelent trăgător - replică Mabel, 
zâmbind. Ceea ce nu puteţi tăgădui tocmai dumneavoastră. 

— Să-i acordăm tot creditul pentru isprăvi de genul ăsta, 
dacă vrei, dar este tot atât de incult ca un Mohawk. 

— Poate că nu cunoaşte limba latină, dar faptul că 
vorbeşte dialectul irochez e mai mult decât ştiu majoritatea 
oamenilor şi este limba cea mai folositoare din cele două în 
această parte a lumii. 

— Dacă maiorul Lundie m-ar întreba ce admir mai mult, 
făptura sau spiritul dumitale, frumoasă şi caustică 
domnişoară Mabel, n-aş şti ce să-i răspund. Admiraţia mea 
se referă de fapt la amândouă, închipuindu-mi adesea că 
ba una, ba cealaltă merită întâietatea. Ah! Ultima mea soţie 
era şi ea un model de genul acesta. 

— Ultima dumneavoastră soţie, aţi spus, domnule? 
întrebă Mabel, privindu-l cu naivitate pe interlocutorul ei. 

— Ah, da, asta trebuie să fie vreo flecăreala de-a lui 
Călăuză! Mă prind că acest caraghios a încercat să te 
convingă, domnişoară Mabel, că am avut mai multe soţii, 
nu-i aşa? 

— Dac-ar fi făcut-o, şi-ar fi irosit timpul, domnule, fiindcă 
toată lumea ştie că aţi avut nefericirea să fi pierdut patru 
soţii. 

— Numai trei, tot atât de adevărat după cum mă numesc 
Devy Muir. Cu cea de-a patra e un adevărat scandal... sau 
mai bine zis, frumoasă domnişoară Mabel, este încă „in 
petto”!*, cum se spune la Roma, adică e o iubire pe care o 
păstrez încă în inima mea. 

— Ei bine, eu, cel puţin, sunt fericită că nu sunt a patra 
persoană „in petto” sau în altfel, fiindcă nu mi-ar plăcea să 


19 În piept, în inimă, în secret. 


fiu „un adevărat scandal”. 

— Să nu te temi în privinţa asta, încântătoare Mabel, 
fiindcă dac-ai fi a patra, pe toate celelalte le-aş uita, iar 
minunata dumitale frumuseţe şi celelalte calităţi te-ar face 
să fi imediat prima. Să nu te temi câtuşi de puţin că ai 
putea fi a patra în vreo privinţă oarecare. 

— Există o oarecare consolare în această asigurare, 
domnule Muir - zise Mabel, râzând. Oricum, în legătură cu 
cealaltă observaţie a dumneavoastră, fiindcă mărturisesc 
că aş prefera să fiu a patra ca rang de frumuseţe, decât a 
patra ca soţie a cuiva. 

Spunând acestea, îl părăsi brusc, lăsându-l pe ofiţerul de 
intendenţă să mediteze la succesul său. Mabel era hotărâtă 
să folosească în toată libertatea întregul arsenal al 
mijloacelor femeieşti de apărare, pe de o parte fiindcă 
domnul Muir devenise în ultima vreme atât de insistent, 
încât se vedea silită să-i respingă categoric toate încercările 
de felul acesta, iar pe de altă parte, din cauza insinuărilor 
lui împotriva lui Jasper şi a lui Călăuză. Deşi avea spirit şi 
minte ageră, nu era obraznică din fire; însă cu prilejul 
acesta se gândise că împrejurările o îndreptăţeau să 
răspundă cu mai multă hotărâre decât de obicei. Crezu, 
aşadar, când îşi părăsi însoţitorul, că va scăpa în sfârşit de 
toate insistenţele lui afectate, care-i erau cu totul 
neplăcute. Dar nu tot astfel gândea Devy Muir; obişnuit să 
fie repezit în felul acesta şi înzestrat cu multă perseverenţă, 
socoti că nu are niciun motiv să-şi piardă speranţa, deşi 
felul ameninţător, dar şi mulţumit de sine însuşi cu care-şi 
clătina capul, uitându-se după fata ce se îndepărta, putea fi 
semnul unor planuri pe cât de sinistre, pe atât de hotărâte. 
In vreme ce medita astfel, de el se apropie Călăuză, până la 
câţiva paşi, fără să fie observat. 

— Nu alergaţi după ea, domnule intendent, nu alergaţi 
după ea - începu vorba Călăuză, râzând în felul său puţin 
zgomotos. Este ageră şi tânără şi cel ce vrea s-o ajungă 
trebuie să fie iute de picior. Am auzit că sunteţi pretendent 
la mâna ei, nu numai un simplu om care-i face curte. 

— Mi s-a spus acelaşi lucru despre dumneata, omule, dar 


am motive să cred că asta nu-i posibil. 

— Mă tem că aveţi dreptate; da, mă tem că aşa este! 
Când mă gândesc la ceea ce sunt, la puţinul pe care-l ştiu, 
la viaţa mea atât de primitivă, simt că nu am dreptul nici 
măcar o clipă să mă gândesc la o fiinţă atât de bine 
educată, veselă, spirituală şi delicată... 

— Ai uitat să spui „atât de frumoasă” - îl întrerupse Muir. 

— Da. Şi frumoasă - reluă Călăuză cu blândeţe şi 
umilinţă. Aş fi putut să adaug „frumoasă” o dată cu 
celelalte calităţi, fiindcă puiul de căprioară, chiar la primele 
lui sărituri, nu i se pare vânătorului mai drăgălaş decât este 
Mabel pentru mine. Mă tem, într-adevăr, că gândurile mele, 
care s-au ridicat până la ea, sunt zadarnice şi pretenţioase. 

— Dacă ai această părere, prietene, despre dumneata, 
faţă de modestia asta firească, mă simt dator să-ţi spun, în 
calitate de vechi camarad de campanii, că... 

— Domnule intendent - îl întrerupse celălalt, privindu-l 
drept în ochi - am fost adesea împreună în spatele 
parapetelor forturilor, dar prea puţin timp în pădure sau în 
faţa duşmanului. 

— Află de la mine, Călăuză, că în garnizoană sau în cort, 
tot campanie e; şi-apoi, misiunea mea mă sileşte deseori să 
rămân în apropierea depozitelor de provizii, cu toate că e 
împotriva firii mele, după cum poţi să-ţi dai seama, fiindcă 
şi dumneata ai un temperament înflăcărat, care te împinge 
la luptă. Dar dacă ai fi auzit ce mi-a spus Mabel despre 
dumneata, nu te-ai mai gândi o clipă să-i placi acestei fete 
sclifosite şi obraznice. 

Călăuză îl privi pe locotenent cu multă atenţie, fiindcă nu 
era în stare să nu fie curios să afle ce anume gândea Mabel 
despre el; dar avea firea înnăscută, cinstită, a unui 
gentleman, ca să întrebe ce spusese altul despre dânsul. 
Totuşi, pe Muir nu-l încurcă de loc respectul de sine şi 
dezinteresarea ghidului; fiind convins că acesta era un om 
pe cât de simplu pe atât de sincer, luase hotărârea să se 
folosească de credulitatea lui, ca să scape de un rival. Aşa 
că, de îndată ce-şi dădu seama că stăpânirea de sine a 
însoţitorului său era mai mare decât curiozitatea sa, 


continuă: 

— Ar fi bine să afli părerea ei, Călăuză şi deoarece eu 
cred că orice om ar trebui să ştie tot ceea ce prietenii şi 
cunoscuţii lui vorbesc despre dânsul, o să-ţi dovedesc cât 
de mult preţuiesc firea şi simţămintele dumitale şi te voi 
informa în câteva cuvinte despre ceea ce mi-a spus. Ştii că 
privirea lui Mabel e plină de şiretenie, ba chiar răutăcioasă, 
când vrea să-şi bată joc de cineva. 

— Mie, locotenent Muir, ochii ei mi s-au părut 
întotdeauna galeşi şi atrăgători, deşi recunosc că uneori 
parcă râd. Da, i-am văzut râzând şi râd din toată inima, cu 
o mare sinceritate. 

— Ei bine, tocmai asta e; ochii ei râdeau din toată inima 
şi în toiul veseliei, a exclamat... Aş vrea să nu-ți rănesc 
sensibilitatea, Călăuză!... 

— Nu ştiu ce să spun, domnule intendent, nu ştiu ce să 
spun; părerea lui Mabel despre mine are o importanţă mai 
mare decât a celor mai mulţi dintre oameni. 

— Atunci, voi tăcea, voi păstra totul în mine, ca pe o 
taină; mă întreb chiar de ce să-i spui unui om ceea ce 
vorbesc prietenii despre el, mai ales când ştii că ceea ce 
vrei să-i comunici e ceva neplăcut? Uite, nu adaug un 
cuvânt mai mult! 

— Nu vă pot sili să vorbiţi, domnule locotenent, dacă nu 
vreţi şi poate că e mai bine să nu aflu părerea lui Mabel, 
fiindcă îmi daţi a înţelege că nu mi-e binevoitoare. Oh! Dac- 
am putea fi ceea ce dorim, în loc de a fi ceea ce suntem, ar 
fi o mare deosebire în privinţa caracterelor, a cunoştinţelor 
şi a înfăţişării noastre. Poţi fi primitiv, grosolan şi necultivat, 
totuşi fericit, dacă nu-ţi dai seama de asta, dar ţi-e greu 
când vezi că ţi se scot în evidenţă toate lipsurile şi chiar în 
clipa când doreşti să auzi cât mai puţin vorbindu-se despre 
ele. 

— Tocmai asta e partea raţională a problemei, cum zic 
francezii şi asta-i spuneam şi eu lui Mabel când m-a părăsit 
atât de brusc. Ai băgat de seamă cum s-a grăbit să plece 
când te-ai apropiat? 

— Se putea vedea foarte uşor - răspunse Călăuză, oftând 


adânc şi strângând ţeava flintei sale, de parcă degetele lui 
ar fi voit să pătrundă fierul. 

— A fost mai mult decât vădit, a fost ceva flagrant, 
acesta-i cuvântul adevărat şi chiar de-ai căuta un ceas în 
dicţionar, nu ai găsi un altul mai potrivit. Ei bine, trebuie să 
ştii, Călăuză, fiindcă, judecând bine, nu pot să-ţi refuz 
mulţumirea de a auzi asta, trebuie să ştii că ştrengăriţa a 
şters-o astfel, pentru că nu a voit să audă ceea ce eram pe 
punctul de a-i spune în favoarea dumitale. 

— Şi ce puteaţi să-i spuneţi în favoarea mea, domnule 
locotenent? 

— Trebuie să înţelegi, prietene, că m-am călăuzit după 
împrejurări, nu m-am lansat în generalităţi, dar mă 
pregăteam să răspund la anumite amănunte cu alte 
amănunte. Când ea spunea că eşti ciudat, pe jumătate 
sălbatic, cu firea obişnuită a omului de graniţă, puteam să-i 
răspund, după cum foarte bine ştii, că toate acestea se 
explică prin faptul că ai trăit la o graniţă ciudată, în 
pustietăţi şi ai dus o viaţă aproape sălbatică; atunci ea ar fi 
trebuit să lase imediat să cadă toate obiecţiunile ei, afară 
numai dacă nu voia să cârtească împotriva providenţei. 

— Şi i-aţi spus toate astea, domnule intendent? 

— N-aş putea jura că am spus chiar aceste vorbe, dar 
asta-i ideea pe care o aveam în minte, mă înţelegi, nu-i 
aşa? Fata şi-a pierdut răbdarea şi n-a vrut să asculte nici în 
ruptul capului ce aveam de gând să-i spun şi a şters-o după 
cum ai văzut cu proprii dumitale ochi, Călăuză, ca şi cum 
părerea ei era de nezdruncinat. Mă tem că a ajuns lao 
anumită concluzie. 

— Şi eu mă tem, domnule intendent... Tatăl ei, la urma 
urmei, s-a înşelat. Da, da, sergentul a săvârşit o mare 
greşeală. 

— Ei bine, omule, merită să fi deznădăjduit şi să-ţi pierzi 
reputaţia pe care ţi-ai făurit-o de atâţia ani? Mai bine ia-ţi 
pe umăr flinta, pe care o foloseşti cu atâta iscusinţă şi du-te 
din nou în pădure, fiindcă ştiu din experienţă că nu există 
femeie pe lume să merite să păstrezi pentru ea o rană în 
inimă nici măcar o clipă. Ai încredere în omul care cunoaşte 


bine femeia şi a avut la urma urmei, două soţii; pentru că, 
la drept vorbind, femeile sunt fiinţe mult mai rele decât ne 
închipuim noi. Acum, dacă vrei într-adevăr s-o umileşti pe 
Mabel, ai avea un prilej cum niciun pretendent respins nu şi 
l-ar dori mai bun. 

— Niciodată nu mi-ar trece prin gând, domnule 
locotenent, s-o umilesc. 

— Ei bine, ascultă-mă pe mine, până la urmă tot o să 
ajungi la soluţia asta, fiindcă e în firea omului să dorească a 
provoca neplăceri celor ce-i pricinuiesc neplăceri. Dar 
niciodată nu ai avut prilejul mai bun ca prietenii să te 
iubească mai mult ca până acum, decât cel pe care-l ai în 
momentul de faţă şi ar mai fi, fără îndoiala şi un mijloc de 
a-i sili pe duşmani să te invidieze. 

— Mabel, domnule intendent, nu este duşmana mea şi 
chiar dac-ar fi, nu m-aş învoi niciodată să-i pricinuiesc vreo 
neplăcere. 

— Ştiu ca astea-s numai vorbe, Călăuză, o ştiu şi dă-mi 
voie să-ţi spun că o gândeşti chiar; dar raţiunea şi natura 
sunt împotriva dumitale şi vei sfârşi prin a recunoaşte asta. 
Cunoşti, pesemne, proverbul: „Cine mă iubeşte îmi iubeşte 
şi câinele”!... Ei bine, asta înseamnă, dacă citim invers: 
„Cine nu mă iubeşte, nu-mi iubeşte nici câinele”. Acum 
ascultă ce ai putea să faci. Cred că ştii că ocupăm aici o 
poziţie foarte şubredă şi nesigură, aflându-ne aproape în 
gura leului, nu-i aşa? 

— Vreţi să spuneţi că francezii ar fi leul, iar această 
insulă gura lui? 

— E numai o metaforă, prietene, fiindcă francezii nu sunt 
lei şi această insulă nu e o gură de leu, afară de cazul că s- 
ar întâmplă să se transforme, după cum mă tem, într-o 
gură de măgar! 

Aici, ofiţerul de intendenţă izbucni într-un râs ironic, nu 
prea respectuos şi  admirativ pentru înțelepciunea 
prietenului său Lundie, care alesese tocmai această insulă 
ca punct strategic pentru operaţiile sale. 

— E postul cel mai bine ales din câte ştiu - zise Călăuză, 
uitându-se la el de sus până jos, ca un om care examinează 


un tablou. 

— Nu zic nu... nu zic nu, Lundie e un mare soldat în 
lucrurile mici, după cum tatăl său era un mare nobil în 
acelaşi sens. Eu m-am născut pe domeniile sale şi l-am 
urmat pe maior timp îndelungai, aşa ca am învăţat să 
respect ceea ce spune şi face. Trebuie să ştii că asta este 
slăbiciunea mea, Călăuză. Ei bine, postul acesta putea fi 
ales tot atât de bine de un măgar sau de Solomon însuşi, 
după cum vrei, însă este amplasat într-un punct foarte 
critic, după cum reiese chiar din măsurile de prevedere şi 
ordinele precise ale lui Lundie. Sălbaticii mişună peste tot, 
cutreierând O-mie-de-insule şi pădurile în căutarea acestui 
punct, după cum o ştie şi Lundie, datorită anumitor 
informaţii; şi cel mai mare serviciu pe care l-ai putea face 
regimentului 55 ar fi să descoperi urmele lor şi să-i 
determini să urmărească o pistă falsă. Din nefericire, 
sergentul Dunham este convins că primejdia ar putea veni 
din susul fluviului, fiindcă Frontenac se afla mai sus de noi, 
dar experienţa de până acum ne învaţă că indienii apar 
totdeauna de unde te aştepţi mai puţin şi deci trebuie să-i 
aşteptăm din aval. Aşa că, ia-ţi piroga şi porneşte în josul 
apei, printre insule, ca să ne putem da seama dacă ne 
paşte vreo primejdie din partea asta; dacă mergi câteva 
mile în direcţia asta, în special pe lângă coasta dinspre 
York, informaţiile pe care mi le vei aduce vor fi şi mai 
precise şi, ca urmare, mai preţioase. 

— Marele-Şarpe se află la pândă prin locurile acelea şi 
cum cunoaşte foarte bine postul, nici vorbă că ne va 
înştiinţa din vreme dacă se urzeşte ceva împotriva noastră 
din direcţia aceea. 

— Dar, la urma urmei, Marele-Şarpe nu-i decât un indian, 
Călăuză şi treaba asta cere cunoştinţele unui om alb. 
Lundie îi va păstra o recunoştinţă veşnică omului care va da 
ajutorul potrivit ca această mică expediţie să izbutească. ŞI 
ca să-ţi spun adevărul, prietene, el e convins că expediţia 
asta n-ar fi trebuit să fie întreprinsă niciodată; dar are prea 
mult din cunoscuta încăpățânare a unui nobil de viţă veche 
ca să recunoască o greşeală, chiar de-ar fi atât de vădită ca 


luceafărul de dimineaţă. 

Intendentul îi expunea interlocutorului său argumente 
pline de judecată, ca să-l hotărască să părăsească insula 
fără întârziere, folosind toate raţionamentele ce-i veneau în 
minte, dar apoi se contrazicea, aducând adesea motive 
vădit contrarii altora amintite mai înainte. Lui Călăuză. În 
ciuda simplităţii sale, nu-i scăpă şubrezenia logicii 
locotenentului, deşi nu bănuia nici pe departe că izvora din 
dorinţa acestuia de a se scapă de unul dintre pretendenți 
fetei. El răspunse la argumentele neîntemeiate cu altele 
întemeiate, rezistă la toate sugestiile care se păreau 
nepotrivite, datorită cunoaşterii adânci a îndatoririlor sale 
speciale şi rămase surd, ca de obicei, la toate îndemnurile 
contrarii unei comportări sincere. Nu-şi dădea seama bine 
ce anume urmărea Muir, dar nici vorbă nu era să nu 
observe sofismele acestuia. Până la urmă, cei doi se 
despărţiră după o lungă convorbire, fără să se fi convins 
unul pe altul, fiecare  îndoindu-se de  temeinicia 
argumentelor celuilalt, dar neîncrederea ghidului izvora din 
firea lui dintr-o bucată, dezinteresată şi curată, ca tot ceea 
ce-l privea pe omul acesta. 

O consfătuire care se tinu imediat după aceea între 
sergentul Dunham şi locotenentul Muir avu însă urmări mai 
importante. După terminarea ei, se dădură ordine secrete 
soldaţilor, unii fiind repartizaţi în întăritură, ceilalţi prin 
colibe. Cineva obişnuit cu mişcările soldaţilor ar fi putut să- 
şi dea seama uşor că se pregătea o incursiune. Într-adevăr, 
imediat după apusul soarelui, sergentul, care fusese foarte 
ocupat de aşa-zisul post, intră în propria sa colibă, urmat de 
Călăuză şi Cap, se aşeză numaidecât la masa pe care Mabel 
avusese grijă s-o pregătească pentru el şi răsturnă sacul cu 
veşti. 

— Faptul că ai pregătit o cină îngrijită şi bine rânduită 
dovedeşte că vei putea fi de oarecare folos aici, copila mea 
- începu să vorbească bătrânul soldat - şi sunt convins că 
dacă se va ivi prilejul, te vei arăta o demnă urmaşă a celor 
care ştiu să înfrunte duşmanii. 

— Cred că nu te aştepţi din partea mea, tată, să fiu ca 


loana d'Arc şi să conduc soldaţii în bătălii! 

— Ca cine, fiica mea? Călăuză, cunoşti vreo persoană cu 
numele pe care l-a spus Mabel? 

— Câtuşi de puţin, sergent, dar de ce mă întrebi pe 
mine? Eu sunt un ignorant, un om fără educaţie, căruia îi 
place mai mult să asculte glasul şi vorbele ei decât să-i 
pese de cum îl cheamă pe unul şi pe altul. 

— Ştiu de ce e vorba - zise Cap cu convingere - e vorba 
de o navă corsar de la Morlaix, care a făcut capturi bune în 
ultimul război. 

Mabel se înroşi, fiindcă citase, fără să-şi dea seama, un 
nume care depăşea cunoştinţele de istorie ale tatălui ei, ca 
să nu mai vorbim de dogmatismul unchiului său şi, poate, 
în parte, de simplitatea şi seriozitatea înnăscute ale lui 
Călăuză şi nu-şi îngădui nici să zâmbească. 

— Cred că nu vrei să spui, tată, că trebuie să apăr insula 
în rând cu soldaţii! 

— Totuşi, femeile au făcut asta de multe ori în această 
parte a lumii, fata mea, aşa cum prietenul nostru Călăuză, 
aici de faţă, ar putea să-ţi adeverească. Dar, temându-mă 
să nu fi uluită când te vei trezi mâine dimineaţă şi nu ne vei 
mai găsi aici, e bine să te previn acum că vom pleca într-o 
incursiune chiar în noaptea asta. 

— Dumneata, tată?! Şi eu cu Jenny să rămânem singure 
pe insulă? 

— Nu, fiica mea, cunosc regulile războiului ceva mai bine 
decât crezi. Vor rămâne aici locotenentul Muir, fratele Cap, 
caporalul McNab şi trei oameni, alcătuind garnizoana în 
timpul lipsei noastre. Jenny va locui cu tine, în această 
colibă, iar fratele Cap în coliba mea. 

— Şi domnul Muir? întrebă Mabel aproape fără voia ei, 
fiindcă-şi dădea seama că acest aranjament va atrage după 
sine multe lucruri neplăcute. 

— Ei bine, va putea să-ţi facă curte, dacă te distrează, 
fetiţo, fiindcă e un tânăr iubăreţ, care a avut până acum 
patru neveste şi este nerăbdător să arate cât de mult le 
respectă amintirea, însurându-se cu a cincea. 

— Ofiţerul de intendenţă pretinde - zise Călăuză cu 


naivitate că atunci când inima unui om a fost grăpată de 
atâtea încercări, nu ai un alt mijloc mai înţelept de a o alina 
decât să ari pământul ei din nou, ca să nu mai rămână nici 
urmă din ceea ce a trecut pe acolo mai înainte. 

— Da, tocmai asta este deosebirea dintre grăpat şi arat - 
răspunse sergentul, cu un zâmbet răutăcios. Dar lasă-l să-i 
declare fetei intenţiile sale; sunt convins că acest amor al 
lui nu va dura prea mult. Eu ştiu foarte bine că fiica mea nu 
va fi niciodată soţia locotenentului Muir. 

Sergentul spuse cu atâta hotărâre că fiica lui nu va fi 
niciodată soţia lui Muir, încât Mabel se îmbujoră, tresări, 
schiţă un început de râs şi se intimidă; dar, stăpânindu-se 
din răsputeri, zise, foarte veselă, ca să-şi ascundă 
frământarea lăuntrică: 

— Dar, tată, ar fi mai bine să aşteptăm ca domnul 
intendant Muir să-şi exprime dorinţa ca eu să-l accept ca 
soţ sau, mai degrabă, ca să aibă pe fiica ta de soţie, ca nu 
cumva să mi se amintească fabula cu strugurii acri. 

— Şi care e fabula aceea, Mabel? întrebă Călăuză, curios, 
care nu ştia nimic din bagajul elementar de cunoştinţe al 
oamenilor albi. Povesteşte-mi-o frumos, cum te pricepi tu. 
Şi mai dă-mi voie să-ţi spun că nici sergentul n-o ştie. 

Mabel repetă cunoscuta fabulă, aşa cum voia Călăuză, cu 
talentul ei recunoscut, ceea ce-l făcu pe acesta să-şi 
pironească ochii pe faţa ei, cu chipul său cinstit luminat de 
un zâmbet. 

— Aşa e vulpea! strigă Călăuză, când Mabel termină de 
povestit. Întocmai ca un Mingo, crudă şi vicleană, fiindcă un 
Mingo şi o vulpe sunt ca două reptile asemănătoare. In 
ceea ce priveşte strugurii, sunt destul de acri în partea asta 
a ţării chiar şi pentru cei ce pot ajunge la ei, deşi nu mă 
îndoiesc că în anumite anotimpuri şi clipe ei par pentru 
aceştia din urmă şi mai acri decât pentru ceilalţi. Cred că în 
momentul de faţă scalpul meu pare prea acru pentru 
indienii Mingo. 

— Acri vor fi strugurii pentru el, copila mea şi domnul 
Muir va avea de ce să se plângă. Nu-i aşa că nu te-ai 
căsători niciodată cu omul ăsta, Mabel? 


— Ea?! interveni Cap. Cu un caraghios care nu e, la urma 
urmei, decât pe jumătate soldat ! Istorioara cu strugurii 
este într-adevăr o circumstanţă. 

— Scumpul meu tată şi dragul meu unchi, n-am de gând 
să mă căsătoresc cu nimeni şi ar fi mai bine să vorbim de 
altceva. Chiar dacă m-aş gândi la măritiş, cred că nu aş 
putea alege un om care a avut până acum trei sau patru 
soţii. 

Sergentul îi făcu lui Călăuză un semn din cap cu 
subinţeles, parcă spunându-i: „Aşadar, vezi cum stau 
lucrurile”, dar apoi avu destul respect pentru simţămintele 
fiicei sale ca să schimbe subiectul. 

— Nici dumneata, nici Mabel, frate Cap - începu din nou 
sergentul - nu veţi avea vreo autoritate legală asupra micii 
garnizoane pe care o las în această insulă, dar puteţi da 
sfaturi şi exercita asupra ei o oarecare influenţă. In înţelesul 
cel mai strict, caporalul McNab rămâne comandant în lipsa 
mea şi m-am străduit să-l fac să-şi bage bine în cap asta, 
pentru ca nu cumva să se arate prea supus faţă de gradul 
superior al locotenentului Muir, care, fiind aici numai ca 
voluntar, nu are niciun drept să dea ordine. Te rog să-l 
susţii pe caporal, frate Cap, fiindcă dacă ofiţerul de 
intendenţă ar nesocoti chiar şi numai o singură dată 
regulile acestei expediţii, ar putea avea după aceea 
pretenţia să mă comande tot atât de bine şi pe mine ca pe 
McNab. 

— Mai ales dacă în lipsa ta, Mabel va tăia cablul şi-l va 
lăsa în derivă, frate Dunham. Dar, sergent, sper să pui sub 
comanda mea tot ceea ce pluteşte pe apă, nu-i aşa? 
Neînţelegerile dintre generalii comandanţi ai armatelor de 
uscat şi marină au dat naştere întotdeauna la încurcăturile 
cele mai teribile. 

— În linii mari, cumnate, caporalul este comandantul-şef. 
Istoria ne învaţă într-adevăr că împărţirea 
comandamentului produce multe încurcături şi vreau să mă 
feresc de primejdia asta. Aşadar, numai caporalul va 
comanda, însă îl poţi sfătui, mai ales când e vorba de 
folosirea bărcilor, fiindcă vă voi lăsa una, care să vă asigure 


retragerea, dacă va fi nevoie. Îl cunosc foarte bine pe 
caporal, e un om curajos şi un bun soldat, pe care te poţi 
bizui dacă-l ţii departe de romul de Santa Cruz. Dar fiind 
scoţian, este în stare să se lase influenţat de intendant, aşa 
că, vă rog, pe tine şi pe Mabel, să fiţi foarte atenţi. 

— Dar de ce să ne laşi aici, scumpul meu tată? Am făcut 
un drum atât de lung, ca să fim împreună; pentru cenu mă 
iei cu tine? 

— Eşti o fată bună, Mabel şi se vede că faci parte din 
neamul Dunham. Dar trebuie să rămâi aici. Noi vom lua 
cele două bărci mai mari, lăsându-vă cealaltă barcă şi o 
pirogă din scoarță de copac şi vom părăsi insula mâine 
dimineaţă, înainte de revărsatul zorilor, ca să nu ne vadă 
nicio iscoadă când vom ieşi de sub acoperişul ăsta natural. 
Vom intra pe canalul folosit de francezi, unde vom aştepta 
probabil o săptămână, ca să interceptăm ambarcaţiunile lor 
cu provizii, ce trec spre Frontenac, încărcate în special cu 
multe mărfuri pentru indieni. 

— Eşti sigur că documentele tale sunt în bună regulă, 
cumnate? întrebă Cap, îngrijorat. Ştii, fără îndoială, că o 
captură în largul mării înseamnă piraterie, dacă nu ai un 
mandat expres sau o scrisoare care să ateste că eşti un 
crucişător al statului sau particular. 

— Am cinstea să fiu numit de colonel, în calitatea mea de 
sergent major al regimentului 53 - răspunse celalalt, 
ridicându-se cu demnitate în picioare - şi asta e 
îndestulător chiar şi pentru regele Franţei. Dar nu am 
ordine scrise din partea maiorului. 

— Cum, niciun fel de hârtii pentru un crucişător în timp 
de război? 

— Ordinele de care ţi-am vorbit mi-ajung, cumnate, 
deoarece altele n-am. Cel mai de seamă lucru pentru 
interesele maiestăţii sale în această parte a lumii este ca 
ambarcaţiunile în chestiune să fie capturate şi duse la 
Oswego, fiindcă sunt încărcate cu pături, muschete, flinte, 
muniţie, pe scurt, cu tot ceea ce francezii le dau ca plată 
netrebnicilor sălbatici aliaţi cu ei, pentru a săvârşi cele mai 
mari blestemăţii, călcând în picioare sfânta noastră religie, 


preceptele sale, precum şi legile umanităţii şi tot ce este 
sacru şi respectat de oameni. Prin capturarea acestei 
încărcături le vom răsturna planurile şi vom câştiga timp, 
fiindcă alte mărfuri de acest fel nu vor mai putea fi trimise 
încoace, peste ocean, până la toamnă. 

— Dar tată, maiestatea sa regele Angliei nu se foloseşte 
şi el de pieile-roşii? întrebă Mabel curioasă. 

— Desigur, fiica mea şi el are dreptul ăsta, Domnul să-l 
binecuvânteze! E o mare deosebire, după cum poate 
oricine să-şi dea seama, dacă un sălbatic este folosit de 
englezi sau de francezi. 

— Asta-i clar ca lumina zilei, frate Dunham, dar mie 
lucrurile nu mi se par tot atât de clare, când e vorba de 
documentele ambarcaţiunii voastre. 

— Împuternicirile date mie de un colonel eng/ez trebuie 
să-l convingă pe orice francez de autoritatea mea; ba mai 
mult, cumnate, vor trebui să se declare mulţumiţi cu asta! 

— Dar eu nu văd nicio deosebire, tată, în folosirea 
sălbaticilor de către englezi sau francezi? 

— Ba sunt deosebiri atât de multe, copila mea, cum nici 
nu-ţi închipui, dar se prea poate ca tu să nu fi în stare să le 
vezi. În primul rând, un englez este din firea lui uman şi 
politicos, în timp ce un francez este născut feroce şi lipsit 
de îndrăzneală. 

— Şi mai poţi adăuga, frate, că dacă i-ai lăsa, ar dănţui 
din zori şi până-n noapte. 

— Foarte adevărat! zise sergentul, grav. 

— Dar, tată, nu înţeleg cum ar fi posibil ca lucrurile astea 
să schimbe problema?! Dacă e rău că francezii plătesc 
sălbatici să lupte împotriva duşmanilor lor, s-ar părea că 
faptul acesta este tot atât de condamnabil şi pentru 
englezi. Dumneata, Călăuză, nu găseşti că am dreptate? 

— E o vorbă cu judecată, da, e o vorbă cu judecată şi n- 
am fost niciodată dintre cei care i-au acuzat pe francezi că 
fac ceea ce facem şi noi. Dar este mai rău să-i ai de aliaţi 
pe indienii Mingo decât pe indienii Delawar; şi dacă acest 
trib cu simţul dreptăţii ar fi mai mare, sunt convins că n-aş 
păcătui cu nimic dacă i-aş pune pe toţi să lupte împotriva 


duşmanilor noştri. 

— Totuşi, ei scalpează şi omoară tineri, bătrâni, femei şi 
copii! 

— Asta e firea lor, Mabel şi nu trebuie condamnaţi că se 
supun propriei lor firi. Natura e natură şi fiecare trib o are 
pe a lui şi se manifestă altfel. In ceea ce mă priveşte pe 
mine, sunt om alb şi mă străduiesc să păstrez felul de a 
simţi al acestei rase. 

— Nu înţeleg nimic din toate astea! zise Mabel. Ceea ce 
este drept pentru regele George, s-ar părea că ar trebui să 
fie drept şi pentru regele Ludovic. 

— Numele adevărat al regelui Franţei este Caput?’ 
remarcă bătrânul Cap, cu gura plină de venin. Am avut o 
dată ca pasager un mare învăţat, care mi-a spus că toţi 
Ludovicii ăştia, al treisprezecelea, al paisprezecelea; al 
cincisprezecelea, nu sunt decât nişte nume de păcăleala şi 
că se numesc în realitate Caput, care în franţuzeşte 
înseamnă „cap”, vrând să spună că trebuie duşi la 
picioarele eşafodului, să aştepte acolo până or fi spânzurați. 

— Ei bine, asta e aproape acelaşi lucru ca şi cum te-ar 
împinge natura să scalpezi - zise Călăuză, ca un om 
surprins de o idee nouă, care-i răsare-n minte - şi de astăzi 
înainte voi avea şi mai puţine remuşcări decât până astăzi, 
luptând împotriva acestor netrebnici, deşi nu pot spune că 
am simţit până acum vreuna care să merite a fi amintită. 

Deoarece toată lumea, în afară de Mabel, părea 
mulţumită de felul cum decursese discuţia, fiecare socoti că 
n-are rost s-o mai continue. Cei trei bărbaţi semănau în 
privinţa asta atât de mult cu marea masă a semenilor lor, 
care judecau de obicei trăsăturile unui caracter fără a fi în 
cunoştinţă de cauză, precum şi fără simţul dreptăţii, încât 
nu am fi relatat convorbirea, dacă evenimentele din 
povestire nu ar fi avut nicio legătură cu părerile enunțate, 
precum şi cu imboldurile care fac să acţioneze personajele 
noastre. 

De îndată ce se termină cina, sergentul îi lăsă pe invitaţi 
să plece şi începu o convorbire îndelungată şi confidențială 


2 În realitate - Capet. 


cu fiica sa. El nu prea era învăţat să se lase stăpânit de 
emoţii mai plăcute, dar noutatea situaţiei trezi în el 
simţăminte pe care experienţa nu i le relevase încă. 
Soldatul sau marinarul, câtă vreme acţionează sub 
comanda unui superior, se gândeşte foarte puţin la 
primejdiile pe care le înfruntă; dar de îndată ce are 
răspunderea unei comenzi, toate pericolele unei acţiuni se 
asociază în mintea lui cu şansele de succes sau insucces. 
Gândindu-se poate mai puţin la primejdia care-l pândeşte 
pe el însuşi decât la aceea care îi ameninţă pe oamenii de 
sub comanda sa, pentru el riscul general are o însemnătate 
mai mare şi e mai influenţat de simţămintele izvorâte din 
îndoială. Aceasta era acum starea de spirit a sergentului 
Dunham, care, în loc de a fi sigur de victorie, ca de obicei, 
se gândea că s-ar putea întâmpla să se despartă pentru 
totdeauna de fiica sa. 

Mabel nu i se păruse niciodată atât de frumoasă ca în 
seara aceea, iar fata poate că nu-şi arătase niciodată faţă 
de tatăl ei adevăratele-i calităţi, ca acum, când era 
îngrijorată de soarta lui; dragostea ei era în chip neaşteptat 
încurajată de stârnirea neobişnuită a aceloraşi simţăminte 
în inima sergentului. Mabel nu se simţise niciodată în largul 
ei în prezenţa tatălui său, superioritatea educaţiei primite 
ridicând un fel de barieră, mai accentuată de severitatea 
militară a comportării sergentului; asprimea aceasta fusese 
dobândită prin legăturile lui îndelungate şi nemijlocite cu 
oameni care nu puteau fi stăpâniţi decât printr-o disciplină 
riguroasă. Acum însă, când rămaseră singuri, convorbirea 
dintre tată şi fiică căpătă un caracter mai intim decât de 
obicei şi astfel Mabel descoperi cu plăcere o nuanţă de 
duioşie, o stare de spirit pe care inimoasa fată o dorise în 
tăcere, dar zadarnic, chiar din clipa sosirii sale. 

— Va să zică mama era aproape tot atât de înaltă ca 
mine? întrebă ea, ţinând una din mâinile tatălui său între 
ale sale şi privindu-l fix, cu ochi umezi. Am crezut că era 
mai înaltă! 

— Asta se petrece cu cei mai mulţi dintre copii, care se 
gândesc la tatăl şi mama lor cu respect; ei şi-i închipuie mai 


mari şi mai impunători decât sunt în realitate. Talia ta, 
Mabel, se apropie de talia mamei tale, pe cât se poate 
asemăna o femeie cu alta. 

— Dar ochii, tată? 

— Avea ochii tăi, copilă, albaştri, blânzi şi atrăgători, dar 
fără expresia ta de voioşie. 

— Voioşia asta s-ar risipi pentru totdeauna, scumpul meu 
tată, dacă n-o să ai grijă de dumneata în această 
incursiune. 

— Îţi mulţumesc, Mabel. Hm, îţi mulţumesc, copila mea, 
dar trebuie să-mi fac datoria. Tare aş fi vrut să te ştiu 
căsătorită cu un bărbat demn, înainte de a părăsi fortul 
Oswego! M-aş simţi mai liniştit! 

— Căsătorită? Cu cine, tată? 

— Ştii care este bărbatul pe care mi-ar plăcea să-l 
îndrăgeşti. Poate că ai putea găsi alţii mai străluciți şi mai 
frumos îmbrăcaţi, însă nu vei găsi niciunul ca el, atât de 
sincer şi atât de cinstit. 

— Niciunul, tată? 

— Nu cunosc niciunul. Cel puţin din punctul acesta de 
vedere, nimeni nu se poate asemui cu Călăuză. 

— Dar pentru ce să mă căsătoresc? Dumneata eşti singur 
şi eu voi avea grijă de dumneata. 

— Dumnezeu să te binecuvânteze, Mabel, ştiu că ai vrea 
s-o faci şi nu spun că este un simţământ nepotrivit, pentru 
că aş spune un neadevăr; totuşi, există unul şi mai potrivit. 

— Ce poate fi mai firesc decât să-ţi cinsteşti părinţii? 

— Tot atât de firesc e să-ţi cinsteşti şi soţul, scumpa mea 
copilă. 

— Dar eu nu am soţ, tată. 

— Atunci caută-ţi unul cât mai curând cu putinţă, ca să ai 
pe cine să cinsteşti. Eu nu sunt veşnic, Mabel şi voi fi scos 
din cursă de natură, dacă nu voi pieri cumva într-o 
încăierare. Tu eşti tânără, mai ai mult de trăit şi ar fi bine să 
ai un bărbat care să te protejeze, să vegheze asupra ta şi 
să te îngrijească atunci când vei fi bătrână, cu aceeaşi 
râvnă cu care vrei să mă îngrijeşti tu pe mine. 

— Şi crezi oare, tată dragă - zise Mabel, în timp ce 


mâinile ei mici se jucau cu degetele nervoase ale 
sergentului, privindu-le cu mare interes, pe buze cu un 
zâmbet - crezi că neapărat Călăuză este omul potrivit 
pentru asta? Oare nu e el doar cu zece sau doisprezece ani 
mai tânăr decât tine? 

— Ce importanţă are? El a dus o viaţă cumpătată, plină 
de mişcare în aer liber, aşa că anii nu înseamnă nimic faţă 
de buna lui constituţie fizică. Cunoşti pe cineva care ar mai 
putea să fie protectorul tău? 

Mabel nu cunoştea pe nimeni; cel puţin pe nimeni care 
să-şi fi exprimat vreo dorinţă în această privinţă, indiferent 
de ceea ce spera şi dorea ea. 

— Nu, tată, să nu vorbim de un altul, ci de Călăuză - ocoli 
ea răspunsul. Dac-ar fi mai tânăr, cred c-ar fi mai natural să 
mă gândesc la el ca soţ. 

— Dar îţi spun că trebuie să te gândeşti în primul rând la 
constituţia lui fizică. El este mai tânăr decât toţi subalternii 
noştri. 

— Nici vorbă că este mai tânăr decât domnul... 
locotenent Muir. 

Mabel râse voioasă, cu inima uşoară, ca un om lipsit de 
orice griji. 

— Da, e fără îndoială destul de tânăr ca să-i fie nepot lui 
Muir, dar este şi mai tânăr dacă-i numeri anii. Ferească 
Domnul, Mabel, să ajungi vreodată soţia unui ofiţer, cel 
puţin nu înainte de... de a fi tu însăţi fiica unui ofiţer! 

— Dacă m-aş căsători cu Călăuză, nu te-ai mai teme de 
asta. Nu-i aşa, tată? răspunse Mabel, privindu-l pe sergent 
cu oarecare şiretenie. 

— Călăuză poate că nu e ofiţer al regelui, dar e prietenul 
şi însoţitorul generalilor. Cred că aş muri fericit dac-ai fi 
soţia lui. 

— Tată! 

— E trist să porneşti la bătălie cu gândul apăsător că 
poate în urma ta îţi rămâne fata fără ocrotire! 

— Aş face orice să te scap de gândul acesta apăsător, 
scumpul meu tată! 

— Ai putea s-o faci - zise sergentul, privind-o cu duioşie - 


dar n-aş vrea ca, făcând asta, povara de pe inima mea să 
treacă asupra ta. 

Vorbea grav, cu voce tremurătoare şi Mabel nu avusese 
niciodată până atunci o asemenea mărturie de afecţiune 
din partea lui. Privea cu un mare şi neaşteptat interes 
obrazul de obicei sever al sergentului, cu dorinţa fierbinte 
de a-i alina povara. 

— Tată dragă, vorbeşte limpede! strigă ea, cuprinsă de 
nelinişte. 

— Nu, Mabel, n-aş vrea să fiu nedrept; s-ar putea ca 
dorinţele noastre să nu fie aceleaşi. 

— N-am niciun fel de dorinţe şi nu ştiu ce vrei să spui! Te 
gândeşti la căsătoria mea? 

— Dacă te-aş şti făgăduită lui Călăuză, dac-aş şti că ai 
promis să fi soţia lui, orice soartă m-ar aştepta, aş muri 
fericit. Dar nu-ţi cer să-mi promiţi, copila mea, nu te silesc 
să faci ceea ce ai putea să regreţi. Sărută-mă, Mabel şi du- 
te şi te culcă. 

Dacă sergentul Dunham i-ar fi cerut fetei promisiunea pe 
care o dorea atât demult, ar fi întâmpinat o rezistenţă atât 
de mare, că i-ar fi fost foarte greu s-o înlăture; lăsând însă 
lucrurile să meargă normal, câştiga un aliat puternic şi 
inimoasa şi mărinimoasa Mabel era gata să cedeze, sub 
impulsul afecțiunii, mai mult decât ar fi făcut-o vreodată în 
faţa amenințărilor. In aceste clipe pline de emoție, ea se 
gândea numai la tatăl ei, care, poate, o părăsea pentru 
totdeauna şi toată dragostea sa adâncă pentru el, hrănită 
probabil în cea mai mare parte de închipuire şi verificată 
destul de puţin în ultimele două săptămâni din cauza 
timpului scurt petrecut împreună, apăru cu o impetuozitate 
accentuată de simţămintele ei curate şi adânci. Acum era 
convinsă că tatăl ei e totul pentru ea şi nu i se părea prea 
mare nicio jertfă pe care să nu fie gata s-o aducă pentru a-l 
face fericit. Prin mintea ei licări cu iuţeala fulgerului un 
gând apăsător şi şovăi; dar, străduindu-se să afle ce 
nădejdi îi poate de acest gând nu descoperi nimic. 
Obişnuită, ca o femeie ce era, să-şi stăpânească 
simţămintele cele mai adânci, se gândea numai la tatăl ei şi 


la binecuvântarea aşteptată de copilul care se supune 
dorințelor părintelui său. 

— Tată - zise ea liniştită, aproape cu un calm solemn - 
Domnul o binecuvântează pe fiica ascultătoare. 

— Da, Mabel, aşa scrie în Cartea sfântă. 

— Mă voi căsători cu cine vrei. 

— Nu, Mabel, nu, tu trebuie să-ţi alegi soţul! 

— N-am de ales; adică nimeni nu m-a cerut în căsătorie 
decât Călăuză şi domnul Muir; între ei doi nu şovăie niciunul 
dintre noi. Nu, tată; mă voi căsători cu cel pe care-l vei 
alege tu. 

— Tu ştii pe care l-am ales, iubita mea fiică; nimeni nu te 
poate face fericită ca inimosul nostru Călăuză. 

— Ei bine, atunci, dacă vrea... dacă mă cere din nou în 
căsătorie... fiindcă, tată, cred că nu te gândeşti să mă ofer 
singură, sau să facă cineva asta în numele meu - şi sângele 
îi năvăli în obrajii palizi, deoarece generoasa ei hotărâre îi 
revărsase spre inimă fluviul vieţii - dacă mă cere, fără să-i 
mai vorbească nimeni de asta... şi după ce va afla de la 
mine ceea ce trebuie să-i spună o fată cinstită omului care 
va fi soţul ei şi mai vrea să-i fiu soţie totuşi, atunci voi fi a 
lui. 

— Fi binecuvântată, Mabel ! Domnul să te binecuvânteze 
şi să te răsplătească aşa cum merită să fie răsplătită o fiică 
ascultătoare! 

— Da, tată, fi liniştit şi împăcat... pleacă în incursiune cu 
inima uşoara şi ai încredere în Dumnezeu. Să nu-mi duci 
grija, în primăvara viitoare... trebuie să-mi îngădui puţin 
timp, tată... în primăvara viitoare mă voi căsători cu 
Călăuză, dacă acest nobil vânător va voi să mă mai ia. 

— El te iubeşte, Mabel, cum o iubeam eu pe mama ta. L- 
am văzut plângând ca un copil când vorbea de 
sentimentele lui pentru tine. 

— Da, cred; am văzut destul ca să mă conving că are 
despre mine o părere mai bună decât merit şi fără îndoială 
că nu există nicio altă persoană în viaţă pentru care să am 
mai mult respect decât pentru el, nici chiar pentru 
dumneata, scumpul meu tată. 


— Aşa e bine, copilă; astfel, unirea voastră va fi 
binecuvântată. Pot sa-i spun asta lui Călăuză? 

— Cred că ar fi mai bine să nu-i spui nimic, tată. Lasă 
lucrurile să vină de la sine, în chip firesc, bărbatul să caute 
femeia şi nu femeia să alerge după bărbat. 

Zâmbetul care-i lumina acum frumosul chip i se păru 
îngeresc tatălui ei, deşi un om cu mai multă experienţă, 
observând emoţiile fugitive reflectate de obrazul fetei, le-ar 
fi putut socoti ciudate şi nefireşti. 

— Nu, nu, trebuie să lăsam lucrurile să meargă de la 
sine, ţi-am făgăduit solemn, tată. 

— Bine, Mabel, aşa să fie; acum sărută-mă: Domnul să te 
binecuvânteze şi să te ocrotească, fata mea, fiindcă eşti o 
fiică bună. 

Mabel i se aruncă în braţe - ceea ce se întâmpla pentru 
prima oară în viaţa ei - şi plânse la pieptul lui ca un copil. 
Bătrânul şi severul soldat se înduioşă şi lacrimile i se 
amestecară cu ale fiicei sale; dar Dunham se ridică 
deodată, parcă ruşinat de sine însuşi şi, desprinzându-se 
uşor din braţele fetei, îi ură noapte bună şi se duse la 
culcare. Mabel se  îndreptă, suspinând, spre colţul 
rudimentar, pregătit pentru culcuşul ei şi peste câteva 
minute, în colibă nu se mai auzea decât respiraţia adâncă a 
bătrânului soldat. 


CAPITOLUL XX 


Cum rătăceam printre ruine, am găsit, 
Lângă un vechi cadran de piatră şi rugină, 
Un trandafir pe-un lujer părăsit, 

Semn că pe-acolo fuse o grădină. 


Campbell 


Mabel se trezi mult după răsăritul soarelui, în plină zi. 
Dormise liniştită, fiindcă plecase la culcare cu conştiinţa 
împăcată şi oboseala îi făcuse somnul şi mai dulce; niciun 
zgomot provocat de cei care se puseseră în mişcare în zori 
nu ajunsese până la urechea ei. Frumoasa fată sări în 
picioare, se îmbrăcă repede şi se duse numaidecât să 
respire mireasma dimineţii în aer liber. O cuprinse brusc o 
adâncă admiraţie pentru frumuseţea unică şi desăvârşita 
singurătate a locului în care se găsea. Era o zi splendidă de 
toamnă, atât de proprie climatului acela, mai mult ponegrit 
decât prețuit şi avea asupra omului o influenţă vie, 
reconfortantă. Splendoarea priveliştii îi pria în momentele 
acelea, deoarece, cuprinsă de teamă, îşi  închipuia 
primejdiile ce-l pândeau pe tatăl ei - pe care acum 
începuse să-l iubească aşa cum iubesc femeile pe cei ce le- 
au câştigat încrederea. A 

Acum, insula părea absolut părăsită. In noaptea trecută, 
zarva sosirii umpluse locul de viaţă, dar ea pierise cu totul 
şi eroina noastră îşi plimba ochii în jur, pe tot ceea ce se 
oferea privirii, fără să zărească niciun om care să-i alunge 
singurătatea. Până la urmă, îi descoperi pe toţi cei ce 
rămăseseră pe insulă, adunaţi în jurul unui foc care părea a 
fi al cantonamentului. Descoperindu-l pe unchiul ei, cu care 
era atât de obişnuită, Mabel căpătă puţin curaj, apoi îi 
cercetă cu ochii pe cei rămaşi, cu o curiozitate firească 
pentru situaţia în care se afla. În afară de Cap şi de ofiţerul 
de intendenţă se mai aflau acolo caporalul, cei trei soldaţi şi 


o bucătăreasă. Colibele erau tăcute şi goale, iar creasta 
întăriturii se ridica, plină de pitoresc, deasupra tufişurilor 
care o ascundeau pe jumătate. Razele soarelui scăldau 
luminişurile şi cerul se boltea albastru deasupra capului; 
întreaga privelişte era de o frumuseţe emoţionantă. Nu se 
zărea niciun nor şi eroina noastră îşi închipui că natura din 
jur e o chezăşie de pace şi siguranţă. 

Oamenii mâncau şi fata,  văzându-i ocupați cu 
satisfacerea uneia din marile cerinţe omeneşti, înainta 
neobservată câtre capătul insulei, unde copacii şi tufişurile 
o ascundeau cu totul de orice privire. Croindu-şi drum pe 
lângă crengile mai joase, ajunse la marginea apei, unde se 
opri tăcută, urmărind mişcarea abia perceptibilă a micilor 
valuri care spălau malul, ca un palid ecou al zbuciumului ce 
stăpânea lacul la o depărtare de cincizeci de mile. 
Priveliştea era molcomă şi plăcută şi eroina noastră, care 
observa imediat şi sigur tot ceea ce era demn de luare 
aminte în natură, descoperi cu promptitudine elementele 
cele mai frumoase ale peisajului. Mabel îşi plimbă privirea 
pe numeroasele canale dintre insule şi se gândi că nu mai 
văzuse nicicând ceva mai atrăgător. 

Dar, în timp ce se bucura astfel de minunăţiile naturii, o 
cuprinse brusc un fel de nelinişte; avusese impresia că 
desluşeşte vag silueta unui om printre tufişurile de pe malul 
insulei. Intre acest mal pe care se afla ea şi cel opus, nu era 
o distanţă mai mare de cincizeci de stânjeni. Poate că 
fusese doar o amăgire - poate că i se păruse numai că o 
siluetă omenească trecuse pe dinaintea ochilor ei; era 
totuşi sigură că nu se înşelase. Mabel ştia bine că faptul de 
a fi femeie nu o proteja de plumbul unei flinte, dacă o zărea 
cumva un irochez, aşa că fata se retrase instinctiv, 
ascunzându-se bine după tufişuri, fără să piardă însă din 
ochi malul de apus şi aşteptând zadarnic câtva timp să-l 
vadă pe străin apărând din nou. Tocmai se pregătea să-şi 
părăsească ascunzătoarea, ca să-i împărtăşească cât mai 
grabnic meşterului Cap bănuielile sale, când văzu limpede 
crengile unui anin negru, de dincolo de tufişuri, de pe insula 
cealaltă, înclinându-se spre ea, parcă în semn de prietenie. 


Lipsită cu totul de experienţă în felul cum se duce războiul 
la frontieră, eroina noastră trecu prin clipe grele şi 
palpitante, dar îşi păstră prezenţa de spirit şi acţionă cu 
hotărâre şi discernământ. 

Una din caracteristicile locuitorilor de la graniţele 
Americii, care trăiesc înconjurați de primejdii, era de a situa 
calităţile morale ale femeilor pe o treaptă foarte înaltă, pe 
care nici ele însele nu se vedeau în stare s-o atingă în alte 
împrejurări; şi Mabel ştia foarte bine că oamenii de la 
graniţă ridică în slăvi cu plăcere în povestirile lor prezenţa 
de spirit, curajul şi iniţiativa pe care soțiile şi surorile lor le 
dovediseră în împrejurările cele mai grele. Gândul la 
povestirile acestea îi treziră curajul şi fu stăpânită de 
convingerea că a sosit clipa să arate că e într-adevăr fiica 
sergentului Dunham. | se păru că ramura se mişcase parcă 
într-un semn de prietenie şi după un moment de şovăială, 
rupse o crenguţă, o înfăşură în jurul unui băț şi, trecând-o 
printr-o descindere a tufişului, o flutură, ca răspuns, imitând 
cât mai bine semnalul celuilalt. 

Semnalele din ambele părţi durară două sau trei minute, 
până când Mabel zări tufişurile din faţă dându-se deoparte 
cu băgare de seamă şi apărând o figură omeneasca. Ea 
văzu dintr-o privire că era o femeie indiană. După o 
secundă, uitându-se mai cu luare-aminte, se convinse că 
era Roua-de-lunie, nevasta lui Vârf-de-Săgeată. In călătoria 
pe care o făcuse în tovărăşia acestei femei, Mabel fusese 
câştigată de  blândeţea, simplitatea şi amabilitatea 
acesteia, precum şi de amestecul de afecţiune şi respect 
izvorât din teamă pentru soţul ei. De câteva ori, în timpul 
călătoriei, lui Mabel i se păruse că Vârf-de-Săgeată îi 
arătase o atenţie prea mare, neplăcută pentru soţia lui şi o 
impresionase expresia de amărăciune şi umilinţă a indienei. 
Deoarece Mabel compensase din plin orice amărăciune îi 
pricinuise fără voia ei tovarăşei sale, Roua-de-lunie, prin 
purtarea sa prietenoasă şi plină de atenţie, îi dovedise mult 
ataşament şi eroina noastră se despărţise de ea adânc 
convinsă că pierde o prietenă. 

Zadarnic am analiza diferitele feluri prin care se poate 


câştiga încrederea cuiva. E destul să spunem că tânăra 
indiană trezise un astfel de sentiment în inima lui Mabel şi 
fata, convinsă că această vizită neobişnuită era numai spre 
binele ei, simţi nevoia să aibă cu cealaltă o convorbire mai 
intimă. Aşa că nu şovăi să iasă din tufiş şi se bucură când o 
văzu pe Rouă-de-lunie arătându-i aceeaşi încredere şi 
ieşind fără teamă din frunzişul în care se ascunsese. Cele 
două fete, fiindcă indiana, deşi măritată, era chiar mai 
tânără decât Mabel, schimbară câteva semne de prietenie 
şi Mabel o îndemnă să se apropie, cu toate că nu ştia în ce 
fel o va face. Dar indiana îi arătă fără şovăială că se putea 
apropia de ea; dispăru o clipă, apoi se ivi din nou la prora 
unei pirogi, trasă la marginea tufişului de pe malul opus şi 
cu pupa ascunsă încă de verdeață, într-un fel de golfuleţ, 
acoperit de o boltă de crengi. Mabel tocmai voia s-o invite 
să traverseze canalul cu piroga, când se auzi chemată de 
vocea de stentor a unchiului ei. Atunci îi făcu semn imediat 
fetei să se ascundă, ieşi repede din tufişuri, pătrunse în 
luminiş, în direcţia de unde se auzise vocea şi constată că 
grupul era încă la micul dejun; dintre ei, numai Cap îşi 
potolise foamea şi se gândise s-o cheme şi pe ea. Lui Mabel 
îi trecu fulgerător prin minte ideea că acesta era momentul 
cel mai potrivit pentru o convorbire şi, scuzându-se, sub 
pretextul că nu-i este încă foame, se întoarse la pâlcul de 
tufişuri de unde plecase şi o chemă din nou pe tânăra 
indiană. 

Rouă-de-lunie înţelese foarte repede ce i se cerea; cu 
câteva lovituri de vâslă ajunse la malul de dincoace şi 
ascunse piroga în tufişurile insulei pe care se afla postul. In 
clipa următoare, Mabel o luă de mână şi o trase după ea 
spre coliba ei. Din fericire, coliba era cu totul ascunsă de 
privirile celor din jurul focului, aşa că intrară amândouă 
înăuntru, fără să fie văzute. Lămurind-o cât putu mai bine 
pe musafira sa că trebuia s-o părăsească pentru scurtă 
vreme, Mabel o ascunse în propria ei cameră, fiind convinsă 
că aceasta nu o va părăsi fără încuviințarea ei. Apoi se duse 
la loc şi-şi luă locul printre ceilalţi, străduindu-se să pară cât 
mai liniştită. 


— Cine vine la urmă e servit ultimul, Mabel - zise unchiul 
ei, cu gura plină de somon fiert, fiindcă, deşi arta de a 
pregăti bucatele nu era prea rafinată la graniţa aceea 
îndepărtată, alimentele aveau, în general, un gust excelent, 
ultimul venit, ultimul servit, asta-i o regulă bună şi-i face pe 
leneşi mai activi. 

— Nu sunt o leneşă, unchiule. Fiindcă m-am plimbat 
aproape o oră şi am explorat insula. 

— Nu-i mare lucru, domnişoară Mabel - interveni Muir - 
fiindcă insula e mică. Lundie, sau mai bine zis maiorul 
Duncan, cum trebuie să-i spunem de faţă cu alţii (vorbea 
aşa, ţinând seama de caporal şi soldaţi, cu toate că aceştia 
mâncau la o oarecare distanţă), maiorul Duncan, aşadar, nu 
a adăugat un imperiu la dominioanele maiestăţii sale 
punând stăpânire pe această insulă, care probabil că în 
privinţa veniturilor se află pe acelaşi plan cu faimoasa 
insulă a lui Sancho, despre care negreşit ai citit, meştere 
Cap, în orele dumitale de răgaz, mai ales în momentele de 
linişte şi inactivitate. 

— Cunosc locul de care vorbiţi, domnule locotenent de 
intendenţă. Insula lui Sancho e o stâncă de corali de 
formaţie nouă, neplăcut să dai de ea pe întunericul nopţii, 
când vânturile suflă de l-ar înspăimânta şi pe un păcătos. 
Insula asta e un loc vestit pentru nucile de cocos şi apa ei 
amară. 

— Nu este prea vestită pentru posibilităţile de hrană - 
continuă Muir, din respect pentru Mabel stăpânindu-şi 
zâmbetul care-i apăruse pe buze - şi nu ştiu dacă în privinţa 
veniturilor este de preferat acesteia. După părerea mea, 
meştere Cap, insula pe care ne aflăm nu se bucură deo 
poziţie strategică bună şi prevăd că mai devreme sau mai 
târziu se va abate asupra noastră o adevărată catastrofă. 

— Să sperăm ca asta nu se va petrece decât după 
plecarea noastră - zise Mabel. Nu ţin de loc să studiez 
limba franceză. 

— Să ne socotim norocoşi dacă n-o să cădem în mâna 
irochezilor. L-am sfătuit cu insistenţă pe maiorul Duncan să 
nu ocupe această poziţie, dar este un om încăpățânat, care 


nu iese dintr-ale lui. M-am alăturat acestui grup în primul 
rând ca să-i fiu plăcut şi folositor frumoasei dumitale 
nepoate, meştere Cap şi în al doilea rând, ca să iau 
informaţii despre proviziile care cad în sarcina mea, ca să 
nu mai fie niciun fel de discuţie contradictorie privitoare la 
cantitatea lor, când vor dispărea, capturate de inamic. 

— Credeţi că situaţia este chiar atât de gravă? întrebă 
Cap, oprindu-se din mestecatul bucății de vânat (deoarece, 
ca un om rafinat, modern, mânca, pe rând, când carne, 
când peşte), din cauza curiozităţii cu care aştepta 
răspunsul. Primejdia este oare atât de apropiată? 

— Nu pot spune asta, dar nici contrariul. Întotdeauna, în 
timp de război, primejdia e mai mare la posturile avansate 
decât la cantonamentele principale. Aşa că să nu ne mirăm 
că am putea fi vizitaţi în orice clipă de francezi. 

— Şi ce dracu' ne vom face în cazul ăsta? Şase bărbaţi şi 
două femei n-or să fie în stare de prea mare lucru 
încercând să apere un loc ca acesta, dacă ne-ar ataca 
duşmanii, fiindcă vor avea grijă, fără îndoială, după felul 
franțuzesc de luptă, să vină cât mai mulţi. 

— Trebuie să ne aşteptăm la asta. În orice caz, vor veni 
destul de mulţi. Pentru apărarea insulei s-ar putea, fără 
îndoială, aplica principiile strategiei şi ale artei războiului, 
deşi probabil că nu vom avea forţele necesare ca să putem 
înfăptui un asemenea plan în chip convenabil. In primul 
rând, ar trebui trimis pe mal un detaşament, cu consemnul 
să hărţuiască duşmanii care debarcă. Ar fi necesar ca un 
grup mai puternic să fie băgat imediat în întăritură. Care ar 
fi ca o fortăreață, fiindcă diferitele detaşamente ar trebui să 
se retragă în punctul acela pentru rezistenţă, pe măsură ce 
francezii ar înainta; s-ar mai cuveni să se sape o linie de 
tranşee în jurul fortăreței, fiindcă ar fi contrariu tuturor 
principiilor artei militare să-l laşi pe duşman să ajungă prea 
aproape de zidurile ei, ca să le mineze. Nişte „chevraux-de- 
frise”?! ar ţine cavaleria în şah şi împotriva artileriei vor fi 
construite redute la adăpostul acestor păduri. Mai ales ar fi 
foarte utile nişte detaşamente puternice de hărţuire, ca să 

întârzie înaintarea duşmanului; şi aceste colibe, dacă ar fi 
înconjurate de şanţuri şi ţăruşi, ar putea fi transformate în 
poziţii foarte avantajoase în acest scop. 

— Ptiu, intendentule! Şi unde dracu' să găseşti atâţia 
oameni pentru îndeplinirea acestui plan? 

— Fără îndoială, meştere Cap, că regele e dator să-şi 
asume această sarcină, fiindcă este în conflict cu francezii. 

— Şi noi suntem numai şase! E un plan frumos, pe legea 
mea! Dumneavoastră aţi putea cobori pe mal, să luptaţi 
împotriva celor ce debarcă; Mabel i-ar putea hărţui, cel 
puţin cu vorba; soţia soldatului ar juca rolul acelor 
„chevraux-de-frise”, ca să încurce cavaleria, caporalul ar 
comanda tabăra de tranşee, cei trei soldaţi ai săi ar ocupa 
cele cinci colibe, iar eu aş intra în fortăreață. Pe legea mea, 
le descrieţi frumos, domnule locotenent şi ar fi trebuit să vă 
faceţi pictor în loc de soldat! 

— Nu, eu nu am făcut decât să arăt realitatea în 
amănunţime şi fără ocolişuri, aşa cum este. Faptul că aici 
nu există o forţă mai mare ca să aducă planul la îndeplinire 
e o greşeală a miniştrilor maiestăţii sale, nu a mea. 

— Dar dacă duşmanii îşi fac într-adevăr apariţia - întrebă 
Mabel, cu mai multă curiozitate decât ar fi avut dacă nu şi- 
ar fi amintit de femeia pe care o lăsase în colibă - ce plan 
ar trebui să se aplice? 

— Sfatul meu ar fi, delicată Mabel, să încercăm a săvârşi 
ceea ce l-a făcut pe bună dreptate pe Xenofon atât de 
faimos. 

— Cred că vă gândiţi la o retragere, deşi ghicesc numai 
pe jumătate aluzia pe care aţi făcut-o. 

— Ai dibuit înţelesul aluziei mele din cauză că ai, tânără 
doamnă, un bun simţ înnăscut. Ştiu că valorosul dumitale 
tată a dat caporalului anumite instrucţiuni şi i-a ordonat să 
folosească anumite metode cu ajutorul cărora el îşi 
închipuie că insula ar putea fi păstrată în cazul când 
francezii i-ar descoperi poziţia, dar excelentul sergent, deşi 
este tot atât de bun la locul lui ca oricare altul care a 
mânuit vreodată o suliță, nu este nici marele lord Stair, nici 
ducele de Mariborough. Nu contest meritele sergentului în 


acest domeniu special, cu toate că nu pot să-i exagerez 
calităţile, oricât de excelente ar fi, comparându-le cu ale 
oamenilor care ar putea fi din anumite puncte de vedere 
superiorii săi. Sergentul Dunham a ascultat de sfatul inimii 
sale, în loc de acela al raţiunii, când a dat astfel de ordine; 
dar dacă fortul va fi pierdut, vina va cădea asupra celui 
care a ales acest loc pentru fort, nu asupra omului pus să-l 
apere. Oricât de dârz ar fi acesta din urmă, presupunând o 
debarcare a francezilor şi a aliaţilor lor, un bun comandant 
nu ar neglija niciodată pregătirile necesare pentru 
efectuarea unei retrageri; şi eu l-aş sfătui pe meşterul Cap, 
care este amiralul flotei noastre, să aibă o barcă pregătită 
oricând pentru evacuarea acestei insule, dacă am fi siliţi s-o 
facem. Cea mai cuprinzătoare luntre de care dispunem are 
o velă foarte mare şi, aducând-o aici, în apropiere şi 
amarând-o printre tufişurile de colo, am pregăti un loc 
potrivit pentru o îmbarcare precipitată. Atunci ai vedea, 
frumoasă Mabel, că nu sunt decât cincizeci de iarzi până la 
canalul dintre cele două insule, unde ne vom putea 
ascunde de cei ce s-ar afla pe insula aceasta pe care ne 
găsim. 

— Ceea ce spuneţi e foarte adevărat, domnule Muir, dar 
s-ar putea ca francezii să vină tocmai din direcţia aceea, 
nu? Şi dacă locul acela este atât de bun pentru o retragere, 
este tot atât de bun şi pentru un atac. 

— Nu vor acţiona cu atâta prudenţă - răspunse Muir, 
uitându-se pe furiş şi cam neliniştit în jurul său. Nu vor fi 
atât de prevăzători. Francezii sunt o naţiune de oameni 
lipsiţi de perspicacitate şi se comportă de obicei ca nişte 
aventurieri, aşa că e bine să-i aşteptăm, dacă ar fi să vină 
vreodată, de cealaltă parte a insulei. 

Convorbirea continua cu întreruperi, întorcându-se totuşi, 
din când în când, la probabilitatea unui atac şi a celor mai 
bune mijloace de a-l înfrunta. 

Mabel nu dădu prea mare atenţie convorbirii, deşi era 
oarecum surprinsă că locotenentul Muir, un ofiţer a cărui 
faimă de om curajos era bine stabilită, putea să propună 
atât de deschis o părăsire a fortului, care, în ochii ei, apărea 


ca o mare culpă, onoarea tatălui său fiind strâns legată de 
apărarea insulei. Dar era atât de preocupată de prezenţa 
invitatei sale, încât, folosindu-se de primul prilej, se ridică 
de la masă şi intră din nou în coliba ei. Acolo, închise uşa cu 
grijă după dânsa, aruncă o privire spre singura fereastră a 
camerei să vadă dacă era perdeaua trasă şi după aceea se 
apropie de Roua-de-lunie - sau lunie, cum i se spunea în 
mod familiar de cei ce vorbeau cu ea în englezeşte - în 
camera din fund, arătându-şi, prin semne, afecțiunea şi 
încrederea. 

— Mă bucur că te văd, Rouă-de-lunie - zise Mabel, cu un 
zâmbet foarte plăcut şi cu vocea ei atrăgătoare. Mă bucur 
toarte mult că te văd; ce te aduce încoace şi cum ai 
descoperit insula? 

— Vorbeşte mai rar - zise indiana, zâmbind şi ea şi 
strângând mâna micuță pe care o ţinea în mâinile ei doar 
puţin mai mari, dar înăsprite de muncă. Mai rar; vorbeşti 
prea repede. 

Mabel repetă întrebările, străduindu-se să-şi stăpânească 
nerăbdarea şi izbuti să pronunţe cuvintele atât de clar, ca 
să fie înţeleasă. 

— lunie, prietenă - răspunse indiana. 

— Te cred, Rouă-de-lunie, te cred din inimă, dar ce 
legătură are asta cu venirea ta? 

— Prietena venit vede prietena - răspunse Roua-de-lunie, 
zâmbind din nou şi uitându-i-se drept în ochi. 

— Cred că altceva te-a adus încoace, fiindcă nu te-ai fi 
expus niciodată unei asemenea primejdii şi mai ales 
singură... Şi chiar ai venit singură? 

— Roua-de-lunie singură, numai cu tine, nimeni 
altcineva. 
lunie venit singură, vâslit piroga. 

— Sper, cred. Ba ştiu că e aşa. Nu-mi închipui că vrei să 
mă trădezi, Rouă-de-lunie! 

— Ce, trădare? 

— Cred că nu vrei să mă trădezi, nu vrei să mă predai 
francezilor sau irochezilor, ori lui Vârf-de-Săgeată. (Indiana 
dădu din cap cu însufleţite.) Nu cred că vrei să vinzi scalpul 


meu, nu-i aşa? 

În clipa asta, Roua-de-lunie trecu un braţ, plină de 
prietenie, pe după mijlocul zvelt al lui Mabel şi o strânse la 
piept cu atâta tandreţe şi afecţiune, încât pe eroina noastră 
o podidiră lacrimile. Îmbrăţişarea indienei era plină de 
duioşie feminină şi ar fi fost cu neputinţă ca gestul ei să nu 
câştige încrederea unei fete sincere şi tinere ca Mabel. 
Aceasta o strânse şi ea, la rândul ei, în braţe, apoi, ţinânad-o 
în faţa sa, cu braţele întinse şi privind-o în ochi, o întrebă: 

— Dacă Roua-de-lunie are să-i spună ceva prietenei sale, 
să-i spună deschis. Sunt foarte atentă. 

— lunie teme că Vârf-de-Săgeată omoară pe ea. 

— Dar Vârf-de-Săgeată nu va afla niciodată - zise Mabel, 
înroşindu-se până-n vârful urechilor, fiindcă-şi dădea seama 
că îndemna o femeie să-şi trădeze bărbatul. Mabel nu-i va 
spune nimic. 

— El aruncă tomahawk în cap lu’ lunie! 

— Asta n-o să se întâmple niciodată, draga mea lunie; aş 
prefera să nu mai scoţi o vorbă decât să te pască o astfel 
de primejdie. 

— Întăritură loc bun dormit... loc bun stat. 

— Vrei să spui că aş putea să-mi salvez viaţa retrăgându- 
mă în întăritură? Oh, cu siguranţă că Vârf-de-Săgeată n-o 
să-ţi facă niciun rău că mi-ai spus asta! Nu poate să-mi vrea 
răul, fiindcă nu l-am jignit niciodată. 

— Vârf-de-Săgeată nu vrea rău la faţă-palidă inimoasă - 
răspunse femeia, uitându-se într-altă parte şi cu toate că 
vorbea cu vocea obişnuită, molcomă şi dulce a fetelor 
indiene, cuvintele ei păreau pline de melancolie şi 
timiditate. Vârf-de-Săgeată iubeşte tânăra faţă-palidă. 

Mabel se îmbujoră fără să ştie de ce şi delicateţea ei 
firească o făcu să tacă o vreme. Dar trebuia să afle mai 
multe, fiindcă bănuielile ei crescuseră, aşa că începu din 
nou s-o iscodească: 

— Vârf-de-Săgeată nu are de ce să mă iubească sau să 
mă urască - zise ea. Este pe aproape? 

— Sot întotdeauna lângă soţie, aici - zise indiana, 
punându-şi mâna pe inimă. 


— Minunată creatură! Dar spune-mi, când să mă retrag 
în 
întăritură? Astăzi... în dimineaţa asta... acum? 

— Fort foarte bun; bun pentru femei. In fort, nu ia scalp. 

— Mă tem că te înţeleg foarte bine, lunie. Vrei să-l vezi 
pe tatăl meu? 

— Nu e aici, plecat. 

— N-ai de unde şti asta, nu vezi că insula e plină de 
soldaţi? 

— Nu plină; plecaţi. Aici. Indiana ridică patru degete în 
sus: Numai atâta haine roşii. 

— Nu vrei să-l vezi pe Călăuză? Poţi vorbi cu el în limba 
irocheză. 

— Limba plecat cu el - zise lunie, râzând - are limba în 
gura lui. 

Era ceva atât de gingaş şi contagios în râsul copilăresc al 
fetei indiene, încât Mabel nu putu să-şi stăpânească râsul, 
cu toate că temerile sale crescuseră din cauza celor 
întâmplate. 

— Se pare ca ştii sau crezi că ştii tot ce se petrece la noi, 
lunie. Dar dacă prietenul Călăuză e plecat, Eau-douce poate 
vorbi cu tine franţuzeşte. Il cunoşti pe Eau-douce; să mă 
duc să-l chem să stea de vorbă cu tine? 

— Eau-douce plecat şi el, dar inima lui rămasă aici - zise 
Roua-de-lunie, punând mâna pe pieptul lui Mabel. Şi 
spunând aceste cuvinte, râse iar, uitându-se într-altă parte, 
de parcă nu voia s-o stingherească. 

Eroina noastră auzise adesea de înţelepciunea uimitoare 
a indienilor şi cu câtă extraordinară isteţime observau tot 
ce se petrece, dând impresia că nu văd nimic, însă nu era 
nici pe departe pregătită pentru întorsătura atât de ciudată 
a convorbirii lor. Dornică să schimbe subiectul şi foarte 
nerăbdătoare să afle cât de mare era primejdia ce-i 
ameninţa, se ridică de pe taburetul pe care se aşezase şi, 
adoptând o atitudine mai rezervată, nădăjduia să afle mai 
multe decât făcea impresia că ar dori şi să evite aluziile 
despre lucruri care o încurcau atât de mult. 

— Tu ştii ce trebuie să spui şi ce nu. Roua-de-lunie - zise 


ea - şi sper că mă iubeşti destul ca să-mi dai ştirile de care 
am nevoie. Scumpul meu unchi se găseşte şi el pe insulă şi 
tu eşti, sau ar trebui să fi prietena lui, ca şi a mea; amândoi 
ne vom aminti de purtarea ta când ne vom întoarce la 
Oswego. 

— Poate că niciodată întoarce, cine ştie? vorbise cu 
îndoiala pe care o arăţi în legătură cu un lucru nesigur şi în 
tonul ei nu se simţea nicio urmă de ironie sau de dorinţă de 
a o înfricoşa. 

— Numai Dumnezeu ştie ce se va întâmpla. Vieţile 
noastre sunt în mâinile Lui. Totuşi, cred că se va servi de 
tine să ne salveze. 

Asta era mai mult decât putea să înţeleagă indiana, care, 
în ignoranţa sa, o privea fără să scoată o vorba, dorind 
vădit s-o ajute. 

— Întăritura foarte bună - repetă ea după ce-i dispăru 
expresia de nesiguranţă de pe chip, accentuând puternic 
ultimele cuvinte. 

— Bine, te înţeleg şi voi dormi acolo în noaptea asta. Şi 
fără-ndoiala că-i voi spune unchiului meu tot ce am auzit de 
la tine. 

Roua-de-lunie tresări, vădit neliniştită de vorbele ei. 

— Nu, nu. Nu, nu! zise ea cu o rapiditate şi o înfocare 
împrumutate de la francezii din Canada. Nu e bine spus lui 
Apă-Sărată. El vorbeşte mult, are limbă lungă. El crede 
pădurea e ca apa; nu înţelege nimic. Dacă spus, Vârf-de- 
Săgeată află şi lunie moare. 

— Eşti nedreaptă cu unchiul meu, fiindcă el nu te-ar 
trăda niciodată. 

— Nu înţeleg la mine. Apă-Sărată are limbă, dar nu ochi, 
nu urechi, nu nas... nimic decât limbă, limbă! 

Cu toate că Mabel nu prea era de aceeaşi părere, îşi 
dădu seama că unchiul ei, Cap, nu inspira încredere tinerei 
indiene şi nu credea că ea ar primi ca dânsul să ia parte la 
convorbirea lor. 

— Se pare - continuă Mabel - că ştii cu de-amănuntul 
situaţia noastră. Ai fost pe insula asta şi mai înainte? 

— Venit acum. 


— Atunci ce te face să crezi că vorbele tale exprimă 
adevărul? Tatăl meu, Călăuză şi Eau-douce poate că sunt 
toţi pe insulă, gata să alerge încoace dacă i-aş striga. 

— Toţi plecat - zise Roua-de-lunie cu convingere, 
zâmbind bine dispusă. 

— Nu, siguranţa asta n-ai putea-o avea, dacă nu ai mai fi 
fost pe insula! 

— Avut ochi buni: văzut corabie cu oameni plecând, 
văzut piroga mare cu Eau-douce. 

— Ceea ce înseamnă că ne-ai pândit de mai multă 
vreme, dar nu cred că i-ai numărat pe cei ce au rămas. 

Roua-de-lunie râse iar; ridicând în sus patru degete, 
arătă cele două degete mari şi puse un deget pe unul din 
primele, repetând cuvintele „haine roşii”, apoi atinse şi 
ultimele două degete mari, zicând:  „Apă-Sărată”, 
„Locotenent”. Părea că ştie totul cu cea mai mare 
exactitate şi Mabel începu să se îndoiască de faptul că 
trebuia s-o lase pe vizitatoarea ei să plece, fără să-i ceară 
mai multe lămuriri. Totuşi, nu-şi putea călca pe inimă 
abuzând de încrederea vădită pe care fata aceasta 
prietenoasă şi blândă o avea în ea, aşa că gândul de a-l 
preveni pe unchiul ei îl alungă chiar în clipa apariţiei lui, ca 
nedemn pentru dânsa şi nedrept pentru prietena sa. 

Această frumoasă hotărâre se mai sprijinea şi pe 
convingerea că dacă ar încerca cineva s-o silească pe Roua- 
de-lunie să vorbească, aceasta nu ar mărturisi nimic şi s-ar 
fereca într-o tăcere încăpăţânată. 

— Va să zică, tu crezi, lunie - continuă Mabel, după ce Îi 
trecură toate acestea prin minte - că aş face mai bine să 
mă retrag şi să rămân în întăritură, nu-i aşa? 

— Loc bun pentru femei. Întăritură nu ia scalp. Buşteni 
groşi. 

— Vorbeşti de parc-ai fi fost acolo şi ai fi măsurat pereţii. 

lunie râse, privind-o cu un aer semnificativ, de 
încuviinţare, fără să scoată o vorbă. 

— Mai cunoaşte cineva drumul spre insula asta? A văzut- 
o vreo dată vreun irochez? 

Roua-de-lunie aruncă, tristă şi îngrijorată, o privire în 


jurul ei, temându-se parcă să nu fie auzită. 

— Tuscarora peste tot... Oswego, aici, Frontenac, 
Mobawk... peste tot. Dacă vede lunie, ucide pe ea. 

— Dar noi credeam că nimeni nu cunoaşte insula şi că nu 
avem de ce ne teme de duşmani, atâta vreme cât ne aflăm 
pe ea! 

— lrochezi ochi mulţi. 

— Ochii nu ajung totdeauna. Locul acesta nu poate fi 
descoperit de un ochi obişnuit şi chiar dintre ai noştri sunt 
puțini care pot găsi insula. 

— Cineva poate spune... unii yengesse? vorbeşte 
franţuzeşte. 

Mabel încremeni. Toate bănuielile împotriva lui Jasper, pe 
care până atunci le respinsese, se îmbulziră în minte şi 
simţi o durere atât de adâncă, încât o clipă i se păru cae 
gata să leşine. Dar, cu o sforţare, se stăpâni şi, amintindu-și 
de promisiunea făcută tatălui ei, se ridică şi se plimbă o 
vreme în sus şi în jos prin colibă, străduindu-se să se 
convingă că vinovăția lui Jasper îi e indiferentă, deşi în 
adâncul inimii sale se ridica dorinţa de a-l crede nevinovat. 

— Inţeleg ce vrei să spui, lunie - zise ea, în cele din 
urmă. Mă laşi să înţeleg că un trădător a comunicat 
oamenilor din tribul tău cum pot găsi aceasta insulă. 

Indiana zâmbi, fiindcă, după felul său de a gândi, orice 
vicleşug de război era mai degrabă un merit decât o crimă; 
dar fiind prea credincioasă tribului ei, nu destăinui mai mult 
decât cerea situaţia. Ea voia s-o salveze pe Mabel şi numai 
pe 
Mabel, aşa că n-o îndemna nimic să spună ceva „în afara 
cauzei”, după cum zic avocaţii. 

— Faţă-Palidă ştie acum - adăuga ea - întăritură bună 
pentru femei... nu-mi pasă de soldaţi şi războinici. 

— Dar pe mine mă interesează, fiindcă unul din aceşti 
oameni este unchiul meu, pe care-l iubesc, iar ceilalţi sunt 
compatrioţii şi prietenii mei. Trebuie să le spun ce am aflat! 

— Atunci, Roua-de-lunie moartă - răspunse indiana 
calmă, deşi se simţea amărăciune în vorbele ei. 


22? Denumirea dată de indieni iancheilor. 


— Nu, nu vor şti niciodată că ai venit aici! Totuşi, trebuie 
să-i pun în gardă şi să ne ducem toţi în întăritură. 

— Vârf-de-Săgeată află... vede tot şi lunie moare. lunie 
venit spună prietena ei albă şi nu la bărbaţi. Orice războinic 
veghează scalpul său. Roua-de-lunie squaw şi vorbeşte la 
squaw, nu la bărbaţi. 

Hotărârea prietenei sale indiene o întristă nespus pe 
Mabel, deoarece îşi dădu seama clar că tânăra fată se 
bizuise pe faptul că cele aflate de la ea nu vor fi 
comunicate şi altora. Ea nu ştia cât de convinşi erau indienii 
că a păstra un secret este una din cele mai mari îndatoriri 
şi mai ales nu era în stare să judece în ce măsură orice 
destăinuire a tainei încredinţată ar putea s-o pună pe 
tânăra indiană într-o situaţie critică, primejduindu-i viaţa. 
Toate aceste gânduri îi trecură fulgerător prin minte şi cu 
cât chibzuia mai mult, se întrista mai tare. Roua-de-lunie 
părea şi ea să socoată situaţia ca foarte gravă, fiindcă 
începu să-şi adune diferitele obiecte pe care le pusese 
deoparte când luase mâna lui Mabel într-ale ei şi se 
pregătea să plece. Fata nu încercă s-o oprească, iar 
despărţirea de indiană, după toate pericolele pe care le 
înfruntase ca s-o ajute, era insuportabilă pentru 
simţămintele ei de dreptate şi afecţiune. 

— Rouă-de-lunie - zise ea cu însufleţire, îmbrăţişând fata 
lipsită de educaţie, dar plină de bunătate - noi suntem 
prietene. Să nu te temi, fiindcă nu voi spune nimănui că ai 
fost aici. Dacă poţi, fă-mi un semnal înainte de pornirea 
atacului, ca să ştiu că trebuie să intru numaidecât în 
întăritură, să mă pun la adăpost. 

Indiana, ocupată cu pregătirile de plecare, se opri şi 
spuse liniştită: 

— Dă-i lui lunie porumbel. 

— Un porumbel? De unde să iau un porumbel? 

— Din coliba vecină... adu unu’ bătrân. lunie merge la 
canoe. 

— Cred că te înţeleg, dar n-ar fi mai bine să te conduc 
din nou la tufişuri, ca să nu întâlneşti vreun om de-al 
nostru? 


— Du-te întâi afară. Numeri oameni; unu, doi, trei, patru, 
cinci, şase - aici indiana ridică degetele şi râse - toţi nu 
stau calea ta... bun numai unul singur... chemat pe el 
deoparte. Apoi cântat şi căutat porumbel. 

Repeziciunea cu care gândise şi iscusinţa prietenei sale o 
făcură pe Mabel să zâmbească şi se pregăti să-i urmeze 
sfatul. 

Totuşi, se opri în pragul uşii, uitându-se din nou 
rugătoare la indiană. 

— Nu poţi cu niciun chip să-mi spui mai multe? întrebă 
ea. 

— Tu ştie tot: întăritură bună... porumbel... spune Vârf- 
de-Săgeată omoară pe mine. 

Ultimele cuvinte, din care reieşea că în cazul că Vârf-de- 
Săgeată ar descoperi fapta soţiei sale ar ucide-o, o hotărâră 
pe Mabel să nu-i mai ceară alte amănunte. Deschizând uşa 
îi făcu un semn de rămas bun tinerei sale prietene şi ieşi 
din colibă. Mabel se folosi de mijlocul simplu propus de 
tânăra indiană, ca să afle unde se găseau cei câţiva 
ocupanţi ai insulei. In loc să se uite în jurul său, ca să-i 
recunoască după chip şi îmbrăcăminte, îi numără iute şi 
descoperi că trei dintre ei rămăseseră la foc, iar doi 
porniseră spre barcă, unul dintre aceştia fiind domnul Muir. 
Al şaselea, unchiul ei, pregătea o undiţă de pescuit la o 
distanţă nu prea mare de foc. Cealaltă femeie de pe insulă, 
soţia soldatului, tocmai intra în coliba ei; aceştia erau toţi 
cei ce se aflau pe insulă. Mabel, dând impresia că e în 
căutarea unui lucru pierdut, se apropie de coliba sa, pe 
care o părăsise, fredonând o melodie, se aplecă de parcă 
ridica un obiect de pe pământ şi porni grăbită spre coliba 
de care vorbise Roua-de-lunie. Aceasta era aproape 
dărâmată şi soldaţii ultimului detaşament o transformaseră 
într-un fel de magazie pentru provizii. Printre lucrurile de 
acolo se aflau câţiva zeci de porumbei, care mâncau de zor, 
stând pe o grămada de grâu jefuit de prin fermele de pe 
coasta Canadei. Mabel prinse uşor unul, cu toate că zburau 
în jurul ei cu un zgomot de tobă şi, ascunzându-l sub rochie, 
se furişă din nou, cu preţioasa pradă, spre propria sa colibă, 


dar indiana dispăruse. Tânăra fată aruncă din pragul uşii o 
privire înăuntru şi porni în goană spre mal. Scăpă uşor 
neobservată, deoarece copacii şi tufişurile o apărau de 
vederea oricui. O găsi pe Roua-de-lunie la pirogă; aceasta 
luă porumbelul, îl puse într-un coş împletit de ea şi, 
repetând cuvintele „întăritură bună”, pluti dincolo de 
tufişuri şi străbătu canalul îngust, fără zgomot, aşa cum 
venise. După ce prietena sa ajunse la malul opus, Mabel 
aşteptă câtva timp, ca să mai prindă vreun semn de rămas 
bun sau de prietenie, dar nu mai văzu nimic. Absolut toate 
insulele învecinate erau atât de liniştite de parcă nimeni nu 
ar fi tulburat vreodată liniştea sublimă a naturii şi nicăieri 
nu descoperi nici cel mai mic semn sau indiciu - după cum 
credea Mabel - care să vestească inevitabila primejdie 
prevestită de Roua-de-lunie. 

Intorcându-se de la mal, o surprinse totuşi un amănunt, 
care nu i-ar fi atras în niciun fel atenţia într-o situaţie 
obişnuită, dar care acum, când bănuielile ei erau trezite, nu 
mai scăpă ochilor ei cercetători. O mică bucată de pânză 
roşie, asemănătoare cu cele folosite la pavilioanele navelor, 
se legăna pe ramura de jos a unui copac scund, prinsă în 
aşa fel, încât să fluture în vânt ca flamura de pe o navă. 

Acum, când Mabel era alarmată, nici chiar Roua-de-lunie 
nu ar fi fost atât de promptă ca ea în analizarea faptelor pe 
care le socotea importante pentru siguranţa compatrioţilor 
săi. Văzu aşadar dintr-o privire că bucata de pânză putea fi 
observată de pe o insulă învecinată şi că era fixată pe o 
linie care se găsea între coliba ei şi pirogă, ca să nu lase 
niciun fel de îndoială că Roua-de-lunie trecuse prin 
apropiere, dacă nu chiar pe sub ramura aceea şi presupuse 
că putea fi un semnal, ca să comunice un fapt important în 
legătură cu atacul celor ce pândeau prin apropiere. Rupse 
mica bucată de pânză legată de creangă, urmându-şi 
drumul, fără să ştie prea bine ce avea de făcut. Poate că 
indiana o înşela? Dar felul acesteia de a fi, privirea, 
afecțiunea şi firea ei, pe care Mabel le cunoscuse în timpul 
călătoriei prin pădure, o făcură să înlăture această 
presupunere. Apoi îşi aminti de aluzia făcută de Roua-de- 


lunie în legătură cu admiraţia lui Vârf-de-Săgeată pentru 
frumuseţea femeilor albe, îşi mai aminti vag şi de privirile 
ce i le aruncase indianul Tuscarora şi avu convingerea 
apăsătoare că numai puţine femei ar fi putut fi îngăduitoare 
cu o alta care înstrăinase iubirea soţului lor. Niciuna din 
aceste imagini nu era limpede, însă i se învolburau în 
creier, făcând sângele să-i alerge tot mai puternic prin vine, 
pe măsură ce mergea mai repede, fără să poată lua 
hotărâri prompte şi clare. Se grăbea spre coliba ocupată de 
soţia soldatului, cu gândul de a se muta numaidecât cu ea 
în întăritură, fiindcă nu mai putea convinge pe nimeni s-o 
urmeze, când auzi vocea lui Muir. 

— Incotro atât de repede, încântătoare Mabel? strigă el. 
Şi de ce cauţi mereu singurătatea? Valorosul sergent va 
avea o părere proastă despre mine când va auzi că fiica sa 
îşi petrece dimineţile singură şi neînsoţită, cu toate că ştie 
foarte bine cât de nerăbdător sunt să fiu sclavul fetei sale şi 
s-o urmez cât e anul de lung. 

— Nu mă îndoiesc, domnule Muir, că aveţi un anumit 
grad de autoritate aici - zise Mabel, oprindu-se brusc din 
mers. Cel puţin un caporal trebuie să se supună unui om cu 
gradul dumneavoastră. 

— Asta n-o ştiu... nu prea sunt convins - o întrerupse 
Muir cu o nerăbdare şi cu un aer de îngrijorare, care poate 
că într-o altfel de împrejurare ar fi atras atenţia lui Mabel. A 
comanda înseamnă a comanda, disciplina e disciplină şi 
autoritatea autoritate. Bunul dumitale tată s-ar simţi foarte 
jignit dacă ar vedea că vreau să pătez sau să pun mâna pe 
laurii pe care e pe punctul de a-i câştiga; şi eu, dându-i 
ordine caporalului, înseamnă că-i dau şi sergentului. Cel 
mai înţelept lucru din partea mea e să rămân în tot timpul 
acestei acţiuni ca o persoană particulară. 

— Ştiu asta şi poate că nu e rău; şi nici n-aş vrea să-i 
pricinuiesc scumpului meu tată vreun motiv de supărare, 
însă îl puteţi influenţa pe caporal spre binele său. 

— Nu pot afirma asta - răspunse Muir cu rafinamentul 
scoţianului viclean - ar fi mult mai sigur să promit că-l pot 
influenţa în sens contrariu. Oamenii, încântătoare Mabel, au 


curiozităţile lor şi faptul de a influenţa pe cineva pentru 
binele său e una din sarcinile cele mai ingrate ale firii 
omeneşti, în timp ce e foarte uşor să-l influenţezi în rău. Să 
nu uiţi asta niciodată, scumpa mea Mabel şi să-ţi aminteşti 
de sfatul acesta totdeauna, pentru a te lămuri şi a şti cum 
să te porţi în viaţă. Dar ce răsuceşti acolo cu degetele 
dumitale delicate, ca şi cum ai răsuci inimi? 

— Nu e decât o bucată de pânză, un fel de banderolă, o 
bagatelă care nu merită atenţia noastră în clipele astea 
grave. 

Dacă... 

— O bagatelă! Nu-i chiar atât de neînsemnată cum îţi 

închipui, domnişoară Mabel - zise el, luând bucata de pânză 
din mâinile fetei şi întinzând-o pe toată lungimea ei, 
încruntat şi foarte bănuitor. Cred că n-ai găsit asta, Mabel 
Dunham, acolo unde s-a luat micul dejun, nu-i aşa? 
_ Mabel îi indică foarte simplu locul şi felul în care o găsise. 
In timp ce vorbea, privirea intendentului deveni iscoditoare, 
întorcându-se când spre bucata de pânză, când spre eroina 
noastră, apoi din nou spre bucata de pânză. Îți dădeai 
foarte uşor seama că i se treziseră bănuielile şi nu întârzie 
să i le dezvăluie. 

— Nu ne găsim într-o parte a lumii, Mabel Dunham, unde 
pavilioanele şi drapelele noastre pot fi întinse, ca să fluture 
în vânt - zise ofiţerul de intendenţă, clătinând din cap cu un 
aer rău-prevestitor. 

— Sunt de aceeaşi părere, domnule Muir şi am rupt 
această mică banderolă, socotind că ar putea constitui un 
semn care să trădeze prezenţa noastră duşmanului, chiar 
dacă cel ce a legat-o de creangă nu a făcut-o cu vreo 
intenţie. N-ar fi bine să fie informat şi unchiul meu de 
această circumstanţă? 

— Nu văd de ce, încântătoare Mabel, fiindcă, după cum 
pe drept cuvânt ai spus, e vorba de o circumstanţă şi 
circumstanţele îl tulbură uneori pe valorosul marinar. Dar 
acest petic de pavilion, dacă poate fi numit pavilion, 
aparţine unei nave. Se poate vedea că este confecţionat 
dintr-un material folosit de ambarcaţiuni pentru asemenea 


scopuri, fiindcă drapelele noastre sunt de mătase, ori, cum 
bine ştii, din pânză vopsită. Se aseamănă ca două picături 
de apă cu materialul din care era confecţionat pavilionul 
cuterului Scud. Şi am observat, după câte-mi amintesc, că o 
asemenea bucată a fost tăiată din acel pavilion. 

Mabel încremeni, dar se putu stăpâni într-atâta încât să 
nu răspundă. 

— Asta merită toată atenţia - continuă Muir - şi, la urma 
urmei, cred că ar fi bine să mă sfătuiesc repede cu 
meşterul Cap, fiindcă un alt supus mai loial decât el nu 
există în tot cuprinsul imperiului britanic. 

— Avertismentul acesta mi s-a părut destul de serios - 
zise Mabel - aşa că m-am hotărât să mă mut în întăritură, 
luând-o şi pe cealaltă femeie cu mine. 

— Nu cred că e prevăzător ceea ce vrei să faci Mabel. 
Dacă ne vor ataca întâi împotriva ei vor porni. Şi trebuie să 
recunoaştem că nu este destul de potrivită ca să reziste 
unui asediu. Dacă e vorba să-ţi dau un sfat în situaţia asta 
atât de delicată, ţi-aş propune să te refugiezi în luntrea 
care, după cum poţi să-ţi dai seama, se află în punctul cel 
mai favorabil pentru o retragere, pe canalul din faţă, de 
colo, unde în doua-trei minute vei fi ascunsă de insulele din 
jur. Apa nu lasă urme, aşa cum spune foarte bine Călăuză şi 
se pare că aici se încrucişează atât de multe canale, încât o 
salvare e mai mult decât probabilă. M-am gândit 
întotdeauna că Lundie şi-a luat asupra-şi un risc prea mare, 
ocupând un post atât de avansat şi atât de expus ca 
acesta. 

— E prea târziu ca să mai regretăm acum, domnule Muir 
şi nu ne mai rămâne decât să ne gândim la siguranţa 
noastră. 

— Şi la onoarea regelui, frumoasă Mabel. Da, nu trebuie 
să uităm niciodată onoarea armelor maiestăţii sale şi 
numele său glorios. 

— Atunci cred că ar fi mai bine ca, în loc să ne gândim la 
barcă, să pornim împreună spre locul întărit ca să apărăm 
onoarea regelui şi insula - zise Mabel zâmbind - aşa că, 
domnule Muir, eu mă duc cât mai repede acolo, unde voi 


aştepta întoarcerea tatălui meu şi a detaşamentului său. S- 
ar întrista nespus dacă atunci când s-ar întoarce victorios şi 
convins că ne-am făcut cu credinţă datoria, cum şi-a făcut-o 
el, ar vedea că am fugit. 

— Nu, nu, în numele cerului, nu mă înţelege greşit, 
Mabel! o întrerupse Muir cu o oarecare teamă. Nu vreau să 
spun de loc că vreunul dintre noi, în afară de femei, trebuie 
să se refugieze în barcă. Datoria noastră, a bărbaţilor, este 
fără îndoială cât se poate de clară şi am luat hotărârea din 
primul moment să apăr fortul sau să cad o dată cu el. 

— Şi crezi, domnule Muir, că două femei ar putea, în 
situaţia actuală, să conducă această barcă grea aşa încât 
să scape de urmărirea unei pirogi indiene? 

— Ah, frumoasa mea Mabel, iubirea este arareori 
raţională; temerile şi îngrijorările sale ne întunecă oricând 
perspicacitatea. Eu m-am gândit numai că gingaşa 
dumitale persoană ar fi în posesia unui mijloc de a se pune 
în siguranţă, uitând că-ţi trebuie şi îndemânare ca să te 
foloseşti de el. Dar nu trebuie să fi atât de crudă, delicată 
făptură, să condamni o greşeală săvârşită numai din prea 
mare grijă pentru siguranţa dumitale. 

Mabel auzise destule. Era prea preocupată de 
evenimentele din cursul dimineţii şi prea speriată ca să mai 
zăbovească, ascultând cuvinte de dragoste, care i-ar fi fost 
tot atât de neplăcute şi în momente mai pline de voioşie şi 
optimism ca acum. Ea îşi luă în grabă rămas bun de la 
însoţitorul ei şi tocmai voia să se îndrepte spre coliba 
celeilalte femei, când Muir o opri, punându-i o mână pe 
braţ. 

— Un cuvânt, Mabel, înainte de a ne desparţi - zise el. 
Această bucată de pânză poate avea o semnificaţie sau 
niciuna; în primul caz, dându-ne seama că a fost pusă la 
vedere, nu ar fi mai bine s-o agăţăm din nou acolo, ca să 
putem urmări cu vigilenţă răspunsul care ar putea să 
trădeze complotul? În al doilea caz, dacă nu are nicio 
semnificaţie, nu va avea nicio consecinţă. 

— Poate că ai dreptate, domnule Muir, deşi, chiar dacă a 
ajuns acolo accidental, ar putea să-i facă pe inamici să 


descopere fortul. 

Apoi, fără să mai piardă o clipă, fata porni în goană spre 
coliba către care se îndreptase de la început şi dispăru. 
Ofiţerul de intendenţă rămase vreme de un minut în acelaşi 
loc şi în aceeaşi poziţie cum îl lăsase ea, uitându-se mai 
întâi la făptura zveltă a fetei, apoi la bucata de pânză pe 
care o ţinea încă în mână cu o oarecare nehotărâre. Dar 
nehotărârea lui nu dură mai mult de un minut; puţin după 
aceea se şi afla sub copacul indicat de Mabel, unde legă 
pânza din nou de o creangă, cu toate că, fără îndoială, 
necunoscând locul precis unde fusese găsită, o agăţă aşa 
încât să fluture într-o parte a stejarului unde putea fi văzută 
şi mai bine decât înainte de oricine ar fi navigat pe canale 
şi fiind, în schimb, mai greu de descoperit de pe insulă. 


CAPITOLUL XXI 


Pe rând şi-a primit cina fiecare, 
Brânza e pusă-n farfuria mare; 
Blide şi castroane opărite, 

Pe zidul bucătăriei-s rânduite. 


Cotton 


În timp ce se îndepărta în căutarea singurei sale tovarăşe 
de pe insulă, lui Mabel Dunham i se păru ciudat că ceilalţi 
puteau fi atât de liniştiţi, în timp ce ea simţea greutatea 
răspunderii pentru viaţa şi moartea tuturor. E drept că 
presimţirile sale se născuseră sub influenţa unei oarecari 
neîncrederi în adevăratele intenţii ale soţiei lui Vârf-de- 
Săgeată, dar când îşi aminti de comportarea prietenoasă şi 
deschisă a tinerei indiene, precum şi de toate dovezile de 
sinceritate şi credinţă din timpul legăturii lor aproape 
familiale din cursul călătoriei, alungă orice teamă de 
înşelăciune cu rapiditatea cu care o inimă generoasă e gata 
să nu creadă nimic rău despre alţii. Işi dădu totuşi seama că 
nu putea să-i prevină pe însoțitorii săi să ia măsuri de 
apărare, fără să le spună şi despre convorbirea tainică 
avută cu Roua-de-lunie, aşa că se văzu silită să acţioneze 
cu prudenţă şi după un plan dinainte stabilit, deşi nu era 
obişnuită cu astfel de situaţii. 

Soţia soldatului primi ordinul să ducă toate lucrurile 
necesare în întăritură, cu consemnul să nu se îndepărteze 
de acolo nicio clipă în cursul zilei. Mabel nu-i lămuri 
motivele care o făcuseră să ia această hotărâre, ci-i spuse 
numai că plimbându-se, descoperise anumite semne ce o 
făceau să creadă că inamicul cunoştea mai bine poziţia 
insulei decât crezuseră toţi până atunci şi că n-ar fi rău ca 
cel puţin ele două să aibă pregătit un loc unde să se 
refugieze la cel mai mic semnal. Nu era greu s-o sperie pe 
femeia aceasta, care, deşi era curajoasă ca o scoțiană, se 


lăsa uşor influenţată de orice vorbă ce-i marca groaza faţă 
de cruzimile indienilor. După ce Mabel se asigură că 
tovarăşa ei era destul de speriată ca să fie prevăzătoare, o 
convinse că nu ar avea niciun rost să vorbească soldaţilor 
despre temeiurile îngrijorării lor. Asta, ca să preîntâmpine 
orice discuţii şi întrebări care ar fi putut-o stânjeni, fiind 
hotărâtă să-i facă prin alte mijloace, pe unchiul ei, pe 
caporal şi pe soldaţi să fie mai prevăzători. Din nefericire, 
armata britanică nu ar fi putut încredința sarcina de a apăra 
insula unei persoane mai puţin indicate decât caporalul 
McNab, căruia sergentul Dunham îi transmisese comanda 
pe timpul absenței sale. Pe de o parte, era un om hotărât, 
care acţiona repede, familiarizat cu toate amănuntele vieţii 
de soldat şi hârşâit cu situaţiile născute din starea de război 
pe de altă parte, însă, era înfumurat cu locuitorii din 
regiune, fiind şi foarte încăpățânat faţă de orice avea vreo 
legătură cu câmpul îngust de acţiune al profesiunii sale, 
foarte înclinat să privească imperiul britanic ca centru a tot 
ceea ce era perfect pe lume, iar Scoţia ca reprezentând cel 
puţin focarul moralei desăvârşite din fruntariile acestui 
imperiu. Pe scurt, era un fel de chintesenţă, deşi pe o scară 
potrivită cu rangul său, a tuturor trăsăturilor de caracter 
atât de specifice servitorilor coroanei trimişi în colonii. El îl 
privea pe american ca pe o vieţuitoare inferioară rasei 
originare, ca pe un om stăpânit de idei nesăbuite şi 
absurde, mai ales în privinţa serviciului militar. Braddock 
însuşi nu ar fi fost mai puţin dispus să primească sfaturi de 
la un provincial decât umilul său imitator; se ştia că 
amânase adesea executarea dispoziţiilor şi ordinelor 
primite de la vreo doi-trei ofiţeri ai unităţii numai fiindcă 
aceştia se născuseră întâmplător în America, având grijă, 
cu adevărata prudenţă a unui scoţian, să nu se expună 
pedepselor şi neajunsurilor provocate de o nesupunere 
făţişă. 
Aşadar, nu ai fi putut găsi un om mai puţin potrivit pentru 
ceea ce urmărea Mabel; totuşi, ca se văzu silită să nu 
piardă nicio clipă şi să-şi pună planul în aplicare. 

— Tatăl meu ţi-a lăsat o mare răspundere, caporal - îi 


spuse ea imediat ce-l văzu răzleţindu-se de ceilalţi soldaţi - 
fiindcă, dacă insula aceasta ar fi cucerită de duşman, nu 
numai noi am cădea prizonieri, ci şi detaşamentul care se 
află acum în misiune. 

— Nu trebuie să faci drumul din Scoţia încoace ca să 
înţelegi urmările unui astfel de eveniment - răspunse 
McNab cu un ton sec. 

— Nu mă îndoiesc că-ţi dai seama de asta tot atât de 
bine ca mine, domnule McNab, însă mă tem că 
dumneavoastră, veteranii, datorită faptului că sunteţi 
obişnuiţi cu primejdiile şi bătăliile, sunteţi oarecum înclinați 
a neglija anumite măsuri de prevedere, care ar putea fi 
necesare într-o situaţie atât de deosebită ca a noastră. 

— Se spune că Scoţia nu este o ţară cucerită, 
domnişoară, dar încep a crede că această afirmaţie e 
greşită, fiindcă noi, copiii ei, suntem atât de delăsători şi 
susceptibili de a fi surprinşi tocmai când ne aşteptăm mai 
puţin. 

— Nu, bunul meu prieten, nu mă înţelegi. În primul rând, 
nu vorbesc despre Scoţia, ci despre această insulă, apoi, nu 
pun la îndoială vigilenţa dumitale, ci mă tem nespus să nu 
apară cumva vreo primejdie pe care curajul dumitale ar 
încerca s-o dispreţuiască. 

— Curajul meu, domnişoara Dunham, este fără îndoială 
de o calitate inferioară, nefiind vorba decât de un curaj 
scoţian; tatăl dumitale este iancheu şi dacă ar fi aici, printre 
noi, desigur că am asista la nişte pregătiri foarte active. Au 
venit timpurile grele când străinii au grade şi poartă 
halebardă în unităţile scoțiene, aşa că nu mă mir că 
pierdem bătăliile şi multe campanii se termină dezastruos. 

Mabel era pe cale să se descurajeze, însă avertismentul 
sigur primit de la Roua-de-lunie era încă prea viu în mintea 
ei ca să-i îngăduie să renunţe la încercarea sa. Ea schimbă 
aşadar metoda, nădăjduind să atragă întregul grup în 
întăritură, fără să fie silită să spună de unde avea 
informaţiile care cereau atâta vigilenţă. 

— Dă-mi voie să spun că ai dreptate, caporal McNab - 
zise ea - fiindcă am auzit adesea vorbindu-se că eroii din 


ţara voastră se numără printre primii în lumea civilizată, 
dacă tot ce mi s-a povestit despre ei este adevărat. 

— Aţi citit istoria Scoției, domnişoară Dunham? întrebă 
caporalul, uitându-se pentru prima oară la încântătoarea sa 
interlocutoare cu o mişcare a buzelor care era aproape un 
zâmbet pe chipul lui aspru şi respingător. 

— Am citit ceva, caporal, dar şi mai multe am auzit. 
Doamna care m-a crescut avea sânge scoţian în vinele ei şi- 
i plăcea foarte mult istoria Scoției. 

— Sunt sigur că sergentul nu s-a ostenit să se ocupe de 
faima ţării unde a fost înfiinţat regimentul său, nu-i aşa? 

— Tatăl meu trebuie să se gândească şi la alte lucruri, 
aşa că puţinul ce-l ştiu l-am aflat de la doamna de care ți- 
am vorbit. 

— Cred că nu a uitat să vă vorbească despre S. Wallace! 

— Am citit multe lucruri despre viaţa sa, 

— Şi va vorbit de Bruce şi de bătălia de la Bannockburn? 

— Desigur, ca şi despre evenimentele de la Cullonden- 
muir. 

Ultima din aceste lupte se petrecuse de curând şi eroina 
noastră nu-şi amintea decât destul de vag de ea şi nu 
putea să-şi dea seama de efectul ce l-ar face această aluzie 
asupra interlocutorului său. Ştia că era vorba despre o 
victorie, auzise adesea pe musafirii protectoarei sale 
vorbind despre ea cu un aer de triumf şi-şi închipuia că 
simţământul acesta ar putea provoca un ecou de simpatie 
în inima oricărui soldat britanic. Din nefericire, însă, McNab 
luptase în ziua aceea nefastă pentru el de partea 
pretendentului, iar o cicatrice adâncă ce-i brăzda chipul 
fusese opera sabiei unui soldat german din serviciul casei 
de Hanovra. Şi i se păru că, auzind cuvintele lui Mabel, rana 
începe să-i sângereze din nou, fiind convins că sângele îi 
năvălea în obraz ca un torent ce tindea să se scurgă prin 
pielea subţire a cicatricei. 

— Destul, destul! strigă el. Destul cu Cullonden şi 
Sheriffmuir-ul dumneavoastră, tânără doamnă! Habar n- 
aveţi de subiectul ăsta şi aţi fi nu numai înţeleaptă, dar şi 
modestă, vorbind de propria dumneavoastră ţară şi de 


lipsurile ei. Regele George are fără îndoială câţiva supuşi 
loiali în colonii, dar va trece încă multă vreme înainte de a 
vedea sau auzi despre vreun lucru bun făcut de ei. 

Pe Mabel o surprinse izbucnirea pătimaşă a caporalului, 
fiindcă nu avea nici cea mai mică idee ce anume îl jignise, 
însă era hotărâtă să nu cedeze. 

— Am auzit întotdeauna spunându-se - urmă ea - că 
scoţienii au două calităţi foarte preţuite pentru a fi soldaţi: 
curaj şi prudenţă; şi sunt convinsă că nici caporalul McNab 
nu va dezminţi faima naţiunii sale. 

— Intrebaţi-l pe tatăl dumneavoastră, domnişoară 
Dunham; el îl cunoaşte bine pe caporalul McNab şi nu va 
pregeta să vorbească despre defectele sale. Am fost în 
bătălii unul lângă altul şi el este superiorul meu, aşa că are 
tot dreptul să-şi judece subalternul. 

— Tatăl meu are o foarte bună părere despre dumneata, 
McNab, fiindcă altfel nu ţi-ar fi încredinţat comanda acestei 
insule, împreună cu tot ceea ce se află pe ea şi cu propria 
sa fiică. Printre altele, ştiu foarte bine că preţuieşte foarte 
mult prudenţa dumitale. El nădăjduieşte că mai ales 
întăritura va fi păzită cu mare grijă. 

— Dacă voia să apere onoarea regimentului 55 de după 
buşteni, ar fi făcut mai bine să rămână el aici; fiindcă, 
pentru a vorbi deschis, sângele şi mintea unui scoţian se 
scârbesc de o retragere de pe câmpul de luptă înainte de a 
fi atacat. Suntem oameni războinici şi ne place să ne 
luptăm piept la piept cu duşmanul. Metoda americană de 
luptă, de care vorbiţi dumneavoastră, e foarte la modă, 
însă ea va distruge faima armatelor maiestăţii sale, dacă nu 
va distruge chiar şi curajul ei. 

— Niciun soldat adevărat nu dispreţuieşte prudenţa. 
Maiorul Dunham, cel mai curajos dintre toţi, este renumit 
pentru grija pe care o are de oamenii săi. 

— Lundie are slăbiciunile sale şi a uitat repede paloşele şi 
câmpiile noastre deschise, acoperite cu buruieni, ca să se 
gândească la luptele în păduri şi cu flintele. Dar, 
domnişoară Mabel, vă rog să-l credeţi pe un bătrân soldat, 
care a împlinit cincizeci şi cinci de ani: nu e un alt mijloc 


mai sigur de a-l încuraja pe duşman decât să arăţi că te 
temi de el şi că orice primejdie din acest război cu indienii, 
imaginaţia voastră, a americanilor, o exagerează şi o 
amplifică într-atât, încât aţi ajuns să credeţi că după fiecare 
tufiş se ascunde un sălbatic. Noi, scoţienii, venim dintr-o 
regiune deschisă şi nu simţim nevoia să ne adăpostim; vă 
veţi convinge de asta, domnişoară Dunham... 

În clipa aceea, caporalul făcu un salt în aer. Căzu cu faţa 
la pământ şi se suci pe spate atât de neaşteptat, încât 
Mabel aproape că nu auzise şuierul ascuţit al glonţului care- 
i străpunsese trupul. Eroina noastră nu scoase un țipăt, ba 
nici măcar nu apucă să tremure - nenorocirea venise prea 
pe negândite, era prea groaznică şi prea bruscă pentru ca 
să mai aibă vreme de un astfel de semn de slăbiciune - 
dimpotrivă, se aplecă, sub influenţa unui imbold natural, să- 
| ajute. McNab mai avea puterea să lase să se vadă că-şi 
dădea absolut seama de ceea ce se petrecuse. Pe chip i se 
aşternuse expresia feroce a omului surprins de moarte pe 
neaşteptate şi Mabel, când îşi aminti mai târziu, în clipe mai 
liniştite, de scena aceasta, crezu că văzuse pe faţa lui 
căinţa târzie a unui păcătos conştient şi încăpățânat. 

— Duceţi-vă cât mai iute în întăritură - zise McNab, cu 
vocea stinsă, când Mabel se aplecă să-i audă ultimele 
cuvinte. 

Eroina noastră îşi dădu seama de situaţia desperată în 
care se afla şi de faptul că trebuia să acţioneze cât mai 
grabnic. Aruncă o privire fugară spre trupul de la picioarele 
sale, văzu că McNab nu mai respiră şi se îndepărtă în 
goană. După câteva minute, era la întăritură; dar abia se 
apropie de uşa, că Jenny o închise cu violenţă în nasul ei. 
Nevasta soldatului, înnebunită de spaimă, nu se mai 
gândea decât la siguranţa sa. In vreme ce Mabel striga s-o 
lase să intre, răsunară cinci-şase Împuşcături, care întăriră 
şi mai mult groaza femeii dinăuntru, împiedicând-o să 
scoată repede drugii puşi mai înainte cu atâta îndemânare. 
După un minut, Mabel simţi totuşi că uşa cedează încet sub 
apăsarea ei şi în clipa când se întredeschise destul ca să-şi 
poată strecura înăuntru trupul zvelt, intră. Între timp, 


bătăile inimii i se mai potoliseră şi se linişti destul ca să 
poată acţiona după un plan bine stabilit. In loc să cedeze 
stăruinţelor nestăpânite ale însoţitoarei sale să închidă uşa 
din nou, ea o lăsă deschisă destul timp ca să se asigure că 
nimeni din grupul lor nu se vedea sau nu era pe punctul de 
a intra în urma lor; după aceea, închise uşa şi instrucţiunile 
şi acţiunile ei erau acum mai liniştite şi judecate. Nu 
înţepenise uşa decât cu un singur drug şi-i spuse lui Jenny 
să rămână în preajma acesteia, ca să deschidă la primul 
strigăt al vreunui prieten. Apoi se urcă pe scară în camera 
de sus, unde putea să vadă bine prin ferestruică întreaga 
insulă, atât cât îi îngăduiau tufişurile din jur. După ceo 
sfătui pe însoţitoarea ei să-şi păstreze calmul şi să nu-şi 
piardă curajul, cercetă împrejurimile cu atenţie, pe cât îi 
îngăduia situaţia. 

Spre marea ei uimire, ea nu zări mai întâi pe insulă nici 
duşmani nici prieteni. Nu văzu niciun francez şi niciun 
indian, deşi un mic nor alb, purtat de vânt, îi arăta în ce 
parte să-i caute. Trăseseră cu flintele din direcţia insulei de 
unde venise Roua-de-lunie, cu toate că Mabel nu putea să 
spună dacă duşmanul se găsea încă pe insula aceea sau 
debarcase pe insula pe care se afla ea. Trecând la 
ferestruia dinspre locul unde zăcea McNab, sângele îi 
îngheţă în vine, văzându-i şi pe ceilalţi trei soldaţi întinşi 
parcă neînsufleţiţi lângă el. Aceştia veniseră acolo în fugă, 
la prima alarmă şi fuseseră împuşcaţi aproape în aceeaşi 
clipă de duşmanul nevăzut, pe care caporalul, în 
îngâmfarea lui, îl dispreţuise. 

Nu-i zări nici pe Cap, nici pe locotenentul Muir. Cu inima 
bătându-i puternic, Mabel scotoci cu ochii spaţiile dintre 
copaci, urcând până la punctul cel mai înalt al întăriturii, ca 
să poată vedea şi mai bine insula, atât cât îi permiteau 
peticele de pădure, însă nu descoperi nimic. Se temuse că-l 
va zări pe unchiul său zăcând în iarbă ca şi soldaţii, însă nu- 
| descoperi nicăieri. Intorcându-şi privirea spre locul unde 
fusese ascunsă barca, băgă de seamă că era încă legată la 
țărm şi presupuse că o întâmplare neprevăzută îl 
împiedicase pe Muir să se retragă în partea aceea. Pe scurt, 


pe insulă domnea o tăcere mormântală şi trupurile 
neînsufleţite ale soldaţilor făceau ca scena să fie pe cât de 
înspăimântătoare, pe atât de stranie. 

— Pentru numele lui Dumnezeu, domnişoară Mabel! 
strigă femeia de la postul ei, fiindcă, deşi era atât de 
înfricoşată încât nu-şi dădea seama că nu trebuie să 
vorbească tare, superioritatea intelectuală a lui Mabel îi 
influenţa modul de a vorbi mai mult decât gradul tatălui 
acesteia - pentru numele lui Dumnezeu, spuneţi-mi dacă 
vreunul dintr-ai noştri mai e în viaţă! Cred că aud gemete 
tot mai slabe şi mă tem că i-au măcelărit pe toţi! 

Mabel îşi aminti în clipa aceea că unul dintre soldaţi era 
soţul femeii şi se înfioră gândindu-se la ce urmări va avea 
durerea acesteia dacă ar afla prea brusc de moartea soţului 
ei. Pe de altă parte, gemetele îi luau aproape orice 
speranţă, fiindcă şi ea se temea să nu fie ale unchiului ei, 
rănit pe undeva, unde nu putea să-l vadă. 

— Suntem în paza lui Dumnezeu, Jenny - răspunse ea. 
Trebuie să avem încredere în providenţă, folosind orice 
mijloace de apărare, pe care ea, în bunăvoința ei, ni le-a 
pus la îndemână. Atenţie la uşă: să n-o deschizi în niciun 
chip fără încuviințarea mea! 

— Oh. Spuneţi, domnişoară Mabel, dacă-l vedeţi pe 
undeva pe Sandy! Dac-aş putea măcar să-l anunţ că sunt în 
siguranţă, curajosul om, liber sau prizonier, ar fi cu sufletul 
mai împăcat! 

Sandy. Soţul ei, zăcea neînsufleţit chiar sub ferestruia pe 
care se uita eroina noastră. 

— Văd că nu-mi răspundeţi nimic despre Sandy - zise 
femeia, de jos, cuprinsă de nerăbdare din cauza tăcerii 
fetei. 

— Câţiva dintr-ai noştri sunt strânşi în jurul corpului lui 
McNab - răspunse aceasta, o minciună părându-i-se pur şi 
simplu un sacrilegiu în situaţia îngrozitoare în care se 
găsea. 

— Şi Sandy e printre dânşii? întrebă femeia, cu o voce 
care păru îngrozitoare prin violenţa şi spaima ei. 

— Da, da, ar putea fi, deoarece văd unul, doi, trei patru... 


şi toţi poartă uniforma roşie a regimentului. 

— Sandy ! strigă femeia ca în delir. De ce n-ai grijă de 
viaţa ta, Sandy? Nu zăbovi o clipă, vino-ncoace, să fi lângă 
soţia ta, la bine şi la rău! Nu-i vreme de disciplina voastră 
neghioabă şi de gânduri deşarte, de onoare! Sandy! Sandy! 

Mabel auzi drugul de la uşă dându-se deoparte şi uşa 
scârţâind în balamale. Aşteptarea, ca să nu spunem 
spaima, o ţintui locului, la fereastră şi o văzu numaidecât 
pe Jenny năpustindu-se printre tufişuri spre cei morţi. 
Aceasta nu avu nevoie de mai mult de o clipă să ajungă la 
locul nenorocirii. Şocul fu atât de neaşteptat şi violent, încât 
în groaza care o cuprinse, părea că nu-şi dă seama de toată 
gravitatea situaţiei. 

Prin minte îi fulgeră gândul ciudat şi aproape nebunesc 
că oamenii întinşi în iarbă îşi băteau joc de spaima ei. Ea 
luă mâna soţului, călduţă încă şi crezu că distinge pe buzele 
lui un zâmbet zeflemisitor. 

— De ce-ţi primejduieşti viaţa prosteşte, Sandy? strigă 
ea, trăgându-l de braţ. Blestemaţii ăştia de indieni or să vă 
măcelărească pe toţi, dacă nu veniţi în întăritură, ca nişte 
soldaţi adevăraţi! hai, hai, să nu pierdem nicio clipă! 

Cu un efort deznădăjduit, femeia trase de corpul soţului 
ei. Capul acestuia se întoarse şi o gaură mică de la tâmplă, 
pricinuită de glonţ, precum şi câteva picături de sânge ce i 
se prelingeau pe faţă îi dezvăluiră cauza tăcerii lui. Când 
cuprinse cu mintea adevărul îngrozitor, nefericita femeie îşi 
împreună mâinile, scoțând un strigăt ce străbătu colinele 
insulelor învecinate şi se prăbuşi lângă trupul neînsufleţit. 
Strigătul ei sfâşietor, oricât de înspăimântător fusese, era 
totuşi o melodie faţă de răcnetele care urmară atât de 
repede, încât sunetele lor se împletiră. Din toate colţurile 
insulei izbucniră urlete înspăimântătoare de atac şi vreo 
douăzeci de sălbatici, cu trupurile boite, se năpustiră, 
arzând de nerăbdare să pună mâna pe scalpurile atât de 
râvnite. Vârf-de-Săgeată era în fruntea lor şi sparse cu 
tomahawk-ul ţeasta lui Jenny încă leşinată şi în mai puţin de 
două minute de când aceasta părăsise întăritura, scalpul ei 
aburind atârna ca trofeu la centura sălbaticului. Tovarăşii 


lui nu se lăsau nici ei mai prejos şi curând McNab şi soldaţii 
nu mai aveau înfăţişarea unor oameni adormiţi; cadavrele 
măcelărite se scăldau în propriul lor sânge. 

Toate acestea se petrecură într-un timp mai scurt decât a 
fost nevoie să fie aşternute pe hârtie. Mabel fiind martoră la 
tot ceea ce se întâmpla. Incremenită, privea scena oribilă, 
parcă ţintuită pe loc de o vrajă, fără să se gândească o 
clipă la siguranţa ei şi la primejdia în care se afla. Dar când 
zări sălbaticii, exaltaţi de succesul ambuscadei lor, adunaţi 
pe locul unde căzuseră soldaţii, îşi aminti că Jenny, când 
părăsise întăritura, lăsase uşa neferecată. Inima îi bătea să- 
i spargă pieptul, fiindcă între ea şi moartea inevitabilă nu 
mai rămăsese decât această singură apărare şi sări spre 
scară cu gândul de a cobori ca să închidă uşa şi să pună 
drugul. Dar nu apucă să ajungă la palierul etajului al doilea, 
că auzi uşa scârţâind şi-şi dădu seama că este pierdută. 
Inspăimântată, dar curajoasă, fata căzu în genunchi şi 
începu să se roage, pregătindu-se de moarte. 

Insă instinctul de conservare era prea puternic ca să-i 
îngăduie mult timp pentru rugăciuni şi în timp ce-şi mişca 
buzele, pândea încordată cel mai mic sunet ce s-ar fi putut 
auzi la etajul de jos. Când îşi dădu seama că drugii susținuți 
la un capăt pe pivoti erau puşi de-a curmezişul uşii, la 
locurile lor, deci nu numai unul singur, cum îi spusese ea lui 
Jenny pe când îl aştepta pe unchiul ei să vină, ci toate trei, 
Mabel sări în picioare, uitând orice gânduri cucernice şi 
concentrându-şi parcă toate simţurile în auz. 

__ În astfel de momente îngrozitoare, gândurile se precipită. 
Intâi, Mabel îşi închipui că unchiul ei pătrunsese în 
întăritură şi tocmai voia să coboare scara să se arunce în 
braţele acestuia, când îi răsări în minte ideea că poate un 
indian pusese drugii la uşă, spre a-i împiedica pe ceilalţi să 
intre, ca să jefuiască el în voie şi se opri. Liniştea adâncă de 
jos nu prea se asemăna cu mişcările bruşte ale unui om ca 
unchiul ei şi părea mai degrabă să se datoreze unei viclenii 
a duşmanilor decât precauţiei unui prieten, a unchiului ei 
sau a ofițerului de intendenţă, fiindcă eroina noastră avea 
convingerea înspăimântătoare că numai ea şi ceilalţi doi 


mai rămăseseră vii din tot grupul măcelărit atât de 
fulgerător - dacă şi cei doi mai erau în viaţă. Gândul acesta 
a făcu pe Mabel să şovăie şi în întăritură se lăsă pentru 
câteva minute o tăcere mormântală. In tot acest timp, 
tânăra fată rămase la picioarele scării, rezemată de trapa 
care ducea spre catul de jos. Mabel îşi ţinea ochii aţintiţi 
spre locul acela, fiindcă se aştepta să vadă apărând în 
fiecare clipă obrazul îngrozitor al unui sălbatic. Teama îi era 
atât de mare, încât îşi aruncă privirea în jur căutând un loc 
unde să se ascundă. Orice amânare a inevitabilei tragedii 
care o ameninţa, fie chiar şi numai de o clipă, îi provoca o 
uşurare. În încăpere se aflau mai multe butoaie şi Mabel se 
ghemui, ascunzându-se după două dintre ele, uitându-se fix 
printr-o deschizătură prin care putea să urmărească mai 
departe trapa. Se strădui din nou să se roage, dar clipele 
erau prea îngrozitoare ca să se poată reculege. | se păru că 
aude un freamăt uşor, de parcă cineva urca pe scara de jos 
foarte încet şi prevăzător, ca să nu se trădeze prin vreo 
mişcare mai bruscă; apoi desluşi un fel de trosnet, venind 
fără îndoială de la una din treptele scării şi asemănându-se 
aidoma cu zgomotul făcut de ea însăşi, care nu era prea 
grea, când urcase mai înainte scara. Mabel trecea prin una 
din acele clipe în care se concentrează senzațiile mai 
multor ani de viaţă obişnuită. Viaţa, moartea, veşnicia, 
chinurile trupeşti, toate i se înfăţişau deodată, ca o 
consecinţă a întâmplărilor din acea singură zi şi ea putea fi 
privită în momentul acela ca o imagine frumoasă şi palidă a 
ei însăşi, încremenită şi lipsită de viaţă. Dar, deşi părea fără 
suflare, în scurta viaţă a fetei nu ai fi putut găsi un singur 
minut în care percepțiile vederii să fi fost mai rapide şi 
sensibilitatea mai vie. Deşi la trapă nu vedea pe nimeni, 
auzul ei, foarte sensibil acum datorită încordării, o înştiinţa 
fără nicio îndoială că cineva se găsea la numai câteva 
degete sub trapa etajului. Apoi zări părul negru al unui 
indian ridicându-se atât de încet prin deschizătură, încât 
mişcările capului puteau fi comparate cu mişcarea 
minutarului unei pendule; după aceea apăru pielea roşie cu 
trăsăturile sălbatice ale obrazului, până când fiinţa aceea 


arămie se înfăţişă înaltă, întreagă, dinaintea ei. Mabel îşi 
închipui multe lucruri îngrozitoare când zări în prima clipă 
ochii negri, cercetători şi fizionomia sălbatică, în vreme ce 
chipul indianului se arăta, centimetru cu centimetru. Însă 
când capul apăru în întregime, o ultimă privire şi mai atentă 
o convinse că era vorba de chipul blând, îngrijorat şi chiar 
frumos al lui Rouă-de-lunie. 


CAPITOLUL XXII 


Cu toate că nălucă-ţi voi părea. 
N-am fost trimisă nici să te-nspăimânt, nici să te înşel; 
Ci doar să răsplătesc credinţa ta. 


Wordsworth 


Ar fi greu de spus care din cele două fete fu mai 
mulţumită, când Mabel sări în picioare şi apăru în mijlocul 
camerei: eroina noastră, descoperind că musafirul era soţia 
lui Vârf-de-Săgeată şi nu chiar el, sau Roua-de-lunie, că 
prietena ei îi urmase sfatul şi găsea în fort fiinţa pe care o 
căutase cu atâta îngrijorare şi aproape fără nădejde. Se 
îmbrăţişară şi indiana râse, plină de naturaleţe, cu tonul 
său liniştit, luându-şi prietena de talie, parcă voind să se 
convingă mai bine că e ea. 

— Întăritură bună - zise tânăra indiană - nu luat scalp 
aici. 

— Este bună, într-adevăr, lunie - răspunse Mabel, 
tremurând şi  acoperindu-şi ochii cu palmele, parcă 
încercând să alunge imaginea ororilor abia văzute. Spune- 
mi, pentru numele lui Dumnezeu, dacă ştii ce s-a întâmplat 
cu unchiul meu! M-am uitat peste tot, dar nu l-am zărit. 

— Nu aici, în întăritură? întrebă Roua-de-lunie cu o 
oarecare curiozitate. 

— Nu, nu este; sunt absolut singură aici. Jenny, femeia 
care era cu mine, a ieşit să se ducă la soţul ei. Și 
nesocotinţa asta a costat-o viaţa. 

— Roua-de-lunie ştie, lunie văzut tot. Foarte rău. Vârf-de- 
Săgeată n-are milă de nicio femeie. Nici de femeia lui. 

— Ah, lunie, cel puţin viaţa ta este în siguranţă! 

— Nu ştiu. Vârf-de-Săgeată ucide pe mine dacă află ce- 
am făcut. 

— Domnul să te binecuvânteze şi să te apere, lunie; te va 
binecuvânta şi te va apăra pentru dovada asta de omenie! 


Spune-mi ce să fac şi dacă sărmanul meu unchi mai 
trăieşte. 

— Nu ştiu. Apă-Sărată are barcă, poate că merge pe lac. 

— Barca este încă la țărm şi nici unchiul meu, nici ofiţerul 
de intendenţă nu se văd nicăieri. 

— Nu ucis. lunie vedea. Se ascund departe ! Piei-roşii se 
ascund şi ele; nu trebuie avut ruşine pentru feţele-palide. 

— Nu ruşinea mă face să mă tem pentru ei, ci situaţia în 
care se află. Atacul vostru a fost îngrozitor de neaşteptat, 
lunie. 

— Tuscarora! răspunse indiana, cu un surâs de triumf, 
gândindu-se la iscusinţa soţului ei. Vârf-de-Săgeată mare 
războinic! 

— Eşti prea bună şi prea blândă pentru felul ăsta de 
viaţă, lunie, nu poţi fi fericită văzând astfel de fapte. 

lunie se întunecă la faţă şi lui Mabel i se păru că în ochii 
ei surprinde lucirea sălbatică a unui şef indian, când 
răspunse: 

— Yengeese prea lacomi... luat toate locuri de vânat... 
izgonit şase neamuri de dimineaţa până noaptea; rege rău, 
popor rău. Feţele-palide foarte răi. 

Mabel ştia, chiar şi în ziua aceea de demult că fata 
spusese un mare adevăr, deşi era prea instruită să nu 
înţeleagă că în cazul de faţă, ca şi într-o mie de alte cazuri 
asemănătoare, monarhul era blamat pentru acte mai mult 
ca sigur necunoscute de el. Işi dădea aşadar prea bine 
seama că învinuirea era îndreptăţită, ca să mai încerce să 
răspundă şi gândurile ei se întoarseră desigur în chip 
natural la propria ei situaţie. 

— Şi eu ce trebuie să fac? întrebă ea. Curând, tribul tău 
va ataca şi această clădire. 

— Intăritură bună... nu ia scalp. 

— Dar ei o vor afla repede că aici nu mai există nicio 
garnizoană, dacă nu cumva au şi aflat. Chiar şi tu mi-ai 
spus exact câţi oameni rămăseseră pe insulă şi fără 
îndoială că ştii de la Vârf-de-Săgeată. 

— Vârf-de-Săgeată ştie - răspunse lunie, ridicând şase 
degete, ca să arate numărul oamenilor. Asta ştie toţi piele 


roşie. Patru pierdut scalp ... doi mai au încă! 

— Nu mai vorbi de asta, lunie; gândul acesta îngrozitor 
îmi îngheaţă sângele-n vine. Oamenii tăi poate nu ştiu că 
sunt singură în întăritură şi poate-şi închipuie că unchiul 
meu şi locotenentul se află cu mine şi vor da foc întăriturii, 
ca să-i silească să iasă afară. Ei mi-au spus că focul e foarte 
primejdios în astfel de locuri. 

— Nu arde întăritură - zise lunie, liniştită. 

— Asta nu se poate şti, buna mea lunie şi eu nu-i pot 
împiedica să se apropie. 

— Nu arde întăritură. Intăritură bună; nu luat scalp. 

— Dar de ce, lunie? Tare mă tem că o vor incendia! 

— Intăritură umed... multă ploaie... lemne verzi... nu 
arde uşor. Pieile-roşii ştiu asta... lucru bun. Ei nu dă foc, ca 
să arate yengeese că irochezii este aici. Tatăl tău vine 
îndărăt şi nu mai este întăritură. Nu, nu, indienii prea 
vicleni; nu atinge nimic. 

— Te înţeleg, Rouă-de-lunie şi nădăjduiesc că vorbele 
tale sunt justificate în ceea ce-l priveşte pe scumpul meu 
tată, de va fi să scape. Ori poate că a murit sau e prizonier? 
Spune-mi, lunie! 

— Nu atins tată de la tine. Nu ştiu unde mers... apa nu 
lasă urme şi pieile-roşii nu poate urmări. Intăritură nu 
arde... întăritură bună... nu ia scalp. 

— Şi crezi că aş fi aici în siguranţă până la întoarcerea 
tatălui meu? 

— Nu ştiu, fiica poate spune mai bine când vine tata 
îndărăt. 

Mabel se nelinişti, când, spunând aceste cuvinte, ochii 
întunecaţi ai indienei se îndreptară spre ea, deoarece îi 
trezi bănuiala neplăcută că interlocutoarea ei se străduia să 
descopere un fapt care putea să fie folositor oamenilor ei, 
atrăgând după sine şi pieirea sergentului şi a însoţitorilor 
săi. Tocmai era pe punctul de a da un răspuns în doi peri, 
când o bătaie puternică în uşa de jos o făcu să se 
gândească numaidecât la primejdia inevitabilă. 

— Vine! exclamă ea. lunie, poate că este unchiul meu 
sau locotenentul: nu pot să-l las afară nici chiar pe domnul 


Muir într-un moment ca acesta! 

— De ce nuuiţi? Ferestre destule... făcute să priveşti. 

Mabel îi urmă sfatul şi, ducându-se la una din ferestruile 
tăiate în buşteni, în partea de sus a întăriturii, ridică puţin 
oblonul îngust care astupa de obicei mica deschizătură şi 
aruncă o privire afară, să vadă ce se petrece la uşă. 
Expresia feţei sale o făcea pe tovarăşa ei să-şi dea seama 
că jos se aflau câţiva indieni. 

— Oameni roşii - zise lunie şi ridică un deget, prevenind- 
O. 

— Patru şi sunt înspăimântători cu chipurile boite şi 
trofeele lor sângeroase! Vârf-de-Săgeată este printre ei. 

Roua-de-lunie se dusese într-un colţ a camerei, unde se 
aflau câteva flinte de rezervă şi luase în mână una din ele, 
când numele soţului ei o făcu să se oprească. Dar numai 
pentru o clipă, fiindcă porni totuşi spre ferestruie şi tocmai 
voia să bage ţeava puştii prin deschizătură, când o 
aversiune instinctivă o făcu pe Mabel s-o apuce de mâna. 

— Nu, nu, lunie! exclamă eroina noastră. Nu asupra 
propriului tău soţ, chiar dacă mi-ar fi viaţa în primejdie! 

— Nu tras asupra Vârf-de-Săgeată - răspunse lunie, cu o 
uşoară tresărire. Nu tras asupra om roşu... nu împuşcă la 
ei... numai sperie. 

Mabel înţelese intenţia indienei şi nu se mai împotrivi. 
Roua-de-lunie trecu ţeava flintei prin ferestruie şi, ferindu- 
se să facă vreun zgomot, ca să nu atragă atenţia, apăsă pe 
trăgaci. Arma se descarcă şi Mabel o dojeni pentru 
împuşcătura care urmărea să o apere. 

— Ai spus că nu vrei să tragi - zise ea - poate că ţi-ai ucis 
soţul! 

— Toţi fugit înainte ca eu tras - răspunse lunie, râzând şi, 
ducându-se la altă ferestruie, urmări mişcările prietenilor ei 
izbucnind într-un râs şi mai puternic. Vezi? Ascuns pădure 
toţi războinicii. Ei crede că Apă-Sărată şi locotenent aici. 
Acum prevăzători. 

— Cerul fie lăudat! Şi acum, lunie, nădăjduiesc că voi 
avea timp să-mi adun gândurile şi să mă rog, ca să nu mor 
ca Jenny, gândindu-mă numai la viaţă şi la lucrurile din 


această lume. 

lunie puse deoparte flinta şi se aşeză lângă Mabel, pe 
cufărul pe care se prăbuşise aceasta sub violenţa reacției 
care însoţeşte atât bucuria cât şi durerea. Se uită fix în 
ochii fetei sergentului, care crezu că vede pe faţa indienei o 
fulgerare de severitate şi îngrijorare. 

— Vârf-de-Săgeată mare războinic - zise soţia indianului 
Tuscarora. Toate fetele din trib privesc mult la el. Frumoasa 
faţă-palidă are şi ea ochi? 

— lunie! Ce înseamnă vorbele şi privirile astea? Ce vrei 
să spui? 

— De ce fost atât speriată că lunie vrut împuşte Vârf-de- 
Săgeată? 

— N-ar fi fost groaznic să vezi o soţie omorându-l pe 
propriul ei soţ? Nu, lunie, mai bine aş muri eu! 

— Cu adevărat, asta tot? 

— Asta e tot, Rouă-de-lunie, Dumnezeu mi-e martor şi nu 
mă îndoiesc că a fost un motiv întemeiat. Nu s-au petrecut 
destule fapte groaznice astăzi, ca să se mai adauge la ele şi 
o faptă ca asta? Dar ce alt motiv bănuieşti că aş fi avut? 

— Nu ştiu. Sărmana femeie Tuscarora foarte nebună. 
Vârf-de-Săgeată mare şef şi priveşte în jur. Vorbeşte de 
frumoasa faţă-palidă în somn. Mare şef vrea multe neveste. 

— Poate un şef din tribul vostru să aibă mai multe soţii, 
Rouă-de-lunie? 

— Poate cât poate da mâncare. Vânătorii mari se 
căsătoresc de multe ori. Vârf-de-Săgeată nu are acum 
decât pe Roua-de-lunie, dar el privit prea mult... uitat prea 
mult... vorbit prea mult de fata frumoasă cu faţa palidă. 

Mabel era convinsă de temeinicia acestui fapt, care îi 
fusese destul de neplăcut în timpul călătoriei lor, dar o 
contraria s-o audă chiar pe soţia lui Vârf-de-Săgeată 
vorbind despre el. Ea ştia că obiceiurile şi ideile în legătură 
cu acest subiect sunt foarte diferite, însă în afară de 
durerea şi umilinţa care o cuprinseră la gândul de a fi, fără 
să vrea, rivala unei femei căsătorite, se temea şi că gelozia 
acesteia ar putea constitui o garanţie destul de îndoielnică 
pentru siguranţa ei în situaţia de acum. Dar privind-o mai 


atent pe Roua-de-lunie se linişti, fiindcă, dacă pe faţa 
sinceră a acestei fiinţe cinstite se citea uşor durerea de a 
nu mai fi iubită, expresia deschisă a chipului ei omenos nu 
era chinuită de neîncrederea care ar fi putut s-o ducă la 
trădare sau ură. 

— N-o să mă trădezi, Rouă-de-lunie - zise ea, strângând 
mâna  indienei, îndemnată de o încredere plină de 
generozitate. N-o să trimiţi o femeie ca tine sub loviturile 
tomahawk-ului, nu-i aşa? 

— Niciun tomahawk nu atinge pe tine. Vârf-de-Săgeată 
nu lasă pe ei. Dacă Roua-de-lunie trebuie să aibă o soție- 
soră, vrea să aibă pe tine. 

— Nu, lunie şi religia şi simţămintele mele mă opresc de 
la un astfel de pas şi dacă aş putea fi vreodată soţia 
vreunui indian, n-aş lua niciodată locul tău într-un wigwam. 

Roua-de-lunie nu răspunse, dar privirea îi era plină de 
recunoştinţă. Ea ştia prea bine că nicio fată indiană din cele 
cunoscute de Vârf-de-Săgeată nu avea atâta farmec ca 
dânsa şi, cu toate că bărbatul ei ar fi putut să ia o duzină de 
femei, era convinsă că nu avea motiv să se teamă de 
influenţa nici uneia, în afară de aceea a lui Mabel. Dar 
frumuseţea, felul plăcut de a fi, blândeţea şi gingăşia 
feminină a eroinei noastre o atrăgeau atât demult, încât 
atunci când gelozia îngheţase simţământul ei de afecţiune, 
atracţia crescuse şi, sub influenţa capricioasă a acesteia, 
hotărâse să rişte totul, ca s-o salveze pe rivala ei închipuită 
de urmările unui atac despre care ea ştia că se va dezlănţui 
foarte curând. Într-un cuvânt, Roua-de-lunie, cu percepţia 
rapidă a femeii, îşi dăduse seama curând de admiraţia lui 
Vârf-de-Săgeată pentru Mabel şi în loc să fie cuprinsă de o 
gelozie dureroasă, ce ar fi făcut-o s-o urască pe rivala ei - 
ceea ce s-ar fi întâmplat negreşit cu o femeie mai puţin 
obişnuită să respecte drepturile necontestate ale bărbatului 
stăpân - studiase felul de a fi şi caracterul frumuseţii cu 
pielea albă şi, deoarece nu descoperise nimic care să-i 
slăbească afecțiunea, ba dimpotrivă, totul ca s-o întărească 
- în sufletul ei se născuseră admiraţie şi iubire pentru fata 
albă, sentimente de o natură diferită, bineînţeles, dar tot 


atât de vii ca acelea simţite de soţul ei. Chiar Vârf-de- 
Săgeată o trimisese la Mabel s-o anunţe că o pândeşte o 
primejdie inevitabilă, însă nu ştia că soţia lui se furişase pe 
insulă în urma atacatorilor şi se afla în întăritură, împreună 
cu aceea care-i preocupa pe amândoi. Dimpotrivă, el 
bănuia, după cum îi spusese nevasta lui, că Muir şi Cap 
erau în întăritură împreună cu Mabel şi credea că 
încercarea de a-i respinge pe el şi pe tovărăşii săi, trăgând 
focuri de armă, fusese opera unuia din cei doi bărbaţi. 

— Roua-de-lunie pare rău că Crinul - fiindcă aşa-i spunea 
indiana eroinei noastre în limbajul ei poetic - nu vrea 
căsătoreşte Vârf-de-Săgeată. Wigwam-ul său mare şi mare 
şef are nevoie de multe neveste ca să-l umple. 

— iți mulţumesc, lunie, pentru bunăvoința ta. Dar 
părerile tale nu se potrivesc cu ale noastre, ale femeilor 
albe - răspunse Mabel, zâmbind în ciuda situaţiei 
îngrozitoare în care se găsea - dar probabil că nu mă voi 
căsători niciodată. 

— Trebuie luat soţ bun - zise Roua-de-lunie - căsătorit cu 
Eau-douce, dacă nu iubeşte pe Vârf-de-Săgeată. 

— lunie, ăsta nu-i un subiect de conversaţie potrivit 
pentru un om care nu ştie dacă mai are o oră de trăit. Aş 
vrea, dacă e cu putinţă, să aflu dacă scumpul meu unchi 
mai trăieşte. 

— lunie duce să vadă. 

— Poţi? Vrei? Nu e nicio primejdie pentru tine, dacă te 
văd pe insulă? Ştiu războinicii că te afli aici şi nu se vor 
mira că o femeie i-a urmat pe poteca războiului? 

Mabel puse întrebările vorbind foarte repede, temându- 
se ca răspunsul să nu fie cumva contrariu dorințelor ei. | se 
părea foarte ciudat că Roua-de-lunie îi însoţise pe războinici 
şi, cu toate că ideea i se părea puţin probabilă, îşi închipui 
că indiana îi urmase pe irochezi pe furiş în propria ei pirogă, 
luându-le înainte ca s-o prevină de pericol, ceea ce-i 
salvase fără îndoială viaţa. Dar toate aceste presupuneri 
erau neîntemeiate, după cum Roua-de-lunie se şi străduise 
s-o facă să înţeleagă în felul ei rudimentar de a se exprima. 

Vârf-de-Săgeată, deşi era şef, se rupsese de tribul său şi 


lupta deocamdată împreună cu irochezii, în deplină 
înţelegere cu ai lui. Avea într-adevăr un wigwam, dar îl 
locuia foarte rar; prefăcându-se prieten cu englezii, îşi 
petrecuse vara ostentativ în serviciul lor, în timp ce-i servea 
în realitate pe francezi şi soţia lui îl însoțea în numeroasele 
sale peregrinări, cele mai multe drumuri făcându-le cu 
piroga, într-un cuvânt, prezenţa ei nu apărea ca ceva 
surprinzător, fiindcă soţul său pleca arareori singur la drum. 
Toate acestea o încurajară pe Mabel în dorinţa ca Roua-de- 
lunie să iasă din întăritură să afle de soarta unchiului ei, 
dacă ar izbuti să descopere ceva şi se înţeleseră curând ca 
indiana să părăsească fortul cu primul prilej. 

Mai întâi, cercetară cu ochii insula atât de atent pe cât le 
îngăduia poziția, uitându-se pe diferitele ferestrui şi 
descoperiră că învingătorii jeluiseră proviziile englezilor, 
devastaseră colibele; acum se pregăteau de ospăț. Cele 
mai multe provizii se aflau în întăritură, dar erau destule şi 
prin colibe, ca să-i răsplătească pe indieni pentru un atac 
atât de puţin primejdios pentru ei. Câţiva dintre duşmani 
îndepărtaseră cadavrele şi Mabel descoperi armele lor 
stivuite în apropiere de locul ales pentru ospăț. Roua-de- 
lunie îi explică pe cât putu că, după anumite semne, 
înţelese de ea, cadavrele fuseseră târâte în tufişuri 
îngropate sau în orice caz ascunse de orice privire, totuşi, 
sălbaticii nu mişcaseră din loc nimic din ceea ce era mai 
bătător la ochi pe insulă, fiindcă voiau să-i atragă într-o 
cursă pe sergent şi pe oamenii lui, când se vor întoarce. 
Roua-de-lunie îi arătă lui Mabel un om cocoţat într-un 
copac, pus să pândească, după cum spunea ea, ca să-i 
înştiinţeze la timp pe ceilalţi de apropierea vreunei bărci, 
deşi mica expediţie abia plecase, aşa că probabil numai un 
eveniment neaşteptat îi putea hotărî să se înapoieze atât 
de curând. Nu părea că se pregătesc să atace prea repede 
întăritura, ci, dimpotrivă, după semne înţelese de Roua-de- 
lunie, indienii se gândeau mai degrabă să ţină întăritura 
sub stare de asediu până la întoarcerea soldaţilor conduşi 
de sergent, temându-se ca nu cumva semnele unui asalt să 
fie descoperite de un ochi atât de experimentat ca al lui 


Călăuză, totuşi, puseseră în siguranţă barca cea mare, 
ascunzând-o în tufişuri, lângă pirogile indienilor. 

Roua-de-lunie o înştiinţă pe Mabel că e momentul foarte 
prielnic să iasă din fort, ca să se ducă la ai ei. In timp ce 
coborau scara, fiica sergentului fu cuprinsă iar de o uşoară 
neîncredere, dar în clipa următoare îi fu ruşine de acest 
sentiment atât de nedrept faţă de însoţitoarea sa şi 
nedemn pentru sine, aşa că atunci când ajunseră la ultima 
treaptă, îşi recăpătă încrederea de mai înainte. Impreună 
înlăturară foarte încet drugii şi în timp ce-l ridicau pe 
ultimul, indiana se aşeză chiar în dreptul unde uşa trebuia 
să se întredeschidă. In clipa când drugul fu dat deoparte - 
crăpară uşa numai atât cât să se poată strecura afară 
Roua-de-lunie, care dispăru imediat. Mabel închise uşa din 
nou, foarte agitată şi când puse primul drug la locul lui, 
inima îi bătea atât de tare, că aproape şi-o auzea. Curând, 
se simţi mai în siguranţă şi ferecă uşa şi cu ceilalţi drugi, 
oarecum mai liniştită. După ce o văzu bine înţepenită, se 
urcă din nou la primul etaj, unde putea acum să 
urmărească singură ce se petrecea afară. 

Trecură câteva ore îndelungate şi neplăcute, fără să mai 
aibă vreo ştire de la Rouă-de-lunie. Strigătele sălbaticilor 
ajungeau până la ea, fiindcă rachiul îi făcea să uite de 
prudenţa lor obişnuită; din când în când, ea arunca pe 
ferestruie o privire asupra petrecerii lor dezlănţuite şi 
prezenţa lor înspăimântătoare se făcea simțită în orice clipă 
prin sunetele şi imaginile care i-ar fi îngheţat sângele în 
vine chiar şi unui om mai obişnuit cu aceste scene pline de 
cruzime decât ea, care le cunoştea numai de puţină vreme. 
Către amiază i se păru că zăreşte pe insulă un om alb, cu 
toate că îmbrăcămintea şi aspectul lui sălbatic o făcură în 
primul moment să creadă că e vorba de un indian nou sosit. 
Uitându-se mai atentă la chipul acestuia, descoperi că, deşi 
era oacheş, avea pielea arsă de soare; nu se înşelase şi-şi 
închipui că acum, când un om înrudit cu rasa ei se afla pe 
insulă, putea să-i ceară ajutor în caz de mare primejdie. Din 
păcate, ea nu ştia ce mică influenţă au albii asupra aliaţilor 
lor indieni când aceştia din urmă încep să simtă gustul 


sângelui şi cât de mică era dorinţa pionierilor de a pune 
stavilă cruzimilor acestora. 

Ziua i se păru lui Mabel lungă cât o lună şi singurele clipe 
de oarecare linişte erau cele petrecute în rugăciune. Se 
folosea din când în când de acest mijloc de uşurare, simțind 
că o ajută să fie de fiecare dată mult mai curajoasă, mai 
liniştită şi mai împăcată cu soarta sa. Inţelesese 
raţionamentul lui Roua-de-lunie şi acum credea ca foarte 
probabilă ipoteza că sălbaticii nu se vor atinge de fort 
înainte de întoarcerea tatălui ei, ca să-i atragă într-o 
ambuscadă; ca urmare, primejdia nemaifiind iminentă i se 
mai potoli teama. Dar întrezărea în viitor prea puţine 
speranţe de salvare şi începu să se gândească la ceea ce 
va însemna captivitatea. În astfel de momente, Vârf-de- 
Săgeată şi admiraţia lui jignitoare ocupau un loc de frunte 
în preocuparea ei, fiindcă eroina noastră ştia că indienii îi 
duceau de obicei în satele lor pe captivii pe care nu-i 
măcelăreau, pentru a-i adopta şi, în multe cazuri, femeile îşi 
petrecuseră restul vieţii în wigwam-urile răpitorilor lor. 
Astfel de gânduri o făceau să îngenunche mereu şi să se 
roage. 

In tot timpul zilei, primejdia care-o pândea pe eroina 
noastră fu destul de serioasă, dar când umbrele serii se 
lăsară peste insulă, ea deveni înfricoşătoare. Intre timp, 
indienii, surescitaţi de rachiul englezilor, pe care-l băuseră 
până la ultima picătură, cuprinşi de furie, strigau şi 
gesticulau ca nişte apucaţi. Conducătorul lor francez se 
străduia zadarnic să-i stăpânească şi până la urmă se 
retrase într-o insulă vecină, unde avea un fel de bivuac, ca 
să se pună oarecum la adăpost de prietenii săi gata de 
orice violenţă. Dar înainte de a se retrage, ofiţerul izbutise, 
cu primejdia vieţii sale, să stingă focul şi să ia măsuri să nu 
mai poată fi aprins. Luase această măsură de prevedere ca 
nu cumva indienii să incendieze întăritura, absolut necesară 
pentru succesul planurilor sale viitoare. Ar fi luat bucuros şi 
toate armele cu el, dar nu era cu putinţă, fiindcă sălbaticii 
îşi păstrau cuţitele şi tomahawk-urile cu tenacitatea celor 
ce socotesc asta ca un punct de onoare, câtă vreme nu şi- 


au pierdut judecata; or, să ia flintele, dar să le lase tocmai 
armele folosite de ei în astfel de ocazii n-ar fi avut niciun 
rost. Stingerea focului se dovedi a fi măsura cea mai 
nimerită, fiindcă de îndată ce ofiţerul întoarse spatele, unul 
din războinici propuse într-adevăr să se incendieze 
întăritura. Vârf-de-Săgeată, când îşi dăduse seama că 
beţivii îşi pierd controlul asupra faptelor lor, îi părăsise şi 
intrase într-o colibă, unde se aruncase pe culcuşul de paie, 
ca să se odihnească după două zile şi două nopţi de veghe 
istovitoare. Ca urmare, printre indieni nu se mai afla nimeni 
care să se gândească la Mabel, despre a cărei existenţă 
poate că nu ştia niciunul dintre ei, aşa că propunerea 
beţivului de a incendia întăritura fu primită cu urlete de 
încântare de opt sau zece din tovarăşii săi tot atât de beţi 
ca şi el şi tot atât de violenti. ` 

Aceasta fu clipa cea mai primejdioasă pentru Mabel. In 
starea în care se aflau, sălbaticii nu se mai temeau de nicio 
fiinţă ce s-ar fi găsit în întăritură, deşi îşi aminteau foarte 
vag că în fortăreață puteau să fie fiinţe vii, un motiv în plus 
ca să pornească la acţiune şi o luară în goană spre ea, 
urlând şi sărind ca nişte demoni. Deoarece erau mai mult 
surescitaţi decât moleşiţi de băutură, în primul rând se 
repeziră în goană asupra uşii, însă aceasta, construită solid 
din trunchiuri de copaci, rezista. Chiar de s-ar fi năpustit 
asupra ei şi o sută de oameni, rezultatul ar fi fost acelaşi. 
Dar Mabel nu ştia asta şi inima îi bătea să-i sară din piept 
ori de câte ori făceau o nouă încercare, izbind uşa cu 
violenţă. Până la urmă, când îşi dădu seama că uşa rezista 
de parc-ar fi fost de piatră, fără măcar să vibreze sau să 
cedeze cât de puţin, dovedindu-se a fi o uşă şi nu o parte 
din perete numai datorită slabului scârţâit al balamalelor 
puternice, îşi recăpăta curajul şi în primele clipe de acalmie 
se uită pe ferestruie să se convingă, dacă era posibil, de 
amploarea primejdiei care o ameninţa. O linişte greu de 
explicat îi aţâţă şi mai mult curiozitatea, fiindcă nimic nu 
este mai neliniştitor pentru cei conştienţi de prezenţa unei 
primejdii iminente decât imposibilitatea de a-şi da seama 
de rapiditatea cu care se apropie. 


Mabel zări doi sau trei irochezi răscolind tăciunii aproape 
stinşi şi găsind câţiva cărbuni mici cu care se străduiau să 
aţâţe din nou focul. Însufleţirea lor, nădejdea distrugerii şi 
experienţa îi făceau să acţioneze în mod inteligent şi în 
deplină concordanţă unul cu altul pentru atingerea ţelului 
lor detestabil. Un alb ar fi renunţat, desperat, la încercarea 
de a aprinde un foc cu nişte cărbuni scoşi din cenuşă, care 
abia mai ardeau şi erau mai mult nişte tăciuni cu câteva 
scântei, însă copiii aceştia ai pădurii ştiau multe artificii 
necunoscute civilizaţiei. Cu ajutorul unor frunze uscate pe 
care numai ei ştiau unde să le găsească, făcură să 
izbucnească o flacără şi peste ea aruncată câteva crenguţe 
uscate, ca să întreţină focul aprins cu atâta greutate. Când 
Mabel se apropie de ferestruie, indienii tocmai aduceau 
nişte tufe uscate la uşa întăriturii, apoi văzu cum lemnele 
se aprind şi focul se întinde de la o creangă la alta, până 
când, cuprins de flăcări strălucitoare, toată grămada începu 
să trosnească şi să pocnească. Indienii izbucniră într-un 
urlet de triumf şi se întoarseră la tovarăşii lor, convinşi că 
opera de distrugere începuse. Mabel încremeni, uitându-se 
în jos, nemaiputându-se clinti din loc, stăpânită de o 
curiozitate tot mai puternică de a vedea cum se propagă 
focul. Deoarece mormanul de vreascuri ardea cu vâlvătăi, 
acestea se ridicară strălucind atât de viu aproape de faţa 
ei, încât fu silită să se retragă. In clipa când ajunse, 
cuprinsă de spaimă, în capătul opus al camerei, limbi de foc 
pătrunseră prin ferestruia unde stătuse mai înainte, al cărei 
oblon rămăsese deschis, luminând încăperea rudimentară, 
spre deznădejdea eroinei noastre. Mabel fu convinsă că-i 
sunase ceasul - fiindcă uşa, singura cale pe unde putea 
fugi, fusese blocată de arbuştii aprinşi chiar acolo, cu o 
iscusinţă drăcească - şi începu să se roage, crezând că-şi 
trăieşte ultimele clipe. Închise ochii şi se adânci în 
rugăciune mai bine de un minut, dar legăturile cu viaţa 
erau prea trainice ca să le uite şi să nu-i sfâşie inima şi 
când, fără să vrea, deschise din nou ochii, descoperi că 
snopul de flăcări nu mai luminau camera, deşi lemnul 
ferestruii luase foc, iar acesta se întindea, aţâţat de un 


curent de aer de afară. Într-un colţ se afla un butoi plin cu 
apă şi Mabel, acţionând mai mult din instinct decât din 
judecată, luă un vas, îl umplu cu apă şi o zvârli peste 
lemnul aprins cu mână tremurândă, izbutind să stingă focul 
în locul acela. Câteva minute nu putu să se uite în jos din 
cauza fumului, dar când o făcu, inima începu să-i bată cu 
putere, plină de bucurie şi speranţă, fiindcă mormanul de 
tufişuri în flăcări fusese răvăşit şi împrăştiat şi pe buştenii 
uşii, care fumegau încă, dar nu mai ardeau, se turnase apă. 

— Cine-i acolo? întrebă Mabel, apropiindu-şi gura de 
deschizătură. Cine este mâna prietenească, trimisă de 
binefăcătoarea providenţă? 

Se auzi un pas uşor. Apoi câteva bătăi înăbugşite în uşă, 
care făcură trunchiurile masive să vibreze în balamalele lor. 

— Cine vrea să între? Dumneata eşti, scumpul meu 
unchi? 

— Apă-Sărată nu e aici, iar Eau-douce e pe Sfântul 
Laurenţiu - fu răspunsul. Deschide repede... eu sunt; 
trebuie să intru! 

Mabel nu alergase niciodată mai repede şi nicicând 
gesturile ei nu fuseseră mai precise şi mai iuți decât acum, 
când cobori şi desprinse drugii de la uşă. Gândindu-se de 
data aceasta la salvarea ei. Deschise uşa repede, fără să ia 
nicio măsură de prevedere. Primul ei gând fu să se 
năpustească în aerul liber. In dorinţa, oarbă de a părăsi 
întăritura, însă Roua-de-lunie o opri cu forţa şi intrând 
înăuntru, puse din nou, calmă, barele la uşă, fără să ia în 
seamă strădaniile lui Mabel de a o îmbrăţişa. 

— Fi binecuvântată... fi binecuvântată, Rouă-de-lunie! 
strigă eroina noastră, plină de ardoare. Providența te-a 
trimis să fi îngerul meu păzitor! 

— Nu ţine mâna lui lunie - zise indiana. Femei albe ori 
plânge, ori râde. Lasă pe mine închid uşa. 

Mabel se linişti şi după câteva minute se aflau amândouă 
în camera de la etaj; stăteau, ca mai înainte, mână în 
mână, simțind că pierise orice gând de neîncredere sau 
rivalitate dintre ele, datorită, pe de o parte, conştiinţei 
ajutorului primit, pe de altă parte, conştiinţei ajutorului dat. 


— Acum spune, Rouă-de-lunie - întrebă Mabel, după ce o 
îmbrăţişă pe indiană şi aceasta o strânse la rându-i în braţe 
cu căldură - l-ai văzut sau ai auzit ceva de sărmanul meu 
unchi? 

— Nu ştie. Nimeni nu văzut pe el; nimeni nu auzit nimeni 
nu ştie nimic. Eu cred Apă-Sărată plecat pe lac, fiindcă nu 
găsit. Locotenent plecat şi el. Eu privit şi iar privit, dar nu 
văzut pe el nicio parte, nici pe unul, nici pe altul. 

— Domnul fie binecuvântat! Nu ştiu cum, dar trebuie să fi 
scăpat. Mi s-a părut că am zărit un francez pe insulă, lunie! 

— Da, căpitan francez venit, dar plecat. Mulţi indieni pe 
insulă. 

— Oh, lunie, lunie, nu se poate face nimic ca iubitul meu 
tată să nu cadă în mâinile duşmanilor săi? 

— Eu nu ştie; cred că războinicii întins cursa şi englezii 
trebuie piardă scalp. 

— Desigur, desigur, Rouă-de-lunie, dar tu, care ai făcut 
atât de mult pentru fiica lui, n-o să-l părăseşti în nenorocire 
pe tatăl ei! 

— Nu cunoaşte tată, nu iubeşte tată. Roua-de-lunie 
serveşte neamul ei, serveşte Vârf-de-Săgeată... bărbat de 
la mine iubeşte scalp. 

— lunie, dar nu te mai recunosc ! Nu pot şi nu vreau să 
cred că doreşti ca prietenii noştri să fie masacrați! 

lunie îşi întoarse liniştită, spre Mabel, ochii negri, cu 
privirea înăsprită, în care, însă, după o clipă, apăru un aer 
de compătimire plină de tristeţe. 

— Crinul, fată de yengeese? întrebă ca. 

— Desigur şi ca fată de yengeese vreau să-i scap pe 
compatrioţii mei de a fi măcelăriți. 

— Foarte bine, dacă poţi. lunie nu este yengeese? lunie 
Tuscarora... luat soţ Tuscarora... inimă Tuscarora... 
simţăminte Tuscarora, toate Tuscarora. Sunt sigură că 
Crinul nu vrea meargă şi să spună la francezi că tatăl ei 
soseşte vrea câştige bătălia? 

— Poate că nu - răspunse Mabel, tulburată, apăsându-şi 
cu mâna ţeasta capului - poate că nu, dar m-ai ajutat, m-ai 
salvat; lunie! De ce ai făcut asta, dacă tu simţi totul ca o 


indiană Tuscarora? 

— Eu nu simţit numai Tuscarora... simţit ca fată... ca 
femeie. lubit frumoasa Lilly? şi purtat la sânul meu. 

Mabel izbucni în lacrimi, strângând-o la piept pe fata 
aceasta atât de plină de simpatie pentru ea. Şi abia după 
mai bine de un minut, liniştindu-se puţin, izbuti să spună 
câteva cuvinte mai închegate. 

— Arată-mi ce mă ameninţă, Rouă-de-lunie - zise ea. 
Oamenii tăi se veselesc în seara asta; ce au de gând să 
facă mâine? 

— Nu ştie... eu temut să văd pe Vârf-de-Săgeată... temut 
să întreb la el... cred că ei ascund până întorc englezii. 

— Şi n-or să atace întăritura? Ai văzut ce sunt în stare să 
facă dacă vor. 

— Prea mult rom. Vârf-de-Săgeată dormit, altfel ei nu 
îndrăznit. Căpitan francez plecat, altfel ei nu îndrăznit. 
Acum toţi dorm. 

— Şi crezi că sunt în siguranţă cel puţin pentru noaptea 
asta? 

— Prea mult rom. Dacă Lilly e ca lunie, poate facă mult 
pentru neamul său. 

— Sunt ca şi tine, Rouă-de-lunie, dacă dorinţa de a-i ajuta 
pe compatrioţii mei mă poate face să mă asemăn cu o 
femeie atât de curajoasă ca tine. 

— Nu, nu - murmură lunie, liniştită. Tu nu are curaj şi 
Rouă-de-lunie nu lasă pe tine chiar dacă are. Mama lu’ lunie 
a fost o dată prizonieră şi războinicii îmbătat; mama ucis pe 
ei toţi cu tomahawk. Aşa fac femeile piele roşie când ai lor 
este în primejdie şi vrea scalp. 

— Să fie adevărat?! răspunse Mabel, înfiorată, dând 
drumul, fără să vrea, mâinii lui Rouă-de-lunie. Nu pot face 
asta. Nu am nici puterea, nici curajul, nici voinţa să-mi moi 
mâinile în sânge. 

— Eu gândit la fel; aşa că stai aici... întăritură bună, nu 
luat scalp. 

— Crezi, cel puţin, că sunt în siguranţă aici până când se 
întoarce tatăl meu cu detaşamentul său? 


23 Crin (în limba engleză). 


— Cred. Nu îndrăzneşte atace întăritură până mâine 
dimineaţă. Ascultă! Toţi liniştiţi acum... băut rom până când 
capul căzut jos şi dorm ca buştenii. 

— N-aş putea să fug? Nu sunt mai multe pirogi la malul 
insulei? Dacă aş lua una să mă duc să-l anunţ pe tatăl meu 
ce s-a întâmplat? 

— Tu ştie vâsleşte? întrebă Rouă-de-lunie, uitându-se pe 
furiş la interlocutoarea ei. 

— Poate nu atât de bine ca tine, dar destul ca să dispar 
înaintea de ivirea zorilor. 

— Şi după aia ce faci? Nu poate vâsli şase, zece, opt 
mile! 

— Nu ştiu, dar aş face orice să-i pun în gardă pe tatăl 
meu, pe excelentul Călăuză şi pe toţi ceilalţi de primejdia 
care-i ameninţă. 

— Tu iubeşte Călăuză? 

— Toţi cei care-l cunosc îl iubesc; şi tu l-al iubi, dacă i-ai 
cunoaşte inima! 

— Eu nu iubeşte de loc pe el. Flintă prea sigur... ochi prea 
bun... împuşcat prea mulţi irochezi şi indieni Tuscarora. Eu 
trebuie luat scalp la el, dacă poate. 

— Şi eu trebuie să-l salvez, dacă pot, Rouă-de-lunie. Aşa 
că în privinţa asta avem păreri contrarii. Voi lua o pirogă în 
timp ce toţi dorm şi voi părăsi insula. 

— Tu nu poate... Rouă-de-lunie nu lasă. Strigă Vârf-de- 
Săgeată! 

— lunie! Cum ai putea să mă trădezi... să mă părăseşti 
după tot ceea ce ai făcut pentru mine?! 

— Da, da - răspunse lunie, făcând un gest cu mâna spre 
spate şi vorbind cu o pasiune şi o dârzenie pe care Mabel 
nu le mai observase până atunci niciodată la ea - strigă 
Vârf-de-Săgeată, strigă tare. Strigăt de la femeie trezeşte 
războinic. Roua-de-lunie nu lasă pe Lilly ajută pe duşman... 
nu lasă pe indieni face rău la Lilly. 

— Te înţeleg, Rouă-de-lunie, şi-mi dau seama de natura 
şi îndreptăţirea simţămintelor tale. Cred că până la urmă va 
fi totuşi mai bine să rămân aici, fiindcă, după toate 
probabilitățile, mi-am supraapreciat puterile. Dar spune-mi 


un lucru... dacă unchiul meu vine în noaptea asta şi cere 
să-l adăpostesc aici, mă laşi să deschid uşa ca să poată 
intra? 

— Da, da... el prizonier aici şi lunie vrea să aibă prizonier 
mai bine decât scalp; scalp bun pentru cinste, prizonier bun 
pentru simţăminte. Dar Apă-Sărată ascuns atât de bine, că 
nici el nu ştie unde se află. 

Aici, Roua-de-lunie râse în felul ei vesel, copilăresc, fiind 
prea obişnuită cu scenele de violenţă, ca s-o impresioneze 
într-atât, încât să-i schimbe firea. După aceea, urmă o 
convorbire lungă şi serioasă, în decursul căreia Mabel se 
strădui să capete amănunte mai clare în legătură cu 
situaţia sa reală, cu slaba speranţă că ceea ce ar afla ar 
putea să-i fie de folos. Roua-de-lunie răspunse cinstit la 
toate întrebările, dar cu o prudenţă care dovedea că ştie 
foarte bine să facă deosebire între ceea ce era fără 
importanţă şi ceea ce ar fi putut să pună în primejdie 
siguranţa prietenilor ei sau să le încurce planurile viitoare. 
Eroina noastră nu era în stare să încerce de a o atrage într- 
o cursa pe interlocutoarea sa, ceea ce, după câte-şi dădea 
seama, ar fi fost şi foarte greu, dacă ar fi avut micimea de 
suflet s-o facă. Aşa că Roua-de-lunie, răspunzând la 
întrebările ei, nu fu nevoită decât să fie prudentă şi 
informaţiile sale pot fi rezumate în ceea ce urmează: 

Vârf-de-Săgeată era de multă vreme în legătură cu 
francezii şi acum îşi scosese masca pentru prima oară. Nu 
mai voia să se mai prefacă faţă de englezi, fiindcă 
descoperise o oarecare neîncredere din partea lor, dar mai 
ales din partea lui Călăuză şi, împins de spiritul de bravadă 
al indienilor, acum voia mai curând să se împăuneze cu 
trădarea sa decât s-o ascundă. El comandase grupul de 
războinici care atacaseră insula, fiind totuşi supravegheat 
de francezul pe care l-am amintit, dar Roua-de-lunie 
susţinea că nu ştie dacă el fusese cel care descoperise 
poziţia acestui loc socotit ca fiind foarte bine ascuns de 
duşmani. În legătură cu punctul acesta, indiana a refuzat 
orice informaţie, dar a recunoscut că ea şi soţul ei 
urmăriseră cuterul Scud de la plecarea lui până când 


fuseseră prinşi şi duşi la bordul vasului. Francezii nu 
căpătaseră informaţii despre poziţia exactă a postului 
englez decât de foarte curând şi Mabel simţi o durere 
asemănătoare cu aceea provocată de un fier ascuţit 
împlântat în inimă când i se păru, din aluziile rezervate ale 
lui Roua-de-lunie, că informaţiile fuseseră date de o față- 
palidă de sub ordinele lui Duncan de Lundie. Dar vorbele 
indienei fiind mai mult insinuante decât clare, Mabel, 
reflectând mai apoi la cuvintele prietenei sale şi amintindu- 
şi cât de scurte şi grave fuseseră frazele acesteia, găsi 
motive să spere că nu o înţelesese bine şi că Jasper 
Western ar fi putut fi încă absolvit de orice bănuială. 
Roua-de-lunie nu şovăi să mărturisească faptul că fusese 
trimisă pe insulă să cerceteze numărul precis şi rosturile 
celor ce fuseseră lăsaţi acolo, deşi ea se trădă în felul său 
naiv de a fi că acceptase misiunea mai ales din dorinţa de a 
o ajuta pe Mabel. Datorită relatărilor sale şi informaţiilor 
căpătate dintr-altă parte, duşmanii ajunseseră să cunoască 
exact forţa pe care trebuiau s-o înfrângă. Ei mai cunoşteau 
şi numărul oamenilor plecaţi cu sergentul Dunham, precum 
şi scopul incursiunii lor, cu toate că nu ştiau unde 
nădăjduiau aceştia să intercepteze bărcile francezilor. Un 
fin observator ar fi dorit mult să fie martor la această 
convorbire, ca să vadă cum aceste femei cinstite se 
străduiau să afle tot ceea ce ar fi putut fi de folos 
prietenilor lor, totuşi câtă delicateţe naturală o împiedica pe 
fiecare s-o asalteze cu insistenţă pe cealaltă pentru a o face 
să dezvăluie lucruri nepotrivite, precum şi sensibilitatea 
aproape instinctivă cu care fiecare se ferea de a spune 
ceva care ar fi putut dăuna propriului ei neam. Pe cât de 
încrezătoare erau una faţă de cealaltă în ceea ce priveşte 
propria lor persoană, pe atât de rezervate erau în privinţa 
prietenilor lor. Roua-de-lunie, deşi tot atât de nerăbdătoare 
ca Mabel de a afla amănunte în legătură cu alte lucruri, de 
pildă cu locul unde plecase sergentul şi când urma să se 
întoarcă, se stăpânea să pună întrebări, cu o delicateţe ce i- 
ar fi făcut cinste oricărui om, cât de civilizat şi nu încerca 
să-şi atingă ţinta în niciun fel, dacă presupunea că va 


ajunge la informaţiile atât de dorite printr-o trădare a 
celeilalte. Totuşi, când Mabel atingea din proprie iniţiativă 
vreun subiect care ar fi putut să-i aducă o lămurire cât de 
mică în privinţa asta, asculta cu o încordare atât de mare, 
că aproape îi tăia respiraţia. 

Astfel, trecură orele fără ca ele să-şi dea seama, fiecare 
fiind prea interesată de ceea ce spunea cealaltă ca să se 
mai gândească la odihnă. Totuşi, înspre zori, natura îşi ceru 
drepturile: Roua-de-lunie o convinse pe Mabel să se 
lungească pe unul din culcuşurile de paie pregătite pentru 
soldaţi şi aceasta căzu numaidecât într-un somn adânc. 
Indiana se culcă şi ea alături şi peste insulă se lăsă o linişte 
netulburată de nimic, de parcă acest imperiu al pădurii nu 
ar fi fost niciodată călcat de picior omenesc. 

Când Mabel se deşteptă, razele soarelui pătrundeau prin 
ferestruile întăriturii şi văzu că era plină zi. Roua-de-lunie 
dormea încă lângă ea, tot atât de comod de parcă s-ar fi 
odihnit - să nu spunem pe puf, fiindcă civilizaţia superioară 
a epocii noastre respinge comparaţia - ci pe o saltea 
franţuzească şi atât de adânc încât nu părea să fi fost 
cuprinsă vreodată de nelinişte. Mişcările fetei o deşteptară 
totuşi pe indiană, atât de obişnuită să aibă urechea trează 
chiar şi în somn, apoi se duseră amândouă la ferestruile 
atât de folositoare, ca să vadă ce se petrece în jurul lor. 


CAPITOLUL XXIII 


De ce-a avut nevoie de tine Creatorul 

Să ţină Universul în cursa lui eternă. 

Tu urâţind orice? Tu mustrătorul 

Lucrului Său? Când fruntea-şi lasă pe pernă 
Şi trupu-n somn scufundă trudite mădulare 
lar spiritul se-nneacă lipsit de cumpătare. 
În smârcuri Scygiene ades s-aude gura 
Chemându-te zeiţă în oarba-i adorare 

Şi slujitoare Doamnei mari, Natura, 
Incurajând universal făptura. 


Crăiasa zânelor 


Ziua următoare fu tot atât de liniştită ca şi noaptea. Deşi 
Mabel şi Roua-de-lunie scrutară împrejurimile prin toate 
ferestruile, nu descoperiră pe insulă niciun semn al 
prezenţei vreunor fiinţe vii, în afară de ele două. Acolo unde 
McNab şi tovarăşii săi îşi pregătiseră cina se vedea un foc 
pe jumătate stins şi fumul care se înălța în rotocoale părea 
a fi un fel de momeală pentru cei absenţi; în jurul colibelor 
totul fusese repus în ordine şi aranjat ca mai înainte. Mabel 
tresări fără să vrea când zări în cele din urmă un grup de 
trei oameni îmbrăcaţi în uniforma purpurie a regimentului 
53, şezând pe iarbă în atitudini degajate, parcă pălăvrăgind 
în cea mai mare siguranţă. Şi sângele îi îngheţă în vine, 
când, uitându-se mai cu luare aminte, descoperi obrazul 
livid şi ochii ficşi ai celor morţi. Erau aşezaţi foarte aproape 
de întăritură - atât de aproape, încât privirea lui Mabel 
trecuse peste ei în primele clipe de investigare. Şedeau în 
atitudini parcă luate în batjocură, fiindcă aveau membrele 
înţepenite în diferite poziţii, ca să imite viaţa, ceea ce o 
revoltă cumplit. Oricât de hidoase erau trupurile acestea 
pentru cel ce se afla destul de aproape ca să-şi dea seama 
de contrastul îngrozitor între ceea ce erau în realitate şi 


ceea ce păreau să fie, aranjamentul fusese făcut cu o artă 
care l-ar fi înşelat pe un observator neglijent aflat la o 
distanţă de o sută de paşi. După ce se uită cu atenţie la 
toate malurile insulei, Rouă-de-lunie îi arătă lui Mabel pe al 
patrulea soldat, care fusese aşezat cu picioarele atârnând 
deasupra apei, sprijinindu-se de un lăstar şi ţinând în mână 
o undiţă. Pe capetele scalpate se puseseră bonetele şi de 
pe obraji fusese ştearsă cu grijă orice urmă de sânge. 

Pe Mabel o dezgustă această scenă revoltătoare care 
dispreţuia orice sentiment de omenie. Se retrase şi se 
prăbuşi pe un scaun, rămânând aşa câteva minute, cu 
capul îngropat în şorţ, până când un strigăt înăbuşit al lui 
Roua-de-lunie o aduse din nou la ferestruie. Indiana îi arătă 
trupul lui Jenny, care părea că stă în uşa unei colibe, 
aplecată înainte, privind grupul de oameni, cu boneta 
fluturând în vânt şi în mână cu o mătură. Distanţa era prea 
mare ca să poată distinge bine trăsăturile feţei, dar Mabel 
crezu că vede maxilarele îndepărtate forţat, ca să facă gura 
să schiţeze un surâs înspăimântător. 

— lunie! lunie! exclamă ea. Asta e mai mult decât tot 
ceea ce am auzit sau mi-am închipuit vreodată că ar fi cu 
putinţă să facă cei din neamul tău cu viclenia şi trădarea 
lor! 

— Tuscarora tare vicleni - zise Roua-de-lunie cu un ton 
mai degrabă aprobator decât de condamnare al felului cum 
se purtaseră cu cadavrele. Acum soldaţi nu mai doare şi 
aduce folos la irochezi. Luat mai întâi scalp, acum cadavre 
lucrează. Apoi ars pe ele. 

Aceste cuvinte o făcură pe Mabel să-şi dea seama ce 
mare deosebire era între firea ei şi a prietenei sale şi abia 
după câteva minute fu în stare să vorbească iar. Dar lunie 
uită repede această încordare trecătoare dintre ele şi 
începu să pregătească micul lor dejun într-un fel care 
dovedea cât era de insensibilă faţă de sentimentele 
celorlalţi, pe care, datorită obiceiurilor sale, nu le putea 
înţelege. Mabel mâncă foarte puţin, dar tovarăşa ei se 
înfruptă din bucate cu o poftă atât de mare, de parcă nu se 
întâmplase nimic. După aceea, avură din nou răgazul să se 


gândească şi să cerceteze insula. Cu toate că pe Mabel o 
mistuia dorinţa să nu se mai îndepărteze de ferestruie, se 
retrăgea cu dezgust şi nu se întorcea la ele decât când o 
neliniştea foşnetul frunzelor sau şuierul vântului. Intr- 
adevăr, locul acela părăsit, populat de cadavre simulând 
fiinţe vii, cu atitudini şi gesturi aparent vesele sau 
exprimând o bucurie grosolană, oferea o privelişte 
cutremurătoare. Eroinei noastre i se părea că asistă la o 
orgie a diavolilor. 

În tot timpul acestei zile îndelungate nu se arătă nici un 
indian sau francez şi noaptea se aşternu din nou peste 
mascarada asta înspăimântătoare şi tăcută, în modul sigur 
şi invariabil cu care pământul este supus legilor sale, 
nepăsător la scenele şi actorii meschini ce se îmbulzesc, 
apărând zilnic pe suprafaţa lui. Noaptea următoare a fost şi 
mai paşnică decât cea precedentă şi Mabel dormi cu mult 
mai liniştită, acum fiind convinsă că nu i se va hotărî soarta 
înainte de întoarcerea tatălui ei. Îl aştepta să vină în ziua 
următoare şi când se trezi, alergă cu însufleţire la 
ferestruie, să vadă cum e vremea, dacă e înnorat şi ce se 
mai petrece pe insulă. Grupul înspăimântător al cadavrelor 
de pe iarbă se afla în acelaşi loc - pescarul ţinea şi acum 
undiţa deasupra apei, părând foarte atent la treaba lui şi 
Jenny se apleca tot ca înainte în afară din uşa colibei, cu o 
contorsiune îngrozitoare. Dar vremea se schimbase. Vântul 
sufla dinspre sud şi cu toate ca aerul era încă limpede, 
prevestea furtuna. 

— Mi-e tot mai greu să îndur priveliştea asta, lunie - zise 
Mabel, îndepărtându-se de ferestruie. Aş prefera să-l văd 
mai bine pe duşman, decât să mă mai uit la mulţimea asta 
înspăimântătoare de morţi. 

— Stt, uite că vin! şopti Roua-de-lunie, crezând că aude 
un strigăt asemănător cu al unui războinic când ia un scalp. 

— Cum! Nu mai e niciun măcel! Nu mai poate fi! 

— Apă-Sărată! exclamă Roua-de-lunie râzând, uitându-se 
prin deschizătura ferestruii. 

— Scumpul meu unchi! Slavă Domnului! Trăieşte! Oh, 
lunie, lunie, cred că n-o să-i laşi să-i facă vreun rău! 


— Eu nu este decât sărmană squaw. Care războinic 
ascultă ce spune ea? Vârf-de-Săgeată îl aduce aici. 

Mabel tocmai se uita pe ferestruie şi se convinse că 
unchiul ei, Cap şi ofiţerul de intendenţă căzuseră în mâna 
duşmanilor; vreo opt-zece indieni îi conduceau spre baza 
întăriturii, deoarece, capturându-i, ştiau foarte bine că în 
mica fortăreață nu se mai afla niciun bărbat. Mabel abia 
mai respira; micul grup se rândui chiar în faţa intrării şi ea 
se bucură descoperindu-l pe ofiţerul francez printre indieni. 
Urmă o convorbire cu voce joasă, în cursul căreia 
conducătorul alb şi Vârf-de-Săgeată le vorbiră cu însufleţire 
prizonierilor lor, după care intendentul o strigă pe tânăra 
fată destul de tare ca să fie auzit: 

— Frumoasă Mabel, frumoasă Mabel! zise el. Uită-te pe 
una din ferestrui şi fie-ţi milă de situaţia în care ne găsim! 
Vom fi ucişi fără întârziere, dacă nu deschizi uşa acestor 
învingători. Nu întârzia o clipă, altfel, într-o jumătate de oră 
ne vom pierde scalpurile! 

Lui Mabel i se păru că tonul intendentului era uşuratic şi 
plin de batjocură, ceea ce o făcu să fie şi mai hotărâtă de a 
nu ceda cât mai mult cu putinţă. 

— Vorbeşte-mi dumneata, unchiule - zise ea, punând 
gura ia o ferestruie - şi spune-mi ce trebuie să fac! 

— Slavă Domnului, slavă Domnului! strigă Cap. Vocea ta 
dulce, Magnet, îmi uşurează inima de o grea povară, fiindcă 
mă temeam că ai avut aceeaşi soartă ca sărmana Jenny. De 
douăzeci şi patru de ore port pe piept o povară cât o tonă 
de somoni. Mă întrebi ce trebuie să faci, copila mea? Nu 
ştiu ce sfat să-ţi dau, deşi eşti fiica surorii mele. Tot ceea ce 
pot să-ţi spun acum, sărmană fată, e că blestem din suflet 
ziua când am văzut împreună peticul ăsta de apă dulce! 

— Dar, unchiule, ţi-e viaţa în primejdie? Crezi că trebuie 
să deschid uşa? 

— O voltă pe loc şi două noduri sunt o amarare solidă şi 
n-aş sfătui pe nimeni care nu se află în mâna acestor 
diavoli să tragă zăvoarele sau să deschidă vreo uşă, ca să 
fie prins de ei. In ceea ce mă priveşte, pe mine şi pe 
intendent, suntem amândoi în vârstă şi nu avem o prea 


mare însemnătate pentru omenire în general... cum ar 
spune cinstitul Călăuză, iar pentru ofiţerul de intendenţă nu 
ar fi cine ştie ce lucru mare dacă face bilanţul registrelor 
anul acesta sau la anul; deci, dacă aş fi pe bordul unei 
nave, aş şti eu ce am de făcut, însă aici, în mlaştina asta 
pustie, pot doar să spun că dacă aş fi înăuntrul acestui mic 
bastion, nici toată logica indiană nu ar putea să mă 
hotărască să ies afară. 

— Nu ţine seama de ceea ce îndrugă unchiul dumitale, 
gingaşă Mabel - începu iar Muir - fiindcă nenorocirea l-a 
făcut, vădit, să-şi piardă mintea şi nu mai e în stare nici pe 
departe să-şi dea seama cât de aproape este primejdia. 
Trebuie să recunosc că suntem prizonierii unor oameni 
onorabili şi demni de toată încrederea şi nu există niciun 
motiv să ne temem de violenţe supărătoare. Pierderile 
suferite sunt incidente obişnuite în timpul războiului şi nu 
pot să ne influenţeze sentimentele faţă de duşman, fiindcă 
pare absolut sigur că pe prizonieri nu-i ameninţă niciun 
pericol. Sunt convins că nici meşterul Cap şi nici eu însumi 
nu avem vreun motiv să ne plângem de când ne-am predat 
meşterului Vârf-de-Săgeată, care-mi aminteşte prin virtuțile 
şi moderaţia sa de romani sau de spartani; dar nu trebuie 
să uiţi că obiceiurile lor se deosebesc de ale noastre şi că 
scalpurile noastre ar putea fi privite ca sacrificii legale, 
pentru a potoli spiritele duşmanilor căzuţi, în afară de cazul 
că nu le vei salva printr-o capitulare. 

— Cred că e mai înţelept să rămân în întăritură până 
când se va hotărî soarta insulei - răspunse Mabel. Duşmanii 
noştri n-au de ce se teme de o fată ca mine, fiindcă ştiu că 
nu le pot pricinui niciun rău; şi rămân mult mai bucuroasă 
aici, fiind lucrul cel mai potrivit pe care-l pot face, ţinând 
seama de sexul şi vârsta mea. 

— Dacă n-ar fi vorba de nimic altceva decât de ceea ce-ţi 
convine dumitale, Mabel, am fi din toată inima de acord cu 
aceste dorinţe; dar gentilomii aici prezenţi îşi închipuie că 
fortul le-ar fi de folos pentru operaţiunile viitoare şi vor să 
pună mâna pe el cu orice preţ. Ca să fiu sincer, deoarece 
ne găsim, eu şi unchiul dumitale, într-o situaţie cu totul 


specială, recunosc că pentru a evita orice consecinţă 
nefastă, m-am folosit de drepturile conferite oricărui ofiţer 
al maiestăţii sale şi am acceptat o capitulare verbală, în 
cadrul căreia m-am angajat să predau fortul şi întreaga 
insulă. Asta este soarta războiului şi trebuie să ne supunem 
ei, aşa că deschide uşa, frumoasă Mabel şi predă-te celor 
ce ştiu cum să se poarte cu virtutea şi frumseţea, când se 
află în nenorocire. Nu există în întreaga Scoţie un curtean 
mai amabil decât acest şef, sau care să cunoască mai bine 
legile bunei-cuviinţe. 

— Nu ieşit întăritură - murmură lunie, care stătea lângă 
Mabel, atentă la tot ceea ce se petrecea. Întăritură bună, 
nu luat scalp. 

Poate că fără îndemnul indienei, eroina noastră ar fi 
cedat, fiindcă-i răsărise în minte gândul că cel mai înţelept 
lucru ar fi să-l împace pe duşman şi nu să-l întărite prin 
rezistenţă. Indienii erau absolut convinşi că locotenentul 
Muir şi unchiul ei, aflându-se în mâinile lor, nu se mai găsea 
niciun bărbat în întăritură; că îşi închipuia că ei puteau să 
spargă foarte uşor uşa, sau să-şi croiască drum cu securile 
printre buşteni, dacă se încăpăţâna să nu-i lase de bună 
voie să intre, ştiind că nu-i ameninţă nicio flintă. Dar 
cuvintele lui lunie o făcură să şovăie şi faptul că aceasta îi 
strânse mâna semnificativ, aruncându-i o privire rugătoare, 
îi întări hotărârea de a rezista rugăminţilor lui Muir. 

— Tu nu eşti încă prizonieră - şopti Roua-de-lunie. Nu 
trebuie predat înainte de luat prizonier... vorbeşte fără 
frică; lunie cunoaşte pe ei. 

Atunci Mabel începu să vorbească mai hotărâtă cu Muir - 
fiindcă unchiul ei tăcea părând că vrea să fie cu conştiinţa 
împăcată - şi-i explică pe cât putu de clar că nici gând nu 
avea să predea întăritura. 

— Ai uitat de capitulare, domnişoară Mabel! zise Muir. 
Este în joc onoarea unuia din servitorii maiestăţii sale, ba 
chiar şi aceea a maiestăţii sale, prin intermediul supusului 
său. Nu vrei să-ţi aminteşti de onoarea militară, atât de 
distinsă şi de aleasă? 

— Ştiu destule, domnule Muir, ca să înţeleg că nu aveţi 


nicio comandă în expediţia aceasta şi, prin urmare, nu 
sunteţi cu nimic îndreptăţit să predati întăritura; ba mai 
mult, îmi amintesc ca l-am auzit pe tatăl meu spunând că 
un prizonier pierde orice autoritate în timpul captivităţii 
sale. 

— Pure sofisme, frumoasă Mabel; aici este vorba de 
trădarea regelui şi de necinstirea numelui său şi al ofiţerilor 
săi. N-ai mai stărui în intenţiile dumitale dacă ai judeca mai 
bine şi ţi-ai lua timp să meditezi, ca să ajungi la concluziile 
care se impun în legătură cu circumstanţele de faţă. 

— Da - interveni Cap - este o circumstanţă, ba chiar o 
circumstanţă dată dracului! 

— Nu luat seama la vorbe de la unchi - zise Roua-de- 
lunie, care era ocupată într-un colţ al încăperii. Intăritură 
bună, nu luat scalp. 

— Voi rămâne aici unde mă aflu, domnule Muir, până voi 
primi veşti din partea tatălui meu. Se va întoarce în 
următoarele zece zile. 

— Ah, Mabel, acest artificiu nu-l va înşela pe duşman: 
prin mijloace care ar părea inexplicabile dacă nu l-am bănui 
pe bună dreptate pe un tânăr nefericit de trădare, el 
cunoaşte foarte bine toate acţiunile şi planurile noastre şi 
nu se îndoieşte că soarele nu va apune înainte ca valorosul 
sergent şi însoțitorii lui să fie prizonierii lor. Ascultă-mă! 
Supunerea faţă de providenţă e o adevărată virtute 
creştină. 

— Domnule Muir, mi se pare că vă înşelaţi în privinţa 
capacităţii de rezistenţă a acestei întărituri şi o credeţi mai 
slabă decât e în realitate. Vreţi să vedeţi ce pot face, ca s-o 
apăr, dacă va fi nevoie? 

— Vreau din toată inima - răspunse ofiţerul de 
intendenţă în dialectul scoţian, pe care-l folosea totdeauna 
când era foarte curios. 

— Atunci, spuneţi, ce părere aveţi de asta? Uitaţi-vă la 
ferestruia de la etajul de sus. 

Mabel nu apucă să termine, că toţi ochii se ridicară în sus 
şi zăriră ţeava unei flinte ieşind printr-o ferestruie - Roua- 
de-lunie, folosindu-se din nou de şiretlicul care se dovedise 


mai înainte atât de folositor. Şi rezultatul nu înşelă 
aşteptările. Indienii abia zăriră flinta amenințătoare, că 
săriră în lături, luând-o la goană şi în mai puţin de un minut 
dispărură toţi în tufişuri. Ofiţerul francez se uită drept la 
ţeava flintei, ca să se asigure că nu era îndreptată spre el şi 
luă, calm, o priză de tutun. Deoarece nici Muir, nici Cap nu 
aveau de ce să se teamă de o flintă atât de amenințătoare 
pentru ceilalţi, rămaseră la locurile lor. 

— Fi prevăzătoare, frumoasa mea Mabel, fi prevăzătoare! 
exclamă ofiţerul de intendenţă. Şi nu provoca o luptă 
inutilă! In numele tuturor regilor Albionului, spune cine se 
află oare închis cu tine în turnul acesta de lemn, cu intenţii 
atât de sângeroase? Se pare că aici e vorba de un fel de 
magie şi pentru reputaţia noastră a tuturor se impune o 
lămurire. 

— Ce-aţi zice dacă întăritura asta atât de puternică ar fi 
păzită de Călăuză? strigă Mabel, folosindu-se de un echivoc 
pe care împrejurările îl făceau să fie foarte scuzabil. Ce cred 
oare tovarăşii dumneavoastră francezi şi indieni de precizia 
flintei lui Călăuză? 

— Fi mărinimoasă cu cei nefericiţi, frumoasa Mabel şi nu-i 
confunda pe servitorii regelui... Domnul să-l 
binecuvânteze... cu duşmanii lui! dacă prietenul Călăuză se 
află cu adevărat în întăritură, pune-l să vorbească şi vom 
duce tratative cu el. Ne cunoaşte ca prieteni şi nu ne e frică 
de dânsul, cel puţin eu nu mă tem, fiindcă pentru un om 
generos, rivalitatea în anumite interese înseamnă o 
garanţie sigură de respect şi prietenie, iar admiraţia pe 
care o ai pentru aceeaşi femeie e o dovadă a asemănării de 
gusturi şi simţăminte. 

Cum nu era de aşteptat ca prietenia lui Călăuză să se 
extindă şi asupra altor persoane în afară de intendent şi 
Cap, ofiţerul francez, care până atunci rămăsese nemişcat, 
se dădu înapoi la auzul acestui nume atât de temut. Omul 
acesta cu nervi de fier, obişnuit de multă vreme cu 
primejdiile războiului special de la graniţă, fu cuprins de 
groază la gândul de a se afla în bătaia flintei Ucigătoarea- 
de-cerbi, cu faima tot atât de bine stabilită pe cuprinsul 


întregii graniţe ca aceea a lui Mariborough în Europa şi nu 
dispreţui ideea de a căuta un adăpost, stăruind ca cei doi 
prizonieri să-l urmeze. Mabel se bucură prea mult că scăpa 
de duşmani, ca să mai deplângă plecarea prietenilor, deşi îi 
trimise o bezea lui Cap prin ferestruie, spunându-i cuvinte 
pline de afecţiune, în timp ce acesta se îndepărta încet şi 
amărât. 

Deocamdată, duşmanii păreau hotărâți să nu mai 
asalteze întăritura şi Roua-de-lunie, care se urcase printr-o 
deschizătură pe acoperiş, de unde putea vedea o mare 
parte a regiunii, o înştiinţă pe Mabel că întregul grup se 
oprise să mănânce într-un punct îndepărtat şi adăpostit al 
insulei, unde Muir şi Cap păreau a se bucura şi ei de 
mâncarea împărţită tuturor, de parcă n-ar mai fi avut vreo 
altă preocupare. Ştirea aceasta o linişti mult pe Mabel şi 
începu să se gândească din nou la propria ei salvare sau 
cum să-l informeze pe tatăl ei de primejdia care-l ameninţa. 
Era de aşteptat ca sergentul să se înapoieze în cursul după- 
amiezii şi ea îşi dădea seama că un singur minut câştigat 
sau pierdut îi putea hotărî soarta. 

Trecură astfel trei sau patru ore. Insula se scufundă iar 
într-o linişte adâncă, ziua se sfârşea şi Mabel încă nu luase 
nicio hotărâre. Roua-de-lunie pregătea masa lor frugală la 
parterul întăriturii, în timp ce Mabel se urcase la rându-i pe 
acoperiş, printr-o deschizătură care-i îngăduia să ajungă 
până în vârful construcţiei, de unde avea cea mai bună 
vedere asupra insulei şi împrejurimilor ei. Numai pe 
alocurea priveliştea era întreruptă şi acoperită de vârfurile 
copacilor. Curajoasa fată avu grijă să nu se lase văzută de 
cei de jos, căci sălbaticii aceştia cruzi şi nestăpâniţi puteau 
foarte bine să-i trimită un glonţ în cap. Scoase aşadar puţin 
capul deasupra deschizăturii şi cercetă de nenumărate ori 
în după-amiaza aceea diferitele canale ce înconjurau insula, 
întocmai ca „Ana, sora Ana”, care cerceta împrejurimile 
castelului lui Barbă-Albastră. 

Soarele apusese şi nimic nu anunţa apropierea bărcilor; 
atunci, Mabel se urcă pe acoperiş, ca să arunce o ultimă 
privire în jur, cu nădejdea că grupul condus de sergent ar 


putea să sosească pe întuneric - ceea ce le-ar fi luat 
indienilor posibilitatea să organizeze o ambuscada atât de 
fatală ca în timpul zilei; se gândea că i-ar putea transmite, 
cu ajutorul focului, un semnal mai vizibil, decât în alte 
condiţii. Scrută cu luare aminte orizontul şi tocmai voia să 
se retragă, când un obiect pe care i se păru ca nu-l mai 
văzuse îi atrase atenţia. Insulele formau un grup compact şi 
printre ele se vedeau vreo şapte opt canale sau treceri 
diferite; pe unul din aceste canale, mai puţin vizibil decât 
toate celelalte şi ascuns în mare măsură de arbuştii de pe 
mal, Mabel crezu că zăreşte ceea ce la o privire mai 
stăruitoare se convinse că e o pirogă din scoarță de copac. 
lnăuntru se afla, fără îndoială, o fiinţă omenească. Fiind 
convinsă că dacă era vorba de un duşman, semnalul ei nu 
putea pricinui niciun rău, dar dacă era vorba de un prieten 
semnalul l-ar putea ajuta, isteaţa noastră prietenă flutură 
spre străin un mic drapel, pe care-l pregătise pentru tatăl 
ei, având grijă să nu fie observat de pe insulă. 

Fata repetă zadarnic semnalul de vreo opt zece ori şi 
începuse să-şi piardă speranţa de a se face observată, când 
zări că i se răspunde tot printr-un semnal, prin fluturarea 
unei vâsle şi omul se arătă numaidecât: era Chingachgook. 
În sfârşit, găsise un prieten, un prieten în stare şi, fără 
îndoială, dornic s-o ajute. Din clipa aceea, se însufleţi şi 
prinse curaj. Mohicanul o văzuse şi pesemne că o 
recunoscuse, deoarece ştia că Mabel face parte din grup şi 
de îndată ce se va lăsa noaptea, va lua desigur toate 
măsurile să-i vină în ajutor. Se vedea bine că mohicanul 
descoperise prezenţa duşmanilor pe insulă, fiindcă era 
foarte prevăzător şi Mabel avea o mare încredere în 
prudenţa şi îndemânarea lui. Cel mai mult o încurca acum 
Roua-de-lunie, fiindcă eroina noastră văzuse cât de 
credincioasă era ea tribului ei, cu toată afecțiunea ce o 
purta frumoasei fete albe; Mabel nu putea crede că ea s-ar 
fi învoit ca un indian duşman tribului său să intre în 
întăritură sau ca ea să iasă din fort, pentru a zădărnici 
planurile lui Vârf-de-Săgeată. Jumătatea de oră ce se scurse 
după descoperirea prezenţei Marelui-Şarpe fu una din cele 


mai chinuitoare din existenţa lui Mabel Dunham. Ea îşi 
dădea seama că acum ar avea posibilitatea să-şi realizeze 
planurile - era ca şi cum le-ar fi putut atinge cu mâna, dar 
în acelaşi timp totul putea fi compromis. Mabel cunoştea 
spiritul calculat şi dârzenia indiană, în ciuda simţămintelor 
ei delicate şi femeieşti şi ajunse până la urmă, cu părere de 
rău, la concluzia că nu-şi putea atinge scopul decât 
înşelând-o pe protectoarea şi însoţitoarea sa. Pentru o fire 
ca a lui Mabel, sinceră, cinstită şi curată, atât de înclinată 
să se poarte fără ascunzişuri, faptul de a înşela o astfel de 
prietenă i se părea respingător, dar țelul urmărit era 
salvarea tatălui ei, fără ca indiana să sufere ceva de pe 
urma acestor proiecte; la urma urmei, avea şi dânsa 
simţăminte şi interese proprii, de natură să înlăture cele 
mai mari scrupule. 

Pe măsură ce se apropia noaptea, inima lui Mabel bătea 
tot mai tare şi în decursul unei singure ore întocmi şi 
schimbă cel puţin de zece ori planurile făurite. Indiana 
constituia marea piedică, fiindcă, în primul rând, eroina 
noastră nu ştia cum să se asigure că Chingachgook va fi la 
uşă şi nu un altul, fiind convinsă că el va apărea de îndată 
şi în al doilea rând, cum să-i dea drumul în întăritură, fără s- 
o alarmeze pe însoţitoarea ei atât de vigilentă. Dar se cerea 
o hotărâre grabnică, fiindcă, dacă mohicanul venea şi ea 
nu-i dădea imediat drumul înăuntru, el putea să plece. Ar fi 
fost prea primejdios pentru indianul Delawar să rămână mai 
mult timp pe insulă şi trebuia ca ea să ia neapărat o 
hotărâre, chiar cu riscul de a alege una lipsită de 
chibzuinţă. După ce-i trecură prin minte proiectele de mai 
sus, Mabel se apropie de tovarăşa ei şi-i spuse cât putu de 
liniştită: 

— Rouă-de-lunie, acum, când oamenii tăi cred că viteazul 
Călăuză se află în întăritură, nu te mai temi că vor veni s-o 
incendieze? 

— Nu cred. Nu arde întăritură. Întăritură bună, nu luat 
scalp. 

— lunie, nu putem fi sigure. S-au ascuns, deoarece au 
crezut că prietenul meu Călăuză este cu mine. 


— Eu nu crede teama lor. Ea vine repede şi pleacă 
repede. Teama făcut să fuge; curaj aduce îndărăt. Teama 
face pe războinici smintiţi ca fetele tinere - zise indiana 
izbucnind în râs. 

— Sunt îngrijorată, lunie şi tare aş vrea să te urci pe 
acoperiş să cercetezi insula cu de-amănuntul, ca să te 
convingi că nu se urzeşte nimic împotriva noastră. Tu îţi dai 
seama mai bine decât mine ce au de gând să facă oamenii 
din tribul tău. 

— lunie pleacă, dacă Lilly vrea; dar ştie foarte bine că 
indieni dorm şi aşteaptă tata de la tine. Războinici 
mănâncă, bea, doarme tot timpul când nu luptă şi nu 
merge pe poteca războiului. Dar când merge, nu mai 
doarme, nu mai mănâncă, nu mai bea şi nu simte nimic. 
Războinici doarme acum. 

— Dea Domnul să fie aşa, dar urcă-te sus, scumpa mea 
lunie şi uită-te cu luare-aminte în jurul tău. Primejdia ne 
poate paşte tocmai când ne aşteptăm mai puţin. 

Roua-de-lunie se ridică şi se pregăti să se urce pe 
acoperiş, dar când puse piciorul pe prima treaptă a scării, 
se opri. Lui Mabel îi bătea inima atât de tare, că se temea 
să nu fie auzită de indiană, şi-şi închipui că adevăratele sale 
intenţii începuseră a fi înţelese de prietena sa. Şi avea 
oarecum dreptate, fiindcă indiana se oprise într-adevăr, ca 
să chibzuiască dacă nu era pe cale să comită vreo 
nesocotinţă. In primul rând, îi fulgeră prin minte gândul că 
Mabel voia să fugă; dar apoi se linişti în privinţa asta, 
deoarece feţele-palide nu aveau cum să părăsească insula 
şi întăritura era cel mai bun refugiu pe care-l putea găsi; în 
al doilea rând, se gândi că Mabel descoperise vreun semn 
al apropierii tatălui ei, care putea să apară în orice clipă. 
Această idee nu dură totuşi decât o clipă, fiindcă Roua-de- 
lunie avea despre iscusinţa fetei sergentului aceeaşi părere 
pe care o are o doamnă din lumea mare despre talentele 
femeii sale de serviciu. Şi fiindcă nu-i mai răsări în minte 
nicio altă obiecţie, începu să urce scara. 

In clipa când indiana ajunse la etajul superior, Mabel avu 
un gând fericit şi, exprimându-l repede, dar firesc, îi folosi 


foarte mult la executarea planului său. 

— Eu, Roua-de-lunie, o să cobor - zise ea - ca să ascult la 
uşă, câtă vreme tu te afli pe acoperiş; în felul acesta vom 
urmări amândouă deodată tot ce se petrece, tu de sus şi eu 
de jos. 

Indiana se gândi că măsura aceasta de prevedere nu-şi 
avea rostul, ştiind prea bine că nimeni nu putea intra în 
întăritură, în afară de cazul că era ajutat dinăuntru şi că, pe 
de altă parte, nicio primejdie nu le putea ameninţa din 
afară, fără ca ele să-şi dea seama de ea mai dinainte. Dar 
socoti că propunerea lui Mabel se datora spaimei şi lipsei 
sale de experienţă şi, fiindcă i se păruse sinceră, o acceptă 
fără nicio bănuială. Aşa că eroina noastră putea să coboare 
spre uşă, în timp ce prietena ei se urca pe acoperiş, fără ca 
indiana să se gândească o clipă s-o supravegheze. Acum 
erau prea departe una de alta ca să mai poată sta de 
vorbă. Timp de trei sau patru minute, una scrută întunericul 
să descopere ceva, iar cealaltă ascultă la uşă cu atâta 
încordare, de parcă toate simţurile ei se concentraseră în 
sus. De la înălţimea la care se afla, Roua-de-lunie nu 
descoperi nimic, fiindcă întunericul nu-i dădea, într-adevăr, 
nicio posibilitate; însă ar fi greu de descris senzaţia pe care 
o avu Mabel, părându-i-se că percepe cum cineva împinge 
uşa uşor şi prudent. Temându-se ca nu cumva lucrurile să 
se petreacă altfel de cum voia şi nerăbdătoare să-l 
înştiinţeze pe Marele-Şarpe că e acolo, ea începu să cânte 
încet, cu voce tremurătoare. Dar liniştea nopţii era atât de 
adâncă, încât sunetele acestea disonante ajunseră până la 
vârful întăriturii şi Roua-de-lunie începu să coboare imediat. 
Numaidecât după aceea, se auzi o bătaie slabă în uşa. 
Teama o zăpăci pe Mabel, fiindcă îşi dădea seama că nu 
trebuie să piardă nicio clipă. Speranţa se dovedi însă mai 
puternică decât frica şi începu să ridice drugii de la uşă cu 
mâini nesigure. Când ridică primul drug, auzi mocasinii lui 
Roua-de-lunie la etajul superior. Al doilea îl înlătură tocmai 
când indiana ajunse la jumătatea ultimei scări. 

— Ce faci! strigă Roua-de-lunie înfuriată. Fugi... nebună... 
ieşi întăritură?! Intăritură bună! 


Mâinile celor două prietene se încleştară în acelaşi timp 
pe ultimul drug, care ar fi cedat mai iute, dacă apăsarea 
puternică din afară nu l-ar fi înţepenit de uşă. Între cele 
două femei avu loc o luptă scurtă, însă fără niciun gest de 
violenţă. Probabil că Roua-de-lunie ar fi învins, dacă o 
apăsare din afară şi mai viguroasă decât prima, nu ar fi 
făcut să sară drugul din lăcaşul lui - şi uşa se deschise. 
Silueta unui bărbat trecu pragul, iar cele două femei fugiră 
pe scară, parcă tot atât de înspăimântate de această 
apariţie. 

Străinul închise uşa cu grijă, examină încăperea de la 
parter cu mare atenţie, apoi urcă scara foarte prudent. 
Roua-de-lunie, când se lăsase noaptea, închisese ferestruile 
şi aprinsese o lumânare. La lumina aceasta slabă, cele două 
femei aşteptau nemişcate să vadă omul care intrase şi 
putea fi auzit bine cum urcă scara foarte încet. N-ar fi uşor 
de spus care dintre ele fu mai uimită când străinul apăru 
prin trapă şi descoperiră că era Călăuză. 

— Domnul fie lăudat! exclamă Mabel, fulgerată de gândul 
că întăritura devenea inexpugnabilă cu o asemenea pază. 
Oh, Călăuză, ce s-a întâmplat cu scumpul meu tată? 

— Până acum, sergentul este în siguranţă şi victorios, 
deşi nu stă în puterea omului să prevadă sfârşitul acestei 
lupte. Dar nu cumva în colţul de colo se ghemuieşte soţia 
lui Vârf-de-Săgeată? 

— N-o învinui cu nimic, Călăuză, fiindcă-i datorez viaţa şi 
faptul că mă aflu acum la adăpost. Spune-mi ce s-a- 
ntâmplat cu detaşamentul tatălui meu, de ce eşti aici, apoi 
îţi voi povesti şi eu toate faptele îngrozitoare care s-au 
petrecut pe această insulă. 

— N-o să ai nevoie decât de puţine cuvinte, Mabel, ca să- 
mi dezvălui ce s-a întâmplat, fiindcă celui învăţat cu 
mişeliile indienilor nu-i trebuie decât puţine lămuriri când e 
vorba de astfel de lucruri. In ceea ce priveşte incursiunea, 
ea a avut succesul aşteptat, fiindcă Marele-Şarpe a fost în 
recunoaştere şi ne-a dat toate informaţiile trebuitoare. Am 
prins în cursă trei ambarcaţiuni, i-am izgonit pe francezii de 
pe ele, le-am capturat şi le-am scufundat, potrivit ordinelor, 


în partea cea mai adâncă a canalului. Aşa că sălbaticii din 
Canada de nord vor duce lipsă de mărfuri şi alimente în 
iarna asta; iar în ceea ce priveşte praful de puşcă şi 
gloanţele., va fi o lipsă atât de mare de ele, încât bunii 
vânători şi războinici vor fi lipsiţi de bucuria puştilor. N-am 
pierdut un singur om şi nimeni n-a fost scalpat şi cred că 
nici duşmanul nu a avut pierderi. Pe scurt, Mabel, 
incursiunea s-a desfăşurat pe placul lui Lundie; s-au 
pricinuit duşmanului multe pagube şi noi am avut puţin de 
suferit. 

— Oh, Călăuză ! Mă tem că atunci când maiorul Duncan 
va afla de această tristă acţiune, va regreta că a întreprins- 
O. 

— Ştiu ce vrei să spui... ştiu ce vrei să spui; dar dacă-cţi 
voi povesti amănunţit tot ce s-a petrecut, vei înţelege mai 
bine. De îndată ce sergentul a avut succesul amintit, ne-a 
trimis pe mine şi pe Marele-Şarpe în pirogi, să-ţi vestim 
izbânda şi vine în urma noastră cu cele două ambarcaţiuni, 
care, fiind mult mai grele, n-or să fie aici înainte de zorii 
zilei. M-am despărţit de Chingachgook în după-amiaza 
aceasta, fiindcă ne-am înţeles ca eu să merg pe unul din 
canalele care înconjoară insula şi el pe celălalt, ca să 
vedem dacă e drumul liber. Din clipa aceea nu l-am mai 
văzut pe şeful indian. 

Mabel îi povesti cum ajunsese să-l descopere pe mohican 
şi-i vorbi de nădejdea pe care o avusese că acesta va 
încerca să intre în întăritură. 

— El? Niciodată, oh, niciodată ! Un cercetaş adevărat nu 
intră în ruptul capului să se adăpostească după buşteni sau 
pereţi, atâta vreme cât poate să rămână în aer liber şi să se 
facă acolo folositor. Nici eu n-aş fi venit, Mabel, dar i-am 
făgăduit sergentului că te voi linişti aducându-ţi aceste 
veşti şi că voi veghea să nu ţi se întâmple nimic. Ah, 
Doamne, a îngheţat inima în mine când am văzut insula în 
după-amiaza asta şi m-a cuprins o întristare cumplită, 
gândindu-mă că ai putea fi printre cei morți! 

— Ce întâmplare norocoasă te-a făcut să vâsleşti drept 
spre insulă şi să nu cazi în mâinile duşmanilor? 


— Una din acele întâmplări, Mabel, pe care le trimite 
providenţa ca să-i spună copoiului că cerbul nu este 
departe, iar cerbului cum să fugă din faţa copoiului. Nu, nu, 
şiretlicurile şi vicleniile lor drăceşti cu trupurile moarte 
îmbrăcate îi pot înşela pe soldaţii regimentului 55 şi pe 
ofiţerii regelui, dar nu prind la oameni care şi-au petrecut 
viaţa în pădure. M-am apropiat de insulă pe canal chiar în 
dreptul pretinsului pescar şi, cu toate că reptilele astea l-au 
aranjat pe sărmanul nefericit cu o oarecare dibăcie 
iscusinţa lor nu a fost destul de mare, ca să nu fie 
descoperită de un ochi experimentat. Undiţa era ţinuta prea 
sus. Pentru un soldat din regimentul 55, care a învăţat să 
pescuiască abia la Oswego, deoarece mai înainte nu se 
îndeletnicise cu aşa ceva, omul ţinea undiţa prea sus; apoi 
era prea liniştit pentru un pescar care vede că niciun peşte 
nu se atinge de momeala lui. Pe lângă faptul că noi nu ne 
apropiem niciodată orbeşte de un post; eu am stat o dată o 
noapte întreagă în afara unei garnizoane, fiindcă 
santinelele îşi schimbaseră locurile şi felul de a face paza. 
Nici pe mine, nici pe Marele-Şarpe nu ne puteau păcăli 
şiretlicurile astea stângace, care urmăreau probabil să-i 
înşele pe scoțieni, oameni destul de şireţi în anumite 
privinţe, dar care, atunci când este vorba de vicleniile 
indienilor, dau greş. 

— Crezi oare că tatăl meu şi detaşamentul său ar putea fi 
înşelaţi? întrebă Mabel, cu însufleţire. 

— Fireşte că nu, dacă-i pot preveni, Mabel. Am aflat de la 
tine că Marele-Şarpe stă la pândă; aşa că sergentul poate fi 
vestit din două părţi de primejdie, cu toate că n-ai cum să 
prevezi canalul pe care se va apropia detaşamentul. 

— Călăuză - zise fata, cu voce gravă, fiindcă scenele 
îngrozitoare pe care le văzuse făcuseră să-i apară moartea 
însoţită de fapte îngrozitoare - Călăuză, mi-ai spus că mă 
iubeşti şi vrei să mă iei de soţie. 

— Am îndrăznit, într-adevăr, s-o fac, Mabel şi sergentul a 
zis chiar acum, de curând, că ţi-ai da încuviințarea; dar eu 
nu sunt omul în stare să se ţină scai de fiinţa iubită. 

— Ascultă-mă, Călăuză, te respect... te preţuiesc şi te 


cinstesc. Scapă-l pe tatăl meu de această moarte 
înfiorătoare şi te voi adora. lată mâna mea, ca o garanţie 
solemnă a credinţei mele pentru clipa când vei veni s-o 
ceri. 

— Domnul să te binecuvânteze şi să te aibă în paza lui, 
Mabel. Este mai mult decât merit şi mă tem că nu voi şti să 
trag folosul cuvenit dintr-un asemenea noroc. Totuşi, nu era 
nevoie să-mi făgăduieşti asta, ca să-l ajut pe sergent. 
Suntem vechi camarazi şi ne datorăm unul altuia viaţa, deşi 
mi-e teamă s-o spun, Mabel, că faptul de a fi camarad de 
luptă al tatălui nu e întotdeauna cea mai bună 
recomandare pentru fiica lui! 

— N-ai nevoie de altă recomandaţie decât propriile tale 
fapte... curajul tău... fidelitatea ta şi tot ceea ce faci şi spui; 
aprob totul cu întreaga mea rațiune şi sunt convinsă că 
inima va urma calea acesteia. 

— lată o fericire la care nu mă gândeam în noaptea asta, 
dar ne aflăm în mâinile lui Dumnezeu şi El ne va apără cum 
ştie El. Cuvintele tale sunt dulci, Mabel, dar nu aveam 
nevoie de ele ca să fac tot ceea ce e omeneşte cu putinţă 
în aceste împrejurări, după cum nici nu vor micşora cu 
nimic străduinţele mele. 

— Acum ne înţelegem unul pe altul, Călăuză - adăugă 
Mabel, cu vocea slabă. Să nu pierdem niciunul din aceste 
momente preţioase, care poate avea o valoare nespusă. N- 
am putea oare să pornim în piroga ta în întâmpinarea 
tatălui meu? 

— Nu sunt de părere să facem asta! Nu ştiu pe care din 
canale va veni sergentul şi sunt nu mai puţin de douăzeci: 
să avem încredere în Marele-Şarpe, fiindcă el trece prin 
toate. Nu, nu, sfatul meu e să rămânem aici. Buştenii din 
care este clădită această întăritură sunt încă verzi şi nu le 
va fi uşor sa-i incendieze şi eu pot rezista aici; afară de 
cazul unui incendiu, pot să ţin piept unui trib întreg. Nu mă 
poate scoate din bastionul ăsta nici tot neamul irochez, 
câtă vreme nu ia foc. Sergentul se află în aşteptare pe vreo 
insulă şi n-o să sosească aici decât în zorii zilei. Dacă 
rămânem în întăritură, putem să-l prevenim la timp, 


trăgând, de pildă, câteva focuri de flintă şi dacă se 
hotărăşte să-i atace pe sălbatici, aşa după cum fără 
îndoială va face un om cu firea sa, faptul de a stăpâni acest 
bastion va avea o mare însemnătate. Nu, nu, judecata mea 
îmi spune. Rămâi, dacă vrei să-l serveşti pe sergent, aşa că 
să rămânem aici, deşi n-ar fi prea greu să scăpăm şi tu şi 
eu. 

— Rămâi - murmură Mabel - rămâi, pentru numele lui 
Dumnezeu, Călăuză. Trebuie făcut totul... totul ca să-l 
salvăm pe tata! 

— Da, este firesc. Sunt fericit, Mabel, să te aud vorbind 
astfel, fiindcă şi eu vreau din toată inima ca sergentul să fie 
ajutat aşa cum trebuie. Până acum şi-a păstrat reputaţia şi 
dacă izbuteşte să-i izgonească pe mişei şi să se retragă în 
chip onorabil arzând până la pământ colibele şi întăritura, 
nici vorbă că Lundie îşi va aminti de asta şi-l va răsplăti 
după merit. Da, da, Mabel, noi trebuie să salvăm nu numai 
viaţa sergentului, ci şi reputaţia lui. 

— Tatăl meu nu va putea fi niciodată răspunzător de 
atacul neaşteptat împotriva insulei. 

— Nu se ştie... nu se ştie niciodată, gloria militară e 
adesea un lucru nesigur. Am văzut indienii Delawar învinuiți 
pentru fapte care ar fi meritat mai mare laudă decât alte 
daţi când fuseseră victorioşi. Un om greşeşte mult când îşi 
făureşte gloria pe orice fel de succes, dar mai ales când şi-o 
făureşte pe un succes de război. Eu nu cunosc decât foarte 
puţin oraşele şi felul în care judecă oamenii de acolo, dar 
aici, indienii preţuiesc faima unui războinic după norocul 
său. Lucrul cel mai de seamă pentru un soldat e să nu fie 
niciodată bătut şi cu cred că nimeni nu se sinchiseşte de 
cum a fost lupta, câştigată sau pierdută. In ce mă priveşte 
pe mine, Mabel, când mă găsesc în faţa duşmanului, am un 
obicei: să-i trimit câte gloanţe pot şi să fiu omenos cu 
învinşii. lar în privinţa omeniei de după înfrângere nu mai e 
nevoie să vorbim, fiindcă înfrângerea e una din situaţiile 
cele mai umilitoare din lumea asta. Predicatorii 
propovăduiesc umilinţa prin garnizoane, dar dacă aceasta 
ar fi în stare să facă din oameni creştini, soldaţii regelui ar 


trebui să fie nişte sfinţi, fiindcă anul ăsta nu au făcut 
altceva în război decât să primească lecţii de umilinţă de la 
francezi, începând de la fortul Duquesne şi până la Ty. 

— Tatăl meu nu avea cum să bănuiască faptul că poziţia 
insulei era cunoscută de duşman - începu din nou Mabel, 
preocupată numai de consecinţa probabilă a ultimelor 
evenimente asupra sergentului. 

— Asta-i adevărat şi nu pot înţelege cum de-au izbutit 
francezii să dea de ea. Locul este bine ales.; nici cei care au 
fost o dată aici n-o găsesc a doua oară uşor. Mă tem că e 
vorba de o trădare; da, da, trebuie să fie o trădare la mijloc! 

— Oh, Călăuză, s-ar putea să fie aşa? 

— Nimic nu e mai uşor, Mabel, fiindcă trădarea este la 
anumiţi oameni tot atât de naturală ca foamea. Eu, când 
întâlnesc un om care vorbeşte mieros, îi urmăresc faptele 
cu mare luare aminte, fiindcă atunci când cineva are o 
inimă curată şi nu se gândeşte să facă decât fapte cinstite, 
el lasă faptele să vorbească, nu limba. 

— Jasper Western nu este unul din aceştia - zise Mabel 
cu tărie. Nu-i pe lume un tânăr mai sincer ca el, care să fie 
atât de puţin în stare să lase limba să vorbească în locul 
inimii... 

— Jasper Western! Şi limba şi inima sunt cinstite la 
flăcăul acesta, crede-mă pe mine; părerea lui Lundie, a 
intendentului, a sergentului şi chiar a unchiului dumitale e 
tot atât de greşită cum ar fi dacă ai crede că soarele 
străluceşte noaptea şi stelele licăresc ziua-n amiaza mare. 
Nu, nu, eu răspund de cinstea lui Eau-douce cu scalpul meu 
şi, dacă e nevoie, cu flinta! 

— Domnul să te aibă în pază şi să te binecuvânteze, 
Călăuză; strigă Mabel, întinzând mâna şi strângând 
degetele ca de fier ale interlocutorului său, cuprinsă de un 
simţământ de a cărui forţă abia-şi dădea seama. Eşti foarte 
maărinimos şi nobil, Călăuză. Dumnezeu te va răsplăti! 

— Ah, Mabel, dacă ar fi pe dreptate, poate că n-ar trebui 
să râvnesc la o nevastă ca tine, ci să te las să fi aleasa unui 
ofiţer din garnizoană, după cum meriţi. 

— Să nu mai vorbim despre asta astă seară - zise Mabel, 


atât de încet, încât abia se auzea. Acum trebuie să ne 
gândim mai puţin la noi şi mai mult la prietenii noştri. Dar 
mă bucur din tot sufletul că-l crezi pe Jasper nevinovat. 
Acum să vorbim de altceva. Nu crezi că ar trebui să-i dăm 
drumul lui Roua-de-lunie? 

— Socot ca n-ar fi bine ca noi să dormim şi s-o lăsăm pe 
ea trează în încăperea asta unde se află şi uşa întăriturii. 
Dacă am închide-o la etajul de sus şi am lua scara, ar fi ca o 
prizonieră. 

— Nu mă pot purta astfel cu un om care mi-a salvat 
viaţa. Ar trebui s-o lăsăm să plece; sunt convinsă că mi-e 
prea prietenă ca să-mi vrea răul. 

— Nu cunoşti rasa asta, Mabel. Nu cunoşti rasa asta. Este 
drept are sânge amestecat, nu e o Mingo sută la sută. Dare 
legată de netrebnicii ăştia şi a învăţat fără îndoială câteva 
şiretlicuri de la ei. Dar ce se aude? 

— Parc-ar fi plescăitul unei vâsle... o ambarcaţiune trece 
prin canal! 

Călăuză închise trapa care comunica cu încăperea de jos 
ca să n-o lase pe Roua-de-lunie să fugă, stinse lumânarea şi 
porni grăbit spre ferestruie. Mabel se uită peste umărul lui, 
cu respiraţia tăiată. După câteva minute, ochii lui Călăuză 
se obişnuiră cu întunericul şi desluşi două ambarcaţiuni 
care acostară la malul insulei, la vreo cincizeci de iarzi de 
întăritură, la locul obişnuit de debarcare. Obscuritatea nu-i 
îngăduia să vadă mai mult şi îi şopti lui Mabel că noii sosiți 
puteau să fie tot atât de bine duşmani, ca şi prieteni, 
deoarece nu credea că sergentul putea să vină atât de 
curând. El mai văzu câţiva oameni părăsind ambarcaţiunile, 
apoi auzi trei exclamaţii vesele în limba engleză, care nu 
mai lăsau niciun fel de îndoială despre cei ce debarcau. 
Călăuză se năpusti la trapă, o ridică, alunecă până la 
picioarele scării şi începu să scoată barele de la uşă cu o 
însufleţire care arăta cât de critic i se părea momentul. 
Mabel îl urmase, dar mai mult îl încurca decât îl ajuta şi în 
clipa când abia un singur drug fusese înlăturat, se auzi o 
salvă de muschete. Când se dezlănţui şi strigătul de război 
al sălbaticilor de prin toate tufişurile din jur, încremeniră, cu 


respiraţia tăiată. Apoi deschiseră uşa şi se năpustiră afară. 
Toate zgomotele provocate de oameni încetaseră. După ce 
Călăuză ascultă o jumătate de minut, crezu că aude nişte 
gemete surde în apropierea ambarcaţiunilor; dar gemetele 
se împleteau atât de bine cu vântul şi foşnetul frunzelor, 
încât nu ştia ce să creadă. Mabel, copleşită de îngrijorare, 
se smulse de lângă el, vrând să se năpustească spre 
ambarcaţiuni. 

— Nu-i bine ce faci, Mabel! strigă Călăuză cu hotărâre, cu 
voce înăbuşită, apucând-o de braţ. Nu-i bine ce faci! Te duci 
la moarte sigură fără niciun folos. Trebuie să ne întoarcem 
în întăritură. 

— Tatăl meu! Scumpul, sărmanul meu tată asasinat! 
strigă tânăra fată, deznădăjduită, cu toate că simţul de 
prevedere o făcea să vorbească încet, chiar şi într-un 
moment atât de critic. Călăuză, dacă mă iubeşti, lasă-mă să 
mă duc la tatăl meu! 

— Nu, Mabel, asta nu se poate. Mi se pare foarte ciudat 
faptul că nimeni nu scoate o vorbă. Nimeni n-a răspuns cu 
focuri de armă dinspre bărci şi eu mi-am lăsat Ucigătoarea- 
de-cerbi în întăritură! Dar cum poţi folosi o carabină, când 
nu vezi pe nimeni? 

Chiar în clipa aceea, Călăuză, care, ţinând strâns braţul 
lui Mabel, cerceta cu ochii săi ageri întunericul, observă, 
fără să desluşească decât siluetele, cinci sau şase oameni 
târându-se. Ca să se furişeze pe lângă el, fără îndoială cu 
intenţia de a le tăia retragerea spre fort. Ridicând-o pe 
Mabel şi luând-o sub braţ ca pe un copil, omul acesta 
musculos al pădurii izbuti printr-o sforţare supremă să intre 
în fortăreață. Imediat auzi în urma sa paşii urmăritorilor. 
Lăsându-şi jos povara, se întoarse, închise uşa şi abia o 
asigură cu un drug, că indienii se năpustiră cu toţii asupra 
ei, amenințând s-o smulgă din ţâţâni. Intr-o clipă, el puse şi 
ceilalţi drugi. 

Mabel se urcă la primul etaj, în timp ce Călăuză rămase 
de gardă la parter. Fata se afla în starea în care trupul 
acţionează fără să pară călăuzit de rațiune. Aprinse 
lumânarea mecanic, aşa cum o rugase însoţitorul ei şi se 


întoarse cu ea în camera unde se găsea Călăuză. De îndată 
ce acesta din urmă avu lumină, cercetă cu luare-aminte 
întăritura, ca să se convingă că nu se ascunsese nimeni 
înăuntru, urcând pe rând la fiecare etaj, după ce avea grijă 
de fiecare dată să se asigure că nu lasă vreun duşman în 
spatele său. Până la urmă se convinse că în fortăreață nu 
se mai aflau decât el şi Mabel, fiindcă Roua-de-lunie fugise. 
După ce ajunse la concluzia asta, se întoarse lângă eroina 
noastră, în încăperea principală, stinse lumina şi, înainte de 
a se aşeza, examină cocoşul armei. 

— Temerile noastre cele mai îngrozitoare s-au înfăptuit - 
zise Mabel, căreia i se părea că neliniştea şi spaima din 
ultimele cinci minute închideau în ele emoţiile unei vieţi 
întregi. Scumpul meu tată şi toţi însoțitorii săi sunt ucişi sau 
prizonieri! 

— Nu ştiu încă nimic... numai la lumina zilei vom afla 
totul. Eu nu cred ca lupta să se fi terminat în felul ăsta, 
fiindcă i-am fi auzit pe netrebnicii de Mingo urlându-şi 
triumful în jurul fortului. Dar de un lucru putem fi convinşi: 
dacă duşmanii stau mai bine, n-or să aştepte prea mult ca 
să ne someze să ne predăm. Roua-de-lunie le va spune 
care e situaţia noastră şi ei îşi vor da seama că nu pot 
incendia fortul în timpul zilei, câtă vreme Ucigătoarea-de- 
cerbi nu şi-a pierdut faima; şi fi aşadar sigură că vor încerca 
să-i dea foc când îi va ajuta întunericul. 

— Aud un geamăt, da, e fără îndoiala un geamăt! 

— E o pură închipuire, Mabel; unui spirit zbuciumat, mai 
ales când e vorba de o femeie, i se pare că vede sau aude 
lucruri care nu există. Am cunoscut oameni care-şi 
închipuiau că ceea ce se petrece în vis e realitate. 

— Nu, nu mă înşel, jos e neapărat cineva care suferă! 

Călăuză fu silit să recunoască faptul că Mabel nu se 
înşela. 

Totuşi, o rugă stăruitor să-şi stăpânească emoţiile, 
amintindu-i că sălbaticii foloseau cele mai neînchipuite 
vicleşuguri ca să-şi atingă scopul şi era foarte probabil ca 
gemetele să fie simulate de cineva, pentru a-i ademeni să 
părăsească fortul sau cel puţin să deschidă uşa. 


— Nu, nu - zise Mabel repede - nu-i niciun vicleşug; e un 
om care se chinuie şi suferă, afară numai dacă n-ar fi vorba 
de o suferinţă spirituală. Gemetele sunt înspăimântător de 
adevărate. 

— Ei bine, vom afla numaidecât dacă e un duşman sau 
un prieten. Ascunde lumina, Mabel, ca să vorbesc cu cel din 
faţa uşii, de la ferestruie. 

Chiar şi acest simplu act nu-l făcu decât cu foarte mare 
prudenţă, fiindcă prietenul nostru Călăuză era prevăzător şi 
un om cu experienţă; el cunoscuse multe situaţii în care cei 
delăsători plătiseră cu viaţa lipsa de atenţie pe care, în 
ignoranţa lor, o socotiseră ca o măsură de prisos. El nu 
puse gura chiar la ferestruie, ci atât de aproape, încât să 
poată fi auzit fără să ridice vocea, ferindu-şi tot atât de 
grijuliu şi urechile. 

— Cine-i jos? întrebă el, după ce se pregăti cu toată 
scrupulozitatea. E cineva în suferinţă? Daca-i un prieten, să 
vorbească fără teamă şi să se bizuie pe ajutorul nostru. 

— Călăuză! răspunse o voce, pe care şi Mabel şi ghidul o 
recunoscură ca fiind a sergentului. In numele lui Dumnezeu, 
spune-mi ce s-a întâmplat cu fiica mea? 

— Tată, sunt aici... nevătămată... în siguranţă! Oh ! Cât 
aş vrea să fi şi tu la fel! 

Exclamaţia acestuia de mulţumire către providenţă fu 
auzită de cei doi, cu toate că se împleti cu gemetele de 
durere. 

— Mi s-au împlinit cele mai negre presimţiri, zise Mabel, 
cu calmul deznădejdii. Călăuză, tatăl meu trebuie adus în 
fort, orice s-ar întâmpla! 

— E de la sine înţeles şi asta-i porunca Celui-de-sus. Dar, 
Mabel, linişteşte-te şi străduieşte-te să-ţi recapeţi sângele 
rece. Il vom ajuta pe sergent atât cât e omeneşte posibil. 
Dar să fi calmă. 

— Sunt, sunt, Călăuză ! Niciodată în viaţa mea n-am fost 
mai calmă şi mai reculeasă decât în clipa asta! Dar nu uita 
că fiecare clipă este primejdioasă şi hai, în numele cerului, 
să facem cât mai grabnic ce e de făcut! 

Pe Călăuză îl surprinse dârzenia lui Mabel şi îl amăgi şi 


liniştea forţată şi stăpânirea de sine de care dădea ea 
dovadă. Oricum, socotind că nu mai e nevoie de alte 
lămuriri, cobori şi începu să scoată drugii. Făcu treaba asta 
cu prevederea lui obişnuită şi când drugii cedară, simţi pe 
cineva împingând uşa, ca s-o deschidă, ceea ce-l ispiti să 
încerce s-o închidă iar. Dar, aruncându-şi privirea prin 
crăpătura uşii, o  întredeschise şi corpul sergentului 
Dunham, care se sprijinea de ea, se prăbuşi în încăpere. 
Călăuză îl trase cu totul înăuntru cât ai clipi şi puse din nou 
drugii. Apoi se repezi să-i dea rănitului toate îngrijirile 
necesare. 

Mabel se purtă în tot timpul acestei scene jalnice cu o 
energie supranaturală, de care dau dovadă femeile când 
sunt stăpânite de o adâncă frământare sufletească. Aduse 
lumina, umezi cu apă buzele arse ale tatălui ei şi-l ajută pe 
Călăuză să-i pregătească un culcuş de paie şi o pernă, 
făcută din nişte haine ghemuite. Toate astea se săvârşiră 
cu cea mai mare grijă şi fără un cuvânt. Mabel nu vărsă o 
singură lacrimă până când auzi binecuvântările tatălui său 
pentru dragostea şi grija ei. In timp ce Mabel bănuia mai 
degrabă decât ştia cât de gravă e starea tatălui ei, Călăuză 
cerceta rana sergentului cu cea mai mare atenţie. El 
descoperi că un glonţ îi străpunsese trupul şi, prea 
familiarizat cu răni de acest fel, cercetaşul ştia că nu mai e 
nicio nădejde. 


CAPITOLUL XXIV 


la lacrimile mele şi le bea! 

O, dacă sângele-mi ar fi balsam, risipă 
ar face atunci cu el inima mea, 
Dându-ţi să guşti din linişte o clipă. 


Moore 


Sergentul Dunham, din clipa în care se făcu lumină, nu 
mai pierdu din ochi silueta frumoasei sale fete. Apoi 
examină uşa fortului, ca să se convingă de soliditatea ei, 
fiindcă fusese lăsat jos, neputând fi transportat sus. Apoi 
privirea i se opri din nou pe chipul fetei, deoarece, când 
viaţa se stinge, simţămintele de iubire îşi capătă întreaga 
lor putere şi începem să preţuim la adevărata lor valoare pe 
cei pe care suntem pe punctul de a-i pierde pentru 
totdeauna. 

— Domnul fie lăudat, copila mea, că cel puţin ai scăpat tu 
de gloanţele lor ucigătoare! zise el. Vorbea cu glas tare, 
fără să mai pară că suferă. Povesteşte-mi toată întâmplarea 
asta tristă. Călăuză! 

— Ah, sergent! E vorba, într-adevăr, de lucruri tare triste, 
după cum ai spus. Am fost vânduți şi acum nu mai încape 
nicio îndoială că poziţia insulei a fost trădată: sunt tot atât 
de sigur de asta, pe cât sunt de sigur că fortul e încă în 
mâinile noastre. Dar... 

— Maiorul Duncan a avut dreptare - îl întrerupse 
Dunham, punând o mână pe braţul celuilalt. 

— Nu-i adevărat, sergent... nu-i adevărat; el n-a făcut-o 
nicidecum, cel puţin asta e părerea mea. Ştiu ca natura 
este slabă... vreau să spun, natura omenească şi că nu 
trebuie să ne îngâmfăm cu însuşirile noastre, fie că suntem 
roşii sau albi, dar sunt convins că nu găseşti la această 
graniţă un flăcău cu o inimă mai curajoasă şi mai 
credincioasă decât a lui Jasper Western! 


— Domnul să te binecuvânteze... să te binecuvânteze 
pentru cuvintele astea, Călăuză! strigă Mabel, din fundul 
inimii, izbucnind într-un hohot de plâns provocat de 
emoţiile atât de felurite şi violente prin care trecuse. Oh! 
Domnul să te binecuvânteze, Călăuză! Cel brav nu trebuie 
niciodată să-l părăsească pe un alt brav, iar cei cinstiţi sunt 
datori să se sprijine unul pe altul. 

Ochii tatălui zăboviră multă vreme pe chipul fiicei sale, 
plin de grijă, până când fata îşi ascunse faţa în şorţ, ca să 
nu i se vadă lacrimile.. Apoi sergentul îşi îndreptă privirea 
cercetătoare din nou spre Călăuză. Acesta îi apăru tot atât 
de sincer, loial şi cinstit ca totdeauna - şi-i făcu un semn să 
continue. 

— Îţi aminteşti de locul unde eu şi Marele-Şarpe te-am 
lăsat, sergent - începu iar Călăuză - şi nu mai are niciun 
rost să-ţi vorbesc de tot ce s-a petrecut înainte. Acum e 
prea târziu să regretăm ceea ce a trecut, dar cred că dacă 
aş fi rămas cu bărcile, nu s-ar fi întâmplat nenorocirea asta. 
Fără îndoială că mai sunt şi alte călăuze bune, însă darurile 
naturii ţi se dau după voia ei şi unii trebuie să fie mai 
dăruiţi decât alţii. Sunt sigur că sărmanul Gilbert, care mi-a 
luat locul, şi-a plătit greşeala. 

— A căzut lângă mine - răspunse sergentul, cu vocea 
slabă, plină de tristeţe. Ne-am primit toţi pedeapsa 
greşelilor noastre. 

— Nu, nu sergent, nu te condamna câtuşi de puţin; 
soldaţii nu au fost niciodată mai bine comandaţi într-o 
expediţie ca aceea de sub ordinele tale. Niciodată n-am 
văzut un flanc mai bine acoperit şi felul în care ţi-ai condus 
ambarcaţiunea împotriva obuzierului lor ar putea fi o lecţie 
chiar şi pentru Lundie. 

Ochii sergentului străluciră şi chipul său se lumină la 
gândul victoriei pe câmpul de luptă, deşi totul se petrecea 
la nivelul evenimentelor modeste la care luase parte. 

— N-a fost rău condus, prietene - zise el - ehe, cum le- 
am luat parapetul cu asalt! 

— Ai arătat mult curaj, sergent, deşi mă tem că atunci 
când se va cunoaşte adevărul se va afla că netrebnicii ăştia 


au pus din nou mâna pe obuzier. Bine, bine, trebuie să ai 
tăria să uiţi tot ceea ce a fost neplăcut şi să-ţi aminteşti 
numai de ceea ce-ţi face cinste. Asta este adevărata 
filosofie şi cea mai bună religie. Dacă duşmanii au pus 
mâna din nou pe obuzier, n-au făcut decât să ia ce era al 
lor, fără ca noi să-i putem împiedica. Dar n-au cucerit încă 
fortul şi nu-l pot cuceri, afară de cazul că-i vor da foc în 
timpul nopţii. Ei bine, sergent, m-am despărţit de Marele- 
Şarpe cam la zece mile în josul canalului, socotind că n-ar fi 
înţelept să ne apropiem chiar şi de o tabără prietenă fără 
măsurile de prevedere necesare. Nu pot spune ce s-a 
întâmplat cu Chingachgook, deşi am aflat de la Mabel că nu 
e departe şi nu mă îndoiesc că delawarul ăsta cu inimă 
nobilă îşi va face datoria, cu toate că nu-l vedem. Ţine 
minte vorbele mele, sergent, înainte ca această acţiune să 
se termine, vom auzi de el în clipe de mare primejdie şi va 
face totul fără larmă şi cu iscusinţă. Marele-Şarpe este într- 
adevăr un şef înţelept şi plin de virtuţi şi orice om alb i-ar 
putea invidia însuşirile, deşi trebuie să recunoaştem că 
flinta lui nu e chiar atât de sigură ca Ucigătoarea-de-cerbi. 
Ei bine, când m-am apropiat de insulă, n-am descoperit 
nicăieri fum şi asta m-a pus pe gânduri, fiindcă ştiam că 
soldaţii din regimentul 55 nu sunt destul de vicleni să 
ascundă semnul ăsta, cu toate că li s-a spus de nenumărate 
ori ce primejdie poate să provoace. Asta m-a făcut să fiu cu 
ochii în patru, până când l-am văzut pe pretinsul pescar... 
după cum i-am spus mai adineauri lui Mabel şi atunci toate 
vicleşugurile lor diavoleşti s-au desfăşurat în faţa mea ca şi 
cum le-aş fi văzut pe hartă. Nu e nevoie să-ţi spun, sergent, 
că primul meu gând a fost la Mabel şi că, aflând-o în acest 
fort, am venit să rămân în viaţă sau să mor alături de ea. 

Tatăl întoarse o privire plină de recunoştinţă spre fiica sa 
şi Mabel simţi cum în clipa aceea i se opresc bătăile inimii, 
dându-şi seama de existenţa unor stări sufleteşti pe care nu 
le bănuia, adică altfel spus, că mai erau şi alte dureri decât 
cele provocate de starea tatălui său. Când acesta din urmă 
îi întinse mâna, ea o luă şi o sărută. Apoi îngenunche lângă 
el şi plânse cu nespusă amărăciune. 


— Mabel - zise sergentul, calm - facă-se voia lui 
Dumnezeu! N-are rost să ne amăgim; mi-a sunat ceasul şi 
sunt împăcat că mor ca un soldat. Lundie îmi va face 
dreptate, fiindcă bunul nostru prieten, Călăuză, îi va povesti 
ce s-a făcut şi cum s-au petrecut toate. Cred că n-ai uitat 
ce-am vorbit ultima dată. 

— Nu, tată. Şi poate că mi-a sunat şi mie ceasul! Exclamă 
Mabel, pentru care moartea părea să fie în clipa aceea o 
uşurare. Nu am nicio nădejde că voi scăpa de aici şi cred că 
bunul Călăuză va trebui să ne părăsească şi să se întoarcă 
la garnizoană, ca să ducă aceste veşti triste cât mai poate 
s-o facă. 

— Mabel Dunham - zise Călăuză, mustrător, deşi luă 
mâna fetei cu multă tandreţe - cred că nu merit asemenea 
cuvinte! Ştiu că sunt un sălbatic necultivat şi stângaci... 

— Călăuză! 

— Bine, bine, să uitam ce-am zis, pesemne că nu te-ai 
gândit la asta şi nu asta ai vrut să spui. Să vorbim acum de 
salvare n-ar avea niciun rost, fiindcă sergentul nu poate fi 
transportat, iar fortul trebuie apărat cu orice preţ. Poate că 
Lundie va afla de nenorocirea noastră şi va trimite un 
detaşament să ne despresoare. 

— Călăuză... Mabel! zise sergentul, care se străduia într- 
atât să-şi stăpâneasca durerile, încât o sudoare rece fi 
acoperise fruntea. Veniţi lângă mine! Vă veţi înţelege unul 
cu altul, nu-i aşa? 

— Tată, nu mai vorbi de asta... totul va fi după voia ta! 

— Domnul fie lăudat! Dă-mi mâna, Mabel! Călăuză, ia-o ! 
Mai mult decât să-ţi încredinţez fata astfel, nu pot face. Ştiu 
că vei fi un soţ bun. Şi nu amânaţi căsătoria din cauza 
morţii mele; înainte de sfârşitul acestui anotimp, va veni un 
capelan la Oswego; să vă cunune imediat. Fratele meu, 
dacă trăieşte, va vrea să se întoarcă la nava sa şi fiica mea 
va rămâne fără niciun protector. Mabel, soţul tău a fost 
prietenul meu. Şi nădăjduiesc că asta va fi pentru tine o 
consolare. 

— Ai încredere, sergent - zise Călăuză. Bizuie-te pe mine, 
privesc vorbele tale ca pe o ultimă dorinţă a unui muribund 


şi fi convins că totul se va înfăptui cum se cuvine. 

— Da, am toată încrederea în tine, credinciosul meu 
prieten şi te împuternicesc să acţionezi în toate privinţele 
ca şi cum aş acţiona eu însumi. Mabel, copila mea... dă-mi 
puţină apă; n-o să vă pară niciodată rău de noaptea asta... 
Fi binecuvântată, fiica mea... Domnul să te binecuvânteze 
şi să te aibă în sfânta lui pază! 

Dragostea lui plină de duioşie o mişcă nespus pe Mabel şi 
în clipa aceea i se păru că viitoarea sa unire cu prietenul 
tatălui ei, Călăuză, primise o confirmare pe care nicio 
ceremonie bisericească n-ar fi putut-o face mai sacră. 
Totuşi, o îngrozitoare povară îi apăsa inima şi se gândea că 
ar fi o fericire dac-ar muri. Apoi urmă un scurt răgaz în care 
sergentul povesti cum putu, cu fraze întretăiate, ce se 
petrecuse de când se despărţise de Călăuză şi de indianul 
Delawar. Vântul, era favorabil şi în loc să poposească într-o 
insulă, cum avusese de gând la început, se hotărâse să 
continue drumul şi să ajungă la fort chiar în noaptea aceea. 
Apropierea lor nu ar fi fost observată şi ar fi scăpat de o 
mare parte din nenorocire credea el, dacă n-ar fi debarcat 
pe promontoriul unei insule învecinate, de unde fără 
îndoială că zgomotul făcut de oamenii care părăseau barca 
alarmase duşmanul şi acesta se pregătise fără întârziere 
să-i întâmpine. Ei debarcaseră fără cea mai mică bănuială, 
deşi erau miraţi că nu găsiseră nicio santinelă, şi-şi lăsaseră 
armele în ambarcaţiune, ca să pună mai întâi în siguranţă 
raniţele şi proviziile. Duşmanii trăseseră o salvă de atât de 
aproape, încât, în ciuda întunericului, fiecare glonţ fusese 
mortal. Toţi soldaţii căzuseră; numai doi sau trei se 
ridicaseră după aceea şi dispăruseră, iar patru sau cinci 
fuseseră ucişi sau nu mai supravieţuiseră decât câteva 
minute; cu toate acestea, pentru motive necunoscute, 
duşmanii nu se năpustiseră ca de obicei să-i scalpeze. 
Sergentul Dunham căzuse ca şi ceilalţi şi o auzise pe Mabel 
strigând pe când ieşea în fugă din fort. Apelul ei sfâşietor îi 
trezise sentimentele părinteşti şi-i dăduse puterea să se 
târască până la uşa întăriturii, de care se sprijinise, aşa cum 
s-a arătat. 


După ce sergentul dădu aceste lămuriri scurte, se simţi 
atât de slăbit, încât trebui să se odihnească, în timp ce 
Călăuză şi Mabel erau gata să-i aducă tot ce dorea, fără să 
scoată o vorbă. Călăuză folosi prilejul să facă o 
recunoaştere pe acoperiş, după care se uită pe ferestruie şi 
cercetă flintele, cam o duzină, deoarece soldaţii, luând cu ei 
în incursiune muschetele de la regiment, acestea 
rămăseseră în micul bastion. Dar Mabel nu se mişcă o clipă 
de la căpătâiul tatălui ei şi, închipuindu-şi după respiraţie 
că doarme, îngenunche şi se rugă. 

Următoarea jumătate de oră fu de o solemnitate şi o 
linişte impresionante. Mocasinii lui Călăuză făceau ca abia 
să i se simtă pasul în catul de sus şi numai întâmplător se 
mai auzea patul unei flinte pocnind pe podea, fiindcă el 
examina toate piesele, ca să se convingă de existenţa 
încărcăturii şi a capselor. In afară de aceste zgomote, nu se 
mai desluşea decât respiraţia rănitului. Mabel se simţea 
mereu îndemnată să stea de vorbă cu tatăl ei, pe care se 
aştepta să-l piardă pentru totdeauna din clipă-n clipă, însă 
nu îndrăznea să-i tulbure odihna. Dar sergentul nu dormea. 
Se afla în starea în care viaţa îşi pierde brusc orice farmec, 
în care pier iluziile şi puterea lor de atracţie şi viitorul 
necunoscut copleşeşte mintea cu presupuneri, cu revelații 
şi cu imensitatea sa. Pentru un om care îmbrăţişase cariera 
armelor, fusese toată viaţa de o adâncă moralitate, dar nu 
se gândise niciodată la momentul atât de plin de 
semnificaţie de dinaintea morţii. Dacă zăngănitul armelor 
unei bătălii i-ar fi răsunat acum în urechi, şi-ar fi putut 
păstra înflăcărarea războinică până în ultima clipă; dar aici, 
în liniştea acestui mic bastion aproape pustiu, unde niciun 
sunet nu-i amintea viaţa, unde nicio chemare nu ţinea treze 
speranţe deşarte şi niciun gând de victorie nu-i fulgera prin 
minte, totul începea să-i apară în adevăratele culori, 
făcându-l să preţuiască existenţa la justa ei valoare. Dacă 
ar fi avut comori, le-ar fi dăruit în schimbul consolărilor 
religioase, pe care nu ştia unde să le caute. Se gândi să le 
caute la Călăuză, dar nu avea nicio încredere în 
cunoştinţele acestuia. Se gândi la Mabel, dar ca un părinte 


să apeleze la copilul său pentru un astfel de ajutor, i se 
părea o inversare a ordinii naturale. Atunci el simţi toată 
greutatea răspunderii lui de tată şi începu să-şi pună 
întrebări în legătură cu felul în care se achitase de această 
sarcină faţă de copila sa. 

In timp ce-l frământau gândurile acestea, Mabel, care-i 
urmărea respiraţia cu încordare, auzi o bătaie uşoară în 
uşă. 

Bănuind că putea fi Chingachgook, se ridică, înlătura doi 
drugi şi, ţinând mâna pe al treilea, întrebă cine e. Îi 
răspunse unchiul său, care o imploră să-l lase cât mai 
repede să intre. În aceeaşi clipă, ea şi scoase ultimul drug 
şi Cap trecu pragul. De îndată ce acesta se strecură prin 
crăpătura uşii, fata o închise din nou, asigurând-o cu drugii, 
ca mai înainte, fiindcă experienţa o făcuse îndemânatică. 

Când curajosul marinar văzu starea în care se găsea 
cumnatul său şi că Mabel era teafără ca şi el, se înduioşă 
până la lacrimi. Le povesti că paza lui şi a intendentului 
fusese foarte slabă, fiindcă duşmanii presupuseseră 
probabil că datorită marii cantităţi de rachiu pe care 
fuseseră siliţi s-o bea, vor dormi adânc în timpul luptei care 
urma să izbucnească. Atunci când îl părăsise pe Muir, 
acesta dormea sau se prefăcea că doarme; în timpul 
atacului, el se furişase în tufişuri, unde, găsind barca lui 
Călăuză, ajunsese la întăritură, la care venise cu gândul s-o 
ia pe nepoata lui şi să fugă împreuna pe apă. Nu este 
nevoie să spunem că-şi schimbă planul de îndată ce văzu 
starea în care se găsea sergentul şi securitatea cel puţin 
aparentă a situaţiei sale actuale. 

— Dacă lucrurile se vor înrăutăţi, meştere Călăuză, 
trebuie să coborâm pavilionul, ceea ce ne va îndreptăţi să 
cerem cruţare. Dar ca bărbaţi care se respectă, suntem 
datori să rezistăm câtva timp şi să coborâm pavilionul 
numai după ce vom obţine condiţii favorabile de salvare. Aş 
fi vrut ca şi meşterul Muir să fi făcut asta înainte de a ne 
lăsa prinşi de oamenii cărora le spui netrebnici. Şi pe drept 
cuvânt le spui aşa, că alţi netrebnici mai mizerabili decât ei 
nu există. 


— Te-ai convins şi dumneata cine sunt! îl întrerupse 
Călăuză, care era oricând gata să intre în corul celor ce-i 
condamnau pe indienii Mingo şi-i lăudau pe prietenii lui. 
Dac-ai fi căzut în mâinile indienilor Delawar, abia atunci ai fi 
văzut deosebirea. 

— Oh... pentru mine par să fie plămădiţi din acelaşi aluat; 
ticăloşi şi unii şi alţii, în afară de prietenul nostru Marele- 
Şarpe, care este un gentilom printre indieni. Când sălbaticii 
ne-au atacat, ucigându-i pe caporalul McNab şi oamenii săi 
ca pe nişte iepuri, locotenentul Muir şi cu mine ne-am 
refugiat întruna din găurile atât de numeroase printre 
stâncile de pe insula asta, adevărate vizuini geologice 
subterane, scobite de apă, cum spune locotenentul şi am 
stat ghemuiţi acolo ca doi conspiratori în fundul unei cale 
până când ne-a scos afară foamea. Se poate spune că 
foamea e elementul principal al naturii omeneşti. l-am 
propus locotenentului Muir să intre în tratative cu sălbaticii, 
fiindcă am fi putut să ne apărăm timp de o oră sau două în 
refugiul nostru, oricât de rău era, dar a refuzat, zicând că 
ticăloşii ăştia n-or să se ţină de cuvânt, dacă vreunul dintre 
ei ar fi rănit, aşa că le-am cere zadarnic vreo favoare. 
Atunci am fost de acord să coborâm pavilionul pentru două 
motive: primul, deoarece se putea spune că am şi renunţat 
la rezistenţă, căci faptul de a te ascunde este considerat în 
general ca o renunțare la navă; şi al doilea, că aveam în 
stomacul nostru un duşman mai formidabil în atacurile sale 
decât cel ce se găsea pe punte. Foamea este o 
circumstanţă data dracului, după cum ar putea s-o 
recunoască oricine n-a mâncat patruzeci şi opt de ore. 

— Unchiule! zise Mabel, tristă şi rugătoare. Tata este 
rănit, grav rănit! 

— Ai dreptate. Magnet, ai dreptate... mă voi aşeza lângă 
el şi mă voi strădui să-l consolez. Oare drugii ăia or fi bine 
puşi, fetiţo? În clipe ca acestea trebuie să ai mintea clară şi 
liniştită. 

— Cred că suntem în siguranţă, în afară de greaua 
lovitură cu care ne ameninţă providenţa. 

— Ei bine, Magnet, urcă-te la etaj şi încearcă să te 


linişteşti puţin, în timp ce Călăuză se va sui pe acoperiş, 
sus, la încrucişarea grinzilor, să arunce o privire în jur. 
Poate că tatăl tău vrea să-mi destăinuiască ceva între patru 
ochi, aşa că ar fi bine să ne laşi singuri. Acestea sunt 
momente solemne şi nu e bine să audă toată lumea ceea 
ce ar putea să spună un muribund. 

Deşi gândul că unchiul ei ar fi în stare să consoleze pe 
cineva aflat pe patul de moarte nu-i trecuse niciodată prin 
minte, Mabel se gândi totuşi că cererea lui ar putea fi 
îndreptăţită şi se supuse. Călăuză se şi urcase pe acoperiş 
şi cei doi cumnaţi fură lăsaţi singuri. Cap trase un scaun la 
căpătâiul sergentului şi se gândi cu foarte mare seriozitate 
la greaua sa misiune. In timpul câtorva minute de tăcere, 
marinarul plămădi în linii mari discursul pe care avea de 
gând să-l rostească. 

— Trebuie să spun, sergent Dunham - începu Cap în cele 
din urmă, cu tonul lui obişnuit - că în cursul acestei 
expediţii nefericite s-au comis câteva greşeli şi se impune 
ca în situaţia de faţă să spunem adevărul şi numai 
adevărul. De aceea socot că e de datoria mea să vorbesc 
cât se poate de deschis. Într-un cuvânt, sergent, asupra 
acestui punct nu pot fi două păreri: fiindcă un marinar ca 
mine, deşi nu este soldat, a putut să observe câteva 
greşeli, fără să fi avut nevoie de un mare talent ca să le 
descopere. 

— Ce mai vrei acum, frate Cap? răspunse celălalt cu 
vocea stinsă. Ce s-a făcut, s-a făcut. Acum e prea târziu ca 
să mai îndreptăm ceva. 

— Foarte adevărat, frate Dunham, dar e cazul să ne 
căim; biblia ne învaţă că nu este niciodată prea târziu să ne 
căim şi întotdeauna s-a spus că această clipă a căinţei e 
mai prețioasă decât toate. Dacă ai ceva pe inimă, sergent, 
destăinuie-mi totul fără şovăire, fiindcă ştii că poţi să ai 
încredere în mine ca într-un prieten. Ai fost soţul surorii 
mele, iar sărmana, micuța Magnet este fiica ei şi, viu sau 
mort, te voi privi totdeauna ca pe un frate. A fost o mare 
nenorocire că n-ai rămas în larg cu bărcile şi n-ai trimis o 
pirogă înainte, în recunoaştere, în care caz reputaţia ta ar fi 


fost salvată şi am fi scăpat de dezastrul abătut asupra 
noastră. În sfârşit, sergent, toţi suntem muritori, lucru care 
e, fără îndoială, o consolare; tu pleci doar cu câtva timp 
înaintea noastră şi noi te vom urma. Da. Asta poate fi 
pentru tine o oarecare mângâiere. 

— Ştiu toate acestea, frate Cap şi nădăjduiesc că sunt 
pregătit să îndur soarta hărăzită unui soldat... dar sărmana 
Mabel... 

— Da, da. Asta este o grea povară. Sunt de acord; dar 
cred că chiar de-ai putea, n-ai vrea s-o iei cu tine, sergent, 
aşa că cel mai bun lucru e să faci despărţirea cât mai 
uşoară. Mabel este o fată bună, după cum a fost şi mama 
ei; ea este fiica surorii mele şi va trebui să mă îngrijesc ca 
această fată să aibă un soţ bun dacă vom scăpa cu viaţă şi 
cu scalpurile pe cap; fiindcă presupun că nimeni nu va râvni 
să intre într-o familie fără scalp. 

— Frate, fiica mea e făgăduită... va fi soţia lui Călăuză. 

— Ei bine, frate Dunham, fiecare om are părerile şi felul 
lui de a vedea lucrurile şi mi se pare că unirea asta va fi pe 
placul fetei. N-am niciun argument împotriva vârstei 
viitorului său soţ. Nu sunt dintre cei ce cred că numai un 
băiat poate să facă o fată fericită, dar socot, în general, că 
vârsta potrivită pentru bărbat e cam de cincizeci de ani. 
Totuşi, între soţi nu trebuie să existe nicio circumstanţă 
care să-i facă nefericiţi. Circumstanţele sunt elementul 
diabolic dintr-o căsnicie şi una dintre ele ar fi că bunul 
nostru Călăuză e mult mai ignorant decât nepoata mea. Nu 
o cunoşti decât prea puţin pe tânăra fată, sergent şi n-ai 
putut să-ţi dai seama de mulţimea cunoştinţelor ei; dar 
dacă ar fi avut răgazul să-şi arate bagajul cunoştinţelor 
sale, aşa cum o face cu cei pe care-i cunoaşte bine, ai fi 
aflat că numai puţini sunt profesorii care să-şi poată păstra 
prestigiul în prezenţa ei. 

— E o fată bună... o fată scumpă şi bună - murmură 
sergentul, cu ochii umezi de lacrimi. A fost o nefericire 
pentru mine că am cunoscut-o atât de puţin. 

— Da, într-adevăr, este o fată bună şi prea instruită 
pentru sărmanul Călăuză, care e un om plin de judecată şi 


experienţă pe tărâmul său de activitate, dar nu are 
experienţa vieţii, după cum habar n-ai tu, sergent, despre 
trigonometria sferică. 

— Ah, frate Cap, de-ar fi fost Călăuză cu noi în barcă, nu 
s-ar fi petrecut nenorocirea asta! 

— Tot ce se poate, deoarece chiar şi cel mai înverşunat 
duşman al lui trebuie să recunoască faptul că omul ăsta 
este o călăuză perfectă, dar, sergent, fiindcă sunt obligat 
să-ţi spun adevărul, trebuie să recunoaştem că ai condus 
această incursiune cu destulă neglijenţă. Se cerea să rămâi 
neapărat în largul portului şi să trimiţi o barcă în 
recunoaştere, după cum am spus mai înainte. Asta-i o 
greşeală de care trebuie să te căieşti şi ţi-o spun, fiindcă în 
situaţia noastră se cuvine să mărturisim adevărul. 

— Imi plătesc scump greşelile, frate şi mă tem ca Mabel 
să nu sufere de pe urma lor. Cred, totuşi, că nenorocirea nu 
s-ar fi întâmplat, dacă n-am fi fost trădaţi. Mă tem, frate, că 
trădătorul e Jasper Eau-douce! 

— Asta e şi părerea mea! Viaţa petrecută pe apă dulce 
subminează până la urmă moralul unui om. Vorbeam cu 
locotenentul Muir despre asta, pe când ne aflam ascunşi 
într-o gaură de pe insulă şi am fost amândoi de părere că 
trădarea lui Jasper a făcut mai mult decât orice să cădem în 
capcana drăcească a indienilor. Ei bine, sergent, linişteşte- 
te şi gândeşte-te la altceva; fiindcă atunci când o navă se 
pregăteşte să intre într-un port străin, e mai prudent să te 
gândeşti la ancorare decât să te străduieşti să judeci din 
nou toate evenimentele petrecute în timpul călătoriei. 
Exista un jurnal de bord în care se înscriu toate întâmplările 
din timpul călătoriei, iar suma lor arată dacă ele vorbesc în 
favoarea sau împotriva noastră. Dar iată-l pe Călăuză! Hei, 
ai simţit oare ceva, de ai coborât scara ca un indian în 
urmărirea unui scalp? 

Călăuză îi făcu un semn cu degetul să tacă, şi-l rugă pe 
Cap să urce scara, în timp ce Mabel îi lua locul la căpătâiul 
sergentului. 

— Trebuie să fim prevăzători, dar şi îndrăzneţi - zise el în 
şoaptă. Reptilele astea şi-au pus în gând să incendieze 


întăritura, fiindcă ştiu că acum nu mai au nimic de câştigat 
lăsând-o neatinsă. Aud printre ei vocea netrebnicului de 
Vârf-de-Săgeată cum îi aţâţă la săvârşirea mişeliei chiar în 
noaptea asta. Acum, Apă-Sărată, trebuie să pornim cu 
nădejde la treabă. Din fericire, în întăritură se află patru sau 
cinci butoaie cu apă şi e ceva pentru un asediu. Poate că 
mă înşel în socoteli, dar s-ar putea să ne fie de mare folos 
faptul că băiatul ăsta cinstit, Marele-Şarpe, este liber. 

Cap nu mai aşteptă un al doilea îndemn şi se strecură 
numaidecât la etaj, împreună cu Călăuză, în timp ce Mabel 
îi luă locul la căpătâiul tatălui ei. Călăuză deschise o 
ferestruie, după ce mai întâi ascunsese lumina, ca să nu fie 
în primejdie de a primi un plumb în cap şi, aşteptând să fie 
chemat, îşi apropie gura de ferestruie, gata să răspundă. 
Tăcerea fu întreruptă până la urmă de vocea lui Muir. 

— Meştere Călăuză - strigă scoţianul - un prieten te 
invită să stai de vorbă cu el. Vino fără frică la una din 
ferestrui, fiindcă atâta timp cât ai de-a face cu un ofiţer din 
regimentul 53 nu ai de ce să te temi. 

— Ce doreşti, intendentule? Ce doreşti? Eu cunosc 
regimentul 55 şi cred că este un regiment brav, cu toate 
că-mi place mai mult regimentul 60, iar indienii Delawar îmi 
plac mai mult decât alţi indieni. Dar cu ce gânduri umbli, 
intendentule? Pesemne că te aduce un lucru deosebit de 
însemnat sub ferestruia fortului la ora asta din noapte, deşi 
ştii neîndoielnic că Ucigătoarea-de-cerbi e aici. 

— Oh, dar sunt convins că n-o să-i faci niciun rău unui 
prieten, Călăuză, aşa că n-am de ce mă teme pentru 
siguranţa mea. Eşti un om cu judecată şi ţi-ai câştigat o 
prea mare faimă la graniţa aceasta, ca să încerci s-o mai 
întăreşti printr-o aventură temerară. Inţelege bine, bunul 
meu prieten, că vei câştiga mai mult dacă te supui de bună 
voie, când rezistenţa nu mai are niciun rost, decât să te 
aperi cu încăpățânare împotriva tuturor regulilor războiului. 
Duşmanul e prea puternic pentru noi, curajosul meu 
camarad şi am venit să te sfătuiesc să predai întăritura, cu 
condiţia de a fi tratat ca prizonier de război. 

— Îţi mulţumesc pentru sfat, intendentule, care este cu 


atât mai satisfăcător, cu cât nu costă nimic. Dar nu cred că- 
mi stă în fire să predau un loc ca acesta, atâta vreme cât 
avem hrană şi apă. 

— Bine, Călăuză, eu aş fi ultimul care ar vrea să se 
împotrivească unei astfel de hotărâri curajoase, dacă aş 
vedea că s-ar putea înfăptui. Dar nu trebuie să uiţi că 
meşterul Cap a căzut şi el... 

— Nu-i adevărat... nu-i adevărat! strigă cu voce tare, 
printr-alta ferestruie, persoana în chestiune. Mai mult decât 
atât, locotenente, s-a urcat până la înălţimea acestui fort şi 
nu vrea în ruptul capului să-şi lase scalpul pe mâna unor 
coafori ca ăştia, cât timp poate să se lipsească de ei. Fortul 
mi se pare a fi o circumstanţă şi nici nu-mi trece prin gând 
să n-o folosesc. 

— Dacă e într-adevăr vocea unui om viu - răspunse Muir 
- mă bucur s-o aud, fiindcă am crezut toţi că ai căzut în 
ultima luptă; însă, meştere Călăuză, deşi te bucuri de 
compania prietenului nostru Cap, ceea ce e o mare plăcere, 
ştiu asta din propria-mi experienţă de două zile şi o noapte 
petrecute cu el pe uscat, l-am pierdut pe sergentul 
Dunham, care a pierit, împreună cu toţi soldaţii curajoşi 
comandaţi de el, în ultima incursiune. De vină e Lundie, 
fiindcă ar fi fost mult mai înţelept şi mai potrivit să dea 
comanda unui ofiţer. Cu toate acestea, Dunham a fost un 
om curajos şi se va face dreptate memoriei sale. Intr-un 
cuvânt, toţi am făcut ce-am putut şi mai mult nu s-ar putea 
spune nici în favoarea prinţului Eugen, duce de 
Mariborough, sau chiar a marelui conte de Stair. 

— lar greşeşti, intendentule, iar greşeşti! răspunse 
Călăuză, folosindu-se de un vicleşug, ca să dea impresia ca 
apărătorii sunt mai mulţi. Sergentul e teafăr şi se află în 
acest mic bastion, aşa că s-ar putea spune că toată familia 
s-a adunat aici. 

— Bine, mă bucur să aflu asta, fiindcă noi am crezut că a 
fost ucis. Dacă frumoasa Mabel se găseşte şi ea înăuntru, o 
rog, în numele cerului, să nu mai întârzie o clipă şi să-l 
părăsească, fiindcă duşmanii se pregătesc să-l supună 
probei focului. Cunoşti, fără îndoială, puterea acestui 


element îngrozitor şi cred că te vei purta ca un războinic 
prevăzător, plin de experienţă, după cum eşti recunoscut 
de toţi, părăsind un loc pe care nu-l mai poţi apăra, decât 
să laşi ca dărâmăturile să te îngroape împreună cu tovarăşii 
dumitale. 

— Ştiu ce-nseamnă focul, după cum spui, locotenente şi 
nu-i nevoie să mi se amintească faptul că la ora asta poate 
fi folosit şi pentru altceva decât pentru a pregăti o cină. Dar 
nu mă îndoiesc că ai auzit şi de puterea Ucigătoarei-de- 
cerbi şi omul care ar încerca să aducă un braţ de vreascuri 
lângă buştenii clădirii, ar gusta imediat din plumbii ei. În 
privinţa  săgeţilor, ele nu vor putea să incendieze 
construcţia, fiindcă acoperişul nu e făcut din şindrilă, ci din 
buşteni solizi, acoperiţi cu scoarță verde, iar alături avem şi 
destulă apă. Acoperişul mai e, pe lângă asta şi atât de 
drept, intendentule, după cum ştii şi dumneata, încât se 
poate umbla uşor pe el, aşa că nu ne pândeşte nicio 
primejdie câtă vreme ne ajunge apa. Sunt foarte paşnic din 
născare, dacă sunt lăsat în pace, dar cel care va încerca să 
dea foc bastionului contra voinţei mele va stinge focul cu 
propriul lui sânge. 

— Vorbe, vorbe fără rost şi pline de romantism, Călăuză. 
Dacă ţi-ai da seama de realitate, sunt convins că n-ai vorbi 
aşa. Cred că nu tăgăduieşti loialitatea sau curajul 
regimentului 55 şi sunt convins că un consiliu de război va 
hotărî asupra oportunității de a preda de îndată fortul. Nu... 
nu, Călăuză, temeritatea este tot atât de îndepărtată de 
curajul lui Wallace sau Bruce, după cum Albany pe Hudson 
se deosebeşte de vechiul oraş Edinburgh. 

— Fiindcă se pare că fiecare dintre noi a luat o hotărâre, 
locotenente, alte cuvinte sunt de prisos. Dacă reptilele din 
jurul dumitale vor să-şi pună în aplicare planul lor drăcesc, 
lasă-i s-o facă fără întârziere. Ei să ardă lemnul şi eu, praful 
de puşcă. Dac-aş fi un indian legat la stâlp, bănuiesc că m- 
aş lăuda după obiceiul lor, dar şi firea şi înclinațiile mele 
sunt ale rasei albe şi-mi place mai mult să fac treabă decât 
să vorbesc. Mi-ai spus destule în calitatea dumitale de ofiţer 
al regelui şi nu te acuzăm, chiar dacă vom arde cu toţii. 


— Călăuză, nu cred că vrei s-o expui pe Mabel, pe 
frumoasa Mabel Dunham, la o asemenea nenorocire! 

— Mabel Dunham e la căpătâiul tatălui ei rănit şi 
Dumnezeu va avea grijă de viaţa unei fiice atât de 
credincioase. Din capul ei nu se va clinti niciun fir de păr 
cât timp ochiul şi braţul meu rămân sigure; şi cu toate că 
pari, meştere Muir, a avea încredere în indienii Mingo, nu te 
bizui prea mult pe ei. Aveţi acolo, cu voi, un ticălos de 
Tuscarora, care e destul de viclean şi prefăcut ca să păteze 
reputaţia întregului trib, deşi cred că la indienii Mingo a 
găsit totul gata pătat. Dar destulă vorbă! Acum să-şi 
folosească fiecare mijloacele şi îndemânarea lui. 

In timpul acestui dialog, Călăuză nu se arătase în dreptul 
ferestruii, ca nu cumva puşca vreunui mişel s-o ia la ţintă; 
acum îi făcu semn lui Cap să se urce pe acoperiş, ca să 
întâmpine primul asalt. Deşi marinarul îl ascultă cu mare 
grabă, găsi pe acoperişul de scoarță mai mult de zece 
săgeți aprinse, în timp ce văzduhul se umplu de strigătele 
şi urletele de război ale duşmanului. După aceea urmă o 
salvă de muschete şi plumbii ce se înfipseră în buşteni 
arătară că asediul începuse cu furie. 

Dar vacarmul acesta nu-i sperie nici pe Călăuză, nici pe 
Cap, iar în ceea ce o priveşte pe Mabel, era prea absorbită 
de durerea ei, ca să se mai înfricoşeze; îşi dădea foarte 
bine seama de felul mijloacelor de apărare şi de întreaga 
lor valoare. Lui Dunham, zgomotele familiare de luptă îi 
dădură parcă o viaţă nouă şi fiica lui văzu, îndurerată, cum 
în clipele acestea, ascultând cu atenţie hărmălaia 
războiului, sângele îi îmbujoră din nou obrajii palizi. Mabel 
îşi dădu cea dintâi seama că mintea tatălui ei începe să 
rătăcească. 

— Ordonaţi să înainteze infanteria uşoară - murmură el - 
şi grenadirii să pornească la asalt. Cum de îndrăznesc să ne 
atace în fortăreață? De ce nu deschide artileria focul? 

In clipa aceea, o bubuitură de tun sparse liniştea nopţii şi 
peretele de lemn trosni, lovit de o ghiulea care pătrunse 
prin buştenii de la etaj, făcând să se cutremure clădirea. 
Călăuză scăpă ca prin minune de ghiuleaua formidabilă, 


însă în momentul exploziei, Mabel nu-şi putu înăbuşi un 
strigăt de spaimă, crezând că etajul fusese distrus, ucigând 
şi oamenii, iar vocea tunătoare a tatălui ei urlând „Trageţi!” 
îi mări şi mai mult spaima. 

— Mabel - zise Călăuză, arătându-şi capul la trapă - după 
cum vezi, indienii Mingo fac mai mult zgomot decât treabă. 
Netrebnicii ăştia au luat obuzierul capturat de noi de la 
francezi şi au tras cu el asupra fortului, dar, din fericire, nu 
au avut decât o ghiulea, aşa că deocamdată nu mai au cu 
ce trage. Au făcut câteva stricăciuni aici, sus, dar n-a fost 
nimeni rănit. Unchiul tău e încă pe acoperiş, iar în ceea ce 
mă priveşte, am auzit în viaţa mea prea multe flinte 
trăgând ca să mă mai sperii de un obuzier, mai ales când îl 
mânuiesc indienii. 

Mabel murmură câteva mulţumiri şi încercă să-şi 
concentreze iar atenţia asupra tatălui ei, care, sfârşit de 
puteri, se străduia zadarnic să se ridice. În clipele 
îngrozitoare care urmară, ea fu atât de preocupată să-l 
îngrijească pe rănit, încât abia mai auzea vacarmul din jurul 
ei. Intr-adevăr, tumultul era atât de puternic, că dacă din 
cauza grijii pentru tatăl ei nu ar fi fost atât de absentă, mai 
degrabă s-ar fi zăpăcit decât s-ar fi speriat. 

Cap era admirabil de calm. Respectul lui pentru sălbatici 
Şi, trebuie s-o recunoaştem şi pentru măreţia apei dulci, era 
tot mai mare; dar groaza de cei dintâi izvora mai mult din 
teama de a nu fi scalpat şi torturat decât din teama morţii 
şi cum în clipa aceea se afla pe acoperişul unei case, chiar 
dacă nu era pe puntea unei nave, ştiind că există o 
primejdie de abordaj, se plimba pe el cu un curaj şi o 
nesocotinţă atât de mari, expunându-se într-atât primejdiei, 
încât chiar şi Călăuză, dacă l-ar fi văzut, ar fi fost primul să-l 
condamne. In loc să se ascundă în timpul luptei, după 
obiceiul indian, putea fi văzut când ici, când colo pe 
acoperiş, vărsând apă în dreapta şi în stânga, cu sângele 
rece şi abnegaţia pe care le-ar fi dovedit dacă ar fi fost 
însărcinat cu manevrarea pânzelor unei corăbii în timpul 
unei bătălii. Prezenţa sa acolo sus provocă o hărmălaie 
extraordinară printre asediatori, care, neobişnuiţi să-i vadă 


pe duşmanii lor atât de liniştiţi, urlau la el ca o haită de 
câini pe urmele unei vulpi. Dar Cap părea fermecat, fiindcă 
gloanţele şuierau în jurul lui, sfâşiindu-i hainele de câteva 
ori, dar nu-l nimeri niciunul. Când obuzul trecu prin peretele 
de buşteni de la etajul de sub el, bătrânul marinar lăsă 
găleata din mâna, îşi scoase pălăria şi o flutură în aer, 
strigând de trei ori ura, fiind încă ocupat cu această 
manifestare eroică în clipa când primejdioasa bombă făcu 
explozie. Fapta aceasta ieşită din comun îi salvă probabil 
viaţa; din clipa aceea, indienii nu mai traseră asupra lui şi 
nici nu-şi mai trimiseră săgețile aprinse împotriva întăriturii, 
fiindcă îi străfulgeră pe toţi ideea că Apă-Sărată era nebun; 
şi o ciudăţenie a acestor oameni era că nu ridicau niciodată 
mâna împotriva celor pe care-i credeau lipsiţi de rațiune. 

Călăuză se purta cu totul altfel. Nu făcea nimic fără să fie 
bine gândit - purtarea lui fiind rezultatul unei îndelungi 
experienţe şi a unei chibzuinţe fireşti. Se ferea cu grijă să 
nu stea în dreptul ferestrelor şi-şi alesese un loc de 
observaţie asupra câmpului de bătaie unde nu-l păştea 
nicio primejdie. Faimosul ghid fusese adesea năpăstuit de 
soartă; o dată, pus la stâlp, suferise toate cruzimile şi 
torturile pe care le pot născoci geniul şi lipsa de milă a 
sălbaticilor, fără să scoată un geamăt - şi de-a lungul 
acestei imense frontiere, prin aşezări şi pe oriunde oamenii 
se luptau unii cu alţii, se auzeau tot felul de legende în 
legătură cu îndrăzneala, sângele rece şi isprăvile sale. Insă 
de data aceasta, cei ce nu cunoşteau nici trecutul şi nici 
firea lui, ar fi putut crede că măsurile de prevedere pe care 
le lua şi atenţia cu care-şi cruța viaţa se datorau unei stări 
de spirit nedemne de el. Dar o astfel de părere despre 
Călăuză ar fi fost greşită. Ghidul se gândea la Mabel şi la tot 
ceea ce ar putea suferi sărmana fată dacă el ar fi rănit, 
ceea ce-l determina să fie atât de prudent. El făcea parte 
dintre cei ce nu ştiu ce e teama, aşa că nu se gândea 
niciodată la părerile altora despre dânsul. In clipele de 
primejdie acţiona cu înţelepciunea unui şarpe, dar în 
acelaşi timp îşi păstra simplitatea lui ca de copil. 

În primele zece minute ale asaltului nu ridică un singur 


moment ţeava carabinei sale de pe podea, afară de clipa 
când îşi schimba locul, fiindcă era sigur că gloanţele 
duşmanilor se iroseau în buştenii masivi ai întăriturii şi, 
deoarece fusese de faţă la capturarea obuzierului, ştia că 
sălbaticii nu aveau alt obuz decât cel pe care-l găsiseră 
când puseseră mâna pe această piesă. Aşa că nu avea de 
ce să se teamă de salvele trase de asediatori, afară numai 
dacă vreun glonţ ar fi trecut din întâmplare prin fereastră. 
De câteva ori se întâmplă şi asta, dar ele pătrunseră 
înăuntru sub un unghi care nu le dădea posibilitatea să 
rănească pe cineva atâta timp cât indienii trăgeau din 
apropierea întăriturii; iar dacă s-ar fi îndepărtat de ea, de la 
distanţă, şansa ca gloanţele să pătrundă prin fereastră erau 
de unu la sută. Dar când Călăuză auzi paşi de mocasini şi 
trosnet de vreascuri la picioarele construcţiei îşi dădu 
seama că încercau să incendieze din nou întăritura. Atunci 
îl chemă pe Cap de pe acoperiş, unde nu mai era nicio 
primejdie, cerându-i să fie gata să arunce apă prin 
fereastră, care se găsea chiar deasupra punctului de atac. 
Un om cu mai puţină experienţă decât eroul nostru s-ar fi 
grăbit să-i alunge pe indieni, ca să-i împiedice să incendieze 
fortul, folosind poate prea devreme toate mijloacele de care 
dispunea. Dar Călăuză nu era omul acela. El urmărea nu 
numai să stingă focul, care nu-l speria de loc, ci voia să-i 
dea şi o lecţie duşmanului, ca să-l facă mai prevăzător 
pentru tot restul nopţii. Pentru a-şi înfăptui acest din urmă 
scop, trebuia să aştepte până când lumina incendiului îl va 
ajuta să descopere ţinta; ştia că în cazul acesta a-i nimeri 
pe duşmani era un fleac pentru un trăgător de talia lui. 
lrochezii fură deci lăsaţi să îngrămădească nestânjeniţi 
vreascuri uscate la picioarele construcţiei, să le aprindă şi 
să se întoarcă la adăposturile lor. In vremea asta, Călăuză îi 
îngădui lui Cap doar atât: să rostogolească un butoi plin cu 
apă la ferestruia de deasupra focului, ca să fie la îndemână 
la momentul potrivit. Şi moment potrivit fu atunci când 
flacăra lumină tufişurile din jur, dând destul timp ochilor săi 
ageri şi experimentați să desluşească siluetele a trei sau 
patru indieni ascunşi în tufişuri, care urmăreau înaintarea 


flăcărilor cu nepăsarea oamenilor obişnuiţi să asiste 
insensibili la nenorocirile semenilor lor. In clipa aceea, 
Călăuză întrebă: 

— Eşti gata, prietene Cap? Căldura începe să pătrundă 
prin crăpături şi chiar dacă buştenii ăştia verzi nu se aprind 
repede ca un om impulsiv, vor sfârşi prin a lua foc, dacă 
sunt prea mult provocaţi. Eşti gata cu butoiul? Mai uită-te o 
dată să vezi dacă e ferestruia potrivită, ca să nu risipim 
apa. 

— Totu-i gata! răspunse Cap, ca un marinar la ordin. 

— Atunci aşteaptă comanda. Să nu te grăbeşti niciodată 
prea tare într-un moment critic şi să nu ai un curaj prostesc 
într-o bătălie. Aşteaptă ordinul. 

În timp ce Călăuză vorbea astfel, se pregătea şi el, 
fiindcă se apropia clipa acţiunii. Ridică încet Ucigătoarea- 
de-cerbi, ţinti şi trase. Totul dură o jumătate de minut; când 
îşi lăsă din nou carabina în jos, se uită pe fereastră cu ochii 
lui pătrunzători, de trăgător. 

— O reptilă mai puţin - murmură el pentru sine. L-am mai 
văzut pe undeva pe netrebnicul ăsta şi ştiu că era un diavol 
nemilos. Ei bine, omul se purta potrivit cu firea lui şi şi-a 
primit răsplata potrivit firii lui. Încă un ticălos la pământ şi 
ceilalţi vor fi mulţumiţi pentru noaptea asta. In zori vom fi 
mult mai harnici. 

În clipa aceasta, Călăuză îşi încarcă din nou carabina, 
tăcu, trase şi al doilea sălbatic căzu. Ceea ce fu de ajuns, 
fiindcă cei ce se ascunseseră în tufişurile din jurul fortului, 
neştiind care dintre ei putea fi văzut şi neavând nicio 
dorinţă să aştepte şi a treia dovadă de iscusinţă din partea 
trăgătorului, ieşiră în goană din adăposturile lor, luând-o 
care încotro, ca să se pună la adăpost. 

— Acum toarnă apa, meştere Cap - zise Călăuză. Mi-am 
pus pecetea pe mişei; în noaptea asta n-or să mai încerce 
să dea foc întăriturii. 

— Feriţi apa! strigă Cap, răsturnând butoiul cu o precizie 
atât de mare, încât focul se stinse imediat. 

Aşa se sfârşi acest atac ieşit din comun şi în noaptea 
aceea nu se mai petrecu nimic deosebit. Călăuză şi Cap au 


făcut de pază pe rând, deşi nu se poate spune că vreunul 
dintre ei a dormit. In realitate, nici nu aveau nevoie de 
somn, fiindcă erau amândoi obişnuiţi să vegheze ore în şir, 
iar în ceea ce-l priveşte pe Călăuză, în anumite perioade şi 
anotimpuri părea insensibil la chinurile foamei şi ale setei şi 
nu putea fi doborât de oboseală. 

Mabel veghea lângă căpătâiul tatălui ei şi începea să-şi 
dea seama cât de mult depinde fericirea oamenilor din 
această lume de plăsmuirile imaginaţiei. Ea trăise până 
atunci numai cu închipuirea că are un tată, iar legăturile 
sale cu el erau mai mult rodul imaginaţiei, iar acum, când 
vedea că-l pierde, îşi închipuia că după moartea lui lumea 
se va transforma într-un pustiu şi că n-o să mai fie niciodată 
fericită. 


CAPITOLUL XXV 


Şi noaptea-ntreagă vântul sufla vijelios, 

lar ploaia cădea grea, curgând copleşitoare. 
Dar soarele-n sfârşit a răsărit voios; 

Şi iar e crângul plin de păsări cântătoare. 


Wordsworth 


În zori, Călăuză şi Cap se urcară din nou pe acoperiş, ca 
să-şi dea seama ce se petrecea pe insulă. Partea aceasta a 
micului bastion avea în jurul ei un parapet care-i apăra bine 
pe cei ce se aflau în mijlocul terasei, fiindcă fusese 
construit cu intenţia de a îngădui apărătorilor să tragă de 
sus, de la adăpostul lui. Folosindu-se aşadar de meterezul 
acesta, nu prea grozav ca înălţime, dar suficient de gros - 
cei doi prieteni cuprinseră cu priviri cercetătoare întreaga 
insulă, precum şi cele mai multe dintre canalele care 
duceau spre ea. 

Vântul sufla încă dinspre sud, pe alocuri apa apărea 
verzuie şi agitată, deşi vântul nu avea destulă putere să 
provoace valuri înspumate. Mica insulă era aproape ovală şi 
era dispusă de la răsărit către apus. Navigând pe canalele 
care-i spălau malurile, în direcţia vântului, o ambarcaţiune 
ar fi putut, după câteva curse de cercetare, având vântul în 
coastă, să-şi dea seama de situaţia de pe insulă din cele 
două coturi principale ale sale. Cap observă cel dintâi lucrul 
acesta şi-i explică situaţia şi tovarăşului său, fiindcă acum 
speranţele amândurora se bizuiau pe un ajutor trimis de la 
Oswego. In momentul acela, în timp ce ei cercetau cu 
atenţie împrejurimile, Cap strigă cu vocea lui puternică, 
plină de elan: „Oho! O pânză!” 

Călăuză se întoarse repede în direcţia spre care privea 
însoţitorul său şi descoperi ceea ce provocase exclamaţia 
bătrânului marinar. De la înălţimea la care se aflau puteau 
să zărească vreo câteva insule înconjurătoare şi pânzele 


corăbiei apăreau printre tufişurile ce împodobeau ca un fel 
de ciucuri malurile uneia din aceste insule dinspre sud-vest. 
Corabia înainta având întinse numai ceea ce marinarii 
numesc „pânzele mici”, dar puterea vântului era atât de 
mare, încât silueta ei albă trecea parcă zburând prin 
golurile lăsate de frunziş cu iuţeala unui cal de curse, ori ca 
un nor alergând pe cer. 

— Nu poate fi Jasper - zise Călăuză, dezamăgit, fiindcă 
nu-şi închipuia că nava prietenului său putea fi atât de 
rapidă. Nu, nu, lui i-a scăpat ceasul prielnic; asta-i 
ambarcaţiune trimisă de francezi ca să-i ajute pe 
blestemaţii lor de prieteni Mingo. 

— Uite că o dată te înşeli şi dumneata, prietene Călăuză, 
dacă nu ţi s-a mai întâmplat cumva şi altă dată - zise Cap, 
cu tonul celui ce nu pierduse nimic din dogmatismul său 
datorită împrejurărilor critice în care se găseau. Pe apă 
dulce ori pe apă sărată, avem în faţă într-adevăr vela 
principală a cuterului Scud, fiindcă pânzele lui sunt mai mici 
decât se obişnuieşte şi mai are şi verga dublă, recunosc, 
bine făcută, dar dublă. 

— Mărturisesc că nu pot vedea nimic din toate astea - 
răspunse Călăuză, pentru care denumirile folosite de 
însoţitorul său păreau a fi pe limba păsărească. 

— Nu?! Ei bine, asta mă uimeşte, fiindcă eram convins că 
ochii dumitale pot zări orice! Acum, pentru mine nimic nu 
este mai clar decât vela şi verga dublă şi cred, cinstitul meu 
prieten, că în locul dumitale m-aş teme că a început să mă 
lase vederea. 

— Dacă e într-adevăr Jasper, nu-mi mai e frică de nimic. 
Putem să apărăm fortul împotriva tuturor indienilor Mingo 
timp de cel puţin opt sau zece ore; şi dacă Eau-douce ne 
acoperă retragerea, nu avem de ce ne pierde speranţa. Dea 
Domnul ca flăcăul să poată amara fără să cadă în vreo 
ambuscadă, cum s-a întâmplat cu sergentul! 

— Da, ăsta-i pericolul. Ar fi trebuit să ne înţelegem 
asupra unor semnale şi să se facă un ancoraj cu 
geamanduri, ba chiar să avem o carantină sau un lazaret, 
care ar fi fost foarte folositoare, dacă aceşti indieni Mingo 


ar respecta legile. Dacă flăcăul nostru, după cum spui, 
amarează oriunde în jurul acestei insule, putem socoti 
cuterul pierdut. Şi, la urma urmei, meştere Călăuză, n-ar 
trebui să ne gândim că Jasper ar putea fi mai curând un 
aliat ascuns al francezilor decât prietenul nostru? Cunosc 
părerea sergentului în privinţa asta şi mă simt dator să 
spun că, aşa cum se desfăşoară evenimentele, miroase a 
trădare! 

— Vom afla îndată, vom afla îndată, meştere Cap, fiindcă 
uite cuterul lăsând în urmă cealaltă insulă şi în cinci minute 
se va lămuri totul. Ar fi foarte simplu dacă i-am putea face 
băiatului un semnal, care să-l înştiinţeze de pericol. Nu e 
drept să-l lăsăm să cadă în capcană, fără să-i dăm de ştire 
că e pândit. 

Nerăbdarea şi nesiguranța îi împiedicau totuşi pe 
amândoi să facă vreun semnal. In realitate, nu era uşor să 
iei o hotărâre în legătură cu semnalul potrivit, fiindcă Scud 
se apropia, înspumând apa canalului în partea bătută de 
vânt a insulei cu o viteză care abia îngăduia timpul necesar 
să iei vreo hotărâre. De altfel, pe punte nu se vedea nimeni 
care să descopere semnalele; chiar şi cârma părea 
părăsită, cu toate că ambarcaţiunea aluneca pe apă cu o 
mare siguranţă, înaintând foarte repede. 

Cap admira tăcut spectacolul acesta atât de neobişnuit. 
Dar când cuterul se apropie mai mult, ochiul său 
experimentat descoperi că timona era manevrată cu 
ajutorul unor odgoane, iar persoana care o manevra nu se 
vedea. Deoarece bastingajele cuterului nu erau prea înalte, 
misterul se lămuri. Nu mai încăpea nicio îndoiala că 
echipajul se ascunsese în spatele acestora, pentru a se feri 
de gloanţele duşmanilor, fiindcă faptul dovedea că la bordul 
navei nu se afla decât micul ei echipaj. Călăuză primi 
această lămurire din partea însoţitorului său dând din cap 
cu tristeţe. 

— Asta înseamnă că Marele-Şarpe n-a ajuns la Oswego - 
zise el - şi că nu trebuie să ne aşteptăm la niciun ajutor din 
partea garnizoanei. Nădăjduiesc că lui Lundie nu i s-a 
năzărit să-i ia comanda flăcăului, fiindcă Jasper Western ar 


valora el singur, în situaţia asta gravă, cât o armată 
întreagă. 

Noi trei, meştere Cap, trebuie să ducem o luptă 
bărbătească; dumneata, ca marinar, păstrând comunicațiile 
cu Scud, Jasper, ca un cunoscător ce e al lacurilor, 
acţionând pe apă aşa cum trebuie, iar eu, îndeplinindu-mi 
datoria, cu însuşirile mele ce se pot măsura cu ale oricărui 
Mingo, fără să-mi pese ce valoare am în alte privinţe; 
trebuie s-o apăram vitejeşte pe Mabel. 

— Trebuie şi o vom face - răspunse cu însufleţire Cap, 
fiindcă, de când văzuse iar lumina soarelui, avea mai multă 
încredere că n-o să-şi piardă scalpul. Socot că sosirea lui 
Scud e o circumstanţă şi şansele sunt egale pentru şi 
contra sincerităţii lui Eau-douce. Jasper ăsta e un om 
prevăzător, după cum vezi şi rămâne la distanţă, părând 
hotărât să descopere mai întâi cum stau lucrurile pe insulă 
şi apoi să se aventureze să tragă la țărm. 

— Acum ştiu! Acum ştiu! strigă Călăuză cu entuziasm. 
Uite şi piroga Marelui-Şarpe pe puntea cuterului. Şeful se 
găseşte aşadar pe bord şi nu mă-ndoiesc că a povestit cu 
de-amănuntul situaţia în care ne aflăm, fiindcă, spre 
deosebire de un Mingo, un Delawar ori spune adevărul, ori 
tace. 

Cititorul trebuie să fi băgat de seamă până acum că eroul 
nostru, Călăuză, era mereu gata să-i laude pe indienii 
Delawar şi să-i împroaşte cu acuzaţii pe indienii Mingo. El 
avea cea mai mare admiraţie pentru dragostea de adevăra 
celor dintâi, pe când despre cei din urmă gândea întocmai 
cum gândeau în general oamenii inteligenţi, cu mintea mai 
pătrunzătoare, din ţara noastră despre anumiţi gazetăraşi 
ai epocii, cunoscuţi că minţiseră atât de multă vreme, încât 
nu-i mai credea nimeni nici chiar atunci când se străduiau 
din răsputeri să spună adevărul. 

— Dar piroga asta n-o fi a cuterului? întrebă, neîncrezător 
marinarul. Ah, da! Jasper avea una pe bord când am pornit 
cu Scud. 

— Foarte adevărat, prietene Cap, dar dacă dumneata 
cunoşti catargele, velele şi vergele dumitale, apoi şi eu 


cunosc pirogile şi potecile mele de la graniţa asta. Dacă 
dumneata poţi deosebi o pânză nouă într-o întreagă 
velatură, apoi şi eu pot să observ dacă scoarţa unei pirogi 
este încă verde. Asta e piroga Marelui-Şarpe şi şeful acesta 
nobil, de îndată ce a văzut că fortul este asediat, s-a 
îndreptat spre garnizoană, a întâlnit probabil cuterul şi 
după ce a dat toate informaţiile, l-a însoţit încoace, să vadă 
ce s-ar putea face. Dea Domnul ca Jasper Western să fie 
încă la bordul lui! 

— Da, da, asta n-ar fi rău, deoarece, credincios ori 
trădător, trebuie să recunoaştem că flăcăul ştie cum să se 
descurce pe timp de furtună. 

— Şi să treacă prin cataracte! zise Călăuză, dând cu cotul 
însoţitorului său şi râzând încet, din toată inima, cum îi era 
obiceiul. Trebuie să-i facem dreptate, chiar de ne-ar scalpa 
pe toţi cu propria lui mână. 

Cuterul era acum atât de aproape de insulă, încât Cap nu 
mai găsi de cuviinţă să răspundă. Intreaga scenă din 
momentul acela era prea neobişnuită, ca să nu merite o 
descriere care-l va ajuta pe cititor să-şi formeze o idee mai 
exactă a tabloului pe care încercăm să-l zugrăvim. 

Vântul sufla încă violent; cei mai mulţi copăcei îşi aplecau 
coroana spre pământ de parc-ar fi vrut să-l sărute, în timp 
ce bătaia vântului prin tufişuri se asemăna cu zgomotul 
venit de departe al unor căruţe în mers. 

Văzduhul era plin cu frunze, care, datorită anotimpului 
înaintat, se desprindeau uşor de ramuri, plutind de la o 
insulă la alta ca nişte stoluri de pasări. In rest, peste tot 
domnea o tăcere mormântală. Probabil că indienii nu 
plecaseră, fiindcă pirogile lor, împreună cu ambarcaţiunile 
regimentului 55, se aflau adunate laolaltă în golfuleţul 
folosit ca port. In afară de bărci, nu se mai vedea niciun alt 
semn al prezenţei lor; deşi surprinşi cu totul de apariţia 
cuterului, a cărui neaşteptată întoarcere nu o prevăzuseră 
câtuşi de puţin, obiceiul lor înnăscut de a fi prevăzători era 
atât de puternic, când se găseau pe poteci de război, încât 
în clipa când se dăduse alarma, fiecare se adăpostise cu 
instinctul şi viclenia unei vulpi care intră în vizuină. Aceeaşi 


linişte adâncă domnea şi în întăritură, fiindcă, deşi Călăuză 
şi Cap nu pierdeau din ochi canalul de lângă insulă, erau 
destul de prudenţi să rămână ascunşi. Absența totală a 
oricărei mişcări pe bordul lui Scud era şi ea stranie. Când 
indienii zăriră cuterul înaintând repede, aparent necondus 
de nimeni, se neliniştiră şi chiar şi cei mai curajoşi dintre ei 
se temeau acum de sfârşitul acestei expediţii care începuse 
atât de favorabil. Chiar şi Vârf-de-Săgeată, atât de obişnuit 
cu albii de pe cele două părţi ale lacului, îşi închipui că 
apariţia acestui cuter fără echipaj era de rău augur şi se 
gândea cum să ajungă cât mai repede pe continent. 

Între timp, cuterul înainta imperturbabil, la fel de uniform 
şi rapid. Aluneca prin mijlocul canalului, când înclinându-se 
sub o rafală de vânt, când ridicându-se din nou - întocmai 
ca filosoful care se încovoaie sub încercările vieţii, dar se 
îndreaptă iar pe măsură ce ele trec - şi înspumând apa la 
prora. Deşi era cu velele mari strânse, înainta cu mare 
iuţeală şi nu se scurseră mai mult de zece minute de când 
prietenii noştri descoperiseră pentru prima oară velele 
alunecând, la distanţă, pe după perdeaua de copaci şi 
arbuşti, că el şi ajunse în dreptul întăriturii. Când cuterul 
trecu pe sub ochii lor, Cap şi Călăuză se aplecară înainte, să 
prindă mai bine cu privirea orice mişcare de pe punte şi, 
spre marea lor bucurie, îl văzură pe Jasper Eau-douce 
sărind în picioare şi-l auziră strigând de trei ori ura din toată 
inima. Cap, fără să ţină seama de primejdie, sări la 
parapetul de lemn şi răspunse la salut cu acelaşi strigăt 
repetat de trei ori. Din fericire, scăpă de gloanţe numai 
datorită  prudenţei duşmanilor, care, nevrând să se 
descopere, nu traseră niciun foc. Pe de altă parte, Călăuză, 
care nu făcea decât ceea ce era absolut necesar, fără să ia 
în seamă dramatismul luptei, în clipa când îl zări pe 
prietenul sau Jasper strigă cu voce de stentor: 

— Ajută-ne, flăcăule şi ziua va fi a noastră! Improaşcă-i 
cu gloanţe în tufişurile de colo şi-o să-i vezi cum se 
împrăştie ca potârnichile. 

Câteva din cuvintele lui ajunseră la urechile lui Jasper, 
dar pe cele mai multe le luă vântul. In vremea asta, cuterul 


alunecase mai departe şi, după un minut, fu ascuns de 
copacii care mascau în parte fortăreaţa. 

După două minute de aşteptare plină de îngrijorare, 
velele apărură din nou, strălucind printre arbori, fiindcă 
Jasper virase cu vântul în spate, schimbase direcţia 
cuterului şi intrase cu ambarcaţiunea sub briza insulei. 
Briza era destul de puternică, după cum am mai spus, ca să 
îngăduie această manevră şi, datorită curentului care-l 
bătea la prora, era sigur că Scud va intra fără nicio greutate 
sub briza insulei în clipa ieşirii din canal. Toate astea se 
făcură cu mare uşurinţă, fără să fie necesară nicio mânuire 
a velelor, ele orientându-se de la sine, această admirabilă 
mişcare fiind condusă numai de timonă. Scopul manevrelor 
părea să fie o recunoaştere. După ce cuterul făcu ocolul 
insulei şi ajunse iar în poziţia sa de sub briză, în pasajul prin 
care înaintase la început, cârma fu înţepenită şi el viră de 
bord cu vântul în faţă. Zgomotul provocat de vântul ce suflă 
deodată în vela principală se asemănă cu cel al unei lovituri 
de tun şi Cap tremură de frică să nu se rupă cusăturile. 

— Trebuie să recunoaştem că maiestatea sa ne dă pânze 
bune - murmură bătrânul marinar - şi trebuie să mai 
recunosc că băiatul ăsta îşi manevrează ambarcaţiunea de 
parc-ar fi fost născut să fie ofiţer de marină! Să mă ia 
dracu', meştere Călăuză, dacă-mi vine a crede, după cum 
se spune, că meşterul Eau-douce a învăţat meseria pe 
peticul ăsta de apă dulce! 

— Da, aici a învăţat-o. N-a văzut niciodată oceanul şi nu a 
navigat decât pe Ontario. M-am gândit întotdeauna că are 
un talent deosebit pentru goelete şi cutere şi l-am 
respectat. In ce priveşte trădarea, minciuna şi josnicia, 
prietene Cap, Jasper Western este incapabil să le 
săvârşească, ca şi cel mai virtuos dintre războinicii 
Delawar; dacă eşti curios să vezi cum arată un om adevărat 
şi cinstit, să te duci printre membrii acestui trib ca să-l 
găseşti. 

— lată că se întind pânzele! exclamă Cap, încântat, 
fiindcă vântul umfla în momentul acela velele cuterului. Şi 
acum să vedem ce are de gând băiatul ăsta; cred că n-o 


vrea să meargă aşa înainte şi înapoi ca o tânără 
domnişoară la un cadril! 

Pentru o clipă. Scud se îndepărtă atât demult, încât pe 
cei doi observatori îi cuprinse teama că Jasper nu are 
intenţia să acosteze şi sălbaticii ghemuiţi în ascunzişurile 
lor îl priviră cu bucuria crudă pe care o simte fără îndoială 
tigrul când de culcuşul lui se apropie o victimă fără să 
bănuiască nimic. Dar Jasper nici nu se gândea la aşa ceva. 
Cunoscând foarte bine malurile şi adâncimea apei din jurul 
insulei, ştia unde se putea apropia Scud de mal fără niciun 
pericol şi se aventură atât de aproape de el, că trecând prin 
golfuleţ, desprinse cele două bărci ale soldaţilor din 
amarajele lor şi le trase după el în canal, remorcându-le. 
Cum toate pirogile erau amarate şi legate de cele două 
bărci ale lui Dunham, prin această ispravă îndrăzneață şi 
izbutită sălbaticii se văzură lipsiţi de orice mijloc de a părăsi 
insula, afară de cazul că porneau înot, fapt de a cărui 
importanţă păreau că-şi dădură numaidecât seama. 
Ridicându-se cu toţii în picioare, cutremurară văzduhul cu 
strigătele lor şi traseră cu flintele, fără să rănească pe 
nimeni. La imprudenţa lor de a sta în picioare li se răspunse 
cu două focuri de armă: unul, din vârful întăriturii - 
irochezul lovit în creştet prăbuşindu-se mort la pământ - iar 
celălalt de pe bordul cuterului, tras de indianul Delawar, 
care, mai slab ochitor decât prietenul lui, Călăuză, îl mutilă 
pe unul dintre duşmani pentru tot restul vieţii. Echipajul de 
pe Scud scoase un strigăt de bucurie şi toţi indienii Mingo 
se ascunseră iar. 

— Asta a fost vocea Marelui-Şarpe - zise Călăuză, când 
auzi împuşcătura de pe Scud. Cunosc sunetul flintei sale tot 
atât de bine ca pe acela al Ucigătoarei-de-cerbi. Are o armă 
bună, deşi nu aduce totdeauna moartea. Bine-bine, cu 
Chingachgook şi Jasper pe apă şi cu dumneata şi cu mine în 
întăritură, prietene Cap, nu va fi greu să le arătăm mişeilor 
ăstora de Mingo ce înseamnă o luptă bine gândită. 

In toată vremea asta Scud era în mişcare. Când ajunse în 
partea cea mai îndepărtată a insulei, Jasper lăsă bărcile 
capturate să meargă în derivă şi acestea, împinse de vânt, 


ajunseră pe plaja unei alte insule de la vreo jumătate de 
milă depărtare. Apoi viră din nou de bord, înfruntând 
curentul pe celălalt canal. Cei doi oameni de pe terasa 
micului bastion observară o oarecare mişcare pe puntea 
cuterului şi, spre marea lor mulţumire, când Scud ajunse în 
dreptul golfului principal, unde, dincolo de el, se 
ascunseseră cei mai mulţi duşmani, singura piesă de 
artilerie de pe cuter, obuzierul, fu demascat şi o ploaie de 
şrapnele se abătură şuierând asupra tufişurilor. Un stol de 
pitpalaci nu s-ar fi ridicat mai iute decât o făcură irochezii 
surprinşi de această neaşteptată grindină de plumbi. In 
clipa aceasta, un mesaj din partea Ucigătoarei-de-cerbi 
dobori la pământ încă un indian Mingo şi altul, atins de un 
plumb trimis de Chingachgook, fugi şchiopătând. Sălbaticii 
se ascunseră imediat în alte tufişuri, cele două tabere 
părând acum să pregătească alte mijloace de luptă. Insă 
apariţia lui Roua-de-lunie, purtând un steag alb şi însoţită 
de ofiţerul francez şi de Muir, curmă intenţiile ostile, 
pregătind terenul pentru tratative. 

Tratativele s-au dus sub zidurile întăriturii şi atât de 
aproape, încât duşmanii, care părăsiseră ascunzătorile erau 
acum descoperiţi, putând servi de ţintă sigură lui Călăuză. 
Jasper ancoră chiar în dreptul fortului, cu obuzierul 
îndreptat spre negociatori, aşa că asediaţii şi cei de pe 
cuter, în afară de omul care stătea la fitilul obuzierului, 
ieşiră fără şovăire la iveală. Numai Chingachgook rămase 
ascuns, mai degrabă din obişnuinţă decât din neîncredere. 

— Aţi câştigat, Călăuză - strigă ofiţerul de intendenţă - şi 
căpitanul Sanglier a venit pentru tratative. Cred că veţi 
îngădui unui duşman curajos să se retragă onorabil după ce 
a luptat loial şi a făcut tot ceea ce poate aduce cinste 
regelui şi ţării sale. Dumneata eşti un supus prea loial ca să 
vrei să pedepseşti cu severitate loialitatea şi credinţa. Sunt 
autorizat să vă ofer din partea duşmanului evacuarea 
insulei, un schimb reciproc de prizonieri şi restituirea 
scalpurilor. Neavând nici bagaje, nici artilerie, ei nu pot face 
mai mult. 

Deoarece, din cauza vântului şi a distanţei, convorbirea 


se purta pe un ton destul de ridicat, ea se auzea bine şi în 
întăritură, cât şi pe bordul cuterului. 

— Ce zici de propunerile astea, Jasper? strigă Călăuză. Ai 
auzit ce pretenţii au? Să-i lăsăm pe netrebnicii ăştia să 
plece, sau să-i însemnăm cum se înseamnă oile, la târlă, ca 
să-i recunoaştem oricând? 

— Ce s-a întâmplat cu Mabel Dunham? întrebă tânărul, 
cu chipul lui frumos atât de încruntat, încât îl văzură şi cei 
de pe acoperişul bastionului. Dacă s-au atins măcar de un 
singur fir de păr din capul ei, tot tribul irochezilor va avea 
de ce să se căiască! 

— Nu, nu, e în siguranţă, îl îngrijeşte pe tatăl ei 
muribund, aşa cum se cuvine. Nu trebuie să ne răzbunăm 
pentru rana primită de sergent, fiindcă a căpătat-o în luptă 
dreaptă; în ceea ce o priveşte pe Mabel... 

— Sunt aici! strigă tânăra fată, care văzând ce 
întorsătură iau evenimentele, se urcase pe acoperiş. Sunt 
aici şi în numele sfintei noastre religii, în numele lui 
Dumnezeu pe care-l adorăm cu toţii, să se pună capăt 
vărsării de sânge! S-a vărsat destul până acum! Oh, dacă 
oamenii ăştia vor să părăsească insula în pace, Călăuză, 
dacă vor s-o părăsească astfel, Jasper, lăsaţi-i pe toţi să 
plece! Sărmanul meu tată îşi trăieşte ultimele clipe şi ar fi 
mai bine dacă i s-ar îngădui să-şi dea suflarea împăcat cu 
toată lumea. Plecaţi, plecaţi, francezi şi indieni, nu mai 
suntem duşmanii voştri şi nu vrem să vă facem niciun rău! 

— Taci, taci, Magnet - strigă Cap - vorbele tale pot fi ale 
unui om credincios şi parcă scoase dintr-o carte de poezii, 
dar sunt nechibzuite. Duşmanul se pregăteşte să se dea 
bătut, Jasper e gata să mai tragă o salvă şi fără îndoială că 
mai are şi alte parâme sigure pe cablurile sale; ochiul şi 
mâna lui Călăuză sunt mai precise ca niciodată. Aşa că 
putem câştiga bani, datorită prizonierilor, pe fiecare cap de 
om, mai alegându-ne şi cu gloria pe deasupra, dacă nu te 
vei amesteca în tratative timp de o jumătate de oră! 

— Ei bine - zise Călăuză - eu sunt de părerea lui Mabel. 
S-a vărsat destul sânge în îndeplinirea scopurilor noastre şi 
ca să-l servim pe rege. In ceea ce priveşte onoarea, cum o 


priveşti dumneata, este mai mult pe gustul cadeţilor şi al 
tinerilor recruți decât pe acela al creştinilor prevăzători şi 
cu capul limpede. Onoarea constă în ceea ce este drept şi 
necinstea în ceea ce este greşit şi cred că nu e drept să iei 
nici chiar viaţa unui Mingo, fără niciun rost, după cum este 
drept să asculţi de o judecată sănătoasă în orice clipă. 
Aşadar, locotenent Muir, ia să vedem ce vor să ne spună 
prietenii dumitale francezii şi indienii! 

— Prietenii mei! zise Muir, tresărind. Oh, nu! Să nu spui în 
niciun caz, Călăuză, că duşmanii regelui sunt prietenii mei, 
fiindcă numai soarta războiului m-a aruncat în mâinile lor. 
Mulţi dintre cei mai mari războinici, din timpurile vechi şi 
moderne, au fost prizonieri de război şi meşterul Cap poate 
să confirme că am făcut tot ce-am putut ca să scăpăm de 
nenorocirea aceasta. 

— Da, da - răspunse Cap, sec - a scăpa este tocmai 
cuvântul potrivit. Am fugit şi ne-am ascuns atât de bine, 
încât am fi putut să rămânem până acum în gaura aia, dacă 
n-ar fi trebuit să alimentăm mâncătorul de pâine. Ai intrat 
în vizuină cu ocazia asta, intendentule, cu iscusinţa unei 
vulpi şi mă întreb cum dracu' ai ajuns să descoperi locul cu 
pricina?! E într-adevăr uimitor! Un leneş care se teme de 
muncă nu se strecoară cu mai multă pricepere la pupa 
bastimentului, când e vorba să strângă marele foc, decât 
cum ai făcut-o dumneata când te-ai băgat în gaura aia. 

— Şi dumneata nu m-ai urmat? Sunt momente în viaţa 
omului când raţiunea ajunge la nivelul instinctului. 

— Şi când oamenii se bagă în găuri - întrerupse Cap, 
râzând în felul său zgomotos, în timp ce Călăuză râdea 
înfundat, după obiceiul său. Chiar şi Jasper, îngrijorat încă 
de soarta lui Mabel, nu putu să nu zâmbească. Ehei, se zice 
că diavolul n-ar putea face un matelot dacă n-ar privi în sus 
şi mie mi se pare acum că n-ar putea face un soldat dacă n- 
ar privi în jos. 

Izbucnirea aceasta de voioşie, deşi nu era pe placul lui 
Muir, contribui în mare măsură la menţinerea stării de pace. 
Cap, închipuindu-şi că făcuse o glumă cu mult peste nivelul 
obişnuit, se hotărî să cedeze asupra punctului principal, cu 


condiţia ca tovarăşii săi să-i recunoască superioritatea de 
om spiritual. 

După o scurtă discuţie, toţi indienii Mingo de pe insulă se 
adunară în faţa fortului, cam la vreo cincizeci de stânjeni 
depărtare, fără arme şi în bătaia obuzierului de pe Scud iar 
Călăuză ieşi pe uşa întăriturii şi stabili condiţiile în care 
insula trebuia să fie în sfârşit, evacuată de duşmani. Ţinând 
seama de situaţie în ansamblul ei, condiţiile nu erau 
dezavantajoase pentru niciuna din părţi. Indienii fură 
obligaţi să predea toate armele, chiar şi cuţitele şi 
tomahawk-urile, ca o măsură de prevedere, fiindcă erau de 
patru ori mai mulţi decât adversarii lor. Ofiţerul francez, 
domnul Sanglier, cum i se spunea de obicei şi se 
recomanda el însuşi, protestă împotriva acestei condiţii, 
care implica o discreditare a conducerii sale; dar Călăuză, 
care văzuse câteva masacre săvârşite de indieni şi ştia ce 
valoare au garanţiile acestora, rămase neînduplecat. A 
doua condiţie fu tot atât de însemnată. Ea impunea 
căpitanului Sanglier să predea toţi prizonierii pe care-i 
ţinuse sub pază bună chiar în mica peşteră în care se 
refugiaseră Cap şi Muir. Când captivii apărură, se dovedi că 
patru dintre dânşii erau nevătămaţi; se aruncaseră la 
pământ, făcând pe morţii, ca să-şi salveze viaţa, folosind un 
artificiu obişnuit în felul acesta de luptă şi ceilalţi doi erau 
atât de uşor răniţi, că puteau să-şi reia serviciul. Deoarece 
aduseseră cu ei şi muschetele, sporirea forţelor îl bucură 
foarte mult pe Călăuză, fiindcă îngrămădise toate armele 
duşmanilor în întăritură şi acum îi putu trimite pe noii veniţi 
să păzească micul bastion, dând ordin să se pună o 
santinelă la uşă. Ceilalţi soldaţi erau morţi; cei grav răniţi 
fuseseră ucişi numaidecât de indienii dornici să pună cât 
mai curând mâna pe mult râvnitele scalpuri. 

După ce Jasper cunoscu toate condiţiile şi preliminariile 
tratativelor fură destul de avansate încât să se poată 
îndepărta fără pericol, el porni cu Scud spre punctul unde 
amaraseră bărcile, le luă, le remorcă şi, străbătând o mică 
distanţă, le aduse în canalul adăpostit de vânt. Acolo, toţi 
indienii fură îmbarcaţi, Jasper le remorcă bărcile pentru a 


treia oară şi, mergând cu vântul în spate, lăsă pirogile în 
derivă, la o depărtare de o milă, sub bătaia brizei dinspre 
insulă. 

In fiecare barcă a indienilor se afla doar o singură vâslă, 
ca să aibă cu ce cârmi şi tânărul marinar ştia că, navigând 
cu vântul în spate, vor ajunge pe coastele Canadei în cursul 
dimineţii. 

Dintre atacatori, nu mai rămăseseră pe insulă decât 
căpitanul Sanglier, Vârf-de-Săgeată şi lunie, primul având 
de semnat câteva hârtii cu locotenentul Muir, pe care-l 
socotea îndreptăţit, datorită gradului său de ofiţer, să 
încheie anumite acte, iar al doilea preferând, pentru motive 
personale, să nu-i însoţească pe amicii săi de ultimă oră, 
irochezii. Pentru plecarea lor la vremea cuvenită fuseseră 
oprite pirogile de care aveau nevoie. 

Intre timp, adică în vreme ce Scud cobora în josul 
canalului remorcând bărcile, Cap şi Călăuză, ajutaţi de alţi 
câţiva, pregăteau micul dejun, fiindcă cea mai mare parte 
dintre ei nu mâncaseră nimic de douăzeci şi patru de ore. În 
timpul scurt care se scurse până la întoarcerea cuterului, 
nu se schimbară decât cuvinte răzlețe, dar Călăuză găsi 
răgazul să se ducă să-l viziteze pe sergent, să-i spună 
câteva cuvinte prieteneşti lui Mabel şi să dea unele sfaturi 
care puteau, după părerea lui, să aline ultimele clipe ale 
muribundului. Pe Mabel o pofti stăruitor să ia o gustare. În 
sfârşit, nemaifiind necesar să ţină soldaţii în fort, îndepărtă 
garda, pentru ca Mabel să nu mai fie tulburată în niciun fel 
de îngrijirile pe care le dădea tatălui ei. După ce luă aceste 
măsuri, eroul nostru se întoarse lângă foc, în jurul căruia se 
adunase întreaga societate, împreună cu Jasper. 


CAPITOLUL XXVI 


N-aţi cunoscut decât plăpând necaz, 
Ca marea potolită din talaz, 

Ca valul în abise prăbuşit 

Ce şi-a găsit culcuş şi-a adormit. 


Dryden 


Oamenii obişnuiţi cu un gen de război ca cel descris mai 
sus nu sunt supuşi simţămintelor de afecţiune cât timp se 
găsesc pe câmpul de luptă. Cu toate acestea, în timpul 
evenimentelor relatate, mai toţi participanţii fuseseră cu 
inima alături de Mabel. 

Când Călăuză ieşi din întăritură, îl întâlni pe Muir, care-l 
luă deoparte ca să-i vorbească între patru ochi. Intendentul 
se purta cu un exces de curtoazie care mai totdeauna 
ascunde prefăcătoria, fiindcă noi credem că nu există o 
mărturie mai infailibilă a nesincerităţii - în afară de actele 
propriu-zise - decât un chip zâmbitor şi o limbă excesiv de 
mieroasă într-o clipă nepotrivită, or Muir era excesiv de 
mieros şi de zâmbitor şi încerca să pară sincer în tot ce 
spunea. El datora, în realitate, avansarea lui în grad 
excesivei deferenţe pe care o arătase lui Lundie şi familiei 
sale, fiindcă, deşi maiorul era prea inteligent ca să se lase 
înşelat de un subaltern atât de inferior ca talente şi 
cunoştinţe, mulţi oameni au obiceiul să fie foarte 
îngăduitori cu cel ce-i măguleşte, chiar şi atunci când nu au 
încredere în sinceritatea lui şi când ştiu foarte bine cauzele 
care-l determină să se poarte astfel. In cazul de faţă, se 
confruntau minţile agere a doi oameni cu caractere absolut 
diferite. Călăuză era pe atât de simplu, pe cât era 
intendentul de şiret; atât de sincer, pe cât era celălalt de 
fals şi drumul lui era tot atât de drept, pe cât era de sinuos 
drumul celuilalt. Amândoi erau oameni cu sânge rece şi 
calculaţi; amândoi erau curajoşi, însă fără a-şi manifesta 


bravura în aceeaşi măsură şi Muir nu se expunea unei 
primejdii decât într-un anumit scop, în timp ce ghidul 
socotea că teama face parte din stările afective raţionale 
sau că e o senzaţie căreia nu trebuie să te supui decât dacă 
speri să ajungi la un rezultat bun. 

— Prea scumpul meu amic - începu Muir - fiindcă, 
datorită ultimelor servicii şi după ce ţi-ai consolidat 
reputaţia cu ocazia acestor din urmă tratative, ne eşti 
tuturor de mii de ori mai scump decât înainte, desigur că n- 
or să te facă ofiţer, fiindcă nu se dau grade categoriei din 
care faci parte şi cred că nici n-o doreşti; dar în calitate de 
călăuză, sfătuitor şi supus loial, precum şi de trăgător fără 
egal, se poate spune că renumele dumitale a atins culmea. 
Mă îndoiesc că însuşi comandantul-şef ar duce cu el în 
America atâta glorie cât ai câştigat dumneata; acum 
trebuie să te linişteşti şi să-ţi trăieşti în pace restul zilelor. 
Căsătoreşte-te, omule, cât mai degrabă şi gândeşte-te 
numai la fericirea asta atât de prețioasă, fiindcă dacă o ai 
pe ea, n-ai de ce să mai râvneşti la glorie. Căsătoreşte-te 
cu Mabel Dunham, în numele cerului şi vei avea şi o bună 
soţie şi o bună reputaţie! 

— Oare ce se-ntâmplă, intendentule? Aud un sfat nou şi 
ciudat din gura dumitale! Ştiam că eşti rivalul meu! 

— Da, omule, pot să-ţi spun că am fost un rival de temut. 
Eu nu am făcut niciodată curte zadarnic, cu toate că am 
curtat cinci femei. Lundie nu vrea să numere decât patru, 
dar el nu-şi închipuie că în realitate calculele sale sunt 
depăşite. Da, da, ai avut în mine, Călăuză, un rival, însă nu-l 
mai ai; dimpotrivă, îţi urez cu toată sinceritatea să ai 
succes pe lângă Mabel şi dacă viteazul sergent va 
supravieţui, poţi să fi convins de vorbele bune pe care le 
voi pune pentru dumneata. 

— Iţi sunt recunoscător pentru bunăvoință, intendentule, 
îţi sunt recunoscător, deşi nu prea am nevoie de laudă faţă 
de sergentul Dunham, care mi-e prieten de multă vreme. 
Cred că putem să vorbim de chestiunea asta ca fiind sigură, 
fiindcă dacă Mabel şi tatăl ei şi-au dat consimţământul, nici 
tot regimentul 55 n-ar mai putea împiedica înfăptuirea lui. 


Păcat! Sărmanul tată nu va mai trăi destul ca să vadă 
înfăptuit ceea ce a dorit de atâta vreme! 

— Dar va avea, murind, mângâierea să ştie că dorinţele 
lui se vor împlini. E o mare uşurare, Călăuză, pentru un 
suflet care părăseşte lumea aceasta să fie sigur că după 
dispariţia sa fiinţele iubite rămân în siguranţă. Toate soțiile 
mele şi-au exprimat acest simţământ înainte de a-şi da 
duhul. 

— Toate soțiile dumitale, intendentule, să fi avut această 
mângâiere? 

— Destul, omule, nu te credeam atât de meşter la vorbe! 
Bine, bine, glumele spuse între vechi prieteni nu jignesc. 
Dacă nu mă pot căsători cu Mabel, îmi va fi cel puţin 
îngăduit s-o apreciez şi să vorbesc frumos despre ea şi 
despre dumneata faţă de toţi şi cu orice prilej. Dar, 
Călăuză, e uşor de înţeles că un sărman om care pierde o 
astfel de femeie are nevoie, după toate probabilitățile, de 
anumite consolări. 

— Foarte probabil... foarte probabil, intendentule - 
răspunse ghidul, cu simplitatea lui obişnuită. Eu ştiu că aş 
îndura foarte greu pierderea lui Mabel. Poate că vei suferi 
văzându-ne căsătoriţi, dar să ştii că moartea sergentului va 
amâna unirea noastră şi vei avea timp să te consolezi. 

— Voi suporta şi această lovitură... da, o voi suporta, deşi 
mi se sfâşie inima; dar, ştii, ai putea să mă ajuţi, prietene, 
dându-mi ceva de făcut. lţi dai seama foarte bine că 
această expediţie a avut o desfăşurare ciudată, fiindcă eu, 
un ofiţer al regelui, n-am făcut parte din ea decât ca 
voluntar, un simplu subofițer având comanda. M-am supus 
din mai multe motive, deşi clocoteam de nerăbdare să mi 
se încredinţeze mie comanda, fiind vorba să luptăm pentru 
onoarea şi pentru drepturile maiestăţii sale. 

— Intendentule - îl întrerupse ghidul - ai căzut atât de 
iute în mâinile inamicului, încât să nu te simţi cu conştiinţa 
încărcată din acest punct de vedere. Aşa că, ascultă-mă şi 
nu mai vorbi despre asta. 

— Asta e şi părerea mea, Călăuză; să nu mai vorbim 


despre asta. Sergentul Dunham este „bors de combat'?*... 

— Cum adică? zise ghidul. 

— Da, deoarece sergentul nu mai poate comanda, va fi 
greu să încredinţezi comanda unui detaşament victorios ca 
acesta unui caporal; fiindcă florile dintr-o grădină mor 
înăbuşite de buruieni, tocmai mă gândeam să pretind 
autoritatea cuvenită unuia ca mine, care e locotenent. 
Soldaţii nu se vor împotrivi, iar în ceea ce te priveşte, 
scumpul meu prieten, acum, când eşti acoperit de atâta 
glorie şi o ai şi pe Mabel, la care se adaugă şi conştiinţa 
datoriei împlinite, mai prețioasă decât orice, mă aştept să 
găsesc în dumneata mai degrabă un aliat decât un 
adversar. 

— Presupun, locotenente, că ai dreptul de a comanda 
soldaţii regimentului 55 şi că nimeni dintre noi nu se va 
împotrivi, cu toate că ai fost prizonier de război şi poate că 
unii ar şovăi să consimtă a se încredința comanda unui 
prizonier eliberat. Totuşi, cred că nimeni de pe insulă nu se 
va împotrivi dorințelor dumitale. 

— Foarte bine, Călăuză şi când voi da raportul despre 
succesul nostru împotriva ambarcaţiunilor duşmane, despre 
felul cum a fost apărat bastionul şi despre operaţiunile 
generale, inclusiv capitularea, vei vedea că nu voi uita să 
vorbesc de drepturile şi meritele dumitale. 

— Lasă drepturile şi meritele mele deoparte, 
intendentule, Lundie ştie cine sunt eu, în pădure şi în fort, 
iar generalul o ştie şi mai bine. Nu-mi duce grija; 
povesteşte întâmplările prin care ai trecut dumneata şi nu 
uita să-i faci dreptate tatălui lui Mabel, care e încă ofiţer 
comandant. 

Muir, în timp ce se apropiau de cei adunaţi în jurul 
focului, se arătă absolut mulţumit de această înţelegere, 
mai adăugând că e hotărât să facă dreptate tuturor. Aici, 
intendentul începu, pentru prima oară de când părăsiseră 
fortul Oswego, să-şi asume o parte din autoritatea ce 
datora gradului său. Luându-l deoparte pe singurul caporal 
care mai rămăsese în viaţă, îi spuse că din clipa aceea el, 


24 Scos din luptă (în limba franceză în text). 


Muir, este comandantul lor, şi-i dădu ordin să-i înştiinţeze 
pe subalternii săi de noua stare de lucruri. Schimbarea de 
domnie se petrecu fără niciunul din simptomele obişnuite 
ale unei revoluţii, fiindcă toţi recunoşteau dreptul legal al 
locotenentului de a comanda şi nimeni nu părea dispus să-i 
conteste această calitate. Din motive cunoscute numai de 
ei, Lundie şi intendentul luaseră la început hotărâri diferite 
şi acum, din motive cunoscute numai de ofiţerul de 
intendenţă, acesta socoti că e bine să-şi schimbe 
hotărârea. Acest fel de a judeca părea îndestulător pentru 
soldaţi, deşi starea gravă a sergentului Dunham ar fi 
justificat îndeajuns această împrejurare, dacă o asemenea 
justificare ar fi fost necesară. 

In acest timp, căpitanul Sanglier se ocupa de micul său 
dejun cu resemnarea unui filosof, cu sângele rece al unui 
veteran, cu nevinovăția şi iscusinţa unui francez şi cu 
lăcomia unui struţ. El petrecuse treizeci de ani în colonii, 
părăsind Franţa pe când avea o funcţie în armata ţării sale 
aproape asemănătoare cu aceea deţinută de Muir în 
regimentul 55. Bucurându-se de o constituţie de fier, având 
o totală insensibilitate, o oarecare pricepere în a-i conduce 
pe indieni şi un curaj neînfrânt, toate aceste calităţi îl 
făcuseră de la început pe comandantul şef să-l socoată ca 
pe omul cel mai potrivit pentru conducerea operaţiilor 
militare ale aliaţilor săi indieni. Indeplinind această funcţie, 
el ajunsese cu vremea căpitan şi, o dată cu promovarea sa, 
îşi însuşise o parte din obiceiurile şi felul de a gândi al celor 
pe care-i conducea, cu o uşurinţă şi o putere de adaptare 
privite în această parte a lumii ca specifice compatrioţilor 
săi. Comandase adesea grupurile de irochezi în incursiunile 
lor de jaf şi se purtase cu acest prilej în aşa fel, încât 
adusese şi uşurarea, dar şi agravarea nenorocirilor 
provocate de acest gen de război, folosind concepţiile mai 
largi şi mijloacele mai cuprinzătoare ale civilizaţiei. Cu alte 
cuvinte, întocmea întotdeauna planuri de acţiune, care prin 
însemnătatea şi urmările lor depăşeau cu mult politica 
obişnuită a indienilor şi atunci intervenea pentru a slăbi 
unele consecinţe nefaste ale acţiunilor sale. Pe scurt, era 


un aventurier zvârlit de împrejurări într-o situaţie în care 
calităţile specifice oamenilor din categoria sa se puteau 
afirma cu promptitudine, pentru a face bine sau rău şi nu 
renunţa la posibilităţile de îmbogăţire ce i se ofereau, dar 
nici nu abuza de ele, atrăgându-şi dizgraţia printr-o cruzime 
zadarnică. Totuşi, deoarece numele său era în chip 
inevitabil asociat cu multe din excesele săvârşite de 
grupurile de sub comanda lui, era privit de cei mai mulţi 
locuitori din provinciile americane ca un mizer abil, care 
vărsa cu plăcere sângele semenilor săi şi căruia chinul unui 
om nevinovat, lipsit de apărare, îi dădea cea mai mare 
satisfacţie. Numele de Sanglier”, o poreclă adoptată de el 
însuşi, sau Flintheart* sub care era cunoscut la această 
graniţă, se bucura printre femeile şi copiii din această parte 
a ţării de o faimă tot atât de îngrozitoare ca a lui Butler şi 
Brandt, care au apărut mai târziu. 

Întâlnirea dintre Călăuză şi Sanglier se asemăna 
întrucâtva cu faimoasa întâlnire dintre Wellington şi 
Blucher, descrisă atât de des şi amănunţit. Ea se petrecu 
lângă foc şi cei doi bărbaţi se priviră unul pe altul mai mult 
de un minut, fără să scoată o vorbă. Fiecare dintre ei ştia 
că celălalt e un duşman neînduplecat şi fiecare îşi dădea 
seama că trebuie să-şi trateze adversarul cu puterea de 
înţelegere bărbătească a unui războinic, simțind în acelaşi 
timp că atât caracterul cât şi interesele lor erau cu totul 
diferite. Unul slujea pentru bani şi avansare; celălalt, fiindcă 
viaţa îl aruncase în sălbăticie şi patria sa avea nevoie de 
braţul şi experienţa lui. Dorinţa de a se ridica deasupra 
situaţiei sale nu tulburase niciodată liniştea lui Călăuză şi 
ambiția nu-l stăpânise nicicând, fiindcă ambiția se 
descoperă de obicei repede - până în clipa când o 
cunoscuse pe Mabel. incepând de atunci, neîncrederea faţă 
de sine însuşi, veneraţia pentru fata aceasta şi dorinţa de a 
putea să ofere fetei o situaţie mai bună decât avea el îl 
făcuseră să treacă prin clipe chinuitoare, dar firea lui simplă 
şi naturală îi îngăduise să-şi regăsească echilibrul când 


25 Mistreţ (în limba franceză). 
26 Inimă de cremene (în limba engleză). 


înţelese că femeia care nu ar şovăi să-l ia de soţ ar fi gata 
şi să-şi împartă soarta cu el, oricât de modestă ar fi. II stima 
pe Sanglier ca pe un războinic curajos şi era prea generos 
din fire ca să creadă numai jumătate din ceea ce auzise pe 
seama ofițerului francez. Dar nu aproba egoismul lui 
Sanglier, calculele reci ale acestuia şi, mai ales, faptul că 
lepădând firea sa de om alb, adopta apucăturile unui indian 
piele roşie. Pe de altă parte, Călăuză era pentru căpitanul 
Sanglier o enigmă. Acesta din urmă nu putea înţelege 
motivele care determinau acţiunile celuilalt; auzise adesea 
vorbindu-se de dezinteresarea lui, de spiritul de dreptate şi 
de fidelitatea sa, din cauza cărora săvârşise de multe ori 
erori grave, bizuindu-se pe faptul că diplomatul deschis şi 
sincer îşi păstrează mai bine secretul decât cel taciturn şi 
viclean. 

După ce aceşti doi eroi se contemplară în tăcere, cum s-a 
arătat mai sus, Monsieur Sanglier duse mâna la chipiu, 
fiindcă viaţa aspră de frontieră nu distrusese cu totul 
politeţea pe care o învățase în tinereţe şi nu înlăturase nici 
aparenţa de bonomie pare-se înnăscută a francezului. 

— Monsieur Călăuză - zise el, cu un accent foarte 
pronunţat, dar cu un zâmbet prietenos - „un militaire” 
cinsteşte „le courage et la loyauté” Vorbiţi limba 
irocheză? 

— Da, înţeleg limba reptilelor ăstora şi la nevoie o pot 
vorbi - răspunse ghidul cu aceeaşi naturaleţe şi sinceritate 
de totdeauna - dar nici limba, nici tribul ăsta nu sunt pe 
gustul meu. După mine, orişiunde dai de un om cu sânge 
Mingo în vinele lui, meştere Inimă-de-Cremene, înseamnă 
că dai de un ticălos. V-am văzut adesea, deşi numai în 
timpul luptelor şi, trebuie s-o recunosc, totdeauna în 
primele rânduri. Socot că dumneavoastră cunoaşteţi 
gloanţele noastre numai din vedere, nu-i aşa? 

— Nu pe ale dumneavoastră, domnule, fiindcă „une 
balle”? trimisă de onorabila dumneavoastră mână e o 


27 Un militar cinsteşte curajul şi loialitatea (în limba franceză în 
text). 
28 Un glonţ (în limba franceză în text). 


moarte sigură; aţi ucis în aceste insule pe cei mai buni 
războinici ai mei. 

— Tot ce se poate, tot ce se poate, dar daţi-mi voi să vă 
spun că dacă s-ar cunoaşte adevărul, s-ar şti că toţi sunt 
nişte mari ticăloşi. Nu vreau să vă jignesc, meştere Inimă- 
de-Cremene, dar trăiţi în tovărăşia unor mizerabili. 

— Da, domnule - răspunse francezul, care era hotărât să 
rămână curtenitor şi, înțelegând greu limba engleză, înclina 
să creadă că i se făcuse un compliment. Sunteţi prea bun, 
dar „un brave” e totdeauna „comme ça”. lată ce 
înseamnă asta... ha! Ce face „le jeune homme’??? 

Călăuză, îndreptându-şi ochii în direcţia mâinii şi privirii 
căpitanului Sanglier, îl văzu dincolo de foc pe Jasper, pe 
care doi soldaţi tocmai îl înşfăcau cu brutalitate şi-i legau 
mâinile la spate din ordinul lui Muir. 

— Intr-adevăr, ce înseamnă asta? strigă ghidul, ducându- 
se spre cei doi soldaţi şi dându-i la o parte cu o forţă 
irezistibilă. Cine are inima să se poarte astfel cu Jasper Eau- 
douce şi cine îndrăzneşte s-o facă de faţă cu mine? 

— Este ordinul meu, Călăuză - răspunse intendentul - şi 
l-am dat conştient de ceea ce fac. Cred că nu-ţi vei lua 
răspunderea să te opui legalităţii ordinelor date de un ofiţer 
al regelui soldaţilor maiestăţii sale, nu-i aşa? 

— M-aş împotrivi ordinului regelui, chiar de-ar fi dat de el 
însuşi, dacă ar susţine că Jasper merită tratamentul ăsta! 
Oare băiatul acesta curajos nu ne-a salvat scalpurile, nu a 
luptat şi nu ne-a adus victoria? Nu, nu, locotenente, dacă 
acesta este primul act al autorităţii dumitale, declar că eu 
nu-l voi respecta. 

— Asta cam miroase a nesupunere - răspunse Muir - dar 
noi putem suporta multe de la Călăuză. E adevărat că 
Jasper a „făcut impresia” că ne ajută în această acţiune, 
dar nu trebuie să uităm trecutul. Oare nu l-a denunţat chiar 
maiorul Duncan sergentului Dunham, înainte de a părăsi 
fortul Oswego? Oare n-am avut destule dovezi, văzute cu 
ochii noştri, ca să fim convinşi că am fost trădaţi? Şi nu este 

firesc şi aproape necesar să credem că Jasper este 
trădătorul? Ah, Călăuză, nu vei fi niciodată un mare om de 
stat sau un mare căpitan, dacă ai o atât de mare încredere 
în aparenţă! Domnul să mă ierte! Domnul să mă ierte, dacă 
nu cred că în clipa descoperirii adevărului s-ar dovedi, aşa 
cum spui adesea, Călăuză, că ipocrizia e un viciu mai 
răspândit chiar şi decât invidia, fiind plaga naturii omeneşti! 

Căpitanul Sanglier ridică din umeri, uitându-se la Jasper, 
apoi la locotenent şi din nou la Jasper. 

— Puțin îmi pasă de invidia, ipocrizia sau chiar de natura 
omenească de care vorbiţi! răspunse Călăuză. Jasper Eau- 
douce este prietenul meu. Jasper Eau-douce este un flăcău 
curajos, cinstit şi loial şi niciun om din regimentul 55 să nu 
ridice mâna împotriva lui, cât voi fi eu de faţă ca să 
împiedic asta, afară numai dacă e un Ordin al lui Lundie. 
Dumneata poţi avea autoritate asupra soldaţilor, dar nu ai 
niciun fel de cădere să mă comanzi pe mine sau pe Jasper, 
domnule Muir! 

— ” Bon”! făcu Sanglier, cu un accent nazal. 

— Nu vrei să asculţi de rațiune, Călăuză? Nu se poate să 
fi uitat toate bănuielile şi părerile noastre! lată aici o altă 
circumstanţă care le măreşte şi le agravează pe toate 
celelalte. Vezi fâşia asta de pânză? Ei bine, Mabel Dunham 
a găsit-o legată de ramura unui copac, chiar pe această 
insulă, cam cu o oră înainte de atacul duşmanului; şi daca-i 
vei lua osteneala să te uiţi la pavilionul cuterului, vei 
descoperi că este tocmai bucata care a fost tăiată din el. 
Poate fi vreo dovadă mai puternică decât asta? 

— "Ma foi, c'est un peu fort, ceci!'! murmură Sanglier 
printre dinţi. 

— Nu-mi vorbi de pavilioane şi de semnale, când eu îi 
cunosc inima - răspunse Călăuză. Jasper e cinstit şi cinstea 
este un dar prea rar ca să te joci cu ea de parc-ar fi 
conştiinţa unui Mingo. Nu, nu, lasă-l în pace, sau vom vedea 
cine luptă mai bine: dumneata şi soldaţii dumitale din 
regimentul 55, sau  Marele-Şarpe, aici de faţă şi 
Ucigătoarea-de-cerbi cu Jasper şi echipajul său. Dumneata 

îţi supraapreciezi puterea, locotenent Muir, în aceeaşi 
măsură în care subapreciezi fidelitatea lui Eau-douce. 

— ”Tres bien!” 

— Ei bine, dacă trebuie să vorbesc deschis, Călăuză, o 
voi face. Căpitanul Sanglier, aici de faţă şi bravul Tuscarora 
Vârf-de-Săgeată m-au informat că acest nefericit de băiat 
este un trădător. După astfel de mărturii nu mai poţi 
contesta dreptul meu de a-l pedepsi şi necesitatea de ao 
face. 

— ”Scélérat” > murmură francezul. 

— Căpitanul Sanglier este un soldat brav şi nu poate să-l 
calomnieze pe un marinar cinstit - interveni Jasper. Este 
printre noi vreun trădător, căpitane Inimă-de-Cremene? 

— Da - adaugă Muir - să vorbească fără ocolişuri, fiindcă 
tu o vrei, tinere nefericit, să se afle adevărul! Nu ţi-a mai 
rămas decât o singură speranţă: că vei putea scăpa de 
pedeapsa capitală când o curte marţială se va întruni ca 
să-ţi judece faptele. Ei, căpitane, este sau nu un trădător 
printre noi? 

— Da, domnule, „bien sûr”*. 

— Prea mult minciună - zise Vârf-de-Săgeată cu o voce 
de tunet lovind pieptul lui Muir cu dosul mâinii, cu un gest 
nestăpânit. Unde sunt războinicii mei? Unde sunt scalpurile 
de la yengeese? Prea mult minciună! 

Lui Muir nu-i lipsea curajul şi niciun anumit simţ al 
onoarei. Din greşeală, ceea ce nu fusese decât un simplu 
gest din partea lui Vârf-de-Săgeată, el îl privi ca un act de 
violenţă. Conştiinţa i se trezi, făcu un pas înapoi şi întinse 
mâna spre o flintă. Chipul îi era livid de furie şi expresia 
feţei sale îi trăda intenţiile. Dar indianul Tuscarora fu mai 
iute de mână; aruncă o privire sălbatică în jur, scoase un 
cuţit ascuns sub centură şi-l împlântă fulgerător până-n 
plăsele în trupul intendentului. Cum acesta din urmă căzu 
la picioarele sale, căpitanul Sanglier privi chipul omului pe 
care se aşternuse umbra de uimire a celui surprins de 

moarte şi zise, calm, luând o priză de tabac şi dând din 
umeri: 

— "Voila l'affaire finie, mais ce n'est qu'un scélérat de 
moins” .?”> 

Gestul fu prea neaşteptat ca să-l mai poată împiedica 
cineva: când Vârf-de-Săgeată se năpusti, cu un urlet, 
printre arbuşti, albii erau prea uimiţi ca să se gândească la 
o urmărire. Chingachgook îşi păstră totuşi sângele rece şi 
ramurile tufişurilor abia se închiseseră după indianul 
Tuscarora, că fură din nou îndepărtate de Marele-Şarpe, 
care se repezi în urmărirea lui. 

Jasper Western vorbea franceza curgător şi atât cuvintele 
cât şi purtarea lui Sanglier îl uimiseră. 

— Vorbiţi, domnule - zise el în limba franceză - sunt eu 
un trădător? 

— “Le voilà” - răspunse francezul, rece - acesta e spionul 
nostru... agentul nostru... prietenul nostru... „ma foi, c'etait 
un grand scélérat... voici”5€. 

Rostind aceste cuvinte, Sanglier se aplecă şi băgă o 
mână într-unul din buzunarele intendentului din care 
scoase o pungă. Îi răsturnă conţinutul pe pământ şi un 
pumn de ludovici se rostogoliră spre soldaţii care-i ridicară 
fără întârziere. 

Aruncând punga cu dispreţ, soldatul acesta aventurier se 
întoarse la supa sa, pe care o pregătise cu atâta grijă şi, 
găsind-o pe gustul lui, începu să mănânce cu o nepăsare 
pentru care l-ar fi invidiat cei mai stoici războinici indieni. 


3 Treaba s-a terminat, nu e vorba decât de un ticălos mai puţin. 

CAPITOLUL XXVII 


Pământul are o singură nemuritoare floare: 
Virtutea, iar ca tezaur trainic: adevărul. 


Cowper 


Cititorul îşi poate închipui unele din evenimentele care s- 
au petrecut după moartea neaşteptată a lui Muir. In timp ce 
soldaţii duceau cadavrul deoparte şi-l acopereau decent cu 
o manta, Chingachgook veni şi se aşeză tăcut la locul său 
de lângă foc; Sanglier şi Călăuză observară că avea la 
centură un scalp încă sângerând şi proaspăt. Nimeni nu-i 
puse vreo întrebare şi ofiţerul francez, deşi era absolut 
convins că  Vârf-de-Săgeată murise, nu-şi arăta nici 
curiozitatea, nici regretul. El îşi mâncă mai departe supa, 
liniştit de parcă era vorba de un prânz obişnuit. În 
atitudinea lui vedeai orgoliu şi o nepăsare simulată, 
învățată de la indieni, dar ea se datora şi obişnuinţei de a 
se stăpâni, precum şi unei insensibilităţi naturale. În ceea 
ce-l priveşte pe Călăuză, sentimentele sale erau oarecum 
mai deosebite, deşi în aparenţă păreau foarte 
asemănătoare. El nu-l iubise pe Muir; limbajul curtenitor şi 
mieros al acestuia nu se potrivea cu firea sa cinstită şi atât 
de naturală, dar această moarte neaşteptată şi violentă îl 
tulburase, deşi era obişnuit cu astfel de scene şi era mai 
ales şi tare uimit descoperind că locotenentul fusese un 
trădător. 

Voind să-şi dea seama de amploarea acestei trădări, de 
îndată ce soldaţii îndepărtară cadavrul, începu să-i pună 
întrebări căpitanului. Acesta, nemaiavând niciun motiv să 
păstreze secretul, acum când agentul său dispăruse, 
dezvălui, în timp ce mânca, următoarele fapte care vor 
lămuri unele din evenimentele mai neînsemnate ale 
povestirii noastre. 

Muir îşi oferise din proprie iniţiativa serviciile sale 


duşmanului chiar din clipa când regimentul 55 sosise la 
frontieră. Făcând această ofertă, el scosese în evidenţă 
relaţiile sale intime cu Lundie şi mijloacele de care 
dispunea ca să dea informaţii mai precise şi mai însemnate 
decât agenţii obişnuiţi. Condiţiile lui au fost primite şi 
Sanglier s-a întâlnit de câteva ori cu el în împrejurimile 
fortului Oswego, ba a petrecut chiar şi o noapte întreagă 
ascuns în fortul englez. Vârf-de-Săgeată ţinea legătura între 
cele două persoane şi scrisoarea anonimă câtre maiorul 
Duncan fusese aşternută pe hârtie de Muir, trimisă la 
Frontenac, unde fusese copiată şi expediată înapoi prin 
indianul Tuscarora, care tocmai se întorcea din această 
misiune când fusese prins de cei de pe Scud. Nu e nevoie 
să se mai adauge că Jasper trebuia să fie sacrificat, pentru 
a se masca astfel trădarea locotenentului în ceea ce 
priveşte poziţia insulei. O răsplată suplimentară, constând 
în aurul găsit în punga sa, îl hotărâse pe locotenent să 
însoţească detaşamentul de sub comanda sergentului 
Dunham, pentru ca să transmită semnalele cuvenite pentru 
începerea atacului. Inclinarea lui Muir pentru sexul frumos 
era o slăbiciune a sa şi s-ar fi căsătorit cu Mabel sau cu 
oricare alta care ar fi vrut să-l ia de bărbat, însă admiraţia 
pentru această fată frumoasă fusese în mare măsură 
pentru el un paravan, pentru a justifica faptul că însoţeşte 
detaşamentul, fără să împartă răspunderea înfrângerii lui, 
sau pentru a nu fi pus în situaţia primejdioasă de a nu 
putea invoca un motiv destul de verosimil pentru a-l însoţi. 
Căpitanul Sanglier era la curent cu toate acestea şi mai ales 
cu ceea ce se referea la Mabel şi nu şovăi să destăinuiască 
auditorilor săi multe secrete, ironizând adesea cu asprime, 
pe măsură ce le dezvăluia, diferitele expediente ale 
nefericitului ofiţer de intendenţă. 

— ”Touchez-lă* - zise partizanul acesta cu sânge rece, 
întinzându-şi mâna nervoasă lui Călăuză, când îşi termină 
explicaţiile. Dumneata eşti „honnâte”* şi asta este 

„beaucoup"*%. Noi recrutăm spioni ca pe doctoriile pe care 
le luăm, ca să ne fie de folos; „mais je les déteste. 
Tottchez-lă”*. 

— iți strâng mâna, căpitane, fiindcă eşti un duşman 
cinstit şi sincer - răspunse Călăuză - ba chiar unul curajos, 
dar leşul intendentului nu va face niciodată de ruşine 
pământul englezesc. Mă gândiserăm să-l duc lui Lundie, să 
cânte cu cimpoiul deasupra lui, dar mai bine să rămână 
aici, în locul unde şi-a săvârşit ticăloşiile şi va avea drept 
piatră de mormânt propria lui trădare. Căpitane Inimă-de- 
Cremene, bănuiesc că legăturile astea cu trădătorii fac 
parte în chip normal din activitatea unui soldat, dar 
mărturisesc deschis că mie aşa ceva nu-mi place şi prefer 
ca dumneata şi nu eu să ai afacerea asta pe conştiinţă. Ce 
păcătos înrăit! Să comploteze în dreapta şi în stânga 
împotriva ţării sale, a prietenilor săi şi a lui Dumnezeu! 
Jasper, flăcăule, am să-ţi spun ceva. Numai o clipă. 

Călăuză îl luă pe tânărul marinar deoparte, îi strânse 
mâna şi urmă, cu lacrimi în ochi: 

— Mă cunoşti, Eau-douce şi te cunosc - zise el - şi tot ce 
s-a petrecut n-a clintit de loc părerea mea despre tine. Nu 
le-am crezut scornelile nicio clipă, cu toate că la un 
moment dat bănuiala putea să pară serioasă; recunosc, mi 
s-a părut şi mie serioasă, însă tocmai asta m-a făcut s-o 
judec cu foarte mare seriozitate. Dar nicicând nu te-am 
bănuit nici măcar o clipă, fiindcă te cunoşteam şi ştiam că 
trădarea nu-i în firea ta, mărturisesc însă că nu l-am bănuit 
nici pe intendent! 

— Şi avea un brevet de ofiţer al maiestăţii sale, Călăuză. 
Şi când te gândeşti că pretindea c-o iubeşte pe Mabel, deşi 
nu simţea nimic pentru ea! 

— Şi asta-i, nici vorbă, un păcat; omul acesta a avut 
pesemne sânge de Mingo în vinele sale. Cel ce înşală o 
femeie nu poate fi decât o lichea, flăcăule, fiindcă 
Dumnezeu a creat aceste fiinţe plăpânde tocmai ca noi să 
le câştigăm iubirea prin afecțiunea şi serviciile noastre. 

lată, bietul sergent, e acum pe patul de moarte; mi-a 
făgăduit-o pe fiica sa de soţie şi Mabel, ce fată scumpă! şi-a 
dat încuviințarea. Acum port răspunderea a două fiinţe, 
două vieţi de care trebuie să am grijă şi două inimi, pe care 
să le înveselesc. Ah, Jasper! Mi se pare câteodată că nu 
sunt destul de bun pentru copila asta gingaşă! 

Lui Eau-douce aproape că i se tăie răsuflarea când auzi 
vestea asta neaşteptată şi, deşi izbuti să-şi stăpânească 
orice semn exterior de frământare, obrajii lui căpătară 
paloarea morţii. Totuşi, găsi puterea să răspundă nu numai 
fără şovăire, dar şi cu energie: 

— Nu vorbi aşa, Călăuză, eşti atât de valoros, că ai 
merita şi o regină! 

— Da, da, flăcăule, potrivit cu ceea ce înţelegi tu despre 
valoarea mea; adică, la nevoie, eu pot să ucid un cerb sau 
un Mingo ca oricare alt om de pe frontieră, sau să urmăresc 
cu ochi sigur o potecă în pădure, ori să mă orientez după 
stele, pe când alţii n-o înţeleg aşa. Negreşit, negreşit, Mabel 
nu va duce lipsă de vânat, de peşte sau de porumbei, dar 
voi fi eu pentru ea un om în stare să ducă o conversaţie 
plăcută, un om cu idei şi cunoştinţe destule, cu care să-şi 
petreacă vremea când vom înainta în vârstă şi fiecare 
dintre noi va începe să fie prețuit de celălalt la dreapta lui 
valoare? 

— Dacă e vorba să fi prețuit la dreapta ta valoare, 
Călăuză, apoi, chiar şi cea mai nobilă doamnă din lume ar fi 
fericită cu tine. În privinţa asta, n-ai de ce să te temi. 

— Jasper, cred că numai tu ai părerea asta despre mine. 
Ştiu c-o ai, fiindcă este o părere firească, potrivită cu 
simţămintele de prietenie ce-l fac pe orice om să-i judece 
cu bunăvoință pe cei pe care-i iubeşte. Da, da, dacă ai fi, 
băiete, o fată şi m-aş cununa cu tine, aş fi liniştit, ştiind că 
înclini să mă priveşti cu bunăvoință, orice aş face. Dar, la 
urma urmei, o tânără fată îşi poate dori un bărbat mai 
apropiat de vârsta şi de gusturile ei decât unul atât de 
bătrân încât să-i poată fi tată şi atât de sălbatic, ca s-o 
sperie. Mă mir, Jasper, că Mabel nu s-a gândit mai degrabă 
la tine decât la mine. 


— Să se gândească aşa, dintr-o toană, la mine, Călăuză: 
răspunse tânărul, străduindu-se să-şi stăpânească tremurul 
vocii, pentru ca să nu se trădeze. Dar ce calităţi am eu ca 
să-i plac lui Mabel Dunham? Toate lipsurile tale le am şi eu 
şi nu mă bucur de niciuna din calităţile superioare care-i fac 
pe generali să te respecte, cum se întâmplă cu tine. 

— Bine, bine, spune ce vrei, dar e numai o simplă 
întâmplare. Am călătorit şi am călăuzit prin pădure 
nenumărate femei; am petrecut cu ele mult timp în 
garnizoană, însă nu am simţit niciodată înclinaţie pentru 
vreuna, până când n-am văzut-o pe Mabel Dunham. E 
drept, sărmanul sergent m-a făcut să mă gândesc prima 
oară la fiica lui. Dar după ce am stat câteva zile în preajma 
ei, n-a mai fost nevoie de nimeni ca să mă gândesc la ea zi 
şi noapte. Sunt rezistent, Jasper, da, sunt foarte rezistent şi 
un om destul de hotărât. După cum ştii, dar când mă 
gândesc că aş putea s-o pierd pe Mabel Dunham, mi se 
pare că aş fi ca un brad lovit de trăsnet. 

— Să nu mai vorbim de asta, Călăuză - zise Jasper, 
strângând la rându-i mâna prietenului şi îndreptându-se din 
nou spre foc, deşi încet şi ca un om căruia puţin îi pasă 
unde se duce. Să nu mai vorbim, eşti demn de Mabel şi 
Mabel este demnă de tine... o iubeşti pe Mabel şi Mabel te 
iubeşte... tatăl său te-a ales să fi soţul ei şi nimeni n-are 
dreptul să se împotrivească. In ce-l priveşte pe intendent, 
dragostea lui prefăcută pentru Mabel este chiar mai rea 
decât trădarea faţă de rege. 

Intre timp, ajunseră atât de aproape de foc, încât trebuiră 
să schimbe subiectul convorbirii. Din fericire, Cap, care 
fusese până atunci în întăritură, la căpătâiul cumnatului său 
pe moarte şi nu ştia nimic din tot ce se petrecuse de la 
capitulare încoace, apăru acum, apropiindu-se de ei 
gânditor şi trist. Işi pierduse în foarte mare măsură acrul 
pedant care-l făcea să pară de obicei că dispreţuieşte tot 
ce-l înconjoară, acum având înfăţişarea unui om muncit de 
gânduri, dacă nu chiar a unui om umil. 

— Moartea aceasta, domnilor - zise el, când fu destul de 
aproape - e o întâmplare tristă, din orice parte ai privi-o. 


lată-l acum pe sergentul Dunham, fără îndoială un foarte 
bun soldat, trăgând de cablul vieţii sale, dar agăţându-se 
de el ca şi cum s-ar fi hotărât să nu-l lase să scape prin 
nara ancorei şi asta numai din pricină, după câte mi se 
pare, c-o iubeşte mult pe fiica sa. In ce mă priveşte, când 
un prieten este într-adevăr gata de a porni la drum lung, îi 
doresc totdeauna noroc şi călătorie plăcută. 

— Doar n-ai vrea să-l ucizi pe sergent înainte de a-i veni 
ceasul? zise Călăuză, mustrător. Viaţa este scumpă chiar şi 
pentru cei vârstnici şi am cunoscut unii oameni care păreau 
că ţin la ea cu atât mai mult, cu cât valoarea ei era mai 
mică. 

Lui Cap nici pe departe nu-i trecea prin gând să 
grăbească sfârşitul cumnatului său. Datoria de a alina 
chinurile unui om pe patul de moarte i se păruse foarte 
apăsătoare şi nu voia decât să-şi exprime dorinţa sinceră ca 
sergentul să scape de toate grijile şi suferinţele. 

Aşadar, puţin jignit de interpretarea dată cuvintelor sale, 
răspunse, în felul său muşcător, deşi se mustra că nu-şi 
exprimase limpede simţămintele. 

— Eşti prea vârstnic şi prea sensibil, Călăuză - răspunse 
el - ca să jigneşti un om când acesta îşi deapănă gândurile 
triste. Sergentul Dunham este cumnatul şi prietenul meu, 
adică un prieten intim în măsura în care un soldat poate fi 
prieten cu un marinar, şi-l respect şi-l cinstesc cum se 
cuvine. Mai mult, nu mă îndoiesc câtuşi de puţin că a trăit 
aşa cum trebuie şi, la urma urmei, nu-i un lucru prea rău să 
doreşti cuiva să amareze bine în cer. Doar chiar şi cel mai 
bun dintre noi este muritor, ceea ce nu poţi nega şi asta ar 
trebui să fie o lecţie pentru orgoliul nostru când suntem 
viguroşi şi frumoşi. Dar unde este intendentul, Călăuză? Ar 
fi cazul să vină să-şi ia adio de la sărmanul sergent, care nu 
face decât să ne-o ia cu puţin înainte. 

— Cuvintele dumitale cuprind mai mult adevăr decât 
crezi, meştere Cap, ceea ce nu prea e de mirare, fiindcă 
oamenii rostesc adesea adevăruri adânci fără să se 
gândească la ele şi în clipe cu totul nepotrivite. Dar ai fi 
putut să mergi mai departe şi să spui că „cei mai răi dintre 


noi sunt muritorii”, ceea ce e adevărat şi mult mai folositor, 
decât să ne amintim că şi „cei mai buni” trebuie să moară. 
În privinţa bunului rămas, pe care intendentul ar trebui să 
şi-l ia de la sergent, nu mai poate fi vorba, deoarece i-a 
luat-o înainte, fără să se ocupe prea mult nici de sine, nici 
de alţii. 

— Nu vorbeşti destul de clar, ca de obicei, Călăuză. Ştiu 
că în împrejurări de-astea trebuie să ne preocupe gânduri 
grave, dar nu văd folosul exprimării în parabole. 

— Chiar dacă vorbele mele nu sunt limpezi, ideea este pe 
scurt, meştere Cap, în timp ce sergentul se pregăteşte de o 
călătorie lungă, domol şi cu chibzuinţă, ca un om 
conştiincios şi cinstit ce este, intendentul i-a luat-o grăbit 
înainte şi cu toate că e vorba de o chestiune în care-mi vine 
greu sa-mi spun cuvântul, socot că vor călători pe căi 
diferite, aşa că nu se vor mai întâlni niciodată. 

— Vorbeşte mai clar, prietene - zise marinarul, uimit, 
uitându-se în jurul lui după Muir, a cărui absenţă începuse 
a-i trezi bănuieli. Nu-l văd pe intendent şi nu cred să fie 
omul care să fugă tocmai acum, când s-a dobândit victoria; 
desigur, dac-am fi pierdut lupta, cred că situaţia ar fi fost 
alta. 

— Tot ce-a mai rămas din el se găseşte sub mantaua aia 
- răspunse Călăuză, care povesti, după aceea, pe scurt cum 
murise locotenentul. Lovitura indianului Tuscarora se poate 
asemăna cu muşcătura veninoasă a unui şarpe cu clopoței, 
dar fără avertismentul dat de şarpe - continuă Călăuză. Am 
văzut multe lupte  înverşunate şi multe  răbufneli 
neaşteptate de furie sălbatică, dar niciodată n-am văzut 
duhul unui om părăsind trupul atât de neaşteptat sau într-o 
clipă mai critică pentru nădejdile unui muritor. Sufletul i s-a 
oprit pe buze o dată cu minciuna şi s-ar putea spune ca 
spiritul şi-a luat zborul în plină desfăşurare a răutăţii. 

Cap asculta cu gura căscată de uimire şi când Călăuză 
termină, marinarul tuşi de două trei ori ca să-şi vină-n fire. 

— Viaţa asta de aici, dintre apa dulce şi sălbăticie, e 
nesigură şi greu de îndurat, meştere Călăuză şi cu cât o voi 
părăsi mai devreme, cu atât mai bună va fi părerea pe care 


o am despre mine. Acum, fiindcă veni vorba despre el, 
trebuie să spun că omul ăsta a dat fuga să se ascundă în 
gaura dintre stânci de îndată ce duşmanul ne-a atacat şi cu 
un fel de instinct uimitor pentru un ofiţer; dar, fiind prea 
grăbit să-l urmez, n-am avut vreme să înregistrez toate 
amănuntele astea în jurnalul meu de bord! Ai spus, un 
trădător, gata să-şi vândă ţara şi mai ales unui francez 
sângeros, nu-i aşa? 

— Gata să-şi vândă tot... ţară, suflet, trup, pe Mabel şi 
toate scalpurile noastre şi te rog să crezi, fără să-i pese 
cine e cumpărătorul. De data asta, compatrioţii căpitanului 
Inimă-de-Cremene, aici de faţă, l-au plătit. 

— Da, da, ei sunt întotdeauna gata să cumpere când nu 
pot învinge şi gata s-o şteargă în galop când nu pot face 
niciuna, nici alta. 

Sanglier îşi scoase chipiul, cu o gravitate ironică, 
răspunzând la acest compliment cu o expresie politicoasă 
de dispreţ, care nu fu înţeleasă de bătrânul marinar. Însă 
Călăuză avea o curtoazie înnăscută şi un prea adânc simţ 
de dreptate, ca să nu răspundă la atac. 

— Bine, bine - interveni el - după părerea mea, până la 
urmă nu e o prea mare diferenţă între un englez şi un 
francez. Recunosc că vorbesc limbi diferite şi au regi 
diferiţi, dar şi unul şi altul sunt oameni şi au simţăminte 
omeneşti când este cazul. Dacă un francez e uneori 
necuviincios, asta se întâmplă şi cu un englez, iar în 
privinţa fugii în galop, de ce nu s-ar folosi un om din când în 
când de ea, ca un cal, din orice ţară ar fi? 

Căpitanul Inimă-de-Cremene, cum îi spunea Călăuză, 
salută din nou, acum însă cu un zâmbet prietenos, lipsit de 
ironie, fiindcă, independent de felul de a se exprima al 
acestuia, el simţea că era bine intenţionat. Fiind însă prea 
filosof ca să se sinchisească de ceea ce gândeşte sau spune 
un om ca marinarul Cap, îşi termină dejunul fără a se abate 
câtuşi de puţin de la această ocupaţie importanţă. 

— Eu am venit aici în primul rând pentru intendent - 
continuă Cap, după ce-şi întoarse ochii de la pantomima 
căpitanului francez. Sergentul se apropie de capătul vieţii şi 


m-am gândit că poate o avea să-i spună ceva celui care 
urma să-i ia locul la comandă, înainte de a se despărţi 
pentru totdeauna de lumea aceasta. Dar acum se pare că e 
prea târziu, după cum spui, Călăuză, fiindcă locotenentul i-a 
luat-o într-adevăr înainte. _ 

— Fără îndoială că i-a luat-o, dar într-alt fel. In ceea ce 
priveşte succesiunea, presupun că tot ce-a mai rămas din 
detaşamentul regimentului 55, adică cei câţiva oameni 
foarte obosiţi, ca să nu zic înspăimântați, pot să intre sub 
comanda caporalului. Dar dac-o fi nevoie să se mai 
întreprindă ceva, cred că până la urmă eu o să fiu 
însărcinat cu asta. Presupun, totuşi, că nu ne mai rămâne 
decât să ne îngropăm morții, să dăm foc fortăreței şi 
colibelor, fiindcă sunt amplasate pe teritoriul duşmanului şi 
nu trebuie să le lăsăm la dispoziţia lui. Ca noi s-o folosim 
mai departe, nici nu mai poate fi vorba, fiindcă acum, când 
francezii cunosc poziţia insulei, ar însemna să ne lăsăm 
prinşi într-o capcană de lup. Eu şi Marele-Şarpe ne vom 
ocupa de toate astea, fiindcă ne pricepem tot atât de bine 
la retragere ca şi la înaintare. 

— Totul e în cea mai deplină ordine, prietene. Acum să 
ne gândim la sărmanul meu frate. Cu toate că e soldat, 
cred că nu-l putem lăsa să plece fără un cuvânt de 
mângâiere şi o vorbă de rămas bun. Intâmplarea asta a fost 
tare nefericită din toate punctele de vedere, deşi presupun 
că trebuia să ne aşteptăm la ea, dacă ţinem seama de 
starea timpului şi de modul de navigaţie. Se cuvine să ne 
străduim să-l ajutăm pe omul ăsta demn să demareze, fără 
să-şi întindă prea mult cablurile. Moartea, la urma urmei, nu 
e decât o circumstanţă, meştere Călăuză şi una cu un 
caracter foarte general, fiindcă mai devreme ori mai târziu 
trebuie să i ne supunem toţi. 

— Foarte adevărat, foarte, adevărat, din care cauză mi se 
pare că e înţelept să fim totdeauna pregătiţi. M-am gândit 
adesea, Apă-Sărată, că mai fericit decât toţi este cel care 
lasă în clipa despărțirii cât mai puţine lucruri în urma sa. 
lată-mă pe mine, un vânător rătăcitor, un cercetaş, o 
călăuză, care nu am niciun petic de pământ al meu, totuşi 


posed şi mă bucur de o întindere mai mare decât a 
puternicului senior din Albany. Cu cerul deasupra capului, 
ca să-mi amintesc de ultima mea vânătoare şi cu frunzele 
uscate sub picioare, păşesc pe pământ tot atât de uşor, de 
parc-aş fi proprietarul şi stăpânul lui; ce şi-ar putea oare 
dori inima mai mult? Nu pot să spun că nu iubesc nimic din 
tot ce se află pe pământ, fiindcă se găsesc câteva lucruri 
care-mi sunt destul de dragi, fără să vorbim de Mabel 
Dunham, pe care nu le pot lua cu mine. În fortul Oswego, 
am câţiva câini, pe care-i preţuiesc mult, dar sunt atât de 
zgomotoşi pe vreme de război, încât trebuie să mă despart 
de ei în timpul acesta. Apoi mă gândesc că mi-ar fi greu să 
mă despart de Ucigătoarea-de-cerbi, cu toate că nu văd 
niciun motiv să nu fim înmormântați împreună, fiindcă 
avem aproape aceeaşi înălţime: şase picioare, numai cu o 
diferenţă de un fir de păr; dar în afară de aceste lucruri şi o 
pipă dăruită de Marele-Şarpe şi câteva amintiri de la 
călători, pe care le pot pune toate într-un sac ce va fi 
aşezat sub capul meu când voi primi ordinul de plecare, nu 
mai am nimic şi pot fi gata într-un minut. Şi dă-mi voie să-ţi 
spun, meştere Cap, că asta e ceea ce şi eu numesc o 
circumstanţă. 

— Tot aşa gândesc şi eu - zise marinarul şi amândoi se 
îndreptară spre fortăreață, preocupaţi prea mult de aceste 
idei morale, ca să-şi mai amintească în momentul acela de 
trista misiune ce o aveau de îndeplinit. Acesta este şi felul 
meu de a gândi şi simţi. De câte ori, în clipa unui naufragiu 
inevitabil, nu m-am simţit uşurat că nu eram proprietarul 
navei. Dacă se duce la fund, socoteam, mă înec şi eu, dar 
corabia nu e proprietatea mea, ceea ce e o mare uşurare. 
Am descoperit în timpul călătoriilor mele de la un capăt la 
altul al pământului, de la capul Horn la capul Nord, ca să nu 
mai vorbim de excursia pe băltoaca asta de apă dulce, că 
dacă un om are câţiva dolari, şi-i pune într-o ladă, este 
sigur că şi-a închis inima în lada aceea; eu port în centura 
petrecută în jurul corpului tot ce am, pentru ca să las, după 
cum spun, lucrurile de cea mai mare importanţă la locul lor 
potrivit. Să mă ia dracu', meştere Călăuză, dacă eu cred că 


un om fără inimă preţuieşte mai mult decât un peşte cu 
băşica de aer găurită. 

— Eu nu ştiu cum vine asta, meştere Cap, însă un om 
fără conştiinţă este o sărmană creatură, crede-mă şi oricine 
va avea de-a face cu un Mingo se va convinge de asta. Eu 
nu mă prea sinchisesc de dolari şi de jumătăţile de coroane, 
moneda preferată din această parte a lumii. Dar înţeleg 
foarte uşor ce se-ntâmplă, deoarece am cunoscut fel de fel 
de oameni; dacă un semen de-al nostru are o ladă plină cu 
bani sau cu cine ştie ce altceva, poţi spune fără teama de 
greşeală, că şi-a închis şi inima acolo. O dată, în ultima 
perioadă de pace, am vânat timp de două veri şi am adunat 
atâtea blănuri de credeam că pierduserăm tot ce era bun în 
mine, ca să facă loc lăcomiei! Căsătorindu-mă cu Mabel, 
numai de un lucru mă tem. Să nu cumva, de dragul de a-i 
face o viaţă mai uşoară, să sfârşesc prin a iubi prea mult 
lucrurile astea. 

— Eşti un filosof, e clar, Călăuză şi cred că eşti şi un bun 
creştin. 

— Dacă cineva ar tăgădui acest din urmă lucru, m-aş 
supăra pe el, meştere Cap. Nu m-au creştinat misionarii 
moravieni ca pe atât de mulţi indieni Delawar, asta-i 
adevărat, dar ţin la creştinism şi la firea omului alb. După 
părerea mea, a nu fi creştin e tot atât de puţin onorabil 
pentru un alb, precum ar fi pentru o piele roşie să nu 
creadă în veşnicele şi fericitele plaiuri ale vânătoarei. Este 
drept că, ţinând seama de tradiţiile deosebite şi de anumite 
diferenţe în părerile legate de ceea ce se petrece cu 
spiritele după moarte, eu susţin că un bun indian Delawar 
este şi un bun creştin, chiar dacă n-a văzut niciodată un 
călugăr moravian şi că un bun creştin este şi un indian 
Delawar, în măsura în care i-o îngăduie firea sa. Eu şi 
Marele-Şarpe aici de faţă am vorbit adesea despre asta, 
fiindcă el are o mare înclinare pentru religia creştină. 

— Are pe dracu'! îl întrerupse Cap. N-o vrea cumva să 
intre în biserică cu toate scalpurile la centură? 

— Ai grijă, prietene Cap, să nu-ți faci o idee greşită. Toate 
acestea sunt doar lucruri de suprafaţă şi totul depinde de 


educaţie şi de darurile naturale. Uită-te în jur, la tot ce se 
petrece pe lume şi spune-mi de ce vezi ici un războinic cu 
piele roşie, colo unul cu pielea neagră şi într-alt loc armate 
de oameni albi? Toate astea şi alte multe lucruri de acelaşi 
fel pe care le-aş putea arăta au fost hotărâte cu un anumit 
scop şi nu noi suntem cei care au dreptul să întoarcă 
spatele faptelor, negând adevărul. Nu, nu, fiecare rasă are 
legile, firea şi tradiţiile sale şi niciuna nu trebuie să fie 
condamnată din cauză că n-o înţelege. 

— Cred că ai citit mult, Călăuză, ca să fi ajuns la idei atât 
de limpezi - răspunse Cap, destul de uimit de concepţia 
uşor de priceput a însoţitorului său. Toate astea sunt astăzi 
pentru mine clare ca lumina zilei, deşi mărturisesc că până 
acum nu aveam aceste păreri. De care grup de creştini ţii, 
prietene? 

— Nu te înţeleg. 

— Din ce sectă faci parte? Cărei biserici aparţii? 

— Uită-te în jurul dumitale şi judecă. Acum sunt în 
biserică... mănânc, beau şi dorm în ea. Pământul este 
templul Domnului şi eu aştept cu umilinţă să-l servesc fără 
şovăire, la orice oră şi în orice zi. Nu, nu, nu-mi voi renega 
sângele şi culoarea pielii, dar m-am născut creştin şi voi 
muri în credinţa asta. Misionarii moravieni au încercat să 
mă câştige; m-a încercat şi unul din capelanii regelui, cu 
toate că nu era prea pregătit în astfel de probleme; şi un 
misionar de la Roma mi-a vorbit îndelung, în vreme ce-l 
călăuzeam prin pădure în ultima perioadă de pace. Dar le- 
am răspuns tuturor la fel: „Sunt creştin şi n-am nevoie să 
fiu nici moravian, nici anglican, nici papistaş. Nu, nu, nu-mi 
voi renega originea, nici sângele”. 

— Cred că dacă i-ai spune dumneata un cuvânt 
sergentului, care se află pe pragul morţii, l-ar uşura, 
meştere Călăuză. In afară de sărmana Mabel, nu mai are pe 
nimeni lângă el şi după cum ştii, fiica lui e la urma urmei 
numai o copilă. 

— Mabel e plăpândă, meştere Cap, însă nu ştiu dacă în 
astfel de împrejurări nu e mai rezistentă decât cei mai mulţi 
bărbaţi. Dar sergentul Dunham este prietenul meu şi 


cumnatul dumitale, aşa că acum, când nu mai trebuie s-ă 
luptăm pentru drepturile noastre, se cade să mergem 
împreună la el şi să-l veghem până când părăseşte această 
lume. Oprindu-se şi apucându-l pe celălalt de un nasture al 
hainei, Călăuză, care simţea nevoia să vorbească mai ales 
despre ceea ce ştia din experienţă, continuă: am vegheat 
de multe ori oameni pe moarte, meştere Cap şi am fost 
martorul ultimei lor suflări şi al ultimului lor suspin, fiindcă 
de îndată ce frământarea şi zgomotul bătăliei se sfârşesc, e 
bine să ne îngrijim de cei nefericiţi şi e bine să vedem cât 
de felurite sunt simţămintele omeneşti în astfel de 
momente solemne. Unii părăsesc această lume tot atât de 
proşti şi neştiutori, de parcă Dumnezeu nu le-ar fi dat 
niciodată puterea de a judeca şi o viaţă despre care trebuie 
să dea socoteală, în timp ce alţii ne părăsesc, bucurându-se 
de parcă ar lăsa poveri grele în urma lor. Eu cred că în 
astfel de clipe mintea vede limpede, prietene şi în capul 
omului se îmbulzeşte amintirea a tot ceea ce a făcut. 

— Nici vorbă că aşa este, Călăuză. Şi eu am fost martor 
la astfel de scene şi nădăjduiesc că m-au făcut mai bun. Imi 
amintesc că o dată, când am crezut că mi-a sunat ceasul, 
am răsfoit jurnalul de bord cu o iuţeală de care nu mă 
crezuserăm în stare până în momentul acela. N-am fost un 
prea mare păcătos, prietene Călăuză, adică n-am păcătuit 
niciodată pe scară mare, deşi mărturisesc că dacă ar fi 
după adevăr, aş putea fi învinuit de o groază de lucruri 
mici, tot atât de bine ca oricare om. Dar nu m-am făcut 
vinovat de piraterie, înaltă trădare, incendiu sau de alte 
asemenea lucruri. În ceea ce priveşte contrabanda şi altele 
de felul ăsta, ca marinar presupun că toate îndeletnicirile 
au părţile lor slabe. Dă-mi voie să spun că poate nici 
ocupaţia dumitale nu este cu totul fără pată, deşi pare 
onorabilă şi folositoare. 

— Mulţi ghizi şi cercetaşi sunt pur şi simplu nişte ticăloşi, 
lăsându-se plătiţi, ca şi intendentul, de ambele părţi. Eu 
nădăjduiesc să nu fiu niciodată asemenea lor, deşi orice 
ocupaţie te duce în ispită. In viaţa mea am fost pus la 
încercare de trei ori şi o dată am şovăit puţin; dar 


nădăjduiesc că n-a fost vorba de ceva care să tulbure 
conştiinţa unui om în ultimele sale clipe. Prima încercare a 
fost atunci când am găsit în pădure o legătură de piei 
despre care ştiam că sunt ale unui francez care vâna fără 
niciun drept în partea aceasta a frontierei. Erau douăzeci şi 
şase de piei de castor, frumoase de puteau înveseli orice 
ochi omenesc! Ispita era mare, fiindcă ştiam că-i legea cu 
mine, cu toate că eram în timp de pace. Dar apoi mi-am 
adus aminte că legile astea n-au fost scrise pentru noi, 
vânătorii şi m-am gândit că sărmanul om, bizuindu-se pe 
vânzarea acestor piei, poate-şi făcuse cine ştie ce visuri 
pentru iarna următoare şi le-am lăsat acolo unde se aflau. 
Cei mai mulţi oameni mi-au spus că am făcut rău, dar 
somnul bun de care m-am bucurat în noaptea aceea m-a 
convins că am făcut bine. A doua încercare s-a petrecut 
atunci când am găsit o flintă, fără îndoială unică în această 
parte a lumii, pe care te puteai bizui tot atât de mult ca şi 
pe Ucigătoarea-de-cerbi şi mi-am dat seama că luând-o sau 
chiar ascunzând-o, aş putea să devin cel mai bun trăgător 
din această parte a lumii. Pe atunci eram tânăr şi, desigur, 
mai puţin iscusit decât mai târziu şi tinereţea e plină de 
ambiţie şi imbold. Însă, Domnul fie lăudat, m-am stăpânit 
şi, prietene Cap, l-am învins pe rivalul meu la cel mai 
frumos concurs de tir pe care l-a văzut vreodată o 
garnizoană... el cu flinta lui şi eu cu Ucigătoarea-de-cerbi şi 
asta chiar în faţa generalului. Aici, Călăuză se opri, ca să 
râdă în felul său obişnuit şi bucuria triumfului îi strălucea în 
ochi şi pe obrajii arşi de soare. Ei bine, următoarea luptă cu 
diavolul a fost cea mai grea dintre toate şi s-a petrecut 
atunci când am dat pe neaşteptate peste un grup de şase 
indieni Mingo adormiţi în pădure, cu flintele şi tomahawk- 
urile stivuite în aşa fel, încât puteam să pun mâna pe ele 
fără să-l trezesc pe niciunul din aceşti ticăloşi. Ce noroc ar fi 
fost pentru Marele-Şarpe, care i-ar fi ucis unul după altul cu 
cuțitul şi şi-ar fi atârnat cele şase scalpuri la centură într-un 
timp mai scurt decât cel care-mi trebuie mie ca să 
povestesc această întâmplare! Oh, Chingachgook este un 
războinic viteaz, tot atât de cinstit pe cât de curajos şi tot 


atât de bun pe cât de cinstit! 

— Şi ce-ai făcut, meştere Călăuză? întrebă Cap, curios să 
afle sfârşitul. Mi se pare că a fost o întâmplare, ori foarte 
norocoasă, ori foarte nefericită. 

— A fost şi norocoasă şi nenorocoasă, dacă poţi pricepe 
aşa ceva. A fost nenorocoasă, fiindcă s-a dovedit a fi o 
încercare grea, dar a fost norocoasă dacă ţinem seama de 
ceea ce s-a petrecut mai departe. Nu m-am atins de un 
singur fir de păr din capul lor, fiindcă unui om alb nu-i place 
să ia scalpuri şi nici flintele lor nu le-am luat. N-am avut 
încredere în mine însumi, ştiind că nu-i privesc pe indienii 
Mingo cu ochi buni. 

— În privinţa scalpurilor, cred că ai avut dreptate, 
preţiosul meu prieten, dar în ce priveşte armele şi 
proviziile, ar fi fost declarate drept captură legală de toate 
tribunalele creştinătăţii. 

— Tot ce se poate... tot ce se poate. Dar atunci nu m-aş fi 
putut atinge de indienii Mingo, ţinând seamă de faptul că 
un om alb nu atacă niciodată un inamic dezarmat şi nici pe 
unul care doarme. Nu, nu, eu am făcut ceea ce se potrivea 
mai bine cu firea mea. Cu rasa şi religia mea. Am aşteptat 
să se trezească şi să pornească iar pe poteci de război. l- 
am atras în ambuscade, când într-o parte, când într-alta, i- 
am „pipărat” pe ticăloşii ăştia destul de bine - Călăuză 
întrebuința uneori cuvinte care-i plăceau, împrumutate de 
la tovarăşii săi, folosindu-le cam la întâmplare - aşa că 
numai unul singur - continuă el - din cei şase a putut să se 
întoarcă în satul său şi să intre în wigwam şchiopătând. Din 
fericire, Marele-Şarpe se oprise numai ca să vâneze ceva şi, 
mergând pe urmele mele, când a ajuns unde trebuie, a 
atârnat cele cinci scalpuri ale mişeilor la locul cuvenit; după 
cum vezi, făcând ceea ce era drept, nu s-a pierdut nimic, 
nici pentru onoare, nici pentru profit. 

Cap mormăi un fel de încuviinţare, dar trebuie să 
recunoaştem că deosebirile de concepţie din morala 
tovarăşului său nu i se păruseră prea limpezi. Vorbind, cei 
doi se îndreptau spre fortăreață şi se opriră din nou, de 
parcă un subiect mai interesant decât de obicei îi oprise pe 


loc. Se aflau atât de aproape de clădire, încât niciunul 
dintre ei nu se mai gândi să continue convorbirea, fiecare 
pregătindu-se pentru cea din urmă întrevedere cu sergentul 
Dunham. 


CAPITOLUL XXVIII 


Pământ golaş pe care l-a pustiit urgia, 
Oglindă-n care-mi văd azi visele ucise. 
Cândva, primăvăratic, tu înfloreai câmpia 

Şi grabnic aduceai şi vara cu narcise. 

Dar iată c-a venit şi iarna cea câinească, 

lar mantia ce-o porţi te-ascunde ca o mască. 


Spencer 


Deşi soldatul pe câmpul de bătaie poate privi primejdia şi 
chiar moartea cu nepăsare, după ce acest moment a trecut 
şi ultimul său ceas sună în împrejurări mai paşnice, îl 
însoţeşte de obicei cortegiul obişnuit al gândurilor grave 
sau al regretelor faţă de trecut, precum şi al temerilor şi 
îndoielilor în legătură cu viitorul. Mulţi oameni au murit cu 
un cuvânt eroic pe buze, în vreme ce îndoiala şi îngrijorarea 
le sfâşiau inima; fiindcă oricât de felurită ar fi credinţa 
noastră religioasă, fie că se întemeiază pe preceptele lui 
Cristos, pe dogmele lui Mahomed sau pe alte alegorii 
ingenioase ale Orientului - există o convingere comună 
tuturor oamenilor: că moartea nu este decât pragul dintre 
această lume şi o existenţă mai înaltă. Sergentul Dunham 
era un om curajos, dar pleca într-o lume unde nu avea 
nevoie de curaj. Şi pe măsură ce simţea că viaţa îl 
părăseşte, gândurile şi simţămintele sale se îndreptau, 
treptat, spre un făgaş natural. Dacă este adevărat că 
moartea înseamnă marea nivelare, nu este cu nimic mai 
puţin adevărat că ea reduce la aceleaşi puncte de vedere 
toate deşertăciunile vieţii. 

Călăuză, deşi un om cu purtări şi păreri destul de ciudate, 
era întotdeauna chibzuit şi gata să privească lucrurile din 
jurul său prin prisma filosofiei şi cu multă seriozitate. 
Aşadar, lui scena din fort nu-i trezea senzaţii noi; dar nu 
acelaşi lucru se petrecea cu Cap. incult, încăpățânat, 


pedant şi lăudăros, bătrânul marinar era prea puţin obişnuit 
să privească moartea cu gravitatea impusă de importanţa 
ei; şi, independent de ceea ce se petrecuse şi de marea lui 
afecţiune pentru cumnatul său, intră acum în camera 
muribundului cu o dură nepăsare, rod al unei lungi şederi 
într-o şcoală unde se învaţă multe lecţii despre adevărurile 
cele mai sublime, dar care, în general, se irosesc în faţa 
unor elevi puţin dispuşi să profite de ele. 

Prima dovadă dată de Cap de la început, că nu se putea 
integra, la fel cu cei din jurul său, în solemnitatea 
momentului, fu că începu să povestească evenimentele 
care pricinuiseră moartea lui Muir şi a lui Vârf-de-Săgeată. 

Amândoi au ridicat ancora într-o clipită, frate Dunham - 
zise el, terminând - şi ai mângâierea că alţii au pornit 
înaintea ta în această mare călătorie, oameni pe care nu 
aveai motive prea deosebite să-i iubeşti, fapt care mie, 
dacă aş fi în locul tău, mi-ar da o mare satisfacţie. Mama 
mi-a spus întotdeauna, meştere Călăuză, că nu trebuie să 
înduioşezi sufletul oamenilor pe moarte, ci să-i întăreşti, 
folosind orice mijloc şi această ştire îi va aduce sărmanului 
nostru camarad o mare uşurare, dacă are pentru sălbatici 
aceleaşi simţăminte ca mine. 

La auzul acestor cuvinte, Roua-de-lunie se ridică şi se 
furişă afară, pe nesimţite. Dunham ascultă, cu ochii în gol, 
fiindcă legăturile care-l mai uneau cu viaţa slăbiseră atât de 
mult, încât uitase cu totul de Vârf-de-Săgeată şi nu se mai 
sinchisea de Muir. Dar se interesă cu voce slabă de Eau- 
douce. Tânărul, înştiinţat imediat, apăru fără întârziere. 
Sergentul îl privi cu blândeţe şi în ochii lui se citea regretul 
pentru bănuielile nedrepte pe care le avusese împotriva lui. 
In fort se găseau atunci Călăuză, Cap, Mabel, Jasper şi 
sergentul pe moarte. Cu excepţia tinerei fete, toţi stăteau 
în jurul patului sergentului, aşteptând să-şi dea duhul. 
Mabel, îngenuncheată la căpătâiul lui, ba îi mângâia fruntea 
acoperită de sudoare, ba umezea burele arse ale tatălui ei. 

— Vom ajunge şi noi curând în situaţia ta, sergent - zise 
Călăuză, care nu se putea spune că era înfricoşat de 
această scenă, deoarece văzuse apropierea şi victoria 


morţii prea de multe ori ca să se mai tulbure, dar simţea ce 
diferenţă mare este s-o vezi în toiul luptei înflăcărate sau în 
liniştea căminului. Fără îndoială că ne vom întâlni cândva. E 
drept că a plecat şi Vârf-de-Săgeată, însă el n-a urmat calea 
unui indian cinstit; pe el nu-l vei mai vedea, fiindcă drumul 
lui nu poate fi cel al dreptăţii. Dreapta judecată nu-ți 
îngăduie să crezi că va merge pe acelaşi drum, ceea ce 
gândesc şi despre locotenentul Muir. Dumneata ţi-ai făcut 
datoria în viaţă şi omul care a făcut asta poate pleca în 
lunga călătorie cu inima împăcată şi cu pasul uşor. 

— Şi eu nădăjduiesc asta, prietene... m-am străduit să-mi 
fac datoria. 

— Da, da - interveni Cap - intenţia e luptă câştigată pe 
jumătate şi cu toate că ai fi făcut mai bine să rămâi în larg 
şi să trimiţi o barcă pentru a vedea ce se petrece pe uscat, 
fapt care ar fi dat o altă întorsătură acestei întâmplări, nu e 
nicio îndoială că ai vrut să faci totul cât mai bine şi cred că, 
după câte am văzut pe această lume şi am citit despre 
viaţa viitoare, lucrurile se petrec pretutindeni la fel. 

— Da, e adevărat, am urmărit întotdeauna să fac totul 
cât mai bine. 

— Tată! Scumpul meu tată! 

— Pe Mabel a sfărâmat-o această încercare, meştere 
Călăuză şi nu are putere nici să spună, nici să facă ceva, ca 
să-l mângâie pe tatăl ei în situaţia grea în care se află, aşa 
că rămâne să ne străduim noi să-l ajutăm să treacă prin 
această încercare. 

— Ai spus ceva, Mabel? întrebă Dunham, întorcându-şi 
numai privirea spre fiica sa, fiind prea slăbit să-şi mai poată 
întoarce capul. 

— Da, tată, nu te mai bizui pe nimic din ceea ce ai făcut 
tu ca să fi mântuit; încrede-te cu totul în mijlocirea 
binecuvântată a Fiului lui Dumnezeu. 

— Capelanul mi-a spus ceva asemănător, frate... poate 
că scumpa mea copilă are dreptate. 

— Da, da, asta e, nici vorbă, adevăratul leac. Dumnezeu 
e judecătorul nostru şi el are jurnalul de bord al tuturor 
acţiunilor noastre; el ni le va dezvălui pe toate în ziua de 


apoi şi ne va spune care din faptele noastre sunt bune sau 
rele. Cred că Mabel are dreptate, aşa că n-ai de ce să fi 
îngrijorat, fiindcă nu încape nicio îndoială că înregistrarea a 
fost bine făcută. 

— Unchiule! Prea scumpul meu tată! Astea sunt iluzii 
deşarte! Oh, puneţi-vă toată încrederea în mijlocirea 
Mântuitorului nostru! Nu v-aţi dat seama adesea de propria 
voastră neputinţă de a vă satisface chiar şi cele mai 
mărunte dorinţe? Cum puteţi crede că aţi fi în stare ca 
numai prin propriile voastre forţe să transformați un om 
păcătos şi firav într-o fiinţă demnă de a se înfăţişa dinaintea 
Celui  Neîntinat? Numai o singură nădejde rămâne: 
mijlocirea Domnului nostru lisus Cristos! 

— Tot aşa vorbeau şi călugării moravieni - îi spuse 
Călăuză lui Cap, în şoaptă. Mabel are dreptate. 

— Destulă dreptate în ceea ce priveşte fondul, prietene 
Călăuză, dar greşeşte în privinţa formei. Mă tem ca fata să 
nu-l lase pe sergent în derivă, tocmai când noi l-am călăuzit 
în cea mai bună parte a apei şi cea mai sigură parte a 
canalului. 

— Las-o pe Mabel să facă ce vrea... las-o, ea ştie mai 
multe decât noi toţi şi nu poate săvârşi niciun rău. 

— Am mai auzit asta şi înainte de tine - răspunse 
Dunham, cu greu. Ah, Mabel, ce ciudat e că un tată găseşte 
mângâiere la copilul său într-o clipă ca aceasta! 

— Ai încredere în Dumnezeu, tată... bizuie-te pe Fiul lui 
sfânt şi milostiv. Roagă-te, scumpul, prea scumpul meu 
tată, roagă-te să-ţi dea Atotputernicul său ajutor! 

— Nu prea sunt obişnuit să mă rog... frate, Călăuză, 
Jasper, îmi puteţi spune cuvintele? 

Cap abia ştia ceea ce înseamnă cuvântul „rugăciune”, 
aşa că nu avu ce să spună. Călăuză se ruga deseori, în 
fiecare zi, dacă nu chiar şi în fiecare oră, dar o făcea în 
sinea sa. În simplitatea gândurilor sale, fără să aibă nevoie 
de cuvinte. Prin urmare, el era în această situaţie grea tot 
atât de nefolositor ca şi marinarul şi nu avu ce să spună. In 
privinţa lui Jasper Eau-douce, cu toate că ar fi fost gata să 
mişte un munte din loc pentru a o uşura pe Mabel, ceea cei 


se cerea era peste puterile sale şi se retrase cu 
simţământul de ruşine pe care îl au tinerii viguroşi când 
sunt chemaţi să îndeplinească un act care-i sileşte să-şi 
recunoască în mod tacit slăbiciunea şi dependenţa lor de o 
putere superioară. 

— Tată - zise Mabel, ştergându-şi ochii şi străduindu-se 
să-şi stăpânească emoția care o făcea să pălească şi să 
tremure - mă voi ruga împreună cu tine... pentru tine... 
pentru mine... şi pentru noi toţi. Chiar şi glasul cel mai slab 
şi mai umil este ascultat. 

În acest act de pietate filială era ceva sublim şi mişcător. 
Liniştea şi seriozitatea cu care tânăra fată se pregătea să-şi 
îndeplinească pioasa îndatorire, neţărmuritul devotament 
care o făcuse să-şi piardă timiditatea şi rezerva ei de 
femeie pentru a-l susţine pe tatăl său în aceste clipe 
solemne, înălţarea sufletească cu care-şi îndrepta toată 
energia spre țelul solemn ce şi-l propunea cu devotamentul 
şi superioritatea femeii faţă de lucrurile mărunte, când 
afecțiunea o cere şi resemnarea sfântă cu care-şi stăpânea 
durerea o făceau să fie în momentele acelea admirată şi 
venerată de cei din jurul său. 

Mabel se bucurase de o educaţie şi religioasă şi 
raţionalistă, lipsită în măsură egală de exagerare şi 
îngâmfare. Credinţa ei în Dumnezeu era plină de însufleţire 
şi speranţă, fiind străbătută de modestia şi supunerea cea 
mai mare. Ea fusese obişnuită încă din copilărie să se 
roage, potrivit cu preceptul divin al lui Cristos, care predica 
discipolilor săi să se abţină de la repetări deşarte şi lăsând 
în urma lui o rugăciune inegalabilă prin sublimul şi precizia 
sa, prin care condamnă în mod clar tendinţa omului de a-şi 
oferi gândurile dezlânate şi întâmplătoare drept sacrificiul 
cel mai satisfăcător. Secta în învăţătura căreia fusese 
educată crease unele din cele mai frumoase rugăciuni, ca 
expresie a credinţei şi a dorinţei. Obişnuită cu acest fel de 
rugăciune publică şi chiar privată, inima eroinei noastre se 
îndreptase în chip firesc către gândurile cele mai înalte; 
studiul îi perfecţionase gustul şi vorbele ei erau pline de 
rafinament şi eleganţă. Intr-un cuvânt, Mabel era în această 


privinţă un exemplu al uşurinţei cu care pot ajunge la idei 
clare, la precizia expresiei şi la buna cuviinţă a manierelor 
şi a limbajului chiar şi aceia despre care s-ar putea 
presupune că nu sunt receptivi la asemenea influenţe. 
Când îngenunche la căpătâiul tatălui său. Atitudinea ei 
respectuoasă şi aerul recules îi pregătiră pe cei de faţă 
pentru ceea ce urma şi când îşi exprimă sentimentele de 
iubire prin cuvinte, iar memoria veni în ajutorul lor, 
rugăciunile şi laudele rostite de buzele ei puteau fi demne 
de orice cor de îngeri. Vorbele ei lipsite de umilinţa şi felul 
de a se exprima purtau pecetea demnităţii simple a 
liturghiei, cu care ea fusese obişnuită şi aveau, probabil, o 
valoare mai mare pentru cei cărora le erau adresate decât 
orice altceva le-ar fi putut oferi inteligenţa umană. Ele 
făcură o adâncă impresie asupra ascultătorilor, fiindcă 
trebuie să spunem că, în ciuda efectelor vătămătoare ale 
unei lungi obişnuinţe a prostului gust, sublimul şi 
frumuseţea adevărată sunt atât de strâns legate de natură, 
încât găsesc de obicei un ecou în orice inima. 

Când eroina noastră ajunse să vorbească despre tatăl ei, 
fu şi mai convingătoare, fiindcă zelul şi naturaleţea sa 
crescură, îşi păstră frumuseţea limbajului, însă acum era 
stăpânită şi de forţa naturală a iubirii şi cuvintele ei 
înflăcărate de zelul său sfânt se apropiau de grandoarea 
adevăratei elocvenţe. Am fi putut aminti aici unele din 
expresiile sale, dacă nu ni s-ar fi părut nepotrivit să 
supunem termeni atât de sacri unor analize şi repetiţii prea 
familiare. 

Scena aceasta solemnă, ieşită din comun, avu un efect 
diferit asupra persoanelor de faţă. Dunham era absorbit de 
rugăciune şi se bucura de uşurarea celui care, găsindu-se 
pe marginea unei prăpăstii se clatină sub o povară grea, 
când simte pe neaşteptate că povara îşi pierde din greutate 
şi o vede trecând pe umerii altuia mult mai capabil să o 
poarte. Cap era uimit, uluit, cu toate că impresiile lui nu 
aveau o prea mare adâncime şi trăinicie. Se mira oarecum 
de propriile-i simţăminte şi se îndoia că erau destul de 
bărbăteşti şi de eroice cum s-ar fi cuvenit, dar era prea 


sensibil la adevăr, la umilinţă şi la supunerea faţă de 
religie, pentru a se mai gândi să intervină cu vreun 
argument nepotrivit. Jasper, în genunchi, în faţa lui Mabel, îi 
urmărea cuvintele cu obrazul în mâini, cu dorinţa sinceră 
de a însoţi rugăciunile ei cu ale lui, deşi ne întrebăm dacă 
nu cumva gândurile sale nu erau mai preocupate de vocea 
dulce a fetei care se ruga, decât de obiectul rugăciunii ei. 

Efectul asupra lui Călăuză era izbitor şi vizibil - vizibil 
fiindcă omul stătea în picioare, în partea cealaltă, în faţa lui 
Mabel şi pe faţă i se vedea, ca de obicei, frământarea 
lăuntrică. Sprijinindu-se în flinta lui, degetele sale nervoase 
îi strângeau din când în când, ca într-un cleşte, ţeava, cuo 
forţă care părea că o va îndoi; de două sau de trei ori, când 
cuvintele fetei se identificau cu gândurile sale, ridică 
privirea în sus, parcă aşteptându-se să descopere fiinţa 
temută căreia i se adresau cuvintele. Apoi simţămintele lui 
se întorceau din nou spre gingaşa femeie care părea că-şi 
pune tot sufletul în rugăciunea înflăcărată dar blândă, 
pentru tatăl ei muribund, fiindcă obrajii acesteia nu mai 
erau palizi, ci îmbujoraţi de un entuziasm sacru, ochii ei 
albaştri şi întreaga sa înfăţişare dându-i aspectul unui 
tablou de Guido“. În clipele acelea obrazul cinstit al lui 
Călăuză era luminat de simţămintele lui adânci şi curate, iar 
privirea cu care o învăluia pe eroina noastră se asemăna cu 
aceea a celui mai iubitor dintre părinţi. 

Când Mabel termină rugăciunea şi-şi ascunse faţa în 
aşternutul tatălui său, sergentul Dunham îi puse cu 
blândeţe mâna pe cap. 

— Fi binecuvântată, copila mea scumpă, fi binecuvântată 
- şopti el - îmi aduci o adevărată mângâiere! Cât n-aş da să 
mă pot ruga şi eu! 

— Tată, ştii rugăciunea Tatăl nostru, doar tu m-ai învăţat, 
când eram copilă! 

Chipul sergentului se lumină de un zâmbet, deoarece-şi 
aminti că-şi îndeplinise măcar această îndatorire de părinte 
şi în momentul acela solemn simţi o mulţumire greu de 


4 Guido Reni (1575—1642) pictor italian. A pictat emfatic, în stil 
baroc numeroase tablouri cu subiect religios sau mitologic. 


exprimat. Tăcu vreo câteva minute şi toţi erau convinşi că e 
în comuniune cu stăpânul ceresc. 

— Mabel, copila mea - spuse el în cele din urmă cu un 
glas parcă mai puternic - Mabel, te părăsesc. In aceasta 
ultimă şi înspăimântătoare trecere ţi se pare că trupul nu 
mai are nicio importanţă. Te părăsesc, copila mea, unde ți- 
e mâna? 

— Aici, scumpul meu tată... aici sunt mâinile mele, 
strânge-le! 

— Călăuză - urmă sergentul, pipăind partea opusă a 
patului unde stătea Jasper îngenuncheat şi luând din 
greşeală mâna acestuia - ţi-o încredinţez, ţi-o las ca unui 
tată... după cum doriţi amândoi... vă binecuvântez... vă 
binecuvântez! 

Nimeni nu se încumetă în acel moment cutremurător să-i 
atragă atenţia sergentului că greşeşte şi el îşi dădu sufletul 
curând, ţinând mâinile fetei şi ale lui Jasper într-ale sale. 
Eroina noastră nu observă acest amănunt decât după ce 
Cap îi vesti cu o exclamaţie moartea tatălui ei; apoi, 
ridicându-şi privirea, văzu ochii lui Jasper fixaţi asupra ei şi 
simţi apăsarea caldă a mâinii sale. Dar numai un singur 
simţământ o stăpânea în clipa aceea şi ea îşi retrase 
mâinile, ca să plângă, parcă neştiind încă ce se petrecuse. 
Călăuză îl ridică pe Jasper de jos şi părăsiră împreună 
fortăreaţa. 

Cei doi prieteni păşiră tăcuţi pe lângă fort, străbătură 
luminişul şi ajunseră în apropierea malului opus al insulei, 
într-o tăcere adâncă. Aici se opriră şi Călăuză vorbi: 

— S-a sfârşit, Jasper - zise el - s-a sfârşit! Vai, sărmanul 
sergent Dunham a ajuns la capătul marşului său în viaţa 
asta din cauza unui Mingo veninos! Nici noi nu putem şti ce 
ni se poate întâmpla şi o soartă asemănătoare îl poate 
aştepta mâine sau poimâine pe oricare dintre noi. 

— Şi Mabel? Ce se va întâmpla cu Mabel, Călăuză? 

— Ai auzit ultimele cuvinte ale Sergentului; mi-a 
încredinţat-o pe fiica lui, Jasper şi este bunul cel mai sacru 
ce mi s-a dat vreodată în grijă. 

— Este un bun, Călăuză, de care oricine te-ar uşura 


bucuros - răspunse tânărul, cu un zâmbet amar. 

— M-am gândit adesea că această comoară cade pe 
mâini rele. Nu sunt încrezut, Jasper, nu cred că sunt; dar 
dacă Mabel Dunham ar vrea să uite ignoranţa şi toate 
imperfecţiunile mele, aş greşi dacă m-aş împotrivi legăturii 
noastre. 

— Nimeni nu te va condamna, Călăuză, că te căsătoreşti 
cu Mabel Dunham; ar fi ca şi cum ai fi învinuit că porţi la 
piept o piatră prețioasă, dăruită de un prieten. 

— Dar pe Mabel crezi cumva că o vor învinui, flăcăule? 
Asta mă îngrijorează, fiindcă nu sunt toţi dispuşi să mă 
judece ca tine şi fiica sergentului. Jasper tresări, parcă 
străfulgerat de o durere neaşteptată, dar îşi căpătă 
numaidecât stăpânirea de sine. Şi oamenii - urmă ghidul - 
sunt invidioşi şi răi, mai ales prin garnizoane şi împrejurimi. 
Câteodată am dorit, Jasper, ca Mabel să te placă pe tine, 
da, da şi ca tu s-o placi la rându-ţi, fiindcă m-am gândit 
adesea că, la urma urmei, un tânăr ca tine ar putea s-o facă 
mai fericită decât mine. 

— Să nu mai vorbim de asta, Călăuză ! strigă Jasper pe 
neaşteptate, cu un glas răguşit. Vei fi soţul lui Mabel şi nu 
se cuvine să presupui că vreun altul ţi-ar putea lua locul. În 
ceea ce mă priveşte, voi vorbi cu meşterul Cap şi voi vedea 
ce e de făcut ca să-mi creez o situaţie pe apa sărată. 

— Tu, Jasper Western ! Tu vrei să părăseşti lacurile, 
pădurile şi graniţa asta? Ca să te duci în oraşe şi în 
aşezările omeneşti care ne-au devastat pădurile, numai 
pentru a vedea mica deosebire de gust dintre apa de aici şi 
cea de acolo? Nu avem noi, aici, lacuri sărate, dacă ai 
nevoie de sare? Şi omul nu trebuie să se simtă mulţumit cu 
ceea ce le mulţumeşte pe celelalte creaturi ale lui 
Dumnezeu? Eu mă bizuiam pe tine, Jasper... da, mă 
bizuiam... gândindu-mă că acum, când eu şi 
Mabel ne-am hotărât să avem o colibă a noastră, într-o 
bună zi te-ai lăsa şi tu ispitit să-ţi alegi o tovarăşă de viaţă 
şi să vii să te statorniceşti aproape de noi. La vreo cincizeci 
de mile, în partea de apus a garnizoanei Oswego, e un loc 
minunat, pe care-l şi aleseserăm pentru gospodăriile 


noastre, iar la vreo zece mile de acolo se află şi un port 
foarte bun unde ai putea să intri şi să ieşi cu Scud ori de 
câte ori vrei; şi mi-am închipuit că tu şi soţia ta v-aţi aciua 
într-o parte şi eu cu Mabel, într-alta. Nu ne-am despărţi 
decât când aş pleca la vânătoare şi dacă Dumnezeu a vrut 
vreodată ca una din creaturile sale să fie fericită pe 
pământ, niciuna nu ar putea fi mai fericită decât noi patru. 

— Uiţi, prietene - răspunse Jasper, lăsând mâna ghidului 
şi străduindu-se să zâmbească afectuos - că a patra 
persoană pe care s-o iubesc nu există şi mă îndoiesc foarte 
mult că aş putea iubi vreodată pe cineva atât cât vă iubesc 
pe tine şi pe Mabel. 

— iți mulţumesc, băiete... îţi mulţumesc din toată inima, 
dar ceea ce numeşti tu iubire pentru Mabel este numai 
prietenie şi e cu totul altceva decât ceea ce simt eu. Acum, 
la miezul nopţii, în loc să dorm tot atât de adânc ca 
întreaga natură, după cum eram obişnuit, o visez pe Mabel 
Dunham. Căprioarele zburdă pe dinaintea mea şi când ridic 
Ucigătoarea-de-cerbi, ca să dobor vreuna, se întorc, mă 
privesc, de mi se pare că seamănă cu Mabel, şi-mi zâmbesc 
parcă spunându-mi: „împuşcă-mă, dacă îndrăzneşti!” Şi-i 
aud vocea dulce împletindu-se cu cântecul păsărilor; şi nu 
mai departe decât noaptea trecută mi se părea că mai 
degrabă sunt gata să sar peste cataracta Niagara, cu Mabel 
în braţe, decât să mă despart de ea. Cele mai amare clipe 
prin care am trecut vreodată au fost acelea când diavolul 
sau pesemne vreun vrăjitor Mingo m-au făcut să îmi 
închipui în vis că am pierdut-o pe Mabel datorită unei 
nenorociri de neînțeles, sau cine ştie cărei întâmplări sau 
violenţe. 

— Oh, Călăuză, dacă asta ţi se pare atât de chinuitor în 
vis, ce poate fi pentru unul care într-adevăr simte şi ştie că 
totul este adevărat... adevărat... adevărat! Atât de 
adevărat, încât nu-i mai rămâne nicio speranţă, ci doar 
deznădejdea! 

Lui Jasper îi scăpară aceste cuvinte aşa cum lichidul se 
scurge dintr-un vas spart pe neaşteptate. Le spuse fără 
voia lui, aproape inconştient, dar cu o durere atât de 


adevărată şi adâncă, încât nu te puteai îndoi nicio clipă de 
sinceritatea ei. Călăuză tresări, se uită la prietenul său timp 
de un minut, ca un om profund tulburat, ceea ce şi era, 
fiindcă, în ciuda simplităţii sale, înţelesese adevărul. Oricine 
ştie cât de repede se îmbulzesc dovezile în mintea aceluia 
care descoperă un fapt până atunci necunoscut; şi cât de 
iute se adună gândurile, iar premisele tind să ajungă la 
concluzii juste ale situaţiei. Eroul nostru era atât de 
încrezător din fire, atât de drept şi de dispus să-şi închipuie 
că toţi prietenii lui îi doreau aceeaşi fericire pe care le-o 
dorea el, încât până în clipa aceasta nefericită nu-i răsărise 
în minte niciodată nici cea mai mică bănuială că Jasper ar 
putea s-o iubească pe Mabel. Acum era însă un prea bun 
cunoscător al emoţiilor provocate de pasiune şi izbucnirea 
interlocutorului său fusese prea puternică şi adevărată ca 
să se mai îndoiască în privinţa ei. Descoperirea aceasta îl 
umplu mai întâi de o adâncă umilinţă şi de o durere 
cumplită. Se gândi la tinereţea lui Jasper, la marele lui 
farmec, precum şi la tot ceea ce l-ar face, probabil, pe un 
astfel de pretendent să fie mai agreat decât el de Mabel. 
Apoi, adâncul spirit de dreptate al acestui om nobil se făcu 
din nou simţit, fiind susţinut de severitatea cu care el se 
judeca pe sine însuşi şi de respectul obişnuit pentru 
drepturile şi simţămintele altora. Luându-l de braţ pe 
Jasper, îl duse până la un trunchi de copac, unde-l sili să se 
aşeze, folosind argumentul irezistibil al muşchilor săi de 
fier, apoi se aşeză şi el alături. 

Când îşi dezvăluise adevăratele lui simţăminte, Eau- 
douce se ruşinase, dar se şi speriase de violenţa lor. Ar fi 
dat orice ca ultimele trei minute să nu fi existat, dar era 
prea sincer şi prea obişnuit să nu-i ascundă nimic 
prietenului său, ca să se gândească că ar putea să-l înşele 
sau să nu-i dea explicaţia pe care era pe punctul de a i-o 
cere. Deşi tremura gândindu-se la ceea ce va urma, nu 
căuta să scape printr-un şiretlic. 

— Jasper - începu Călăuză atât de solemn încât acesta 
tresări. Sunt uimit! Simţămintele tale pentru Mabel sunt 
mai adânci decât credeam şi dacă nu cumva mândria şi 


vanitatea mea m-au înşelat fără milă, te compătimesc din 
toată inima! Da, da. Ştiu cât de nenorocit poate fi omul care 
şi-a dăruit inima unei fiinţe ca Mabel, dacă nu are speranţa 
să fie pentru ea ceea ce este ea pentru el. Chestiunea asta 
trebuie lămurită în aşa fel, Eau-douce, încât după cum spun 
indienii Delawar, între noi să nu mai fie niciun nor. 

— De ce să mai fie nevoie de o lămurire, Călăuză? O 
iubesc pe Mabel Dunham şi Mabel Dunham nu mă iubeşte... 
Ea te preferă pe tine ca soţ şi cel mai înţelept lucru pe care- 
| pot face este să mă duc pe apa sărată şi să încerc să vă 
uit pe amândoi. 

— Să mă uiţi pe mine, Jasper? Asta ar fi o pedeapsă pe 
care nu o merit. Dar de unde ştii că Mabel mă preferă pe 
mine? De unde ştii asta, flăcăule? Nu-i cu putinţă s-o ştii! 

— Nu se mărită oare cu tine? Şi s-ar căsători Mabel cu un 
bărbat pe care nu-l iubeşte? 

— Sergentul i-a cerut-o stăruitor şi poate că fata, 
ascultătoare, a socotit că e greu să se împotrivească 
dorinţei unui tată pe moarte. l-ai spus vreodată lui Mabel c- 
o placi mai mult decât pe altele şi ce simţi pentru dânsa? 

— Niciodată, Călăuză; cum să vreau să-ţi fac răul ăsta? 

— Te cred, flăcăule, te cred şi sunt convins că ţi-ai pus în 
gând să te duci pe ocean, ca taina aceasta să moară o dată 
cu tine. Dar n-o să se întâmple aşa. Mabel va afla totul şi va 
hotărî potrivit dorințelor sale; dacă-mi va sfâşia inima... 
asta e şi gata. Spune, Jasper, n-ai schimbat cu ea niciun 
cuvânt în privinţa asta? 

— Nimic clar şi nimic direct. Totuşi, îţi voi mărturisi 
nebuniile mele, Călăuză, fiindcă ştiu c-o fac faţă de un 
prieten atât de generos ca tine, apoi totul se va sfârşi. Tu 
ştii cum tinerii se înţeleg unul pe altul, sau cred că se 
înţeleg, fără să-şi vorbească deschis şi cum ajung să-şi 
cunoască gândurile, sau cred că le cunosc, datorită unor 
lucruri mărunte, nu-i aşa? 

— Nu, Jasper, nu ştiu nimic despre asta - răspunse cinstit 
ghidul fiindcă, pentru a spune adevărul, avansurile sale nu 
fuseseră niciodată întâmpinate de încurajări dulci şi 
preţioase, mărturii mute ale simpatici unite cu pasiunea - 


nu, nu ştiu nimic despre asta. Mabel s-a purtat întotdeauna 
cu mine cu afecţiune, vorbindu-mi cât se poate de clar. 

— Ai avut bucuria s-o auzi spunându-ţi că te iubeşte, 
Călăuză? 

— Nu, Jasper, asta nu mi-a spus-o prin cuvinte. Mi-a spus 
că n-am putea... n-ar trebui să ne căsătorim; că ea nu e 
destul de bună pentru mine, deşi a adăugat că mă 
preţuieşte şi mă cinsteşte. Dar sergentul mi-a repetat 
mereu că aşa se petrec lucrurile cu fetele tinere şi sfioase, 
că şi mama ei a fost la fel, vorbind şi purtându-se la fel şi că 
ar trebui să fiu mulţumit dacă ea s-ar învoi să mă ia de 
bărbat în orice condiţii şi, ca urmare, eu am gândit că totul 
merge bine. 

Nu am respecta adevărul dacă nu am adăuga că, în ciuda 
adâncii sale prietenii pentru fericitul ales, în ciuda urărilor 
sincere de fericire pe care le făcuse lui Călăuză, Jasper nu 
simţise o inexprimabilă desfătare auzindu-l pe prietenul său 
vorbind astfel. Nu pentru că descoperise ori simţise apariţia 
unei speranţe în legătură cu aceasta împrejurare, dar era 
plăcut pentru gelozia lacomă a unei iubiri fără margini să 
afle că nimeni nu auzise mărturisirile dulci de iubire de care 
el nu se bucurase. 

— Spune-mi mai mult despre felul ăsta de a vorbi fără 
cuvinte - continuă Călăuză, grav, punându-i întrebări 
tovarăşului său cu aerul unui om care presupune că 
răspunsul ar putea să-l întristeze. Am vorbit astfel cu 
Chingachgook şi cu fiul său, Uncas, înaintea morţii acestuia 
din urmă. Dar nu ştiam că tinerele fete folosesc această 
artă şi cu atât mai puţin Mabel Dunham. 

— Nu-i vorba de asta. Eu mă gândesc numai la un 
zâmbet, la o privire fugară, la un uşor tremur al mâinii sau 
al braţului când tânăra fată a avut prilejul să se apropie de 
mine! Şi fiindcă am fost destul de slab să mă înfior chiar şi 
numai când Mabel respira lângă mine, sau la foşnetul 
rochiei sale, aceste gânduri deşarte m-au înşelat. Nu i-am 
vorbit niciodată deschis şi acum aş face-o zadarnic, fiindcă 
se vede bine că nu mai e nicio speranţă. 

— Jasper - răspunse Călăuză, simplu, dar cu o demnitate 


care înlătura orice împotrivire - acum trebuie să ne îngrijim 
de înmormântarea sergentului şi de plecarea noastră de pe 
această insulă. După ce vom termina cu asta, vom avea 
timp destul să mai vorbim pe îndelete de fiica sergentului. 
Chestiunea asta trebuie s-o cercetăm cu atenţie, fiindcă 
mie mi-a încredinţat-o tatăl pe copila lui. 

Jasper fu destul de bucuros să schimbe subiectul şi 
prietenii se despărţiră ca să-şi vadă fiecare de îndatoririle 
legate de funcţia şi obiceiurile sale. 

În timpul după-amiezii, au fost îngropaţi toţi morţii. 
Mormântul  sergentului Dunham, săpat în mijlocul 
luminişului, era umbrit de un ulm uriaş. Mabel plânse cu 
hohote la înmormântare şi lacrimile îi uşurară greaua 
durere. Noaptea şi ziua următoare se scurseră în linişte, 
deoarece Jasper spunea că uraganul care se dezlănţuise 
era prea puternic ca să se poată aventura cu vasul pe lac. 
Aceeaşi cauză îl împiedică şi pe căpitanul Sanglier să 
părăsească insula până în dimineaţa zilei a treia, după 
moartea lui Dunham, când vremea se făcu mai bună şi 
începu să bată un vânt favorabil. Abia atunci plecă, după ce 
îşi luă rămas bun de la Călăuză cu aerul unui om care e 
convins că se întâlneşte pentru ultima dată cu o fiinţă 
aleasă. Cei doi se despărţiră, părând că se stimează 
reciproc, simțind însă fiecare că celălalt era pentru el o 
enigmă. 


CAPITOLUL XXIX 


Ea s-a întors voioasă să-i arate 
Surâsul ce pe buze i-a-nflorit: 
Dar, întâlnind priviri întunecate, 
Surâsul ei pe dată a pierit. 


Lalla Raoklu 


Întâmplările din ultimele zile fuseseră prea emoţionante 
şi ceruseră prea multe dovezi de curaj din partea eroinei 
noastre, ca să se mai simtă copleşită de deznădejde. |! jelea 
pe tatăl ei şi se înfiora când îşi amintea uneori de moartea 
năprasnică a lui Jenny şi groaznicele întâmplări prin care 
trecuse, dar, străduindu-se din răsputeri, scăpă curând de 
adânca descurajare care însoţeşte de obicei o mare durere. 
Poate că durerea copleşitoare şi uluirea care o siliseră pe 
sărmana Rouă-de-lunie să rămână aproape douăzeci şi 
patru de ore într-o stare de prostraţie o ajutară pe Mabel 
să-şi stăpânească propriile sentimente, socotind că trebuie 
s-o consoleze pe tânăra indiană. Işi făcuse datoria, liniştită, 
cu blândeţea caracteristică sexului său, prin care femeile îşi 
exercită întotdeauna influenţa în astfel de ocazii. 

Plecarea cuterului fusese hotărâtă pentru dimineaţa zilei 
a treia. Jasper făcuse toate pregătirile; efectele fuseseră 
îmbarcate şi Mabel îşi luase rămas bun de la lunie - o 
despărţire dureroasă, plină de duioşie. Intr-un cuvânt, totul 
era gata şi toţi părăsiseră insula, în afară de tânăra indiană, 
Călăuză, Jasper şi eroina noastră. Roua-de-lunie plângea 
într-un tufiş, iar ceilalţi trei se apropiau de locul unde erau 
amarate pirogile; una era a lui Roua-de-lunie, iar celelalte 
două aşteptau să-i transporte pe bordul lui Scud pe ceilalţi 
trei amintiţi mai sus. Călăuză mergea în frunte, dar când se 
apropie de mal, în loc să pornească spre bărci, făcu semn 
tovarăşilor săi să-l urmeze şi se îndreptă către un copac 
prăbuşit de la marginea luminişului, unde nu puteau fi 


văzuţi de pe bordul cuterului. Aşezându-sc pe trunchiul 
copacului, le făcu semn lui Mabel şi lui Jasper să se aşeze şi 
ei în dreapta şi în stânga lui. 

— Stai aici, Mabel, iar tu, Eau-douce, stai dincoace - 
începu el după ce se aşeză. Mi-e inima grea şi acum a venit 
clipa să mi-o uşurez. Stai jos, Mabel şi ajută-mă să-mi 
uşurez inima, dacă nu chiar conştiinţa, cât mai am puterea 
s-o fac. 

Două sau trei minute se aşternu tăcerea şi cei doi tineri 
aşteptară, uimiţi, să vadă ce se va mai întâmplă, fiindcă nu- 
şi puteau închipui că ar exista ceva care să-i apese 
conştiinţa. 

— Mabel - spuse în sfârşit eroul nostru - trebuie să avem 
o convorbire sinceră, înainte de a ne întâlni cu unchiul tău 
pe bordul cuterului, unde acesta şi-a petrecut nopţile de la 
ultimele întâmplări încoace, zicând că acolo este singurul 
loc în care un om poate fi sigur că nu-şi pierde părul din 
cap. Da, aşa spune el. Vai mie! Oare de ce m-oi ocupa eu 
cu aceste vorbe şi năzbâtii tocmai acum? Mă străduiesc să 
glumesc şi să-mi păstrez inima uşoară, dar un om nu-i în 
stare să întoarcă apa către izvorul ei. Mabel, după cum ştii, 
sergentul a hotărât, înainte de a ne părăsi, ca noi să ne 
căsătorim, să trăim împreună şi să ne iubim cât timp 
Dumnezeu ne va îngădui să ne petrecem viaţa pe acest 
pământ şi chiar după aceea. 

Aerul proaspăt al dimineţii îmbujorase din nou în 
oarecare măsură obrajii lui Mabel, însă vorbele neaşteptate 
ale ghidului îi aşternură iar pe faţă paloarea durerii. Cu 
toate acestea, îl privea ca şi mai înainte pe Călăuză, cu 
bunăvoință, dar atentă, chiar străduindu-se să zâmbească. 

— Ai foarte mare dreptate, minunatul meu prieten - 
răspunse ea - asta a fost dorinţa sărmanului meu tată şi o 
viaţă întreagă închinată fericirii tale abia va putea să 
răsplătească tot ce ai făcut pentru noi. 

— Mă tem, Mabel, că soţul şi soţia ar trebui să fie uniţi 
printr-o legătură mai puternică decât simţămintele de care 
vorbeşti, da, aşa cred eu. Tu n-ai făcut nimic pentru mine, 
sau cel puţin nimic de seamă, cu toate acestea, inima mea 


e plină de tine, da, e plină de tine, ceea ce mă face să cred 
că simţămintele astea nu se nasc numai din recunoştinţă că 
ai scăpat pe cineva de a fi scalpat sau că l-ai călăuzit prin 
pădure. 

Mabel se înroşi din nou şi, cu toate că se străduia să 
zâmbească, răspunse cu un uşor tremur în glas: 

— N-ar fi mai bine să amânăm convorbirea asta, 
Călăuză? Nu suntem singuri şi cred că nimic nu poate fi mai 
neplăcut pentru o a treia persoană decât să audă chestiuni 
familiale fără niciun interes pentru el. 

— Tocmai fiindcă nu suntem singuri, Mabel, sau, mai bine 
zis, pentru că Jasper e de faţă, vreau să-ţi vorbesc despre 
chestiunea asta. Sergentul era convins că aş putea fi un 
bun tovarăş de viaţă pentru tine, deşi eu m-am îndoit... 
da... m-am îndoit... el m-a convins până la urmă şi s-a 
petrecut ceea ce ştii. Dar când i-ai promis tatălui tău să mă 
iei de bărbat şi mi-ai întins mâna, cu gingăşie şi plină de 
modestie, exista o circumstanţă, cum îi spune unchiul tău, 
pe care n-o ştiai şi am socotit că ar fi foarte nimerit s-o afli 
înainte ca această chestiune să fie rezolvată pentru 
totdeauna. M-am mulţumit adesea la cină, când nu se 
găsea un vânat mai bun, cu o bucată slabă de carne de 
cerb, dar este cât se poate de firesc să nu iei bucata cea 
mai rea când o poţi lua pe cea mai bună. 

— Nu te înţeleg, Călăuză. Dacă această convorbire este 
într-adevăr necesară, te rog să vorbeşti mai clar. 

— Ei bine, m-am gândit că s-ar putea ca atunci când ai 
consimţit să îndeplineşti dorinţa sergentului, să nu fi 
cunoscut simţămintele lui Jasper pentru tine... 

— Călăuză! 

Pe obrajii lui Mabel se aşternu parcă paloarea morţii, apoi 
se înroşiră până la purpuriu, în timp ce trupul îi era 
străbătut de un fior. Călăuză era prea absorbit de propriile 
sale sentimente ca să observe agitația fetei şi Eau-douce îşi 
ascunsese faţa în mâini când prietenul său îi rostise 
numele. 

— Am vorbit cu tânărul Jasper - urmă Călăuză - şi 
punând faţă în faţă visurile mele cu ale lui, simţămintele 


mele cu ale lui şi dorinţele sale cu ale mele, mă tem că 
gândurile noastre pentru tine sunt prea asemănătoare ca 
să putem fi amândoi fericiţi. 

— Călăuză, uiţi... nu trebuie să uiţi că suntem ca şi 
logodiţi - zise Mabel, cu însufleţire, însă atât de încet, încât 
cei doi bărbaţi abia desluşiră cuvintele. Într-adevăr, ultimul 
cuvânt nu fusese înţeles bine de ghidul nostru şi el o spuse, 
prin obişnuinţă: 

— Anan?? 

— Uiţi că trebuie să ne căsătorim şi aluziile de felul 
acesta sunt şi nepotrivite şi stânjenitoare. 

— Tot ceea ce este drept este şi adevărat, Mabel şi ceea 
ce este drept ne duce pe drumul omeniei, al sincerităţii, cu 
toate că, după cum zici, e într-adevăr destul de stânjenitor, 
fiindcă şi eu simt asta. Acum spune-mi, oare nu cumva 
dacă ai fi ştiut că Eau-douce are asemenea gânduri, nu ai fi 
primit niciodată să te căsătoreşti cu un bărbat atât de 
bătrân şi de puţin atrăgător ca mine? 

— De ce mă pui la încercarea asta crudă, Călăuză? Unde 
o să ajungem? Jasper Western nu are asemenea gânduri; el 
nu spune nimic... nu simte nimic pentru mine. 

— Mabel! izbucni tânărul marinar, trădându-şi fără să 
vrea emoția, cu toate că nu mai rosti altă silabă. 

Mabel îşi acoperi faţa cu mâinile; cei doi tineri tăceau ca 
doi vinovaţi surprinşi asupra unei crime îndreptate 
împotriva fericirii unui ocrotitor comun. În clipa aceea poate 
că Jasper era ispitit să-şi renege pasiunea, fiindcă se temea 
să nu-l îndurereze prea tare pe prietenul său, în timp ce 
pentru Mabel, siguranţa căpătată atât de neaşteptat a 
împlinirii mai repede decât crezuse a unei speranţe 
inconştiente o ului, neştiind dacă trebuie să plângă sau să 
se bucure. Totuşi, ea vorbi prima, fiindcă Jasper nu putea să 
se hotărască nici să mintă, nici să-l îndurereze pe prietenul 
său. 

— Călăuză - zise ea - pentru ce-mi spui toate astea? Mi 
se par atât de ciudate! 

— Mabel, îţi vorbesc ciudat, fiindcă sunt pe atât de 


% Ce spui? 


ciudat, după cum ştii, prin firea mea, pe cât de sălbatic prin 
natura şi apucăturile mele. Vorbind, se strădui să râdă în 
felul său obişnuit, fără zgomot, dar încercarea lui avu ca 
rezultat un sunet discordant, care păru că-l înăbuşă. Da - 
continuă el - pesemne că sunt sălbatic şi nu încerc să 
tăgăduiesc. 

— Prea scumpul meu Călăuză, cel mai bun şi aproape 
singurul meu prieten, cum te poţi gândi că aş fi avut 
intenţia să spun asta?! îl întrerupse Mabel, cu respiraţia 
întretăiată de graba cu care voia să-i spulbere 
presupunerea acestei jigniri. Dacă bravura, fidelitatea, 
noblețea sufletească şi a purtării, principiile cele mai 
frumoase şi alte sute de calităţi pot face ca un om să fie 
prețuit, cinstit sau iubit, drepturile tale nu sunt de loc mai 
prejos decât ale oricăruia. 

— Ce dulci şi fermecătoare sunt cuvintele astea, Jasper! 
zise ghidul, de data aceasta râzând liber şi natural. Da, se 
pare că natura le-a creat anume ca să ne încânte urechile 
când muzica pădurii a amuţit. Dar trebuie să ne lămurim, 
trebuie cu orice preţ. Te întreb încă o dată, Mabel, dacă ai fi 
ştiut că Jasper Western te iubeşte tot atât de mult ca mine 
sau poate chiar mai mult, cu toate că asta nu-i cu putinţă, 
dacă ai fi ştiut că te vede în vis oglindindu-ţi chipul în lac, 
că vorbeşte în somn cu tine şi despre tine, că-şi închipuie 
că nimic nu este mai bun, mai virtuos şi mai frumos decât 
Mabel Dunham, că n-a cunoscut fericirea înainte de a-i fi 
ieşit tu în cale, că ar săruta pământul pe care calci, că ar 
părăsi toate bunurile date lui de îndeletnicirea sa, ca să se 
gândească numai la tine şi să-şi încânte privirile cu 
frumuseţea ta sau să asculte sunetul glasului tău... spune, 
atunci ai fi primit să mă iei de bărbat? 

Mabel nu ar fi putut răspunde, chiar dac-ar fi voit; dar cu 
toate că-şi acoperise faţa cu mâinile, roşeaţa obrajilor i se 
întrezărea printre degetele care păreau că împrumută 
culoarea lor. Dar natura era mai puternică şi în clipa când, 
uluită şi aproape înspăimântată, fata se uită pe furiş la 
Jasper, de parcă nu-i venea să creadă vorbele lui Călăuză, 
această privire fugară îi dezvălui tot adevărul şi-şi ascunse 


din nou chipul, ca nimeni să nu citească ce se petrece în 
inima ei. 

— Gândeşte-te bine, Mabel - continuă ghidul - fiindcă 
este un fapt grav acela de a lua de soţ un bărbat, în timp ce 
gândurile şi dorinţele se îndreaptă spre altul. Am vorbit cu 
Jasper deschis de chestiunea asta şi ca vechi prieteni. Deşi 
ştiam că părerile noastre despre un lucru sunt întotdeauna 
aceleaşi, nu am presupus de loc că am putea vedea 
aceleaşi lucruri cu absolut aceiaşi ochi, până în clipa când 
ne-am explicat în legătură cu tine. Jasper mi-a mărturisit că 
din clipa în care te-a văzut te-a socotit ca pe cea mai dulce 
şi mai fermecătoare creatură pe care a întâlnit-o vreodată. 
Că vocea ta îi încântă urechile ca murmurul apei; că-şi 
închipuie că pânzele cuterului său foşnesc ca rochiile tale în 
bătaia vântului; că râsul tău îl urmăreşte în somn şi că 
adesea... foarte adesea... se trezeşte înspăimântat, 
închipuindu-şi că cineva vrea să te alunge de pe Scud, unde 
visează că-ţi ai locuinţa. Mai mult, flăcăul a recunoscut că a 
plâns de multe ori la gândul că s-ar putea să-ţi petreci viaţa 
lângă un altul şi nu lângă el. 

— Jasper! 

— Acesta este adevărul adevărat, Mabel şi sunt dator să 
ţi-l dezvălui. Acum, ridică-te şi alege-l pe unul din noi. Cred 
că Eau-douce te iubeşte tot atât de mult ca mine; a încercat 
să mă convingă că te iubeşte mai mult, dar nu cred, fiindcă 
asta nu e cu putinţă. Recunosc însă că băiatul te iubeşte cu 
toată puterea inimii şi sufletului său şi că are dreptul să fie 
ascultat. Sergentul a hotărât să-ţi fiu ocrotitor, nu tiran. l- 
am spus lui Jasper că voi fi pentru tine soţ şi tată şi mi se 
pare că niciun părinte care-şi iubeşte copilul nu ar putea să- 
i refuze această mică favoare. Aşa că, ridică-te, Mabel şi 
vorbeşte deschis, ca şi cum eu aş fi sergentul care-ţi 
doreşte fericirea. 

Mabel îşi lăsă mâinile să-i cadă de-a lungul trupului, se 
ridică şi stătu în picioare, în faţa celor doi pretendenti, 
obrajii ei îmbujoraţi oglindind mai mult o stare de 
frământare decât de timiditate. 

— Ce vrei de la mine, Călăuză? întrebă ea. Nu am 


făgăduit oare sărmanului meu tată că voi face tot ceea ce 
doreşti? 

— Atunci eu doresc următoarele: Sunt un om al pădurii, 
cu prea puţină educaţie, deşi cred că ambiția mea e mai 
mare decât meritele pe care le am şi mă voi strădui din 
răsputeri să fac dreptate ambelor părţi. Mai întâi, se ştie 
până acum că amândoi simţim acelaşi lucru pentru tine, că 
te iubim la fel. Jasper crede că te iubeşte mai mult, dar asta 
nu se poate spune cu mâna pe conştiinţă, deoarece nu mi 
se pare că ar putea fi adevărat... fiindcă altfel aş 
recunoaşte asta deschis şi cinstit. Aşadar, în privinţa asta, 
Mabel, ne aflăm în faţa ta în condiţii egale. În ceea ce mă 
priveşte, fiind mai în vârstă, voi spune puţinul care poate fi 
în favoarea sau împotriva mea. Nu cred că pe această 
graniţă e un vânător mai bun decât mine. Dacă vânatul, 
carnea de urs sau chiar păsările şi peştii s-ar împuţina 
vreodată în cabana noastră, asta s-ar întâmplă mai mult din 
vina naturii şi a providenţei decât din vina mea. Pe scurt, 
cred că femeii care ar depinde de mine nu i-ar lipsi 
niciodată hrana. Dar sunt groaznic de neştiutor! E adevărat 
că vorbesc mai multe limbi, oricât de neînsemnate ar fi, dar 
nici propria mea limbă n-o cunosc prea bine. Sunt mai 
vârstnic decât tine, Mabel şi îndelungata mea prietenie cu 
sergentul nu poate fi un mare merit pentru tine. Aş vrea să 
fiu mai atrăgător, dar toţi suntem aşa cum ne-a făcut 
natura şi ultimul lucru de care ar trebui să se plângă un om 
ar fi de înfăţişarea sa. Dacă ţin seamă de toate: vârsta, 
fizicul, cunoştinţele şi apucăturile, conştiinţa mea îmi spune 
că ar trebui să recunosc că nu sunt un soţ potrivit pentru 
tine, ca să nu spun nedemn şi aş părăsi orice speranţă chiar 
în clipa asta, dacă n-aş simţi că în inima mea e ceva greu 
de înlăturat. 

— Călăuză, nobile şi generosule Călăuză! strigă Mabel, 
apucându-i mâna şi sărutând-o cu un fel de respect religios. 
Eşti nedrept cu tine, uiţi de tatăl meu şi de promisiunea 
mea... şi nu mă cunoşti! 

— Pe de altă parte, iată-l pe Jasper - continuă ghidul, 
neîngăduind ca dezmierdările tinerei fete să-l abată de la 


intenţiile sale. La el e altă stare de lucruri. În privinţa iubirii 
şi a proviziilor nu e prea mare deosebire între noi, fiindcă e 
un tânăr cumpătat, plin de zel şi atent; dar este un om 
învăţat... cunoaşte limba francezilor, citeşte multe cărţi şi 
chiar unele despre care ştiu că-ţi plac şi ţie; te înţelege uşor 
în orice clipă, ceea ce e poate mai mult decât aş fi în stare 
să spun despre mine. 

— Ce înseamnă toate astea? îl întrerupse Mabel, 
nerăbdătoare. Pentru ce le aminteşti acum? Merită să 
vorbim de ele cât de cât? 

— Pe lângă toate astea, Jasper îşi exprimă gândurile aşa 
cum eu n-o voi putea face niciodată. Nimeni de pe 
pământul ăsta nu m-a făcut să vorbesc cu mai mare 
îndrăzneală şi convingere, Mabel, cum ai făcut-o tu; totuşi, 
în ultimele noastre convorbiri, Jasper m-a întrecut în 
privinţa asta, într-un fel care mă face să mă ruşinez. Mi-a 
spus cât eşti de naturală, de sinceră şi bună, cât de mult 
urăşti deşertăciunea, fiindcă, deşi ai putea să fi soţia unui 
om cu o situaţie mai bună decât a unui ofiţer, el crede că 
preferi să rămâi mai degrabă credincioasă firii şi 
simţămintelor tale, decât să iei de bărbat chiar şi un 
colonel. Mă înfioram auzindu-l spunând că eşti frumoasă 
fără să faci impresia c-o ştii; şi că te mişti ca un pui de 
căprioară, firesc şi cu o graţie de care nu-ţi dai seama. Mi-a 
vorbit de temeinicia ideilor tale, de căldura şi mărinimia 
ta... 

— Jasper! strigă Mabel şi, biruită în sfârşit de 
simţămintele care, stăpânite vreme prea îndelungată, 
deveniseră atât de puternice că nu le mai putea rezista, 
căzu plângând în braţele deschise ale tânărului, neajutorată 
ca o copilă. Jasper! Jasper! Pentru ce nu mi-ai spus toate 
astea? 

Eau-douce nu răspunse prea clar, după cum nici vorbele 
lor, şoptite pe jumătate, nu păreau să aibă vreo noimă. Dar 
vorbele iubirii sunt uşor de înţeles. 

Se scurse o oră cu rapiditatea câtorva minute în măsura 
în care timpul putea să aibă vreo însemnătate şi când 
Mabel se trezi din vis şi se gândi şi la ceilalţi, îl văzu pe 


unchiul ei plimbându-se în sus şi în jos pe bordul cuterului, 
tare neliniştit şi mirat că Jasper întârzie atât de mult şi nu 
se foloseşte de vântul favorabil. În prima clipă se gândi 
totuşi la acela care părea greu încercat prin dezvăluirea 
adevăratelor ei simţăminte. 

— Oh, Jasper! exclamă ea, parcă trezindu-se dintr-un 
vis... Călăuză! 

Eau-douce tresări, nu de teamă, ci de convingerea 
apăsătoare că-i pricinuise o durere sfâşietoare prietenului 
său şi se uită în jur, cu speranţa să-l zărească. Dar Călăuză 
se retrăsese cu un tact şi o delicateţe care ar fi putut să 
facă cinste sensibilităţii şi rafinamentului unui curtean. 
Câteva minute, cei doi îndrăgostiţi nu se mişcară din loc, 
stând jos, tăcuţi şi aşteptându-l să se întoarcă, neştiind ce 
să facă într-o situaţie atât de delicată. În cele din urmă, îl 
văzură pe prietenul lor apropiindu-se încet de ei, pe gânduri 
şi visător. 

— Acum înţeleg ce voiai să zici, Jasper, când vorbeai 
despre conversații fără cuvinte şi de faptul că auzi, fără să 
fie nevoie de sunete - zise ghidul, când fu destul de 
aproape de copac, ca să fie înţeles. Da, acum înţeleg şi 
trebuie să fie tare plăcut să stai astfel de vorbă cu Mabel 
Dunham. Ah, i-am spus sergentului că nu sunt potrivit 
pentru ea, că sunt prea bătrân, prea ignorant şi prea 
sălbatic, însă el n-a vrut să mă creadă! 

Jasper şi Mabel stăteau unul lângă altul, ca în tabloul 
descris de Milion, reprezentându-i pe cei dintâi oameni, 
când conştiinţa primului lor păcat s-a lăsat ca o povară grea 
pe sufletele lor. Niciunul dintre ei nu vorbea, niciunul nu 
făcea vreo mişcare şi amândoi se gândeau să renunţe la 
fericirea abia câştigată, ca să-i redea prietenului lor pacea 
sufletească. Jasper era palid ca moartea, dar lui Mabel, 
pudoarea feciorelnică îi îmbujorase obrajii, atribuindu-le o 
strălucire deosebită. Siguranţa iubirii împărtăşite îi dădea o 
expresie tandră şi galeşă, făcând-o mai frumoasă decât 
oricând. Călăuză o privi fix, cu o ardoare neascunsă, apoi 
începu să râdă prietenos, fără zgomot, dar cu un fel de 

încântare primitivă, cum îşi exprimă de obicei bucuria 
oamenii care trăiesc la marginea civilizaţiei. Clipa asta de 
uitare o plăti totuşi cu durerea neaşteptată care-i urmă, 
stârnită de conştiinţa că tânăra şi frumoasa fiinţă din faţa 
lui era pierdută pentru el pentru totdeauna. Acestui om 
simplu îi trebui mai bine de un minut ca să-şi vină în fire din 
şocul pricinuit de aceasta convingere, apoi îşi recăpătă 
calmul şi demnitatea şi vorbi serios, aproape solemn: 

— Am ştiut totdeauna, Mabel Dunham, că fiecare om are 
darurile lui, dar am uitat că eu nu am darul de a plăcea 
tinerelor fete, frumoase şi învăţate. Nădăjduiesc că 
greşeala asta nu-i un păcat prea mare, dar dacă a fost 
totuşi o mare greşeală, am primit o pedeapsă cumplită. Nu, 
Mabel, ştiu ce ai vrea să spui, dar nu e nevoie. O simt şi e 
ca şi cum aş auzi totul. Am trecut printr-o oră de 
amărăciune, Mabel; am trecut printr-o oră de mare 
amărăciune, flăcăule. 

— O oră! zise Mabel, auzindu-l pe interlocutorul ei şi 
sângele îi îmbujoră chipul până la tâmple. Eşti sigur că eo 
oră, Călăuză? 

— O oră! exclamă şi Jasper, o dată cu ea. Nu, nu, 
preţiosul meu prieten, nu sunt nici zece minute de când ne- 
ai părăsit! 

— Da, poate că-i aşa, deşi mie mi s-a părut că a trecut o 
zi întreagă. Dar încep a crede că fericiţii numără timpul cu 
minutele şi nefericiţii cu lunile. Dar să nu mai vorbim de 
asta; totul s-a sfârşit şi dacă am vorbi mai mult, voi nu aţi fi 
mai fericiţi şi eu mi-aş da seama şi mai bine ce am pierdut 
şi, pesemne, cât de mult meritam să pierd. Nu, nu, Mabel, 
mă întrerupi zadarnic! Aş încuviinţa tot ce ai spune, dar tot 
ce ai susţine, deşi ar porni din cele mai bune intenţii, nu mi- 
ar schimba cu nimic hotărârea. Bine. Jasper, acum este a ta 
şi, cu toate că mă doare s-o spun, cred că o vei face mai 
fericită decât aş fi putut-o face eu, fiindcă eşti mai potrivit 
pentru asta decât mine, deşi sunt convins, după câte mă 
cunosc, că m-aş fi străduit din răsputeri s-o fac fericită. Ar fi 
trebuit să-mi dau seama de asta, în loc de a-l crede pe 
sergent şi ar fi trebuit să iau drept bun ceea ce mi-a spus 


Mabel pe malul lacului, fiindcă dreapta judecată trebuia să- 
mi arate adevărul; dar este plăcut să crezi ceea ce doreşti 
şi oamenii ajung să ne convingă foarte uşor despre ceea ce 
încercăm să ne convingem pe noi înşine! Insă, aşa cum am 
spus mai înainte, la ce bun să mai vorbim de toate astea? 
Este adevărat că Mabel părea a fi de acord, însă o făcuse 
de teama sălbaticilor şi pentru că voia să asculte de tatăl 
ei. 

— Călăuză! 

— Te înţeleg, Mabel şi nu-ţi aduc nicio vină. Mă bate 
uneori gândul să trăiesc în apropierea voastră, ca să vă pot 
urmări fericirea; dar până la urmă cred că e mai bine să 
părăsesc regimentul 55 şi să mă întorc la regimentul 60, 
care, cum s-ar zice, e regimentul meu de origine. Poate că 
ar fi fost mult mai bine să nu-l fi părăsit niciodată, cu toate 
că serviciile mele au fost oarecum folositoare în această 
regiune. Am petrecut mulţi ani cu soldaţii regimentului 55, 
de pildă cu sergentul Dunham, pe când servea într-altă 
unitate. Totuşi, Jasper, nu-mi pare rău că te-am cunoscut. 

— Dar pe mine, Călăuză - îl întrerupse Mabel cu 
impetuozitate - îţi pare rău că m-ai cunoscut? Dacă ar fi 
aşa, nu m-aş împăca niciodată cu gândul ăsta. 

— Pe tine, Mabel! răspunse Călăuză, luând mâna fetei şi 
privind-o cu simplitate şi adâncă afecţiune. Cum aş putea fi 
supărat când o rază de soare străbate negura unei zile 
întunecate, risipind într-o clipă întunericul, deşi pentru puţin 
timp! Nu pot nădăjdui că voi fi în stare să cutreier pădurile 
cu inima tot atât de uşoară ca de obicei, sau că voi putea 
să dorm câtva timp tot atât de adânc ca înainte, dar nu voi 
uita niciodată cât de aproape am fost de o fericire pe care 
n-o meritam. Departe de a te condamna, Mabel, mă 
condamn pe mine însumi că am fost atât de îngâmfat ca să 
mă gândesc că ar fi cu putinţă să-i plac unei fiinţe ca tine, 
fiindcă, fără îndoială, mi-ai spus adevărul când am vorbit pe 
colină şi ar fi trebuit să te cred de pe atunci; deoarece era 
firesc să presupun că tinerele fete îşi cunosc mai bine 
sufletul decât tatăl lor. Ah, acum totul s-a sfârşit şi nu-mi 
rămâne decât să îmi iau rămas bun, ca să puteţi pleca! Ştiu 


că meşterul Cap e nerăbdător şi ne paşte primejdia să vină 
pe uscat, ca să vadă ce s-a întâmplat. 

— Să te desparţi de noi? exclamă Mabel. 

— Să-ţi iei rămas bun? repetă Jasper. Doar nu vrei să ne 
părăseşti, prietene?! 

— Cred că e cel mai bun lucru pe care-l am de făcut, 
Mabel şi cel mai înţelept, Eau-douce. Dacă m-aş lua numai 
după inima mea, aş trăi şi aş muri în preajma voastră, dar 
dacă vreau să mă las călăuzit de rațiune, trebuie să vă 
părăsesc acum. Vă veţi întoarce la fortăreaţa Oswego şi de 
îndată ce ajungeţi acolo, căsătoriţi-vă, fiindcă am pregătit 
totul cu meşterul Cap, care oftează din nou după ocean şi 
cine ştie ce se mai poate întâmpla. Eu mă voi întoarce în 
singurătatea mea şi mă las în grija Creatorului. Vino, Mabel 
- urmă el, ridicându-se şi înaintând, grav, spre eroina 
noastră. Sărută-mă; Jasper nu va fi gelos pentru un sărut 
dat în clipa despărțirii. 

— Oh, Călăuză! strigă Mabel, aruncându-se în braţele 
ghidului şi sărutându-l de mai multe ori pe obraji, cu o 
sinceritate şi cu o căldură pe care nu le arătase nici când 
Jasper o strânsese la pieptul lui. Dumnezeu să te 
binecuvânteze, scumpul meu Călăuză! Te vei întoarce la 
noi, ne vom mai vedea. Când vei îmbătrâni, vei veni la noi 
şi eu voi fi ca o fiică pentru tine, nu-i aşa? 

— Da, aşa este - răspunse ghidul, abia respirând. Mă voi 
gândi şi eu la tine astfel. Eşti mai potrivită să-mi fi fiică 
decât soţie. Adio, Jasper, acum trebuie să ne ducem la 
pirogă, e timpul să vă urcați la bordul navei. 

Călăuză porni spre țărm cu un aer afectuos şi solemn. 
Când ajunse la pirogă, luă din nou mâinile lui Mabel într-ale 
sale şi întinzând braţele, o ţinu la un pas depărtare, privind- 
o cu atenţie, pe când lacrimile începură să-i curgă şiroaie, 
fără voie, pe obrajii arşi de soare. 

— Binecuvântează-mă, Călăuză - zise Mabel, 
îngenunchind cu respect la picioarele lui - dă-mi cel puţin 
binecuvântarea înainte de a ne despărţi. 

Omul acesta fără învăţătură, cu sufletul nobil, îndeplini 
dorinţa fetei şi o ajută să se suie în pirogă, părând că se 


smulge de lângă ea ca din nişte legături care nu vor să-i 
dea drumul. Înainte de a se retrage, el luă braţul lui Jasper 
şi trăgându-l puţin deoparte, îi spuse următoarele: 

— Ai o inimă bună şi o fire blândă, Jasper, dar amândoi 
suntem aspri şi sălbatici în comparaţie cu această fiinţă 
scumpă. Fi atent cu ea, să nu-i răneşti niciodată firea 
gingaşă. O dată, cu timpul, vei ajunge s-o înţelegi bine şi 
Creatorul, stăpânul lacurilor şi al pădurilor, care priveşte 
virtutea zâmbind şi viciul încruntându-se, te va face fericit 
şi vrednic de a fi fericit! 

Călăuză îl îndemnă pe prietenul său, cu un semn, să 
plece şi rămase nemişcat, sprijinindu-se în flintă până când 
piroga ajunse la cuter. Mabel plângea în hohote; ea nu 
părăsi din ochi luminişul unde-l vedea pe Călăuză decât 
atunci când cuterul trecu de un mic cap care ascunse cu 
totul insula. Silueta musculoasă, nemişcată, asemenea unei 
statui înălțate în locul acela singuratic în amintirea a ceea 
ce se petrecuse, fu ultima imagine a acestui om deosebit. 


CAPITOLUL XXX 


O, lasă-mă să sorb cu gura ta 

Din binecuvântata răsuflare; 

Şi tot ce-aripile spre mine vor purta 
Imi va fi dulce: moarte, vindecare. 


Moore 


Călăuză era obişnuit cu singurătatea, dar când cuterul 
dispăru cu totul, ea îl copleşi. Niciodată nu se mai simţise 
atât de singur pe lume, fiindcă se obişnuise, treptat, cu 
rafinamentele şi necesităţile vieţii sociale, mai ales când 
acestea din urmă erau legate de ideea întemeierii unui 
cămin. Acum se spulberase totul cât ai clipi; rămăsese 
singur, fără prieteni şi fără speranţe. Chiar şi Chingachgook 
îl părăsise; deşi indianul plecase numai vremelnic, îi lipsea 
lui Călăuză în clipa aceea care poate fi privită ca cea mai 
critică din viaţa lui. 

Călăuză stătu nemişcat, sprijinindu-se în carabina sa, aşa 
cum s-a văzut în capitolul precedent, încă multă vreme 
după ce Scud dispăruse. Incordarea trupului său rămase 
aceeaşi şi numai un om obişnuit să-şi pună muşchii la cea 
mai grea încercare putea să stea încremenit, ca dăltuit în 
marmură, un timp atât de îndelungat. In cele din urmă se 
mişcă şi oftă din adâncul inimii. 

Una din însuşirile fundamentale ale acestui om 
extraordinar era că simţurile şi puterile trupeşti nu cedau în 
nicio ocazie, oricât de tulburat ar fi fost. In această tristă 
împrejurare, niciunul din aceste două mari mijloace de 
rezistenţă nu-l părăsi. Deşi se gândea numai la Mabel, la 
frumuseţea ei, la faptul că-l preferase pe Jasper, la lacrimile 
şi plecarea ei, el porni spre locul unde Roua-de-lunie 
plângea pe mormântul soţului său. Vorbi eu ea în dialectul 
Tuscarora, pe care el îl cunoştea bine, dar, deoarece 
această limbă n-o înţeleg decât erudiţii, o vom traduce 


liber, păstrând, după putinţă, tonul fiecărui interlocutor. 

Roua-de-lunie stătea pe o piatră scoasă din pământ cu 
prilejul săpării mormântului; părul îi ascundea chipul, trupul 
îi era aplecat spre pământul care acoperise trupul lui Vârf- 
de-Săgeată şi nu-şi dădea seama că se mai afla cineva 
lângă ea. 

Credea că rămăsese cu totul singură pe insulă şi 
zgomotul mocasinilor ghidului era prea înăbuşit ca să-i 
atragă atenţia. 

Călăuză privi femeia tăcut, cu luare-aminte, vreme de 
câteva minute. Gândindu-se adânc la durerea ei, la 
pierderea ireparabilă pe care o suferise şi la deznădejdea 
acesteia, raţiunea îi spuse că izvoarele durerii erau mai 
adânci la tânăra femeie lipsită pe neaşteptate, prin 
violenţă, de soţul ei decât în inima lui; gândul acesta îi 
aduse liniştea în suflet. 

— Roua-de-lunie - zise el, grav, dar cu o însufleţire care 
dovedea adânca lui simpatie. Nu eşti singură în durerea ta. 
Întoarce-te şi odihneşte-ţi ochii pe un prieten! 

— Roua-de-lunie nu mai are prieten - răspunse femeia. 
Vârf-de-Săgeată dus la fericitele plaiuri de vânătoare şi 
nimeni nu mai îngrijeşte lunie. Tuscarora o vor goni de la 
wigwam-urile lor şi pe irochezi urăşte atât că nu poate uita 
la ei. Nu, lasă Roua-de-lunie moară de foame pe mormântul 
bărbatului. 

— Asta n-o să se întâmple niciodată, să ştii, niciodată! 
Este împotriva raţiunii şi a dreptăţii! Crezi în Manitu, lunie? 

— El întors faţa de la lunie, fiindcă e furios. A lăsat pe ea 
singură, să moară. 

— Ascultă-l pe omul care cunoaşte de multă vreme firea 
indienilor, cu toate că e un alb şi are firea albilor. Când 
Manitu al albilor vrea să facă un bine inimii unui om alb, o 
îndurerează, fiindcă numai prin durere pătrundem, lunie, 
mai adânc în noi înşine şi ajungem să înţelegem mai bine 
adevăratele noastre îndatoriri. Marele Spirit îţi doreşte 
binele, de aceea l-a chemat la el pe şef ca să nu fi condusă 
pe un drum greşit de limba lui sălbatică şi să nu capeti firea 
unui Mingo, întovărăşindu-i ca până acum pe cei în mijlocul 


cărora te aflai. 

— Vârf-de-Săgeată fost şef mare - răspunse tânăra 
femeie cu mândrie. _ 

— Avea meritele sale, dar şi defecte. Insă tu nu eşti 
părăsită şi nu vei fi niciodată. Lasă-ţi mâhnirea să curgă, e 
firesc şi în clipe mai potrivite îţi voi spune mai multe. _ 

Apoi vânătorul se întoarse la pirogă sa şi părăsi insula. In 
cursul zilei, Roua-de-lunie auzi de câteva ori pocnetul 
carabinei lui şi când soarele apunea, apăru din nou, 
aducându-i păsări fripte, a căror mireasmă şi savoare ar fi 
ispitit pe oricine. Trecu astfel o lună, însă femeia se 
împotrivea cu încăpățânare să părăsească măcar o clipă 
mormântul soțului ei, cu toate că primea darurile 
prieteneşti ale ocrotitorului său. Uneori se întâlneau şi 
stăteau de vorbă, cu care prilej Călăuză căuta să-şi dea 
seama de simţămintele tinerei indiene; dar convorbirile 
erau scurte şi destul de rare. Roua-de-lunie dormea întruna 
din colibe şi-şi punea capul jos fără teamă, fiindcă se ştia 
protejată de un prieten, deşi Călăuză se retrăgea totdeauna 
pe o insulă vecină, unde-şi clădise o colibă. 

Dar către sfârşitul lunii, vremea se înăspri prea tare ca 
Roua-de-lunie să mai poată trăi în felul asta. Copacii îşi 
scuturaseră frunzele şi nopţile erau reci şi vântoase. 
Trebuiau să părăsească insula. 

Atunci apăruse şi Chingachgook. El avusese o lungă 
convorbire între patru ochi cu prietenul său pe insulă. 
Indiana le urmărise de departe gesturile şi-şi dăduse seama 
că ocrotitorul ei era descurajat. Furişându-se lângă el, ea se 
strădui să-i aline mâhnirea cu instinctul şi blândeţea femeii. 

— Mulţumesc, lunie, mulţumesc - zise el. Eşti însufleţită 
de gânduri bune, dar e zadarnic. A venit vremea să plecăm. 
Mâine vom părăsi insula. Ne vei însoţi, fiindcă aşa este 
bine. 

Femeia încuviinţă tăcută, în felul indienelor şi se retrase, 
ca să-şi petreacă restul timpului lângă mormântul lui Vârf- 
de-Săgeată. Fără să ia în seamă scurgerea timpului şi 
starea vremii, tânăra văduvă nu puse capul jos o singură 
clipă în noaptea aceea de toamnă. Se aşeză aproape de 


locul cu rămăşiţele soţului ei şi se rugă, potrivit obiceiurilor 
tribului său, să aibă noroc în vânătoarea fără de sfârşit la 
care plecase de curând şi să se întâlnească din nou cu ea 
pe tărâmul dreptăţii. 

În dimineaţa următoare, cei trei părăsiră insula. Călăuză 
se dovedi, ca de obicei, atent şi iscusit în tot ceea ce făcea. 
Marele-Şarpe, tăcut şi ascultător, iar Roua-de-lunie, blândă, 
resemnată şi tristă. Plecaseră în două pirogi, fiindcă aceea 
a indienei fusese părăsită. Chingachgook deschidea drumul 
şi Călăuză îl urma mergând împotriva curentului. Timp de 
două zile vâsliră către vest, petrecându-şi nopţile pe insule. 
Din fericire, vremea se îmblânzise şi când intrară pe lac, îl 
găsiră neted şi lucitor ca un iaz. Era o toamnă târzie şi 
văzduhul ceţos parcă se umpluse de liniştea şi blândeţea 
lunii iunie. 

În dimineaţa zilei a treia ajunseră la gura fluviului 
Oswego, unde fortul şi pavilionul îi invitară zadarnic să 
intre. Fără să arunce măcar o singură privire în partea 
aceea, Chingachgook străbătu apele întunecate ale fluviului 
şi Călăuză îl urmă în tăcere. Parapetele fortului erau pline 
de spectatori, dar Lundie, care-i recunoscuse pe vechii lui 
prieteni, nu îngădui nici măcar să fie strigaţi. 

La amiază, Chingachgook intră în golfuleţul unde era 
ancorat cuterul, într-un fel de radă strâmtă. Pe mal se zărea 
un mic luminiş şi în apropierea lacului, o casă construită de 
curând din trunchiuri de copaci şi, cu toate că era lucrată 
primitiv, nu-i lipsea nimic. Părea că-ţi dă posibilitatea să te 
bucuri de belşugul şi comoditatea obişnuite la o frontieră, 
deşi locul era fără îndoială sălbatic şi izolat. Jasper stătea 
pe mal şi când Călăuză puse piciorul pe uscat, el fu primul 
care-l luă de mână. 

Întâlnirea lor fu simplă, dar foarte afectuoasă. Nu întreba 
niciunul dintre ei nimic, fiindcă se vedea că aflaseră ceea 
ce-i interesa de la Chingachgook. Călăuză strânse mâna 
prietenului său mai sincer decât oricând şi chiar zâmbi plin 
de voioşie, spunându-i cât e de fericit şi cât de bine se 
simte. 

— Dar unde-i ea, Jasper, unde e? întrebă vânătorul în 


cele din urmă, în şoaptă, cu o oarecare teamă. 

— Ne aşteaptă în casă, prietene şi după cum vezi, Roua- 
de-lunie ne-a luat-o înainte. 

— Ea poate că are un pas mai sprinten ducându-se s-o 
întâlnească pe Mabel, dar inima ei nu poate fi mai plină de 
bucurie decât a mea. Aţi găsit capelanul la garnizoană şi s- 
a făcut totul repede, nu-i aşa? 

— Ne-am cununat la o săptămână după ce te-am părăsit 
şi meşterul Cap a plecat chiar a doua zi. Ai uitat să mă 
întrebi de prietenul nostru, Apă-Sărată. 

— Nu, câtuşi de puţin. Şarpele mi-a povestit totul, dar 
sunt nerăbdător să aflu mai întâi veşti despre Mabel şi 
fericirea ei. Oare copila a zâmbit sau a plâns când s-a 
terminat ceremonia? 

— Şi una şi alta, prietene, dar... 

— Da, e firesc, sunt lacrimile bucuriei. Ah, pentru noi, 
oamenii pădurii, e foarte plăcut să auzi toate astea şi sunt 
convins că totdeauna aş fi socotit că e bun tot ceea ce face 
Mabel. Şi ce crezi, Jasper, s-a gândit la mine cu prilejul ăsta 
fericit? 

— Sunt sigur că da, Călăuză, fiindcă se gândeşte la tine şi 
vorbeşte de tine în fiecare zi, ba aproape în fiecare oră. 
Nimeni nu te iubeşte mai mult decât noi. 

— Ştiu că puţini mă iubesc mai mult decât tine, Jasper. 
Chingachgook este poate singura fiinţă despre care pot 
spune acelaşi lucru. Bine, hai, că n-are niciun rost să mai 
întârziem şi e bine s-o facem mai curând decât mai târziu. 
Aşa că ia-o înainte, Jasper, ca să încerc să mai privesc o 
dată chipul ei scump. 

Jasper porni înainte şi se aflară curând în faţa lui Mabel. 
Când îl zări pe vechiul ei pretendent, fata se îmbujoră şi 
începu să tremure; tremura atât de tare, că abia se putea 
ţine pe picioare. Dar îl primi cu o mare afecţiune şi 
sinceritate. Vreme de o oră, cât a rămas Călăuză la prietenii 
lui - fiindcă vizita sa nu a durat mai mult, cu toate că au 
luat masa împreună - un observator priceput, care ar fi 
urmărit frământările sufletului omenesc poate că ar fi găsit 
semne neîndoielnice despre felul deosebit cum Mabel se 


purta cu Călăuză şi cu soţul ei. Faţă de Jasper, ea păstrase 
încă rezerva obişnuită a femeii după o căsătorie recentă, 
dar vocea ei era mai melodioasa şi ochii mai plini de 
afecţiune decât de obicei şi numai arareori îl privea, fără să 
nu se îmbujoreze imediat, trădând un simţământ pe care 
obişnuinţa şi timpul nu-l alungaseră cu totul. Faţă de 
Călăuză se purta cu sinceritate, fără făţărnicie şi atentă, 
însă vocea ei nu tremura niciodată; nu-şi apleca ochii şi 
dacă se însufleţea şi se îmbujora, asta se întâmpla din 
cauza emoţiei. 

Şi iată clipa în care Călăuză trebui să-şi părăsească 
prietenii. Chingachgook se îndepărtase de pirogi şi se 
aşezase la marginea pădurii, de unde pornea o potecă 
printre copaci. Acolo aştepta liniştit sosirea prietenului său. 
Când Călăuză îl descoperi, se ridică grav, ca să-şi ia rămas 
bun. 

— M-am gândit uneori că am avut o soartă cam aspră, 
Mabel - zise el - dar soarta acestei indiene m-a făcut să mă 
ruşinez de gândurile mele şi să-mi redobândesc raţiunea. 

— Roua-de-lunie va rămâne la noi - îl întrerupse cu 
însufleţire eroina noastră. 

— Văd şi dacă cineva este în stare să-i vindece durerea şi 
s-o facă să iubească din nou viaţa, apoi numai tu poţi fi 
aceea, Mabel, deşi mă îndoiesc că vei izbuti. Sărmana 
femeie a rămas fără trib şi fără soţ şi nu e uşor să-ţi alini 
durerea pricinuită de aceste pierderi. Oh, dar de ce m-oi 
interesa de nefericirile şi căsniciile altora? Nu-mi ajung 
supărările mele? Nu vorbi, Mabel, taci! Jasper, lasă-mă să 
plec împăcat cu mine însumi şi ca un bărbat. Am văzut că 
sunteţi fericiţi, ceea ce e mult pentru mine; acum voi putea 
să-mi îndur mai uşor mâhnirile. Nu, nu te voi mai săruta, 
Mabel, nu te voi mai săruta niciodată. Dă-mi mâna, Jasper. 
Strânge-o, băiete, strânge-o fără teamă că o vei simţi 
tremurând, e mâna unui bărbat; şi acum, Mabel, vrei s-o 
strângi şi tu? Nu, nu face asta - adăugă el, împiedicând-o 
să-i sărute mâna şi s-o acopere cu lacrimile ei - nu face 
asta! 

— Călăuză - întrebă dânsa - când ne vom mai revedea? 


— M-am gândit şi eu la asta, da, m-am gândit. Dacă va 
veni vreodată vremea s-o pot privi pe Mabel ca pe o soră 
sau ca pe o fiică, ar fi mai bine să spun numai fiică, pentru 
că eşti destul de tânără ca să poţi fi copilul meu, mă voi 
întoarce şi inima mea se va bucura şi va admira fericirea 
voastră. Dar dacă nu voi putea... îţi spun rămas-bun pentru 
totdeauna... pentru totdeauna... da, sergentul s-a înşelat... 
da, s-a înşelat! 

Acestea au fost ultimele cuvinte pe care le-a mai spus 
Călăuză celor doi prieteni. Apoi, s-a întors pe loc, de parcă 
vorbele acestea îi tăiaseră răsuflarea şi s-a îndreptat grăbit 
spre prietenul său. Când acesta îl văzu apropiindu-se, îşi 
puse povara pe umeri şi porni, strecurându-se printre 
copaci, fără o vorbă. Mabel, soţul ei şi Roua-de-lunie 
urmăriră silueta lui Călăuză, nădăjduind să-l mai vadă 
făcând vreun gest de despărţire sau aruncând vreo privire 
pe furiş, dar acesta nu se uită înapoi. De câteva ori, li se 
păru că-l văd dând din cap, ca un om cuprins de mâhnire şi 
altădată fluturând mâna, parcă răspunzând privirilor care-l 
urmăreau; dar pasul a cărui vigoare nu putea fi slăbită de 
niciun fel de întristare îl îndepărtă curând şi dispăru din 
ochii lor în adâncurile pădurii. 

Jasper şi soţia lui nu l-au mai văzut niciodată de atunci. 
Tânărul marinar a mai rămas un an pe malurile lacului 
Ontario şi după aceea, la stăruinţele lui Cap, s-a mutat cu 
soţia lângă el, la New York, unde a ajuns un comerciant 
bogat şi respectat. De trei ori, la un interval de câţiva ani, 
Mabel a primit în dar blănuri preţioase şi inima i-a spus cine 
i le trimisese, cu toate că trimiţătorul nu-şi spunea numele. 
Mai târziu, peste ani, Mabel, acum mamă a câtorva copii, se 
afla pe malul râului Mohawk, însoţită de fiii săi, dintre care 
cel mai mare era în stare s-o ocrotească. In timpul acestei 
călătorii, observară un om, cu o siluetă deosebită, care o 
privea de la distanţă cu atenţie. Mabel se interesă cine era 
străinul. | se răspunse că este cel mai faimos vânător din 
partea aceea a Statelor Unite - era după revoluţie - un om 
cu o purtare exemplară şi foarte original, cunoscut în acea 
regiune a ţării sub porecla de Ciorap-de-Piele. Asta a fost 


tot ceea ce a putut să afle doamna Western; totuşi, privirile 
aruncate de departe şi purtarea ciudată a acestui vânător 
necunoscut i-au pricinuit o noapte de insomnie, aşternând 
pe chipul ei încă gingaş o umbră de melancolie, care dură 
câteva zile. 

În ceea ce o priveşte pe Roua-de-lunie, pierderea 
bărbatului şi a tribului ei o făcuseră să ajungă acolo unde 
Călăuză prevăzuse. Murise în casa lui Mabel, pe malul 
lacului şi Jasper îi dusese trupul în insula unde se aflau 
rămăşiţele lui Vârf-de-Săgeată şi o îngropase lângă el. 

Lundie a trăit destul ca să se poată căsători cu vechea lui 
iubire şi s-a retras, ca un veteran încercat şi călit în 
războaie, însă numele lui a căpătat o faimă şi mai mare în 
zilele noastre, datorită faptelor unui frate mai tânăr, care, 
moştenindu-i titlul de nobleţe pământeană, îl schimbase cu 
un altul, căpătat pentru meritele sale ca marinar. 

